
Monicai,  Riccardo,  Edoardo  ir  Alessandro. 

Ir  tai  šviesaij  kurią  jie  atnešė  į  mano  gyvenimą. 


Įžanga 


Kaip  gyveno  senovės  romėnai?  Kas  kasdien  nutikdavo  Romos 
gatvėse?  Visi  bent  kartą  uždavėm  panašių  klausimų.  Ir  būtent  šis 
smalsumas  jus  pastūmėjo  atsiversti  šią  knygą. 

Iš  tikrųjų  Roma  turi  neaprašomo  žavesio.  Jis  gali  atgyti  kas¬ 
kart,  kai  apsilankome  Romos  laikų  archeologinių  kasinėjimų 
vietose.  Deja,  atvirukai  ir  vadovai  dažniausiai  pateikia  tik  api¬ 
bendrintas  užuominas  apie  kasdienį  gyvenimą  toje  aplinkoje, 
kurią  tyrinėjate,  ir  susitelkia  į  architektūros  stilius  ir  datas. 

Nėra  paprasta  suprasti,  kaip  tose  vietose  buvo  gyvenama. 
Pirmiausia  reikia  matyti  detales:  kaip  naudojami  laiptai,  kaip 
atrodo  nesunykę  grafičiai  ant  sienų  (jų  daugybė  Pompėjuose), 
kokius  pėdsakus  palieka  vežimai  gatvėse  ar  kaip  marmurinį 
slenkstį  įbrėžia  dabar  jau  pradingusios  slankiosios  durys. 

Jeigu  susitelksite  į  šias  detales,  kurie  nors  griuvėsiai  staiga  at¬ 
gis,  ir  jūs  išvysite  tų  laikų  žmones.  Būtent  tokia  šios  knygos  dva¬ 
sia:  didžioji  istorija,  susipinanti  iš  daugybės  mažų  pasakojimų. 

Viena  diena  senovės  Romoje 


Per  daugelį  metų  kurtas  televizijos  laidas  senovės  Romos 
griuvėsiuose  ir  apskritai  romėnų  palikimo  kasinėjimų  vietose 
mane  stulbino  nepaprastas  kiekis  Romos  imperijos  gyvavimo 
laikų  istorijų  ir  detalių,  per  šimtmečius  pamirštų  ir  archeologų 
iš  naujo  atrastų.  Vėl  išniro  atskiri  kasdienio  gyvenimo  faktai, 
papročiai,  keistenybės  arba  jau  dingusio  pasaulio  visuomeninio 
elgesio  taisyklės...  Apie  tą  patį  kalbėjausi  su  archeologais  kasinė¬ 
jimų  vietose,  skaitydamas  jų  publikacijas,  ieškodamas  atsakymų 
jų  tekstuose. 

Jie  visi  man  teigė,  kad  šios  vertingos  žinios  kol  kas  nepasiekė 
žmonių  ir  dažnai  lieka  „įkalintos“  mokslinėse  publikacijose  ar 
archeologinių  kasinėjimų  vietose.  Taigi  pabandžiau  šį  tą  papa¬ 
sakoti. 

Šių  puslapių  tikslas  -  atgaivinti  senovės  Romos  griuvėsius 
parodant  kasdienį  gyvenimą,  atsakant  į  labai  paprastus  klau¬ 
simus:  koks  buvo  jausmas  einant  gatve?  Kokie  buvo  praeivių 
veidai?  Kas  matyti  iš  balkonų?  Kaip  kvepėjo  maistas?  Kokia 
lotynų  kalba  skambėjo  gatvėse?  Kaip  pirmieji  saulės  spinduliai 
apšviesdavo  Kapitolijaus  šventyklas? 

Tam  tikru  požiūriu  norėjau  tarsi  įsijungti  televizijos  kame¬ 
rą  ir  parodyti,  kaip  atrodė  įvairios  vietos  prieš  du  tūkstančius 
metų,  suteikdamas  skaitytojams  pojūtį,  kad  jie  atsidūrė  Romos 
gatvėse,  gali  įkvėpti  jos  aromatų,  susidurti  su  praeivių  žvilgs¬ 
niais,  užeiti  į  dirbtuves,  namus  ar  Koliziejų.  Tiktai  taip  galima 
suprasti,  ką  iš  tikrųjų  reiškė  gyventi  imperijos  sostinėje. 

Gyvenu  Romoje  ir  man  lengva  aprašyti,  kaip  dienai  slenkant 
skirtingai  krisdama  šviesa  apibrėžia  gatves  ir  paminklus  arba  iš¬ 
ryškina  atskirus  plotus,  kuriuose  slepiasi  daugybė  mažų  deta¬ 
lių,  vertų  parodyti  knygoje  -  papasakoti  daugiau  negu  per  visus 
tuos  filmavimų  ir  tyrinėjimų  metus. 

Įžanga 


Žinoma,  vaizdai,  plaukiantys  priešais  jūsų  akis  per  šį  apsi¬ 
lankymą  senovės  Romoje,  nėra  vaizduotės  vaisius,  bet,  kaip  jau 
sakyta,  randasi  tiesiog  iš  archeologų  tyrinėjimų  ir  atradimų,  iš 
iškasenų  bei  griaučių,  laboratorinės  analizės  rezultatų  arba  iš  an¬ 
tikinių  tekstų  nagrinėjimo. 

Geriausias  būdas  surikiuoti  visą  šią  informaciją  yra  paklusti 
dienos  tėkmei.  Kiekviena  valanda  -  tai  koks  nors  vyksmas  ku¬ 
rioje  nors  Amžinojo  miesto  vietoje,  kur  jis  parodo  savo  veidą. 
Šitaip  akimirka  po  akimirkos  atsiveria  kasdienis  gyvenimas 
senovės  Romoje. 

Lieka  paskutinis  klausimas:  kodėl  knyga  apie  Romą?  Nes 
mūsų  gyvenimo  būdas  yra  romėniškojo  vaikas.  Nebūtume  to¬ 
kie,  kokie  esame,  jeigu  nebūtų  buvę  Romos  amžiaus.  Pagalvoki¬ 
te:  paprastai  romėnų  civilizacija  siejama  su  imperatorių  vardais, 
su  žygiuojančiais  legionais  ir  ilgomis  šventyklų  kolonadomis. 
Bet  tikroji  jos  galia  buvo  kita.  Buvo  kažkas,  kas  imperijai  leido 
išgyventi  neįsivaizduojamai  ilgą  laiką:  Vakaruose  daugiau  kaip 
tūkstantį  metų,  o  Rytuose  dėl  vidinės  evoliucijos,  kuri  vedė  nuo 
Konstatinopolio  Bizantijos  link,  dar  daugiau  -  daugiau  negu  du 
tūkstančius  metų  -  beveik  iki  pat  Renesanso.  Jokie  legionai,  jo¬ 
kia  politinė  ar  ideologinė  sistema  neįstengtų  laiduoti  tokio  ilga¬ 
amžiškumo.  Romos  paslaptis  buvo  jos  kasdienis  modus  vivendi *: 
kaip  statomi  namai,  kaip  rengiamasi,  valgoma,  bendraujama  su 
kitais  -  šeimoje  ir  peržengus  namų  slenkstį,  ir  visa  tai  įrėminta 
tikslioje  įstatymų  bei  socialinių  taisyklių  sistemoje.  Šis  aspektas 
iš  esmės  išliko  per  amžius,  nors  laipsniškai  kito,  ir  leido  romėnų 
civilizacijai  išgyventi  taip  ilgai. 


*  Gyvenimo  būdas  (lot.). 

Viena  diena  senovės  Romoje 


Bet  ar  esame  tikri,  kad  toji  epocha  jau  visiškai  išnyko?  Ro¬ 
mos  imperija  iš  tikrųjų  mums  paliko  ne  tik  statulų  ar  išskirtinių 
paminklų.  Ji  paliko  ir  programinę  įrangą,  kuri  tvarko  kiekvieną 
mūsų  gyvenimo  dieną.  Abėcėlė,  kurią  naudojame,  taip  pat  ir  in¬ 
ternete,  yra  romėnų.  Italų  kalba  kilusi  iš  lotynų,  kaip  ir  ispanų, 
portugalų,  prancūzų  arba  rumunų  (iš  jos  ir  anglų  kalba  pasisko¬ 
lino  daugybę  žodžių).  Nekalbant  jau  apie  teisės  sistemą,  kelių 
tiesimą,  architektūrą,  tapybą,  skulptūrą  -  be  romėnų  šios  sritys 
nebūtų  tokios,  kokios  yra. 

Pagaliau,  gerai  pagalvojus,  didžioji  Vakarų  gyvenimo  sistemos 
dalis  yra  ne  kas  kita  kaip  romėnų  gyvenimo  evoliucija.  Tai  yra  to, 
ką  kiekvieną  dieną  galėjome  matyti  Romos  imperijos  gatvėse  ir 
namuose. 

Norėjau  parašyti  tokią  knygą,  kokią  visuomet  norėjau  rasti  bib¬ 
liotekoje,  kad  patenkintų  mano  smalsumą  apie  senovės  Romos 
pasaulį.  Tikiuosi  patenkinti  ir  jūsų. 

Viskas  prasideda  Romos  skersgatvyje  115  metais  po  Kris¬ 
taus,  valdant  imperatoriui  Trajanui,  tą  akimirką,  kai,  mano  nuo¬ 
mone,  Roma  buvo  savo  galybės  viršūnėje  ir  galbūt  buvo  pati 
gražiausia.  Tai  bet  kuri  tų  metų  diena.  Tuoj  praauš... 


Alberto  Angelą 


Pasaulis  tuomet 


Valdant  Trajanui,  1 15  m.  po  Kristaus,  Romos  imperija  buvo  pa¬ 
siekusi  savo  galios  viršūnę.  Jos  sausumos  sienų  perimetras  tįso 
daugiau  negu  dešimt  tūkstančių  kilometrų,  o  tai  beveik  ketvir¬ 
tis  Žemės  apskritimo  ilgio.  Imperija  driekėsi  nuo  Škotijos  iki 
pat  Irano  ribų  ir  nuo  Sacharos  iki  pat  Šiaurės  jūros. 

Joje  gyveno  patys  įvairiausi  žmonės,  labai  skirtingi  net  ir  fi¬ 
ziškai:  nuo  Šiaurės  Europos  šviesiaplaukių  iki  Artimųjų  Rytų 
tautybių,  nuo  azijiečių  iki  šiaurės  afrikiečių. 

Įsivaizduokite,  jei  šiandien  sujungtume  Kinijos,  Jungtinių 
Amerikos  Valstijų  ir  Rusijos  gyventojus:  Romos  imperija  buvo 
netgi  didesnių  proporcijų,  jeigu  turėtume  galvoje  tuometinio 
pasaulio  gyventojų  skaičių... 

Joje  būta  pačių  įvairiausių  gamtovaizdžių:  keliaujant  nuo 
vieno  krašto  link  kito,  tektų  pereiti  užšalusias  jūras  su  ruo¬ 
niais,  milžiniškus  eglių  miškus,  stepes,  snieguotas  viršukalnes, 
didžiulius  ledynus,  o  tuomet  -  ežerai  ir  upės,  kol  pagaliau  at- 

vyktume  prie  karštų  Viduržemio  jūros  paplūdimių  ir  ugnikalnių 
Apeninų  pusiasalyje.  Keliaudami  toliau,  kitoje  Mare  Nostrum* 
pakrantėje  atsidurtume  bekraštėje  kopų  dykumoje  (Sacharoje) 
ir  net  prie  koralų  rifų  Raudonojoje  jūroje. 

Jokia  imperija  per  visą  savo  istoriją  nebuvo  įsikūrusi  tokioje 
įvairioje  aplinkoje.  Ir  vis  dėlto  oficiali  kalba  buvo  lotynų,  atsi¬ 
skaitoma  buvo  sestercijais  ir  įstatymai  visur  buvo  tokie  patys  - 
romėniški. 

Keista,  bet  tokios  didelės  imperijos  gyventojų  skaičius  buvo 
mažas:  vos  penkiasdešimt  milijonų,  beveik  tiek,  kiek  dabar  gy¬ 
vena  Italijoje.  Jie  buvo  išsisklaidę  kaimelių,  miestelių,  pavienių 
žemės  ūkių  žvaigždyne,  pabirę  milžiniškoje  teritorijoje  kaip  tru¬ 
piniai  ant  stalo  -  ir  staiga  išnyra  didieji  miestai. 

Aišku,  visi  centrai  buvo  susieti  efektyvaus  kelių  tinklo.  Ben¬ 
dras  kelių  ilgis  buvo  nuo  aštuoniasdešimties  iki  šimto  tūkstan¬ 
čių  kilometrų,  keliaudami  automobiliu  mes  jais  dar  ir  šiandien 
naudojamės.  Ir  galbūt  didžiausias  paminklas  imperijai  yra  iki 
šiol  išlikę  romėnų  statiniai.  Tačiau  vos  pasukę  iš  kelio  atsidurtu¬ 
me  milžiniškuose  nepaliestos  gamtos  plotuose,  kur  gausu  vilkų, 
meškų,  elnių,  šernų...  Mums,  pripratusiems  prie  įdirbtų  laukų 
platybių  ir  pramoninių  angarų,  visa  tai  palieka  dabar  jau  išnai¬ 
kintų  „nacionalinių  parkų“  įspūdį. 

Šį  pasaulį  gynė  legionai,  įsikūrę  jautriausiose  imperijos  vieto¬ 
se,  beveik  visada  išilgai  sienų,  garsiųjų  limes.  Trajano  laikais  ka¬ 
riuomenę  sudarė  šimtas  penkiasdešimt  tūkstančių,  galbūt  šim¬ 
tas  devyniasdešimt  tūkstančių  karių,  suskirstytų  į  tris  dešimtis 
legionų,  turinčių  istorinius  vardus  -  tarkim,  Trisdešimtasis  Ul- 


*  Mūsų  jūra  (lot.)  -  taip  romėnai  vadino  Viduržemio  jūrą  (čia  ir  toliau  -  vertėjo 
pastabos). 

pijų  Pergalingųjų  ( Ulpia  Victrix )  prie  Reno,  Antrasis  pagalbinis 
Dunojaus,  Šešioliktasis  Tvirtasis  Flavijaus  nuo  Eufrato  -  o  tai 
prie  pat  dabartinio  Irako  sienų. 

Prie  šių  legionų  reikėtų  pridėti  pagalbinius,  kuriuose  tarnavo 
kariai,  surinkti  iš  provincijų  gyventojų,  o  jie  išties  padvigubinda¬ 
vo  žmonių  skaičių:  taigi  galiausiai  imperatoriaus  įsakymams  pa¬ 
klusdavo  trys  šimtai  keturiasdešimt  tūkstančių  ginkluotų  vyrų. 

Visko  širdis  buvo  Roma.  Ir  įsikūrusi  ji  tiksliai  pačioje  impe¬ 
rijos  širdyje. 

Žinoma,  tai  buvo  galios  centras,  bet  taip  pat  ir  miestas,  tur¬ 
tingas  humanitarinės,  teisinės,  filosofinės  kultūros.  Ir  pirmiausia 
kosmopolitinis  miestas,  kaip  dabartiniai  Niujorkas  ar  Londo¬ 
nas.  Čia  susitikdavo  įvairiausių  kultūrų  žmonės.  Gatvės  minioje 
galėtumėte  sutikti  turtingų  matronų  neštuvuose,  gydytojų  grai¬ 
kų,  galų  kavalerijos  karininkų,  senatorių  italikų,  ispanų  jūreivių, 
Egipto  žynių,  Kipro  kekšių,  Artimųjų  Rytų  prekiautojų,  vergų 
germanų... 

Roma  buvo  gausiausiai  gyvenamas  planetos  miestas:  beveik 
pusantro  milijono  gyventojų.  Nieko  panašaus  nebuvo  regėta 
nuo  Homo  sapiens  atsiradimo...  Kaip  jie  sugebėjo  gyventi  kartu? 
Šios  knygos  tikslas  -  atskleisti,  koks  galėjo  būti  kasdienis  gyve¬ 
nimas  Romoje  imperijos  laikais,  tuomet,  kai  jos  valdžia  senovės 
pasaulyje  buvo  didžiausia. 

Dešimčių  milijonų  žmonių  visoje  imperijoje  gyvenimas  pri¬ 
klausė  nuo  sprendimų  Romoje.  Antra  vertus,  o  nuo  ko  priklau¬ 
sė  Romos  gyvenimas?  Jis  buvo  toks,  kokiu  jį  pavertė  painus, 
įvairialypis  jos  gyventojų  tinklas.  Stebinanti  ir  nepakartojama 
visata,  kurią  kasdien  tirdami  bandome  pažinti.  Ir  todėl  pratarki¬ 
me:  vieną  antradienį  prieš  beveik  1900  metų... 

Jos  žvilgsnis  įsmeigtas  į  tolimiausią  horizontą,  ji,  rodos,  pasken¬ 
dusi  giliose  mintyse.  Blyškūs  mėnulio  spinduliai  apšviečia  ramų 
sniego  baltumo  veidą  su  vos  pastebima  šypsena.  Ant  jos  kak¬ 
tos  juosta,  prilaikanti  plaukus,  bet  viena  kita  sruoga  šelmiškai 
krinta  ant  pečių.  Staigus  vėjo  gūsis  sukteli  apie  ją  dulkių  sūku¬ 
rį,  bet  jos  plaukai  nė  nekrusteli.  Ir  negalėtų  -  jie  marmuriniai. 
Kaip  ir  jos  nuogos  rankos  bei  tūkstančiai  drabužių  klosčių.  Ją 
kūręs  skulptorius  naudojo  brangią  marmuro  rūšį,  įkūnydamas 
akmenyje  vieną  iš  labiausiai  romėnų  garbinamų  dievybių.  Tai 
Mater  Matuta,  „maloningoji  motina“,  vaisingumo,  pradžios  ir 
aušros  deivė...  Dabar,  po  daugelio  metų,  statula  ant  įspūdingo 
marmurinio  pjedestalo  stovi  matomiausioje  kvartalo  sankryžos 
vietoje.  Ją  supa  tamsa,  bet  blyški  mėnulio  prieblanda  priešais 
marmurines  jos  rankas  atskleidžia  besidriekiančią  plačią  gatvę 
su  daugybe  dirbtuvių  ir  parduotuvių.  Šią  nakties  valandą  jos  už¬ 
darytos.  Iki  grindinio  nuleistos  medinės  langinės,  jos  užkeltos 

tvirtais  skląsčiais.  Tai  pati  žemiausia  milžiniškų  tamsių  pastatų 
dalis.  Visur  aplinkui  mus  stūkso  juodi  siluetai,  atrodo,  tarsi  bū¬ 
tume  tarpeklyje,  žvaigždėtas  skliautas  -  aukštybėse.  Tai  pras¬ 
tuomenės  pastatai  -  insulės,  jie  panašūs  į  mūsų  daugiabučius, 
bet  ne  tokie  patogūs. 

Stebina,  kad  šie  pastatai  neapšviesti,  kaip  ir  Romos  gatvės. 
Bet  galbūt  mes  pernelyg  pripratę  prie  savo  epochos.  Per  am¬ 
žius,  nusileidus  saulei,  visi  pasaulio  miestai  nugrimzdavo  į  tam¬ 
są,  šviesdavo  tik  retos  aliejaus  lempos  užeigose  ar  prie  šventųjų 
skulptūrėlių,  budinčių  strateginėse  nakties  keliautojų  vieto¬ 
se  -  gatvių  sankryžose,  namų  kampuose  ir  panašiai.  Taip  yra  ir 
imperinėje  Romoje.  Tamsoje  intuityviai  gali  justi  vietos  „geog¬ 
rafiją“  padedamas  šių  mažų  švieselių  ar  žibinto,  palikto  namų 
kieme. 

Ir  dar  stulbina  tyla.  Einame  pirmyn  gatve,  o  ten  -  neįtikima 
tyla.  Tyla,  kurią  trikdo  tik  kvartalo  fontanėlio  vandens  čiurleni¬ 
mas  už  kelių  dešimčių  metrų  nuo  mūsų.  Jis  atrodo  paprastai:  ant 
akmens  užkeltos  keturios  storos  tufo  plokštės  sudaro  kvadratinį 
baseiną.  Priešpilnio  mėnulio  šviesa,  sunkiai  besiskverbianti  tarp 
dviejų  pastatų,  išryškina  akmenyje  iškaltą  dievybės  veidą.  Tai 
Merkurijus,  jo  šalmo  šonuose  -  sparnai,  iš  burnos  srūva  van¬ 
dens  gija.  Dienomis  čia  vienas  po  kito  su  mediniais  kibirėliais 
eina  moterys,  vaikai  ir  vergai  prisisemti  vandens.  Bet  dabar  čia 
tuščia  ir  tik  vandens  čiurlenimas  palaiko  mums  draugę. 

Keista  ši  tyla.  Be  to,  ji  reta.  Juk  iš  tiesų  esame  pačiame  vidu¬ 
ryje  miesto,  turinčio  pusantro  milijono  gyventojų.  Paprastai 
naktį  į  parduotuves  pristatomos  prekės,  grindiniu  barška  geleži¬ 
mi  kaustyti  vežimų  ratai,  sklinda  šauksmai,  žvengimas,  neišven¬ 
giami  keiksmai...  Būtent  tokius  garsus  girdime  tolumoje.  Ataidi 
šuns  lojimas.  Roma  jau  nebemiega. 

Priešais  mus  gatvė  kiek  praplatėja,  atsiranda  kažkas  panašaus 
į  šviesos  oazę.  Mėnuo  pabrėžia  gatvę  dengiantį  bazalto  plokščių 
tinklą  -  tarsi  suakmenėjusį  milžiniško  vėžlio  šarvą. 

Kiek  toliau,  gatvės  gilumoje,  kažkas  juda.  Svyruojanti  žmo¬ 
gysta  kiek  paeina  pirmyn,  tuomet  svirduliuodama  atsiremia  į 
sieną.  Tikriausiai  girtuoklis.  Kažką  nerišliai  murma  ir  siūbuo¬ 
damas  pasuka  į  skersgatvį.  Galbūt  kada  nors  atkaks  iki  namų. 
Iš  tikrųjų  naktimis  Romos  gatvės  baugina  kaip  nakties  plėšrū¬ 
nas:  jose  gausu  plėšikų,  nusikaltėlių  ir  vagių,  kurie  nedvejotų 
susmeigti  durklą  kam  nors  į  pilvą,  kad  tik  galėtų  ką  nugvelbti. 
Jei  kas  nors  rytą  tokiame  chaotiškame  ir  tankiai  gyvenamame 
mieste  aptiks  nudurtą  ir  apiplėštą  lavoną,  tiesą  sakant,  bus  sun¬ 
ku  susekti  žudikus. 

Prieš  įsukdamas  į  skersgatvį,  girtuoklis  užgriūva  ant  ryšulio 
gatvės  kampe,  išveblena  jam  kelis  keiksmus  ir  vėl  tęsia  savo  var¬ 
gingą  kelionę.  Ryšulys  sujuda,  jis  gyvas.  Tai  vienas  iš  daugelio 
sostinės  benamių.  Prisiglaudė  pernakvoti.  Jau  keletą  dienų  gy¬ 
vena  gatvėje,  kai  kuklaus  kambario,  kurį  nuomojosi,  savininkas 
jį  išmetė.  Jis  ne  vienišas,  greta  kaip  gali  bando  prisiglausti  visa 
šeima  su  visais  savo  rakandais.  Kiekvieno  pusmečio  pabaigoje, 
kai  atnaujinamos  nuomos  sutartys,  Roma  pilna  panašių  bena¬ 
mių.  Daugybė  žmonių  pernakt  atsiduria  gatvėje  ir  ieško  naujos 
vietos,  kur  gyventi. 

Mūsų  dėmesį  patraukia  ritmingas  garsas.  Iš  pradžių  tylus, 
paskui  vis  aiškesnis.  Aidas  nuo  pastatų  fasadų  trukdo  supras¬ 
ti,  iš  kur  tiksliai  jis  sklinda.  Skląsčio  žvangesys  ir  kelių  žibintų 
šviesa  viską  atskleidžia:  tai  sargyba.  Vigiles  sargyba.  Kaip  juos 
apibūdinti?  Teoriškai  tai  ugniagesiai,  bet  nuolat  tikrina  viską, 
kad  būtų  išvengta  gaisrų,  taigi  jie  ir  viešosios  tvarkos  prižiūrė¬ 
tojai. 

Vigiles  priklauso  kariuomenei,  ir  tai  matyti.  Čia  devyni  ar 
aštuoni  mokomi  rekrūtai  ir  vadas.  Greitai  lipa  laiptais  žemyn 
iš  portiko.  Jie  įgalioti  įeiti  beveik  visur,  kai  reikia  rasti,  kur  gali 
kilti  gaisras,  kur  rizikinga  padėtis,  kur  dėl  nerūpestingumo  gali 
įvykti  tragedija.  Jie  ką  tik  tikrino  pastatą,  ir  vadas  jiems  kažką 
sako.  Laiko  žibintą  aukštai  pakėlęs,  kad  matytų  rekrūtus  -  jis 
kresno  kūno  ir  šiurkščių  bruožų,  derančių  prie  kimaus  balso. 
Baigti  pamokymai,  paskutinįkart  tamsių  akių  žvilgsnio  iš  po 
odinio  šalmo  persmeigti  kiti  vigiles.  Jis  išloja  įsakymą,  ir  visi 
pradeda  žygiuoti.  Žygiuoja  pabrėžtinai  ritmingai,  kaip  ir  turėtų 
muštruojami  naujokai.  Vadas  stebi,  kaip  jie  žengia,  papurto  gal¬ 
vą  ir  patraukia  iš  paskos.  Žingsnių  aidas  vis  tolsta,  kol  pagaliau  jį 
užgožia  fontanėlio  čiurlenimas. 

Metame  žvilgsnį  aukštyn  -  dangus  pasikeitė.  Jis  vis  dar  tam¬ 
sus,  bet  žvaigždės  nebespindi.  Tarsi  nematomas  ir  neapčiuopia¬ 
mas  šydas  pamažu  dengtų  miestą  -  lyg  norėdamas  jį  atskirti  nuo 
žvaigždėto  skliauto.  Po  poros  valandų  išauš  nauja  diena.  Tačiau 
galingiausios  senovės  imperijos  sostinėje  rytas  bus  kitoks  nei 
visi  kiti. 


Viena  diena  senovės  Romoje 


ĮDOMU 

Roma,  Amžinasis  miestas,  skaičiai 

Antrame  amžiuje  po  Kristaus  Roma  buvo  savo  šlovės 
viršūnėje.  Tai  iš  tikrųjų  pats  geriausias  metas  ją  aplanky¬ 
ti.  Žengdamas  į  koją  su  imperija  miestas  pasiekė  savo  di¬ 
džiausią  teritorijos  plėtrą  ir  apėmė  1800  hektarų  plotą,  jo 
perimetras  -  22  kilometrai.  Tai  ne  viskas.  Romoje  gyveno 
nuo  milijono  iki  pusantro  milijono  žmonių  (anot  kai  ku¬ 
rių  šaltinių,  galbūt  net  du  milijonai,  ne  ką  mažiau  nei  šiais 
laikais!).  Senovėje  tai  buvo  gausiausiai  apgyvendintas  pla¬ 
netos  miestas. 

Iš  tikrųjų  šis  demografijos  ir  statybų  bumas  neturėtų 
stebinti:  Roma  per  kartų  kartas  nuolat  augo.  Kiekvienas 
imperatorius  ją  puošė  naujais  pastatais  ir  naujais  pamin¬ 
klais,  laipsniškai  keisdamas  miesto  veidą.  Kartais  priešin¬ 
gai  -  jos  veidas  pakisdavo  radikaliai,  taip  pat  ir  dėl  labai 
dažnų  gaisrų.  Ši  nuolatinė  Romos  kaita  truko  šimtmečius, 
o  rezultatas  -  jau  senovėje  ji  tapo  gražiausiu  meno  ir  ar¬ 
chitektūros  „muziejumi“  po  atviru  dangumi. 

Įspūdinga  peržvelgti  imperatoriaus  Konstantino  lai¬ 
kais  sudarytą  pastatų  ir  paminklų  sąrašą.  Be  abejo,  ne¬ 
cituosime  jo  ištisai,  bet  net  ir  apsiribojant  pagrindiniais 
kūriniais  žandikaulis  atvimpa,  turint  galvoje,  kad  tų  laikų 
miestas  buvo  gerokai  mažesnis  nei  dabar... 

40  triumfo  arkų, 

12  forumų, 

28  bibliotekos, 

12  bazilikų, 

1 1  didžiųjų  termų  ir  beveik  1000  viešųjų  pirčių, 

100  šventyklų, 

3500  žymių  žmonių  bronzinių  statulų,  160  auksinių  ir 
dramblio  kaulo  dievybių  statulų,  prie  kurių  pridedame 
25  raitąsias  statulas, 

15  egiptietiškų  obeliskų, 

46  viešnamiai, 

1 1  akvedukų  ir  1352  fontanai  gatvėse, 

2  cirkai  vežimų  lenktynėms  (didžiausiame  -  Circus 
Maximus  -  galėjo  tilpti  400  000  žiūrovų), 

2  gladiatorių  kovų  amfiteatrai  (didžiausiame  - 
Koliziejuje  -  buvo  nuo  50  000  iki  70  000  vietų), 

4  teatrai  (didžiausiame  -  Pompėjaus  teatre  -  buvo 
25  000  vietų), 

2  didelės  laivų  kovų  arenos  (tai  yra  dirbtiniai  ežerai, 
kuriuose  buvo  rengiamos  laivų  kautynės), 

1  atletikos  stadionas  (Domiciano  stadionas, 

30  000  vietų). 

Ir  taip  toliau. 

O  žaluma?  Išties  neįtikima  suvokti,  kad  šitame  mieste,  pil¬ 
name  paminklų  ir  pastatų,  žalumos  netrūko.  Augalija  den¬ 
gė  apie  ketvirtį  Romos  ploto  -  tai  yra  apie  450  hektarų, 
tai  buvo  vieši  ir  privatūs  sodai,  šventosios  girios,  patricijų 
namų  peristiliai  ir  taip  toliau. 

Įdomu,  kokia  buvo  tikroji  Romos  spalva?  Koks  ats¬ 
palvis  ryškėjo,  žiūrint  į  ją  iš  toli?  Tikriausiai  vyraujančios 
spalvos  buvo  dvi:  terakotinių  čerpių  stogų  raudona  ir 
gyvybinga  namų  fasadų  ir  šventyklų  kolonadų  marmuro 
balta.  Šen  bei  ten  šiame  rausvame  čerpių  audinyje  taip 

pat  pastebėtume  saulėje  žibančius  žalsvo  aukso  spalvos 
stogus  -  tai  šventyklų  ir  kai  kurių  imperijos  statinių  pa¬ 
auksuotos  bronzinės  čerpės.  Su  laiku  jos  oksidavosi  ir 
pasidengė  žalsvomis  apnašomis.  Žinoma,  pastebėtume  ir 
virš  miesto  -  ant  kolonų  ar  šventyklų  stogų  -  švytinčias 
paauksuotas  statulas.  Balta,  raudona,  žalia  ir  auksinė  -  to¬ 
kios  buvo  Romos  spalvos. 


6.00  vai. 

Domus,  turtingųjų  namai 


Kur  gyvena  romėnai?  Kaip  atrodo  jų  namai?  Esame  pripratę  fil¬ 
muose  ir  įvairiose  televizijos  laidose  matyti  apšviestus  namus 
su  kolonomis,  vidiniais  sodais,  freskomis  puoštais  kambariais, 
mažais  fontanais  ir  triklinijais*.  Tikrovė  yra  visai  kitokia.  Tik 
turtingieji  ir  kilmingieji  gali  leisti  sau  su  vergais  gyventi  mažose 
vilose.  Jų  nedaug.  Dauguma  Romos  gyventojų  gyvena  susigrū¬ 
dę  dideliuose  daugiabučiuose,  dažnai  sunkiomis  sąlygomis,  ku¬ 
rios  verčia  prisiminti  Mumbajaus  vargšų  kvartalus... 

Tačiau  eikime  iš  eilės.  Pradėkime  nuo  būstų,  kuriuose  gyve¬ 
na  Romos  elitas,  turtingųjų  namų,  vadinamųjų  domus.  Romoje, 
valdant  Konstantinui,  valdžia  jų  buvo  suskaičiavusi  1790,  tikrai 
nemažai.  Ne  visi  buvo  vienodi:  vieni  dideli,  kiti  maži,  reikia  at¬ 
sižvelgti  į  nuolatinį  erdvės  stygių  Trajano  laikų  Romoje.  Tačiau 
namai,  kuriuos  ketiname  aplankyti,  yra  klasikinės,  „antikinės“ 
struktūros,  tuo  jų  savininkas  labai  didžiuojasi. 

*  Valgomasis  kambarys  su  pasagos  forma  sustatytais  gultais. 

Įspūdingiausia  šių  namų  išorė:  jie  „uždaryti“  savyje,  primena 
austrę.  Iš  esmės  turite  įsivaizduoti  tipišką  romėnišką  domus  kaip 
mažą  legiono,  esančio  užsienyje,  fortą:  neturi  langų,  nebent  ne¬ 
daug  ir  mažus,  visada  pastatytas  aukštumoje.  Neturi  balkonų, 
aklinai  supanti  siena  jį  atskiria  nuo  išorinio  pasaulio.  Iš  tikrųjų 
visa  tai  atspindi  lotynų  ir  romėnų  kultūros  aušros  šeimos  ūkio 
sodybos,  kurią  juosė  ištisinė  tvora,  senovinę  struktūrą. 

Šis  atsiribojimas  nuo  gatvių  chaoso  krinta  į  akis  nuo  pat 
niekuo  neišsiskiriančių,  į  gatvę  žvelgiančių  vartų.  Abipus  var¬ 
tus  -  daug  parduotuvių,  šią  valandą  dar  uždarytų.  Pagrindinis 
įėjimas  -  aukštos  dvivėrės  medinės  durys,  apkaltos  didelėmis 
bronzinėmis  vinimis.  Kiekvienos  durų  pusės  centre  įtaisyta 
bronzinė  vilko  galva,  nasruose  laikanti  didelį  žiedą,  kurį  galima 
naudoti  kaip  belstuką. 

Už  durų  -  trumpas  koridorius.  Pirmuosius  žingsnius  žen¬ 
giame  mozaika,  vaizduojančia  grėsmingą  šunį,  prie  kurio  įrašas 
Cave  canem  -  saugokis  šuns.  Daug  kas  turi  tokį  įrašą  Romos  im¬ 
perijoje,  nors  mes  apie  juos  žinome  pirmiausia  iš  Pompėjų  vilų. 
Išties,  jau  Romos  imperijos  laikais  plėšikai  ir  kaulytojai  buvo 
problema. 

Dar  keli  žingsniai,  ir  koridoriaus  šone  pastebime  kambarėlį, 
o  jame  -  kėdėje  knapsint}  žmogų.  Tai  durininkas,  vergas,  prižiū¬ 
rintis  vartus.  Šalia  ant  žemės  kaip  šuo  miega  berniukas,  tikriau¬ 
siai  jo  „padėjėjas“.  Namuose  dar  niekas  nepakirdo.  Ir  tai  mums 
leidžia  netrukdomiems  patyrinėti  pastatą. 

Einame  toliau,  ir  koridorius  atsiveria  į  didžiulę  erdvę  -  tai 
atrijus.  Keturkampė,  plati  spalvinga  salė,  puošta  ryškiomis  fres¬ 
komis,  jau  apšviestomis  aušros  spindulių.  Bet  iš  kur  ši  šviesa, 
jei  nėra  langų?  Pažvelkime  į  viršų  ir  pamatysime  -  lubų  vidury¬ 
je  trūksta  dalies  stogo.  Tai  didžiulė  kvadratinė  anga,  pro  kurią 

krinta  šviesa  -  kaip  kieme.  Tikra  šviesos  kaskada,  besileidžianti 
statmenai  ir  pasklindanti  į  šalis,  j  kitus  kambarius. 

Tačiau  ši  anga  nebuvo  sugalvota  vien  tam,  kad  praleistų  švie¬ 
są.  Ji  praleidžia  dar  ir  vandenį.  Kai  lyja,  didžiulis  stogo  paviršius 
virš  atrijaus  tarsi  piltuvas  surenka  lašus  ir  nukreipia  juos  angos 
link.  Įspūdingai  šoktelėjusios  per  erdvę  vandens  srovelės  teka  iš 
keleto  pakraščiais  išsidėsčiusių  terakotinių  figūrų  burnų  ir  gar¬ 
siai  tyška  į  atriju.  Kai  kyla  audra,  triukšmas  gali  būti  kurtinamas. 

Sis  vanduo  nešvaistomas.  Jis  suteka  tiksliai  į  didelį  kvadrati¬ 
nį  baseiną  salės  viduryje.  Tai  impluvium,  sena  ir  labai  racionali 
idėja  -  surinkti  lietaus  vandenį  į  požeminę  cisterną.  Namo  van¬ 
dens  atsargos.  Mažas  marmurinis  šulinys,  iš  kurio  galima  pa¬ 
semti  vandens  kasdieniams  poreikiams.  Taip  daro  kartų  kartos. 
Ir  tikrai  -  jo  kraštas  visai  nugludintas  virvių. 

Impluvium  turi  ir  dekoratyvią  paskirtį  -  tai  vidinis  namų 
„tvenkinys“,  kuriame  atsispindi  žydras  dangus  ir  debesys.  Atro¬ 
do  tarsi  ant  grindų  padėtas  paveikslas.  Kad  ir  kokių  svečių  ar 
lankytojų  užeitų  į  namus,  pirmas  vaizdas  labai  malonus. 

Tačiau  mūsų  matomame  impluvium  yra  dar  šis  tas  -  jo  pavir¬ 
šiuje  plūduriuoja  žiedai.  Jie  liko  po  vakar  vakare  šiuose  namuo¬ 
se  vykusios  puotos. 

Baseino  vanduo  tarsi  veidrodis  visur  meta  ryto  šviesos  at¬ 
spindžius.  Lengvo  vėjelio  sukelti  grakštūs  raibuliai  žeria  atspin¬ 
džius  ant  salės  sienų,  jie  vaiko  kits  kitą  freskose.  Įsižiūrėję  šioje 
salėje  neišvysime  bespalvės  sienos.  Visur  vaizdai  su  mitologinė¬ 
mis  figūromis,  maži  fantastiniai  gamtovaizdžiai  ar  ornamentai. 
Spalvos  žėri  -  mėlyna,  raudona,  geltona  ochra. 

Galime  padaryti  svarbią  išvadą:  romėnų  pasaulis  labai  spal¬ 
votas,  gal  net  labiau  nei  mūsiškis.  Spalvingi  namų  interjerai,  pa¬ 
minklai,  net  žmonių  drabužiai  -  svarbiomis  progomis  tai  tikras 

atspalvių  siausmas.  Tuotarp  mes  dažniausiai  elegancijos  viršūne 
laikome  tamsų  arba  pilką  drabužį...  Nuodėmė,  kad  praradome 
visas  šias  spalvas,  ypač  savo  namuose,  kur  vyrauja  baltos  sienos. 
Romėnai  į  juos  žiūrėtų  kaip  į  nenupieštą  paveikslą,  prie  rėmų 
pritvirtintą  baltą  drobę. 

Tęskime  savo  tyrinėjimus.  Atrijaus  šonuose  atsiveria  keletas 
kambarių.  Tai  miegamieji,  cubicula.  Palyginti  su  mūsiškiais,  jie 
nepaprastai  maži  ir  tamsūs,  panašesni  į  celes  negu  į  miegamuo¬ 
sius.  Nė  vienas  iš  mūsų  noriai  juose  nemiegotume  -  čia  nėra 
langų,  blyškiai  šviečia  tik  aliejinės  lempos.  Menkai  įžvelgiami 
freskų  ir  mozaikų  šedevrai,  kurie  dažnai  puošia  šiuos  kambarius, 
mūsų  laikais  laikomi  muziejuose,  išryškinti  išmoningai  išdėlio¬ 
tų  šviesų.  Romėnai  jų  tokių  nematė.  Bet  kai  akys  priprasdavo 
prie  cubiculum  prieblandos,  lempų  liepsnelės,  išryškindamos 
kraštovaizdžius  ir  pavaizduotų  veidų  bruožus,  paversdavo  šiuos 
darbus  labai  įtaigiais. 

Atrijaus  kampe  matome  laiptus,  vedančius  į  antrą  aukštą,  kur 
gyvena  vergai  ir  šeimos  moterys.  Pirmas  -  „kilniųjų“  aukštas,  tai 
vyrų,  pirmiausia  paterfamilias,  teritorija. 

Einame  toliau  pro  baseiną  ir  priartėjame  prie  kitos  sienos.  Ją 
beveik  visą  dengia  kaip  armonika  sulankstytos  medinės  plokš¬ 
tės.  Pastumiame  jas.  Tai  tablinum,  namų  šeimininko  „biuras“. 
Čia  jis  priima  savo  klientus.  Kambario  viduryje  -  didelis  stalas 
ir  įspūdingas  krėslas,  o  pakraščiuose  surikiuota  keletas  tabure¬ 
čių.  Visų  kojos  tekintos,  išpuoštos  kaulo  inkrustacijomis,  dram¬ 
blio  kaulu  ir  bronza.  Ant  aukštų  kandeliabrų  pastebime  aliejines 
lempas,  ant  grindų  -  gorę  (sušilti),  ant  stalo  -  brangius  sidabri¬ 
nius  daiktus  (neabejotinai  „santaupas“)  ir  rašymo  priemones. 

Kiek  paėjėjame.  Toliau  kabo  didelė  užuolaida.  Pakėlę  ją,  pri¬ 
artėjame  prie  intymiausios  domus  dalies.  Iki  šiol  buvome  repre- 

zentacinėje  dalyje,  kurią  gali  pamatyti  ir  svetimi.  Tačiau  už  šių 
užuolaidų  įeinama  į  privačią  erdvę.  Čia  peristilis,  didelis  vidinis 
domus  sodas,  maži  žalieji  namų  plaučiai.  Jis  apsuptas  nuostabių 
kolonų,  o  tarp  jų  nuo  lubų  kabo  marmuriniai  diskai.  Juose  išrai¬ 
žytos  ir  nuspalvintos  mitologinės  figūros.  Diskų  vardas  keistas  - 
oscilla,  o  kodėl  jie  čia  kabo,  gali  nujausti  -  kai  pučia  vėjas,  jie 
švelniai  siūbuoja  ir  griežtai  kolonadai  suteikia  judesio  pojūtį. 

Šią  ryto  valandą  peristilyje  labai  maloni  atmosfera.  Mus  supa 
sode  puoselėjamų  dekoratyvinių,  aromatinių  ir  vaistinių  augalų 
kvapai. 

Šiuose  soduose,  kaip  ir  dera,  galime  rasti  mirtų,  buksmedžių, 
laurų,  oleandrų,  gebenių,  akantų...  Yra  ir  didesnių  augalų  -  kipa¬ 
risų  ir  platanų.  O  dar  gėlių  -  našlaičių,  narcizų,  vilkdalgių  arba 
lelijų,  taip  tinkamų  darželiams.  Dažnai  išvystume  ir  pinučiais  li¬ 
pančių  vynuogienojų.  Tai  iš  tikrųjų  domus  ramybės  oazė.  Oazė, 
kurioje  savi  meno  kūriniai  -  augalai  -  susodinti  ne  atsitiktinai, 
bet  geometriškai  tvarkingai  -  eilėmis,  darželiuose,  kartais  ma¬ 
žais  labirintais.  Dažnai  sodininkai  suteikia  augalams  gyvūnų 
formas.  Neretai  tarp  augalų  galima  išvysti  ir  tikrų  gyvūnų  -  fa¬ 
zanų,  balandžių,  povų. 

Aušros  šviesoje  pastebime  dvi  sustingusias  žmogiškas  figū¬ 
ras.  Tai  sodo  kampus  puošiančios  mažos  bronzinės  statulos.  Du 
angeliukai,  rankose  laikantys  antis.  Prieiname.  Nuo  vieno  iš  jų 
girdime  sklindant  keistą  triukšmą,  primena  murmesį.  Staiga  po 
dviejų  trumpų  garsių  tekštelėjimų  iš  ančių  snapų  trykšteli  srovė. 
Tai  statulos-fontanai.  Jų  srovė  trykšta  tiksliai  į  apskritą  baseiną, 
vanduo  krisdamas  žiburiuoja.  Tokių  yra  daugiau.  Apsidairome  - 
sode  sruvena  dar  trys  fontanėliai. 

Akivaizdu,  kad  šiame  domus  vanduo  gaunamas  ne  tik  iš  im- 
pluvium.  Jau  kuris  laikas  jis  atkeliauja  ir  kitu  būdu  -  akveduku. 

Savininkui,  dėkui  pažintims  ir  intrigoms,  pavyko  įsirengti  nuo¬ 
savą  vamzdyną.  Taigi,  jis  yra  tarp  nedaugelio  laimingųjų,  turin¬ 
čių  namuose  tekantį  vandenį.  Retas  atvejis  Romoje.  Tai  jam  pa¬ 
deda  visu  šiuo  mažų  fontanų  žaismu  stebinti  svečius. 

Kaulėta  ranka  dabar  uždaro  čiaupą,  paslėptą  už  augalų.  Ran¬ 
ka  vergo,  kuris  tikrino,  ar  gerai  veikia  vamzdynas.  Jis  aukštas,  ne¬ 
rangus,  tamsios  odos,  juodi  plaukai  garbanoti.  Beveik  neabejo¬ 
tinai  kilęs  iš  Artimųjų  Rytų  arba  Šiaurės  Afrikos.  Dabar  jis  renka 
lapus  ir  nudžiūvusius  žiedus.  Veikiausiai  tai  sodininkas. 

Kiti  garsai  ataidi  iš  salelės  už  kolonados.  Girdėti  šluotražio 
brūžiai.  Prisiartiname.  Jie  sklinda  iš  triklinijaus.  Čia  vakar  vaka¬ 
re  vyko  puota.  Svečių  gultai  jau  sutvarkyti,  dėmėtos  paklodės 
pakeistos.  Kitas  vergas  valo  paskutines  praėjusios  nakties  vaišių 
liekanas.  Pakelia  ir  langusto  žnyplę.  Įprasta  puotaujant  mesti 
maisto  likučius  ant  žemės,  ne  į  indus. 

Virtuvėje  jau  kažkas  dirba.  Tai  dar  viena  vergė.  Jos  plaukai 
pridengti  drobine  skarele,  bet  galima  suprasti,  kad  ji  šviesia¬ 
plaukė  -  ant  kaklo  krinta  kelios  auksinės  garbanos.  Galbūt  ji 
iš  Germanuos,  o  gal  iš  Trajano  neseniai  nukariautos  Dakijos 
(Rumunijos).  Patalpa  labai  maža.  Keista,  bet  romėnai,  garsė¬ 
jantys  savo  puotomis,  nedaug  reikšmės  teteikdavo  virtuvei  ir 
laikė  ją  pagalbine  patalpa.  Jos  paskirtis  kaip  mūsų  kepsninės, 
todėl  ji  ir  neturi  nuolatinės  vietos.  Kartais  ji  yra  mažo  korido¬ 
riaus  gilumoje,  kartais  -  po  laiptais.  Iš  tikrųjų  keista,  bet  nėra 
ko  stebėtis  -  turtuolių  namuose  nebuvo  „namų  šeimininkių“. 
Virtuvėje  dirbo  vergai,  tai  patalpa,  skirta  aptarnavimui,  todėl  ir 
nesirūpinama  dekoracijomis,  patogumu  ar  erdve.  Kuklesniuo¬ 
se  namuose,  priešingai,  yra  moteris,  kuri  gamina,  bet  jos  padė¬ 
tis,  vertinant  šių  dienų  požiūriu,  panašesnė  į  naminio  gyvūno 
nei  į  žmonos. 

Užtat  labai  dažnai  romėnų  virtuvėse  į  akis  krinta  variniai 
(arba  bronziniai)  rakandai  -  prikaistuviai  ir  puodai,  iškabinti 
ant  sienų,  kad  kuo  geriau  būtų  matomi.  Šen  bei  ten  kabo  siete¬ 
liai,  taip  tobulai  išbadytomis  skylutėmis,  kad  primena  siuvinėji¬ 
mą.  O  dar  marmurinės  grūstuvės,  iešmai,  terakotinės  keptuvės... 
Ir  žuvies  ar  triušio  pavidalo  kepimo  formos,  užpildomos  pagal 
labai  prašmatnius  receptus  paruoštais  patiekalais.  Stebėti  visų 
šių  daiktų  formą  yra  tas  pats  kaip  vartyti  epochos  valgiaraštį. 

Maistas  šildomas  ant  „kepimo  plokštės“  -  įdubos  mūre,  kur 
išlyginamos  žarijos,  kaip  kepant  savaitgalio  kepsnius.  Kai  žarijos 
karštos,  ten  sukeliamos  kaitvietės  -  metaliniai  trikojai,  ant  kurių 
dedami  puodai  ir  katilai. 

Neretai  šie  plytiniai  suolai  statomi  su  elegantiškomis  arko¬ 
mis,  atliekančiomis  mažų  malkinių  vaidmenį.  Štai  čia  ir  kau¬ 
piamos  sausiausios  ir  kaitriausios  malkos  -  tai  senovinis  dujų 
baliono  atitikmuo... 

Va  dabar  vergė  dega  ugnį.  Kaip  romėnai  įžiebdavo  ugnį? 
Prieiname,  žvilgtelime  per  jos  petį  ir  išsiaiškiname,  kad  naudoja 
skiltuvą.  Jis  mažos  pasagos  formos,  laikomas  rankoje  tarsi  tau¬ 
rės  kojelė.  Suduoda  juo  per  kvarco  gabalą,  tvirtai  laikomą  kitoje 
rankoje.  Žybteli  kibirkštys,  viena  iš  jų  krinta  į  pintį  -  ploną  brėžį 
grybe  (jis  priklauso  prie  Fomes  genties,  tai  sumedėję  grybai,  au¬ 
gantys  ant  medžių).  Mergina  lengvai  papučia  ir  grybas  sužėruo¬ 
ja,  dabar  priglaudžia  jį  prie  šiaudų,  kad  šie  įsidegtų.  Dar  papu¬ 
čia  -  iš  šiaudų  pirmiausia  pasirodo  dūmelis,  tada  staiga  žybteli 
liepsna.  Ugnis  uždegta.  Dabar  ruoš  žarijas. 

Stabtelėkime  akimirką.  Šis  apsilankymas  domus  mums  lei¬ 
do  suprasti  vieną  kitą  dalyką  apie  romėnų  būstus  -  tai,  aišku, 
gražūs  namai,  bet  ne  tokie  patogūs  kaip  mūsiškiai.  Žiemą  šalta, 
visur  traukia  skersvėjai,  ir  reikia  šildytis  nešant  gorės  į  įvairius 

kambarius  (panašiai  kaip  mes  nešame  elektrinius  šildytuvus). 
Be  to,  namai  tamsūs,  visuose  kambariuose  viešpatauja  prieblan¬ 
da.  Retai  kur  yra  langų,  jie  paprastai  maži  ir  ne  tokie  perregimi 
kaip  mūsų  -  naudojamos  talko  plokštės,  gal  kartais  ir  stiklas,  o 
neturtėliai,  kai  neuždaro  medinių  langinių,  langus  dengia  perre¬ 
gimomis  odomis. 

Pagaliau,  kad  pajustume  gyvenimo  romėnų  namuose  atmo¬ 
sferą,  net  ir  turtuolių  domus,  užtenka  prisiminti  mūsų  laikų  kai¬ 
mo  namus,  kur  lovos  didelės,  antklodės  storos,  o  virš  durų  pro 
tarpelius  sklinda  šviesa,  jie  kvepia  degančiu  medžiu,  dulkėmis 
ir  vorais... 


6.15  vai. 

Romėniško  skonio  interjeras 


O  name  kilo  kasdienis  bruzdesys.  Kaip  ir  kiekvieną  rytą,  pir¬ 
miausia  keliasi  vergai.  Jų  yra  apie  vienuolika,  jie  visi  kartu  su¬ 
daro  tai,  kas  buvo  vadinama  familia,  tai  yra  vergai,  kuriuos  turi 
šeimininkas.  Galbūt  jų  kiek  per  daug  vieniems  namams,  bet  tai 
norma.  Kiekviena  pasiturinti  Romos  šeima  iš  tikrųjų  turi  vidu¬ 
tiniškai  nuo  penkių  iki  dvylikos  vergų! 

Bet  kurgi  jie  miega?  Juk  tai  tas  pats  kaip  į  namus  priimti  visą 
futbolo  komandą...  Vergai  neturėjo  asmeninių  kambarių:  nak¬ 
vodavo  koridoriuose,  virtuvėje  arba  susigūžę  visi  kartu  kuriame 
nors  kambarėlyje.  O  vienas,  kuriuo  labiausiai  pasitikima,  miega 
ant  žemės  prie  dominus  miegamojo.  Lygiai  kaip  šuo  prie  šeimi¬ 
ninko... 

Turėsime  progos  vėliau  šį  rytmetį  susipažinti  su  vergų  pasau¬ 
liu  -  kaip  jie  atsidūrė  vergijoje,  kaip  su  jais  elgiasi  šeimininkai. 
Taigi,  tyrinėjame  toliau  bundančius  namus. 

Vergė  atitraukia  sunkų  purpurinį  audeklą  ir  prisiartina  prie 

didžiulio  marmurinio  stalo,  jo  kojos  delfinų  formos.  Jis  pastaty¬ 
tas  prie  impluvium  krašto.  Tai  akivaizdžiai  reprezentacinis  stalas, 
ant  jo  stovi  nuostabus  sidabrinis  ąsotis,  vergė  jį  švelniai  kilsteli 
valydama  dulkes.  Apsidairome.  O  kur  kiti  baldai? 

Labiausiai  romėnų  namuose  pritrenkia  sienų  (freskos)  ar 
grindų  (mozaika)  puošybos  ir  baldų  skurdo  kontrastas.  Visiškai 
priešingai  nei  mūsų  šiuolaikiniuose  būstuose. 

Nėra  sofų,  fotelių,  kilimų,  lentynų,  kurių  pilni  mūsų  namai. 
Tarsi  žvelgtume  į  tuščią  erdvę,  kurioje  likę  tik  tai,  kas  būtiniausia. 

Ir  tam  yra  priežasčių.  Romėnai  apstato  namus  visiškai  kitaip 
negu  mes:  užuot  išryškinę  kambarių  architektūrą  ir  baldus,  jie 
visa  tai  slepia  ir  maskuoja.  Lovos  ir  foteliai  dingsta  po  pagalvėlė¬ 
mis  ir  užtiesalais.  O  freskos  ant  sienų  dažnai  vaizduoja  netikras 
duris,  užuolaidas,  įsivaizduojamus  gamtovaizdžius  (jie  gali  eiti 
pramaišiui  su  tikromis  ertmėmis  sienoje,  pro  kurias  galima  iš¬ 
vysti  sodą:  šiuo  požiūriu  garsioji  Vilią  di  Oplontis  Tore  Anuncia- 
toje,  galbūt  priklausiusi  Popėjai,  yra  tikras  šedevras). 

Žodžiu,  daugelyje  domus  viskas  alsuoja  šiuo  keistu  romėnų 
skoniu:  žaisti  slėpynių  tarp  tikrovės  ir  iliuzijos,  pradanginti  vie¬ 
nus  objektus  ir  atkurti  kitus,  kartais  net  ant  sienų  nupiešti  išti¬ 
sus  gamtovaizdžius.  Įvertinus  epochą,  tai  išskirtinai  rafinuotas  ir 
šiuolaikiškas  skonis. 

Baldų  romėnų  domus  matome  nedaug,  bet  vis  dėlto  jie  itin 
vertingi.  Daugiausia  turbūt  yra  stalų.  Jie  įvairių  tipų:  mėgsta¬ 
miausias  yra  apskritas  su  trimis  kojomis,  kurios  baigiasi  išdrožto¬ 
mis  katės  letenomis,  ožkos  arba  arklio  kanopomis  (trys  kojos  ne¬ 
atsitiktinai:  tai  pats  paprasčiausias  būdas,  kad  stalas  neklibėtų...). 

Nustebina,  kad  jau  romėnų  laikais  būta  „modernių“  sprendi¬ 
mų  -  pavyzdžiui,  sulankstomi  ar  pusiau  apskriti  stalai.  Šiuos  gali¬ 
ma  priglausti  prie  sienų. 

Dabar  išbandykime  kėdes:  jos  visiškai  nepatogios!  Iš  tikrųjų 
romėnai  nemokėjo  kimšimo  technikos,  kokia  šiandien  taikoma 
gaminant  mūsų  fotelius  ir  sofas.  Tačiau  šį  trūkumą  jie  kompen¬ 
suoja  pagalvėmis.  Jų  yra  tikrai  visur  -  ant  lovų,  ant  gultų  trikli- 
nijuje,  ant  kėdžių... 

Šiame  domus  kampe  stovinti  spinta  gali  mums  pasirodyti 
įprasta,  bet  iš  tikrųjų  tai  visai  naujas  senovės  laikų  „išradimas“. 
Tiesą  sakant,  romėnai  pirmieji  pradėjo  jas  naudoti:  šių  baldų  ne¬ 
žinojo  nei  graikai,  nei  etruskai.  Bet  įdomu  tai,  kad  juos  naudoja 
ne  taip  kaip  mes  -  drabužiams  susidėti.  Ten  pirmiausia  laikomi 
trapūs  ar  vertingi  daiktai  -  tokie  kaip  stiklinės  taurės  ar  taurelės, 
tualeto  reikmenys,  rašalinės,  svarstyklės... 

O  drabužiai  ir  patalynė  dedami  į  tamtyč  skirtus  baldus,  arcae 
vestiariae.  Tai  medinės  skrynios,  primenančios  mūsiškes,  jos  ant 
mažyčių  liūto  kojų,  atsidaro  iš  viršaus.  Tokį  baldą  pamatysime 
naudojamą  ištisus  amžius  -  per  visus  viduramžius  ir  Renesansą. 

Žinoma,  turtuolių  domus,  be  baldų,  yra  daug  užuolaidų:  nuo 
saulės,  nuo  vėjo,  jos  sukuria  šilumos  salas  žiemą  ar  vėsos  vasarą, 
saugo  nuo  dulkių,  musių  ir  įkyrių  žvilgsnių.  Šiuo  požiūriu  labai 
įdomus  yra  radinys  romėnų  domus  griuvėsiuose  Turkijos  Efeso 
mieste.  Namus  sugriovė  ir  amžiams  palaidojo  žemės  drebėji¬ 
mas.  Kasinėdami  archeologai  rado  nedidelių  romėnų  interjero 
įdomybių.  Ant  kolonados,  kuri  supo  šių  aristokratiškų  namų 
sodą,  peristilį,  dar  galima  buvo  pamatyti  bronzinių  strypų  sis¬ 
temos  likučių,  ant  jų  tarp  kolonų  buvo  tvirtinamos  užuolaidos. 
Taigi,  kolonada  buvo  atitverta  užuolaidomis,  taip  sukuriant 
vėsią  ir  pavėsingą  arkadą,  kur  galima  pasivaikščioti  tvankiomis 
Efeso  vasaromis.  Kiti  bronziniai  strypai,  įtaisyti  ant  durų  stak¬ 
tos,  patvirtina,  kad  užuolaidų  būta  ir  čia  -  taip  šiais  laikais  da¬ 
roma  prie  baro  ar  parduotuvės  įėjimo  (ir  negali  atmesti  galimy- 

bės,  kad  kai  kurios  romėnų  užuolaidos  galėjo  būti  iš  spalvotų 
audeklo  juostų  arba  ilgų  virvelių  su  mazgais...). 

Verta  pridurti,  kad  romėnų  domus  dažnai  puošė  itin  prašmat¬ 
nūs  gobelenai,  dembliai  ant  grindų  ir  net  kilimai,  aiškiai  rytietiš¬ 
ka  mada. 


Sidabras,  saugyklos  ir  antikvariatas 

Turtingųjų  domus  kai  kurie  interjero  elementai  turi  statuso  sim¬ 
bolio  vertę.  Tarp  jų  marmuriniai  biustai,  statulos  ir,  žinoma,  si¬ 
dabras,  kuris  visada  gerai  matomoje  vietoje.  Visi  servizai,  ąso¬ 
čiai  ir  taurės  sustatyti  ant  tam  skirtų  parodomųjų  stalų,  kapitelių 
viršaus,  kad  svečiai  ir  klientai  galėtų  jais  žavėtis. 

Kas  negali  leisti  sau  sidabro,  pasitenkina  bronziniais,  stikli¬ 
niais  ar  vertingais  keraminiais  gaminiais.  Juk  visuomet  reikia  ką 
nors  parodyti,  tai  visuomeninė  taisyklė.  Iš  esmės  visa  tai  atke¬ 
liavo  iki  mūsų  dienų,  dar  plačiai  paplitęs  paprotys  laikyti  „gerąjį 
servizą“  įstiklintoje  svetainės  indaujoje. 

Kitas  gerai  gyvenančios  šeimos  daiktas-simbolis  yra  saugykla. 
Mes  linkstame  seifą  namuose  paslėpti,  romėnai  elgiasi  visiškai 
priešingai  -  saugykla  dažnai  yra  ten,  kur  visi  gali  ja  žavėtis,  pa¬ 
vyzdžiui,  atrijuje. 

Tai  akivaizdus  prabangos  ir  turto  ženklas.  Suprantama,  ji 
gerai  pritvirtinta  prie  grindų  arba  prie  sienos  ir  net  yra  vergas, 
atriensis,  kuris  stebi  šioje  patalpoje  esančius  žmones,  ypač  kai  at¬ 
eina  nepažįstami  pasikalbėti  su  namų  šeimininku  dėl  darbo  arba 
kai  keliami  pokyliai. 

Saugykla  nėra  tikras  seifas,  labiau  primena  šarvuotą  skrynią, 
apkaltą  geležinėmis  juostomis.  Bet  ji  turi  itin  išradingą  užrak- 

tų  sistemą,  vertą  Džeimso  Bondo  dėmesio:  netikros  bronzinės 
galvutės,  kurias  reikia  pasukti,  svertai  su  spygliais  ar  sukami  žie¬ 
dai...  O  ką  matome  viduje,  kai  pagaliau  ją  atidarome?  Žinoma, 
vertingiausius  šeimos  auksinius  ir  sidabrinius  dirbinius,  taip  pat 
svarbiausius  dokumentus  -  paveldėjimo,  nuosavybės,  sutar¬ 
tis...  Jie  visi  surašyti  medinėse  lentelėse  ar  papiruso  ritinėliuose 
ir  būtinai  paženklinti  antspaudu  su  savininko  žiedo  simboliu 
(šiandien  pasakytume  „logo“). 

Įdomu  šit  kas.  Jau  romėnų  laikais  buvo  mėgstamos  senienos, 
tai  yra  senovės  dirbiniai  arba  praeities  šedevrai,  rodomi  namuo¬ 
se.  Bet  juk  mes  ir  esame  visiškoje  senovėje,  tad  kokie  daiktai  gali 
būti  laikomi  „antikvariniais“?  Atsakymą  pateikė  archeologai.  Jų 
kasinėjimų  vietose  buvo  rasta  etruskų  statulėlių,  veidrodžių  ir 
taurių,  jau  tuomet  romėnų  vertintų  kaip  senovinės  ir  vertingos. 
Taip  pat  rasta  ir  senovės  Egipto  dirbinių.  Ir  juk  tikrai  -  Trajano 
epochos  romėnui  senovės  Egipto  civilizacija  yra  pati  tikriausia 
„senovė“:  pavyzdžiui,  Ramzis  II  gyveno  prieš  tūkstantį  keturis 
šimtus  metų!  Laiko  tarpsnis  visai  toks  pat,  koks  mus  skiria  nuo 
Romos,  apie  kurią  pasakojame... 


Mūsų  kooperatinių  butų  kilmė 

Paskutinė  pastaba.  Domus,  kurį  ką  tik  aplankėme,  yra  „klasiki¬ 
nio“  išplanavimo,  panašiu  turistai  gali  gėrėtis  daugelyje  arche¬ 
ologų  kasinėjimų  vietų,  pradedant  Pompėjais.  Tačiau  tokiame 
mieste  kaip  Roma,  kur  tankus  užstatymas  neleidžia  turėti  tiek 
daug  vietos,  ne  visiems  domus  sekėsi  turėti  tokį  pavidalą.  Įdo¬ 
mių  duomenų  gauta  kasinėjant  ir  tyrinėjant  antikinę  Ostiją  - 
pavyzdžiui,  pateiktų  profesoriaus  Carlo  Pavolini.  Čia  iš  tikrųjų 

gyvenamieji  būstai  (Trajano  epochos,  kurią  būtent  ir  tyrinėja¬ 
me,  perstatymo  vaisius)  dar  gerai  matomi,  priešingai  negu  Ro¬ 
moje,  kur  viskas  jau  pradingo  po  šimtmečiais  statytais  naujais 
mūrais. 

Galime  pamatyti  domus ,  iš  kurio  „išpjautas“  atrijus,  tai  yra 
erdvi  salė  su  lietaus  vandens  baseinu.  Nuolatinis  erdvės  trūku¬ 
mas  ir  tai,  kad  mieste  buvo  įrengti  akvedukai  (dėl  to  nebereikėjo 
šulinio  namuose),  pastūmėjo  savininkus  atsisakyti  šios  patalpos. 

Kitur,  pavyzdžiui,  Pompėjuose,  domus  net  matome  atsiran¬ 
dant  antrą  aukštą  su  atskiru  įėjimu:  akivaizdu,  kad  pasiturin¬ 
čioms  šeimoms  nepatiko  susitikti  nepažįstamų  aukštesniuose 
aukštuose.  Taip  prarandama  šiek  tiek  privatumo,  bet  mainais 
atsiranda  galimybė  naudingai  išnuomoti... 

Šie  namai  tam  tikru  metu  liovėsi  būti  vien  elito  ir  buvo  apgy¬ 
vendinti  vidurinės  klasės  žemesniosios  dalies  atstovų.  Trumpai 
tariant,  gyvenimas  mieste  per  kelias  kartas  paveikė  namų  raidą, 
ji  atves  prie  vis  augančių,  turinčių  daugiau  aukštų,  daugiau  butų 
ir  daugiau  gyventojų  pastatų  -  iki  pat  tikrų  daugiabučių. 

Šių  dienų  daugiabučiai,  kuriuose  daugelis  mūsų  gyvename, 
šaknimis  siekia  šią  Romoje  ir  didžiausiuose  imperijos  miestuo¬ 
se  maždaug  prieš  du  tūkstančius  metų  nutikusią  permainą. 


6.30  vai. 

Pabunda  dominus 


Iš  dominus,  namų  šeimininko,  miegamojo,  sklinda  garsus  knar¬ 
kimas.  Lėtai  praveriame  duris,  šviesos  ašmenys  perkerta  kam¬ 
barį  ir  apšviečia  lovą  sienos  nišoje.  Dominus  guli  tenai  susisupęs 
į  antklodes,  siuvinėtas  purpurinėmis,  mėlynomis  ir  geltono¬ 
mis  juostomis,  vingiuotomis  klostėmis  krintančiomis  iki  pat 
žemės. 

Mus  nustebina  lovos  dydis:  kaip  liepia  tradicija,  ji  labai  aukš¬ 
ta,  prie  jos  būtinai  turi  būti  pakoja  nulipti.  Kyšo  antklodėmis 
pusiau  pridengti  sandalai,  kuriuos  dominus  nusispyrė  prieš  įsi¬ 
supdamas  į  apklotus. 

Tai  trigulė  senoviška  lova.  Ji  primena  sofą.  Jos  medinės  tekin¬ 
tos  kojos  papuoštos  dramblio  kaulo  intarpais  ir  paauksuotomis 
bronzinėmis  plokštelėmis.  Kampuose  -  kačių  ir  satyrų  galvos, 
paryškintos  įkypos  šviesos.  Spyruoklių  nėra,  čiužinys  guli  ant 
lovos  tinklo,  supinto  iš  juostų.  Tai  tikrai  ne  tokia  patogi  lova 
kaip  mūsiškės... 

Dominus  apsiverčia  kažką  murmėdamas  ir  abiem  kumščiais 
pasitaiso  pagalvę.  Jo  galva  joje  beveik  nuskęsta  -  pagalvė  aki¬ 
vaizdžiai  plunksnų. 

O  kuo  romėnai  kimšdavo  čiužinius?  Iš  to,  ką  dabar  žinome, 
kai  kurie  prikimšti  šiaudų.  Kiti  -  pavyzdžiui,  šitas  -  vilnų. 

Būta  išimčių.  Pavyzdys  galėtų  būti  neįtikėtinai  nepaliestas 
lopšys,  rastas  Herkulanėjuje,  -  po  mirusio  dėl  Vezuvijaus  išsi¬ 
veržimo  vaiko  griaučiais  aptiktas  čiužinys,  prikimštas  lapų  (ne¬ 
galime  atmesti,  kad  tai  buvo  padaryta  saugant  naujagimio  svei¬ 
katą  ar  gelbstint  nuo  parazitų). 

Dominus  kambaryje  vienas.  O  kur  jo  žmona?  Mūsų  visuo¬ 
menėje  vyras  su  žmona  tradiciškai  miega  toje  pačioje  lovoje. 
Romėnų  laikais  taip  yra  ne  visada.  Išties  sutuoktiniai  miega  ve¬ 
dybinėse  lovose,  bet  pasiturinčiai  porai  „pridera“  miegoti  ats¬ 
kiruose  kambariuose.  Štai  todėl  dominus  žmona  (ji  vadinama 
domina)  miega  savo  asmeniniame  cubiculum. 

Metas  keltis.  Romėnai  keldavosi  anksti,  su  aušra,  ir  anksti  ei¬ 
davo  gulti.  Kai  nėra  elektros,  laikomasi  natūralaus  saulės  ritmo. 
Ir  taip  bus  per  amžius  -  juk  galų  gale  tai  mes  esame  išimtis. 

Patikimiausias  vergas  labai  švelniai  žadina  šeimininką.  Po  mi¬ 
nutėlės  dominus,  dar  kiek  apsnūdęs,  išeina  iš  savo  kambario.  Tai 
aukštas,  stambus,  šviesiaplaukis  ir  mėlynakis  vyras.  Stambi  nosis 
pabrėžia  veido  kilnumą. 

Apsigobęs  elegantiškais  mėlynais  drabužiais  jis  lėtai  žengia 
link  mažos  medinės  konstrukcijos,  priglaustos  prie  sienos.  Ji 
primena  mažą  šventyklą  su  trikampiu  stogu,  kurį  laiko  dvi  ko¬ 
lonos.  Ir  iš  tikrųjų  tai  šventa  namų  vieta  -  larų  buveinė.  Čia  gar¬ 
binami  larai,  šeimą  saugančios  dievybės.  Tai  tos  dvi  statulėlės 
šventyklos  viduryje,  primenančios  ilgaplaukius  šokančius  vai¬ 
kinus.  Šalia  -  dviejų  kitų  dievybių,  Merkurijaus  ir  Veneros,  sta- 

tūlos.  Vergas  ištiesia  šeimininkui  padėklą  su  aukomis.  Dominus 
skanduodamas  apeigines  frazes  iškilmingais  judesiais  sudeda 
aukas  į  larų  buveinę,  į  priešais  statulėles  stovinčią  taurę.  Ir  už¬ 
dega  smilkalus. 

Kiekvieną  rytą  diena  prasideda  nuo  šių  apeigų.  Tas  pats  vyks¬ 
ta  ir  tūkstančiuose  kitų  namų.  Nereikia  nuvertinti  šių  nedidelių 
dievų  galios  -  tai  jie  sprendžia  kasdienius  romėnų  namų  rūpes¬ 
čius.  Kitaip  tariant,  apeigos  yra  tartum  draudimas  nuo  vagysčių, 
gaisro  ar  šiaip  nesėkmės,  galinčios  užklupti  šeimos  narius. 


7.00  vai. 

Apsirengti  romėniškai 


Atėjo  laikas  apsirengti.  Kaip  romėnai  rengiasi?  Filmuose  ir  se¬ 
rialuose  esame  pratę  juos  matyti  susisupusius  į  spalvotas  togas, 
panašias  į  ilgas  paklodes.  Bet  ar  tikrai  taip  yra?  Išties,  pirmas 
įspūdis  -  šie  drabužiai  nepatogūs  ir  varžo  judesius,  trukdo  bėgti, 
lipti  laiptais  ar  tiesiog  sėdėti  neįsipainiojus  į  kurią  nors  jų  dalį.  Iš 
tikrųjų  jie  yra  patogūs.  Juk  ir  šiais  laikais  taip  rengiamasi  -  jeigu 
nuvyksite  į  Indiją,  Arabiją  ir  daugelį  kitų  Rytų  kraštų,  pamaty¬ 
site  tradicinę  aprangą,  iš  esmės  ne  itin  besiskiriančią  nuo  romė¬ 
niškosios.  Tai  ilgi  drabužiai,  tunikos  ir,  žinoma,  sandalai. 

Pradėkime  nuo  apatinių.  Ar  romėnai  dėvėjo  kelnaites?  Atsa¬ 
kymas  -  taip.  Iš  tikrųjų  kalbame  ne  apie  tikras  kelnaites,  bet  apie 
savotišką  lininę  strėnjuostę,  vadinamą  subligar,  kuri  apvynioja¬ 
ma  apie  liemenį  ir  pridengia  intymias  kūno  dalis. 

Nustebsite  sužinoję,  kad  jos  ne  visada  yra  pirmasis  rytą  apsi¬ 
velkamas  drabužis...  Labai  paplitęs  paprotys  einant  miegoti  ne¬ 
nusirengti,  gulamasi  pusiau  apsirengus...  Ant  kėdės  numetamas 

apsiaustas  (kartais  jis  panaudojamas  kaip  antklodė),  pasilieka¬ 
ma  tik  su  strėnjuoste  ir  tunika.  Ir  taip  įsliuogiama  į  lovą:  dieną 
vilkėta  tunika  atlieka  ir  „pižamos“  vaidmenį.  Mums  tai  galėtų 
pasirodyti  menkai  higieniškas  paprotys,  bet  pagaliau  mūsų 
kaimuose  taip  buvo  daroma  iki  pat  praėjusio  amžiaus  pabai¬ 
gos.  Tik  vienas  skirtumas:  romėnai  daug  švaresni,  nes  kasdien 
vaikšto  į  termas.  Taigi  eidami  miegoti  jie  būna  bent  jau  prieš 
kurį  laiką  iš  esmės  nusiprausę.  Vienintelė  problema  -  drabužiai 
lieka  purvini... 

Romėnų  madoje  pagrindinis  ir  dėvimiausias  drabužis  yra 
garsioji  tunika.  Pabandykime  suprasti,  kodėl  ji  tokia  praktiška. 
Įsivaizduokite,  kad  apsivelkate  ilgus,  iki  kelių  marškinėlius  (tar¬ 
kim,  XXL),  kurie  per  liemenį  sujuosiami  diržu.  Ir  viskas  -  su 
šiokiais  tokiais  skirtumais  tunika  yra  kažkas  labai  panašaus.  Iš 
tikrųjų  nuostabu  matyti,  kad  mes  iš  esmės  ir  toliau  naudojamės 
(daugiausia  vasaromis)  išradimu,  gimusiu  senovėje.  Tik  vadina¬ 
me  jį  kitokiu  vardu:  marškinėliai. 

Žinoma,  medžiagos  nebuvo  tokios  kaip  mūsiškės.  Mes  daž¬ 
niausiai  dėvime  medvilnę,  romėnai  paprastai  rinkosi  liną  arba 
vilną.  Nedažytą  vilną,  kurios  spalva  -  sodri  smėlio:  tai  tinkamas 
atspalvis  dėmėms  ir  dulkėms  paslėpti... 

Linai  auginami  ir  audžiami  daugiausia  Egipte,  iš  kur  yra 
eksportuojami  į  visą  imperiją.  Taigi  visi  romėnai,  beveik  kaip 
mes,  rengiasi  drabužiais,  pagamintais  užsienyje  -  tai  pirmosios 
didžiosios  istorijos  globalizacijos,  kurią  Viduržemio  regione 
įvykdė  Roma,  rezultatas.  Šį  teiginį  galėsime  gerokai  išplėtoti, 
kai  apsilankysime  imperijos  sostinės  turguose. 

Tunika  tinka  kiekviena  proga  -  ji  dėvima  kaip  naktiniai  marš¬ 
kiniai,  kaip  apatiniai  po  toga  arba  kaip  kuklesnių  luomų  vieninte¬ 
lis  drabužis.  Iš  tikrųjų  neturtėlis,  apsivilkęs  ją,  įsispiria  į  sandalus 

ir  išeina  iš  namų.  Turtingas  -  ne.  Kadangi  dar  turi  apsivilkti  patį' 
svarbiausią  Romos  piliečių  drabužį  -  togą. 

Ją  galime  apibūdinti  kaip  tų  laikų  „švarką  ir  kaklaraištį“,  tai 
yra  reprezentacinį  drabužį  pasirodyti  viešumoje,  pirmiausia 
svarbiomis  progomis. 

Ji  dėvima  nuo  senų  laikų  ir  visą  laiką  kito.  Iš  pradžių  buvo 
gana  nedidelių  matmenų,  vėliau  vis  didėjo  -  ištiesta  ant  žemės 
ji  buvo  šešių  metrų  skersmens  pusapskritimio  formos  (vilnonė 
ar  lininė). 

Taigi  nenuostabu,  kad  apsigobti  toga  dažnai  prireikdavo  ver¬ 
go  pagalbos.  Kaip  kad  dabar  prireikė  mūsų  dominus.  Jis  mums 
padės  suprasti,  kaip  tai  daroma. 

Šeimininkas  stovi  nejudėdamas,  žvelgia  į  tolį.  Vergas  uždeda 
togą  jam  ant  pečių  tarsi  antklodę,  bet  pasirūpina,  kad  ji  negultų 
simetriškai,  vieną  gerokai  ilgesnį  galą  nuleidžia  iki  pat  žemės. 
Delikačiai  suima  šį  galą  ir  prakiša  jį  po  pažastimi  suformuoda¬ 
mas  per  liemenį  juostą  iki  kaklo  -  panašiai  kaip  perpetę.  Tada 
tarsi  šaliką  plačiu  žiedu  apsuka  jį  apie  kaklą  ir  pritvirtina  sege 
raktikaulio  aukštyje.  Dar  ne  viskas:  galas  vis  dar  toks  ilgas,  kad 
kūnas  apjuosiamas  dar  vienu  ratu,  prakišant  audinį  po  ankstes¬ 
niais  audeklo  sluoksniais.  Pagaliau  vergas  atsitraukia  ir  apžiūri 
savo  darbą  iš  toliau.  Jis  patenkintas.  Jo  šeimininkas  labai  elegan¬ 
tiškas,  pirmiausia  dėl  klosčių  žaismo,  suteikiančio  jam  prakil¬ 
numo.  Viena  ranka  laisva,  kita  pusiau  pridengta  drapiruotės  ir 
dominus  turi  laikyti  ją  pakeltą,  kad  toga  nesivilktų  žeme  ir  nesi- 
purvintų.  Tai  truputį  nepatogu,  bet  greitai  priprantama. 

Toga  iš  tikrųjų  yra  Romos  kultūros  ir  civilizacijos  simbolis. 
Ją  dėvėti  galėjo  tik  Romos  piliečiai,  antra  vertus,  užsieniečiams, 
vergams  ir  atleistiniams  (vergams,  kuriems  šeimininkas  suteikė 
laisvę)  ji  buvo  uždrausta.  Togos  tarsi  uniformos  atitinka  tam 

Joks  turtingas  romėnas  neišeidavo  iš  namų  be  togos  -  ji  tokia  ilga  (iki  šešių 
metrų),  kad  dainai  ją  apsirengti  prireikia  vergo  pagalbos.  Iš  esmės  tam ,  kad 
atrodytų  elegantiškai  ir  klostės  būtų  tvarkingos. 

tikrą  socialinį  kodeksą  -  jos  turi  skirtingus  vardus,  nelygu,  kas 
jas  dėvi,  kaip  ir  kur.  Pavyzdžiui,  baltą,  apkraštuotą  skaisčiai  rau¬ 
dona  juosta,  turinčią  apsauginę  reikšmę  ( toga  praetexta ),  dė¬ 
vėjo  senatoriai  ir  berniukai  iki  keturiolikos  ar  šešiolikos  metų. 
Sulaukę  tokio  amžiaus  jie  su  ja  atsisveikindavo  svarbioje  cere¬ 
monijoje.  Tai  buvo  permainos  apeigos,  žyminčios  paauglystės 
pabaigą.  Nuo  šios  akimirkos  berniukas  yra  oficialiai  suaugęs,  tai 
yra  tinkamas  karui  ir  viešajam  gyvenimui. 

O  kelnės?  Jų  aplinkui  daug  nematome.  Kelnės  iš  tikrųjų  yra 
romėnų  ir  Viduržemio  jūros  kultūrai  svetimas  drabužis.  Trajano 
laikais  jas  mūvėjo  tik  legionieriai.  Šios  yra  trumpų  prigludusių 
modelių,  siekiančių  kiek  virš  kelių.  Kelnių  esama,  bet  jas  mūvi 
tik  Romos  priešai  barbarai,  kurie  jas  ir  „išrado“  -  tai  keltų  ir  ger¬ 
manų  tautos  šiaurėje  ir  partai  rytuose,  ten,  kur  dabar  Iranas.  Ta¬ 
čiau  taip  bus  ne  visada.  Po  pusantro  šimto  metų  kelnės  dėl  savo 
patogumo  užkariaus  Romą  ir  taps  neatskiriama  romėnų  mados 
dalimi. 

Dabar  dominus  atsisėdęs,  vergas  jam  auna  apavą.  Įdomu  tai, 
kad  romėnai  nemūvi  kojinių  (išskyrus  šiaurę,  kur  atšiaurus  kli¬ 
matas  reikalauja  apsaugoti  pėdas),  taigi,  vos  nusiavę,  lieka  basi. 

Esama  įvairių  rūšių  avalynės:  uždari  batai  iki  kulkšnies,  atviri 
kaip  sandalai,  su  daugeliu  odos  juostelių  arba  su  daugeliu  mažų 
dyglių,  tikrų  vinių,  sukaltų  į  padą,  kad  geriau  sukibtų  su  žeme 
(tai  garsiosios  caligae,  avėtos  legionierių),  ir  daug  kitokių. 

Romoje  calcei,  uždari  kaip  mokasinai,  -  daugelio  pasiturin¬ 
čių  romėnų  kasdienis  mėgstamas  apavas,  bet  namuose  jie  nea¬ 
vimi.  Žinote,  kodėl?  Geras  tonas  reikalauja  įeinant  į  namus  nu¬ 
siauti  gatvės  avalynę:  domus  vaikštoma  su  paprastais  sandalais 
odiniais  ar  kamštiniais  padais.  Kai  eini  aplankyti  draugų,  juos 
nešiesi  kartu,  nes  juk  ta  pati  taisyklė  galioja  ir  jų  namuose... 

Priešingai  negu  mūsų  laikais,  vyriški  ir  moteriški  drabužiai  labai 
panašūs.  Ir  moterys  dėvi  panašius  į  tunikas  drabužius  ( stolae ), 
bet  jie  ilgesni,  siekia  pėdas.  Be  abejo,  jie  elegantiškesni:  banguo¬ 
jantys,  gana  panašūs  į  graikų  chitoną.  Savita  tai,  kad  jie  suveržti  ne 
vienu,  bet  dviem  diržais:  be  juosiančio  juosmenį,  yra  kitas  -  apie 
krūtinę,  iškart  po  krūtimis.  Taip  išryškinama  jų  forma  ir  dydis. 

Teoriškai  ir  romėnų  moteris  galėjo  dėvėti  togą,  bet  kažin  ar 
tokią  išvystumėte:  iš  tikrųjų  tai  nuteistosios  dėl  neištikimybės 
ženklas  arba  prostitutės  drabužis.  Taigi  virš  tunikos  moteriš¬ 
ka  mada  liepia  dėvėti  ilgą  keturkampę  skraistę,  elegantiškomis 
klostėmis  krintančią  iki  pat  kelių.  Ji  vadinasi  palla  ir  yra  tokia 
didelė,  kad  dažnai  moterys  eidamos  gatve  ja  prisidengia  galvą. 
Tik  pagalvokite  -  jūs  tai  matėte  daugybę  kartų  neatkreipdami 
dėmesio:  visuose  Kristaus  gyvenimo  atpasakojimuose  -  nuo 
lopšio  iki  nukryžiavimo  -  Marija  ir  visos  kitos  moterys  prisi¬ 
dengusios  galvą  tokia  skraiste. 

Pagal  romėnų  madą  moterys  dėvėjo  didžiulę  keturkampę  „ skraistę' \  vadinamą 
palla,  kuri  iki  pat  kelių  krisdavo  meniškomis  klostėmis.  Dažnai  gatvėje  jomis 
būdavo  pridengiama  galva.  Šukuosena ,  auksiniai  papuošalai  ir  elegantiškos 
manieros  rodo ,  kad  ši  ponia  (kairėje)  yra  aristokratė. 

Visos  romėnų  moterys  dėvėjo  ilgą  tuniką  -  ji  subtili ,  spalvota ,  siekia  žemę. 
Diržas  krūtinės  aukštyje  išryškina  kūno  formas  -  kaip  matome  šiame  liaudies 
moters  (dešinėje)  atvaizde. 

Skirtingai  negu  vyrų,  moterų  drabužiai  yra  gerokai  spalvin¬ 
gesni  ir  beveik  visada  siuvinėti.  Spalvos  ryškios,  taigi  gatvėje 
moteris  greitai  pastebima  net  ir  minioje.  Kartais  jos  pastebimos 
dėl  savo  avalynės  -  daug  elegantiškesnės  negu  vyrų,  dažnai  bal¬ 
tos  spalvos. 

O  dabar  šis  bei  tas  apie  romėnų  moterų  intymius  dalykus.  Ką 
jos  vilkėdavo  po  drabužiais?  Tai  buvo  visai  mažytės  kelnaitės, 
panašios  į  vyrų  strėnjuostę,  bet  elegantiškesnės.  Be  to,  dėvėdavo 
„liemenėlę“.  Tai  švelni  audinio  ar  odos  juosta,  strophium  (arba 
mamilllare).  Pavadinimas  gali  kisti,  bet  paskirtis  ta  pati:  pakelti 
ir  prilaikyti  krūtis.  Ovidijus  savo  raštuose  siūlė  moterims  juostą 
prikimšti,  jeigu  krūtinė  nepakankamai  įspūdinga... 

Archeologai  atrado  daugybę  tokių  liemenėlių  pavyzdžių.  To¬ 
kių,  kaip  matome  žinomuose  Pompėjų  viešnamių  erotiniuose 
paveiksluose.  Tačiau  didžiausią  įspūdį  daro  garsioji  romėniškos 
Vilią  Casale  Armerinos  aikštėje,  Sicilijoje,  mozaika.  Galima  iš¬ 
vysti  merginas,  vilkinčias  pačiais  tikriausiais,  stebėtinai  šiuo¬ 
laikiškais  „dviejų  dalių“  kostiumėliais:  taip  rengiasi  romėnės 
ketindamos  maudytis  baseine  arba  sportuoti.  Nelieka  jokių 
abejonių:  bikinis  yra  romėnų  išradimas...  Moterys,  eidamos  į 
Romos  gatves,  rengdavosi  tik  lininiais  ir  vilnoniais  drabužiais. 
Bet  turtingos  ponios  gali  turėti  kitokių,  retesnių  audinių:  plo¬ 
niausios  medvilnės  ir  -  pirmiausia  -  šilko.  Šie  yra  tikras  statuso 
simbolis  ir  dėvimi  tik  išskirtinėmis  progomis. 

Kaip  žinome,  šilkas  ilgai  buvo  Kinijos,  kuri  saugojo  jo  kilmės 
paslaptį  -  šilkverpių  vikšrus,  monopolis.  Į  Romą  šilkas  atkeliau¬ 
davo  ilgiausiais  karavanų  keliais  -  per  Mongolijos  stepes,  Azijos 
dykumas,  kol  galiausiai  pasiekdavo  Viduržemio  jūros  krantus. 
Taigi  jis  buvo  brangiausias.  Daugybė  aristokratų  iššvaistydavo 
didžiulius  turtus,  kad  galėtų  juo  rengtis  ar  panaudoti  jį  puošda- 


49 


Viena  diena  senovės  Romoje 


mi  namus.  Ir  imperatorius  vis  bergždžiai  stengėsi  sukurti  įsta¬ 
tymus,  pažabojančius  prekybą  ir  taip  užgniaužiančius  pinigų, 
tekančių  į  prisiekusių  Romos  priešų,  partų,  kapšus,  kiekį.  Ka¬ 
ravanai  turėjo  pereiti  jų  teritorija,  įskaitant  Iraną  ir  Iraką.  Bet 
viskas  veltui.  Iš  tikrųjų  šilko  paslaptis  vėliau  romėnų  buvo  atras¬ 
ta:  šilkverpių  buvo  atvežta  į  Konstantinopolį.  Per  vėlu:  Roma  ir 
Vakarų  Romos  imperija  jau  buvo  kritusi  dėl  barbarų  invazijos. 
Viskuo  pasinaudojo  Rytų  Romos  imperija  -  tik  gimusi  Bizanti¬ 
ja,  kurią  tuomet  valdė  imperatorius  Justinianas. 


7.15  vai. 

Vyrų  higiena  romėnų  laikais 


Dienai  prasidedant  atrandame  dar  vieną  keistą  faktą.  Romėnų 
namuose  beveik  niekas  rytais  nesiprausia...  Dažniausiai  šiek  tiek 
apsiplaunama,  pasisėmus  vandens  iš  vergo  laikomo  dubens,  la¬ 
biau  tam,  kad  pabustų.  O  muilas  dar  nežinomas  (itališkai  mui¬ 
las  -  sapone,  o  lotyniškas  žodis  šapo  reiškia  dažus!). 

Besidairydami  po  romėnų  namus,  matome,  kad  juose  ne 
tik  kad  nėra  jokių  dušų  (jų  kol  kas  dar  niekas  neišrado),  bet 
ir  vonios  yra  retenybė.  O  juk,  kaip  minėjome,  Romos  civiliza¬ 
cija  buvo  labiausiai  linkusi  į  higieną  iš  visų  senovės  civilizacijų. 
Tik  moderniais  laikas  pasiektas  panašus  vandens  naudojimo 
maudymuisi  lygis.  Kaip  tai  įmanoma?  Atsakymas  į  šį  paradok¬ 
są  tas,  kad  kiekvieno  romėno  vonia  yra  ne  namuose,  iki  jos 
reikia  kiek  paeiti  -  tai  didžiosios  viešosios  termos.  Tai  ten  ilgai 
maudomasi,  ten  masažuojamas  kūnas  ir  taip  toliau.  Bet  visa 
tai  paprastai  vyksta  po  priešpiečių.  Todėl  rytais  niekas  nesi¬ 
prausia. 

Žinoma,  kai  kurie  turtuoliai  turi  mažas  nuosavas  termas  na¬ 
muose,  bet  tai  labai  negausus  elitas.  Elitas,  į  kurį  nepatenka  mūsų 
stebimas  dominus :  jo  namuose  nėra  privačios  pirties  ir,  kaip  pa¬ 
matysime,  jis  turės  vėliau  eiti  į  termas. 

Dabar  jis  sėdi  patogiame  fotelyje  su  pagalvėmis.  Vergas  aš¬ 
triu  skustuvu  jį  skuta.  Tai  namų  kirpėjas,  tokią  retenybę  tik  tur¬ 
tuoliai  gali  sau  leisti.  Skauda:  dar  nėra  purių  skutimosi  putų  ar 
skustuvų  su  dvigubais  ašmenimis.  Naudojamas  tik  vanduo  ir 
pusmėnulio  formos  skustuvas  iš  bronzos  ar  grūdintos  geležies, 
pagaląstas  į  paprastas  girnas...  Bet  tai  tik  pradžia,  tuoj  dominus 
patirs  tikrą  kankynę:  po  skutimosi  vergas  jam  pincetu  vieną  po 
kito  išpešios  nereikalingus  plaukus  antakių  pakraščiuose,  ant 
kaklo  ir  sprando. 

Gali  stebinti,  kad  vyrai  taip  skrupulingai  atsiduoda  kosme¬ 
tinėmis  apeigoms.  Tačiau  iš  tikrųjų  romėnų  pasaulyje  labai  rū¬ 
pinamasi  kūnu.  Vaškas  su  natūraliais  priedais  vyrų  gana  plačiai 
naudojamas  (taip  pat  ir  skustis).  Iš  Svetonijaus  žinome,  jog  Ce¬ 
zaris  depiliavosi,  o  pats  Augustas,  norėdamas,  kad  jam  ant  kojų 
augtų  švelnesni  plaukai,  turėjo  įprotį  trinti  jas  įkaitintais  riešutų 
kiautais. 

Jau  tais  laikais  labiausiai  neduodanti  ramybės  problema  dau¬ 
geliui  vyrų  buvo  plaukai.  Kai  pražildavo,  ne  vienas  juos  dažyda¬ 
vo  juodai.  O  paryškėjusi  plikė  kai  kuriems  buvo  tikra  tragedija. 
Sprendimų  buvo  ne  vienas. 

Viskas  prasideda  nuo  mėginimo  paslėpti  plinkančius  plotus 
trupučiu  plaukų:  pavyzdžiui,  Julijus  Cezaris  plaukus  šukavosi  į 
priekį,  kad  paslėptų  didėjančią  plikę. 

O  kai  galva  nuplinka,  ir  tik  kai  kur  lieka  šiek  tiek  plaukų,  ne 
vienas  spalvina  galvos  odą  suodžiais,  kad  iš  tolo  atrodytų,  jog 
tai  -  tamsūs  plaukai. 

Kai  plikė  visiškai  įveikia  plaukus,  nepalenkiamieji  stveriasi 
perukų  ir  perukėlių,  o  jų  yra  pačių  įvairiausių  spalvų. 

Neišvengiamai  ir  tais  laikais  yra  stebuklingų  losjonų  plau¬ 
kams  atauginti.  Be  abejo,  jie  nepadeda. 


7.30  vai. 


Gražios  moters  paslaptys  prieš 
du  tūkstančius  metų 


Iš  dominus  „kankinimų“  kambario  po  kiekvieno  išrauto  plau¬ 
ko  sklinda  trumpi  prislopinti  riksmai.  Vienas  aiktelėjimas  toks 
komiškas,  kad  dviejų  vergų  veidus  nušviečia  bėglios  ir  labai 
slepiamos  šypsenos.  Kad  neišsiduotų,  dar  labiau  pasilenkia  ir 
dar  kruopščiau  gremžia  grindis.  Primena  du  jungas,  prispirtus 
valyti  burlaivio  denį,  bet  iš  tikrųjų  jie  gabalais  pemzos  grando 
nuostabiausią  mozaiką.  Tai  pats  geriausias  būdas  šiuos  akmens 
šedevrus  palaikyti  švarius  ir  spindinčius. 

Dabar  jau  ryto  gyvenimas  kaip  reikiant  įsisiūbavęs.  Ypač  iš 
vieno  kambario  sklinda  tylus  moterų  bruzdesys,  visos  jos  ver¬ 
gės  -  tai  šeimininko  žmonos,  domina,  kambarys.  Vergė  patrau¬ 
kia  uždangą  ir  priešais  mūsų  akis  atsiveria  nepaprastas  vaizdas: 
trys  kambarinės  puošia  namų  šeimininkę. 

Ji  sėdi  pintame  vytelių  krėsle  su  aukšta  atkalte.  Mes  atsidūrė¬ 
me  čia  subtilią  akimirką,  vergė  anglies  pagaliuku  ilgina  domina 

antakius.  Patamsins  juos  be  galo  rūpestingai,  naudodama  šiek 
tiek  pelenų.  Iš  priešakio  kita  vergė  laiko  bronzos  veidrodį,  kad 
domina  galėtų  žingsnis  po  žingsnio  stebėti  veiksmą.  Įtampa  be¬ 
veik  tokia  pati  kaip  operuojant  chirurgui. 

Apsidairome  aplinkui.  Vienoje  pusėje  ant  stalelio  su  liūto  le¬ 
tenų  formos  kojomis  atidaryta  „grožio  dėžė“.  Tai  elegantiška  me¬ 
dinė  dėžutė,  puošta  drožinėto  dramblio  kaulo  plokštėmis.  Jos 
viduje  galime  nuspėti  esant  kremų,  kvepalų  ir  tepalų  stiklinėse, 
terakotinėse  ar  gipsinėse  amforėlėse.  Rasime  taip  pat  subtilias 
kaulines  šukas,  drožinėtų  dramblio  kaulo  plaukų  smeigtukų,  pin¬ 
cetų  ir  dar  sidabrinių  mentelių  kremui  tepti  ar  makiažui  uždėti. 
Aplinkui  dėželę  pabirusios  nedidelės  atdaros  vazelės  su  įvairiomis 
esencijomis. 

Ir  veiksmai,  ir  makiažo  įrankiai  iš  esmės  labai  panašūs  į  mums  ži¬ 
nomus  šiandien:  pailginamos  blakstienos,  vokai  paryškinami  šešė¬ 
liais  ir  taip  toliau.  Šiek  tiek  mažiau  ingredientų.  Pavyzdžiui,  naudo¬ 
jamų  akių  makiažui,  kuriam  skiriamas  ypatingas  dėmesys.  Jau  buvo 
žinomi  mišiniai  su  švino  sulfitu,  bet  akys  paryškinamos  taip  pat 
ir  aštuonkojo  rašalu,  stibiu  ar  pakepintų  datulių  suodžiais.  Mūsų 
domina  namuose  matome  kai  ką  kita,  išties  stulbinama.  Ant  stalo 
stovi  kriauklė,  naudojama  kaip  indas,  jame  yra  šiek  tiek  tamsios 
pastos.  Jos  pagrindinė  sudedamoji  dalis...  pakepintos  skruzdėlės! 

O  dabar  makiažo  meistrė  rengiasi  paskutiniam  prisilietimui: 
ji  nuspalvins  lūpas.  Jeigu  tikėtume  Ovidijumi,  Romos  matronos 
galėjo  rinktis  iš  visos  spalvų  gamos,  bet  dažniausiai  renkamasi 
ryškiai  raudona.  Ji  išgaunama  iš  raudonojo  švino  arba  cinoberio 
(deja,  nuodingų). 

Domina  suspaudžia  lūpas  ir  tyrinėja  save  veidrodyje.  Žvilgs¬ 
nis  skrodžiantis,  oda  švytinti.  Darbas  atliktas  gerai  -  užtenka 
pažvelgti  į  vergę,  kuri  išsigandusi  nulenkia  galvą. 

Iš  tikrųjų  mes  dalyvavome  tik  paskutiniame  rytinio  makiažo 
etape.  Jeigu  būtume  įėję  pora  minučių  anksčiau,  būtume  galėję 
pamatyti,  kaip  ruošiamas  ypatingas  makiažo  pagrindas. 

Tikslas  paprastas,  bet  subtilus:  pajauninti  domina,  jau  artė¬ 
jančią  prie  keturiasdešimties  (tais  laikais  tai  garbus  amžius). 
Kaip  tai  padaryti?  Vergė  parengė  lengvą  medaus  su  riebalais  ir 
švino  baltalais  kaukę.  Švino  baltalai  -  baltas  dažas,  suteikiantis 
veidui  skaistumo.  Kad  jam  suteiktume  jaunatviškų  rausvų  spal¬ 
vų  reikia  pridėti  raudonų  dažalų.  Kai  visa  tai  delikačiai  ištepama 
ant  veido,  skruostai  sutepami  hematito  milteliais:  taip  oda  įgau¬ 
na  ypatingo  švytėjimo... 

Turtingos  romėnės  rytinis  makiažas,  žinoma,  labai  sudėtin¬ 
gas  ir  kartais  primena  valgio  ruošimą  pagal  išmoningus  recep¬ 
tus.  Bet  kūnas  ir  šiaip  paspalvinamas:  pėdos  ir  delnai  raudonai, 
speneliai  -  aukso  dulkėmis.  Žinoma,  kai  užtenka  pinigų  už  tai 
susimokėti. 

Galiausiai  nustebina  lipdomos  muselės.  Jau  romėnų  laikais 
moterys  lipdėsi  ant  veido  museles  pagal  tam  tikras  taisykles:  jų 
padėtis  (atstumas  nuo  lūpų,  vieta  ant  skruosto)  siuntė  skirtin¬ 
gus  pranešimus... 


Grožio  kaukė 

Pagaliau  reikia  atskleisti  veido  kaukių  ir  odos  kremų  paslaptis. 
Visa  tai  labai  madinga  romėnų  laikais  ir  rekomenduojama  dau¬ 
gybės  autorių  -  nuo  Ovidijaus  iki  Galeno  ir  Plinijaus  Senojo. 
Yra  įvairių  rūšių.  Stebina  sudedamosios  dalys  ir  jų  savybės,  pir¬ 
miausia  turintiems  odos  problemų.  Pavyzdžiui,  karvės  placenta 
padeda  nuo  veido  žaizdų,  jaučio  tulžis  -  nuo  spuogų  ant  veido 

(o  lęšiai  -  nuo  spuogų  ant  kūno),  sviestas  -  nuo  vočių,  narci¬ 
zo  svogūnai  minkština  ir  balina,  soda  gydo,  melionų  ir  kuminų 
šaknys  balina,  odos  uždegimą  gydyti  rekomenduojama  veršelio 
genitalijomis... 


Faraoniškos  šukuosenos 

Patikimiausia  domina  vergė  suploja  rankomis.  Makiažo  meni¬ 
ninkė  išeina  iš  kambario,  įeina  dvi  kitos  merginos.  Jos  užsiims 
šeimininkės  plaukais.  Viena  iš  jų,  kirpėja,  iš  spintelės  ištraukia 
tris  perukus  ir  padeda  juos  ant  stalelio.  Jie  trijų  skirtingų  spalvų: 
šviesus,  rudas  ir  juodas. 

Neturi  stebinti,  kad  romėnų  laikais  būta  perukų.  Moterys 
juos  dėvėjo  kaip  labai  madingus.  Perukai  buvo  gaminami  iš 
tikrų  plaukų:  šviesūs  ir  rudi  atkeliaudavo  iš  Germanuos,  juodi 
iš  Rytų  kraštų,  net  iš  Indijos.  Tai  -  prabangos  prekės,  už  kurias 
reikia  mokėti  nemažus  mokesčius. 

Domina  pasirenka  rudą:  jį  šįvakar  dėvės  pokylyje.  Artimiau¬ 
siomis  valandomis  vergės  rūpestis  bus  jį  sutvarkyti  ir  puikiai 
parengti  vakarui.  Didžiulis  darbas,  nes  labai  svarbu  surikiuoti 
daugybę  sruogų. 

Dieną  domina  peruko  nedėvės,  ji  rodys  savo  tikrus  plaukus, 
kuriuos  reikia  tvarkingai  sušukuoti.  Todėl  kviečiama  antra  mer¬ 
gina  -  šukuotoją.  Ji  nešasi  daug  dramblio  kaulo  šukų,  segtukų, 
šukelių  ir  smeigių.  Jai  teks  nemažai  padirbėti:  iš  tikrųjų  ji  turės 
sugarbiniuoti  domina  plaukus,  kurie  iš  prigimties  kiek  silpnoki. 
Taigi  ji  imsis  technikos,  kuri  taikoma  ir  šiais  laikais.  Ji  pakvies 
kitą  vergą  su  žėruojančia  gore:  jos  prireiks  dviem  įrankiams  (ca- 
lamistra ),  kuriais  plaukai  bus  sugarbiniuoti,  įkaitinti. 

Reikia  pasakyti,  kad  moterų  šukuosenos  po  laipsniškos  evo¬ 
liucijos  Trajano  laikais  tapo  įspūdingai  sudėtingos. 

Įsivaizduokite  kažką  panašaus  į  mūsų  laikų  madą:  laikui  bėgant 
šukuosenos  keitėsi  iš  esmės.  Naujas  šukuosenų  madas  dažnai  įve¬ 
da  pirmoji  ponia,  tai  yra  imperatoriaus  žmona  arba  jos  šeimos 
moterys.  Visos  imperijos  dailiosios  lyties  atstovės,  stebėdamos 
šių  valdžios  moterų  statulas  viešose  vietose  arba  jų  atvaizdus  mo¬ 
netose,  bandė  jas  mėgdžioti.  Trumpai  tariant,  romėnų  pasaulio 
didieji  „stilistai“  iš  tikrųjų  buvo  rūmuose  gyvenančios  moterys. 

Taip  keičiantis  valdžios  „dinastijoms“,  šukuosenos  vis  sudė- 
tingėjo.  Pavyzdžiui,  Oktavija,  Augusto  sesuo,  įvedė  „Oktavijos 
šukuosenos“  madą.  Ji  atrodė  taip:  garbiniuoti  plaukai  prie  smil¬ 
kinių  ir  nedidelis  kuodas  priekyje,  nuo  kurio  per  visą  viršugalvį 
einanti  kasa  jungėsi  su  kuodu  ant  sprando  (o  šis  irgi  iš  susuktų 
kasyčių). 

Jeigu  tokia  šukuosena  jums  atrodo  sudėtinga,  pabandykite 
įsivaizduoti,  kas  nutiko  vėliau  -  valdant  Neronui  ir  ypač  Flavi- 
jams  (Vespasianui,  Titui  ir  Domicianui). 

Atsirado  paprotys  aprėminti  veidą  garbanų  karūna.  Ir  vis  puoš¬ 
nesne  ir  įmantresne.  Kadangi  tikrųjų  plaukų  nebepakako,  buvo 
griebiamasi  mažų  perukų,  išrikiuotų  eilėmis  lyg  kėdės  kino  teatre. 
Šie  perukai  buvo  pakeliami,  kad  šukuosena  atrodytų  tarsi  aukšti 
garbanų  fontanai.  Tai  buvo  kiek  neskoningos  šukuosenos,  pana¬ 
šios  į  renesansines  ar  barokines,  besibaigiančios  neišvengiamu 
susuktų  kaselių  kuodu  ant  sprando.  Lengva  įsivaizduoti,  kaip  ilgai 
užtrukdavo  šukuosenomis  besirūpinančios  vergės,  vadinamosios 
ornatrices.  Panašiai  kaip  virėjas,  kai  ruošia  vestuvių  tortą... 

Dažniausiai  tokiomis  didingomis  šukuosenomis  puošdavosi 
žemos  moterys,  kad  labiau  išsiskirtų.  O  romėnų  laikais,  kaip  pa¬ 
matysime,  moterys  nebuvo  labai  aukštos... 

Mūsų  apžvelgiamoje  epochoje  turtingų  matronų  šukuosenos 
pasiekė  savo  evoliucijos  viršūnę,  įgydamos  neįtikėtiną  aukštį  ir 
formą:  ant  galvos  buvo  sukuriamas  vertikalus  plaukų  krioklys, 
tekantis  nuo  ausies  iki  ausies  ir  besibaigiantis  elegantiškomis 
garbanomis,  primenančiomis  auskarus.  Vienos  moterys  atrodė 
ant  galvos  besinešiojančios  kėdės  atlošą,  kitų  šukuosenos  buvo 


Aprašomu  laikotarpiu,  Trajano  laikais,  šukuosenos  pasiekdavo  f araoniškų 
dydžių,  kai  kurios  tikrai  įspūdingos,  pasmailintos  ir  primena  popiežiaus  tiarą 
(kairėje). 

Matronų  šukuosenos  labai  sudėtingos:  susuktų  kasų  mazgas  ir  „skiauterė“, 
pakylanti  virš  kaktos,  visa  tai  sukurta  iš  svetimų  plaukų  peruko  (dešinėje). 
Naujas  madas  įvesdavo  imperatorių  žmonos. 

tokios  įspūdingos  ir  nusmailintos,  kad  priminė  popiežiaus  ga- 
vos  apdangalą  -  tiarą.  Už  šią  naują  madą  atsakinga  buvo  Ploti¬ 
na,  Trajano  žmona.  Todėl  ir  šukuosena  buvo  apibūdinama  kaip 
„alla  Plotina“. 

Čia  sustosime.  Tačiau  verta  žinoti,  kad  tai  buvo  tik  vienas  iš 
romėnių  šukuosenų  raidos  tarpsnių:  busimosios  kartos  atras 
naujų  garsių  šukuosenų,  tokių  kaip  „melionas“,  „vėžlys“  „šal¬ 
mas“  ir  taip  toliau. 

Ir  dar  viena  įdomybė.  Romėnų  moterys  akivaizdžiai  mėg¬ 
davo  plaukus  dažytis:  tam  tikri  mišiniai  leisdavo  išgauti  šviesią 
ar  rusvą  spalvą.  Kad  išgautum  varno  juodumą,  reikia  sumaišyti 
avies  taukus  ir  stibį.  Buvo  dažoma  ir  mėlyna  bei  oranžine  spalva, 
bet  taip  dažydavosi  tik  prostitutės  ir  menkos  doros  moterys... 
Žinoma,  ilgai  naudojami  dažai  žalodavo  plaukus.  Dar  ir  dėl  to 
plačiai  buvo  paplitę  spalvoti  perukai,  kurie  vieną  dieną  leisdavo 
turėti  vienokio  atspalvio  plaukus,  kitą  -  kitokio. 


8.00  vai. 

Romėniški  pusryčiai 


Ką  ankstų  rytą  valgo  romėnas?  Jo  pusryčiai  yra  gausūs  ir  maistin¬ 
gi,  šiandien  pasakytume  „amerikietiški“.  Žinoma,  ne  į  visus  stalus 
buvo  patiekiamas  maistas,  kurį  aprašysime.  Vargšas  valgo  tai,  ką 
gali,  o  to  ne  visada  pakanka.  Aristokratas,  priešingai,  turi  gerokai 
platesnį  pasirinkimą.  Romėnai  pusryčius  vadina  ientaculum. 

Ant  stalo  visuomet  yra  paplotėlių  su  žolelėmis,  duonos,  du¬ 
benėlių  su  medumi  ir,  žinoma,  pienu.  Pagaliau  galime  nustatyti 
raguolių  ir  skrudintos  duonos,  suteptos  marmeladu  ir  mirkomos 
piene,  protėvius.  Tai  ne  viskas.  Dar  valgomi  vaisiai,  sūris,  vyne 
mirkoma  duona  ir  net  mėsa.  Iš  tikrųjų  dažnai  per  pusryčius  soti- 
namasi  vakar  dienos  likučiais.  Taigi,  romėnams  tai  vienas  iš  „rim¬ 
tesnių“  dienos  maitinimųsi,  priešpiečiai,  priešingai,  bus  kuklūs. 

Ankstų  rytą  padengtam  stalui  trūksta  dviejų  esminių  mūsų 
pusryčių  elementų:  kavos  ir  šokolado...  Jų  romėnai  nežino.  Iš¬ 
ties,  laukinė  kava  dar  auga  Etiopijos  platybėse  ir  bus  atrasta  tik 
po  kokio  amžiaus.  Ją  atrado,  ko  gero,  „atsiskyrėliai“,  įvertinę  jos 


61 


Viena  diena  senovės  Romoje 


savybes  palaikyti  budrumą  meldžiantis  ir  ilgai  naktimis  medi¬ 
tuojant.  Plačiausiai  ji  paplito  viduramžiais  ir  Renesanso  laikais, 
labiausiai  -  islamo  pasaulyje.  Ilgą  laiką  vienas  iš  uostų,  iš  kurių 
iškeliauja  kavos  maišai,  bus  Moka  prie  Raudonosios  jūros.  Sis 
vardas  pagaliau  atkeliavo  ir  į  mūsų  virtuves  bei  pusryčius... 

Šokolado  istorija  visai  kitokia.  Romėnai  jo  nežino,  kadangi  ka- 
kavmedis  auga  Naujajame  Pasaulyje,  kuris  Kristoforo  Kolumbo 
bus  atrastas  po  daugiau  kaip  tūkstančio  trijų  šimtų  metų.  Trajano 
laikais  kakava  žinoma  Centrinės  Amerikos  gyventojams.  Bet  gė¬ 
rimas,  išgaunamas  iš  sėklų,  toks  kartus,  kad  sunkiai  būtų  patikęs 
romėnams  (ir  mums).  Reikės  palaukti  daugelį  amžių,  kol  kažkam 
ateis  į  galvą  mintis  sumaišyti  kakavą  su  cukrumi  (kartais  pride¬ 
dant  įvairių  kvapnių  priedų),  kad  gautų  tai,  ką  vadiname  šokoladu. 

Po  pusryčių  kiekvienas  turtingas  romėnas  jau  pradeda  die¬ 
ną.  Tai  bus  kupina  susitikimų  ir  pokalbių  diena.  Taip  pat  reikia 
pasirūpinti  ir  kitais  svarbiais  asmeniniais  dalykais:  dantimis  ir 
kvapu  iš  burnos. 

Burnos  kvapui  pagerinti  jau  buvo  kvapiųjų  pastilių,  tikra  pa¬ 
laima,  jeigu  iš  vakaro  buvo  gerai  pavalgyta.  Su  dantimis  sudė¬ 
tingiau. 

Romėnai  labai  rūpinasi  savo  dantimis.  Prie  stalo  naudoja 
dantų  krapštukus.  Patricijų  pokyliuose  dažnai  matomi  sidabri¬ 
niai,  šakutės  dydžio.  Vienas  jų  galas  ilgas,  plokščias  ir  iškrei¬ 
vintas,  skirtas  dantims  valyti.  Kitas  dantų  krapštuko  galas  yra 
šaukštelio  pavidalo  -  ausims  valyti  (visiems  matant)... 

Jau  romėnų  epochoje  naudojama  „dantų  pasta“,  jos  pagrin¬ 
das  -  natrio  bikarbonatas.  Ja  vergas  ištepa  šeimininko  dantis. 
Yra  ir  tokių,  kurie  renkasi  kitokį,  kiek  trikdantį  būdą  išlaikyti 
dantis  švarius:  plauti  juos  šlapimu.  Šis  būdas,  regis,  buvo  labai 
paplitęs  Ispanijoje  ir  Šiaurės  Afrikoje. 

Patikimiausias  dominus  vergas  apsidairo.  Atrijus  sutvarkytas, 
kambariai  uždaryti,  viskas  savo  vietoje.  Linkteli  vergui  durinin¬ 
kui,  tas  linkteli  atgal  ir  slysta  į  koridorių,  kuris  veda  pagrindinių 
durų  link.  Lauke  jau  susirinkęs  nedidelis  tylus  būrys.  Daugelis 
sėdi  ant  dviejų  mūrinių  suolų  abipus  durų.  Kiti  laukia  stačiomis. 
Kas  jie?  Iš  drabužių  galime  spėti,  kad  tai  neturtingi  žmonės,  ge¬ 
rokai  žemesnio  negu  dominus  luomo. 

Visi  šie  žmonės  yra  vadinamieji  dominus  „klientai“.  Ne  mums 
žinoma  prasme.  Lyginant  su  dabartiniais  laikais  -  įsivaizduokite 
veidus  ir  žmones,  kuriuos  galime  pamatyti  politiko  ar  šiaip  val¬ 
džios  žmogaus  biuro  prieškambaryje. 

Jie  atėjo  prašyti  paslaugos,  patarimo,  darbo  giminaičiui,  ma¬ 
lonės  pažįstamam,  rekomendacijos...  Čia  taip  pat  yra  bendra¬ 
darbių,  smulkiųjų  verslininkų.  Du  jaunuoliai  elegantiškomis 
togomis,  atrodo,  yra  atėję  pasikalbėti  apie  reikalus  ir  laikosi 
nuošaliau.  Bet  šiame  būrelyje  taip  pat  yra  labai  kuklių  žmonių, 

atėjusių  prašyti  nedidelių  pinigų  sumų,  kad  galėtų  išgyventi.  Tai 
savotiška  išmalda,  kurią  dominus  jiems  duoda  kaskart  apsilan¬ 
kius,  kartais  įteikia  krepšį  maisto.  Tai  vadinamoji  sportula. 

Ką  gauna  dominus  priimdamas  šiuos  spręstinų  problemų  tu¬ 
rinčius  žmones?  Žinoma,  mainais  pareikalaus,  kad  atliktų  nedi¬ 
delius  pavedimus,  kad  pasirūpintų  kokių  nors  reikalų  gera  baig¬ 
timi.  Tačiau  tikrasis  jo  tikslas  yra  kitas  -  valdžia.  Iš  tikrųjų  tokiu 
būdu  jis  suburia  palankiai  nusiteikusius  rėmėjus  ir  tampa  atramos 
tašku  tam  tikriems  apibrėžtos  teritorijos  žmonių  sluoksniams, 
kurie  už  jį  balsuos,  kai  jis  kandidatuos  į  kokias  nors  pareigas. 

Žodis  „klientas“  gana  gerai  apibūdina  dominus  tikslą.  Ir  tan¬ 
kus  klientų  tinklas  yra  visur  plačiai  pasklidęs,  jis  iš  tikrųjų  su¬ 
kuria  Romos  visuomenės  metmenis  ir  ataudus.  Mieste  kiekvie¬ 
nas  laisvas  žmogus  pagarbos  ir  kartais  paklusnumo  santykiais 
susijęs  su  kuo  nors  turtingesnių  ar  galingesniu.  Šis  galingesnis 
vadinamas  patronus. 

Tokie  susitikimai  kartojasi  kiekvieną  rytą.  Tai  vadinamoji  ryti¬ 
nė  salutatio,  kai  pagerbiamas  galingesnis.  Suvirpa  durys,  girdėti, 
kaip  bronziniais  žiedais  slysta  sunkus  skląstis.  Visi  prityla  ir  pri¬ 
siartina.  Viena  durų  pusė  prasiveria  ir  pasirodo  vergo  durininko 
veidas,  jis  tiriamai  nužvelgia  susirinkusiuosius.  Visus  pažįsta. 
Žingteli  į  šalį  ir  po  kelių  sekundžių  nedidelę  minią  praryja  ko¬ 
ridoriaus  tamsa. 

Atrijaus  viduje  visi  tvarkingai  išsidėsto  skirtinguose  taškuose. 
Tuomet  patikimiausias  vergas  klientus  po  vieną  kviečia  pas  šei¬ 
mininką,  kuris  juos  priima  savo  kabinete,  tablinum.  Jūsų  akims 
atsiveria  įspūdinga  scena.  Kambario  viduryje  įsitaisęs  dominus. 
Jis  sėdi  krėsle,  primenančiame  mažą  sostą  -  aukšta  atkaltė,  raižy¬ 
tos  kojos,  viskas  dekoruota.  Dalį  krėslo  dengia  pagalvės  ir  audek- 

las.  Šeimininko  kojos  ilsisi  ant  pakojo  su  liūto  letenų  formos  ko¬ 
jomis...  Įspūdis  tarsi  atsidūrus  šventykloje,  dievybės  akivaizdoje. 
Ir  iš  esmės  įspūdis  teisingas:  šis  žmogus  labai  turtingas,  įtakingas 
aristokratas,  bet  pirmiausia  jis  yra  namų  pater familias.  O  jūs  esa¬ 
te  jo  „teritorijos“  širdyje. 

Štai  dominus,  jūs  matote,  pakėlęs  smakrą,  kad  pabrėžtų  savo 
pranašumą.  Ir  tai  neleidžia  jums  atsipalaiduoti.  Taip  prasideda 
jo  rytas.  O  jūsų  turbūt  prasideda  prasivalant  balsą  ir  bandant 
atsikratyti  sumišimo. 


Skrydis  virš  Romos  pro  ryto  šydą 


Lauke  miestas  ima  busti  nerealioje  atmosferoje.  Mat  Roma  yra 
susupta  į  tankesnį  ir  šaltesnį  orą  nei  įprasta.  O  svarbiausia  -  drėg- 
nesnis  oras  skverbiasi  iki  pat  kiekvieno  juo  alsuojančio  plaučių 
gelmės.  Galbūt  dėl  šios  priežasties  galerijose  pirmieji  praeiviai, 
susisupę  į  sunkius  drabužius,  paspartina  žingsnį.  Miestas  pani¬ 
ręs  į  tirštą  ryto  rūką,  kaip  kartais  nutinka  Romoje  ir  šiais  laikais. 
Neįmanoma  įžiūrėti  didžiųjų  alėjų  galo  nei  pamatyti  Forumo 
tolimesnių  kolonadų:  viskas  atrodo  paskendę  rūke. 

Dabar  įsivaizduokite,  kad  atitrūkstate  nuo  žemės,  pamažu 
kylate  aukštyn,  kol  išsiveržiate  iš  šios  antklodės.  Aukštai,  pakilus 
kelis  šimtus  metrų,  oras  gaivus,  krištolinis,  ir  atsiveria  nepapras¬ 
tas  Romos  imperijos  sostinės  vaizdas. 

Priešais  jus  padūmavusioje  tolumoje  tarsi  salos  audringoje 
jūroje  išnyra  septynios  kalvos.  Šen  bei  ten  dygsta  pavienės  gru¬ 
pės  aukštesnių  namų  ir  paminklų.  Kai  nešviečia  saulė,  jų  tamsūs 
ir  griežti  profiliai  puikiai  išsiskiria  pasklidusio  rūko  akinamame 

baltume.  Ištisi  Amžinojo  miesto  kvartalai  kartu  su  visais  savo 
gyventojais  atrodo  pradingę.  Visiškai  vienišas  iš  miglos  išnyra 
milžiniškas  Panteono  kupolas,  šiek  tiek  toliau  -  didingas  fara¬ 
ono  Psameticho  II  egiptietiškas  obeliskas,  atvežtas  į  Romą  iš 
Heliopolio,  jis  buvo  naudojamas  valandoms  nustatyti  milžiniš¬ 
kame  Augusto  saulės  laikrodyje. 

Palyginti  su  šiandiena,  Roma  yra  labiau  „užteršta“  drėgmės. 
Mat  miestas  buvo  apsuptas  gerokai  gausesnės  žalumos  ir  miš¬ 
kų.  Be  to,  Tibras  dažnai  patvindavo.  Pačioje  Romos  širdyje  būta 
net  pačių  tikriausių  pelkių  -  pavyzdžiui,  ten,  kur  dabar  stovi 
Koliziejus:  net  ir  šiandien  po  beveik  keturių  milijonų  kasmet  šį 
paminklą  aplankančių  turistų  kojomis  yra  tiek  vandens,  kad  kai 
kuriuos  gilius  tunelius  galima  ištirti  tik  su  deguonies  balionais... 
Kitur  padėtis  nėra  geresnė:  Augusto  forume,  keli  metrai  nuo 
alėjos,  kur  vyksta  birželio  antrosios  paradas,  dirvos  plyšiuose 
gyvena  netgi  visa  kolonija  krabų!  Visa  tai  mums  padeda  supras¬ 
ti,  kad  imperijos  laikais  Romos  dirva  ir  oras  žemesnėse  Romos 
vietose  buvo  drėgnas,  ir  tai  sukeldavo  įvairių  padarinių:  nuo 
ryto  rūko  (kartais)  iki  uodų  ir  nešvaros  (visada). 

Ryto  rūkas,  atrodo,  išpjauna  tik  svarbiausias  Romos  vietas, 
leisdamas  mums  greitai  aplankyti  imperijos  sostinę  „iš  viršaus“  - 
einant  nuo  vienos  iš  septynių  kalvų  prie  kitos.  Staiga  pirmieji 
saulės  spinduliai  perskrodžia  orą  ir  auksine  šviesa  nulieja  išny¬ 
rančius  iš  miglos  Romos  paminklus.  Tai  trumpa  akimirka,  bet 
jos  kerai  neapsakomi.  Per  šią  trumpą  akimirką  šviesoje  pasirodo 
kai  kurios  simbolinės  Amžinojo  miesto  vietos,  sąvaržos,  saugan¬ 
čios  Romos  prigimtį  ir  jos  galią. 

Vienas  iš  pirmųjų  nušvinta  Kapitolijus.  Staiga  tarsi  švyturys 
virš  miesto  sužimba  Jupiterio  šventykla,  savo  forma  primenan¬ 
ti  Partenoną.  Žėri  jos  baltų  kolonų  eilė,  o  frontonas  su  paauk- 

suotomis  bronzinėmis  figūromis  ima  žaižaruoti,  tarsi  kas  būtų 
užžiebęs  liepsną.  Tai  neįtikimas  reginys.  Kiek  toliau,  ant  antros 
Kapitolijaus  kalvos  viršūnės,  nušvinta  kita  šventykla,  mažesnė  - 
Junonos  Monetos.  Salia  jos  įsikūrusi  Romos  monetų  kalykla,  į 
kurią  kelią  paprastai  nurodydavo  pasakydami  ad  Monetam,  tai 
yra  „prie  Monetos  (Junonos  šventyklos)“.  Iš  čia  kilo  paprotys 
pinigus  vadinti  „monetomis“.  Šis  terminas  atkeliavo  iki  mūsų 
dienų  ir  pasklido  daugelyje  kalbų:  moneda  (ispanų),  money 
(anglų),  monnaie  (prancūzų)  ir  taip  toliau. 

Šalia  Kapitolijaus  yra  status  skardis,  rūke  primenantis  laivo 
pirmagalį.  Ši  iškyša  amžiais  atliko  labai  svarbų  vaidmenį  kasdie¬ 
niame  romėnų  gyvenime:  tai  Tarpėjos  uola.  Nuo  pat  seniausių 
laikų  čia  į  prarają  buvo  nustumiami  piliečiai,  nuteisti  dėl  tėvynės 
išdavimo.  Tai  Romos  įstatymų  simbolis,  bet  labiausiai  jos  senų 
tradicijų  simbolis. 

Tokioje  nepaprastoje  aušroje,  vienas  po  kito  apšviečiami 
saulės,  kyla  kiti  Romos  „kyšuliai“.  Štai  garsioji  Kvirinalio  kalva. 
Šalia  stūkso  Viminalis,  galbūt  jo  vardas  kilęs  iš  žilvičio  pavadini¬ 
mo,  senovėje  jie  ten  augo. 

Tarsi  banginio  ketera  iš  rūko  pamažu  išnyra  dar  viena  kalva  - 
Eskvilinas,  jo  stogai,  gražiosios  vilos  su  milžiniškais  sodais  ir  pe- 
ristiliais.  Jos  matė  daugelį  svarbių  romėnų  -  vienas  iš  jų  buvo  Me¬ 
cenatas.  Šalia  -  Celijus,  kitas  garsus  gyvenamųjų  namų  kvartalas. 

Pagaliau,  kiek  atokiau  ir  piečiau  -  Aventinas,  kitados  „liau¬ 
dies“  kvartalas,  ilgainiui  pavirtęs  aristokratišku  ir  išgarsėjęs,  kai 
494  metais  prieš  Kristų  liaudis  bandė  „atsiskirti“. 

Trūksta  Palatino.  Visi  esame  girdėję,  bet  šiandien  nedaugelis 
atsimena,  kodėl  jis  svarbus.  Kas  tokio  ypatingo  yra  Palatine? 

Palatinas  yra  kalva,  ant  kurios  gyvena  imperatorius.  Čia  jis 
gyvena  ir  vadovauja  iš  savo  didžiųjų  rūmų.  Romėnams,  galima 

būtų  tarti,  tai  dabartinio  italų  Kvirinalio  atitikmuo*.  Ir  ne  tik. 
Romėnas  jums  pasakytų,  kad  šios  kalvos  papėdėje  yra  grota,  ku¬ 
rioje  vilkė  išmaitino  Romulą  ir  Rėmą. 

Tai  akivaizdžiai  mitas.  Tačiau  archeologai  rado  senovinių 
trobesių  pėdsakų,  siekiančių  geležies  amžių,  jie  įrodo,  kad  kalva 
iš  tikrųjų  buvo  viena  iš  pirmųjų  apgyvendintų  vietų  Romos  teri¬ 
torijoje.  Šių  trobesių  polių  duobės  vis  dar  yra  matomos  dirvoje 
tarp  Romos  imperijos  epochos  pastatų  griuvėsių. 

O  ši  kalva  yra  istorijos,  tradicijų  ir  galios  centras.  Čia  buvo 
priimami  sprendimai,  turintys  įtakos  Europos,  Viduržemio 
jūros  regiono  ir  dalies  Azijos  istorijai.  Ir  vis  dėlto  šiandien  iš 
tikrųjų  nedaugelis  turistų  suvokia  jos  svarbą,  neaplanko  nepa¬ 
prastų  jos  rūmų  griuvėsių.  Pakanka  užkopti  laiptais  šalia  Romos 
forumo,  kurį  lanko  didžiulės  minios,  ir  atsidursime  nuostabiau¬ 
sioje,  tylioje,  žalumoje  panirusioje  milžiniškoje  erdvėje.  Lygiai 
taip  tai  turėjo  atrodyti  tuomet,  imperatorių  laikais. 

Lygiai  taip  tai  atrodo  dabar,  kai  lankome  Trajano  Romą.  Išties 
Palatinas  išnyra  iš  šio  ryto  rūko  tarsi  tvirtovė.  Primena  atskirą 
miestą:  drovioje  aušros  šviesoje  galima  nuspėti  dar  miegančius 
pastatus  su  tamsiais,  niūriais  kiemais,  daugialygėmis  kolonado¬ 
mis,  ilgomis  galerijomis...  Įsivaizduokime  dar  vis  tylos  apgaub¬ 
tus  nuostabius  koridorius,  išklotus  prašmatniausiu  marmuru  iš 
įvairiausių  imperijos  pakrančių,  ir  nepaprastas  statulas,  kurių 
niekada  nebeišvysime,  nes  jos  pražuvo  amžiams  bėgant.  Kolo¬ 
nadose  ataidi  pretorionų  žingsniai.  Galbūt  pakirdo  ir  rūmai. 

Tai  įdomu.  Itališki  žodžiai  palazzo  ir  palazzina  (ir  jų  atitik¬ 
menys  kitose  kalbose:  palace,  palais  ir  taip  toliau)  kilę  iš  šios 
kalvos  lotyniško  pavadinimo  Palatium.  Išties  romėnams  ši  kalva 


*  Jame  šiuolaikinėje  Romoje  įsikūrusios  svarbiausios  Italijos  valdžios  institucijos. 

amžių  amžius  buvo  prabangios  imperatoriaus  buveinės  sinoni¬ 
mas.  Nuo  čia  iki  naujo  žodžio,  reiškiančio  valdovo  namus,  nu¬ 
kalimo  -  nedidelis  žingsnis.  Iš  Palatium  kilo  visi  šie  mūsų  kalbų 
žodžiai. 

Tačiau  šioje  Amžinojo  miesto  rytinėje  uvertiūroje  stinga  gar¬ 
siausio  paminklo:  Koliziejaus.  Kur  jis?  Nematome  jo.  Jis  pusiau 
paniręs  migloje.  Juk  yra  centrinėje,  žemiausioje  ir  labai  drėgno¬ 
je  Romos  dalyje.  Iš  rūko  kyla  tik  aukščiausia  jo  dalis  -  atikas 
virš  paskutinės  eilės  arkų,  virš  jo  iškelta  240  milžiniškų  karčių 
karūna,  apibrėžianti  tobulą  ovalą.  Šios  kartys  skirtos  velarium, 
plačioms  audeklo  juostoms,  apsaugančioms  žiūrovus  nuo  sau¬ 
lės.  Dešimtys  vergų  jau  dirba  ir  rūpinasi  paskutinėmis  organi¬ 
zacinėmis  spektaklio,  kuris  vyks  dieną,  smulkmenomis.  Mes  jį 
irgi  pamatysime.  Ten,  be  abejo,  kovos  ir  gladiatoriai.  Ir  bus  daug 
staigmenų. 

Dabar  saulės  spinduliai  driekiasi  virš  miesto,  rūko  tumulai 
nebedrįsta  jų  sulaikyti.  Roma  pamažu  įgauna  formą.  Priešais 
mūsų  akis  materializuojasi  ištisi  kvartalai  -  su  savo  spalvomis, 
savo  garsais  ir  savo  gyvenimu.  Rūkas  sklaidosi,  ir  miestas  pa¬ 
lengva  atsiveria,  tarsi  pakėlus  užuolaidą  -  prasideda  spektaklis, 
kuriame  dalyvauja  pusantro  milijono  aktorių  ir  statistų:  viena 
diena  Trajano  Romoje.  Dabar  115  metai  po  Kristaus. 


Atleiskite,  ar  žinote,  kiek  valandų? 


Kiek  dabar  Romoje  valandų?  Jeigu  paklausite  praeivių,  kiekvie¬ 
nas  jums  atsakys  skirtingai...  Kaip  teigė  Seneka,  Romoje  neįma¬ 
noma  žinoti  tikslios  valandos,  daug  lengviau  tarpusavyje  sutai¬ 
kyti  filosofus  negu  suderinti  laikrodžius... 

Išties  romėnai  neturi  tikslių  būdų  skaičiuoti  valandas.  La¬ 
biausiai  paplitę  saulės  laikrodžiai.  Jų  esti  įvairių  rūšių  ir  įvairių 
dydžių.  Didžiausią  Romos  saulės  laikrodį  Marso  lauke  pasta¬ 
tė  Augustas.  Jis  yra  didelės  aikštės  dydžio  (60  metrų  pločio  ir 
160  metrų  ilgio),  o  jo  gnomonas,  tai  yra  stiebas,  metantis  še¬ 
šėlį,  -  tiesiog  iš  Egipto,  iš  Heliopolio,  atgabentas  obeliskas.  Šį 
obeliską  jūs,  nors  ir  niekada  nebuvote  Romoje,  daugelį  kartų 
matėte  televizijos  žiniose:  dabar  jis  yra  priešais  Montecitorio  - 
deputatų  rūmus  -  ir  nuolat  patenka  į  kameras  vykstant  parla¬ 
mento  posėdžiams.  Prieš  du  tūkstančius  metų  obeliskas  metė 
savo  šešėlį  į  didelę  aikštę,  padengtą  balčiausio  travertino  plokš¬ 
tėmis.  Sužymėtos  bronzinės  linijos  leisdavo  sužinoti  valandą  ir 

datą.  Šio  milžiniško  saulės  laikrodžio  projektuotojas  sugebėjo 
sukurti  garsųjį  Arą  Paeis,  taikos  altorių,  tiksliai  ant  rudens  lygia¬ 
dienio,  rugsėjo  23-iosios,  linijos  -  tuomet,  kai  diena  ir  naktis 
trunka  vienodai.  Rugsėjo  23-ioji  yra  ir  imperatoriaus  Augusto 
gimtadienis.  Taigi  tądien  obelisko  šešėlis  nutįsdavo  iki  altoriaus, 
simboliškai  sujungdamas  imperatorių,  saulės  judėjimą  ir  Pax 
Romana*... 

Mūsų  tyrinėjamoje  Trajano  laikų  Romoje  yra  daug  „norma¬ 
lių“  saulės  laikrodžių:  jie  įrengti  ant  daugelio  visuomeninių  pa¬ 
statų,  turtuolių  namų  vidiniuose  kiemuose,  jų  turi  net  kai  kurie 
praeiviai.  Tai  maži,  vos  trijų  centimetrų  skersmens  kvadrantai, 
vadinami  solaria,  maždaug  atitinkantys  mūsų  „kišeninius  laik¬ 
rodžius“.  Jie  įdubę  ir  primena  mažą  kiaušinių  puoduką:  šone  yra 
skylutė,  pro  kurią  saulės  spinduliai  ant  ženklų  bei  linijų  įgau- 
bimo  viduje  meta  šviesos  tašką,  rodydami  valandą.  Keblumas 
tas,  kad  jie  veikia  tiktai  Romoje:  jų  linijos  ir  atžymos  įrėžtos  tik 
Romos  platumai.  Taigi  keičiantis  platumai  nustoja  veikti,  todėl 
nėra  jokios  prasmės  jų  imti  į  kelionę... 

Nustatyti  valandas  dar  galima  padedant  specialiems  vandens 
laikrodžiams.  Jie  vadinasi  klepsidros  ir  yra  padaryti  iš  stiklinių 
talpų,  į  kurias  iš  aukščiau  esančių  indų  laša  vanduo.  Kai  vanduo 
pasiekia  tam  tikras  žymas  stikle,  pasikeičia  valanda.  Šie  laikro¬ 
džiai  turi  daug  pranašumų,  palyginti  su  saulės  laikrodžiais:  rodo 
valandas  ir  naktį  bei  apniukusiomis  dienomis.  Trajano  laikais 
jie  labai  paplitę  pasiturinčiųjų  namuose  -  kaip  jų  turto  įrody¬ 
mas.  Vieni  iš  jų  gali  „skambinti  valandas“,  kaip  tai  daro  mūsų 
laikrodžiai  su  gegute  ar  švytuokle.  Vitruvijus,  didysis  Augus¬ 
to  epochos  architektas,  teigia,  kad  kai  kuriuose  įrengti  plūdu- 


*  Romėnų  taika  (lot.). 

rai,  sujungti  su  tam  tikrais  mechanizmais,  kurie  skleidžia  šaižų 
švilpesį,  paleidžia  į  orą  akmenį  arba...  kiaušinį.  Antra  vertus, 
Petronijus  pasakoja,  kad  yra  dar  paprastesnė  sistema:  jo  garsia¬ 
me  romane  „Satyrikonas“  pagrindinis  veikėjas  Trimalchionas 
(neseniai  praturtėjęs  ir  apdovanotas  prastoku  skoniu)  namuose 
turi  grojiką,  kuris  praneša,  kad  išmušė  valanda,  pūsdamas  ragą... 

Tačiau  kiek  valandų  turi  diena  romėnų  laikais?  Dvylika  die¬ 
nos  ir  dvylika  nakties  valandų.  Hora  prima  prasideda  su  aušra, 
tada  hora  secunda,  hora  tertia  ir  taip  toliau  -  iki  saulėlydžio,  kai 
išmuša  hora  duodecima.  Nuo  šios  akimirkos  stoja  naktis,  dar 
dvylika  horae  iki  aušros.  Ir  ciklas  prasideda  iš  naujo... 

Taigi  valandos  tokios  pačios  kaip  mūsų.  Bet  ne  visai,  pirmiau¬ 
sia  dėl  to,  kad  Romos  laikais  nėra  tikslių  laikrodžių,  taigi,  nėra 
minučių  ir  sekundžių.  Ir  dar  dėl  to,  kad  valandos  nėra  visuomet 
vienodos,  jų  trukmė  priklauso...  nuo  metų  laikų! 

Iš  tikrųjų  pagrindinis  romėnų  atskaitos  taškas  yra  vidurdie¬ 
nis,  kai  saulė  pakyla  aukščiausiai.  Šią  akimirką  -  dienos  vidurys: 
praėjo  šešios  valandos  nuo  aušros  ir  liko  šešios  iki  saulėlydžio. 
Tačiau  vasarą  dienos  akivaizdžiai  ilgesnės,  o  žiemą  trumpes¬ 
nės...  Taigi  vasarinės  valandos  „trunka  ilgiau“  negu  žieminės.  Ir 
nemažai.  Pavyzdžiui,  nuo  vidurdienio  iki  pirmos  valandos  po¬ 
piet  vasarą  praeina  75  minutės,  o  žiemą  vos  44,  beveik  perpus 
mažiau! 

Tas  pats,  tik  atvirkščiai,  nutinka  ir  nakties  valandomis,  bet 
jas  dažniau  negu  valandomis  vadina  budėjimais,  vigiliae ,  pažo¬ 
džiui  -  „sargybos  pamainomis“  (kalbant  kariūnų  terminais): 
taigi,  kiekviena  naktis  yra  padalyta  į  keturis  budėjimus  po  tris 
valandas. 

Suprantama,  kai  valandos  yra  tokios  „lanksčios“,  o  tokių  tiks¬ 
lių  laikrodžių  kaip  mūsiškiai  nėra,  kasdienis  gyvenimas  yra  ne 

toks  griežtas,  jeigu  kalbėsime  apie  sutartus  susitikimus,  o  vė¬ 
luojantieji  yra  šiek  tiek  toleruojami.  Bet  yra  būdas  būti  punk¬ 
tualiam,  pavyzdžiui,  paskirti  pasimatymą  Forume,  „kai  jis  yra 
pusiau  pilnas“;  jei  patikrintume  su  laikrodžiu,  pastebėtume,  kad 
tai  atsitinka  kasdien  daugiau  ar  mažiau  tą  pačią  valandą...  Ta¬ 
čiau  tikrosios  rodyklės,  reguliuojančios  romėnų  laiką,  iš  tikrųjų 
buvo  vienas  po  kito  besikartojantys  veiksmai. 

Praktiškais  sumetimais  savo  kelionėje  po  senovės  Romą  ir 
toliau  naudosimės  mums  įprastesne  šių  laikų  darbotvarke. 


8.40  vai. 

Barzdaskučiai  ir  pirmieji  darbai 


Lauke  gatvė  pradeda  atgyti.  Nuolatinis  ten  ir  šen  einančiųjų 
srautas,  pirmiausia  -  vyrų.  O  ne,  vergų:  tai  galima  suprasti  iš  jų 
šiurkščių,  dažnai  nudriskusių  ir  dėmėtų  tunikų.  Kai  kurių  dar 
ir  galvos  skustos.  Jie  ne  vaikštinėja,  visi  žengia  sparčiu  žings¬ 
niu.  Akivaizdu,  kad  turi  sutvarkyti  reikalus,  atlikti  pirmuosius 
dienos  darbus.  Trumpai  tariant,  šiuo  metu  yra  nedidelė  vergų 
„piko  valanda“.  Ir  tikrai  keista  negirdėti  kulnų  kaukšėjimo,  o  tik 
sandalų,  dažnai  velkamų,  čiūžinimą.  Išties  romėnų  laikais  ava¬ 
lynė  neturi  pakulnių,  padas  yra  plokščias.  Išimtis  -  legionieriai, 
kurių  apavas,  caligae,  pakaltas  geležinėmis  vinimis,  kad  kibtų  į 
žemę,  panašiai  kaip  futbolo  bateliai.  Pakulnių  iš  tikrųjų  esama, 
bet  juos  turi  tik  tam  tikri  batai,  pirmiausia  moteriški. 

Pro  šalį  praeina  vergas  su  didžiuliu  į  paklodę  susuktų  drabu¬ 
žių  ryšuliu.  Jis,  be  abejo,  neša  skalbti  keletą  togų  arba  staltiesių. 
O  kaip  romėnų  laikais  buvo  skalbiama?  Reikia  skalbinius  nu¬ 
nešti  į  „skalbyklą“,  tai  yra  fullonica.  Čia  drabužiai  bus  apdoro- 

jami  įvairiais  būdais,  kai  kurie  iš  jų  mus  priverstų  užsiimti  nosį. 
Išties,  tunikos,  togos,  paklodės  atsiduria  bakuose,  pripildytuose 
vandens,  sumaišyto  su  šarminėmis  medžiagomis  -  soda,  mo¬ 
liu  ar  smektiku,  kitaip  tariant...  žmogaus  šlapimu!  Įvairiuose 
gatvės  kampuose,  ypač  šalia  fullonicae  stovi  didelės  amforos  su 
anga  šone,  į  kurias  praeiviai  gali  atlikti  spiriantį  „reikalą“.  Vergai 
nuolat  surenka  šlapimą,  kuris  bus  panaudotas  fullonicae.  Jei  šis 
darbas  jums  atrodo  nemalonus,  pagalvokite  apie  vergus,  kurie 
murkdo  drabužius  talpose  su  šlapimu  ir  paskendę  šlykščiuose 
kvapuose  atlieka  mūsų  skalbimo  mašinų  darbą...  Tuomet  dra¬ 
bužiai  bus  skalaujami,  velėjami  ir  veikiami  kitomis  medžiago¬ 
mis  (pavyzdžiui,  skalbiamuoju  moliu),  kad  būtų  suvelti  ir  įgy¬ 
tų  geriausią  tankumą.  Išgręžti  jie  bus  padžiauti  kiemuose,  kaip 
tai  daroma  mūsų  daugiaaukščių  balkonuose  (Romos  laikais  tai 
buvo  galima  daryti  net  ir  gatvėse),  o  tada  lyginami  specialiuose 
spaustuvuose. 

Tai  Įdomu,  jau  egzistuoja  savotiškas  balinimas.  Balti  skalbi¬ 
niai  ištiesiami  ant  šiek  tiek  žemesnės  nei  metras  kupolo  formos 
konstrukcijos  iš  medinių  arkų.  Šiuo  kupolu  uždengiamas  žarijų 
indas,  kuriame  kaitinama  siera.  Sieros  indas,  romėnų  žodžiais 
tariant,  suteiks  „baltumą  tokį,  kad  balčiau  nebūna“...  Tada  vergas 
parneš  švarius  ir  išlygintus  drabužius  namo. 

Vergas  su  drabužių  ryšuliu  skubriai  žengia  savo  keliu,  bet  jo 
figūra  staiga  pasislepia  už  neštuvų,  išsukusių  iš  šoninės  gatvės. 
Ši  „žmogiškoji  karieta“  akimirką  uždengia  gatvės  vaizdą.  Paskui 
beveik  taip  pat  staigiai  kaip  atsiradę  neštuvai  pradingsta  skers¬ 
gatvyje.  Jų  priešakyje  žengia  vergas,  paskirtas  rodyti  kelią... 

Einame  toliau  gatve.  Iš  jau  atdarų  dirbtuvių  mūsų  ausis  pasie¬ 
kia  juoko  pliūpsnis.  Dar  du  žingsniai  ir  atsiveria  tipiška  Romos 
ryto  scena:  darbuojasi  barzdaskutys  -  arba  tonsor,  kaip  jis  va- 

dinamas.  Gera  nuotaika  ir  plepėjimas,  sklindantis  iš  šių  dirbtu¬ 
vių,  yra  taipogi  būdingas  pirmųjų  sostinės,  kaip  ir  kitų  imperijos 
miestų,  valandų  požymis... 

Išskyrus  kelis  laiminguosius,  turinčius  vergą,  kuris  juos  sku¬ 
ta  namie,  kaip  kad  mūsų  aplankytas  dominus,  visi  kiti  turi  eiti  į 
gatvę,  į  šias  dirbtuves,  nusiskusti  smakro  ar  nusikirpti  plaukų. 

Taigi,  tonstrinae,  arba  barzdaskučių,  dirbtuvės  yra  susitikimų 
vieta,  tikri  maži  salonai,  kur  liejasi  pokštai,  anekdotai,  paskuti¬ 
nės  naujienos  ir  -  pirmiausia  -  paskalos  bei  apkalbos. 

Galų  gale  šioje  aplinkoje  pastebime  daugybę  šiuolaikinėms 
kirpykloms  būdingų  dalykų.  Laukiantys  klientai  sėdi  ant  suolų, 
sustatytų  ratu  prie  sienų.  Ant  sienų  kabo  veidrodžiai.  Aptarnau¬ 
jamas  klientas  sėdi  ant  kėdės  viduryje:  plati  skepeta  dengia  pe¬ 
čius  ir  krūtinės  dalį. 

Pasisekė,  kad  šitos  epochos  mada  yra  paprasta.  Imperatorius 
Trajanas,  itin  mėgdžiojamas  modelis,  nešioja  gana  trumpai  pa¬ 
kirptus  ant  kaktos  plaukus. 

Vyras  veidrodyje  apžiūri,  kaip  atrodo  beveik  nukirpti  plau¬ 
kai:  kiekvienas  žirklių  čekštelėjimas  paliko  aiškių  nelygumų... 
Kaltinti  skubėjimą  dėl  laukiančių  klientų  ar  žirkles,  vis  dar  gero¬ 
kai  grubesnes  nei  mūsų  laikais?  Vis  dėlto  tai  gana  įprasta  romė¬ 
nams,  atrodo,  net  Nerono  plaukai  buvo  su  „laipteliais“. 

Prie  gretimos  kėdės  padėjėjas  skuta.  Skutimosi  putų  nėra, 
vienintelis  „losjonas“,  kuriuo  prieš  paliečiant  ašmenims  drėki¬ 
namas  veidas,  yra...  vanduo!  Po  pirmųjų  klientų  tonsor  turi  pa¬ 
sidarbuoti,  kad  atgaivintų  skustuvo  ašmenis.  Tam  naudojama 
girnapusė,  sudrėkinta...  seilėmis! 

Atsargiai  prisiartina  prie  kliento  kaklo  ir  lengvai  paliečia  jį 
ašmenimis.  Tikrasis  pavojus  yra  įpjovos  ir  randai:  pakanka  virp- 

telėjimo,  netvirto  judesio.  Deja,  tai  tiek  įprasta,  kad  Augusto 
valdymo  laikų  pabaigoje  teisininkai  įvedė  baudas  kirpėjams  dėl 
įpjovimų.  O  jeigu  jau  įpjaunama,  ką  daryti? 

Sustabdyti  nedidelį  kraujavimą  Plinijus  Vyresnysis  siūlo  vo¬ 
ratinkliu,  sumirkytu  aliejuje  ir  acte. 

Bet  jeigu  šitaip,  ar  nėra  geriau  augintis  barzdą?  Galiausiai 
juk  taip  darė  praėjusių  laikų  graikai  ir  romėnai.  Deja,  išskyrus 
kareivius  ir  filosofus,  skustis  šiuo  Romos  laikotarpiu  yra  beveik 
privaloma.  Tačiau  tai  netrukus  baigsis.  Niekas,  žinoma,  dar  to 
nežino,  bet  su  Trajano  mirtimi  po  poros  metų  senovinė  barzdų 
mada  vėl  sugrįš.  Ją  grąžins  naujas  imperatorius  Hadrianas  (gal 
kad  pridengtų  randą),  ir  visi  jį  ims  mėgdžioti.  Daugeliui  paleng¬ 
vės,  kad  nebereikia  kasdien  atsiduoti  skustuvo  kankynėms,  gal¬ 
būt  išskyrus  tonsor,  stebintį  savo  uždarbį,  stačia  galva  besiritantį 
žemyn... 

Dabar  priartėjome  prie  aukščiausio  gatvės  taško,  sankryžos 
su  ilga  alėja:  ji  žinoma  kaip  Clivus  Suburanus  ir  yra  netoli  Traja¬ 
no  termų.  Toliau  gatvė  šakojasi,  o  išsišakojimo  centre  įrengtas 
Orfėjo  fontanas.  Abipus  alėjos  daugybė  gyvenamųjų  kvartalų, 
jų  nesuskaičiuojami  langai  atsiveria  tarsi  ložės  į  gyvenimo  spek¬ 
taklį.  Gatvėje  jau  ima  gausėti  žmonių,  girdėti  kurtinamas  triukš¬ 
mas,  pavyzdžiui,  katilių  plaktukų  dūžiai. 

Už  kelių  metrų  nuo  mūsų  ant  grindinio  tykštelėjo  vanduo:  į 
gatvę  ką  tik  kliūstelėjo  kibiras  šlapimo...  Iš  kur?  Kas  išpylė?  Pa¬ 
žvelgę  aukštyn  matome  aukštą  pastatą  visoje  savo  didybėje  -  su 
daugybe  balkonų  ir  langų.  Tai  iš  tikrųjų  milžiniškas  pastatas. 
Romėnai  šiuos  pastatus  vadino  insulae.  Tai  unikalus  savotiškas 
pasaulis,  kurį  reikia  ištirti... 


Insulė,  visiškai  kitoks  pasaulis 


Insulės  yra  romėnų  namai,  tiksliau  -  daugiabučiai.  Žodis  insula 
kilęs  iš  mūsų  dažnai  vartojamo  termino  „izoliuotas“.  Ir  jau  tai 
gali  suteikti  įspūdį  apie  jų  matmenis.  Pagal  čia  gyvenančių  žmo¬ 
nių  kiekį  jos  galėtų  būti  laikomos  mažais  miesteliais  ar  kaimais, 
pastatytais  vertikaliai.  Tai  iš  tikrųjų  senovės  „dangoraižiai“.  Ne¬ 
lengva  įvertinti  virš  mūsų  kylančios  insulės  aukštį.  Imperatorius 
Augustas  nustatė,  kad  gyvenamieji  būstai  neturėtų  pranokti 
21  metro  (šiais  laikais  tai  reikštų  ne  aukštesnius  negu  septynių 
aukštų  pastatus,  tai  jau  įspūdinga).  Trajano  laikais,  epochoje, 
kurioje  esame,  įstatymas  dar  griežtesnis:  nustato  maksimalią 
18  metrų  ribą.  Tai  reiškia  šešių  vidutinio  dydžio  aukštų  pastatą 
su  pastoge,  tikra  gyvenamąja  „palėpe“.  Bet  akivaizdu,  kad  šių 
apribojimų  ne  visuomet  laikomasi,  dėl  to  neišvengiami  stati¬ 
nių  trūkumai  ir  griuvimai.  O  insulė,  kurią  rengiamės  tyrinėti,  šį 
aukštį  gerokai  pranoksta.  Iš  pirmo  žvilgsnio  ji  atrodo  kaip  karei¬ 
vinės,  kadangi  yra  kvadratinė,  iki  pat  viršaus  vienodais  langais. 

Ši  spalva  pasirinkta,  kadangi  yra  naudinga  -  gerai  atspindėdama 
šviesą  apšviečia  aplinkinius  skersgatvius  ir  portikus. 

Išilgai  pastato  pamatų  -  maždaug  pusantro  metro  aukščio 
elegantiška  Pompėjų  raudonio  juosta.  Kam  ji  skirta?  Sujungia 
estetiką  ir  praktiškumą.  Jos  paskirtis  ne  tiek  dekoratyvi,  kiek 
apsauginė:  ji  skirta  purvo  dėmėms,  delnų  atspaudams,  dė¬ 
mėms,  paliktoms  prekių  ar  kūnų,  prisiglaudusių  prie  sienos, 
paslėpti...  Tai  ne  vienintelis  elegantiškas  bruožas:  virš  kiekvie¬ 
no  lango,  brėždama  mažą  arką,  iš  tinko  išnyra  plytų  linija.  Iš 
apačios  atrodo  tarsi  langai  turėtų  raudonus  antakius.  Tai  dar  ne 
viskas.  Išilgai  viso  antro  insulės  aukšto  įrengtas  siauras  balko¬ 
nas,  jungiantis  įvairius  butus.  Romėnai  jį  vadino  maenianum,  ir 
tai  yra  tikrai  prašmatnus  patogumas  savininkams,  nes  gali  at¬ 
likti  sodelio  ar  terasos  vaidmenį.  Tokio  patogumo  kitų  aukštų 
gyventojai  neturi,  jis  leidžia  išeiti  įkvėpti  oro,  įleidžia  truputį 
šviesos  ir  galbūt  suteikia  galimybę  auginti  puoduose  šiek  tiek 
augalų. 

Išties  romėnai,  kaip  ir  mes,  mėgo  augalus  namuose:  išilgai 
insulių  balkonų  ir  langų  galima  pamatyti  daugybę  puodų  su  gė¬ 
lėmis,  lygiai  kaip  ir  mūsų  daugiabučiuose.  Kaip  liudija  Plinijus 
Vyresnysis,  kai  kurie  aistruoliai  ima  auginti  kabančius  sodus. 

Žalumos  meilė  labai  suvienija  senovės  ir  dabartinę  Romą: 
nesuskaičiuojamos  insulės  uždengtos  aukštyn  tįstančiais  vi¬ 
jokliais,  besivejančiais  apie  balkonų  turėklus  ir  įrėminančiais 
langus.  Gatvėse  auga  daugybė  medžių,  kurie  šliejasi  į  insulių 
sienas  ir  kartais  tampa  jų  atrama.  Imperinė  Roma,  žinoma,  yra 
žalias  miestas.  Atrodo,  kad  visa  tai  išliko  ir  dabartiniame  mies¬ 
te,  tarsi  nebūtų  prabėgę  šiek  tiek  mažiau  nei  dvidešimt  amžių. 
Tai  smulkmenos,  bet  jos  parodo,  kiek  mes  panašūs  į  tų  laikų  ro¬ 
mėnus  (ir  atvirkščiai).  Pirmiausia  kasdieniame  gyvenime  tam 

tikru  požiūriu  rodome  šiuolaikinę  romėnų  pasaulio  evoliuciją, 
perkoštą  per  mus  skiriančius  istorijos  šimtmečius. 

Kaip  pabrėžė  Jėrome’as  Carcopino,  vienas  iš  didžiausių  ro¬ 
mėnų  epochos  tyrinėtojų,  lygindamas  namą  Romos  Via  dei 
Cappellari  ar  namą  Neapolio  Via  dei  Tribunali  su  insule  Osti¬ 
joje  -  atsiveria  ne  tik  akivaizdūs  panašumai,  bet  kartais  išties 
tobuli  sutapimai,  net  ir  išplanavimo...  Tikriausiai  senovės  romė¬ 
nas,  matydamas  mūsų  daugiabučius  istoriniame  centre,  jaustųsi 
kaip  namuose.  Ilgas  balkonas  antrame  aukšte  nėra  vienintelis. 
Mažesnių,  medinių  dar  įrengta  viršutiniuose  aukštuose.  Tai 
nedideli  patogumai  nedaugeliui,  lygiai  kaip  drožinėtos  medi¬ 
nės  galerijos  prie  pastato.  Romėnai  jas  vadina  pergulae.  Tokias 
esame  pratę  matyti  viduramžiškuose  Artimųjų  Rytų  miestuose 
ar  tolimose  vietovėse  -  Indijoje  ar  Katmandu  skersgatviuose.  Ir 
vis  dėlto  tai  imperinės  Romos  „atvirukų“  dalis.  Jų  paskirtis  pa¬ 
prasta:  erdvesnis  butas  ir  šiek  tiek  daugiau  šviesos.  Ir  dar  galima 
žiūrėti  į  gatvę  ir  likti  nematomam. 


Insulė,  visiškai  kitoks  pasaulis 

ĮDOMU 

Romos  „dangoraižiai“ 

Tais  laikais  insulės  buvo  aukščiausi  planetos  gyvenamieji 
pastatai,  tegul  jų  aukštis  ir  nepadarytų  mums  įspūdžio:  jis 
panašus  į  mūsų  miestų  daugiaaukščių.  Būta  išimčių.  Tiks¬ 
liai  žinome,  kad  tarp  100  ir  200  metų  po  Kristaus  buvo  pa¬ 
statytas  tikras  statinys  „monstras“.  Išties  nežinome,  kokio 
jis  buvo  aukščio,  bet  tais  laikais  savo  dydžiu  stulbino  visus. 
Pasakojama,  kad  kilo  virš  Romos  stogų  kaip  dangoraižis: 
įtaka  sostinės  vaizdui  ir  romėnų  sąmonei  turėjo  būti  išties 
pastebima,  o  jo  pavadinimas,  Insula  Felicles,  keliavo  iš  lūpų 
į  lūpas,  kol  pasiekė  visus  imperijos  pašalius.  Bet  tai  vis  dėl¬ 
to  buvo  išskirtinis  atvejis.  Išskyrus  šį  mažą  Romos  Empire 
State  Building,  pastatai  retai  pranokdavo  šešis  aukštus. 

Įspūdinga,  kad  ir  dabar,  prabėgus  tiek  amžių,  yra  įma¬ 
noma  vis  dar  žavėtis  išlikusiais  kai  kurių  insulių  likučiais. 
Kartais  jie  pasirodo  kaip  liekanos  sostinės  šurmulyje,  bet 
nedaugelis  sustoja  jais  pasigrožėti.  Insulė,  kaip  visi  žino, 
yra  šalia  milžiniško  Viktoro  Emanuelio  paminklo  Veneci¬ 
jos  aikštėje  (čia  yra  Tėvynės  altorius):  jo  dešinėje  pusėje, 
netoli  Arą  Coeli  (Dangaus  altoriaus)  laiptų,  yra  menkai 
pastebimi  mūriniai  kelių  aukštų  namo  likučiai. 

Deja,  jie  nesusilaukia  to  dėmesio,  kurio  nusipelnė. 
Nuolat  ten  ir  atgal  zuja  praeiviai,  iš  autobusų  išlipa  minios 
turistų,  stabtelinčių  vos  akimirkai,  išklausančių  kelis  gidų 
žodžius  ir  paskubomis  nubėgančių  pro  neišvengiamus  su¬ 
venyrų  pardavėjus. 

Bet  jei  jūs  stabtelėsite  ir  atsiremsite  į  turėklus,  priešais 
jus  atgis  imperinės  Romos  gabalėlis:  dirbtuvės,  kamba- 

riai,  langai...  Šiek  tiek  fantazijos,  ir  jūsų  protas  sugebės  ap¬ 
gyvendinti  šias  apleistas  vietas:  kokie  žmonės  čia  gyveno? 
Kokius  veidus,  apšviestus  aliejinių  žibintų,  pastebėjome 
viduje?  Iš  šio  lango  motina  tikrai  šaukėsi  gatvėje  žaidžian¬ 
čio  vaiko,  gal  tai  buvo  ir  kampe  įsikūrusios  dirbtuvės  šei¬ 
mininko  vaikas...  O  kas  žino,  kas  vyksta  dirbtuvėse  ir  par¬ 
duotuvėse... 

Archeologijoje  esama  magijos:  akimirką  leidžia  pagy¬ 
venti  prarastuose  pasauliuose,  susitikti  su  nebesančiais  ir 
suteikia  galimybę  pajusti  prieš  tiek  amžių  kunkuliavusį 
kasdienį  gyvenimą.  Nė  vienas  specialusis  efektas  negali 
sukelti  tokių  stiprių  emocijų... 

Galbūt  dar  įspūdingesnė  insulė  yra  Trajano  turguose, 
du  žingsniai  nuo  Via  Nazionale  gaudesio:  ją  galite  matyti 
išlikusią  iki  pat  stogo,  ir  tai  leis  jums  įsivaizduoti  šių  pa¬ 
statų  didingumą.  Ostijoje,  kur  išliko  įvairių  insulių  griu¬ 
vėsių  -  pavyzdžiui,  Dianos,  -  galima  suprasti,  ką  reiškė 
gyventi  šiuose  būstuose.  Juos  galima  iš  dalies  ištyrinėti  ir 
jie  iš  tikrųjų  sukelia  emocijų,  kai,  pakilęs  laiptais,  atsiduri 
romėnų  laikų  laiptų  aikštelėje,  paskui  įeini  į  kambarius 
antrame  ar  trečiame  aukšte...  Čia  iš  tikrųjų  supranti,  kaip 
romėnai  gyveno.  Žinoma,  kadangi  dauguma  gyveno  in- 
sulėse. 

Tačiau  kiek  insulių  buvo  Romoje?  Dėl  to,  kad  žinome 
tikslų  jų  skaičių,  turėtume  būti  dėkingi  kruopštiems  ka¬ 
dastro  įrašams:  antrame  amžiuje  po  Kristaus,  valdant  im¬ 
peratoriui  Septimijui  Severui,  insulių  buvo  lygiai  46  602. 
Labai  daug.  Ypač  jeigu  įvertintume,  kad  domus,  tai  yra 
tipiškų  ir  elegantiškų  romėniškų  namų  (tokių  kaip  Pom- 
pėjuose),  buvo  „vos“  1797.  Vadinasi,  kiekvienam  tradici- 

niam  namui  teko  dvidešimt  šešerios  liaudies  kareivinės. 
Kodėl  tokia  disproporcija? 

Carcopino  yra  įdomiai  prasitaręs:  jei  Roma  tuomet 
užėmė  1800-2000  hektarų  ir  jos  didžiausios  galios  lai¬ 
kais  joje  gyveno  apie  1,2  milijono  gyventojų,  akivaizdu, 
kad  erdvės  visiems  trūko.  Ypač  jeigu  skaičiuotume,  ko¬ 
kio  dydžio  plote  buvo  uždrausta  gyventi  (ištisos  kalvos, 
pavyzdžiui,  Palatinas,  kur  gyveno  imperatorius,  dar  200 
hektarų  Marso  laukų,  kuriuose  reikia  priskaičiuoti  šven¬ 
tyklas,  portikus,  palestras  (sporto  aikštes)  ir  kapines). 
Prie  to  reikia  pridėti  keturiasdešimt  parkų  ir  sodų,  dar  di¬ 
džiuosius  visuomeninius  pastatus,  kurie  užėmė  didžiulį 
plotą,  pavyzdžiui,  cirkas  (Koliziejus),  teatrai,  bazilikos, 
termos,  forumai,  įvairios  šventyklos,  visi  administraci¬ 
niai  rūmai... 

Sprendimas  buvo  paprastas  ir  veiksmingas:  papildo¬ 
mos  erdvės  galima  rasti  žvelgiant  aukštyn,  tai  yra  statyti 
daugiaaukščius  pastatus.  Žodžiu,  dauguma  sostinės  gy¬ 
ventojų  būdami  namuose  negalėjo  paliesti  kojomis  že¬ 
mės,  miegojo  „ore“. 

Daugiaaukščių  skaičius  visame  mieste  turėjo  būti  išties 
milžiniškas,  tais  laikais  retorius  Publijus  Elijus  Aristeidas 
sakė,  kad  jei  visi  namai  būtų  sumažinti  iki  pirmo  aukšto, 
Roma  iškart  nusidriektų  iki  Adrijos  jūros! 

Šiandien  niekas  neapstulbsta  matydamas  daugiabu¬ 
čius  ir  aukštus  rūmus,  bet  senovėje,  pasaulyje,  kuriame 
vyravo  tūkstančiai  mažų  kaimelių  ir  buvo  mažai  miestų, 
kuriuose  pastatai  viršijo  du  ar  tris  aukštus,  matyti  mies¬ 
tą  su  „monstriškais“  statiniais  (tokiais  kaip  insulės)  buvo 
tikras  šokas  pirmąkart  atvykstantiems  į  Romą.  Atvykėlis 

greičiausiai  pasijusdavo  panašiai  kaip  dabar  vaikštinėjan¬ 
tis  Niujorku,  kamuojamas  dviejų  klausimų:  „Kaip  įma¬ 
noma  pastatyti  tokius  aukštus  pastatus?“  ir  „Kaip  žmo¬ 
nės  išgyvena  taip  suvaryti  į  krūvą  šiuose  milžiniškuose 
pastatuose?“ 


8.50  vai. 

Žmogiškas  insulės  veidas 


Jeigu  einame  kurio  nors  mūsų  miesto  centru,  ką  matome?  Dau¬ 
gybę  parduotuvių.  Senovės  Romoje  taip  pat.  Pirmas  insulių 
aukštas  -  ilga  eilė  dirbtuvių  ir  parduotuvių.  Tarp  jų  atsiveria 
nepastebimi  vartai  į  pačias  insules  su  laiptinėmis,  kurios  veda  į 
viršutinius  aukštus.  Būtent  ten  mes  ir  pasukame. 

Mums  besiartinant  prie  durų,  iš  tolo  žvelgia  žmogus  -  tai 
vienas  iš  durininkų.  Jis  mažas  ir  storas,  su  purvina  tunika  ir 
dviguba  pasmakre,  apžėlusia  šiurkščiais  neskustos  barzdos 
plaukais.  Jis  sėdi  ant  paprastos  taburetės  ir  lėtai  suka  rankose 
gruoblėtą  alyvmedžio  lazdą.  Ši  lazda  išduoda  ne  tik  jo  vaid¬ 
menį,  bet  ir  kilmę.  Yra  tokia  pati,  kokia  naudojama  ką  nors 
įsakant  legionuose.  Aiškiai  tai  buvęs  legionierius,  galbūt  į  ne¬ 
malonę  patekęs  centurionas,  dabar  užsiimantis  šiuo  amatu, 
kur  reikalingi  labai  paprasti  ir  „ryžtingi“  įgūdžiai  -  sutramdyti 
nuomininkų  ginčus  ir  muštynes.  Iš  toli  nužvelgęs,  savo  akis 
vėl  nukreipia  į  gatvę  ir  praeivių  veidus.  Abejingas  ir  neper- 

žvelgiamas.  Netgi  nekreipia  dėmesio  į  mus,  kai  peržengiame 
slenkstį. 

Pirmieji  žingsniai  -  tamsiame  koridoriuje,  ir  vienintelis  daly¬ 
kas,  kurį  suvokiame,  yra  vis  garsėjantis  riksmas.  Mes  dabar  įžen¬ 
giame  išties  į  visiškai  atskirą  pasaulį,  mažą  visatą,  kurioje  sava 
logika,  sava  pusiausvyra  ir  savi  gyventojai.  Asmenų  ir  asmeny¬ 
bių  zoologijos  sodas. 

Pirmas  mums  atsiveriantis  vaizdas  koridoriaus  gilumoje  - 
mergina  su  didžiuliu  ąsočiu,  dolium,  pastatytu  laiptų  aikštelėje. 
Atsirėmusi  koja  į  medinę  taburetę,  svyruodama  pila  vienų  te¬ 
rakotinių  indų  turinį  į  kitų  angas.  Ką  ji  daro?  Dar  keli  žingsniai, 
išeiname  į  atvirą  vietą  ir  mums  smogia  pykinantis  kvapas:  tai 
šlapimas...  Mergina,  aišku,  yra  vergė  ir  tuština  savo  šeimininkų 
naktinius  puodus.  Neatrodo,  kad  ją  erzintų  gaižus  kvapas:  dabar 
jau  per  metų  metus  yra  pripratusi  prie  vienos  iš  savo  pirmųjų 
ryto  užduočių.  Vėliau  kas  nors  ateis  susirinkti  šio  skysčio,  tokio 
„vertingo“  skalbykloms. 

Apsidairę  matome  skurdą:  sienos  apsilaupiusios,  padengtos 
drėgmės,  riebalų  dėmėmis,  net  plaštakų  atspaudais.  Yra  ir  įra¬ 
šų.  Ypač  mus  nustebina  grafičiai.  Štai  vienas,  vaizduojantis  du 
kovojančius  gladiatorius:  secutor,  ginkluotą  šalmu,  trumpu  kar¬ 
du  ir  stačiakampiu  skydu,  ir  retiarius  su  tinklu  ir  tridančiu.  Brė¬ 
žiai  negrabūs,  piešė,  aišku,  vaikas.  Įrašyti  ir  jų  vardai:  Sedulas 
ir  Telonikas,  akivaizdžiai  du  minios  numylėtiniai,  uždegę  vaikų 
vaizduotę,  kaip  šiais  laikais  nutinka  su  futbolininkais  arba  ko¬ 
miksų  herojais.  Greta  skaitome  kitą  įrašą,  kiek  mįslingą:  „Dau¬ 
gelį  merginų  dažnai  apgaudinėjo  Restitutas“  ( Restitutus  muitas 
decepit  saepe  puellas),  aišku,  tai  perspėjimas,  kurį  visoms  insulės 
moterims  užrašė  nuomininko  suviliota  ir  palikta  mergina.  Ne¬ 
trūksta  daugelio  „drąsių“  grafičių,  panašių  į  šiandien  matomus 

viešuosiuose  tualetuose.  Ir  vis  dėlto  tarp  daugelio  nešvankybių 
išnyra  paaugliškos  meilės  gėlė  ( Marcus  amat  Domitiam),  greitai 
atsveriama  skelbimo:  „Rafinuotų  manierų  graikė  Eutichė  duo¬ 
da  už  du  asus“  ( Eutychis  graeca  assibus  II  moribus  bellis ).  Asas 
yra  labai  paplitusi  moneta,  ir  kaina,  tarkime,  labai  prieinama... 

Seksas,  meilė,  įžeidimai,  ginčai:  visa  tai  įrėžta  Romos  mū¬ 
ruose  atrado  archeologai.  Per  beveik  du  tūkstančius  metų  nie¬ 
kas  nepasikeitė! 

Pavargusi  mergina  ima  lipti  laiptais.  Seksime  ją.  Kažin,  ar  yra 
dvylikos-trylikos  metų,  jos  labai  šviesūs  plaukai  išduoda  šiau¬ 
rietišką  kilmę.  Veikiausiai  ji  iš  kurio  nors  Germanuos  kampo. 
Nors  yra  jauna,  jos  pečius  tikrai  slegia  tragedija.  Galbūt  jos  gen¬ 
tis  pralaimėjo  mūšį  romėnų  kariuomenei,  ir  visi  kaimo  gyvento¬ 
jai  buvo  išvesti  vergijon.  Tačiau  labiau  tikėtina,  kad  buvo  pagau¬ 
ta  kitų  kaimyninės  genties  germanų  ir  parduota  vergų  turguje: 
siaubingas  paprotys.  Kad  ir  kaip  būtų,  per  kelias  sekundes  jos 
gyvenimas  pasikeitė  visiems  laikams. 

Dabar  ji  antro  aukšto  laiptų  aikštelėje  ir  traukia  šeimininkų 
duris  su  dviem  elegantiškais  žibančiais  bronziniais  žiedais.  Įei¬ 
name  į  butą.  Jau  iš  pirmo  žvilgsnio  pajuntame,  kad  jis  labai  pa¬ 
siturinčios  šeimos. 

Kaip  atrodė  imperinės  Romos  butas?  Mūsų  įsivaizduojamoji 
rekonstrukcija  daugiausia  remsis  senosios  Ostijos  radiniais.  Se¬ 
nojoje  Ostijoje  iš  tikrųjų  išliko  tipiškų  mūsų  tyrinėjamos  epo¬ 
chos  urbanistinių  ir  architektoninių  įspaudų,  kurie  leis  atskleisti 
daug  kasdienio  gyvenimo  detalių.  Profesorius  Carlo  Pavolini 
metų  metus  tyrinėdamas  iškasenas  šioje  išskirtinėje  vietoje  su¬ 
rinko  ir  išnagrinėjo  daugybę  įdomių  dalykų. 

Jeigu  vartojate  terminą  „butas“,  imperinėje  Romoje  niekas 
jūsų  nesupras:  romėnai  juos  vadino  cenacula,  bet,  išskyrus  šį 

skirtumą,  jie  labai  panašūs  į  mūsiškius,  pirmiausia  išplanavimu. 
Dabartinių  butų  „protėviai“  iš  esmės  yra  romėnų  cenacula. 

Pirmoji  patalpa  yra  reprezentacinė.  Jos  viduryje  stovi  mar¬ 
murinis  apskritas  stalas  su  katės  kojomis,  ant  jo  -  maža  Veneros 
statula.  Vos  pažvelgę,  žinoma,  suprantame,  kad  tai  meno  kūri¬ 
nys,  ženklas,  jog  savininkas  yra  išsilavinęs  žmogus  (arba  nori, 
kad  mes  taip  manytume).  Butas  nėra  milžiniškas  ir  jį  galima  ap¬ 
rėpti  žvilgsniu:  dešinėje  atsiveria  svetainė  ( tablinum ),  kairėje  - 
valgomasis  ( triclinium ).  Už  mūsų  nugaros  -  trijų  miegamųjų  du¬ 
rys.  Stebina  milžiniškas  skirtumas,  lyginant  su  turtingo  romėno 
domus,  kurį  lankėme:  ten  namai  buvo  uždari  kaip  kriauklė,  be 
langų,  visos  patalpos  žvelgė  į  atriju,  kurio  viduryje  -  baseinas  su 
lietaus  vandeniu.  Čia  visiškai  priešingai:  visos  pagrindinės  patal¬ 
pos  „bėga“  iš  namų  centro,  tarsi  būtų  veikiamos  išcentrinės  jė¬ 
gos.  Kodėl?  Priežastis  paprasta:  ieškoma  šviesos,  ir  jos  išsidėsto 
išilgai  pastato  fasado,  kur  atsiveria  platūs  langai. 

Akivaizdu,  kad  langų  stiklas  šiems  butams  yra  būtinas:  tai 
brangi  ir  vertinga  medžiaga,  bet  vis  dėlto  pasiekiama  turtin¬ 
giems  prašmatnių  cenacula  gyventojams.  Viršutiniuose  aukš¬ 
tuose,  kaip  pamatysime,  visai  kita  kalba... 

Baldų  nedaug:  kelios  kėdės,  skrynios,  sulankstomos  tabure¬ 
tės  ir  įvairių  formų  stalai.  Eidami  iš  vieno  kambario  į  kitą  ant  šių 
stalų  pastebime  kasdienio  gyvenimo  daiktų:  šukas,  kelias  vaš¬ 
kuotas  medines  rašymo  lenteles,  terakotinę  taupyklę  (tokią  pat 
kaip  mūsų  laikais!),  bronzinę  lempą,  mažą  brangenybių  skry¬ 
nutę,  ryšulį  raktų,  tarp  kurių  išsiskiria  keistas  žiedas-raktas,  tai 
yra  mažytis  žiedo  formos  raktas,  pritaikytas  mūvėti  ant  piršto... 

Peržengiame  slenkstį.  Pastebime  dvi  didžiules  vazas  su  gė¬ 
lėmis,  pastatytas  aiškiai  matomoje  vietoje  kambario  viduryje: 
gėlės  namuose  nėra  šiuolaikinis  paprotys,  jos  buvo  įprastos  ro- 

menų  laikais.  Ši  gėlių  kompozicija  atrodo  tarsi  spalvotų  žiedų 
triumfas.  Ir  neatsitiktinai  ji  ant  gražiausio  buto  stalo:  jis  iš  reto 
medžio  su  banguotomis  rievėmis,  kuriose  žaidžia  atspindžiai. 

Tai  ne  vienintelės  spalvos  šiame  būste.  Kaip  ir  turtingųjų  do¬ 
mus,  čia  sienos  ryškių  spalvų,  ir  tai  įrodo,  kad  romėnai  mėgsta 
spalvingus  namus. 

Ant  sienų  vyrauja  oranžinė,  mėlyna  arba  Pompėjų  raudonio 
spalvos,  klotos  ant  dar  šviežio  tinko.  Visa  kita,  priešingai,  buvo 
dažoma  vėliau  ant  sausų  sienų:  nupieštos  grakščios  kolonos 
arba  gracingos  architektūrinės  iliuzijos,  kurios  vaizduoja  me¬ 
namus  „atvėrimus“  į  išgalvotus  gamtovaizdžius  ir  perspektyvas. 
Kartais  centre  yra  figūrų:  viename  kambaryje  pastebime  garsią¬ 
sias  devynias  Apolono  mūzas.  Tai  mūsų  paveikslų  atitikmuo. 

Staiga  dešinėje  kojos  pajunta  šilumą.  Tai  gorė,  žarijos  dar  žė¬ 
ruoja.  Nepastebėjome,  bet  dabar  suvokiame,  kad  visame  bute 
nematėme  nei  židinio,  nei  krosnies.  Vienintelis  būdas  šildytis 
šiais  laikais  yra  gorės.  O  ši  turi  mažus  ratukus,  taigi  yra  judina¬ 
ma:  galima  ją  pastumti  ten,  kur  reikia,  panašiai  kaip  mes  darome 
su  elektriniais  šildytuvais. 

Visuose  namuose  tvyro  aitrus  degančio  medžio  kvapas.  Iš 
kur  jis  sklinda?  Grįžkime  per  atriju  su  Veneros  statula.  Praeida¬ 
mi  pastebime  dvi  gražias  sidabrines  lėkštes  ir  graviruotą  ąsotį  - 
tai  dar  vienas  šios  šeimos  statuso  simbolis.  Įeiname  į  triklinijų. 
Dabar  dūmai  net  regimi,  jie  pasklidę  po  visą  kambarį  ir,  regis, 
kyla  iš  kampo  po  langu.  Ten  mergina,  kurią  pastebėjome  laipti¬ 
nėje.  Ji  palinkusi  virš  kažko  panašaus  į  didelę  kvadratinę  gorę  ir 
ką  tik  įžiebė  ugnį.  Staiga  suvokiame:  šiuose  namuose  nematėme 
virtuvės.  Štai  ji  -  bronzinė  keptuvė.  Išties,  šiame  bute  virtuvė 
sumažinta  iki  minimumo,  beveik  kaip  stovyklavietėje!  Ir  -  svar¬ 
biausia  -  ji  yra  „judri“:  ją  galima  padėti  ten,  kur  nori,  bet  dėl 

dūmų  praktiškumas  siūlo  ją  statyti  netoli  lango.  Vis  dėlto  neiš¬ 
vengiama,  kad  rytais  ir  tuomet,  kai  gaminamas  valgis,  visas  bu¬ 
tas  prisipildo  įvairiausių  kvapų  -  degančio  medžio,  gaminamo 
maisto.  Bet  taip  esti  ne  visur.  Daugelis  atsigabena  maisto  iš  ar¬ 
timiausios  smuklės,  išvengdami  problemų  (ir  pavojų),  susijusių 
su  šia  „stovyklos“  virtuve,  ir  praturtindami  patiekalų  įvairovę... 

Tenka  sugriauti  mitą  apie  tai,  kaip  valgoma  namuose:  trikli- 
nijuje  gulima  tik  tuomet,  kai  keliamos  puotos,  arba  per  šven¬ 
tes...  Įprastai  valgoma  kaip  ir  mūsuose  -  susėdus  prie  stalo. 

Pasukame  link  išėjimo.  Pirmąkart  mūsų  žvilgsnis  nukrypsta 
žemyn,  ir  išvystame  mažą  stebuklą.  Grindys  išklotos  elegantiš¬ 
ka  balta  ir  juoda  mozaika.  Raštai  paprasti:  rombai,  žvaigždės, 
kvadratai,  įvairūs  jų  deriniai...  Visokių  galima  aptikti  antikos  lai¬ 
kų  kambariuose.  Tačiau  kodėl  raštai  juodi  ir  balti,  o  ne  spalvoti? 
Paaiškinimas  paprastas:  taip  taupiau.  Šių  mozaikų  išties  beveik 
visada  rasi  antruose  insulių  aukštuose,  kur  paprastai  gyvena  bu¬ 
tus  nuomojančios  pasiturinčios  šeimos.  Tai  turtingi  žmonės, 
žinoma,  bet  ne  turtingiausi.  Buto  apdaila  poniška,  bet  ne  tokia 
kaip  faraono  vasarnamyje. 

Spalvotos  mozaikos  dažnai  vaizduoja  žmones  ar  gyvūnus 
ir  reikalauja  aukšto  lygio  meistriškumo.  Insulių  statytojams  tai 
būtų  išties  pastebimos  išlaidos.  O  juodos  ir  baltos  mozaikos, 
priešingai,  kuriamos  paprastų  dekoratorių,  daug  labiau  prieina¬ 
mų,  nors  jie  ir  tesugeba  derinti  geometrines  figūras.  Be  to,  reika¬ 
lingų  medžiagų  -  kalkakmenio  (baltas)  ir  bazalto  (juodas)  -  ne¬ 
sunku  gauti  ir  jos  nebrangios,  priešingai  negu  spalvotas  emalis  ir 
įvairiaspalvis  marmuras,  naudojamas  mozaikos  plytelėms. 

Trumpai  tariant,  pasirinkti  juodą  ir  baltą  mozaiką  yra  tas  pats 
kaip  mums  sukloti  namuose  parketą:  yra  elegantiškas  ir  „pado¬ 
rus“,  o  mokame  ne  tiek,  kiek  už  marmurines  grindis  viloje.  Bet 

vis  dėlto  geriau  nepersistengti:  mozaikos  išties  aptinkamos  tik 
šeimininkų  patalpose.  Pagalbinėse  arba  namiškiams  skirtose 
erdvėse  grindys  išklotos  paprastomis  terakotinėmis  plokštė¬ 
mis  (vadinamosiomis  bipedali  -  maždaug  dvi  pėdos  iš  dviejų), 
įžambiai  sudėtų  plytų,  molio  dirbinių  nuolaužų  dangos,  plytų 
nuoskilų  mišinio,  sutvirtinto  kalkėmis  (kai  lankote  archeologi¬ 
nių  kasinėjimų  vietas,  šis  skirtumas  jums  padės  atskirti  įvairias 
namų  patalpas). 


9.00  vai. 

Nežmoniškas  insulės  veidas 


Mes  vėl  esame  laiptų  aikštelėje,  kopiame  aukštyn.  Gerai  pagal¬ 
vojus,  kažkas  yra  ne  taip  tame  vaizdelyje,  kurį  ką  tik  matėme. 
Išties  stebina,  kad  turtingesni  renkasi  gyventi  antrą  pastato 
aukštą,  o  ne  aukščiau,  kur  daugiau  privatumo,  mažiau  triukšmo 
ir  -  svarbiausia  -  nepaprastas  vaizdas  į  Romos  stogus. 

Vis  dėlto  taip  yra  visoje  imperijoje:  viršutinių  aukštų  gyven¬ 
tojai  yra  vargšai,  o  antrame  aukšte  gyvena  pasiturintieji.  Visiškai 
priešingai  negu  šiandien.  Kodėl? 

Priežastys  paprastos.  Pirmiausia,  žinoma,  pastangos  -  nėra 
keltuvų,  taigi  kuo  aukščiau  gyveni,  tuo  daugiau  pakopų  tenka 
įveikti...  Tačiau  dar  kyla  saugumo  problema.  Pastatai  yra  menkai 
skrupulingų  spekuliantų  rankose:  kuo  aukščiau  lipi,  tuo  labiau 
statinys  sutrešęs  ir  yrantis  (nekalbant  apie  skersvėjus  ir  lietų  na¬ 
muose).  Pagaliau  dėl  paplitusių  gorių  ir  aliejinių  lempų  dažnai 
kyla  gaisrai,  taigi  žemutinių  aukštų  gyventojai  gali  išsigelbėti 
lengviau  nei  viršutinių.  Nuomininkas,  kuris  gyvena  po  stogu 

kartu  su  balandžiais,  bus  paskutinis,  kuris  pastebės  liepsnas,  jis 
mirs  siaubingai.  Kaip  rašo  Juvenalis:  „Jau  ketvirtas  aukštas  dega, 
tu  nieko  nežinai.  Nuo  pat  pamatų  -  vien  griuvenos,  bet  paskuti¬ 
nis  bus  iškeptas  tas  varguolis,  kurį  nuo  lietaus  saugo  čerpės,  po 
kuriomis  įsimylėję  balandžiai  deda  savo  kiaušinius.“ 

Net  iki  XIX  a.  pabaigos  vis  dar  galiojo  šis  vertikalus  gyvena¬ 
mųjų  patalpų  dalijimas.  Kilniajame  aukšte  gyveno  aristokratai 
ir  pasiturintieji.  Bet  kuo  aukščiau,  tuo  labiau  butai  buvo  užimti 
mažesnes  pajamas  turinčių  šeimų.  Socialinis  skirtumas,  kuris 
egzistavo  „kvartaluose“,  matomas  ir  pastatų  „aukštuose“. 

Kopiame  toliau,  laiptų  tarpsnis  po  tarpsnio.  Staiga  keletą 
metrų  aukščiau  girdėti  kažkokie  riksmai  -  aiškiai  kažkas  gin¬ 
čijasi.  Triukšmas  patraukia  kitų  nuomininkų  dėmesį  ir  jie  jau 
žvelgia  į  laiptinę.  Laiptų  aikštelės  viduryje  -  kūninga  moteriškė 
ant  pečių  pasklidusiais  varno  juodumo  plaukais,  užtverusi  kelią 
trims  vyrams.  Jos  juodos  akys  žybsi  pykčiu.  Viena  ranka  prilaiko 
kelių  mėnesių  sūnų,  kita  -  plačiais  mostais  kapoja  orą,  palydė¬ 
dama  juos  griausmingu  balsu.  Kaskart  pajudėjus,  po  tunika  siū¬ 
buoja  jos  didelės  krūtys.  Ji  akivaizdžiai  iš  prastuomenės,  pratusi 
elgtis  paprastai  ir  tiesmukai. 

Už  pusiau  uždarų  durų,  prieblandoje  -  kitų  vaikų  veidai,  jie 
išsigandę,  kad  kivirčą  stebi  tiek  daug  akių.  Trys  vyrai  apstulbę 
stovi.  Pirmą  „raundą“  ji,  be  abejo,  laimėjo.  Du  iš  šių  vyrų,  su¬ 
prantama,  yra  paprasti  durininkai,  savotiški  asmens  sargybiniai. 
Trečiasis  -  viduryje  -  turbūt  yra  visa  ko  priežastis.  Jis  aukštas, 
lieknas,  erelio  nosimi,  išsišovusiais  skruostikauliais,  dėvi  dukart 
apie  pečius  apsuptą  tamsiai  raudoną  apsiaustą.  Vyriškis  kelia 
nerimą,  nes  jo  žvilgsnis  bejausmis,  ledinis.  Tai  plėšrūno  žvilgs¬ 
nis,  to,  kuris  žino,  kad  galiausiai  jis  bus  vienintelis  nugalėtojas. 
Šio  aršaus  ginčo  priežastis  labai  „aktuali“:  nuomos  pakėlimas... 

Kaip  pabrėžė  profesorius  Romolo  Augusto  Staccioli,  namas 
Romoje  kainuoja  keturis  kartus  daugiau  nei  bet  kur  kitur  Italijo¬ 
je.  Mes  dar  grįšime  prie  tuometinių  miesto  problemų. 

Krinta  į  akis,  kad  turinčiųjų  mažai  pinigų  padėtis  dramatiška. 
Papročiai  šiurkštūs.  Įtikinti  nuomininką  galima  netgi  užmūri¬ 
jant  namų  duris  arba  nuimant  medinius  laiptus,  kuriais  paten¬ 
kama  į  būstą,  taip  įkalinant  namuose,  kol  išdygs  sestercijų...  Tai, 
aišku,  išskirtiniai  atvejai,  bet  jie  liudija,  kad  savininkai  nėra  itin 
subtilūs,  kai  reikia  susirinkti  pinigų.  Tam  tikromis  dienomis,  kai 
iš  naujo  aptariamos  nuomos  sutartys,  Romos  gatvės  prisipildo 
iškeldintų  šeimų,  laukiančių  naujos  vietos  apsigyventi.  Tai  tikra 
„nepaprastoji  padėtis“  visuomenėje,  ir  joks  imperatorius  jos 
niekuomet  nesugebėjo  išspręsti. 

Kodėl  Romoje  namai  kainuoja  tiek  daug? 


Subnuomininkų  grandinė 

Romoje  kiekviena  insulė  turi  savininką.  Bet  jį  vargu  pamatysite 
ateinant  susirinkti  nuomos  mokesčių:  „purviną“  darbą  atlieka 
kitas  asmuo.  Tai  profesionalus  administratorius.  Juodu  sudarę 
sutartį:  savininkas  atiduota  administratoriui  penkeriems  me¬ 
tams  nuomoti  visus  viršutinius  aukštus,  o  mainais  pasilieka 
„tik“  pirmo  aukšto  buto,  kuris  dažnai  ir  atrodo,  ir  kainuoja  kaip 
tikras  patricijų  domus,  mokestį.  Administratorius  savo  ruožtu 
turi  prižiūrėti  pastatą,  rasti  gyventojų,  spręsti  ginčus  ir  -  galų 
gale  -  rinkti  nuomos  mokesčius. 

Administratoriaus  darbas,  žinoma,  nėra  labai  malonus,  bet 
jo  pajamos  yra  pastebimos.  Sakykim,  savininkas  išnuomoja  visą 
insulę  už  30  000  sestercijų,  o  administratorius  per  subnuomi- 

ninku  žiedą  surenka  mažiausiai  40  000...  Tai  paaiškina,  kodėl 
Romoje  butai  tokie  brangūs.  Ir  kodėl  insulės  statomos  tokios 
didelės:  kuo  jos  aukštesnės,  tuo  daugiau  jose  butų,  taigi  daugiau 
galima  uždirbti. 

Anotjėrome’o  Carcopino,  Julijaus  Cezario  laikais,  apie  170 
metų  prieš  mūsų  aprašomą  epochą,  paprastas  būstas  kainavo 
gerus  2000  sestercijų,  už  šią  sumą  Trajano  laikais  buvo  galima 
nusipirkti  visą  sklypą  su  namu  Frosinone. 

Taigi  lengva  įsivaizduoti  pelną:  pavyzdžiui,  Ciceronas  kas¬ 
met  gaudavo  apie  80  000  sestercijų  vien  iš  insulių  nuomos  mo¬ 
kesčių. 

Tačiau  visa  tai  sukuria  Romoje  monstrą.  Nesugebėjimas  su¬ 
mokėti  namų  nuomos  mokesčio,  kaip  komentuoja  profesorius 
Carlo  Pavolini,  verčia  daugelį  nuomininkų  savo  ruožtu  per- 
nuomoti  ne  pačius  būtiniausius  savo  buto  kambarius...  Ir  taip 
daro  beveik  kiekvienas.  Subnuomininkų  grandinė  kiekviename 
aukšte  nuolat  ilgėja. 

Mūsų  insulės  atveju  tai  labai  akivaizdu.  Tas  pats  kambarys 
padalijamas  paprastomis  pertvaromis  ir  pernuomojamas  skir¬ 
tingoms  šeimoms  ar  asmenims.  Taip  atsiranda  iškreiptas  me¬ 
chanizmas:  kuo  aukščiau  lipi,  tuo  daugiau  skurdo,  tuo  daugiau 
būstų  išnuomota  papildomiems  nuomininkams,  tuo  didesnė 
spūstis  ir  paleistuvystė,  purvas,  nešvara  ir  vabzdžiai...  Galiausiai, 
pastogėje  -  vaizdas  kaip  viduramžių  senamiestyje,  o  sugyveni¬ 
mas  tampa  kova  už  būvį. 

Palaikyti  tvarką  turi  pats  tikriausias  priežiūros  dalinys,  su¬ 
darytas  iš  vergų  ir  durininkų,  vadovaujamų  vado  vergo.  Kai  ku¬ 
riuos  iš  jų  mes  sutinkame  laiptuose.  Jie  skuba  link  laiptų  aikš¬ 
telės,  kur  ginčijamasi,  ją  mes  jau  palikome  už  nugaros,  pora 
aukštų  žemiau:  moters  riksmai  jau  susilieja  su  kitų  nuomininkų 

šūksniais.  Protestas  prieš  nuomos  padidinimą  gresia  peraugti  į 
muštynes... 


Trečiasis  pasaulis  viršutiniuose  aukštuose 

Kopiame  toliau.  Laiptai  iš  šiurkščių  plytų,  sudėtų  į  eilę  kaip  kny¬ 
gos:  atrodo,  lyg  eitume  per  bibliotekos  lentynas.  Kuo  aukščiau 
lipame,  tuo  pakopos  aukštesnės,  labiau  nudrengtos  ir  smarkiau 
ištrupėjusios.  Kažin,  kiek  laiko  jos  nemato  remonto.  Sienos  vis 
purvinesnės,  dėmėtos  ir  apipaišytos  grafičiais.  Net  ir  oras,  ku¬ 
riuo  kvėpuojame,  pasikeitė  -  jis  slogus,  atsiduoda  sudegusiomis 
malkomis,  kažkada  gamintu  maistu,  visa  sumišę  su  nešvarumų 
dvoku.  Beveik  atrodo,  kad  esame  įžengę  į  pragaro  ratą. 

Trūksta  vietos,  taigi  gyvenama  ir  laiptų  aikštelėje.  Visą  erdvę 
kerta  eilės  drabužių,  sukabintų  ant  gegnių  ir  ištiestų  virvių.  Čia 
mėtosi  mažos  nedegančios  gorės,  sudužę  ąsočiai,  skudurai,  su¬ 
mindžiotos  ir  musių  apsėstos  vaisių  lupenos.  Šios  laiptų  aikš¬ 
telės  primena  gyvenimo  turgų:  prieblandoje  lempa  apšviečia 
tyliai  ant  žemės  sėdinčio  nuogo  vaiko  siluetą,  jis  žiūri  į  tave 
juodžiausiomis  akimis.  Arba  ji  apšviečia  po  purvinos  antklo¬ 
dės  klostėmis  miegančio  senio  veidą.  Vos  per  kelis  sprindžius 
susikerta  vieno  gyvenimo  pradžia  ir  kito  pabaiga,  susijungusios 
šiame  dvokiančiame  skurde. 

Kiekviename  žingsnyje  girdime  įvairių  balsų.  Durys  iš  tokios 
prastos  medienos,  kad  ji  leidžia  „išslysti“  didelei  daliai  patalpų 
viduje  verdančio  gyvenimo.  Taigi  poros  metrų  ratu  girdėti  ir 
vyro  juokas,  ir  nepertraukiamas  vaiko  verksmas,  dviejų  moterų 
ginčas  pakeltais  balsais  ir  sekso  intymumas:  ritmingų  atodūsių, 
kuriuos  girdime  už  durų,  nesupainiosi  su  niekuo.  Ar  tai  vyras  ir 

jo  žmona?  Šeimininkas  ir  jo  vergė?  Šiuose  aukštuose  stulbina 
visiškas  privatumo  nebuvimas... 

Praveriame  duris.  Jų  girgždesys  yra  tikra  garso  „užuolaida“ 
kuri  pamažu  atveria  tuščią  ir  kuklią  patalpą  be  jokių  puošme¬ 
nų.  Įprastos  ochros  spalvos  sienos,  stalas  su  keliomis  taburetė¬ 
mis  aplinkui.  Nieko  panašaus  į  butą  antrame  aukšte:  tai  labiau 
primena  lūšnos  vidų.  Čia  stovi  dvi  skrynios,  ant  jų  terakotiniai 
ąsočiai.  Spinta  atlieka  indaujos  vaidmenį,  ten  padėtas  į  audeklo 
atraižą  suvyniotas  gabalas  duonos  ir  sūrio.  Pirminis  būsto  išpla¬ 
navimas  pakeistas  pertvaromis  ir  užuolaidomis  -  taip  sukurta 
daug  mažų  patalpų  subnuomininkams.  Patraukę  užuolaidą  ma¬ 
tome  kambarį  „vienutę“  su  šiaudų  guoliu  ant  žemės  ir  užgesusia 
lempa.  „Spinta“  -  kelios  aprūdijusios  į  mūrą  įkaltos  vinys,  ant 
kurių  kabo  šiaudinė  kepurė,  odinis  „pončas“  nuo  lietaus  ir  pora 
tunikų.  Du  ąsočiai  ir  audeklo  maišas  su  maistu  kabo  ant  kitų 
vinių,  kad  jų  nepasiektų  žiurkės  ir  vabzdžiai.  Turbūt  šį  mažos 
erdvės  kampą  turėtume  pavadinti  „virtuve“... 

Kitoje  nišoje  ant  lovos  sėdinti  moteris  maitina  krūtimi  vaiką. 
Šalia  jos  -  aplūžęs  iš  vytelių  pintas  lopšys,  kuriame  įklotas  sausų 
lapų  čiužinys. 

Čia  languose  nėra  stiklo,  tik  antro  aukšto  nuomininkai  gali  jį 
sau  leisti.  Šiuose  aukštuose  vietoje  jo  naudojama  peršviečiama 
oda,  audeklas  ar  medinės  langinės.  Taigi,  norint  turėti  šiek  tiek 
šviesos,  reikia  atidaryti  langines  ir  kentėti  šaltį  bei  vėją.  Bet  blo¬ 
giausios  yra  lietingos  dienos,  nes  tuomet  tenka  viską  uždaryti  ir 
likti  prieblandoje.  Tada  uždegamos  nesuskaičiuojamos  terakoti¬ 
nės  lempos  arba  lajinės  žvakės.  Visos  patalpos  greitai  prisipildo  jų 
kvapo  ir  visur  prasismelkiančių  suodžių.  Bėgant  metams,  sienos 
ir  visi  paviršiai  pasidengia  plona  tamsia  patina,  kurios  niekas  ne¬ 
pasirūpina  nuvalyti  ir  kuri  prisideda  prie  prastos  būsto  higienos. 

Kas  gyvena  viršutiniuose  insulės  aukštuose?  Iš  esmės  Ro¬ 
mos  „raumenys“  tie,  kurių  dėka  miestas  kasdien  veikia:  tarnai, 
darbininkai,  mūrininkai,  vežėjai,  parduotuvių  ir  turgų  nešikai. 
Gyvena  labai  taupydami  kartu  su  savo  šeimomis.  Be  to,  čia  dar 
glaudžiasi  mokytojai  ir  smulkūs  amatininkai. 

Kiek  žemiau  įsikūrę  labiau  pasiturintys  romėnai,  pavyzdžiui, 
Romos  administracijos  ar  privačių  įmonių  darbuotojai. 

O  va  antrame  aukšte  gyvena  turintieji  daug  pinigų:  turtuo¬ 
liai,  verslininkai,  pralobę  prekiautojai,  statybininkai,  savivaldos 
nariai  arba  dirbantieji  pagal  tiesioginę  sutartį  su  imperijos  ir 
senato  valdžia.  Maža  miesto  aristokratija,  netvirtinanti,  žinia, 
įstatymų,  bet  turinti  tikrą  galią  savo  sostinės  gatvėse  ir  rūmuose. 

Šiam  „antro  aukšto“  elitui  dar  priklauso  parduotuvių  savinin¬ 
kai,  kurie  dėl  praktinių  sumetimų  dažnai  gyvena  mažuose  bu¬ 
tuose  parduotuvės  užnugaryje  arba  ankštuose  pusaukščiuose. 

Tokie  būtų  telegrafiškai  trumpai  apibūdinti  Romos  insulių 
socialiniai  laiptai. 

Bet  dabar  mes  atkakome  iki  paskutinio  laiptų  tarpsnio,  ve¬ 
dančio  į  palėpę.  Čia  viskas  yra  iš  medžio,  o  laiptai  kiekviename 
žingsnyje  erzinamai  girgžda.  Pastebime  visišką  mus  supančių 
statinių  laikinumą.  Šis  insulės  lygis  architektų  nebuvo  suprojek¬ 
tuotas  ir  buvo  laipsniškai  pristatomas  vėliau,  ilgai  diegiant  „pa¬ 
tobulinimus“,  kurių  tikslas,  žinoma,  yra  padidinti  patalpų  skai¬ 
čių  ir  paauginti  pajamas.  Šiuolaikiniais  terminais  tariant,  galime 
sakyti,  kad  lipame  į  neteisėtą  priestatą. 

Sutinkame  gal  kokių  dvidešimt  penkerių  metų  vaikiną.  Ba¬ 
lansuodamas  neša  rankoje  terakotinį  puodą.  Jis  simpatiškas  ir 
gyvo  žvilgsnio,  praeidamas  nusišypso:  pastebime,  kad  neturi 
daugelio  dantų,  greičiausiai  dėl  prasto  maitinimosi.  Viršutinių 
insulės  aukštų  nuomininkų  gyvenimas  nėra  lengvas.  Reikia  būti 

gudriems  ir  stverti  pasitaikančias  galimybes.  Net  ir  pačias  pa¬ 
prasčiausias.  Vaikinas  greitai  nulipa  tarpsnį,  apsidairo  ir  įsmunka 
į  dabar  išėjusio  nuomininko  kambarį.  Atidaro  mažą  stoglangį  ir 
greitu  mostu  išpila  puodą  pro  langelį...  Tai  buvo  jo  naktipuodis. 

Plačiais  žingsniais  lipdamas  laiptais,  pamerkia  akį.  Jam  pavy¬ 
ko  išvengti  leidimosi  visais  laiptais  iki  tarpuvartės,  kur  puodą 
reikėtų  išpilti  į  didelį  dolium.  Jeigu  kiltų  triukšmas,  būtų  apkal¬ 
tintas  kitas  nuomininkas...  Pasekmės  gali  būti  net  labai  neko¬ 
kios.  Išties  Romoje  specialūs  įstatymai  draudžia  pilti  šlapimą 
ir  ekskrementus  iš  pastatų.  Ir  jie  labai  griežti.  Baudos  priklauso 
nuo  šio  „bombardavimo“  iš  aukštai  padarinių  -  ar  tik  drabužiai 
sutepti,  ar  buvo  padaryta  fizinė  žala  (net  netiesiogiai)...  Visa  tai 
leidžia  suprasti,  kad  imperinėje  Romoje  pavojus  būti  apipiltam 
šlapimu  ar  ekskrementais  yra  visur  ir  nepasigaili  nė  vieno... 

Viršutiniuose  aukštuose  nėra  tualetų,  pirmiausia  dėl  to,  kad 
vanduo  nepakyla  iki  tokio  aukščio.  Dažniausiai  jis  ateina  iki  pir¬ 
mo  ir  antro  aukšto  ir  paprastai  jau  kartą  panaudotas  (sodai,  ba¬ 
seinai,  valgio  gaminimas  ir  1. 1.)  keliauja  į  tualetą.  Mus  glumina 
tai,  kad  dėl  to  virtuvė  ir  tualetas  dažnai  yra  toje  pačioje  patalpo¬ 
je  -  archeologai  tai  pastebėjo  daugelyje  radviečių.  Kad  ir  kaip  tai 
gali  atrodyti  nehigieniška,  bet  jie  atlieka  savo  reikalus  netoli  nuo 
vietos,  kur  gamina  valgius.  Tačiau  romėnų  laikais  niekas  nežinojo 
apie  bakterijas... 

Vandens  stygius  viršutiniuose  aukštuose  paaiškina  dar  vieną 
šių  pastatų  bruožą:  purvą.  Kadangi  vargas  nešti  vandenį  iš  kvar¬ 
talo  ar  tiesiog  kiemo  fontano  per  visus  šiuos  laipsnių  tarpsnius, 
tik  nedaugelis  jį  „eikvoja“  grindims  mazgoti,  todėl  paskutiniai 
aukštai  padengti  dešimtmečių,  o  kartais  amžių  purvo  pluta. 

Vis  dėlto  vergai  vandenį  užtempia  iki  viršutinių  aukštų.  Apie 
tai  skaitome  Plauto  komedijoje,  vienoje  vietoje  jis  pasakoja, 

kaip  savininkas  tikrina,  ar  jo  vergai  atliko  savo  kasdienę  pareigą 
pripildyti  aštuonis  didelius  terakotinius  ąsočius.  Įstatymas  rei¬ 
kalauja,  kad  namuose  būtų  vandens  atsargų  -  po  didžiojo  Ro¬ 
mos  gaisro  Nerono  laikais  visi  privalo  namuose  turėti  vandens 
gaisro  židiniams  gesinti,  jeigu  tokių  atsirastų. 

Insulėse,  beje,  yra  vandens  nešikai,  aąuarii.  Teoriškai  jie  tu¬ 
rėtų  vandens  pristatyti  į  visą  namą,  bet  praktiškai  aptarnauja  tik 
turtingas  arba  vidutiniškai  pasiturinčias  šeimas.  Socialiai  šie  ne¬ 
šikai  yra  patys  menkiausi,  tiesiog  „paskutiniai  iš  vergų“.  Jų  dar¬ 
bas  išties  labai  sunkus.  Kartu  su  durininkais  ( ostiarii )  ir  šiukš¬ 
lininkais  ( scoparii )  jie  laikomi  taip  susiję  su  imperinės  Romos 
daugiabučiais,  kad  keičiantis  nuosavybės  savininkui  parduoda¬ 
mi  kartu  su  pastatu. 

Dabar  atveriam  paskutines  duris  pačioje  insulės  pastogėje. 
Viduje  tamsu  ir  karšta,  nors  dar  rytas,  ir  jau  tvanku.  Esame  tie¬ 
siog  po  stogo  čerpėmis,  ir  vaikščioti  reikia  prisilenkus.  Čia  tarp 
nevykusiai  sujungtų  čerpių  yra  mažų  plyšelių,  pro  juos  krinta 
įžambūs  saulės  spinduliai,  sukuriantys  patrauklią  šviesos  „kolo¬ 
nadą“.  Bet  kai  lyja,  šios  šviesos  kolonos  užleidžia  vietą  vandens 
srovelėms...  Čia  gyvena  tikrai  pats  skurdžiausias  insulės  nuomi¬ 
ninkas.  Ant  žemės  voliojasi  tik  keli  skudurai,  apdužusi  lempa  ir 
keli  daiktai. 

Staiga  patalpoje  pasigirsta  balandžio  sparnų  plakimas.  Paukš¬ 
tis  prisijungia  prie  savo  draugės  lizde  po  įskilusiomis  čerpėmis, 
ir  abu  ima  burkuoti.  Balandžiai  -  jau  įprastas  reginys  imperinėje 
Romoje.  Jų  būriai  sukasi  virš  šventyklų  ir  aikščių  rodydami  tuos 
pačius  spektaklius  kaip  ir  šiais  laikais.  Čia  gyvenantis  žmogus  jų 
neišvaikė,  gal  jie  palaiko  jam  draugiją. 

Nežinome,  ką  dirba  šios  mažutėlės  „mansardos“  gyventojas, 
galbūt  jis  darbininkas.  Ir  tikrai  didžiausias  namo  skurdžius  - 

nors  vis  dėlto  turi  vieną  dalyką,  kurio  niekas  kitas  pastate  neturi: 
vieną  iš  gražiausių  Romos  vaizdų.  Pro  kiaurymę,  kur  glaudžiasi 
balandžiai,  visa  savo  neaprėpiamybe  atsiveria  imperijos  sostinė. 
Raudoni  insulių  stogai,  iš  ką  tik  pradėjusių  veikti  termų  kylan¬ 
čių  dūmų  sruogos,  tarp  namų  spindinčios  paauksuotos  bron¬ 
zinės  statulos,  šventyklos  su  balčiausiomis  kolonomis  ir  tamsi 
miestą  juosianti  miškų  žalumo  karūna  pasiūlo  akiai  reginį,  už 
kurį  kokia  nors  nekilnojamojo  turto  agentūra  turėtų  sumokėti 
auksu.  Miestas  pilnas  judėjimo,  jis  pulsuoja  gyvastimi.  Ir  būtent 
ten  mes  dabar  eisime,  į  jo  gatves,  įsilieti  tarp  žmonių. 


Viena  diena  senovės  Romoje 


ĮDOMU 

Roma  kaip  didžiulė  stovyklavietė 

Patyrinėti  imperijos  laikų  daugiabutį  buvo  labai  pamoko¬ 
ma,  nes  dabar  sugrįžus  į  gatves  galime  suprasti  daug  gy¬ 
venimiškų  smulkmenų.  Pavyzdžiui,  kodėl  gatvėje  tokios 
minios  ir  kur  eina  visi  šie  žmonės. 

Išties  galbūt  veiksmingas  būdas  suprasti  Romos  gyve¬ 
nimą  -  palyginti  ją  su  milžiniška  stovyklaviete.  Stovykla¬ 
vietėje,  kaip  žinote,  palapinė  skirta  tiktai  miegoti  ir  persi¬ 
rengti:  ji  maža,  erdvės  yra  tik  guoliui  (miegamajam  maišui 
ar  čiužinėliui)  ir  kampe  gulinčiai  kuprinei  ar  krepšiui  su 
drabužiais.  Čia  nėra  vonios,  nėra  dušo,  nėra  virtuvės.  Nu¬ 
siprausti  reikia  eiti  į  bendrus  stovyklos  dušus,  kilus  fizi¬ 
ologiniams  poreikiams  naudojamasi  stovyklavietės  pa¬ 
togumais,  o  norėdamas  pavalgyti  arba  ką  nors  gaminiesi 
kepsninėje  prie  palapinės,  arba  ieškaisi  aplinkui  užeigos 
ar  restorano.  Teisybę  pasakius,  yra  palapinių,  kuriose  esti 
dušų,  vonių  ir  mažų  virtuvių,  bet  tokios  labai  retos,  di¬ 
delės  ir  brangios.  Dauguma  žmonių  stovykloje  palapine 
naudojasi  tik  miegoti. 

Na,  taip,  būtent  taip  ir  elgiasi  senovės  romėnai  su  savo 
namais  -  jie  maži,  tamsūs,  neturi  higieninių  patogumų, 
vandens  ir  virtuvės  (o  jei  tokia  yra,  tai  vos  užuomazga, 
primenanti  kepsninę).  Tik  nedaugelis  turtingųjų  domus 
arba  antruose  insulių  aukštuose  turi  tokių  patogumų,  bet 
jų  yra  mažai  -  lygiai  kaip  ir  didelių,  patogių  palapinių  sto¬ 
vyklavietėje. 

Taigi,  didžioji  Romos  gyventojų  dalis  privalo  išeiti  iš 
namų,  kad  pasinaudotų  bendromis  viešosiomis  paslau- 

gomis  -  lygiai  kaip  stovyklavietėje.  Praustis  eina  į  termas, 
prispyrus  reikalui  naudojasi  gatvės  tualetais,  pavalgy¬ 
ti  prisėda  thermopolium  ar  popina  -  abu  panašūs  į  mūsų 
barą,  juose  patiekiami  šaltieji  užkandžiai.  Nestebina,  kad 
daugelis  dairosi,  kaip  nudžiauti  maisto  už  dyką,  stengda¬ 
miesi  įsisiūlyti  į  draugę. 

Štai  todėl  Romos  gatvėse  tokios  minios:  visi  dėl  šių 
priežasčių  išeina  į  gatves  ir  prisijungia  prie  tų,  kurie  priva¬ 
lo  kasdien  eiti  į  darbą,  turi  vykdyti  pavedimus  ar  apsipirkti 
turguje. 

Kad  geriau  suprastume  gyvenimą  imperijos  sostinėje, 
pasitelkime  kitą  pavyzdį:  galų  gale  Roma  yra  tarsi  vienas 
didelis  namas.  Jūsų  miegamasis  yra  insulė  vienoje  gat¬ 
vėje,  bendri  tualetai  -  kitoje,  vonia  (termos)  -  net  kita¬ 
me  kvartale,  virtuvė  ( thermopolium )  -  dar  kitoje  pusėje  ir 
taip  toliau. 

Šiame  įsivaizduojamame  name  yra  dar  ir  „svetainė“  - 
Forumas,  bet  iš  tikrųjų  progų  susitikti  mieste  yra  tiek  daug, 
kad  galėtume  pasakyti,  jog  svetainė  yra  po  truputį  visur. 

Apskritai  tie,  kurie  neturi  ką  veikti,  sunkiai  pasilieka 
uždaryti  mažose  ir  tamsiose  patalpose.  Ir  jie  eina  į  gatvę, 
tad  joje  telkiasi  minios  -  dėl  to  čia  visuomet  pilna  nieko 
neveikiančių  žmonių. 

Taigi  galima  teigti,  kad  visi  Romos  piliečiai  gyvena 
mieste  taip,  kaip  mes  gyvename  savo  namuose.  Bet  vėlgi, 
Roma  yra  jų  namai...  Ir  tas  pats  vyksta  visuose  didžiuo¬ 
siuose  Romos  imperijos  miestuose.  Tai  būdas  gyventi 
mieste,  savita  koncepcija,  kurios  mes  jau  nebepažįstame. 


9.10  vai. 
Romos  gatvės 


Sugrįžtame  į  gatvę  ir  įsiliejame  į  minią,  kuri,  kol  mūsų  nebuvo, 
pastebimai  išaugo.  Vis  dar  esame  apgaubti  kvapų  ir  stiprių  poty¬ 
rių  iš  „prarasto“  šių  milžiniškų  pastatų  viršutinių  aukštų  pasau¬ 
lio:  įspūdis  toks,  kad  kvėpavome  antikinio  „Bėgančio  skustuvo 
ašmenimis“  atmosfera...  Vaikštant  Romos  gatvėmis  nustebina 
kelių  ir  takelių  įvairovė.  Lygiai  kaip  gyva  būtybė,  Roma  turi  li¬ 
nijinę  nedaugelio  „arterijų“  sistemą,  visos  jos  veda  link  Forumo, 
o  į  šalis  nuo  jų  auga  išsikerojęs  „kapiliarų“  raizgynas.  Todėl  im¬ 
perinės  Romos  gatvių  tinklas  primena  mūsų  miestų  istorinius 
centrus:  daug  vingiuotų  gatvelių  ir  skersgatvių.  Priežastis  pa¬ 
prasta:  kad  tik  pastatai  neužimtų  per  daug  žemės. 

Via  vardas  duodamas  tik  platesnėms  (nuo  4,8  iki  6,5  metro) 
gatvėms,  kuriose  gali  nesiliesdami  prasilenkti  arba  apsilenkti  du 
vežimai.  Stebina  tai,  kad  Romoje  jos  tik  dvi.  Likusią  imperijos 
sostinę  raizgo  siaurų  gatvelių  ( vici )  arba  dar  siauresnių  (angi- 
portus ),  arba  išvis  miestelėnų  išmintų  takelių  ( semitae )  tinklas. 

Su  šiokia  tokia  ironija  senovės  romėnai  sako,  kad  du  priešprie¬ 
šiais  per  gatvę  gyvenantys  kaimynai  gali  net  kits  kitam  paspausti 
rankas... 

Dar  vienas  pritrenkiantis  dalykas  Romoje  yra  įkalnės.  Mies¬ 
te  ant  septynių  kalvų  neišvengiamai  yra  daugybė  „pakopų“, 
vingiuotų  kaip  mulų  takeliai  kalnuose.  Romėnai  jas  vadina  clivi 
vardu  ( Clivus  Suburanus,  Clivus  Capitolinus  ir  1. 1.).  Julijus  Ce¬ 
zaris  įsakė  juos  išgrįsti,  bet  niekas  to  nepadarė.  Todėl  vasarą  čia 
dulkės,  žiemą  -  dumblas.  Be  to,  daugybė  šiukšlių  ir,  savaime  su¬ 
prantama,  smarvės,  lygiai  kaip  trečiojo  pasaulio  šalyse. 

Šios  vingiuotos  gatvės  ir  susiglaudę  pastatai  atveria  kelią  gais¬ 
rams,  labai  lengvai  peršokantiems  nuo  vieno  namo  prie  kito.  Ne- 
ronas  po  siaubingo  64  metų  po  Kristaus  gaisro  bandė  perstatyti 
Romą  pagal  naują  miesto  planą.  Kad  išvengtų  gaisrų  plitimo, 
praplatino  gatves,  atitolino  pastatus,  pastatydino  arkadas,  kurios 
leido  gelbėtojams  sparčiau  judėti... 

Nuo  tų  laikų  išties  daugelyje  gatvių,  anksčiau  užtemdytų 
prisiglaudusių  namų,  vėl  ėmė  šviesti  saulė.  Tačiau  padėtis  buvo 
pagerinta  tik  iš  dalies.  Daugelyje  vietų  statiniai  ir  vėl  puolė  lipti 
vienas  ant  kito  ir  skrupulų  neturinčių  spekuliantų  bei  „nekilno¬ 
jamojo  turto  ekspertų“  rankose  Roma  per  keturiasdešimtį  metų 
grįžo  į  ankstesnę  sumaištį. 

Einame  pro  žmones  gatve  pirmyn.  Kiekvienas,  atsiduriantis  Ro¬ 
moje  pirmą  kartą,  kaip  mes,  būna  nustebintas  kontrastų.  Išties 
imperijos  sostinė  nuolat  keičia  veidą.  Štai  priešais  akis  turime 
įrodymą:  dabar  esame  tiesioje  gatvėje,  stebėtinai  šiuolaikiškoje  - 
aukšti,  šviesūs  pastatai,  įrengti  šaligatviai  ir  parduotuvės.  Bet  vos 
pasukę  už  kampo  įžengtume  į  tamsių  skersgatvių  labirintą,  pa¬ 
matytume  apgriuvusias,  visiškai  netvarkingai  pastatytas  insules. 


107 


Viena  diena  senovės  Romoje 


Tarsi  kas  šiame  mieste  būtų  sujungęs  įspūdingus  tiesių  linijų 
Niujorko  vaizdus  su  mažais  ir  vingiuotais  viduramžių  skersgat¬ 
viais,  jų  tipišku  turgumi.  Tarsi  paprasčiausiai  pakreipęs  galvą  ar 
aplenkęs  kampą  persikeltum  iš  modernių  laikų  į  viduramžius... 

Sukame  į  skersgatvį.  Tarp  fasadų  kabo  džiūstantys  drabužiai. 
Jie  įvairių  spalvų  ir  primena  daugybę  Tibeto  vėliavų.  Medinė¬ 
je  lodžijoje  virš  skersgatvio  pasirodo  kresna  moteris,  ji  leidžia 
žemyn  krepšį.  Apačioje  laukia  vyras,  gatvės  pardavėjas,  tuoj  jis 
prikraus  jį  medaus  korių,  kuriuos  nešiojasi  krepšyje.  Iš  jo  drabu¬ 
žių  galime  spręsti,  kad  atvyko  iš  kaimo  ir  mieste  ketina  parduoti 
savo  sodo  derlių.  Akivaizdu,  kad  juodu  kurį  laiką  vienas  kitą  pa¬ 
žįsta:  galima  spręsti  iš  to,  kad  pokštauja  ir  juokiasi. 

Tai  kasdienio  gyvenimo  scena,  nepakitusi  per  šimtmečius.  Iš 
esmės  Roma  yra  būtent  tai.  Kasdienių  apeigų  tinklas,  suvienijan¬ 
tis  visus  jos  gyventojus.  Aplenkiame  gatvės  prekiautoją,  dabar  be¬ 
sikalbantį  su  kita  ponia,  pasirodžiusia  lange,  ir  einame  toliau. 

Tyrinėdamas  šias  gatveles  jautiesi  lyg  atsidūręs  Venecijoje,  kur 
siauros  gatvės  pabaigoje  staiga  atsiveria  tyli  aikštė.  Taigi,  prasilen¬ 
kiame  su  kūningu  žmogumi,  net  nepasivarginusiu  pasisveikinti, 
ir  siaurutis  skersgatvis,  kuriuo  einame,  baigiasi  nedidele  „oaze“: 
maža  aikšte,  kurios  viduryje  įrengtas  fontanas,  aprėmintas  dvie¬ 
jų  medžių,  jie  išaugo  šalia,  nes  kvartalo  gyventojai  nuolat  iš  savo 
kibirų  čia  laisto  vandenį.  Vienoje  aikštės  pusėje  driekiasi  šviesi 
balto  marmuro  kolonada.  Tai  šventykla,  jos  durys  dar  uždary¬ 
tos.  Ant  laiptų,  apsigobę  purvinais  neįspėjamos  spalvos  skurliais, 
sėdi  du  elgetos.  Stabtelime  akimirką,  mėgaudamiesi  šia  netikėta 
ramybės  sala,  atgręždami  veidą  ryto  spindulių  šilumai. 

Vienoje  šventyklos  pusėje  atsiveria  labai  siauras  ir  tamsus 
skersgatvis,  ten  ir  pasukame.  Staiga  užklupusi  prietema  verčia 

toliau  eiti  apčiuopomis.  Tikrai,  trūksta  ne  tik  šviesos,  bet  ir  oro. 
Šiuo  skersgatviu  daugelis  naudojasi  kaip  viešuoju  tualetu...  Už- 
spaudę  nosis  paspartiname  žingsnį  -  link  išėjimo  iš  skersgatvio, 
šviesaus  ir  esančio  čia  pat.  Vos  keli  metrai.  Jau...  Staiga  ant  kažko 
suklumpame.  Kas  tai  galėtų  būti?  Kas  čia  numesta?  Prispaudę 
tunikas  prie  nosių,  kad  neužuostume  itin  šleikštaus,  salsvo  kva¬ 
po,  pasilenkiame  išsiaiškinti. 

Mūsų  akys  pradeda  priprasti  prie  prietemos  ir  pamažu  iš 
tamsos  išnyra  nenatūralios  spalvos  sustingęs  veidas  įdubusio¬ 
mis  akiduobėmis...  Tai  lavonas!  Ir  jis  čia  guli  mažiausiai  parą. 
Kas  jis?  Vienas  iš  daugelio  elgetų?  Kažin.  Niekas  iš  jų  nepasi¬ 
rinktų  tokios  purvinos  vietos  nakvynei.  Dabar  jau  galime  ma¬ 
tyti  geriau  ir  dar  kartą  pabandome  paliesti  jo  ranką:  tunika  gero 
audinio,  tai  ženklas,  kad  žmogus  buvo  pasiturintis,  galbūt  ne 
turtuolis,  bet  pinigų  turėjo.  Pirštas  nupjautas  -  matyt,  mūvėjo 
auksinį  žiedą.  Tikriausiai  viskas  nutiko  naktį.  Šis  vyriškis  galbūt 
grįžo  namo  iš  puotos  ar  pasimatymo,  o  gal  buvo  girtuoklis.  Bet 
tai  ne  jo  kaltė.  Jo  lemtinga  klaida  buvo  eiti  vienam.  Gatvės  tam¬ 
soje  buvo  užpultas,  nudurtas  ir  atitemptas  čia,  kur  ramiai,  toli 
nuo  smalsių  akių  žudikas  jį  pribaigė  ir  „nupuošė“  tai,  ką  turėjo. 
Atsitiesiame  ir  žingsniuojame  link  šviesos,  kur  matome  šen  bei 
ten  pėdinančius  praeivius.  Greitai  išnyrame  iš  skersgatvio,  kad 
galėtume  atsikvėpti  visais  plaučiais.  Tik  tuomet  pastebime,  kad 
esame  pačiame  plačios  gatvės  viduryje,  apsupti  žmonių  minios, 
kuri  mus  neša  nelyginant  patvinusi  upė.  Per  porą  sekundžių 
skersgatvio  tamsa,  jo  smarvė,  prievartos  ir  mirties  našta  nusi¬ 
rita  nuo  mūsų  pečių.  Aplinkui  mus  dabar  vėl  gyvastis,  spalvos, 
kvapai,  žmonių  veidai  ir  gaivus  ryto  oras.  Per  kelias  sekundes  iš 
vieno  pasaulio  patekome  į  kitą.  Roma  tokia. 

Prekiautojai  pradėjo  naują  dieną.  Kai  kurie  jau  parduoda,  kiti 
dar  nebaigė  dėlioti  savo  parduodamų  daiktų,  o  dar  kiti,  pavėlavę 
dėl  to,  kad  prekės  atvyko  tik  naktį,  ne  ką  tenumigę,  tik  dabar 
atidaro  sunkias  duris,  saugančias  jų  turtą. 

Tebemae  (taip  romėnai  vadina  ir  parduotuves,  ir  dirbtuves) 
uždarymo  sistema  sukurta  pagal  praktiškai  universalią  visoje 
imperijoje  formulę,  panašiai  kaip  šiais  laikais  užtraukiamos  par¬ 
duotuvių  langinės.  Pirkliai  naudoja  sunkias  medines  duris,  siau¬ 
ras  ir  aukštas,  sustatytas  vienos  prie  kitų.  Jas  įleidžia  į  gilius  grio¬ 
velius  marmuriniame  slenkstyje  (vis  dar  gerai  matomus  visose 
archeologinėse  radvietėse,  pirmiausia  Pompėjuose).  Vienos  iš 
jų  yra  ir  vartai,  kurie  gali  būti  atidaryti,  kai  visos  kitos  uždaros. 

Visą  konstrukciją  sutvirtina  ilgi  geležiniai  strypai,  perkišti 
per  žiedus  ant  durų  ir  sustumti  į  sieną.  Jiems  judėti  neleidžia  už¬ 
raktas  arba  spyna,  nepaprastai  panaši  į  mūsiškes:  tik  bronziniai 
raktai  yra  kiek  kitokie  ir  primena  mažas  sulenktas  šakutes. 

Moderniame  mieste  diena  prasideda  metaliniu  parduotu¬ 
vių  ir  barų  atidaromų  langinių  barškėsiu,  o  imperinėje  Romoje 
girgžda  spynos  ir  traukiami  strypai,  dusliai  dunksi  sunkios  me¬ 
dinės  durys,  kraunamos  pagalbinėse  patalpose.  Tokia  sistema 
dar  naudojama  kai  kuriuose  Viduržemio  jūros  kraštuose,  pavyz¬ 
džiui,  Tunise  (Sfakso  mieste). 

Tai  ne  vienintelis  skirtumas.  Dabar  esame  priešais  atsidaran¬ 
čią  parduotuvę:  durų  plokštės  juda,  ta  šoninė,  „vartų“,  atsidaro, 
ir  pasirodo  apsimiegojusio  veido  žmogus  paburkusiais  paakiais. 
Laiko  žibintą,  tai  leidžia  jam  įžiūrėti  ir  atrakinti  užraktą,  nors  dar 
tamsu.  Akivaizdu,  kad  naktį  praleido  savo  krautuvėlėje.  Išeina  ir 
vaikinas.  Jo  ereliška  nosis  tokia  pati  kaip  ir  vyro.  Aišku,  kad  tai 
jo  sūnus.  Vyriškis  nusikeikia:  naktį  ant  vienos  plokštės  kažkas 
priraižė  įžeidimų...  Kol  šiuodu  nešioja  medines  duris,  pro  var¬ 
tus  įeina  mažytė  moteris  šydu  apgaubta  galva.  Tai  šeimininko 
žmona.  Perskaito  įrašus,  pasišlykštėjusi  susiraukia  ir  nutoldama 
prataria  galimo  autoriaus  vardą:  kliento,  kuriam  dieną  nebuvo 
duota  skolon.  Rankose  laiko  du  didelius  ąsočius,  jos  tikslas  -  ne¬ 
toliese  trykštantis  fontanas.  Tačiau  težengia  vos  keletą  žingsnių. 
Sustoja,  pakelia  akis  į  dangų,  atsigręžia:  vartuose  purvinu  veidu 
ir  dėmėta  tunika  pasirodo  trejų  metų  vaikas.  Jis  bėga  jos  link... 

Stebina  tai,  kad  šioje  mažoje  parduotuvėje  gyvena  ir  miega 
visa  šeima.  Tai  -  ne  išimtis,  taip  yra  daugelyje  vietų  Romoje  ir 
imperijoje.  Kas  šie  žmonės? 

Kartais  jie  yra  patys  taberna  savininkai,  kartais  -  tik  samdi¬ 
niai.  Bet  kaip  jiems  pavyksta  gyventi  visiems  kartu  mažoje,  30- 
40  kvadratinių  metrų  parduotuvėje? 

Dabar,  kai  taberna  atverta,  galime  apžiūrėti  vidų.  Vitrinų 
nėra  -  stiklas,  kaip  sakėme,  yra  brangus,  be  to,  tais  laikais  niekas 
dar  nesugeba  gaminti  tokių  didelių  plokščių.  Todėl  parduotuvės 

fasadas  į  gatvę  visiškai  atviras,  visai  kaip  dabar  jūrų  gėrybių  par¬ 
duotuvėse  ar  vaisių  bei  daržovių  krautuvėlėse.  Yra  tik  mūriniai 
suolai  abipus  įėjimo,  ant  jų  išdėliotos  prekės.  Viršuje,  ant  skersai 
visą  įėjimo  plotį  įtaisyto  strypo,  raudonais  antspaudais  užants¬ 
pauduotuose  maišuose  ir  puoduose  kabo  įvairios  regiono  „rink¬ 
tinės  prekės“. 

Tėvas  su  sūnumi  pradeda  dėlioti  lauke  krepšius,  pilnus  datu¬ 
lių,  graikinių  riešutų,  slyvų,  džiovintų  figų.  Šioje  parduotuvėje 
parduodami  įvairūs  maisto  produktai,  pirmiausia  sausi,  leng¬ 
viau  saugomi  ir  nesugendantys  visus  metus. 

Centre,  tarp  krepšių,  kad  kas  nors  nenuverstų  ir  nepavogtų, 
gražiai  pastatytos  mažos,  kiek  pailgos  amforos  su  garsiuoju  ga- 
rum,  žuvų  padažu,  patinkančiu  daugybei  romėnų.  Šiose  amfo- 
rose  nekokios  kokybės  gaminys,  bet  tai,  kaip  jis  pateiktas,  per¬ 
dėtas  dėmesys  jam  verčia  manyti,  kad  padažas  laukia  kliento, 
sugebėsiančio  „pasimėgauti“... 

Žvilgsnis  parduotuvės  vidun  mums  atskleidžia,  kad  už  mū¬ 
rinio  suolo,  gilumoje  už  maišų,  amforų  ir  prekių  yra  mediniai 
laiptai,  vedantys  į  pusaukštį,  kur  gyvena  visa  šeima.  Tai  kelių 
kvadratinių  metrų  kambarėlis  tiesiog  virš  klientų  galvų.  Vie¬ 
nintelis  šviesos  šaltinis  -  kvadratinis  langelis  virš  parduotuvės 
vartų. 

Pusaukštyje  randame  tą  pačią  netvarką,  paleistuvystę  ir  skur¬ 
dą  kaip  ir  viduriniuose  insulių  aukštuose:  lova  porai,  mažes¬ 
nė  -  dviem  sūnums,  drabužiai  kabo  ant  vinių,  gorė  valgiui  ga¬ 
minti  ir  nuo  šalčio  atsiginti,  dėžutė,  kurioje  tikriausiai  saugoma 
moters  kosmetika.  Po  lova  matyti  dar  viena  dėželė,  joje  laikoma 
šis  tas  svarbesnio:  parduotuvės  kasa.  Raktas  kabo  ant  grandinė¬ 
lės  tarp  moters,  dabar  esančios  prie  fontano,  krūtų.  Kaip  beveik 
visose  žmonių  bendruomenėse  (pradedant  pusiau  klajoklių 

himba  gentimis,  baigiant  keltais  bei  vikingais  ir  taip  toliau),  nors 
vyras  ir  vadovauja,  moteris  visuomet  saugo  šeimos  turtų  raktą. 

Tai,  ką  matėme,  kartojasi  visose  dirbtuvėse,  visose  parduo¬ 
tuvėse,  visuose  Romos  sandėliuose:  šiuose  pusaukščiuose  (o  ir 
pagalbinėse  patalpose)  gyvena  (kur  kam  priklauso)  amatinin¬ 
kai,  pardavėjai,  apsauginiai,  tarnai  ir  net...  prostitutės  -  jeigu 
kalbame  apie  „barą“.  Su  klientais  deramasi  apatiniame  aukšte, 
„vartojama“  aukščiau,  pusaukštyje. 

Prekiautojas  dabar  kerta  gatvę,  rankoje  laikydamas  lėkštę  su 
savo  pusryčiais:  duona,  džiovintos  figos  ir  sūris,  šį  jis  godžiai 
žiaumoja.  Prieš  baigiant  pusryčiauti  reikia  šį  bei  tą  atlikti.  Pri¬ 
ėjęs  prie  kampo,  meta  žvilgsnį  į  koplytėlę,  dėžę  ant  sienos,  ku¬ 
rioje  milžiniškas  žmogaus  falas,  nudažytas  gyva  rožine  spalva. 
Kažką  šnabždėdamas  paliečia  jį  ranka.  Kasryt  jo  diena  praside¬ 
da  šitaip,  šiomis  prietaringomis  apeigomis. 

Iš  tikrųjų  sustandėjusį  penį  romėnai  laikė  sėkmės  simbo¬ 
liu.  Taip  buvo  Romoje  visur:  jie  išraižyti  ant  milžiniškų  gatvių 
grindinio  plokščių,  ant  sienų,  prie  parduotuvių  durų.  Būta  net 
ir  bronzinių  penių  kuokštų,  „kybančių“  kartu  su  varpeliais  ant 
grandinėlių  prie  namų  ir  parduotuvių  durų.  Romėnai  juos  va¬ 
dina  tintinnabula  (tai  yra  „barškučiai“  ar  „skambaliukai“),  geras 
ženklas  juos  paliesti  ir  suskambinti  kaskart,  kai  po  jais  praeini. 

Daugelis  ant  kaklo  kaip  pakabuką  nešioja  mažus  stačius  pe¬ 
nius  (kartais  kartu  su  peniais  kybo  ir  špyga  -  ji  simbolizuoja  ly¬ 
tinį  aktą). 

Gali  stebinti,  bet  šis  sėkmę  nešantis  paprotys  nešioti  falą  at¬ 
keliavo  iki  mūsų  laikų,  tegul  ir  „užmaskuotas“:  tam  tikrą  isto¬ 
rijos  akimirką  sustandėjęs  penis  pavirto  garsiuoju  raudonojo 
koralo  ar  dramblio  kaulo  ragu,  kurį  daugelis  nešioja  kišenėse, 
rankinėse,  prikabintą  prie  apyrankės  ar  ant  kaklo.  Ką  jau  kalbė- 

ti  apie  tuos  milžiniškus  ragus,  kuriuos  kartais  matome  kabant 
didžiulių  sunkvežimių  kabinose  greitkeliuose.  Tai  tikra  prietarų 
lauko  „archeologinė  iškasena“... 

Iš  gretimos  parduotuvės  atsklinda  ritmiški  dūžiai.  Žvilgteli¬ 
me  ir  matome,  kad  mūsų  ką  tik  aplankyto  prekiautojo  kaimynas 
yra  variakalys.  Labai  liesas,  juodabarzdis,  panašus  į  alyvuogę, 
tikras  Viduržemio  jūros  gyventojas.  Sėdi  sukryžiavęs  kojas  ir 
kūjeliu  plaka  puodo  dugną.  Dirba  stulbinamai  tiksliai  ir  greitai: 
per  sekundės  dalį,  skiriančią  smūgį  nuo  smūgio,  pasuka  mažutį 
dirbinį  ir  vėl  kala  kitą  pusę.  Užburti  stebime,  kaip  puodas  pats 
savaime  sukasi,  tarsi  būtų  pakibęs  vario  meistro  rankose. 

Vyras  kelias  akimirkas  pasižiūri,  nusišypso  ir  grįžta  prie  ka¬ 
limo.  Žinia,  šis  triukšmas  turėtų  būti  tikras  prakeiksmas  jo  kai¬ 
mynams...  Išties  iš  senovės  pasakojimų  žinome,  kad  skardžių 
keliamas  triukšmas  buvo  „spalvinga  (ir  „triukšminga“)  nata“, 
tipiška  Romos  gatvėms. 

Kas  žino,  galbūt  elegantiškai  išpuoštas  daiktas,  kurį  meistras 
kaip  tik  baigia  kurti,  po  aštuoniolikos  amžių  bus  rastas  archeo¬ 
logų  ir  įsikurs  kokioje  nors  kolekcijoje...  tai  įprastas  daiktas,  iš 
tų,  į  kuriuos  muziejų  lankytojai  žvilgteli  tik  probėgšmais,  bet 
kai  matai  jį  atsirandant  ir  gali  žavėtis  amatininko  meistrišku¬ 
mu  ir  rūpestingumu,  jis  atrodo  lyg  mažas  šedevras.  Linkstame 
pamiršti,  tačiau  šis  „žmogiškas“  matmuo  yra  būdingas  visiems 
dalykams,  rodomiems  mūsų  muziejuose,  net  ir  patiems  papras- 
čiausiems  ir  kukliausiems.  Jei  tik  pamąstytume,  kaip  jie  atsirado, 
su  kokiu  atsidavimu  jie  pagaminti,  skirtume  jiems  gerokai  dau¬ 
giau  dėmesio. 

Už  amatininko  pečių,  už  eilių  puodų,  ąsočių,  varinių  formų 
saldumynams  gaminti  matome  įprastinius  į  pusaukštį  vedan¬ 
čius  laiptus. 

Į  akis  krinta  viena  detalė:  pirmosios  keturios  penkios  pako¬ 
pos  yra  mūrinės,  likusios  -  medinės:  taip  sutaupoma  ir  galbūt 
apsisaugoma  nuo  gaisro  -  nukritusios  lempos  liepsna  negalės 
pasiekti  aukščiau.  Arba,  kaip  kažkas  sakė,  galbūt  tai  dirbtuvių 
savininkų  sugalvotas  triukas,  kad  galima  būtų  „nupjauti“  laiptus 
vėluojantiems  susimokėti  mokesčius,  visai  kaip  jau  matėme  in- 
sulėse. 

Jeigu  taip  nutiktų,  tuomet  net  ir  šių  amatininkų  bei  prekiau¬ 
tojų  gyvenimas  būtų  labai  nesaugus  ir  netvirtas.  Šeima  nuolat 
balansuoja  tarp  mažo  uždarbio  ir  nesugebėjimo  sumokėti  nuo¬ 
mos...  Netikrumas  yra  vienas  iš  labiausiai  paplitusių  jausmų  Ro¬ 
mos  gatvėse. 

Dabar  jau  esame  ne  gatvės  viduryje,  bet  ilgoje  galerijoje,  la¬ 
bai  primenančioje  didžiųjų  Šiaurės  Italijos  miestų  galerijas,  o  jos 
dažnai  statytos  romėnų  -  po  jų  arkomis  atsiveria  ilga  tabernae 
eilė.  Stulbinamas  reginys.  Kas  penkis  metrus  keičiasi  parduoda¬ 
mos  prekės  ir  tabernae  spalvos  -  pagal  tai,  kas  parduodama.  Iš 
daiktų,  aprėminančių  taberna  fasadą  ir  kabančių  ant  virvių  sker¬ 
sai  portiko,  galima  pasakyti,  kas  kuo  užsiima:  skirtingos  amfo- 
ros  ir  maišai  -  tai  daugybė  komercinių  iškabų.  Tarsi  vartytum 
mažą  Romos  amatų  sąrašą. 

Pirmiausia  čia  įsikūręs  lubinų  pardavėjas  ( lupinarius ),  pas¬ 
kui  bronzakalys  ir  jo  dirbtuvės  ( aerarius ),  toliau  -  konditeris 
(dulciarius),  audinių  pardavėjas,  siuvantis  ir  tunikas  (  vestiarius ), 
čia  įėjimas  į  mažas,  Izidei  skirtas  religines  patalpas  pastato  vidu¬ 
je,  gėlininkas,  besispecializuojantis  daryti  laidotuvių  vainikus 
(coronarius),  veidrodžių  gamintojas  ( specularius ),  vaisių  parda¬ 
vėjas  (j pomarius ),  moterų  avalynės  batsiuvys  ( baxearius ),  perlų 
pardavėjas  (margaritarius) ,  šalia  -  jo  brolio,  dirbančio  su  dram¬ 
blio  kaulu,  atgabentu  iš  tolimosios  Afrikos,  dirbtuvės.  Galiausiai 

čia  įsikūręs  neišvengiamas  „baras“  (popina),  kur  daugelis  valgo 
kuklius  pusryčius. 

Stebina  nepaliaujamas  žmonių  judėjimas.  Šiek  tiek  panašu  į 
bites  pievoje,  be  perstojo  skraidančias  nuo  vieno  žiedo  prie  kito, 
po  galeriją  pirmyn  ir  atgal  zuja  į  dirbtuves  įeinantys  ir  iš  jų  išei¬ 
nantys  klientai.  Tipiška  visų  Romos  rytmečių  choreografija. 

Tikras  prakeiksmas  (labai  aktualus  ir  šiandien)  imperijos 
sostinėje  yra  tai,  kad  prekiautojų  suoliukai  su  visų  rūšių  prekė¬ 
mis  užima  viešą  žemę  po  galerijomis.  Dažnai  taberna  „išsitiesia“ 
per  visą  šaligatvį  ir  taip  sukelia  praeivių  priekaištus,  kartais  net 
ir  imperatorių,  antai  Domicianas  manė,  kad  Roma  tampa  viena 
didele  parduotuve...  Jis  net  pabandė  įstatymais  išvalyti  gatves 
nuo  šitos  „barzdaskučių,  užeigų  savininkų,  virėjų  ir  skerdikų...“ 
invazijos.  Tačiau  rezultatai  buvo  efemeriški. 

Romoje  nėra  „amatų  kvartalų“,  išimtis  -  tik  bendri  sandėliai 
prie  Tibro  ir  Aventine.  Tačiau  yra  „specializuotų“  gatvių,  pavyz¬ 
džiui,  knygų  Argileto  rajone  šalia  Suburos.  O  daryraparfumerių 
gatvė  (vicus  unguentarius ),  gatvė,  kurioje  galima  nusipirkti  ava¬ 
lynės  ar  ją  susitaisyti  (vicus  sandalarius).  Dar  yra  „bankininkų“  ir 
pinigų  keitėjų  gatvė  (vicus  ir  clivus  argentarius ).  Tačiau  paprastai 
parduotuvės  ir  dirbtuvės  yra  pasklidusios  po  visą  sostinę.  Tikrai 
šiuolaikiškas  bruožas. 

Stebina  dar  šis  tas.  Tabernae  eilė  tęsiasi  per  visą  pastato  ilgį. 
Ji  apima  ir  buvusius  insulės  pirmo  aukšto  ar  domus,  kur  gyve¬ 
na  vienintelė  turtingųjų  šeima,  kambarius.  Nuo  likusio  namo 
savininkai  juos  atskyrė  pertvara.  Taigi,  juos  galima  atidaryti  į 
gatvę,  išnuomoti  pirkliams  ir  taip  gauti  gražių  pajamų.  Nenuos¬ 
tabu,  „pelnas“  romėnų  pasaulyje  yra  labai  paplitusi  sąvoka.  Bet 
to  niekas  nesigėdija,  visai  natūralu,  kad  nuosavybė  atneša  pa¬ 
jamų. 

Kartais,  kaip  atskleidė  Ostijos  griuvėsiai,  „paaukojamas“  vi¬ 
sas  pirmas  insulės  aukštas  -  lauke  įkuriamos  parduotuvės,  o  vi¬ 
duje  skiriama  vietos  kitokiai  svarbiai  veiklai  (skalbyklai,  biurui, 
kulto  apeigoms...).  Tokiu  būdu  savininkas  įvairina  (ir  padidina) 
savo  uždarbio  šaltinius:  ne  tik  butai  viršutiniuose  aukštuose,  bet 
ir  parduotuvės  bei  dirbtuvės  gatvėje  ir  biurai  viduje. 

Kiek  laiko  dirbdavo  šie  prekiautojai  ir  amatininkai?  Daugiau 
ar  mažiau  negu  mes?  Nuostabu,  bet  jie  dirbo  mažiau  negu  dir¬ 
bame  šiandien.  Jėrome’as  Carcopino  sugretino  antikinių  tekstų 
duomenis  ir  apskaičiavęs  priėjo  prie  išvados,  kad  darbo  diena 
trunka  apie  šešias  valandas.  Iš  esmės  nuo  aušros  iki  priešpiečių. 
Likusią  dienos  dalį  nedirbama,  einama  į  termas  ar  užsiimama 
dar  kuo  nors...  Žinoma,  yra  daug  išimčių:  pavyzdžiui,  barz¬ 
daskučiai  ir  antikvarai  dažnai  „dirba  viršvalandžius“,  kadangi 
nemaža  dalis  jų  klientų  ateina  tik  po  darbo  valandų. 


9.40  vai. 

Susitinkame  su  dievybe 


Kol  esame  panirę  šiose  mintyse,  mus  pasiekia  keistas  kvapas. 
Jis  lengvas,  bet  prasismelkiantis,  nei  blogas,  nei  geras.  Ir  labai 
pažįstamas  -  tai  smilkalai.  Pastebime,  kad  atsidūrėme  mažoje 
aikštėje:  viduryje  -  marmurinis  altorius,  o  iškart  už  jo  -  nedide¬ 
lė  šventykla  su  laipteliais.  Kyla  aukštyn  prie  gatvės  krašto  kaip 
tos  parapijų  bažnytėlės  prie  centro  gatvių,  kur  gausu  žmonių. 
Ant  laiptelių  nėra  elgetų,  graibančių  už  drabužių.  Keista.  Bet 
netrukus  suprantame  priežastį:  apeigos  jau  atliktos.  Išties,  ant 
altoriaus  (kruopščiai  papuoštas  marmuro  luitas,  ant  jo  kabo  gir¬ 
liandos)  matome  ritualo  pėdsakus:  kraujo  lašai,  blėstančių  žari¬ 
jų  gorė  ir  apskrudę  aukų,  žinoma,  maisto,  likučiai. 

Patarnautojai  valo  laiptus.  Gorę  nuneša  šalin,  sutvarko  alto¬ 
rių.  Prieiname  prie  šventyklos  ir  kopiame  laiptais  -  jos  forma 
klasikinė,  stogas  dengia  kolonadą,  supančią  celę,  pačią  šven¬ 
čiausią  patalpą,  kur  stovi  dievybės  statula.  Dažnai  ji  yra  auksinė, 
dramblio  kaulo  ar  brangaus  marmuro.  Į  šventyklos  vidų  gali  įeiti 

tik  žyniai.  Tikintieji  turi  likti  lauke,  viešos  apeigos  atliekamos 
prie  išorinio  altoriaus. 

Dabar  esame  tarp  kolonų  šventyklos  priekyje.  Jos  iš  egiptietiš- 
ko  rausvojo  granito.  Dėl  kažkokių  keistų  priežasčių  ten,  kur  supa 
granitas,  visada  tvyro  šviežumo  pojūtis,  bet  galbūt  toks  pojūtis 
dėl  ryto  pavėsio.  Valydami  laiptus,  kolonadą  ir  celę  patarnauto¬ 
jai  paliko  pravirus  bronzinius  vartus.  Tai  proga  žvilgtelėti  į  vidų. 
Prieiname.  Smilkalų  kvapas  vis  stiprėja,  tai  tarsi  nematomas  šven¬ 
tumo  šydas,  sklindantis  pro  praviras  duris.  Žvelgiame  pro  plyšį 
tarp  dviejų  vartų  pusių.  Mūsų  akys  stengiasi  priprasti  prie  prie¬ 
temos.  Ant  sienų  pastebime  kabančias  lempas,  taip  pat  visur  ap¬ 
linkui  kandeliabrai  (o  ne  deglai,  kaip  matome  filmuose).  Pamažu 
mūsų  akys  pripranta  prie  prieblandos,  celės  gilumoje  išryškėja 
figūra.  Tai  turi  būti  dievas.  Virpančioje  lempų  šviesoje  pasirodo 
jo  raumeningas  kūnas,  galėtum  pasakyti,  kad  tvirtas  kaip  Herku¬ 
lio.  Jis  paauksuotos  bronzos.  Bet  pastebime  šį  tą  keisto:  ši  statula 
turi  du  veidus!  Ant  jos  pakaušio  -  kitas  veidas.  Tai  Janas,  dievas  su 
dviem  veidais.  Ši  dievybė  globoja  visų  rūšių  permainas,  „perėji¬ 
mus“  ir  apskritai  kiekvieno  dalyko  „pradžią  ir  pabaigą“. 

Ši  dievybė  paliko  pėdsaką  ir  mūsų  šiuolaikiniame  kasdie¬ 
niame  gyvenime.  Nors  nedaugelis  apie  tai  pagalvoja,  tam  tikrą 
metų  laikotarpį  visi  nuolat  minime  jo  vardą... 

Iš  Jano  vardo  (itališkai  -  Giano)  iš  tikrųjų  kilo  sausio  mėne¬ 
sio  (it.  gennaio )  pavadinimas.  Sausis  -  mėnuo,  kai  vieni  metai 
prieš  akis,  o  seni  jau  likę  už  nugaros.  Todėl  jis  buvo  skirtas  die¬ 
vui  su  dviem  veidais,  Janui. 

Įdomu,  kad  visi  mūsų  vartojami  mėnesių  pavadinimai  yra 
„romėniški“*.  Štai  ką  jie  reiškia. 


*  Vakarų  Europos  kalbomis;  daugelyje  Vidurio  Europos  šalių  ir  Lietuvoje  mėnesių 
pavadinimai  likę  „savi“. 

Sausis  (it.  gennaio,  lot.  Ianuarius )  yra  Jano  mėnuo. 

Vasaris  (it.  febbraio,  lot.  Fcbruarius )  yra  apsivalymo  (lot./e- 
bruare )  mėnuo. 

Kovas  (it.  marzo,  lot.  Martius )  yra  Marsui  skirtas  mėnuo. 

Balandis  (it.  aprik,  lot.  Aprilis )  pavadintas  Afroditės  garbei 
(etruskai  šią  deivę  vadino  Apru). 

Gegužė  (it.  maggio,  lot.  Maius )  yra  deivės  Majos,  Merkuri¬ 
jaus  motinos,  mėnuo,  ji  globoja  gyvų  būtybių  augimą,  įskaitant 
augalus  soduose  ir  laukuose. 

Birželis  (it.  giugno,  lot.  Iunius )  yra  Junonai  skirtas  mėnuo. 

Liepa  (it.  luglio,  lot.  Iulius )  pavadinta  Julijaus  Cezario  gar¬ 
bei. 

Rugpjūtis  (it.  agosto,  lot.  Augustus )  taip  pavadintas  pager¬ 
biant  Augustą,  pirmąjį  Romos  imperatorių. 

Rugsėjis,  spalis,  lapkritis,  gruodis  (it.  settembre,  ottobre,  no- 
vembre,  dicembre,  lot.  September,  October,  November,  Decem- 
ber  -  pavadinimai  liko  nepakitę  ir  anglų  kalboje),  kaip  galima 
atspėti,  susiję  su  skaičiais,  o  ne  dievybėmis.  Išties  buvo  laikas  - 
iki  pat  153  m.  prieš  Kristų,  kai  metai  prasidėdavo  kovą,  o  ne  sau¬ 
sį:  taigi  šie  mėnesiai  buvo  atitinkamai  metų  septintas,  aštuntas, 
devintas  ir  dešimtas.  Ir  buvo  pavadinti  pagal  atitinkamus  skait¬ 
vardžius  didėjančia  tvarka.  Tradicija  išlieka  iki  šiol. 

Paskutinė  romėnų  kalendoriaus  įdomybė  yra  švenčių  dienos. 
Respublikos  laikais  per  metus  buvo  235  „dosnios  dienos“,  ati¬ 
tinkančios  mūsų  darbo  dienas,  kai  visos  viešosios  įstaigos  dir¬ 
bo,  ir  109  „blogos  dienos“,  kai  viskas  būdavo  uždaryta,  jos  buvo 
mūsų  išeiginių  atitikmuo.  II  a.  po  Kristaus,  epochoje,  kurioje 
mes  Romoje  lankomės,  pastarųjų  tiek  padaugėja,  kad  apytikriai 
viena  diena  iš  dviejų  yra  „išeiginė“!  Žinoma,  romėnų  laikais 

kaip  „išeiginė“  suprantama  ne  tiek  poilsio  diena,  kiek  „šventa“ 
diena,  kai  veikla  vis  dėlto  nenutrūkdavo. 

Galbūt  mus  labiausiai  supurtanti  šventė  yra  Saturnalijos: 
švenčiama  sėjos  laikotarpio  pabaiga,  ji  vyksta  antroje  gruodžio 
pusėje.  Šia  proga  ne  tik  nerūpestingai  švenčiama,  bet  ir  keletui 
dienų  namuose  apsikeičiama  vaidmenimis:  šeimininkai  prie  sta¬ 
lo  patarnauja  vergams,  o  pastarieji  džiaugiasi  trupinėliu  laisvės. 
Kaip  tai  iš  tikrųjų  vykdavo  ir  ar  reikšdavo  „tikrą“  vergų  veiksmų 
laisvę,  nežinome... 

Durys  staiga  uždaromos,  stipriai  dvelkteli  smilkalais.  Kodėl 
romėnai  naudoja  smilkalus,  kaip  ir  mes  bažnyčioje?  Kodėl  juos 
naudodavo  amžiais  iki  pat  mūsų  dienų,  ir  ne  tik  Europoje?  Prie¬ 
žastis  įdomi  ir  nelabai  žinoma. 

Smilkalai,  regis,  turi  nedidelį  ligų  sukėlėjus  „sterilizuojantį“ 
poveikį.  Todėl  šimtmečius  yra  naudojami  šventykloms  „dezin¬ 
fekuoti“.  Iš  karto  už  šventojo  ploto,  prieinamo  tik  žyniams,  iš¬ 
ties  būriuojasi  daugybė  tikinčiųjų,  daugelis  iš  jų  serga  ir  atėjo 
dievybės  akivaizdon  prašyti  pasveikimo  malonės.  Taigi  šven¬ 
tyklos  dažnai  yra  nešvarios,  pilnos  bakterijų,  o  oras  jose  „ne¬ 
sveikas“.  Smilkyti  -  tai  tas  pats  kaip  apvalyti  patalpas  „dumi- 
jant . 


Religija  ir  prietarai 

Pasitraukiame  nuo  šventyklos.  Kiek  religijos  yra  Romos  gyven¬ 
tojų  kasdienybėje? 

Romėnams  dievai  yra  visur,  nors  ir  nematomi,  ir  kiekvieną 
dieną  kišasi  į  jų  gyvenimą,  padeda  arba  „suduoda  smūgį“.  Tai 
matmuo,  kuris  slepiasi  nuo  mūsų  šioje  kelionėje  po  senovės 


121 


Viena  diena  senovės  Romoje 


Romą,  nes  esame  „akli“  daugeliui  ženklų,  kurie  romėnui,  prie¬ 
šingai,  yra  akivaizdūs. 

Pavyzdžiui,  pelėda  reiškia  neišvengiamą  nelaimę.  Ją  pasiuntė 
dievai  persergėti  nedaryti  ko  nors,  ką  ketinai.  Analogiškai  erelis 
reiškia,  kad  kils  audra. 

Pamatyti  bitę,  pavyzdžiui,  mums  yra  normalu.  O  romėnui 
tai  yra  geras  ženklas,  nes  bitės  laikomos  dievų  pasiuntinėmis  ir 
todėl  neša  laimę.  Dar  yra  paukščių  skrydžiai:  jie  atneša  gera  ar 
bloga,  nelygu  kurion  pusėn  sparnuotis  skrenda.  Jei  į  rytus,  kur 
gimsta  saulė,  -  geras  ženklas,  jei  į  vakarus,  kur  saulė  miršta,  -  la¬ 
bai  blogas  ženklas.  Gerai  žinoma,  kad  romėnų  karvedžiai  prieš 
mūšį,  po  apeiginio  aukojimo,  būna  labai  atidūs  tam,  kas  ir  kur 
skrenda  virš  jų  galvos. 

Didysis  ateities  žynys  yra  pranašas  ( haruspex ),  tyrinėjantis 
aukojamų  gyvūnų  vidurius.  Šios  praktikos  meistrai  ilgai  buvo 
etruskai.  Ypač  geru  likimo  „barometru“  yra  laikomos  kepenys. 
Tikima,  kad  per  jų  išvaizdą  dievai  išreiškia  savo  nuomonę.  Žy¬ 
nys  ištyrinėja  jų  formą,  spalvą,  pasitaikančius  auglius  -  tai  lyg 
ateities  „geografija“.  Tada  praneša  savo  nuosprendį. 

Tai  gali  atrodyti  archajiška  sistema,  bet  kai  kurios  tautos  ją 
praktikuoja  ir  moderniais  laikais.  Tolimuosiuose  Rytuose,  Lao¬ 
se,  norėdami  suprasti,  ar  ryžių  derlius  bus  geras,  ar  blogas,  kai¬ 
miečiai  aukoja  jauną  paršelį  ir  nagrinėja  jo  kepenis  su  tokia  pat 
atida  kaip  ir  romėnų  haruspex... 

Kuo  romėnai  tiki?  Dievybių  yra  daug,  per  daug,  kad  visas  pri¬ 
simintume.  Jos  gali  būti  padalytos  į  dvi  dideles  grupes.  Tos, 
kurios  rūpinasi  smulkiais  namų  dalykais,  kaip  larai  (šeimos 
protėvių  dvasios)  ir  penatai,  prižiūrintys  namų  atsargas.  Šioms 
yra  skirtos  mažos  namų  šventyklos,  koplytėlės,  prie  kurių 

atliekamos  kasdienės  apeigos,  kaip  matėme  turtingo  romėno 
domus. 

O  štai  antrai  grupei  priklauso  visi  didieji  iš  romėnų  panteo¬ 
no.  Tai,  taip  sakant,  „oficialios“  dievybės,  daugelis  iš  jų  yra  ro¬ 
mėniškieji  graikiškųjų  atitikmenys. 

Pats  svarbiausias,  aišku,  Jupiteris  (dangaus,  žaibų  ir  griaus¬ 
tinio  dievas,  romėnų  tautos,  kurią  jis  paskyrė  valdyti  pasaulį, 
sergėtojas),  Jupiterio  žmona  Junona  (daugiausia  moterų  dievy¬ 
bė,  globoja  gimdymą)  ir  dar  Minerva  (menų,  karo  ir  išminties 
deivė).  Šios  trys  dievybės  yra  svarbiausios  romėnams  ir  sudaro 
vadinamąją  „Kapitolijaus  trejybę“,  garbinamą  visuose  romėnų 
miestuose  bendroje  šventykloje  (su  trimis  skirtingomis  patal¬ 
pomis),  pastatytoje  forumo  centre  (Romos  Kapitolijus  yra  jų 
prototipas). 

Tada  rikiuojasi  visos  kitos  dievybės:  Marsas  (karo  dievas), 
Venera  (meilės,  sekso  ir  grožio  deivė),  Bakchas  (vyno  dievas), 
Merkurijus,  Vulkanas  ir  taip  toliau. 


„Užsienietiški“  kultai 

Mūsų  mintis  nutraukia  religinė  giesmė,  lydima  muzikos  instru¬ 
mentų  ritmo.  Tai  laidotuvių  giesmė,  primenanti  tradicines  kai¬ 
mo  procesijas.  Atsigręžiame.  Čia  pat  matome,  kaip  minią  pra¬ 
skina  maža  tikinčiųjų  eisena.  Moterų  plaukai  ilgi  ir  glotnūs,  o 
vyrai  visi  nuskusti,  kai  kurie  aplink  galvą  ryši  juostą.  Žmonės 
prasiskiria  su  neįprasta  pagarba,  niekas  nesistumdo.  Atrodo,  lyg 
stebėtume  vienuolių  eiseną  Tolimųjų  Rytų  turguje. 

O  ir  jų  drabužiai  neįprasti:  dėvi  ilgais  baltais,  itin  lengvais 
apdarais,  surištais  krūtinės  aukštyje.  Pagrindinis  žynys  eisenos 

viduryje  laiko  rankose  pilvotą  amforą,  aišku,  susijusią  su  apei¬ 
gomis.  Matome  dvi  ponias,  iš  kurių  viena  eina  eisenos  priekyje, 
kita  -  gale:  pastaroji  turi  terkšlę  ( sistrum ),  kilpos  formos  bron¬ 
zinį  instrumentą  su  strypeliais.  Purtant  strypeliai  leidžia  garsą, 
panašų  į  monetų  krepšelio  skambesį.  Egipte,  kur  jis  naudojamas 
šimtmečius,  jo  pavadinimas  primena  šį  garsą:  še  šeš. 

Šis  instrumentas  ir  šiais  laikais  naudojamas  Etiopijoje  religi¬ 
nėse  eitynėse  -  tai  tikra  šventųjų  apeigų  „gyva  iškasena“. 

O  moteris  eisenos  priekyje  turi  „gyvą“  instrumentą.  Eina  iš¬ 
tiesusi  ranką,  tarsi  norėtų  ją  paduoti  žmonėms.  Tačiau  niekas 
nedrįsta  jos  paliesti:  jos  dilbį  apsivijusi  gyvatė.  Kobra  judina 
savo  išlenktą  kūną  ir  gąsdina  žmones.  Ji,  be  abejo,  dalyvaus  ap¬ 
eigose,  bet  dar  ji  labai  naudinga,  kai  reikia  praskirti  minią.  Ma¬ 
tome,  kaip  kai  kurie  tik  paskutinę  akimirką  pastebi  gyvatę  ir  at¬ 
šoka  išplėtę  akis... 

Kokią  religiją  išpažįsta  šioje  eisenoje  žengiantys  tikintieji? 
Izidės,  egiptietiškos  dievybės,  kultą.  Išties  romėnų  tikėjimuose 
yra  „importuotų“  iš  nukariautų  teritorijų  dievybių,  štai  kaip  Izi¬ 
dė  ir  Serapidas,  turintys  daugybę  šventyklų,  žynių  ir  sekėjų  tarp 
romėnų... 

Izidė  ne  vienintelė  „užsienietiška“  dievybė.  Pirmoji  į  Romą 
atkeliavo  Kibelė  (arba  Didžioji  Motina),  kilusi  iš  dabartinės  Tur¬ 
kijos.  Šios  dievybės  garbei  dažnai  vykdomi  kruvini  jaučių  auko¬ 
jimai:  įvesdinamasis  paguldomas  iškastame  griovyje  ir  uždengia¬ 
mas  skylėta  medine  lenta.  Virš  jo  aukojamas  jautis.  Ant  tikinčiojo 
pliaupia  kraujas,  panašiai  kaip  vanduo  ant  krikštijamo  krikščionio. 

Ši  apeiga,  kurios  tikslas  senovėje  buvo  įgyti  jaučio  jėgą,  Ro¬ 
moje,  kurią  dabar  lankome,  yra  skirta  tik  apvalyti  ir  turi  būti  re¬ 
guliariai  kartojama. 

Kita  didi  „importuota“  dievybė  yra  Mitra.  Jis  atkeliavo  į  Romą 

net  iš  Persijos,  padedamas  legionierių,  kovojusių  labiausiai  į  ry¬ 
tus  nutolusiose  teritorijose.  Ir  šioje  religijoje  buvo  svarbūs  jau¬ 
čiai:  dievas  Mitra  beveik  visuomet  vaizduojamas  žudantis  jautį, 
kurio  kraujas  davė  visatai  gyvybės  syvų.  Mitraizmas  taip  prigis 
romėnų  visuomenėje,  kad  taps  svarbiausiu  krikščionių  religijos 
„konkurentu“. 

Stebina  faktas,  kad  Mitra  ir  Kristus  turi  bendrų  bruožų.  Abu 
skelbia  visuotinę  brolybę,  abu  gimė  grotoje  iš  gruodžio  24-osios 
į  25-ąją. 

O  dar  didesnę  nuostabą  kelia  atradimas,  kad  tiksliai  tą  pačią 
metų  akimirką  gimė  ir  Horas,  egiptiečių  dievas-sakalas,  ir  grai¬ 
kų  Dionisas,  ir  (Buda)  Sidharta. 

Kodėl  toks  daugelio  svarbių  dievybių  „gimtadienių“  susitel¬ 
kimas? 

Priežastis  astronominė:  gruodžio  2I-ąją  -  žiemos  saulėgrįža, 
tuomet  yra  trumpiausia  metų  diena,  daugiausia  tamsos.  Vėliau 
dienos  turi  vis  daugiau  šviesos  valandų. 

Dievybės  gimimo  sutapatinimas  su  šviesos  sugrįžimu  turė¬ 
jo  didžiulę  simbolinę  reikšmę  daugeliui  religijų  ir  civilizacijų. 
Neatsitiktinai  romėnams  gruodžio  25-oji  yra  dies  Solis,  Saulės 
gimimo  diena... 

Trajano  Romoje  sutinkami  ir  krikščionys.  Krikščionių  ben¬ 
druomenė  dar  maža,  palyginti  su  tuo,  kokia  taps  per  ateinan¬ 
čias  kartas,  ir  paplitusi  daugiausia  prastuomenės  gyvenamuose 
miesto  pakraščiuose. 

Trajano  laikais  krikščionių  religija,  nors  ir  plintanti,  yra  ma¬ 
žumos  tikėjimas  -  prisimenant  vos  prieš  penkiasdešimt  metų 
vykusius  žiaurius  Nerono  persekiojimus.  Žydų  bendruomenė 
labiau  klestinti.  Ji  jau  turi  kelias  sinagogas  -  pavyzdžiui,  Ostijo¬ 
je.  Žydų  buvimas  Romoje  taip  pat  turi  istorinį  pagrindą. 

Kai  Titas  70  m.  po  Kristaus  sugriovė  Jeruzalę,  žydų  diaspo¬ 
ra  pritraukė  daugelį  tikinčiųjų  į  Romą,  ir  bendruomenė  (kurios 
pradžia  siekia  II— I  a.  prieš  Kristų)  pagausėjo. 

Krikščionys,  žydai,  Mitros,  Izidės,  Kibelės  gerbėjai,  Jupite¬ 
rio,  Junonos  ir  Minervos  garbintojai...  Visa  tai  rodo,  kad  mūsų 
lankomoje  Romoje,  kaip  ir  likusioje  imperijoje,  vyrauja  religijos 
laisvė:  niekas  nediskriminuojamas  dėl  išpažįstamos  religijos  ar 
savo  tikėjimo. 

Žinoma,  Romos  imperijoje  ne  visuomet  taip  buvo.  Ir  nebus 
ateityje:  Konstantino  laikais  krikščionių  religija  įgijo  pirmeny¬ 
bę  prieš  visas  kitas  ir  dažnai  buvo  netolerantiška,  tai  vedė  prie 
kitų  religinių  tikėjimų  marginalizavimo. 

O  mūsų  lankomoje  Romoje  iš  esmės  nusistovėjusi  religinė 
pusiausvyra.  Kodėl? 

Pirmiausia  todėl,  kad  religijos  laisvė  yra  svarbi  imperijos  sta¬ 
bilumo  strategija.  Kai  leidžiama  religijos  laisvė,  išvengiama  pa¬ 
vojingos  įtampos  ir  maištų.  Taigi  kiekvienas  gali  tikėti,  ką  nori, 
bet  su  viena  sąlyga:  aukoja  taip  pat  ir  imperatoriui.  Tai  reiškia, 
kad  visi  privalo  reguliariai  atlikti  apeigas  imperatoriaus  garbei, 
pripažindami  jį  absoliučiu  valdovu.  Krikščionių  persekiojimą  ir 
lėmė  jų  atsisakymas  pripažinti  imperatorių  dievu  (ir  praktikuoti 
imperatoriaus  kultą). 

Tai  pirmiausia  pasakytina  apie  nukariautas  tautas,  tai  kaip 
ištikimybės  Romai  priesaika.  Šiuo  tikslu  ir  buvo  įvestas  impe¬ 
ratoriaus  kultas,  tai  yra  mirusių  ir  sudievintų  imperatorių  garbi¬ 
nimas,  pirmiausia  Augusto  (prieš  jį  -  Cezario).  Imperatoriams 
daugybėje  šventyklų  atnašavo  daugelis  žynių. 

Yra  dar  vienas,  labiau  „teorinis“  didelės  Romos  religinės  tole¬ 
rancijos  paaiškinimas:  romėnai,  būdami  pragmatiški,  nenorėjo 
neparodydami  svetingumo  susipykti  su  dievybe... 

Lieka  paskutinis  klausimas  apie  romėnų  religiją. 

Kodėl  „užsienietiški“  kultai  turėjo  tarp  romėnų  tokį  pasi¬ 
sekimą  ir  taip  paplito  daugelyje  visuomenės  sluoksnių?  Paaiš¬ 
kinimas  išties  keistas  ir  primena  kai  kuriuos  tipiškus  šių  laikų 
reiškinius. 

Daugelis  iš  šių  svetimų  religijų  leidžia  įžvelgti  anapusybę,  lai¬ 
mingą  ateitį.  Poreikis  tikėti  geresne  ateitimi,  instinktyviai  dau¬ 
gelio  patirtas  tamsiausiomis  Romos  istorijos  akimirkomis,  pa¬ 
vyzdžiui,  respublikai  priėjus  galą,  palengvino  šių  naujų  religijų 
plitimą. 

Be  to,  kai  patiriama  beveik  „slapta“  iniciacija,  naujieji  tikin¬ 
tieji  pamato  visai  kitokius  žynius  nei  tie,  prie  kurių  yra  pratę: 
visą  savo  gyvenimą  skyrusius  dievybei,  tiesiogiai  bendraujan¬ 
čius  su  tikinčiaisiais,  jų  išklausančius  ir  juos  vedančius.  Tai  visiš¬ 
kai  priešinga  oficialiai  Romos  religijai,  pernelyg  griežtai,  šaltai 
ir  nesusijusiai  su  dvasiniais  atskirų  žmonių  poreikiais,  be  to,  jos 
žyniai  labiau  primena  valdininkus  nei  tikėjimo  žmones. 

Pagaliau  dar  vienas  tūzas  rankovėje  -  kiekviena  iš  šių  religijų 
atvira  moterims,  ir  tai  taip  pat  prisidėjo  prie  jų  sėkmės:  oficiali 
Romos  religija,  išskyrus  kelias  išimtis,  praktiškai  pirmiausia  vy¬ 
riška,  ir  moterų  stengiamasi  neprileisti. 

Taigi  naujos  religijos  atrado  visą  visuomenės  grupę,  kurią 
galima  pritraukti,  bet  -  galbūt  dar  svarbesnis  faktas  -  dėl  mote¬ 
rų  švietėjiško  vaidmens  įėjo  į  šeimas,  kur  buvo  išgirstos  ir  rado 
naujų  pašauktųjų. 


9.50  vai. 


Kodėl  romėnai  turėjo  tokius 
ilgus  vardus 


Kol  apie  visa  tai  galvojome,  žmogus  priešais  susimąstęs  pasisu¬ 
ka  ir  pirštais  išsišnypščia  nosį.  Kaip  kai  kurie  futbolininkai  per 
rungtynes.  Kad  nuvalytų  pirštus,  tiesiog  kresteli  juos  ore  ir  lyg 
niekur  nieko  eina  toliau.  Romėnų  laikais  nėra  nosinių... 

Priešais,  minios  viduryje,  matome  lėtai  artėjantį  raitelį.  Ran¬ 
koje  jis  spaudžia  ietį.  Dėvi  trumpą  labai  šviesią  tuniką  ir  raudo¬ 
ną  apsiaustą,  tvirtai  susegtą  žibančia  bronzine  sąsaga.  Jis  tikrai 
kareivis,  tai  galima  suprasti  iš  kariškai  trumpų  plaukų  ir  savimi 
pasitikinčio  žvilgsnio. 

Tai  eques  speculator.  Prieš  dvi  dešimtis  metų,  Domiciano  lai¬ 
kais,  šie  kareiviai  sudarė  specialų  raitosios  sargybos  dalinį.  Gali¬ 
ma  tarti,  buvo  „kirasirai“,  paklūstantys  imperatoriaus  įsakymams. 
Dabar,  pasikeitus  vadovavimo  grandinei,  jie  įtraukti  į  Trajano 
pretorionų  kohortas. 

Taigi,  galime  jį  vadinti  tikru  pretorionų.  Dabar,  kai  jis  arčiau 

mūsų,  galime  jį  geriau  apžiūrėti.  Jam  maždaug  dvidešimt  penkeri 
metai,  bruožai  labiau  keltiški  nei  Viduržemio  jūros  pakrančių  gy¬ 
ventojų  -  jo  akys  šviesios,  plaukai  šviesiai  kaštoniniai.  Ilgas  randas 
ant  kaklo  primena  dramatišką  kovą.  Tikriausiai  savo  karjeros  pra¬ 
džioje  šis  raitelis  buvo  legionierius,  paskui  jį  perkėlė  į  kitą  dalinį. 

Girdime  riksmą:  „Peregrinai!  Peregrinai!“  Tada  aiškiau:  „Pub- 
lijau  Sulpicijau  Peregrinai!“  Jaunuolis  ant  žirgo  pasisuka  į  mus  ir 
įsižiūri...  Nesuprantame.  Jį  šaukiantis  vyras  yra  čia  pat,  už  mūsų, 
ir  būtent  į  jį  žvelgia  raitelis.  Mus  stumtelėjęs  šonan,  tasai  vyriškis 
žengia  šypsodamasis,  ištiesęs  į  raitelį  rankas.  Pastarasis  jį  atpažįs¬ 
ta,  lengvai  nušoka  ant  žemės  (pastebime,  kad  romėnai  neturi  bal¬ 
nakilpių:  jos  Europoje  bus  pradėtos  naudoti  tik  viduramžiais). 
Apsikabina  ir  ilgai  taip  stovi.  Jie  -  kurį  laiką  nesimatę  broliai.  To¬ 
liau  eina  pėsčiomis,  vesdami  žirgą  už  pavadžio.  Aišku,  eis  į  kokią 
mažą  užeigą  išgerti  vyno.  Va  -  viena  ten  toliau  paėjėjus  gatve.  Kas 
žingsnį  raudonas  pretoriono  apsiaustas  elegantiškai  banguoja 
apie  jo  blauzdas.  Po  kelių  sekundžių  juodu  pradingsta  minioje. 

Likimas  pretorionui  nebus  maloningas,  po  trejų  metų  jį  pa¬ 
sitiks  mirtis.  Nežinome  tiksliai,  kaip.  Bet  žinome,  kad  jo  brolis 
ir  tėvas  palaikus  sudegino  ant  didelio  laužo.  Ant  antkapio  jie 
užrašys,  kad  Publijus  Sulpicijus  Peregrinas  kilęs  iš  Milano  ( Me - 
diolanum )  miesto  ir  mirties  akimirką  turėjo  vos  dvidešimt  aš¬ 
tuonerius  metus,  iš  kurių  devynerius  praleido  tarnyboje.  Jie  dar 
iškaldins  jo  figūrą  -  už  pavadžio  laiko  žirgą,  besiveržiantį  mūšin. 
Antkapį  archeologai  ras  1979  m.  Ancijuje,  taip  pat  urną  su  šio 
jaunuolio  pelenais,  ji  dabar  rodoma  Romoje,  Nacionalinio  Ro¬ 
mos  muziejaus  kolekcijų  salėje  Diokleciano  termose.  Labiausiai 
mus  šioje  scenoje  stebina  romėnų  vardai:  Publijus  Sulpicijus  Pe¬ 
regrinas.  Kodėl  jie  visada  tokie  ilgi?  Priežastis  ta,  kad  jie  sudaryti 
iš  trijų  dalių:  praenomen,  nomen  gentilicium,  cognomen. 

ĮDOMU 
Romėnų  vardai 

Praenomen  atitinka  mūsų  vardus:  Marcus,  Caius,  Lucius  ir 
taip  toliau. 

Nomen  gentilicium  nurodo  „klaną“,  kuriam  žmogus  pri¬ 
klauso;  galima  tarti,  kad  atitinka  pavardę,  bet  labai  „pra¬ 
plėstą“,  bendrą  daugeliui  šeimų  ir  kartais  apimančią  tūks¬ 
tančius  žmonių  ( gens ). 

Pagaliau  cognomen  yra  epitetas,  pažyminys,  nurodantis 
asmens  moralinį  ar  fizinį  bruožą.  Rufus  (rudas),  Cincinna- 
tus  (garbanotas),  Brutus  (kvailas),  Calvus  (plikas),  Caecus 
(aklas),  Cicero  (avinžirnis),  Nasica  (nosytasis),  Dentatus 
(dantytasis)... 

„Trijų  vardų“  formulės  taikymas  labiausiai  išplito  Su¬ 
los  laikais.  Problema,  kad  nuo  tos  akimirkos  visi  palikuo¬ 
nys  privalėjo  turėti  savo  ilgą  vardų  eilę  (įskaitant  protėvio 
bruožų,  kurių  pats  jau  galbūt  neturėjo  -  plikės,  ilgos  nosies 
ir  taip  toliau).  O  kartais  cognomen  dar  pridedamas  prie  jau  ir 
taip  ilgo  sąrašo.  Taip  Publijus  Kornelijus  Scipionas  tapo  dar 
ir  Afrikietis  dėl  savo  didelės  pergalės  prieš  kartaginiečius. 

Įdomus  faktas  -  romėnai  bėgant  amžiams  ir  keičiantis 
kartoms  laipsniškai  keitė  būdą  vadinti  vienas  kitą  viešai. 

Respublikos  laikais  pakako  pasakyti  pirmąjį  ir  trečiąjį 
vardą  (panašiai  kaip  mes,  kai  apibūdiname  asmenį  var¬ 
du  ir  pavarde:  Gajus  Cezaris),  vėliau  madingi  tampa  visi 
trys  kreipiniai.  Imperijos  laikais  nuspręsta,  kad  pakanka 
tik  trečiojo:  tai  todėl  dabar  kalbame  paprasčiausiai  apie 
Trajaną  (o  ne  Marką  Ulpijų  Trajaną,  koks  buvo  jo  visas 
vardas)  arba  Hadrianą  (Publijus  Elijus  Hadrianas). 

Vaikų  žaidimai 

Po  portiku  tarp  dviejų  kolonų  matome  du  žaidžiančius  vaikus. 
Ką  galėtų  žaisti  romėnų  vaikai?  Rutuliukais!  Aišku,  jie  nežai¬ 
džia  stikliniais  ar  keraminiais  rutuliukais,  tokie  būtų  per  bran¬ 
gūs.  Žaidimo  priemones  pateikia  gamta  -  tai  graikiniai  riešutai. 
Žaidimas,  kurį  stebime,  yra  gana  paprastas.  Berniukai  turi  iš  toli 
paeiliui  mesti  riešutą  į  mažas  riešutų  „piramides“.  Štai,  gerai  nu¬ 
sitaikyta!  Kiekvienas  metimas  susilaukia  gatvės  padaužų,  paver¬ 
tusių  šią  gatvę  savo  žaidimų  parku,  riksmo.  Kiti  vaikai  čia  žaidžia 
„aklą  vištą“,  žaidimas  nuolat  ką  nors  pralinksmina  gatvės  minio¬ 
je  ir  sukelia  draugų  juoko  bangą,  kai  vaikas  užrištomis  akimis 
per  klaidą  sugriebia  praeivį.  Kiek  toliau  du  berniukai  jodami  ant 
lazdų  žaidžia  kareivius... 

Visa  tai  patvirtina,  ką  pats  Horacijus  sakė  apie  vaikų  žaidi¬ 
mus:  šuoliuoti  ant  lazdos  yra  vienas  iš  labiausiai  paplitusių  žai- 

dimų,  kaip  ir  pakinkyti  mažus  gyvūnus  (pavyzdžiui,  peles  ar 
vištas)  į  mažyčius  vežimus  arba  statyti  mažus  namus. 

Tačiau  suprantame,  kad  tarp  romėnų  vaikų  žaidimų  netrūks¬ 
ta  ir  virve  sukamo  vilkelio,  šuolių  per  ožį,  sūpuoklių,  slėpynių. 
Nieko  netrūksta?  Galbūt  taip.  Iš  antro  aukšto  insulės  balkono, 
pakibusio  virš  gatvės,  mergaitė  stebi  berniukus  gatvėje.  Norėtų 
nulipti,  bet  mama  nenori  jos  leisti  į  žmonių  pilną  gatvę.  Taigi 
lieka  žaisti  viena  su  savo...  lėle. 

Lėlės  yra  labai  senas  išradimas,  siekia  priešistorę.  Bet  šita  lėlės 
rūšis  ypatinga:  ji  iš  terakotos,  jos  kojos  ir  rankos  juda.  Nuostabu 
sužinoti,  kad  jau  romėnų  laikais  būta  pačių  tikriausių  „Barbių“ 
(pupae). 

Tokie  žaislai  archeologų  dažnai  randami,  pirmiausia  mergai¬ 
čių  kapuose.  Kartais  jie  būna  iš  dramblio  kaulo,  kartais  iš  me¬ 
džio,  kai  kurie  sudėtingesni  -  panašūs  į  Pinokį.  Bet  visuomet 
jų  šukuosena  išdrožinėta  pagal  madą,  jau  iš  pirmo  žvilgsnio  tai 
leidžia  spręsti  apie  amžių  ir  epochą,  kuriai  jie  priklauso. 


Suaugusiųjų  žaidimai 

Žingsniuojame  toliau  ir  prieiname  užeigą,  kur  du  seniokai  vei¬ 
kia  kažką  keista.  Atrodo,  ginčijasi  gyvai  mostaguodami.  Prisi¬ 
artinę  pastebime,  kad  aplink  visi  labai  atsipalaidavę.  Tai  galima 
suprasti  iš  juos  supančių  besišypsančių  lankytojų.  Du  seniokai 
žaidžia...  morra  (šio  žaidimo  tikrasis  pavadinimas  yra  micatio). 
Pakelia  ranką  ir  staiga  nuleidžia  ją  žemyn  šaukdami  skaičių  ir 
atlenkdami  kelis  pirštus.  Tikslas,  kaip  žinome,  iš  anksto  atspė¬ 
ti  pirštų,  parodytų  abiejų  žaidėjų,  sumą.  Keista  yra  matyti  tokį 
„pažįstamą“  žaidimą  tokioje  tolimoje  epochoje.  Tai  tikras  arche- 

ologinis  radinys,  toks  pat  senas,  kaip  kad  matome  muziejų  sten¬ 
duose.  Ir  jis  ne  vienintelis.  Romos  gatvėse  lažinamasi  žaidžiant 
„galvą  ir  kryžių“*.  Iš  tikrųjų  sakoma  -  laivą  ar  galvą,  tai  yra  navia 
aut  capita,  nes  monetų  vienoje  pusėje  yra  Jano  dviveidė  galva,  o 
kitoje  -  galeros  pirmagalis.  Ilgainiui  atvaizdai  keitėsi,  nes  bėgant 
amžiams  į  apyvartą  buvo  paleista  milijardai  monetų,  bet  ne  po¬ 
sakis,  jis  pasiekė  mūsų  dienas. 

Kitas  mus  pasiekęs  tipiškas  Romos  gatvių  žaidimas  yra  „ly¬ 
ginis  ar  nelyginis“  (jie  vadino  jį  par  impar).  Iš  tikrųjų  tai  kiek 
kitoks  žaidimas,  nes  reikia  atspėti  priešininko  delne  slepiamų 
akmenėlių  skaičių. 

Įžengiame  į  užeigą,  praeiname  pro  du  tebežaidžiančius  se¬ 
nukus.  Žemesnis  iš  jų,  praplikęs  ir  bedantis,  labai  raiškia  nosi¬ 
mi,  yra  iš  tikrųjų  susijaudinęs:  kiekvieną  skaičių  išrėkia  baisiai 
spjaudydamasis.  O  kitas  bejausmis,  jo  kaip  iš  medžio  drožtame 
veide  tūkstančiai  raukšlelių,  plaukai  sušukuoti.  Jis  kiek  primer¬ 
kęs  akis  ir  kaskart  ištardamas  skaičių  ritmiškai  judina  ranką. 
Yra  toks  posakis  -  labai  gražus  šio  žaidimo  palikuonis.  Trajano 
Romoje  jums  pasakys,  kad  „žmogus  toks  garbingas,  kad  su  juo 
morra  galima  žaisti  patamsyje...“ 

Užeigos  viduje,  ten,  kur  turėtų  būti  pagalbinės  patalpos,  mato¬ 
me  palapinę.  Kodėl  iš  ten  sklinda  tiek  riksmų,  girdėti  susijaudi¬ 
nę  balsai?  Pabandome  prisiartinti  ir,  patraukę  audeklą,  įeiname 
į  salytę.  Čia  lošimų  landynė !  Viduryje  stovi  stalas,  prie  kurio  vy¬ 
rai  lošia  kauliukais.  Tai  turbūt  svarbi  partija.  Kiekvieną  žaidimą 
šeimininkas  paskelbia  nugalėtoją  netgi  palikdamas  rėžį  sienos 
kampe. 


*  Lietuviškas  atitikmuo  būtų  „herbas  ar  skaičius“. 

Bet  ar  azartiniai  žaidimai  neuždrausti?  Taip,  uždrausti.  Lygiai 
kaip  ir  lažybos  (išskyrus  Circus  Maximus  ir  Koliziejų).  Įstatymas 
aiškus:  bauda  keturis  kartus  didesnė  už  statymą.  Be  to,  romėnų 
teisė  nepripažįsta  lošimo  skolų,  taigi  joks  teisininkas  nepadės 
jums  atgauti  lošiant  prarastų  pinigų. 

Vis  dėlto  visi  lošia...  Išties,  nors  įstatymas  smerkia  lažybas 
ir  azartinius  žaidimus,  valdžia  užsimerkia  ir  nieko  netikrina. 
Pakanka  nelįsti  į  dienos  šviesą  -  kaip  čia,  šiose  pagalbinėse  pa¬ 
talpose.  Vieta  visiškai  panaši  į  tas,  kokiose  lošiamas  pokeris  fil¬ 
muose.  Žinoma,  kortų  lošimai  pasirodys  tik  po  daugelio  amžių. 
Kauliukai  ( tesserae )  jas  puikiai  pavaduoja. 

Šiame  žaidime  iššvaistomi  milžiniški  turtai.  Daugelis  pasi¬ 
tiko  mirtį.  Net  yra  padirbtų  kauliukų.  Vienas  kaip  perspėjimas 
prikaltas  prie  sienos.  Tarsi  sako:  čia  neapgaudinėjama.  Susido¬ 
mėję  prieiname  arčiau,  kad  galėtume  geriau  įsižiūrėti:  viduje  jis 
tuščias,  tuštumą  slepia  du  dangteliai.  Iš  išorės  turėjo  atrodyti 
tobulai.  Tačiau  prie  vienos  plokštumos  iš  vidaus  pritvirtintas 
švino  „svarelis“,  tad  kauliukas  dažniau  sustoja  ant  vieno  šono. 
Savininkas  ir  jo  draugai  turėjo  būti  atsargūs.  Kažin,  kas  nutiko 
sukčiui.  Kelios  ne  visai  gerai  nuvalytos  mažos  rudos  dėmės  ir 
brėžiai  kambario  kampe  leidžia  spėti,  kaip  tai  turėjo  baigtis... 

Tyliai  prisiartiname  prie  stalo.  Prieš  kiekvieną  metimą  vyrai 
rėkia  ir  keikiasi.  Priklausomai  nuo  partijos  kauliukai  metami 
po  du,  tris  ar  keturis  keistos  formos  terakotiniais  puodukais 
( fritillus )  -  primena  taurę  su  nulaužta  kojele.  Taigi  jis  sunkiai 
stovi  ir  krinta  vos  paliestas.  Galbūt  tai  būdas  apsisaugoti,  kad 
kas  slapčia  neįdėtų  padirbto  kauliuko... 

Taisyklės  universalios.  Sudedami  į  viršų  atsivertusių  kauliu¬ 
kų  sienelių  taškai.  Keičiasi  įvairių  metimų  rūšių  pavadinimai.  Jei 
ant  visų  kauliukų  iškrinta  vienetas,  tai  tikrai  nesėkmingas  meti- 

mas,  sakoma,  kad  išmesti  „šuns  taškai“.  O  štai  jeigu  visi  kauliu¬ 
kai  išrita  didžiausią  skaičių,  šešetą,  rezultatas  vadinamas  „Vene¬ 
ros  taškais“. 

Prie  stalo  krašto  sudėliotos  bronzinių  sestercijų  ir  sidabri¬ 
nių  dinarų  krūvelės.  Žaidžiama  rimtai.  Matyti,  kad  romėnus 
apėmusi  lošimo  karštligė.  Tai  tikrai  nuostabu,  Romoje  visi  lo¬ 
šia  arba  lažinasi.  Ir  ne  tik  paprasti  žmonės.  Žinoma,  kad  Au¬ 
gustas  vos  per  vieną  dieną  sugebėjo  pralošti  net  200  000  ses¬ 
tercijų  (400  000  eurų).  Jei  būtų  gyvenęs  šiais  laikais,  Romos 
imperatorius  būtų  gydomas.  O  jis  tikrai  sirgo  -  kai  kviesdavo  į 
namus  svečių,  kiekvienam  įteikdavo  kapšelį  su  25  sidabriniais 
dinarais,  kad  galėtų  lošti  (ir  dažnai  išdalydavo  savo  laimėjimą, 
kad  galėtų  tęsti!)... 

Paliekame  šią  salę.  Riksmai  ir  įtampa  pasiekė  viršūnę,  viskas 
gali  pernelyg  įkaisti. 

Išeidami  randame  du  senukus,  vis  dar  garsiai  žaidžiančius 
morra.  Kiek  toliau  du  kareiviai,  susėdę  prie  stalo,  pradėjo  dvyli¬ 
kos  įrašų  žaidimą  ( duodecim  scripta,  labai  panašus  į  nardus).  Tai 
dar  viena  romėnų  mėgstama  pramoga. 


10.00  vai. 

Romos  gatvių  lotynų  kalba 


Ar  galėtume  Trajano  Romos  gatvėse  išsiversti  su  lotynų  kalba, 
išmokta  mokykloje?  Prasidedant  dienai  mums  tai  įdomu.  Taigi 
atliekame  eksperimentą  ir  priartėjame  galerijoje  prie  poros  mo¬ 
terų,  kurios  aiškinasi  vienos  parduotuvės  siūlomo  šilko  kokybę. 
Tai  pasiturinčios  ponios,  neturėtų  pačios  apsipirkinėti  žmonių 
kupinose  gatvėse.  Bet  mes  jaučiame,  kad  jos  čia  dėl  ypatingų 
priežasčių  -  renkasi  medžiagą  vestuvėms.  Tai  motina  ir  dukra. 
Štai  ką  jos  kalba: 

Placetne  tibi,  mater,  patinus  hic,  ut  meam  nuptialem  pallam  con- 
ficiatri!  (Mama,  ar  tau  patinka  šita  medžiaga  mano  vestuviniam 
apsiaustui?) 

Paulum  nimium  speciosus  ėst.  Tamąuam  meretrix  ornata  nu¬ 
bėrė  non  potes,  filia.  (Truputį  per  daug  rėžia  akį.  Negali  tuoktis 
atrodydama  kaip  prostitutė,  mano  dukra.) 

Certe,  matrimonium  hocprimum  tibi  non  erit,  sėd  maiorum  mo- 
res  servandi  sunt.  (Žinoma,  tai  nebus  tavo  pirmos  vedybos,  bet 
privalome  gerbti  papročius.) 

Mater,  festina.  Nam  cena  parandest,  musici  conducendi,  eligen- 
diąue  nuptiarum  testes...  (Mama,  paskubėk.  Dar  turime  nuspręs¬ 
ti,  kaip  vyks  puota,  pasamdyti  muzikantus,  pasirinkti  vestuvių 
liudytojus...) 

Dvi  moterys  vis  tebeplepėdamos  įeina  į  parduotuvę.  Tačiau 
sekti  paskui  jas  negalime  -  priešais  mus  išdygsta  aukštas,  stam¬ 
bus,  skustas,  grėsmingai  žvelgiantis  vergas.  Viskas  aišku,  turime 
pasitraukti.  Bet  jų  žodžiai  vis  dėlto  buvo  labai  naudingi,  sužino¬ 
jome,  kad  dukra  tuokiasi  iš  naujo,  tai  nėra  skandalas  (romėnų 
visuomenėje  skirtis  yra  įprasta,  lygiai  kaip  ir  mūsų  laikais). 

Kitas  įdomus  dalykas  yra  kalba.  Kai  kurie  žodžiai  panašūs  į 
itališkus.  Pavyzdžiui,  cena  su  minkšta  „c“.  Tai  svarbi  detalė.  Nes 
nuo  Romos  istorijos  pradžios  ir  turbūt  iki  Julijaus  Cezario,  anot 
daugelio  tyrinėtojų,  lotynių  kalba  buvo  kitokia  nei  ta,  kurios 
mokėmės  mokykloje. 

Žodis  ancillae,  kurį  dabar  perskaitome  kaip  „ancile“,  buvo  ta¬ 
riamas  „ankila-e“.  Žodžiu,  „c“  buvo  kieta,  be  to,  „a“  ir  „e“  buvo 
tariama  atskirai.  Galbūt  Julijus  Cezaris  (Caesar)  savo  vardą  tar¬ 
davo  ne  „Cezar“  bet  „Kaezar“. 

Taigi  ką  tik  girdėtas  dviejų  moterų  pašnekesys  vos  prieš  pus¬ 
antro  šimto  metų  skambėtų  visai  kitaip. 

Žodžiu,  lotynų  kalba  keičiantis  kartoms  kito  ir  švelnėjo,  kol 
galiausiai  suteikė  gyvybės  tam  tarimui,  kuris  vienija  daugelį  Eu¬ 
ropos  kalbų,  nuo  italų  iki  ispanų,  portugalų,  prancūzų,  rumunų, 
anglų... 

Mūsų  tyrinėjamoje  Romoje  permainos  labai  pažengusios, 
todėl  galime  atpažinti  daugelį  žodžių.  Tai  tęsis  per  visą  romėnų 
epochą  ir  viduramžiais  (kurie  paliks  savo  svarbų  įspaudą  gims¬ 
tant  dabartinėms  Europos  kalboms).  Tai,  kas  Romos  gatvių 
kalbą  paverčia  kitokia  negu  ta,  kurios  mokėmės  mokykloje,  yra 

kalbėjimo  būdas.  Frazių  intonacijos  ritmingos,  žodžiai  neiškrai¬ 
pomi.  Dažnai  jų  nesuprantame. 

Tai  matome  ir  šiais  laikais:  pakanka  pajudėti  iš  vieno  mies¬ 
to  ar  iš  vieno  regiono  į  kitą,  kad  išgirstume  tą  pačią  šnekamąją 
kalbą  skirtingai.  Galite  įsivaizduoti  turisto,  mokančio  tik  italų 
kalbos  pagrindus,  sunkumus  susidūrus  su  venecijietiška,  floren- 
tietiška  ar  neapolietiška  kalbėsena... 

Romos  gatvėse  sutinkame  tą  patį  -  be  to,  minioje  nuolat  gir¬ 
dime  labai  įvairią  tartį,  susijusią  ne  tik  su  tuo,  iš  kurio  pusiasalio 
regiono  atvykęs  asmuo,  bet  ir  iš  kurio  imperijos  kampo  kilęs. 

Taigi,  pro  šalį  einančių  dviejų  aukštų  šviesiaplaukių  kareivių 
kieta  lotynų  kalba  išduoda,  kad  jie  iš  Šiaurės  Europos,  visai  kaip 
šiais  laikais... 


10.10  vai. 

Į  mokyklą...  gatve 


Stabtelime:  mūsų  ausis  pasiekia  vaikiškų  balsų  choras.  Girdė¬ 
ti,  kaip  jis  iš  toli  bando  prasiskverbti  pro  prekiautojų  riksmus  ir 
amatininkų  dirbtuvių  keliamą  triukšmą. 

Dairomės,  iš  kur  jis  sklinda.  Pasukame  į  skersgatvį,  choras 
laipsniškai  garsėja.  Paspartiname  žingsnį,  prasilenkiame  su  dviem 
vergais,  ant  galvų  nešančiais  griozdiškus  krepšius. 

Skersgatvis  veda  į  šalutinę,  ne  tokią  judrią  gatvę,  joje  -  ilga 
galerija.  Iš  čia  ir  atsklinda  choras.  Toje  vietoje,  kur  galerija  pa¬ 
suka  už  kampo,  ant  paprastų  taburečių  sėdi  trys  dešimtys  vaikų 
ir  iš  atminties  garsiai  deklamuoja  tekstą.  Įžambūs  saulės  spin¬ 
duliai  glamonėja  jų  mažas  galvas,  paversdami  jų  plaukus  švie¬ 
sos  aureolėmis.  Spinduliuose  skraido  musės,  ore  šoka  dulkės. 
Saulė  apšviečia  ir  ritmiškai  ore  siūbuojančią  lazdą,  šiam  cho¬ 
rui  diktuojančią  ritmą.  Ji  yra  mokytojo,  brandaus,  lieso,  pliko 
ir  barzdoto  vyro.  Šalia  turi  primityvią  rašomąją  lentą.  Praeiviai 
nekreipia  dėmesio  į  pamoką,  išskyrus  vieną  kitą,  kuris  sustoja 

ir  atsirėmęs  į  koloną  bando  ką  ne  ką  „nusiklausyti“  klasės  pa¬ 
kraštyje. 

Vaikai  baigė  skanduoti  dvidešimt  tris  abėcėlės  raides  ir  dabar 
visi  choru  deklamuoja  XII  lentelių  įstatymus,  pirmuosius  Ro¬ 
moje  užrašytus  įstatymus.  Ne  visi  susikaupę.  Lazda  staiga  nusi¬ 
leidžia  ant  nugaros.  Atrodo,  lyg  žaibas  garsiai  būtų  perskrodęs 
orą.  Net  musės  išsislapsto.  Prikimęs  riksmas  vos  akimirkai  per¬ 
traukia  chorą.  Tęsia,  lyg  nieko  nebūtų  atsitikę... 

Romos  laikais  mokslai  susiję  su  kūno  bausmėmis.  Prisime¬ 
name  Juvenalį  ir  Horacijų:  pastarasis  visada  su  savimi  nešio¬ 
josi  seno  mokytojo  paveikslą,  kurį  vadino  plagosus  (tas,  kuris 
mušė)...  Taip  atrodė  pagrindinės  Romos  mokyklos  visoje  impe¬ 
rijos  teritorijoje.  Kartais  pamokos  vykdavo  apgriuvusiose  patal¬ 
pose,  buvusiose  tabernae,  bet  dažniau  atvirame  ore,  galerijose. 

Dauguma  romėnų  nežengia  toliau  negu  šis  lygis:  išmoksta 
skaityti,  rašyti  ir  skaičiuoti.  Po  šių  „pradinės“  mokyklos  rudi¬ 
mentų  pradeda  dirbti:  vaikų  darbas  romėnų  visuomenėje  nėra 
nusikaltimas. 

Turtuolių  šeimų  vaikai,  kuriems  nereikia  dirbti,  tęsia  moks¬ 
lus,  nes  jų  tėvai  puikiai  žino,  jog  geras  išsilavinimas  yra  labai 
svarbus  jų  karjerai  ir  socialiniam  statusui.  Taigi  šie  paaugliai  nuo 
dvylikos  metų  lanko  „privačias  mokyklas“,  kad  išmoktų  lotynų 
ir  graikų  gramatiką  bei  literatūrą.  Aristokratų  šeimose  graikų 
kalba  yra  kilmingo  socialinio  statuso  simbolis. 

Ko  mokomasi  šiose  pamokose?  Grammaticus,  tai  yra  moky¬ 
tojas,  pradeda  nuo  senųjų  poetinių  tekstų  -  mes  sakytume  „kla¬ 
sikų“.  Aiškindamas  šiuos  tekstus  turi  taip  pat  sugebėti  paliesti 
astronomijos,  muzikos  kūrimo,  geografijos  temas...  Tokiu  būdu 
grammaticus  pateikia  savo  mokiniams  bendrosios  kultūros  nuo¬ 
trupas. 

„Vidutiniai“  romėnai  dažniausiai  gauna  „klasikinį“  kaip  šian¬ 
dien  pasakytume,  išsilavinimą,  palikdami  nuošaliau  technines 
ar  mokslines  žinias.  Ir  jiems  prieinama  tai,  ko  jau  nebėra:  mito¬ 
logija. 

Įdomu  tai,  kad  mokytis  parenkami  tekstai  visiškai  sutampa 
su  leidinių  rinka:  leidėjai  savo  dirbtuvėse  sutelkę  dėmesį  į  kai 
kuriuos  „klasikus“  (Homero,  Enijaus  darbus,  taip  pat  vėlesnius 
-  Vergilijaus,  Cicerono,  Horacijaus  ir  taip  toliau),  o  daugelis 
kitų  autorių  baigia  išnykti  iš  apyvartos.  Greičiausiai  būtent  dėl 
šių  nepažįstamų  mokytojų  pasirinkimo  iki  šios  dienos  išliko  kū¬ 
riniai,  kuriuos  antraip  būtų  sunaikinęs  laikas.  Peržengę  „viduti¬ 
nį“  amžių,  apie  15-16  metų,  pasiturinčių  šeimų  jaunuoliai  kei¬ 
čia  mokytoją,  dabar  tai  -  rhetor:  jis  moko  juos  auksinių  iškalbos 
taisyklių,  kad  parengtų  visuomeninio  gyvenimo  karjerai. 

Todėl  studentai  lavinasi  ir  raštu,  ir  žodžiu.  Ypač  dažnai  pri¬ 
valo  sakyti  monologus,  kuriuose  nagrinėja  argumentus  „už“  ir 
„prieš“  tam  tikra  tema,  palaikydami  iškilaus  praeities  veikėjo 
požiūrio  tašką.  Tai  labai  naudingas  pratimas,  kadangi  gludina 
oratoriaus  gebėjimus  kertinėje  romėnų  visuomeninio  gyve¬ 
nimo  srityje  -  politikoje.  Kitas  pratimas  suveda  du  mokinius, 
kurie  turi  pramaišiui  palaikyti  priešingas  tezes.  Tokia  praktika 
pasirodys  pamatinė  teisės  srityje.  Romėnai  šiuos  pratimus  vadi¬ 
na  atitinkamai  suasoriae  ir  controversiae. 

Akivaizdu,  kad  „vidurinė“  ir  „aukštesnioji“  mokyklos  jau  įsi¬ 
kūrusios  ne  gatvių  dulkėse,  bet  studentų  namuose  ar  specialiose 
klasėse,  kaip  toji,  kurią  įkūrė  Trajanas  savo  dideliame  forume, 
Romos  širdyje. 

Nei  grammaticus,  nei  rhetor,  nors  nuolat  bendrauja  su  romė¬ 
nų  visuomenės  grietinėle,  nesidžiaugia  ypatingomis  privilegijo¬ 
mis;  išskyrus  retas  išimtis,  jie  yra  vertinami  panašiai  kaip  biblio- 

teka  ar  kompiuteris.  Tačiau  iš  tikrųjų  sunkiai  gyvena  pradinukų 
mokytojas.  Vyras,  kurį  matėme  mosuojant  lazda  ir  diriguojant 
vaikų  chorui,  yra  labai  žemai  romėnų  visuomenės  pakopose. 
Pradinės  „gatvės“  mokyklos  mokytojus  romėnai  vadino  ludima- 
gistri  arba  litteratores  ir  tikrai  menkai  juos  gerbė.  Juos  tiesiogiai 
išlaiko  mokinių  tėvai,  bet  mokytojai  uždirba  tiek  mažai,  kad  no¬ 
rėdami  išgyventi  turi  susirasti  kitų  „darbelių“.  Daugelis  tampa 
raštininkais.  Kaip  tas  prie  kolonos  kitoje  gatvės  pusėje  sėdintis 
vyras.  Jis  rašo  -  o  laišką  jam  diktuoja  vyriškis  jau  metuose.  Šis 
gerai  apsirengęs,  greičiausiai  tai  buvęs  vergas,  susikrovęs  turtus 
prekiaudamas,  bet  niekada  nemokėjęs  rašyti.  Tai  vaizdas,  neiš¬ 
nykęs  ir  mūsų  laikais  Indijoje  ar  Pietryčių  Azijos  kraštuose,  kur 
gatvės  raštininkai  dažni. 


Kiek  žmonių  moka  rašyti  ir  skaityti? 

Tik  dabar  pastebime,  kad  vaikų  choras  nutilo.  Pakyla  tuščia: 
mokytojas  žingsniuoja  tarp  mokinių,  palinkusių  prie  vaškuotų 
lentelių.  Prasidėjo,  galima  tarti,  rašybos  pamoka.  Lentoje  ir  pir¬ 
moje  lentelių  eilutėje  mokytojas  užrašė  pirmąsias  dešimt  abėcė¬ 
lės  raidžių,  ir  vaikai  jas  labai  rūpestingai  stengiasi  pakartoti. 

Vieni  persistengia  ir  nusmailintą  lazdelę  įspaudžia  į  vašką 
tiek,  kad  pasiekia  medinės  lentelės  dugną,  o  kitiems  niekaip 
nepavyksta  išbrėžti  vienodo  dydžio  raidžių.  Žiūrėdami  į  eile 
susėdusius  vaikus  matome  sutelktus  žvilgsnius,  liežuviai  iškišti, 
veidai  beveik  prigludę  prie  lentelių  (akinių  dar  nėra),  bet  va  vie¬ 
nas  nosį  iškėlęs  į  viršų  kažkur  skrajoja  mintimis.  Sausas  lazdos 
smūgis  per  nugarą  grąžina  svajoklį  į  tikrovę. 

Vienam  vaikui,  regis,  sunkiau  negu  kitiems:  jo  raidės  labiau 

iškraipytos,  netvarkingos.  Jis  kairiarankis.  Bet  niekas  į  tai  ne¬ 
kreipia  dėmesio.  Romėnų  laikais  visi  turėjo  rašyti  dešine...  Ei¬ 
damas  tarp  „suolų“  mokytojas  tikrina  savo  mokinių  darbą,  daž¬ 
nai  sustoja,  uždeda  savo  ranką  ant  kurio  nors  vaiko  plaštakos  ir 
padeda  vedžioti  raides. 

Pastebime,  kad  viena  eilė  vaikų  neturi  vaškuotų  lentelių,  tik 
paprastas  medines  lentutes,  kuriose  išrėžtos  abėcėlės  raidės. 
Vaikai  kantriai  medine  lazdele  kartoja  jų  kontūrus:  tai  pratimas, 
padedantis  išmokti  reikalingus  judesius  ir  įsidėmėti  raidžių  for¬ 
mą.  Tarsi  mokytojas  vedžiotų  jų  ranką.  Žodžiu,  ta  medinė  len¬ 
tutė  yra  savotiškas  „robotas“,  pavaduojantis  mokytoją:  techno¬ 
logijų  mokykloje  pirmtakas. 

Paskutinė  įdomybė  yra  skaitymo  būdas  -  romėnų  laikais  skai¬ 
toma  garsiai,  net  ir  vienumoje.  Geriausiu  atveju  tai  šnabždesys 
judinant  lūpas.  Tyliai  skaityti  bus  pradėta  vienuolynuose  -  kad 
šventas  tekstas  būtų  „nukreiptas  į  vidų“  ir  kad  nebūtų  trukdoma 
besimeldžiantiesiems. 

Galerijomis  toldami  nuo  šios  klasės  atsitiktinai  ant  sienos 
pastebime  užrašą.  Tai  skelbimas  apie  būsimas  vežimų  lenkty¬ 
nes  Circus  Maximus.  Raudonos  raidės  nupieštos  labai  rūpestin¬ 
gai  -  tai  išties  tikras  meno  kūrinys,  patikėtas  rašyti  įgudusiems 
menininkams. 

Tačiau  kiek  yra  galinčių  perskaityti  šiuos  užrašus?  Ir  kiek 
žmonių  apskritai  moka  skaityti  ir  rašyti  romėnų  laikais?  Ži¬ 
noma,  daug  mažiau  negu  šiandien,  bet  gana  daug,  palyginti  su 
nesena  praeitimi.  Iš  tikrųjų,  romėnų  civilizacija  buvo  pirmoji, 
„demokratizavusi“  abėcėlę:  niekada  senovėje  nebuvo  tiek  daug 
žmonių,  priklausančių  įvairiems  visuomenės  sluoksniams,  mo¬ 
kančių  skaityti,  rašyti  ir  skaičiuoti  -  vyrų  ir  moterų,  senų  ir  jau¬ 
nų,  turtingų  ir  vargšų... 


143 


Viena  diena  senovės  Romoje 


Pavyzdžiui,  Egipte  tik  raštininkai  mokėjo  skaityti  ir  rašyti. 
Viduramžiais  tai  sugebės  tik  vienuoliai.  Kiti  žmonės  liks  neišsi¬ 
lavinę.  Įskaitant  valdančiąją  klasę:  Karolis  Didysis  mokėjo  skai¬ 
tyti,  bet  ne  rašyti.  Jeigu  stebitės,  kaip  tai  gali  būti  įmanoma,  pri¬ 
siminkite  tapybą:  visi  galime  įvertinti  paveikslą,  bet  nedaugelis 
gali  jį  nupiešti.  Skaitymui  ir  rašymui  galioja  kažkas  panašaus... 

Neraštingumas  plito  per  amžius:  Italijoje  1875  metais  dar 
66  procentai  gyventojų  buvo  neraštingi,  tai  yra  du  italai  iš  trijų... 
Dauguma  neraštingųjų  gyvena  kaime,  o  mieste  visuomet  buvo 
daugiau  žmonių,  gebančių  skaityti  ir  rašyti.  Tai  galioja  ir  mūsų 
lankomoje  Trajano  laikų  Romoje. 

Tai  paaiškintų  ir  romėnų  miestuose  labai  paplitusius  užrašus: 
nuo  įrašų  ant  šventyklų  iki  kainynų  užeigose,  nuo  vardų  vergų 
antkakliuose  iki  amforų  „etikečių“,  nuo  antkapių  (netgi  vergų 
kapinėse)  iki  užrašų  ant  sienų  ir  viešnamiuose.  Tikrai  susidūrė¬ 
me  ne  su  neraštinga  tauta... 

Net  ir  valdančioji  klasė  skiriasi  nuo  kitų  epochų:  tarp  aristok¬ 
ratų  paplitusi  dvikalbystė,  jie  kalba  ir  lotyniškai,  ir  graikiškai  - 
ir  tais  laikais,  reikia  prisiminti,  kai  pakanka  mokėti  tik  vieną  iš 
dviejų  kalbų... 

Šitaip  bemąstydami  mes  praėjome  ilgą  eilę  galerijų,  besibai¬ 
giančių  labai  svarbioje  ryto  Romos  vietoje:  turguje. 


10.20  vai. 

Forum  Boarium  -  gyvulių  turgus 


Romoje  nuo  amžių  yra  du  garsūs  turgūs  -  Forum  Holitorium 
(daržovių,  žalumynų)  ir  Forum  Boarium  (gyvulių).  Jie  glaudžiai 
susiję  su  Romos  pradžia.  Roma  išties  radosi  strateginiame  taš¬ 
ke  -  šalia  pirmos  brastos,  kur  buvo  galima  pereiti  Tibrą,  Insula 
Tiberina  slėnyje.  Žinoma,  tuomet  dar  nebuvo  kalbos  nei  apie 
Amžinąjį  miestą,  nei  apie  legionus:  tai  buvo  tik  primityvios  gy¬ 
venvietės,  užsiropštusios  ant  Palatino  kalvos,  čia  gyveno  įvairūs 
žmonės,  „lotynai“,  kurie  tokiu  būdu  kontroliavo  visą  prekių  ir 
asmenų  judėjimą  iš  šiaurės  į  pietus  ir  atvirkščiai.  Panašiai  kaip 
šiais  laikais  kontroliuojamas  Sueco  kanalas.  Neturėtų  stebinti, 
kad  šioje  vietoje,  tikrame  prekybos  ir  transporto  piltuve,  rado¬ 
si  didieji  turgūs,  kur  buvo  parduodami  žemės  ūkio  produktai. 
Taip  ir  atsirado  Forum  Holitorium  ir  Forum  Boarium. 

Mes  dabar  einame  per  tą  antrąjį,  gyvulių  turgų.  Jis  tikrai  mil¬ 
žiniškas.  Priešais  atsiveria  didžiulė  aikštė,  apribota  kolonadų. 
Pastebime  ir  pastoges  su  kolonomis  bei  čerpių  stogais  pardavė- 

jams  bei  gyvūnams  apsaugoti.  Bet  šiaip  jau  turgus  yra  išlaikęs 
savo  tradicinį  pavidalą  -  kiek  akys  aprėpia,  aikštė  pilna  preky¬ 
stalių,  tvorelių,  pašiūrių  ir  palapinių.  Viduryje  stovi  bronzinė 
jaučio  statula,  kur  daugelis  skiria  pasimatymus,  jeigu  pasiklysta 
prekystalių  labirintuose.  Taip  padarysime  ir  mes... 

Pabandome  įeiti.  Pirmiausia  apima  beveik  baugulys:  šiame 
beprotnamyje  tikrai  pasimesime,  būsime  apstumdyti,  apdau¬ 
žyti,  galbūt  ir  apiplėšti...  Žmonės  jį  pereina  labai  atsargiai,  kaip 
skruzdėlės  skruzdėlyno  takeliais. 

Didžiausią  įspūdį  daro  triukšmas:  jau  nuo  pirmųjų  žingsnių 
mus  užklumpa  gausmas,  kuriame  girdėti  ne  tik  riksmai,  juokas, 
garsūs  ginčai,  bet  ir  maurojimas,  kriuksėjimas...  Nesustokime! 
Kažkas  mus  stumteli:  reikia  pasitraukti  ir  leisti  praeiti  žmogui, 
laikančiam  už  pavadžio  arklį,  ir  dar  vienam,  kuris  suėmęs  už 
kojų  neša  du  vištų  „ryšulius“  -  jų  galvos  kybo,  akys  plačiai  at¬ 
merktos,  jos  beviltiškai  plaka  sparnais. 

Čia  kvepia  arklidėmis  arba  vištide,  priklausomai  nuo  to,  kur 
einame.  Taip,  turgus  turi  „specializuotas“  sritis.  Dabar  mes  su¬ 
kame  ten,  kur  parduodamos  avys.  Už  tvorų,  kurtinamai  bliau- 
nančios  bandos  viduryje,  pastebime  ožių  ragų  pynę.  Jų  akys  su 
tipiškais  horizontaliais  vyzdžiais  nuolat  seka  praeivių  tunikų 
judėjimą.  Šiose  akyse  tvyro  sumaištis  ir  baimė.  Taip,  nuo  kito 
prekystalio  prasideda  mėsininkų  zona. 

Pirmas  įspūdis  stiprus:  ant  prekystalio  sustingusiomis  aki¬ 
mis  ir  iškištais  liežuviais  guli  eilė  nupjautų  ožkų  galvų.  Virš 
šių  makabriškų  trofėjų  suka  spiečius  musių,  jos  atrodo  neapsi- 
sprendusios  -  tūpti  ant  galvos  ar  ant  likusio  kūno,  nudirta  oda 
siūbuojančio  čia  pat  ant  aštrių  kablių. 

Štai  tyso  du  elniai.  Na,  taip,  priešingai  negu  šiais  laikais, 
romėnų  turguose  gausybė  medžiotojų  nudobtų  laukinių  gy- 

vūnų:  šernų,  kiškių,  elnių  ir  beveik  visų  rūšių  tinklais  sugautų 
paukščių. 

Mūsų  dėmesį  patraukia  duslus  smūgis.  Sunkus  kirvis  kapoja 
dar  vieną  kūną.  Čia  ne  ožka,  tai  gerokai  didesnis  gyvulys  -  jau¬ 
tis.  Kiekvienas  kirvio  smūgis  atidalija  dar  vieną  slankstelį  -  tarsi 
trauktų  didelį  užtrauktuką.  Mėsą  kapojančio  vergo  rankos  rau¬ 
meningos,  jo  pusnuogį  kūną  dengia  kraujo  šlakai.  Dar  du  prilai¬ 
ko  atsiskiriančius  mėsos  ketvirčius.  Žingsniuojame  toliau. 

Dabar  aplink  kiti  prekystaliai,  surištomis  kojomis  kabo  nu¬ 
peštos  vištos.  Apačioje,  po  suolu  -  mediniai  narvai,  kuriuose 
matyti  tamsūs  daugybės  triušių  snukiai.  Šio  prekystalio  šeimi¬ 
ninkė  yra  moteris  į  kuodą  susuktais  plaukais.  Tai  neįprasta.  Juk 
tikrai,  apsidairę  matome  tik  vyrus.  Priešingai  negu  šiais  laikais, 
turgūs  (o  ir  parduotuvės)  yra  „vyriškos“  vietos.  Pardavėjai  yra 
vyrai,  jie  ir  klientai.  Moterys  pasitaiko  retai  -  jos  praeina  pakraš¬ 
tėliais  susisukusios  į  savo  drapanas,  galbūt  stumdamos  priešais 
save  paaugusį  sūnų.  Pirkiniai  ir  išlaidos  yra  vyrų  darbas:  neišvy¬ 
site  besiderančios  ar  perkančios  moters.  Visuomet  tai  daro  arba 
sutuoktinis,  arba  tarnas,  arba  vergas.  Geriausiu  atveju  moteris 
yra  šalia  ir  leidžia  veikti  vyriškiui.  Šiuo  požiūriu  Romos  imperi¬ 
jos  turgaus  atmosfera  yra  tokia  pati  kaip  islamo  šalių  turguose  ir 
skersgatviuose. 

Moterų  emancipacija  yra  tipiškas  aukštesniųjų  klasių  reiški¬ 
nys  -  tos  moterys  atsiduoda  muzikai,  literatūrai,  sportui,  kartais 
net  teisei  ir  verslui.  Bet  gatvėje  moterys,  priklausančios  liau¬ 
džiai,  turi  laikytis  tradicinių  taisyklių. 

Žinoma,  gyvenimas  pareikalauja  išimčių.  Moteris  už  prekys¬ 
talio  tikriausiai  yra  našlė  ar  pavaduoja  susirgusį  sutuoktinį.  Ta¬ 
čiau  ne  šiaip  sau  šalia  jos  -  gerai  sudėtas  barzdotas  vergas,  turin¬ 
tis  būti  prekyvietės  vyriškąja  puse  ir  sustiprinti  moters  vaidmenį. 

Šią  akimirką  ji  derasi  dėl  kiaušinių  krepšio.  Atrodo  taip,  lyg 
niekad  nenusilestų  priešais  stovinčiam  žmogui.  Stebėdami  san¬ 
dorį  pastebime  kai  ką  keista  -  kaip  romėnai  skaičiuoja.  Visai  ki¬ 
taip  negu  mes. 


Skaičiavimo  sistema 

Moteris  parodo  „ragus“.  Bet  klientas  nesutrinka,  regis,  tai  nėra 
įžeidimas.  Ką  šis  ženklas  reiškia?  Susidomėję  prieiname.  „Ke¬ 
turi!“  -  sako  ji.  Šis  gestas  reiškia  skaičių  „keturi“.  Moteris  ramiai 
pradeda  skaičiuoti  klientui,  neabejotinai  užsieniečiui  -  mums 
tai  gera  proga  suprasti,  kaip  romėnai  skaičiavo.  Moteris  rodo 
klientui  delną  -  visi  pirštai  ištiesti  -  tada  sulenkia  mažylį  ir  sako 
„vienas“.  Po  užlenkia  dar  ir  bevardį  ir  sako  „du“.  Tuomet  sulen¬ 
kia  didįjį  ir  taria  „trys“.  Mes  lauktume,  kad  „keturi“  bus  tada,  kai 
užlenks  smilių.  Tačiau  ji  parodo  „ragus“  -  vėl  ištiesia  mažylį. 
„Penki“,  -  ištiesia  bevardį  ir  taip  toliau. 

Nesigilinsime  į  skaičiavimo  smulkmenas  -  tik  pasakysime, 
kad  „pistoletas“  reiškia  „devynis“,  kitas  gestas,  labai  panašus  į 
mūsiškį  „okay“,  bet  smiliumi  liečiant  nykštį  per  vidurį,  reiškia 
„dešimt“  ir  taip  toliau.  Žodžiu,  egzistuoja  pats  tikriausias  skaičių 
kodas  -  pagal  pirštų  padėtį. 

Mažesni  už  šimtą  skaičiai  rodomi  viena  ranka,  o  šimtai  ir  tūks¬ 
tančiai  -  kita.  Taigi,  tie  patys  „ragai“  reikš  „keturis“,  parodyti  viena 
ranka,  bet  „keturis  šimtus“,  parodyti  kita.  Tokiu  būdu,  derinant 
kairę  ir  dešinę  rankas,  galima  pavaizduoti  skaičius  iki  dešimties 
tūkstančių!  To  šiais  laikais  nesugebame  padaryti...  Anot  Plinijaus 
Vyresniojo,  net  statulos  mokėjo  skaičiuoti  -  Jano  Dviveidžio  sta¬ 
tula  dviejų  rankų  pirštais  rodė  metų  dienų  skaičių  -  365... 

Deja,  statula  dingo,  ir  dėl  to  tikrai  gaila:  ji  mums  galėtų  padėti 
suprasti,  kas  rodoma  dešine,  o  kas  kaire.  Anot  Juvenalio,  kaire 
buvo  skaičiuojama  nuo  nulio  iki  šimto,  o  dešine  buvo  rodomi 
šimtai  ir  tūkstančiai.  Visiškai  priešingai  rašė  garbusis  Beda,  vi¬ 
duramžių  pradžios  vienuolis  benediktinas,  kuris  mums  perteikė 
neįkainojamą  romėniškų  ženklų  sąrašą,  nukopijuotą  iš  antiki¬ 
nių  tekstų. 

Beda,  be  kita  ko,  atskleidžia,  kad  peržengus  10  000  (rodoma 
atviru  delnu,  tarsi  sakant  „pakaks“)  skaičiavimui  naudotos  kitos 
kūno  dalys:  liečiama  širdis  (300  000),  pilvas  (500  000),  klubas 
(600  000),  šlaunis  (500  000),  juosmuo  (900  000)...  Pagaliau  mi¬ 
lijonas  parodomas  sujungiant  pirštus  virš  galvos  -  kaip  tai  daro 
balerina.  Šios  praktiškos  romėnų  skaičiavimo  sistemos  pėdsakai 
išliko  dar  ir  šiandien  -  pavyzdžiui,  panašiai  skaičiuojama  kai  ku¬ 
riuose  arabų  pasaulio  turguose. 

Moteris  prie  skerdyklos  prekystalio  dabar  jau  iš  tikrųjų  pra¬ 
randa  kantrybę:  „Imkime  akmenukus.“  Paliepia  savo  vergui  at¬ 
nešti  abacus,  romėnų  skaičiavimo  prietaisą.  Tai  kišeniniai  skait¬ 
liukai,  padaryti  iš  bronzinės  plokštės  su  vienodomis  įpjovomis, 
kuriose  įtaisyti  virbai  su  apvaliais  karoliukais.  Šie  rutuliukai  va¬ 
dinami  calculi,  tai  yra  akmenukai  (nes  būtent  su  akmenukais  vai¬ 
kai  išmoksta  skaičiuoti),  štai  todėl  ir  dabar  sakome  -  kalkuliato¬ 
rius*...  Labai  staigiais  judesiais  pardavėja  perstumdo  rutuliukus 
ir  pakiša  abacus  per  du  centimetrus  nuo  kliento  nosies.  „Kad  ir 
kaip  suktume,  tu  man  vis  tiek  skolingas  keturis  sestercijus!“ 

Žingsniuojame  toliau  po  Forum  Boarium  palapinėmis.  Dabar 
esame  svarbiausioje  turgaus  dalyje  -  čia  parduodami  galvijai. 


*  Itališkai  „skaičiuoti“  -  calcolare. 

Taip  skaičiuoja  romėnai.  Egzistuoja  pats  tikriausias  „kodas"  -  pagal  pirštų 
padėtį.  Skaičiai  iki  šimto  rodomi  viena  ranka.  Šimtams  ir  tūkstančiams 
naudojama  kita.  Tokiu  būdu,  derinant  kairę  ir  dešinę,  galima  suskaičiuoti  net 
iki  dešimties  tūkstančių! 

Nebėra  palapinių,  tai  tarsi  aikštė  aikštėje.  Priešais  -  baubianti 
jūra  ragų.  Einame  pagrindine  „gatve“  įsimaišę  į  perkančių  ir  par¬ 
duodančių  vyrų  bei  vergų  minią.  Ore  tvyro  gaižus  šių  gyvulių 
kvapas,  dažnai  aplanko  nemalonus  pojūtis,  kad  įmynei  į  kažką 
minkšta  (išmatų  yra  beveik  visur).  Prisiglaudžiame  prie  tvoros: 
mūsų  matomi  jaučiai  ir  karvės  nėra  visai  tokie  patys  kaip  šiais  lai¬ 
kais.  Visi  žemesni,  mažesni.  Ir  taip  yra  beveik  visoje  imperijoje. 
Jei  senovės  romėnas  galėtų  aplankyti  mūsų  fermą,  būtų  nuste¬ 
bintas  gyvulių  dydžio.  Karvės  jam  atrodytų  milžiniškos,  kaip  ir 
kiaulės  (kurios  šiuolaikinės  maisto  pramonės  pastangomis  turi 
netgi  daugiau  spenelių  -  taip  gali  vienu  metu  išmaitinti  daugiau 
mažylių,  taigi,  didėja  pelnas).  Romėnai  išties  jodinėdavo  gerokai 
mažesniais  negu  mūsiškiai  gyvūnais  -  jie  mums  primintų  dide¬ 
lius  ponius:  jie  atsparesni  ir  idealiai  tinka  nelygiose  vietovėse,  kur 
mūsų  „dideli“  arkliai  greičiau  pavargtų  ir  lengviau  susižalotų. 

Tačiau  jie  laiko  gyvulius,  kuriuos  mes  iš  karto  įvertintume. 
Pavyzdžiui,  kiaulės  dažnai  išleidžiamos  pusiau  laisvai  ganytis 
netoli  girių,  kad  galėtų  poruotis  su  šernais.  Šių  mišrūnų  labai 
skani  mėsa. 

Mūsų  dėmesį  patraukia  sunerimęs  balsas.  Įtampa  tiesiog  ap¬ 
čiuopiama.  Parduodant  gyvulius  tradiciškai  nirtulingai  derama¬ 
si  dėl  kainos.  Aplink  pardavėją  ir  pirkėją  neišvengiamai  susiburia 
nedidelė  minia  smalsuolių  ir  žinovų.  Tačiau  susispietusi  čia  yra 
ypatinga.  Šią  akimirką  iš  tikrųjų  baigiasi  derybos  dėl  įspūdingo 
(romėnų  mastais)  buliaus.  Jį  vietoje  laiko  du  vergai,  tvirtai  įsi¬ 
kibę  į  nosies  žiedą.  Dabar  mes  stebime  sandorį,  kurio  šiandien 
daugiau  nebegalėsime  išvysti  -  šis  gyvulys  bus  auka  dievybės 
garbei.  Rytų  dievybės  -  Mitros. 

Jį  perka  svarbus  patricijus,  jo  žemėse  stovi  urvo  pavidalo 
Mitros  šventykla,  kur  nuolat  susirenka  visi  tikintieji.  Buliaus 

aukojimas  yra  ypatingos  apeigos,  kurias  galima  išvysti  tiktai  im¬ 
perijos  ir  „valstybinėse“  ceremonijose,  bet  buliaus  žudymas  yra 
taip  pat  ir  vienas  iš  mitraizmo  pagrindų  ir  tam  tikromis  aplinky¬ 
bėmis  turbūt  gali  kelti  įtarimų. 

Dėl  aiškių  priežasčių  patricijus  nenori  dalyvauti  perkant  gy¬ 
vulį.  Jo  atleistinis  derasi  dėl  pirkinio  ir  visi  žino,  koks  jis  gabus 
šioje  srityje.  Tai  dėl  to  aplinkui  susibūrė  nedidelė  minia  smal¬ 
suolių.  Pardavėjas  giria  savo  buliaus  kokybę,  jo  išskirtinumą, 
pasakoja,  koks  jis  puikus  reproduktorius,  kaip  jiems  ilgai  teko 
čia  keliauti.  Bet  priešais  jį  stovi  tikras  iškalbos  meno  ekspertas, 
anot  daugelio,  tikra  gyvatė,  sugebantis  atrasti  spragą  priešininko 
rikiuotėje  ir  priversti  oponentą  prieštarauti  sau.  Ir  jam  tai  seka¬ 
si.  Balsai  vis  garsėja,  pokalbio  mimika  tradiciškai  tampa  beveik 
teatrališka.  Galiausiai  pardavėjas  atsitraukia,  nes  žino,  kad  prie¬ 
šais  jį  -  galingajam  atstovaujantis  žmogus.  Bet  vis  dėlto  jis  labai 
gerai  suvokia,  kad  ateityje  šis  dosnumas  jam  atsipirks  -  kai  eis  į 
patricijaus  namus  kaip  klientas  prašyti  paslaugos.  Viskas  baigia¬ 
si  rankos  paspaudimu  ir  šypsena.  Abu  laimėjo... 

Smalsuoliai  skirstosi,  mes  irgi  patraukiame  toliau.  Minia  mus 
neša  į  priešingą  turgaus  galą.  Pakeliui  matome  ant  prekystalių 
tysančius  gyvūnus,  kurių  niekaip  negalėjome  tikėtis  čia  rasti. 
Dygliakiaulės,  povai,  kikiliai,  vėžliai,  papūgos,  flamingai. 

Mūsų  dėmesį  patraukia  kitoks  negu  visi  kiti  prekystalis:  čia 
nekabo  kūnų  ketvirčiai,  nėra  narvų  su  gyvūnais  -  tik  keli  išri¬ 
kiuoti  terakotiniai  puodai.  O  kas  juose?  Pardavėjas  mums  mos¬ 
teli  vieną  atidaryti:  atsargiai  pakeliame  dangtį.  Viduje  tamsu, 
atrodo,  kad  tuščia.  Paskui  pastebime  dugne  kažką  judant,  pana¬ 
šu  į  peles.  Tai  miegapelės.  Romėnai  jas  augino  ir  šėrė  šiose  spe¬ 
cialiose  amforose  su  skylėmis  kvėpuoti  ir  keistu  mažu  vamzdžiu 
ant  vidinės  sienelės,  kylančiu  aukštyn  spirale.  Jis  yra  tam,  kad 

gyvūnai  galėtų  judėti  (kažkas  panašaus  į  ratą  žiurkėnų  narvuo¬ 
se).  Dabar  miegapelė  užlipo  iki  viršaus  ir  trūkčiodama  nosimi 
apžiūrinėja  mus  savo  juodomis  spindinčiomis  akimis.  Ir  vis  dėl¬ 
to  romėnai  jas  laiko  tikru  delikatesu. 

Tačiau  tai  ne  vienintelė  staigmena  šiame  turguje.  Ant  greti¬ 
mo  prekystalio  pastebime  dvi  beždžiones.  Jos  atvyko  net  iš  Af¬ 
rikos.  Ant  jų  kaklų  pavadėliai,  jos  nervingai  vaikščioja  pirmyn 
ir  atgal  prekystaliu,  bandydamos  įkąsti  keliems  jas  erzinantiems 
berniukams.  Galiausiai  jos  atsidurs  turtingo  žmogaus,  norinčio 
nustebinti  savo  svečius,  domus.  Bet  gali  būti  ir  taip,  kad  juos  nu¬ 
stebins  kitaip  -  puotoje  patiekdamas  jas  keptas... 


Roma,  sutraukianti  gausybę  gėrybių 

Išėjus  iš  turgaus  mūsų  žvilgsnį  patraukia  spalvų  ir  kvapų  sūku¬ 
rys.  Tai  prieskonių  parduotuvė,  labai  panaši  į  šiandienines  Jeme¬ 
no  ar  Pakistano.  Parduotuvės  viduje  nėra  vietos  pajudėti:  visur 
terakotinės  taurės  ir  krepšeliai,  pilni  įvairiausių  rūšių  prieskonių. 
Viduryje  kyla  kalnas  vazelių  ir  lėkščių,  pilnų  spalvotų  miltelių, 
supiltų  į  geltonus,  juodus,  raudonus  kūgius...  Tikrai  nuostabu, 
kad  jau  tais  laikais  įmanoma  rasti  visų  rūšių  prieskonių,  taip  pat 
ir  atvežtų  iš  labai  toli,  parduotuvę. 

Štai  alavijo  mediena.  Ji  atkeliavo  iš  Malaizijos  ir  Pietryčių 
Azijos,  praverčia  farmacijoje  ir  kosmetikoje.  Iš  tų  pačių  vietų 
pristatomas  kamparas.  Šios  taurės  su  cinamonu  pasakoja  mums 
apie  ilgą  kelią  nuo  pat  Kinijos.  O  gvazdikėliai  atgabenti  net  iš 
Molukų.  Iš  Indijos  vežami  pipirai  ir  imbierai,  muskatų  riešutai. 
Iš  Pietryčių  Azijos  pristatoma  ciberžolė,  puikiai  tinkama  mais¬ 
tui  aromatizuoti  ir  paspalvinti. 

Kaip  jie  čia  atkeliavo?  Atsakymas  -  vos  už  kelių  metrų  nuo 
mūsų.  Apsilankymas  turguje  atvedė  mus  prie  tilto.  Prie  Probo 
tilto,  labiausiai  į  pietus  nutolusio  iš  astuonių  Romos  tiltų  (devin¬ 
tas,  garsusis  Milvijaus  tiltas,  dabar  dunksantis  miesto  viduryje, 
romėnų  laikais  buvo  tikroje  kaimo  vietovėje).  Pasiekę  aukščiau¬ 
sią  šio  lenkto  tilto  tašką  pasilenkiame.  Priešais  mūsų  akis  atsive¬ 
ria  Tibras.  Šviesusis  Tibras,  kaip  jį  vadina  romėnai:  iš  tikrųjų  jis 
geltonas  dėl  nuosėdų,  kurios  jį  pasiekia  iš  Anjenės  upės,  tekan¬ 
čios  netoli  nuo  Romos.  Žvilgsnis  į  horizontą  -  upės  krantuose 
žvejoja  žmonės,  nardo  vaikai,  švartuojasi  valtininkai.  Raudoni 
sostinės  stogai  iš  šio  kampo  prasčiau  matomi:  taigi  Roma  atro¬ 
do  visai  balta  -  baltos  šventyklos,  kolonados  ir  insulės. 

Žemyn  upe  abudu  krantai  užstatyti  savotiškos  formos  pa¬ 
statais  -  tai  ne  namai  ir  ne  šventyklos,  bet  ilgi  ir  žemi  statiniai. 
Primena  pramoninius  pastatus.  Tai  horrea,  didieji  sostinės  san¬ 
dėliai.  Tai  jos  „riebalų  sluoksnis“,  kur  kaupiamos  atsargos:  vyno, 
aliejaus  amforos,  grūdai,  marmuras...  Visos  žaliavos  atkeliauja  į 
šiuos  šimtų  metrų  ilgio  ir  kelių  aukštų  (taip  pat  ir  požeminių) 
pastatus.  Už  šių  sandėlių  kyla  nedidelė  aukštuma,  primenanti 
vos  kyšančią  kalvos  užuomazgą.  Per  artimiausius  amžius  ji  gero¬ 
kai  ūgtelės  ir  pranoks  stogus.  Šiandien  ji  vadinama  Testačo  kal¬ 
nu.  Tai  nėra  aštuntoji  Romos  kalva.  Iš  tikrųjų  tai...  sąvartynas! 
Šiais  laikais  ji  atrodo  įspūdingai  -  jos  aukštis  35  metrai  (50  m 
virš  jūros  lygio),  plotas  -  20  000  kvadratinių  metrų.  Ją  visą  su¬ 
daro  amforų  šukės  ( testaceus ,  iš  kurio  kilęs  šiuolaikinis  Testačo 
vardas,  iš  tikrųjų  jis  reiškia  „padarytas  iš  šukių“).  Manoma,  kad 
čia  yra  daugiau  negu  40  milijonų  amforų  nuolaužų! 

Beveik  visos  amforos  naudojamos  alyvuogių  aliejui  pervežti. 
Kadangi  aliejus  susigeria  į  terakotą,  amforų  negalima  panaudoti 
dar  kartą.  Be  to,  jos  labai  sunkios  -  šiose  amforose  galima  ga- 

benti  70  kilogramų  aliejaus,  bet  ištuštintos  jos  vis  dar  sveria  30! 
Tai  tų  laikų  „negrąžinama  tara“.  Taigi  kiekviena  amfora  sudaužo¬ 
ma,  o  jos  šukės  tvarkingai  sudedamos  kaip  čerpės.  Kad  nesklistų 
blogas  aliejaus  atliekų  kvapas,  vergai  jas  apibarsto  negesintomis 
kalkėmis,  kurios  „sucementuoja“  gabalėlius  tarpusavyje,  taip 
suteikdamos  stabilumo  visam  kalnui.  Archeologai  atrado,  kad 
Testačo  kalno  viduje  visai  nėra  žemės  -  kiekviename  kubiniame 
metre  yra  ne  mažiau  kaip  600  kilogramų  amforų  nuolaužų... 

Trajano  laikais  sąvartynas  dar  labai  nedidelis,  beveik  nemato¬ 
mas.  Bet  per  kelias  kartas  jis  įspūdingai  padidėjo.  Kol  galiausiai, 
kaip  jau  minėjome,  iš  toli  regisi  panašus  į  kalvą.  Tačiau  iš  arti 
jo  šlaitai  atrodo  „kampuoti“  ir  labiau  primena  laiptuotą  majų 
piramidę,  o  pakopas  sudaro  duženų  krūvos.  Beveik  visos  Tes¬ 
tačo  kalno  aliejaus  amforos  atkeliauja  iš  Ispanijos,  tiksliau  -  iš 
Andalūzijos.  Pakanka  pagalvoti,  kad  kasmet  Romos  gyventojas 
suvartoja  daugiau  negu  22  kilogramus  aliejaus  (ne  tik  maistui, 
bet  ir  apšvietimui,  kosmetikai,  farmacijai,  religinėse  apeigose  ir 
taip  toliau),  ir  tai  mums  leis  suprasti  ciklopiškas  šios  prekybos 
apimtis. 

Testačo  kalnas  yra  tikras  paminklas  Romos  vežėjams,  milži¬ 
niško  kiekio  produktų,  atvykstančių  į  Amžinąjį  miestą  romėnų 
laikais,  netiesioginis  liudytojas. 

Išties  stebime  sudėtingą  imperijos  sostinės  aprūpinimo  me¬ 
chanizmą.  Pakrantėse  priešais  horrea  prišvartuotos  ilgos  eilės 
valčių  ir  baržų.  Kitos  laukia  savo  eilės.  Knechtai,  prie  kurių 
švartuojamasi,  yra  gyvūnų  galvų  pavidalo.  Prekės  iškraunamos 
naudojant  medinius  tiltelius  ir  lentas,  padėtas  ant  krantinėse 
sumūrytų  rampų.  Vergai  ir  prekės  juda  be  perstojo,  kiekvieną 
dienos  valandą.  Taip  pat  ir  naktį,  pasišviečiant  ilgomis  žibintų 
eilėmis  -  kai  stoja  grūdų  atplukdymo  metas. 

Baržos  ir  valtys  neperplaukė  jūros.  Didieji  krovininiai  lai¬ 
vai  nesiryžta  įplaukti  į  Tibrą,  nes  jų  per  didelė  grimzlė.  Patys 
didžiausi  (pajėgūs  gabenti  10  000  amforų)  iškrauna  prekes 
atviroje  jūroje,  vidutinio  didumo  išdrįsta  plaukti  iki  kranto  ir 
apsistoti  nepapraštai  dideliame  Trajano  statytame  šešiakampio 
formos  uoste.  Iš  ten  prekės,  laikomos  dideliuose  sandėliuose, 
perkaunamos  į  valtis  ir  baržas,  traukiamas  krantu  einančios 
poros  jaučių,  ir  kyla  Tibru  iki  Romos.  Tai  nuolatinis  judėjimas 
(jam  antikos  pasaulyje  nėra  lygių),  suorganizuotas  našių  laivy¬ 
bos  bendrovių. 

Kaip  didelės  smegenys,  Roma  vadovauja,  bet  jos  maistas  pri¬ 
klauso  nuo  likusio  „kūno“,  provincijų. 

Tai  tarsi  alkanas  monstras.  Roma  tikrai  iš  provincijų  susiur¬ 
bia  ir  praryja  viską.  Nuo  Britanijos  iki  Egipto  nuolat  atplaukia 
laivai,  pilni  grūdų,  aliejaus,  vyno,  marmuro,  alavo,  aukso,  švino, 
arklių,  medienos,  odos,  sidabro,  lino,  šilko,  vergų...  ir  net  lau¬ 
kinių  žvėrių  amfiteatrams.  Senovėje  nebuvo  tokio  naudojamo 
produkto,  kuris  nebūtų  perėjęs  Romos  uosto.  Visai  kaip  šiuolai¬ 
kiniame  megapolyje. 

Skaičiai  svaigina.  Gana  pagalvoti,  kad  kasmet  į  Romą  laivais 
atgabenama  200-270  tūkstančių  tonų  grūdų.  Stulbina  sužino¬ 
jus,  kad  vienas  iš  penkių  Romon  grūdus  plukdančių  laivų  nu¬ 
skęsta  arba  praranda  krovinį  jūroje.  Tai  strateginiai  kroviniai  ir 
iš  politinio  žiūros  taško:  kad  būtų  išvengta  bado  dėl  miltų  ir 
duonos  trūkumo,  taigi,  ir  protestų  bei  liaudies  sukilimų  impe¬ 
rijos  širdyje  -  Romoje,  buvo  sukurta  viešoji  struktūra,  kurios 
užduotis  -  laiduoti,  kad  gyventojai  gautų  pagrindinių  maisto 
produktų.  Šitai  vadinama  annona.  Kartą  per  metus  grūdai  dali¬ 
jami  už  dyką.  Bet  ne  visai  visiems  gyventojams  -  į  eilę  gali  stoti 
tik  Romos  piliečiai,  vyrai,  gyvenantys  mieste. 

Sistema  primena  produktų  davinių  skirstymą  per  karą.  Viena 
iš  dalijimo  vietų  yra  Minucia  Frumentaria  -  tai  didelė  portiko 
juosiama  aikštė.  Atsakingi  asmenys  dalija  grūdų  davinius  nuo 
prekystalių,  esančių  ant  pakylos,  naudodami  savotišką  stan¬ 
dartinę  matavimo  talpą  -  modius,  ji  primena  mažą  statinaitę  su 
geležiniu  kryžiumi,  kuris  jungia  keturis  krašto  taškus  (taip  lai¬ 
duojama,  kad  bus  paskirstytas  „oficialus“  kiekis).  Modijus  buvo 
naudojamas  kaimuose  -  kartais  kitu  vardu,  priklausomai  nuo 
regiono  -  dar  vos  prieš  porą  kartų,  ir  jį  vis  dar  lengva  rasti  blusų 
turguose,  tai  tikros  žemės  ūkio  istorijos  „archeologinės  iškase¬ 
nos“,  nors  nedaug  kas  tai  suvokia.  Išlyginti  grūdus  sulig  kraštu 
naudojamas  įrankis  savotišku  pavadinimu:  rutellum. 

Reikia  pasakyti,  kad  romėnų  valstybė  padeda  daugeliui  žmo¬ 
nių,  ypač  labiausiai  pagalbos  reikalingiems,  nemokamai  (arba 
už  mažą  kainą)  paskirstydama  svarbiausius  maisto  produktus: 
duoną,  miltus,  aliejų,  daržoves,  mėsą...  Ši  parama  tekdavo  net 
150-170  tūkstančių  šeimų,  tai  yra  maždaug  trečdaliui  visų  im¬ 
perijos  sostinės  gyventojų! 


10.30  vai. 

Indiškos  nuotaikos  senovės 
Romos  gatvėse 


Šiais  laikais  dar  yra  šalių,  kur  galime  pajusti  senovės  Romos  gat¬ 
vių  atmosferą,  pakanka  pagalvoti,  pavyzdžiui,  apie  Indiją:  ir  čia 
sutiksime  žmonių,  apsigobusių  klostėtomis  drobėmis,  apsiavu¬ 
sių  sandalus  ar  basų. 

Kaip  ir  Indijoje,  Romos  gatvės  dažnai  negrįstos,  visur  laksto 
spiečiai  vaikų,  o  gatvių  kampuose  kartais  pastebime  mažų  alto¬ 
rių  su  aukomis  dievybėms.  Ten  taip  pat  stebina  ryškios  drabužių 
ir  parduodamų  prekių  spalvos. 

Imperijos  laikų  Romoje,  kaip  ir  Indijoje,  per  keletą  metrų 
pereiname  nuo  vieno  kraštutinumo  prie  kito:  nuo  egzotiškų 
moterų  kvepalų  iki  gaižių  ir  persmelkiančių  skersgatvių  ar  ga¬ 
minamo  riebaus  maisto  kvapų.  Kiti  nuolat  besikaitalioj antys 
kontrastai  -  prašmatnūs  ornamentai  ir  auksas,  apsupti  nepa¬ 
prasto  skurdo.  Žodžiu,  daugelis  kasdienio  Romos  gyvenimo 
akimirksnių  egzistuoja  ir  moderniais  laikais,  jie  pasklidę  dau- 

gelyje  įvairių  šalių  -  Artimųjų  Rytų  turguose,  kai  kuriuose 
Šiaurės  Afrikos  papročiuose,  pagaliau  jų  galima  rasti  Indijos 
kvartaluose  arba  Azijos  kaimeliuose.  Būtų  labai  įdomu  vieną 
dieną  išeiti  „medžioti"  šių  akimirksnių,  dabar  jau  beišnykstan¬ 
čių,  juos  dokumentuoti  ir  panaudoti  senovės  studijoms. 

Tačiau  tęskime  savo  kelionę. 

Pro  šalį  einanti  moteris  iš  po  šydo  meta  į  mus  žvilgsnį,  jos 
akys  tamsios  tamsios,  paryškintos  juodais  dažais,  žvilgsnis  gi¬ 
lus  ir  rimtas.  Vos  akimirksnis.  Dar  pastebime,  kaip  žybteli  ma¬ 
žyčiai  auksiniai  auskarai,  ant  kurių  kabo  perlai.  Tada  ji  dingsta 
minioje,  ir  lieka  tik  stingdantis  aromato  pėdsakas.  Pritrenkti 
stabtelime. 

Tačiau  neturime  laiko  dairytis.  Aplinkui  vis  keičiasi  žmonės, 
mainosi  veidai.  Mus  įtraukia  nepaprasta  veidų  įvairovė.  Mar- 
cialis  tiksliai  aprašė  Romos  gatvių  žavesį.  Čia  išties  galima  su¬ 
tikti  žmonių  iš  visų  senovės  pasaulio  sričių:  savo  arklių  krau¬ 
ją  papratę  gerti  sarmatai  iš  stepių,  šafranu  prakvipę  Kilikijos 
(dabartinė  Turkija)  gyventojai,  Trakijos  (daugiau  ar  mažiau 
dabartinė  Bulgarija  ir  Turkija)  valstiečiai,  Nile  besimaudantys 
egiptiečiai,  arabai,  sikambrai  (iš  germanų  žemių)  surinktais  į 
kuodą  ant  šono  plaukais,  tamsiaodžiai  etiopai  su  daugybe  ka¬ 
selių... 

Kai  kuriose  gatvės  atkarpose  minia  tokia  tanki,  kad  sunku 
prasibrauti.  Galime  atrasti  vienintelį  palyginimą  su  dabartiniais 
laikais  -  kaip  išeinant  iš  kino  teatro  arba  metro  tunelio  piko 
valandomis.  Įsivaizduokime,  kad  toks  pats  scenarijus  kartojasi 
aplink  mus  beveik  visose  gatvėse.  Trajano  laikų  Roma  neliauja 
stulbinti.  Iš  tikrųjų  neįtikima,  kad  visa  šita  minia  kiekvieną  die¬ 
ną  valgo,  miega,  tenkina  savo  poreikius  ir  norus.  Eiti  tiesiai  be¬ 
veik  neįmanoma.  Reikia  aplenkti  staiga  viduryje  minios  išdygs- 

tančias  būdeles,  visą  laiką  susiduriame  su  kitais  praeiviais.  Kaip 
kad  šiandien  Azijoje  ir  Rytuose,  atstumo  tarp  žmonių  sąvokos 
nėra.  Atvykėlis  iš  Vakarų  šalių  nuolat  jaučiasi  taip,  tarsi  visi  būtų 
jį  „užgulę“. 

Staiga  minia  prasiskiria,  matome  praeivius  linksminantį 
žonglierių.  Stabtelėkime  keletą  akimirkų.  Kiek  toliau  mūsų  dė¬ 
mesį  patraukia  monotoniška  melodija.  Prasibrauname  pro  mi¬ 
nią  ir  prie  sienos  išvystame  gyvačių  kerėtoją.  Iš  krepšio  lenda 
kobra,  ji  siūbuoja  ir  taiko  į  jo  ilgos  fleitos  galą,  ant  kurio  kabo 
kuokštas  spalvotų  plunksnų.  Kaip  žinoma,  tai  ne  muzika  „hip¬ 
notizuoja“  roplį,  bet  judantis  muzikos  instrumentas  -  tam  ir 
reikalingos  tos  plunksnos.  Keista,  kad  stovintieji  aplink  to  ne¬ 
žino  ir  kartkartėmis  vis  meta  monetų,  nustebinti  kerėtojo  mu¬ 
zikinių  gebėjimų. 

Staiga  visi  šasteli  į  šalis,  kad  praleistų  besikeikiantį  ir  garsiai 
reikalaujantį  duoti  kelią  raitelį.  Kanopos  teškena  per  didelę  dvo¬ 
kiančią  balą,  kurią  visi  stengėsi  aplenkti,  purvinas  vanduo  už- 
tykšta  ant  dviejų  togas  dėvinčių  vyrų  -  šie  sustabdo  raitelį.  Kyla 
įnirtingas  ginčas.  Geriau  pasitraukti. 

Kad  būtų  ramiau,  pasitraukiame  ant  šaligatvio,  bet  greitai 
nuo  jo  nulipame.  Priešais  žingsniuoja  legionierių  patrulis,  aki¬ 
vaizdžiai  gavęs  laisvų  valandų  Romoje.  Žengia  arogantiškai  ir 
mina  ant  nespėjusiųjų  pasitraukti  kojų.  Skauda  -  jų  sandalai, 
caligae,  kaip  jau  minėjome,  pakalti  metalinėmis  vinimis  (kaip 
seniau  mūsų  batai),  kad  tvirčiau  laikytų  mūšio  lauke... 

Mus  iš  nugaros  už  tunikos  sulaiko  ranka.  Atsisukame.  Elgeta 
iškrypusiomis  kojomis  prašo  išmaldos.  Pora  monetų,  ir  jo  vei¬ 
das  nušvinta. 

Tai  ne  pabaiga.  Paėjus  toliau,  kelią  užtveria  vaikščiojantis 
prekiautojas:  nori  bet  kokia  kaina  parduoti  savo  lempas.  Jis  sim- 

patiško  veido,  rudaplaukis  ir  užkrečiamai  šypsosi.  Bandome  at¬ 
sikratyti  nekreipdami  dėmesio  į  nuolatinius  tikinimus,  kad  tai 
„retos  lempos,  atvežtos  iš  Rytų“  ir  „jos  laiko  ilgiau  negu  kitos“... 

Pavargę  kovoti  su  minia,  žvelgdami  į  praeivius  priglundame 
prie  sienos.  Netrukus  pastebime,  kad  ne  visi  eina  pėsti.  Kai  ku¬ 
rie  joja  ant  mulų.  Ir  galima  atpažinti  tuos,  kurie  gyvulį  išsinuo- 


Romos  gatvių  minioje  moteris  galima  greitai  pastebėti  pagal  spalvingus 
drabužius  arba  jas  lydintį  kvepalų  dvelksmą... 

mojo:  kartu  su  mulu  jiems  buvo  parūpintas  ir  „vairuotojas“  -  jį 
už  pavadžio  vedantis  vergas  numidas. 

Tačiau  yra  ir  kitų  būdų  judėti  gatvėmis  niekuomet  nenulei- 
džiant  kojų  ant  žemės.  Kaip  žinia,  dieną  Romoje  uždrausta  va¬ 
žinėti  vežimais,  išskyrus  retas  išimtis  (mūsų  „limuzinų“  atitik¬ 
muo):  tai  žynių  vestalių  ir  vos  kelių  „išrinktųjų“  vežimai.  Taigi 
atsirado  alternatyvių  priemonių.  Tam  tikro  lygio  romėnų  mote¬ 
rims  lankant  drauges  yra  įprasta  naudotis  sėdimaisiais  neštuvais 
(sella).  Vienus  dabar  matome  banguojančioje  minioje  -  jie  tokie, 
kaip  aprašė  Juvenalis.  Juose  šyduota  moteris  įnikusi  skaito  arba 
tiesiog  besipuikuodama  apsimeta  skaitanti,  turint  omeny  nuola¬ 
tinį  blaškymą  žmonių  sraute. 

Visai  kitaip  juda  didieji  neštuvai  ( lectica )  -  štai  jie  didin¬ 
gai  plaukia  virš  minios,  nešami  ant  pečių  aštuonių  vergų  sirų. 
Primena  trijerą,  skrodžiančią  jūros  bangas.  Jie  balti,  papuošti 
skulptūromis,  piešiniais  ir  spalvingiausių  gėlių  girliandomis.  Ir 
labai  daug  šydų.  Tai  tikras  Romos  gatvių  „Rolls-Royce“.  Kaip 
ir  visi,  mes  sužavėti  stebime,  kaip  jie  slenka.  Minią  praskiria  du 
raumeningi  vergai,  šiukščiai  stumdantys  žmones  į  šalis  ir  mo¬ 
suojantys  lazdomis.  Tai  tikras  žmogiškas  ledlaužis...  Neštuvai 
lėtai  praslenka  pro  mus.  Nešėjai  žengia  ilgais  ritmingais  žings¬ 
niais,  lyg  kareiviai,  kai  keičiasi  sargyba.  Tai  tik  padidina  akimir¬ 
kos  iškilmingumą.  Pabandome  įžiūrėti,  kas  yra  neštuvų  viduje. 
Deja,  tai  neįmanoma.  Be  šydų,  čia  dar  įrengta  veidrodžių  kons¬ 
trukcija,  leidžianti  esantiems  viduje  išlikti  nematomiems  ir  ste¬ 
bėti  tai,  kas  vyksta  išorėje.  Kažkas  panašaus  į  mūsų  automobilių 
tamsintus  langus. 

Praslinkus  šiai  miesto  „jachtai“,  matome  dar  vieną  keliavimo 
priemonę,  sekančią  nedideliu  atstumu  ir  bandančią  išnaudoti 
minioje  praskirtą  taką.  Tai  chiramaxium,  rankinis  karutis  (sa- 

votiškas  rikša),  kuriame  sėdi  žilas  veikėjas.  Scena  labai  linksma, 
ne  tiek  dėl  dviejų  transporto  priemonių  kontrasto,  kiek  dėl  šio 
labai  rimto  personažo,  kurio  ereliška  nosis  aukštai  pakelta,  jis 
puikuojasi  labiau  nei  tie,  sėdintys  neštuvuose.  Jį  stumia  liesas  ir 
nusikamavęs  vergas,  atrodo,  kad  tai  jo,  kaip  žmogiškojo  varik¬ 
lio,  karjeros  paskutiniai  metrai...  Ritmingai  girgždant  ratui  abu 
pradingsta  tarp  žmonių.  Kiek  vėliau  minios  viduryje  girdime 
vandens  pliuškesį,  netgi  tiesiog  pūkštelėjimą.  Įvertinus  atstu¬ 
mą,  turėjo  įvažiuoti  į  tą  pačią  didelę  dvokiančio  vandens  balą. 
Nujaučiame  rezultatą  -  transporto  priemonė  virto,  šeimininkas 
skriejo,  matyt,  įspūdingai:  girdime  garsaus  kvatojimo  sprogimą. 
Net  gyvačių  kerėtojas  liovėsi  groti... 


Roma  kaip  Niujorkas  arba  Londonas 

Galime  pabandyti  apibendrinti  tai,  ką  iki  šiol  matėme.  Stulbina 
Romos  unikalumas  imperijoje  ir  antikos  pasaulyje.  Iš  karto  no¬ 
risi  palyginti  ją  su  Niujorku  ar  Londonu.  Atvykusieji  čia  pirmą 
kartą  būna  pritrenkti  rūmų  dydžio,  tirštos  žmonių  minios,  par¬ 
duotuvių,  kuriose  yra  visų  rūšių  prekių  iš  visų  imperijos  kam¬ 
pelių.  Tai  neįsivaizduojama  mažesniuose  Italijos  miestuose,  kur 
produktų  pasirinkimas,  palyginti,  yra  gerokai  menkesnis  (o  kai 
kurių  ir  nėra)  ir  kur  prekės  atkeliauja  lėčiau. 

Tai  daugelio  galimybių  miestas,  čia  yra  tiek  susimaišiusių 
tautybių  ir  religijų  (tai  pirmas  tikras  „lydymo  katilas“,  kaip  da¬ 
bar  dažnai  apibūdinamas  Niujorkas),  tiek  madų  ir  ekscentriškų 
drabužių,  įkyrių  ritmų,  didelių  išlaidų.  Tai  bruožai,  nežinomi 
tingiuose  likusios  Italijos  arba  provincijų  miesteliuose,  nekal¬ 
bant  jau  apie  kaimus. 

Pripratusieji  prie  pratybų  laukų  ir  griežtų  tradicijų  taisyklių 
Romos  gatvėse  dažnai  pasijusdavo  atsidūrę  vietose,  kur  pradin¬ 
gusios  vertybės,  tarp  žmonių,  kurių  gyvenimas  paviršutiniškas, 
vienadienis,  nesugebančių  išgyventi  kitur  ar  tiesiog  paprasčiau¬ 
siai  sąžiningai  dirbti.  Jausmas  toks,  lyg  viskas  aplinkui  suktųsi 
apie  pelną  ir  išnaudojimą:  reikia  būti  greito  ir  aštraus  proto,  su¬ 
gebėti  megzti  draugystes  ir  kliento  santykius,  kadangi  vagystės 
ir  apgavystės  -  čia  pat,  už  kampo,  kaip  ir  prievarta. 

Tačiau  ilgai  gyvenantis  Romoje  arba  čia  gimęs  (na,  kaip  klasi¬ 
kinis  „niujorkietis“)  šį  korumpuotą  ir  triukšmingą  pasaulį  mato 
visai  kitaip.  Patirties  metai  jame  sukūrė  „antikūnus“,  tinkamus 
vaikščioti  jos  gatvėmis  ir  įeiti  į  jos  tabernae.  Pasak  Marcialio,  šiems 
žmonėms  miestas  ir  jo  pasaulis  atrodo  „pulsuojantis  džiaugsmu  ir 
gyvybingumu“. 


10.45  vai. 


Trumpas  stabtelėjimas 
ramybės  ir  šedevrų  oazėje 


Kur  galima  pabėgti  nuo  Romos  minios  ir  spūsties?  Ar  yra  rames¬ 
nių  erdvių?  Atsakymas  -  taip.  Yra  ramybės  oazių,  kur  romėnai 
eina  pasivaikščioti,  -  tai  imperiniai  sodai,  Marso  laukai  ir  jų  apy¬ 
linkės,  kur  yra  aikščių,  šventyklų,  šventviečių  ir  nėra  parduotuvių 
bei  insulių,  taigi  idealu  žengti  kelis  žingsnius  toliau  nuo  chaoso. 

Viena  vieta  yra  tokio  nepaprasto  grožio,  kad  ją  paminėjo 
net  Plinijus  Senasis.  Tai  Oktavijos  portikas.  Ten  mes  dabar  ir 
sukame.  Įėjimas  yra  iš  tikrųjų  didingas,  primena  didelę  šven¬ 
tyklą.  Keli  žingsniai  ir  sustojame  nustebę:  priešais  mus  atsiveria 
didžiulis  daugiau  kaip  šimtą  metrų  į  visas  puses  besidriekiantis 
kiemas  su  labai  gražiu  jį  ratu  supančiu  portiku.  Viduryje  stovi 
dvynės  šventyklos,  skirtos  Jupiteriui  ir  Junonai. 

Viešpatauja  nepaprasta  atmosfera.  Tarsi  vienuolyno  kieme¬ 
liuose  viską  gaubia  ramybė.  Žinoma,  čia  yra  kalbančių  ir  besi¬ 
juokiančių  žmonių,  lakstančių  vaikų.  Bet  vien  tai,  kad  jų  žings- 

niai  aidi  didelėje  aikštėje  ir  nėra  praryjami  minios  triukšmo,  yra 
stebuklas.  Mus  supa  daugiau  kaip  milijonas  labai  aktyvių  žmo¬ 
nių,  bet  viskas  atrodo  likę  anapus,  per  kelis  metrus  nuo  mūsų. 

Įeiname  į  portiką  su  spalvotomis  freskomis  ir  lipdiniais.  Ir 
staiga  suprantame,  kodėl  Plinijus  laikė  šią  vietą  stebuklų  vieta: 
už  kolonų  nišose  ar  net  mažose  salėse  išvystame  statulas.  Tai  ne 
bet  kokios  statulos. 

Tai  didieji  graikų  skulptorių  -  tokių  kaip  Polikleitas  ar  jo  mo¬ 
kinys  Dionisijas  -  darbai.  Statulos  vaizduoja  brangiausias  romė¬ 
nų  dievybes  -  Jupiterį  ir  Junoną.  Tokios  vietos  (o  jų  Romoje  yra 
daugiau)  yra  tikri  meno  muziejai,  čia  esama  šedevrų,  prieš  ku¬ 
riuos  galėtų  nublankti  didieji  pasaulio  klasikinio  meno  muzie¬ 
jai.  Priblokšti  einame  toliau.  Vėl  stabtelime,  šįkart  priešais  ne¬ 
paprastą  statulų  grupę  -  trisdešimt  keturis  bronzinius  raitelius. 
Centre  Aleksandras  Didysis  -  jaunas,  jo  plaukus  draiko  vėjas.  Jį 
supa  karininkai,  žuvę  mūšyje  prie  Graniko  upės. 

Raiteliai  skrieja  amžiname  šuolyje  į  šlovę...  Tai  didžiojo  Lisi- 
po  kūrinys... 

Stebėdami  šiuos  šedevrus  suprantame,  kad  Roma  sutraukia 
ne  tik  prekes,  bet  ir  meno  kūrinius.  Visos  šios  puikiausios  sta¬ 
tulos  yra  iš  Graikijos,  kurią  romėnai  užkariavo  per  savo  pirmąją 
užkariavimų  bangą,  tai  grobis  iš  apiplėštų  šventyklų  bei  rūmų. 

Taip,  galime  kalbėti  apie  plėšikavimą  ir  grobį,  bet  tik  iš  da¬ 
lies.  Senovėje  grobis  buvo  normali  užkariavimo  dalis,  nugalėto¬ 
jo  pelnytai  paimama.  Tačiau,  skirtingai  negu  daugelis  kitų  tau¬ 
tų,  romėnai  sistemingai  nenaikino  visų  pagrobtų  šedevrų  kaip, 
pavyzdžiui,  konkistadorai.  Atvirkščiai,  dažnai  juos  veždavo  į 
Romą  ir  jais  žavėdavosi,  beveik  dievindavo,  nes  laikė  Graikiją 
tikrąja  antikos  pasaulio  kultūros  tėvyne.  Jie  patys  jautėsi  šios  di¬ 
džios  civilizacijos  vaikai  ir  paveldėtojai. 

Dėl  šios  priežasties  šiandien  iš  jūrų  gelmių  dažnai  išnyra  ne¬ 
paprastų  statulų  -  tokių  kaip  bronziniai  kariai  iš  Riačės,  Posei¬ 
dono  (arba  Dzeuso)  statula,  dabar  saugoma  Atėnuose,  ar  šokan¬ 
tis  satyras,  neseniai  atrastas  vandenyse  prie  Sicilijos.  Tai  buvo 
kūriniai,  gabenti  iš  Graikijos  į  Italiją,  bet  pakeliui  nuskendę.  O 
kas  žino,  kiek  kitų  šedevrų  dar  slypi  Viduržemio  jūros  gelmėse. 

Visai  kitaip  elgėsi  Napoleonas.  Jis  grobė  anachronistiškai, 
paprastai  ir  šiurkščiai,  visiškai  paneigdamas  „laisvės,  lygybės  ir 
brolybės“  principus,  nubrėžtus  kultūros,  iš  kurios  jis  kilęs,  ir  ne¬ 
labai  ką  turėdamas  bendra  su  Žmogaus  teisių  deklaracijos,  pa¬ 
skelbtos  prieš  keletą  metų,  dvasia.  Daugybė  kūrinių,  pagrobtų 
daugiausia  Italijoje  ir  iki  šiol  negrąžintų,  dabar  eksponuojami 
Luvro  muziejuje,  tarsi  nieko  nebūtų  nutikę. 

Kolonų  šešėlyje  sutinkame  daugybę  vaikštinėjančių  ir  mažo¬ 
mis  grupelėmis  besišnekučiuojančių  žmonių.  Čia  ateinama  ne 
tik  dėl  sandorių  ir  pirkinių.  Daugelis  akies  kampu  stebi  aplinki¬ 
nius.  Atmosfera  kiek  primena  šeštadienio  popietę  mūsų  miestų 
alėjose.  Iš  esmės  imperinės  Romos  pasižmonėjimai  pirmiausia 
vyksta  tokiose  vietose  kaip  ši.  O  jų  daug:  be  Oktavijos  portiko, 
dar  yra  Argonautų,  Livijos,  Pompėjaus,  Šimto  kolonų  portikai... 
Žodžiu,  milžiniškas  pasirinkimas. 

Keli  vaikai  linksminasi  laipiodami  ant  gaištančio  elnio  statu¬ 
los.  Visas  smagumas  yra  užkopti  iki  pat  ragų  ir  įkišti  ranką  į  pra¬ 
virą  burną.  Šis  žaidimas  mėgstamas  daugelio:  bronzinės  statulos 
nugara  visa  žiba.  Berniukas  laukia  savo  eilės.  Kaip  ir  visi  paaug¬ 
liai,  jis  ant  kaklo  turi  amuletą,  kuriame  yra  mažučiai  laimę  ne¬ 
šantys  talismanai.  Bet  jau  belipantį  berniuką  motina  sulaiko  už 
rankos  ir  apibara.  Ne  tiek  iš  pagarbos  kūriniui,  kiek  susirūpinusi, 
kad  kaišios  rankas  kur  pakliuvo.  O  štai  ir  jo  tėvas  šalia,  jis  pasa- 

koja  istoriją  apie  berniuką,  vardu  Hilas,  kuris  (kaip  pavaizduota 
Šimto  kolonų  portike)  žaidė  ir  kišo  ranką  į  bronzinės  lokės  pra¬ 
vertus  nasrus.  Gerklės  gelmėje  tūnojo  gyvatė.  Ji  kirto  ir  berniu¬ 
kas  mirė...  Mes  nežinome,  ar  taip  tikrai  atsitiko,  bet  šis  nutikimas 
buvo  kartojamas  dažnai  ir  paveikė  daugelį,  įskaitant  Marcialį, 
kuris  papasakojo  apie  tai  aprašydamas  Romos  portikus... 


Medicininis  romėnų  f  otorobotas: 

Roma  kaip  trečiasis  pasaulis? 

Tarp  žmonių,  vaikščiojančių  Oktavijos  portike,  pastebime  lieps¬ 
ningai  raudoną  skėtį,  siūbuojantį  sulig  kiekvienu  jo  savininkės 
žingsniu  -  jis  toks  pat  kaip  XIX  a.  ponių.  Ar  tai  įmanoma?  Stum¬ 
telėję  kelis  praeivius  šalin  prisiartiname.  Esame  tiesiog  už  mo¬ 
ters,  kuri  su  dviem  draugėmis,  galbūt  „kompanionėmis“,  elegan¬ 
tiškai  žengia  pirmyn.  Skėčio  audeklas  iš  šilko,  rėmas  iš  kaulo,  tai 
toks  pat  mechanizmas,  kokį  žinome  ir  šiandien  -  su  judančiais 
ir  įsitempiančiais  virbais...  Tai  nenuostabu,  juk  skėtis  yra  labai 
senovinis  išradimas  -  jau  etruskai  naudojo  jį  prieš  2600  metų. 
Tačiau  jis  naudojamas  kitaip. 

Jis  skirtas  apsiginti  ne  nuo  lietaus,  bet  nuo  saulės  -  lygiai 
kaip  damos  darė  XVII  ir  XVIII  a.  Romėnų  imperijoje  juos  ren¬ 
kasi  pirmiausia  ponios,  priklausančios  vidurinės  klasės  aukš¬ 
tesnei  daliai,  itin  besistengiančios  nenudegti.  Visai  priešingai 
nei  dabar... 

Iš  tikrųjų  romėnų  požiūris  į  grožį  skiriasi  nuo  mūsiškio.  Žvilg¬ 
telėkime  į  freskas  ir  pastebėsime,  kad  vyrai  visuomet  vaizduo¬ 
jami  „nudegę“,  tamsiai  rausvo  kūno,  o  moterys  piešiamos  labai 
šviesios  -  beveik  baltos.  Žinia  akivaizdi:  vyras  yra  tamsesnis,  nes 

daug  laiko  praleidžia  atvirame  ore,  daug  ką  veikdamas  (darbas, 
kelionės,  susitikimai,  medžioklė,  karas...).  O  štai  moteris  ne  - 
jos  odos  baltumas  yra  gyvenimo,  praleisto  namuose  atsidėjus 
„moteriškiems“  darbams,  sinonimas:  prižiūrėti  vaikus,  rūpintis 
namais,  maisto  gaminimu  ar  pasiruošimu  šventėms  ir  puotoms. 
Tai  vis  veikla,  kai  nereikia  eiti  į  lauką.  Taigi,  šviesi  odos  spalva 
yra  romėnių  žavesio  dalis,  panašiai  kaip  plaukai  ir  makiažas.  Ypač 
aukšto  socialinio  statuso  moterų  atveju  tai  įrodymas,  kad  joms 
nereikia  eiti  gatvėn  ir  susidurti  su  minia  atliekant  kasdienius  dar¬ 
bus,  aiškus  priklausymo  aukštuomenei  ženklas...  Žodžiu,  šviesi 
oda  yra  statuso  simbolis.  Todėl  ir  reikalingas  skėtis... 

Žvelgdami  į  tris  ponias  pastebime  dar  šį  tą:  jų  visų  skirtingi 
veidai,  skirtingų  spalvų  akys,  net  skirtingas  kūno  sudėjimas,  bet 
visos  trys  yra  daugiau  ar  mažiau  panašaus  ūgio.  Vos  siekia  mums 
iki  peties... 

Tikrai,  šiandienos  mastais  romėnai  yra  labai  žemi.  Einant  gat¬ 
ve  galima  tai  pastebėti.  Vieninteliai  „kyšantys“  iš  minios  yra  tik 
vergai  keltai,  germanai  ar  Romos  piliečiai  iš  Galijos.  Bet  kai  kas 
dar  krinta  į  akis:  aplinkui  daug  vaikų  ir  mažai  senių. 

Mažaūgiai  žmonės  ir  daug  jaunimo...  Lygiai  tą  patį  šiandien 
galima  matyti  trečiojo  pasaulio  šalyse.  Taigi  Trajano  laikų  Roma 
priklauso  trečiajam  pasauliui? 


Roma  -  „ pašaliečių “  miestas? 

Kokie  buvo  Romos  gyventojų  veidai?  Ar  jų  veidai  buvo  tokie, 
kokius  sutinkame  šiandien  Italijos  sostinėje,  ar  kitokie?  Žino¬ 
ma,  kadangi  tai  daugiau  negu  milijono  gyventojų  miestas,  gat¬ 
vėse  gali  išvysti  visko  po  truputį:  šviesių,  juodų,  rudų...  bet  daž- 

nai,  kaip  pastebėjote,  dirbtuvėse,  skersgatviuose  ar  tarp  domus 
vergų  sutinkame  žmonių  su  Viduržemio  jūros  srities  ar  Artimų¬ 
jų  Rytų  veido  bruožais. 

Išties,  dauguma  imperinės  Romos  gyventojų  šiandien  būtų 
apibūdinami  kaip  „nepriklausantys  bendruomenei“,  kadangi  jie 
atvykę  pirmiausia  iš  imperijos  rytinių  provincijų  -  iš  tų,  kurios 
yra  dabartinėje  Turkijoje,  bet  romėnų  buvo  laikomos  „graikiš¬ 
komis“  (Azija,  Galatija,  Kilikija,  Kapadokija,  Bitinija)  -  arba  iš 
Artimųjų  Rytų,  pirmiausia  Sirijos. 

Prie  šių  reikia  pridėti  gyventojus,  kilusius  iš  Šiaurės  Afrikos, 
tai  šeimos,  kilusios  iš  Egipto  arba  derlingų  Kirenaikos  provinci¬ 
jų,  arba  iš  prokonsulinės  Afrikos  (Libijos  ir  Tuniso).  Nekalbant 
apie  imigrantus  iš  Mauritanijos  (Alžyras,  Marokas). 

Nereikia  manyti,  kad  tai  vien  prekiautojai,  įsikūrę  Romoje 
dirbti,  ar  minios,  primasintos  sostinės  dėl  įvairesnių  motyvų, 
panašiai  kaip  šiuolaikiniuose  didžiuosiuose  miestuose.  Iš  tik¬ 
rųjų  dauguma  jų  buvo  atgabenti  į  Romą  jėga  -  kaip  vergai.  Kai 
kurie  vis  dar  vergauja,  kiti  buvo  paleisti  (ir  tapo  atleistiniais), 
dar  kiti  yra  kilę  iš  vergų,  paleistų  laisvėn  prieš  kelias  kartas,  ir 
ramiai  užsiima  kokia  nors  veikla. 

Statistinis  tyrimas  parodė,  kad  60  procentų  Romos  gyven¬ 
tojų  vardų  buvo  graikų,  o  ne  lotynų  kilmės!  Kai  kurie  moksli¬ 
ninkai  mini  net  didesnį  kiekį  -  galbūt  net  iki  80  procentų.  Ne, 
visi  šie  žmonės  iš  tikrųjų  nėra  kilę  iš  Graikijos:  juoba  kad,  kaip 
jau  minėjome,  romėnams  Graikija  geografiškai  apėmė  net  ir  Ar¬ 
timuosius  Rytus,  be  to,  labai  paplitęs  buvo  paprotys  graikiškus 
vardus  suteikti  vergams,  kad  ir  kokia  būtų  jų  kilmės  šalis.  Tačiau 
šie  duomenys  sako,  kad  bent  šeši  iš  dešimties  sostinės  gyvento¬ 
jų  (jei  ne  daugiau)  nėra  kilę  nei  iš  Romos,  nei  iš  Apeninų  pusia¬ 
salio,  ir  tai  stulbina. 

Tai  visiškai  patvirtina  faktą,  kad  Roma  buvo  ir  liks  per  am¬ 
žius  milžiniškas  genetinis  katilas,  kuris  vienija  ir  sumaišo  pačios 
įvairiausios  kilmės  tautas  ir  genus,  taip  ligi  tol  niekada  senovėje 
nebuvo.  Taigi,  apibūdinti  „tikrą  romėną“,  kaip  kartais  girdime 
tariant  šiandien,  nėra  jokios  prasmės,  kadangi  nuo  seniausių  lai¬ 
kų  mieste  buvo  tokia  pat  įvairovė  žmonių  kaip  šiandienos  oro 
uoste... 


Viena  diena  senovės  Romoje 


ĮDOMU 

Senovės  Romos  gyventojai 

Ką  sako  apie  Romos  gyventojus  medicinos,  antropologi¬ 
jos  ir  demografijos  duomenys?  Akimirką  paliekame  115 
metų  po  Kristaus  Romą  ir  einame  į  laboratorijas,  kur  ant¬ 
ropologai  ir  archeologai  tyrinėja  tą  tokį  tolimą  laikotarpį. 

Iš  pažiūros  tai  sudėtinga  užduotis,  prabėgo  devynioli¬ 
ka  šimtmečių,  ir  vis  dėlto  įvairių  technologijų  padedami 
mokslininkai  gana  tiksliai  gali  atkurti  asmenis,  kuriuos  iki 
šiol  sutikome  romėnų  imperijos  sostinės  gatvėse. 

Įsivaizduokite,  kad  atsidūrėte  nusikaltimo  vietoje  ir 
stebite  dirbančius  ekspertus.  Technologijos,  taikomos 
studijuoti  senovės  romėnus,  yra  labai  panašios.  Iš  kapuo¬ 
se  rastų  kaulų  ir  griaučių  galima  gauti  labai  daug  informa¬ 
cijos,  kartais  ir  stebinančios. 

Vidutinis  mūsų  tyrinėjamo  laikotarpio,  tai  yra  I  ir  II  a. 
po  Kristaus,  gyventojų  ūgis  yra  1,65  metro  vyro  ir  1,55 
metro  moters!  Vidutinis  įvairiais  metodais  apskaičiuotas 
svoris  yra:  vyro  -  65  kilogramai,  moters  -  49  kilogramai. 

Gali  atrodyti  mažai...  Tačiau  toks  buvo  vidutinis  Eu¬ 
ropos  gyventojų  ūgis  per  šimtmečius.  1930  m.  jis  buvo 
1,67  m  ir  tik  pokario  metais  (tiksliau,  septintajame-aš- 
tuntajame  dešimtmetyje)  pranoko  1,70  m  dėl  geresnių 
gyvenimo  ir  maitinimosi  sąlygų.  Šiandien  vidutinis  Eu¬ 
ropos  gyventojų  ūgis  yra  1,76  m  vyrų  ir  1,64  m  moterų, 
italų  šiek  tiek  mažesnis,  atitinkamai  1,75  ir  1,62  m. 

Griaučiai  slepia  kitų  staigmenų.  Antropologai  rentgenu 
tyrė  daug  ilgųjų  kaulų,  pavyzdžiui,  blauzdikaulių  -  ne  ieš¬ 
kodami  lūžių,  bet  nagrinėdami  romėnų  vaikystę.  Taip  buvo 

pastebėtos  plonos  baltos  linijos  kaulo  gelmėje  (Harris  lini¬ 
jos),  atskleidžiančios  skurdų  augimą  pirmaisiais  gyvenimo 
metais  ar  paauglystėje  -  dėl  ligos,  bado  ar  tiesiog  prasto 
maitinimosi.  Tai  akivaizdūs  nelengvos  vaikystės  požymiai. 

Kažkas  panašaus  randama  dantyse.  Stebint  jų  paviršių 
buvo  pastebėti  lygiagretūs  dantenoms  grioveliai  emalyje. 
Tai  taip  pat  rodo,  kad  dantų  augimas  kurį  laiką  buvo  pri¬ 
stabdytas. 

Priešingai  negu  galima  būtų  pagalvoti,  labiau  kentė 
ne  vargingi  kaimo  gyventojai,  bet  miesto  romėnai.  Net  ir 
pasiturintys.  O  tai  atskleidžia  senovės  Romos  gyvenimo 
bruožą,  kuris  nedažnai  aptariamas. 

Panašiai  kaip  karo  metais,  kaime  maisto  netrūko.  O 
mieste  dažnai  stigo  vienų  ar  kitų  pagrindinių  produktų. 
Net  ir  geriausiais  laikais  maistas  nebuvo  visavertis  ir  gerai 
subalansuotas:  vargingesnį  sluoksniai  nesunkiai  nuslys- 
davo  iki  nepakankamo  maitinimosi,  jeigu  ne  iki  paties 
tikriausio  bado.  Be  to,  didelių  miestų  gyventojų  nuolat  ty¬ 
kojo  įvairiausios  ligos  ir  infekcijos.  Visa  tai  paaiškina  „ken¬ 
tėjimo  pėdsakus“,  kuriuos  matome  ant  griaučių,  ir  mažą 
romėnų  ūgį. 

Bet  tai  dar  ne  viskas.  Romėnai  gyveno  trumpai:  įvei¬ 
kus  vaikiškas  ligas,  vyro  gyvenimo  trukmė  buvo  41  me¬ 
tai,  moters  -  29!  Maža  moterų  gyvenimo  trukmė  yra 
nulemta  mirčių  gimdant.  Žinoma,  kalbame  apie  vidutinę 
statistiką:  nėra  taip,  kad  sulaukęs  keturiasdešimt  vienų 
romėnas  staiga  susmuktų  į  jūsų  rankas,  yra  ir  sulaukusių 
solidaus  amžiaus,  bet  tokių  buvo  tikrai  mažai. 

Tiek  mažai,  kad  jie  ir  šiandien  dar  būtų  naujiena.  Įrašas 
ant  antkapio,  neseniai  iškelto  į  šviesą  vergų  ir  atleistinių 

Vatikano  Santa  Rosa  nekropolyje,  byloja  apie  atleistinį 
Lucijų  Sutorijų  Abaskantą,  mirusį  net  90  metų:  ...qui  vixit 
annis  LXXXX...  (lot.  kurs  gyveno  metų  90),  rašoma  epi¬ 
grafe,  kuris  nustebino  net  ir  jo  atradėjus.  Kaip  tiems  lai¬ 
kams,  jis  atrodė  tikras  Matuzalis! 

Šiuo  požiūriu  įdomus  yra  kitų  -  Ostijos  gyventojų  - 
antkapių  tyrimas.  Romėnai  turėjo  paprotį  beveik  visada 
rašyti  mirusiojo  amžių,  kartais  net  ir  perdėtai:  rašė  gyve¬ 
nimo  metus,  mėnesius  ir  dienas...  Kartais  net  ir  valandas! 
Žinoma,  šie  antkapiai  turi  grynai  pažintinę  vertę,  kadangi 
turime  ne  visus  Ostijos  gyventojų  antkapius,  o  tik  dalį. 
Be  to,  pagyvenusio  žmogaus  amžius  nebebuvo  rašomas 
(išskyrus  retus  atvejus,  kaip  jau  matėme),  kadangi  mirtis 
atrodė  natūralus  įvykis. 

Ištyrus  šešis  šimtus  antkapių  aiškėja  įdomių  duome¬ 
nų.  Žinome,  kad  vaikų  mirtingumas,  kaip  ir  visose  netur¬ 
tingose  arba  ikitechnologinėse  visuomenėse,  buvo  labai 
didelis.  Stebina  tai,  kad  jis  nebuvo  vienodas  visiems:  iki 
dešimties  metų  mirdavo  pastebimai  daugiau  berniukų 
(42  procentai)  negu  mergaičių  (34  procentai).  Galbūt 
dėl  didesnės  berniukų  judėjimo  laisvės  (ir  iš  to  kylančių 
pavojų),  palyginti  su  mergaitėmis.  Įdomu,  bet  tarp  dvi¬ 
dešimties  ir  trisdešimties  metų  viskas  pasikeičia:  mirė 
daugiau  moterų  (25  procentai)  negu  vyrų  (18  procentų). 
Šiuo  atveju  skirtumas  susidaro  dėl  mirčių  per  gimdymą, 
tai  tikras  žudikas. 

Nors  galutinai  dar  neištirta,  griaučių  tyrimai  atskleidė 
dar  vieną  įdomų  faktą:  tam  tikromis  aplinkybėmis  šei¬ 
mininkų  ir  vergų  dantų  būklė  skiriasi.  Tai  matyti  kaimo 
vilose,  naudojamose  kaip  žemės  ūkio  fermos:  šeimininkų 

dantys  labiau  pažeisti  negu  vergų.  Šis  paradoksas  paaiš¬ 
kinamas  tuo,  kad  vienų  dieta  buvo  turtingesnė  cukraus 
negu  kitų.  Vienas  iš  pasiturimo  gyvenimo  trūkumų... 


Astuonios  didžiosios  senovės  Romos 
problemos  (tokios  pat  kaip  ir  šiuolaikinės) 


Kaip  taikliai  pabrėžė  profesorius  Romolo  Augusto  Staccioli, 
problemos,  kamavusios  romėnus  imperatorių  laikais,  yra  neįti¬ 
kėtinai  panašios  į  varginančias  šiandieninės  Romos  (ir  visų  kitų 
didelių  miestų)  gyventojus.  Per  šiek  tiek  mažiau  nei  du  tūkstan¬ 
čius  metų  padėtis  nė  kiek  nepasikeitė.  Peržiūrėję  sąrašą  neaptin¬ 
kame  jokių  staigmenų: 

•  eismas; 

•  triukšmas  ir  chaosas  gatvėse  ir  skersgatviuose; 

•  laikas,  užtrunkamas  kelionėje; 

•  miesto  šiukšlės  ir  purvas; 

•  nekilnojamojo  turto  krizė  ir  beprotiškos  kainos; 

•  griūvantys  ir  nesaugūs  pastatai; 

•  laukinė  imigracija; 

•  nesaugumas  naktimis. 

Taigi,  kaip  ir  šiandien,  keliauti  po  Romą  buvo  keblu.  Ir  tai  ne¬ 
paisant  garsaus  Cezario  45  m.  prieš  Kristų  paskelbto  įstatymo, 
kuris  leido  judėti  tik  transporto  priemonėms,  atliekančioms 
darbus  visuomenės  poreikiams  patenkinti  (apie  tai  jau  kalbėta), 
ir  draudė  privačių  transporto  priemonių  judėjimą  nuo  aušros 
iki  saulėlydžio.  Bet,  kaip  ir  šiais  laikais,  taip  ir  romėnų  epochoje, 
kai  kurie  pareigūnai  ir  tam  tikri  „privilegijuotieji“  galėjo  naudo¬ 
tis  savo  priemonėmis.  Žodžiu,  jau  tuomet  būta  VIP  limuzinų... 
O  triukšmas  gatvėse  ir  skersgatviuose  buvo  kita  problema.  Pa¬ 
klausykite,  ką  Marcialis  sako  apie  dienos  chaosą:  „Romoje  nėra 
vietos,  kur  vargšas  galėtų  susikaupti  ar  pailsėti.  Ryte  tau  nelei¬ 
džia  gyventi  mokytojai  mokykloje,  naktį  -  kepėjai,  visą  dieną  - 
variakalių  kūjai.  Štai  pinigų  keitėjas  purto  savo  purviną  stalą, 
ant  kurio  -  Nerono  monetų  krūvelės...  Ten  auksakalys  spindin¬ 
čiu  kūjeliu  kala  Ispanijos  auksą...  Neliauja  šaukti  Belonos  (karo 
deivė)  kulto  fanatikai;  laivo  sudužėlis  laikosi  įsikibęs  medžio 
gabalo,  padedančio  papasakoti  savo  istoriją;  žydukas,  motinos 
išmokytas  prašyti  išmaldos;  bedantis  šaukiantis  degtukų  per¬ 
pardavėjas...“  Jam  pritaria  Juvenalis,  klausdamas:  „Kokiame 
nuomojamame  name  Romoje  galima  išsimiegoti?  Išsimiegoti 
gali  tik  jei  turi  daug  pinigų.“ 

Šiandien  keliauti  Romoje  net  ir  mažais  atstumais  reiškia  pra¬ 
rasti  daug  laiko;  išties  automobilių  eismas  perkrauna  ir  paraly¬ 
žiuoja  miestą.  Tas  pats  buvo  ir  cezarių  laikų  Romoje,  nors  gatvėse 
judėjo  tik  žmonės,  ne  mašinos.  Kai  kurie  autoriai  skundžiasi,  kad 
negali  nueiti  į  du  susitikimus  tą  patį  rytą,  kadangi  atstumai,  ku¬ 
riuos  reikia  nukakti,  yra  dideli  ir  kelionės  užima  per  daug  laiko. 

Taigi,  „nepriklausantieji  bendrijai“  buvo  tikra  problema.  Ju¬ 
venalis  praneša,  kad  miestas  yra  tiesiog  jų  rankose  ir  kad  siriška 
upė  Orontas  kuris  laikas  plukdo  savo  vandenis  į  Tibrą  „atneš- 

dama  su  savimi  kalbą  ir  aprangą,  fleitininkus,  styginius  instru¬ 
mentus,  egzotiškus  būgnelius  ir  merginas,  priverstas  verstis 
prostitucija  prie  Cirko“.  Negalima  nenubrėžti  atstumiančio  pa¬ 
lyginimo  su  dabartine  slavių  prostitucija.  Kaip  šiandien  stotys 
yra  vieta,  kur  lengviausiai  susitinka  imigrantai  ir  svetimtaučiai, 
panašiai  tuomet  tokia  buvo  Romos  zona  link  Apijaus  ir  Ostijos 
kelio.  Tai  buvo  tikrai  tie  keliai,  kuriais  visi  užsieniečiai,  atvykę 
iš  rytinės  Viduržemio  jūros  pusės  ir  Afrikos,  kakdavo  sostinėm 
jie  išlipdavo  iš  laivų  Brindizio,  Pocuolio  ar  Ostijos  uostuose  ir 
paskui  pasiekdavo  sostinę.  Žinoma,  daugybės  užsieniečių  atvy¬ 
kimas  (taip  pat  ir  Romos  piliečių,  traukiamų  didžiojo  miesto) 


Minios  vaizdas  gatvėje.  Romoje  jau  žinoma  daugelis  „šiuolaikinių"  problemų: 
chaotiškas  eismas  (pėsčiųjų),  prekystaliai,  lipantys  ant  šaligatvių... 

negalėjo  niekaip  kitaip  paveikti  nekilnojamojo  turto  kainų,  kaip 
tik  jas  pakelti,  jos,  kaip  jau  minėjome,  buvo  keturis  kartus  di¬ 
desnės  negu  likusioje  pusiasalio  dalyje.  To  rezultatas  -  laukinis 
spekuliavimas  nekilnojamuoju  turtu,  tarsi  grybus  auginantis 
aukštas  „kareivines“,  statomas  greitai  ir  iš  prastos  kokybės  me¬ 
džiagų.  Padarinys  -  ganėtinai  dažnos  griūtys.  Juvenalis  apie  tai 
labai  aiškiai  kalba,  aprašydamas  miestą,  kuris  „daugiausia  laikosi 
ant  silpnų  gegnių“,  ir  skundžiasi,  kad  „administratorius  užden¬ 
gia  seną  žiojinčią  skylę  ir  mums  liepia  miegoti  ramiai,  bet  irimas 
ir  toliau  kabo  virš  mūsų  galvos“.  Purvu  ir  šiukšlėmis  kai  kurie 
Romos  kampai  ir  skersgatviai  primena  Artimųjų  Rytų  miestų 
gatves,  kur  dažnai  vaikščiojama  ant  visų  rūšių  šiukšlių  -  nuo  bu¬ 
telių  iki  išmestų  daržovių  -  sluoksnių:  „Vienam  kampe  kalė  nu- 
šašus  sprunka,  kitam  voliojas  kiaulė  purvina“,  -  sakė  Horacijus. 
Ir  pagaliau  naktinis  nesaugumas,  kuris  ir  šiandien  yra  problema: 
gerai,  kad  jis  nepasiekia  imperinės  Romos  lygio,  jeigu  teisybė 
tai,  ką  teigia  Juvenalis:  „Tave  gali  palaikyti  nerūpestingu  [...],  jei 
eini  į  pokylį  neparašęs  testamento!“ 


11.00  vai. 
Vergų  turgus 


Beklaidžiodami  po  miestą,  atėjome  į  aikštę.  Ji  plyti  gatvės  pa¬ 
baigoje.  Aikštė  nėra  didžiulė,  bet  turi  kažką  ypatinga,  kadangi 
iš  judėjimo  aplink  galima  spręsti  apie  neįprastai  kunkuliuojantį 
joje  gyvenimą.  Mums  vėl  tenka  spraustis  pro  žmones,  kaip  tur¬ 
gaus  minioje.  Staiga  sutinkame  gerai  apsirengusį  vyrą,  įnirtingai 
stumdantį  visus  sutiktuosius.  Jis  žemo  ūgio,  apkūnus,  šiurkštus 
ir  arogantiškas.  Spėjame,  kad  tai  neturėtų  būti  patricijus,  grei¬ 
čiausiai  buvęs  vergas,  dabar  atleistinis,  tapęs  dar  agresyvesnis 
negu  jo  buvęs  šeimininkas.  Nustebę  pastebime,  kad  paskui  save 
tempia  kitą  žmogų  -  vos  prisidengusį  strėnjuoste:  tai  aukštas, 
raumeningas,  šviesiaplaukis  jaunuolis.  Žemaūgis  apsisuka  ir 
anam  šaukia  paskubėti  grasindamas  lazda,  panašia  į  botkotį. 
Jaunuolis  galėtų  jį  suplėšyti  į  gabalus  per  sekundę,  abiejų  fizi¬ 
nis  skirtumas  įspūdingas.  Bet  jis  nereaguoja,  jo  rankos  surištos, 
o  žvilgsnis  nudelbtas.  Tylomis  paspartina  žingsnį,  praeina  pro 
šalį,  jo  akyse  tik  nuolankus  savo  likimo  laukimas.  Tai  aiškiai  bar- 

baras  europietis,  tačiau  sunku  pasakyti,  iš  kurių  kraštų  atvykęs: 
gal  iš  už  Reno,  gal  iš  kitos  pusės  Dunojaus,  o  galbūt  net  iš  nese¬ 
niai  užkariautos  Dakijos.  Tikra  viena  -  supratome,  kas  vyksta 
šioje  aikštėje:  tai  vergų  turgus. 

Ketiname  tyrinėti  mūsų  kultūrai  svetimą  pasaulį,  bet  per 
istorijos  tūkstantmečius  jis  visuomet  egzistavo  visose  civiliza¬ 
cijose.  Nuo  Kinijos  iki  actekų  (kurių  turguose  buvo  specialūs 
skyriai,  skirti  priešams,  tapsiantiems  aukomis,  parduoti...).  Eu¬ 
ropoje  vergija  gyvavo  prieš  Romos  epochą  ir  truko  amžius  po 
Romos  žlugimo,  iki  pat  Renesanso  ir  dar  ilgiau.  Tam  tikru  metu 
buvo  uždrausta  krikščionių  atžvilgiu,  bet  ir  toliau  buvo  taikoma 
ne  krikščionims,  pavyzdžiui,  musulmonams. 

Žingsnis  po  žingsnio  priešais  mūsų  akis  atsiveria  žadą  gniau¬ 
žiantis  vaizdas.  Ant  eilės  medinių  pakylų,  tarsi  daugybės  sten¬ 
dų,  išrikiuoti  parduodami  vergai,  tikra  žmogiškoji  prekė:  čia  yra 
vyrų,  moterų,  vaikų.  Visi  ant  kaklo  turi  pakabintą  kortelę  su  api¬ 
būdinimais,  lyg  būtų  vyno  ar  aliejaus  buteliai  prekybos  centre. 
Keliais  baisiai  primityviais  žodžiais  vergų  pirkliai,  mangones, 
skelbia  kilmę,  kokybę  ir  galbūt  kokį  nors  trūkumą.  Skaitome:  „Iš 
Nubijos,  labai  stiprus,  valgo  mažai,  nemaištingas“,  „Galija,  kepė¬ 
jas  ir  konditeris,  bet  gali  dirbti  visus  darbus,  aklas  viena  akim“ 
arba  „Išmintingas,  kalba  graikiškai,  Rytuose  tarnavo  kilmingai 
šeimai,  idealus  mokyti  filosofijos  ir  deklamuoti  eiles  pokyliuose“ 
ir  net  „Dakijos  kunigaikščio  dukra,  nekalta,  patarnauja  namuose, 
puikiai  tinka  lovai  šildyti“.  Kiek  šiais  užrašais  galima  pasikliauti? 
Romėnai  žino,  kad  mangones  nereikia  pasitikėti,  nes  jie  padarys 
viską,  kad  uždirbtų,  pridengdami  trūkumus  ir  paslėpdami  „sa¬ 
vais  triukais  viską,  ką  nėra  malonu  matyti“,  kaip  sakė  Seneka... 

Vergai,  regis,  neišduoda  emocijų.  Šiose  akyse,  įrėmintose  ru¬ 
dų  ar  juodų  garbanotų  plaukų,  -  j  okio  maišto,  pykčio  ar  nevilties. 

Vis  dėlto  kiekvienas  jų  slepia  savyje  skausmingą  tragediją,  ku¬ 
rią  atsinešė  čia.  Dabar  laukia,  susitaikę  su  likimu.  Žino,  kad  jų 
ankstesnis  gyvenimas  baigtas  amžinai  ir  per  keleto  minučių 
tarpsnį  įgis  kitą  kryptį,  galbūt  galutinę.  Kuo  jie  taps?  Atsidurs 
patricijaus  namuose  tarp  jo  tarnų?  Tai  būtų  neblogai,  kadangi, 
jeigu  nekreiptume  dėmesio  į  galimą  seksualinį  išnaudojimą,  yra 
viltis,  kad  vieną  dieną  bus  paleisti  ir  dar  gerokai  paremti,  jei  šei¬ 
mininkas  svarbus  Romėnų  visuomenėje.  Visai  kitaip  nutiks,  jei 
atsidurs  parduotuvėje  ir  turės  nešioti  sunkius  ryšulius,  o  jo  kan¬ 
kintojas  šeimininkas  bus  buvęs  vergas.  Tačiau  būna  ir  blogiau. 
Baigti  viešnamyje:  gimei  ir  augai  kilmingoje  aplinkoje,  gyvenai 
pagal  visuomenės  priimtas  taisykles  ir  staiga  tampi  paprastu 
seksualiniu  objektu,  naudojamu,  kol  „sulūši“  ar  „susidėvėsi“  (iš¬ 
sekimas,  ligos  ar  pirminio  grožio  netekimas).  Bet  gali  būti  dar 
blogiau.  Dirbti  karjeruose  arba  tapti  turtingo  patricijaus  ūkio 
nuosavybe.  Kaimo  vergai,  kaip  žinoma,  gyvena  blogiausiomis 
sąlygomis,  gauna  mažai  maisto,  dažnai  mušami  ir  išnaudojami 
iki  galo... 

Tarsi  tai  būtų  gyvenimo  loterija,  stebime,  kaip  iš  rankų  į 
rankas  eina  šie  gyvenimai.  Keliaudami  nuo  vienos  pakylos  prie 
kitos,  mes  matome  žiaurius,  nežmoniškus  vaizdus,  kokius  gali 
išvysti  tiktai  gyvulių  turguje:  ant  lentų  pakylos  pardavėjas  pra- 
žiodo  vergą,  kad  parodytų  dantis  ir  pademonstruotų  klientui 
jo  burnos  kvapą.  Kitas  maigo  moters  krūtis  ir  glosto  jos  pilvą 
priešais  šlykštų  storo  ir  prakaituoto  kliento  žvilgsnį.  O  dar  vie¬ 
nas,  kad  parodytų,  koks  stiprus  ir  tvirtas  parduodamas  vergas, 
daužo  milžiniško  germano  pečius  ir  krūtinę,  glosto  šlaunis  ir 
blauzdas. 

Tai,  ką  girdime,  irgi  stebina. 

„Pažiūrėk,  koks  gražus  jaunuolis,  laikys  visą  gyvenimą.“ 

„Jo  akys  apkrėstos,  nenoriu.“ 

„Apsuk  ją!  Parodyk  man  sėdmenis!“ 

„Neštuvų  vergui  pakeisti  šitas  labai  tiks:  žiūrėk,  jis  gero  ūgio 
ir  šviesiaplaukis,  kaip  ir  kiti.“ 

„Noriu  tamsios,  sakiau  tau.  Nukeipusios  šviesiaplaukės  ne¬ 
patinka  mano  šeimininkui.“ 

„Nebrangus,  atiduodu  kaip  draugui:  dabar  nubiai  pasidarė 
labai  reti.“ 

„Šitas  su  trečia  amfora  man  sugrius:  ar  nematai,  koks  liesas?“ 

„Ne,  ne  šitas,  tas  šalia  man  labiau  patinka:  kiek  kainuoja?“ 

„Nuimk  juostą  nuo  kaktos.  Va,  matai,  mano  teisybė:  jam 
„F“  įrėžta!  Sakiau  tau  -  tai  bėglys!“  (Romėnų  laikais  sugautam 
pabėgėliui  vergui  kaktoje  buvo  išdeginama  fug  (tai  yra  bėglys) 
arba/ur,  jeigu  jis  būdavo  vagis.) 

Toliau  tyrinėjame  aikštę  pirkėjų,  pardavėjų  ir  ką  tik  įsigytų 
vergų  minioje.  Vergų  prekyba  yra  vieša,  ji  vyksta  įvairiose  vieto¬ 
se:  ne  tik  forume,  bet  ir  parduotuvėse.  Taisyklės  aiškios:  reikia 
pamatyti  prekę,  įvertinti  kokybę  ir  derėtis  -  kaip  ir  kiekviename 
turguje. 

Dažnai  vergų  turgūs  parduoda  skirtingų  rūšių  vergus  pagal 
dienas:  „stipriųjų“  sunkiems  darbams  diena,  paskui  ateina  „ama¬ 
tų“  eilė,  tai  yra  kepėjų,  šokėjų,  masažuotojų  ir  taip  toliau.  Dar  kita 
skirta  berniukams  ir  mergaitėms,  tinkantiems  namams  ir  puo¬ 
toms  (bei  kitiems  pasilinksminimams).  Tada  ateina  iškrypėlių 
diena,  arba  jiems  būna  skirtas  sektorius:  tai  nykštukai,  milžinai, 
vergai  su  kokiais  nors  fiziniais  trūkumais,  kuriuos  galima  panau¬ 
doti  įvairiais  būdais... 

Vergų  pasaulis 

Vergų  turgūs  yra  vieta,  kur  Romos  kosmopolitiškumas  atsisklei¬ 
džia  ypač  akivaizdžiai.  Išties,  vergai  atvyksta  iš  pačių  tolimiausių 
imperijos  sričių,  net  iš  už  jos  ribų,  ir  priklauso  pačioms  įvairiau¬ 
sioms  tautoms.  Įdomu  tai,  kad  imperijoje  nėra  rasizmo,  niekas 
nediskriminuojamas  dėl  savo  odos  spalvos.  Skirtingas  yra  statu¬ 
sas:  esi  Romos  pilietis,  užsienietis  ( peregrinus )  arba  vergas. 

Vergų  turgus  turi  griežtas  taisykles:  prekiautojas  turi  sumo¬ 
kėti  už  „importo  ir  eksporto  teisę“  ir  dar  pardavimo  mokestį. 
Šie  prekiautojai  paprastai  romėnų  niekinami  ir  dažnai  yra  rytie¬ 
tiškos  kilmės.  Bet  kur  jie  randa  vergų  parduoti?  O  ypač  -  kaip 
tampama  vergu?  Įvairiai.  Kai  kurie  jau  gimsta  vergais  -  pakanka, 
kad  jūsų  motinos  šeimininkas  pasinaudotų  ja,  ir  automatiškai 
jūs  tapsite  jo  nuosavybe.  Gali  jus  pasilaikyti  ar  parduoti  ir  šiek 
tiek  užsidirbti.  Tuo  požiūriu  romėnai,  įsigiję  daug  vergų,  turėjo 
pačius  tikriausius  „veislynus“,  maitinančius  turgų. 

Tačiau  dauguma  vergų  gimė  laisvi,  imperijoje  ar  už  jos  ribų, 
ir  tik  vėliau  pateko  į  vergiją:  tai  karo  belaisviai,  kuriuos  Romos 
valstybė  parduoda  atskiriems  žmonėms  (net  taikos  laikotar¬ 
piais  visuomet  kur  nors  vyksta  kovos  ir  netrūksta  paskui  žy¬ 
giuojančius  legionus  keliaujančių  prekiautojų,  norinčių  įsigyti 
belaisvių).  Daug  vergų  nuperkama  už  Rytų  Europos,  Azijos  ar 
Afrikos  sienų  (kaip  ir  vėlesniais  šimtmečiais,  turtinguose  Ara¬ 
bijos  ar  Europos  rūmuose  arba  pasiturinčių  žemvaldžių  ame¬ 
rikiečių  dvaruose,  kur  atvykdavo  vergai  iš  juodosios  Afrikos). 
Be  to,  dar  yra  nuteistų  nusikaltėlių,  nenorimų  vaikų,  paliktų 
gatvėje  ir  auginamų  ne  itin  išrankių  žmonių,  juos  paverčiančių 
vergais  (panašus  likimas  laukia  nusikaltėlių  ar  piratų  pagrobtų 
vaikų). 

Pagaliau  yra  paprastų  prasiskolinusių  žmonių,  savo  kredi¬ 
torių  parduotų  vergų  prekiautojui...  Nors  įstatymai  juos  skiria 
nuo  tikrųjų  vergų.  Pagaliau  stebina  ir  kraštutinė  vergijos  forma, 
kurią  galėtume  apibūdinti  kaip  „autovergiją“.  Kalba  apie  laisvus 
gimusius  žmones,  bet  tokius  vargšus,  kad  norėdami  išgyventi  jie 
parsidavė  kitiems... 

Kaip  minėjome,  labai  didelis  skirtumas  tarp  miesto  (familia 
urbana )  ir  kaimo  vergų  (familia  rustica).  Su  pirmaisiais  papras¬ 
tai  elgiamasi  geriau,  kad  nesumažėtų  jų  vertė,  jeigu  prireiktų 
parduoti.  Tačiau  kaimo  vergams  tai  negalioja.  Jų  gyvenimas  yra 
šiurpus:  jie  paklūsta  buvusio  vergo,  kuris  vadovauja  nuosavybės 
ar  ūkio  savininko  vardu,  įsakymams.  Anot  jo,  nedirbantis  vergas 
yra  nenaudingas.  Taigi,  visas  jo  laikas  turi  būti  skirtas  darbui,  jo¬ 
kio  laiko  nelieka  pailsėti,  patingėti  arba  asmeniniam  gyvenimui. 

Šiuose  pačiuose  tikriausiuose  „lageriuose“  (vilos  yra  tarsi 
priverstinių  darbų  stovyklos:  apstulbsti  pagalvojęs,  kad  vieta, 
kur  laikomi  vergai,  vadinama  ergastulum*\ )  vedybos  irgi  nėra 
vergo  priimamas  sprendimas:  ūkininkas  nusprendžia,  ar  jis 
gali  „poruotis“  ir  su  kokiu  partneriu.  Šiuo  požiūriu  vergas  labai 
primena  karvę  arba  šunį.  Išties,  skirtumas  minimalus  ir  trum¬ 
pai  nusakomas  keliais  žodžiais:  darbinis  gyvulys  apibūdinamas 
kaip  instrumentum  semivocalis** ,  o  vergas  -  instrumentam  voca- 
lis***...  Vienintelis  skirtumas  yra  kalba! 

Turėti  daug  vergų  yra  turto  ženklas.  Privačiuose  namuose 
paprastai  jų  sutinkame  nuo  penkių  iki  dvylikos,  niekada  dau¬ 
giau  negu  dvidešimt.  Vis  dėlto  kai  kurie  patricijai  jų  turi  net  iki 


*  Mažas  kalėjimas  (lot.). 

**  Pusiau  kalbantis  įrankis  (lot.). 

***  Kalbantis  įrankis  (lot.). 

penkiasdešimties  mieste  ir  galbūt  du  tris  tūkstančius  už  Romos 
savo  ūkiuose. 

Aišku,  yra  ir  „visuomeniniai“  vergai,  priklausantys  miestui 
arba  valstybei  bei  imperatoriui.  Pastarieji  dirba  viešuosius  dar¬ 
bus,  pavyzdžiui,  didžiosiose  termose,  ugniagesių  būriuose,  mais¬ 
to  sandėliuose  ir  jį  skirstydami,  kiti  įdarbinti  gatvių,  tiltų  ir  pan. 
statybose. 


Vienu  kitu  dažnai  šiurkščiu  žodžiu  vergų  prekiautojai ,  mangones,  paskelbia 
tautybę,  kokybę  ir  dar  kokį  nors  trūkumą.  Per  keletą  akimirkų  vergų  likimas 
pasikeis  amžinai. 

Dauguma  šių  vergų  vis  dėlto  įdarbinta  „biuruose“:  tai  jie  už¬ 
siima  administravimu  ir  finansais.  Taigi  kalbama  apie  žmones, 
kurie  moka  skaityti  bei  rašyti  ir  neretai  yra  išsilavinę.  Dėl  to  su 
jais  elgiamasi  geriau  nei  su  jų  kolegomis  kaimuose  ar  uostuose. 

Visi  šie  vergai  leidžia  romėnų  ekonomikai  tvirtai  stovėti  ant 
kojų.  Pagal  įstatymą  jie  yra  negyvos  būtybės,  „daiktai“.  Šeimi¬ 
ninkas  gali  su  jais  daryti,  ką  tik  nori,  net  užmušti.  Jų  mirtis  yra 
žaibiška  mažų  mažiausiai  vienu  atveju,  pagal  senovinį,  vėliau  pa¬ 
naikintą  įstatymą:  jeigu  šeimininkas  užmušamas  vergo,  visi  kiti 
jam  priklausantys  vergai  nužudomi  automatiškai,  kadangi  pasi¬ 
rodė  nesugebantys  jo  apginti,  tegul  ir  paprasčiausiai  įspėdami. 
Galima  įsivaizduoti,  kokia  atmosfera  viešpatauja  verg ąfamiliae 
kiekviename  domus... 

Išskyrus  porą  kitų  atvejų,  valstybė  visiškai  nesikiša  į  šeimi¬ 
ninko  ir  vergo  santykius.  Tai  uždaras  pasaulis  -  šeimininkas 
nuspręs,  ar  tai  bus  draugiški  santykiai,  ar  neįtikėtinas  išnaudo¬ 
jimas.  Įstatymas  nesikiš.  Kad  lengviau  būtų  suprasti  -  tai  tarsi 
dabar  valstybė  kištųsi,  jeigu  būtų  blogai  elgiamasi  su  plaktuvu 
ar  žoliapjove...  Šeimininkas  gali  nuspręsti,  ar  kankinti,  žaloti  ir 
net  nužudyti  savo  vergus. 

Bet  ar  tikrai  niekas  neprotestuoja?  Daugelis  protestuoja,  pa¬ 
vyzdžiui,  Seneka  arba  stoikai,  vergus  laikantys  žmogiškomis  bū¬ 
tybėmis,  o  ne  daiktais.  Taigi,  su  jais  reikia  atitinkamai  elgtis.  Tik 
vergų  svarba  imperijos  ekonomikoje  tokia  didelė,  kad  nė  vienas 
nė  nemano  išsiversti  be  jų.  Tačiau  vis  dėlto  ilgainiui  jų  padėtis 
pamažu  gerėja. 

Respublikos  laikais  jų  gyvenimo  sąlygos  išties  buvo  siaubin¬ 
gos,  o  imperijoje  amžiams  bėgant  vergai  ima  įgyti  jeigu  ne  „teisių“, 
tai  bent  jau  „leidimų“:  pavyzdžiui,  pasilaikyti  pinigus,  kuriuos  pa¬ 
tys  uždirbo,  kad  galėtų  išsipirkti  laisvę,  ir  net  tuoktis  pagal  savotiš- 

kas  vergų  vedybų  taisykles  (tačiau  vaikai  visada  bus  šeimininkui 
priklausantys  vergai).  Mažėja  kankinimų,  šeimininkams  uždraus¬ 
ta  žudyti.  Bet  maži  įpročiai  nesikeičia  -  pavyzdžiui,  „išnuomoti“ 
savo  vergą  parduotuvei,  kepėjui  ar  kitokiam  miesto  verslui  ir  pas¬ 
kui  priglausti  atlyginimą.  Tai  uždarbio  forma,  kuri  leidžia  net  ir 
neturtingiems  žmonėms  išgyventi  Romoje.  Pakanka  paprasčiau¬ 
siai  turėti  vieną  ar  daugiau  vergų. 

Pagaliau  turtingi  šeimininkai  turi  specialų  vergų  investavi¬ 
mo  būdą:  duoti  pinigų  sumą  ( peculium )  kokiam  nors  itin  talen¬ 
tingam  vergui,  galbūt  nupirkti  jam  dirbtuves  ir  taip  pastūmėti 
jį  užsiimti  amatu,  iš  kurio  tikrai  gaus  pelno.  Vergas,  aišku,  yra 
suinteresuotas,  kad  verslas  sektųsi,  nes  gyvens  geriau  negu  jo 
kolegos,  bus  šeimininko  gerbiamas  ir,  jei  pavyks,  gaus  laisvę  (tai 
labai  įmanoma,  jei  dominus  jį  gerbia),  dirbs  sau  ir  susikurs  padė¬ 
tį  visuomenėje. 

Kaip  Romos  gatvėse  atpažinti  vergą?  Kad  tai  nelengva,  pa¬ 
tvirtina  ir  graikų  istorikas  Apianas.  Išoriškai  jis  labai  primena 
laisvą  žmogų.  Kūno  sudėjimas,  veido  bruožai  ir  priklausymas 
etninei  grupei  nepadės  jo  atpažinti.  Dar  ir  dėl  to,  kad  daugelis 
Romos  piliečių  yra  atleistiniai  arba  buvusių  vergų  palikuonys... 
Taigi  reikia  atkreipti  dėmesį  į  drabužius,  paprastai  kuklesnius.  Ir 
dar  paieškoti  detalių:  dažnai  ant  kaklo  turi  pakabintą  lentelę  (ar 
net  užsegtą  „antkaklį“),  kaip  šiandien  mes  kabiname  šunims  ar 
katėms.  Ant  jos  užrašytas  vardas,  kartais  atlygis  tam,  kas  praneš 
šeimininkui...  Vienoje  Ostijos  dirbtuvėje  (netoli  Dianos  gatvės) 
rastas  antkaklis,  parengtas  suvirinti  ant  vergo  kaklo.  Antkaklyje 
įrašyta:  „Laikyk  mane,  kad  nepabėgčiau:  bėgu“  ( Tene  me  nefu- 
giam,fugio). 

Ant  medalio,  prikabinto  prie  kito  bronzinio  antkaklio,  kuris 
dabar  yra  Romos  nacionalinio  muziejaus  Diokleciano  termose 

kolekcijos  dalis,  galime  perskaityti,  kad  sugrąžinusiam  pabėgusį 
nuo  šeimininko  Zonino  vergą  bus  išmokėtas  solidas  (Konstan¬ 
tino  įvesta  aukso  moneta,  iš  kurios  kilęs  italų  žodis  „soldo“  -  pi¬ 
nigai):  Fugi,  tene  me  cum  revocaveris  me  domino  meo  Zonino  acci- 
pis  solidum.  Šis  vergas  gyveno  gerokai  vėliau  nei  epocha,  kurioje 
lankomės  (tarp  300  ir  500  po  Kristaus),  bet  paprotys  gyvavo 
toks  pat  per  visą  imperijos  laikotarpį. 

Išeidami  iš  vergų  turgaus  susiduriame  su  pilnomis  ašarų  ru¬ 
daplaukės  mergaitės  akimis,  ją  vedasi  vyriškis  -  likimas  jai  pa¬ 
lankus,  tik  ji  to  dar  nežino,  jos  nepardavinės  po  keturis  soldus 
viešnamyje,  ji  atsidurs  pasiturinčioje  šeimoje,  kur  bus  gerbiama 
tiek,  kiek  tai  leidžia  jos  padėtis...  Stebėdami  jos  veidą,  susivė¬ 
lusius  plaukus  ir  beveik  vaikišką  kūną,  taip  žiauriai  rodomą  ant 
pakylos,  klausiame  savęs:  ar  ji  kada  atgaus  laisvę?  Jei  pasiseks, 
galbūt. 

Daugelis  vergų  atgauna  laisvę  manumissio,  tai  yra  išlaisvini¬ 
mo,  būdu.  Tai  gali  būti  padaryta  įvairiais  būdais.  Šeimininkas 
gali  įteisinti  išlaisvinimą  laišku  ar  testamentu  (labai  paplitęs 
atvejis).  Arba  einama,  pavyzdžiui,  į  Trajano  forumą,  į  Ulpijų 
baziliką,  kur  buvo  perkeltas  senovinis  Atrium  libertatis  (pažo¬ 
džiui  -  „laisvės  namas“),  ir  vergas  įrašomas  į  cenzorių  sąrašus 
kaip  Romos  pilietis.  Tą  akimirką  vergas  tampa  atleistiniu,  įgyja 
Romos  pilietybę  ir  kiekvieno  Romos  piliečio  pilietines  teises, 
tai  yra  tokias  pačias  kaip  kad  turi  jo  šeimininkas,  tačiau  pasta¬ 
rajam  pagal  įstatymą  jis  kasmet  turi  atidirbti  tam  tikrą  skaičių 
dienų.  Jis  dabar  pas  sau  „šeimininkas“,  todėl  turi  pareigų  -  pa¬ 
vyzdžiui,  atidirbti. 

Nėra  abejonės,  kad  Romoje  ir  visoje  imperijoje  lengviau 
gyventi  atleistiniam  vergui  negu  laisvam  ne  piliečiui.  Išlais¬ 
vinimas  yra  tikroji  romėnų  visuomenės  „limfa“,  kadangi  taip 

ji  nuolat  pasipildo  naujomis  piliečių  (labai  motyvuotų  kopti 
aukštyn)  miniomis.  Įstatymai  skatina  išlaisvinimą,  bet  riboja 
masinį  vergų  atleidimą.  Augusto  laikų  įstatymas  įvedė  „rankų 
uždėjimo“  ribas  testamente,  buvo  nustatytas  santykis  tarp  tu¬ 
rimų  ir  atleidžiamų  vergų,  kad  atleidžiamųjų  skaičius  neper¬ 
koptų  daugiau  nei  šimtą.  Išties  žinome,  kad  Plinijus  Jaunesny¬ 
sis,  beveik  tūkstančio  vergų  savininkas,  testamentu  išlaisvino 
šimtą. 

Nuo  šios  akimirkos  buvusių  vergų  gyvenimas  radikaliai  kei¬ 
čiasi.  Dažnai  jie  susikrauna  turtus  ir  jų  gyvenimas  atkartoja  se¬ 
rialo  „Dinastija“  scenarijų.  Žinome  iš  antkapiuose  įrašytų  vardų, 
kad  kai  kurios  senosios  romėnų  šeimos,  turinčios  ekonominių 
sunkumų,  santuokomis  jungiasi  su  turtingais  iškilėliais:  pirmieji 
iš  to  gauna  finansinį  stabilumą,  taigi,  valdžią,  antrieji  -  kilmin¬ 
gos  šeimos  paramą,  būtiną  jų  visuomeniniam  kopimui... 

Kaip  tik  tuomet,  kai  mes  vaikštinėjame  po  Trajano  laikų 
Romą,  už  kelių  kilometrų,  Ostijoje,  galima  stebėti  akį  rėžiantį  to¬ 
kios  sąjungos  pavyzdį.  Sena  Lucilijų  Gamalų  šeima,  kurios  turtas 
visada  rėmėsi  žemės  ūkio  nuosavybe  ir  renta,  matė,  kaip  nuosek¬ 
liai  trupa  ir  nyksta  jos  paveldas.  Išties,  miesto  ekonomika  staiga 
pasikeitė,  kai  Trajano  valia  buvo  pastatytas  antras  uostas:  iškilo 
naujos,  labai  agresyvios  klasės,  susijusios  su  prekyba. 

Taigi,  Publijus  Lucilijus  Gamala  nusprendė  žengti  „didįjį 
žingsnį“,  galime  įsivaizduoti,  kaip  priešinosi  konservatyviausi 
šeimos  nariai.  Tai  sąjunga  su  „priešu“.  Išties  tai  reiškė  įsūnyti 
tokį  Knėjų  Sencijų  Felicijų,  iš  toli  atvykusį  atleistinių  vergų  pali¬ 
kuonį.  Tai  iškilėlis,  tikras  vietos  „oligarchas“,  susitelkęs  į  politiką 
ir  verslą,  puikią  karjerą.  Dabar  abu  tapo  stipresni. 

Kaip  gali  būti,  kad  rafinuota,  išsivysčiusi  ir  pažangi  romėnų  civili¬ 
zacija,  teisės  mylėtoja,  jautri  filosofijai,  meno  grožiui,  palikusi  še¬ 
devrų  visose  žmonijos  genijaus  srityse,  galėjo  sugalvoti  ir  priimti 
vergiją,  tokią  nežmonišką  žmonių  santykių  formą?  Viena  vertus, 
kaip  jau  minėjome,  romėnai  puikiausiai  žino,  kad  be  vergų  jų  pa¬ 
saulis  per  akimirką  sugriūtų.  Romėnų  visuomenė  galų  gale  yra 
„technologiška“,  bet  vis  dar  „ikipramoninė“  kadangi  vienintelis 
energijos  šaltinis  yra  žmonių  raumenys,  nėra  išrasta  mašinų,  ga¬ 
linčių  pakeisti  žmogų.  Taigi,  reikia  vergų.  O  tikrai,  kam  atsisakyti 
vergų?  Jų  darbas  nekainuoja  beveik  nieko  (arba  labai  mažai,  paly¬ 
ginti  su  jų  duodama  nauda)  ir  tai  teoriškai  neišsemiamas  šaltinis... 

Būti  vergu  imperinėje  Romoje  yra  tikrai  blogiau  negu  galime 
įsivaizduoti.  Šitos  tikrovės  savo  pasaulyje  nepažįstame.  Žinoma, 
yra  sekso  vergų,  kaip  slavės  arba  nigerietės,  elgetaujantys  ar  pe- 
dofilų  išnaudojami  vaikai.  Bet  tai  išimtys,  ir  tai  neteisėta. 

O  visame  senovės  pasaulyje,  ne  tik  romėniškame,  vergai  yra 
taisyklė.  Kad  tiksliai  suprastume,  koks  buvo  vergo  vaidmuo  Tra- 
jano  laikų  Romoje,  reikia  pamėginti  įsikūnyti  į  tų  laikų  romė¬ 
no  sąmonę.  Jau  pagalvoję  apie  naminį  gyvūną,  tarkim,  šunį  ar 
katę,  gerokai  priartėjame  prie  suvokimo.  Ne  dėl  to,  kad  jiems 
taip  pat  kabiname  ant  kaklo  lenteles,  bet  kadangi  turime  visišką 
valdžią  jų  gyvenime.  Perkame  juos,  parduodame,  kastruojame... 
Parduodame  jų  mažylius  (lygiai  kaip  romėnai  darė  su  vergų  vai¬ 
kais).  Tiesa,  visuomet  yra  vis  stiprėjantis  judėjimas  prieš  blogą 
elgesį,  net  apibrėžiant  „blogo  elgesio  su  gyvūnais“  nusikaltimo 
sąvoką  ir  įvedant  griežtas  bausmes.  Tačiau  tai  atsirado  visai  ne¬ 
seniai  ir  pirmiausia  yra  gerovės  visuomenės  (kuri  pasirūpina 
maistu  ir  vis  gudresniais  bei  brangesniais  prietaisais)  vaisius. 

Bet  galbūt  yra  geresnis  pavyzdys.  Tai  elektriniai  buitiniai 
prietaisai  ir  visi  technologijų  sukurti  patogumai,  palengvinantys 
mūsų  gyvenimą.  Tie,  kurių  turime  namie,  išties  atlieka  tuos  pa¬ 
čius  darbus,  kurie  praeityje  buvo  atliekami  tarnų  ar  vergų.  Tam 
tikru  požiūriu,  technologijos  juos  pakeitė  „robotais“: 

•  skalbimo  mašinos  pakeitė  skalbėjus; 

•  dujų  viryklė,  mikrobangų  krosnelė,  skrudintuvas,  plak¬ 
tuvai  ir  virtuvės  kombainai  pakeitė  virėjus  ir  vergus,  kurie  prie 
krosnių  gamina  šeimininkams  maistą; 

•  čiaupas  pavertė  nereikalingu  vergą,  kuris  eina  prie  fonta¬ 
no  pasemti  kibirais  vandens; 

•  tualetas,  kuriame  nuleidžiamas  vanduo,  pakeitė  vergą, 
priskirtą  tik  šiam  darbui; 

•  šaldytuvas  pakeitė  ledo  nešėjus; 

•  indaplovė  ir  dulkių  siurblys  pakeitė  vergus,  kurie  rūpinasi 
namų  švara; 

•  vandens  katilas  užėmė  vietą  vergo,  šildančio  vandenį  na¬ 
muose  ar  termose; 

•  elektros  lempos  pavertė  nereikalingais  vergus,  besirūpi¬ 
nančius  apšvietimu; 

•  centrinis  šildymas  pakeitė  vergus  prie  gorių; 

•  televizija,  radijas,  kompaktinių  ir  vaizdo  kompaktinių 
plokštelių  skaitytuvai  pakeitė  pramogai  skirtus  vergus  (skambi¬ 
nančius  lyromis  ir  tamburinais,  mimus,  šokėjus,  deklamuotojus 
ir  skaitovus...); 

•  rašomosios  mašinėlės  ir  kompiuteris  užėmė  vietą  raštinin¬ 
kų  ir  sekretorių,  kokių  turėjo,  pavyzdžiui,  Plinijus  Senasis,  jis  dik¬ 
tuodavo  jiems  laiškus,  raštus  ir  klausydavosi  jų  skaitomų  tekstų; 

•  automobilis  pakeitė  neštuvus  ir  lektikas  (kartu  su  neši- 

kais),  o  automobilių  žibintai  -  lantenarius  (vergą,  kurio  parei¬ 
ga  -  apšviesti  gatvę  priešais  dominus)  ; 

•  elektrinis  skustuvas  užėmė  vergo  barzdaskučio  vietą  (ir 
ačiū  Dievui!); 

•  elektrinis  plaukų  džiovintuvas  ir  depiliatorius  padėjo  at¬ 
likti  daugelį  darbų,  kuriuos  atlikdavo  kirpėjos  ( ornatrices ). 

Ir  taip  toliau. 

Akivaizdu,  kad  daugelis  anksčiau  išvardytų  darbų  iš  tikrųjų 
buvo  atliekami  atitinkamų  vergų.  Tik  pagalvokite,  kiek  mecha¬ 
ninių  ir  elektrinių  „vergų“  kiekvienas  iš  mūsų  turi  namuose! 
Jeigu  manote,  kad  penki  ar  dvylika  vergų  yra  per  daug  viduti¬ 
niškai  pasiturinčios  šeimos  domus ,  apsidairykite  ir  pamatysite, 
kad  visai  atitinkate  šį  vidurkį.  Buitinė  technika  yra  būtent  tai, 
dirbtiniai  „vergai“.  Tai  daiktai,  kuriuos  išsirenkame  ir  perkame 
parduotuvėje  („vergų  turguje“),  kuriuos  naudojame  nesusimąs¬ 
tydami,  su  kuriais  kartais  elgiamės  blogai,  jei  jie  neveikia,  ne¬ 
suteikdami  jiems  per  daug  reikšmės.  Ir  pagaliau,  jei  sulūžta  ar 
yra  per  seni  -  išmetame  ir  perkame  naujus  (ir  piktinamės  dėl 
kainų)...  Ir  nė  vienas  iš  mūsų  dėl  to  nesapnuoja  blogų  sapnų... 

Išties  senovėje  buvo  tas  pats:  tiesiog  vietoj  varžtų  ir  mikro¬ 
schemų  tie  vergai  buvo  iš  mėsos  ir  kaulų! 

Manau,  tai  geriausias  būdas  įsigauti  į  romėno  galvą.  Ne  dėl 
to,  kad  pateisintume  šią  praktiką,  o  kad  suprastume.  Kai  ku¬ 
rie  žengė  toliau  ir  apskaičiavo  vergų  darbo  naftos  ekvivalentą. 
Paaiškėjo,  kad  butelis  benzino  duoda  tiek  energijos,  kiek  duo¬ 
tų  penkiasdešimt  vergų,  traukiančių  nedidelį  automobilį  (tokį 
kaip  „Fiat  500“)  dvi  valandas... 

Ir  tai  dar  ne  viskas.  Panašūs  skaičiavimai  parodė,  kad  elektri¬ 
niai  namų  prietaisai  atstoja  mums  tokį  patį  energijos  kiekį  kaip 


193 


Viena  diena  senovės  Romoje 


trisdešimt  vergų.  Žodžiu,  šie  įvairiose  mūsų  namų  vietose  esan¬ 
tys  nematomi  vergai  kaip  niekada  anksčiau  pertvarkė  mūsų  gy¬ 
venimo  būdą.  Ir  viskas  iš  esmės  atsitiko  per  dvi  kartas.  Mes  net 
nebepastebime,  nes  esame  gimę  patalpose,  kur  jau  dega  elektros 
lemputė.  Šiandien  sulaukusieji  75  metų  yra  dukros  ir  sūnūs  kar¬ 
tos,  užaugusios  aplinkoje,  nelabai  besiskiriančioje  nuo  prabėgu¬ 
sių  amžių  gyvenimo  (įskaitant  romėnų  laikus):  aliejinės  lempos, 
karietos,  vandens  kubilai  vietoj  dušų  bei  vonių  ir  taip  toliau. 

Visa  tai  rodo,  kaip  mūsų  visuomenė  buvo  perkeista  techno¬ 
logijų:  gerovė,  laisvas  laikas,  šviesa,  muzika  ir  taip  toliau  -  visa 
tai  yra  tiesioginiai  technologinės  pažangos  vaisiai. 

Daugelis  mūsų  gyvenimo  sričių,  kurias  laikome  savaime  su¬ 
prantamomis  arba  ilgų  socialinių  kovų  rezultatu,  iš  tikrųjų  yra 
energijos  šaltinių  įsisavinimo  šalutinis  produktas.  Įskaitant  mo¬ 
terų  išsilaisvinimą.  Be  energijos  ir  technologijų  moteris  gyven¬ 
tų  tokiomis  pat  sąlygomis  kaip  jų  prosenelės,  o  jos  beveik  visos 
buvo  beraštės,  kiekvieną  dieną  priverstos  plušti  laukuose,  skalbti 
rankomis,  semti  vandenį  iš  šulinio,  plauti  indus,  gaminti  valgį  ant 
gyvos  ugnies,  prižiūrėti  aliejinės  lempos  liepsną,  gimdyti  daugelį 
sūnų  (nes  mirtingumas  labai  didelis)  ir  taip  toliau. 

Ir  dar  šis  tas.  Ar  galėtų  romėnų  sistema,  pagrįsta  vergija, 
veikti  dabar?  Atsakymas  -  ne.  Ne  tiek  dėl  įstatymų  ar  pilietinės 
visuomenės  taisyklių,  kiek  dėl  praktinių  dalykų.  Tokioje  socia¬ 
linėje  sistemoje  kaip  mūsų  iš  vergijos  būtų  maža  naudos,  jeigu 
išvis  ji  nebūtų  nuostolinga...  Kodėl? 

Pirmiausia,  jeigu  verslininkas  norėtų  naudoti  vergus,  kaip 
darė  romėnai,  turėtų  pagalvoti  apie  tai,  kad  juos  reikės  maitinti, 
suteikti  jiems  pastogę,  lovą  ir  tinkamą  globą.  Kai  viskas  pagrįsta 
lankstumu  ir  pelnu,  joks  verslininkas  nebūtų  pajėgus  užsikrauti 
ant  pečių  tokį  verslo  svorį.  Vergija  veiksminga  tik  tuomet,  kai 

turime  vienu  metu  dvi  galiojančias  aplinkybes:  nežmoniškas 
vergų  gyvenimo  sąlygas  ir  jų  savininkų  didžiulius  turtus  ir  ga¬ 
lią.  Tai  dvi  savybės,  atrandamos  praeities  visuomenėje  (iki  pat 
nesenų  laikų,  užtenka  prisiminti  vergiją  Amerikoje)  arba  šiuo¬ 
laikinėse  visuomenėse,  kuriose  vyrauja  senovinė  kultūra  arba 
išskirtinis  skurdas  ir  neviltis. 

Antras  motyvas,  dėl  kurio  vergija  šiandien  negalėtų  veikti,  - 
ji  pašalintų  iš  žaidimo  daug  galimų  gaminamų  prekių  pirkėjų. 
Nė  viena  pramoninė  sistema  negali  išlikti  esant  menkam  varto¬ 
tojų  kiekiui.  Jeigu  nesukuriama  rinka,  perskirstanti  augantį  pel¬ 
ną,  sistema  stoja.  Pramonės  plėtra  kiekvienu  atveju  reikalauja, 
kad  vergija  baigtųsi. 

Taigi  galime  tarti,  kad  vienas  iš  didžiųjų  skirtumų  tarp  mūsų 
ir  romėniškojo  pasaulio  yra  susijęs  su  gamybos  būdu  -  pirmasis 
pagrįstas  technologijomis,  antrasis  -  vergija.  Pirmasis  yra  su¬ 
dėtingas  ir  lankstus,  antrasis  -  archajiškas  ir  griežtas.  Šios  dvi 
sistemos  nesuderinamos  -  egzistuoja  viena  arba  kita.  Tarp  jų 
yra  skirtumas,  kurį  aiškiai  suvokiame  netgi  mes  šiose  gatvėse, 
kuriomis  einame.  Praėję  pro  parduotuvę  sustojame,  išgirdę  kaž¬ 
kokio  žmogaus  riksmą.  Priešais  mūsų  akis  -  buvęs  vergas,  da¬ 
bar  atleistinis,  daužo  ir  muša  savo  vergą  berniuką.  Nežinome, 
kuo  jis  prasikalto.  Liekame  nesupratę,  kodėl  jis  taip  keikiamas 
ir  žiauriai  spardomas.  Bet  vis  dėlto  labiausiai  stulbina  praeivių 
abejingumas.  Žinoma,  yra  tokių,  kurie  nieko  nedaro,  nes  nenori 
veltis  (taip  nutinka  ir  šiais  laikais),  bet  gali  būti  ir  taip,  kad  nu¬ 
gali  įprotis.  Pažeminimas  ir  prievarta  prieš  vergus  yra  įprasti  ir 
kasdieniai  dalykai.  Galbūt  visi  aplinkiniai  panašiai  elgiasi  ir  savo 
namuose... 

Kurį  laiką  žingsniuojame  pro  portikus,  arkas,  mažas  aikštes  su 
statulomis,  praskiriame  žmonių  prie  fontano  eilę,  aplenkiame 
nedideles  religines  eisenas.  Žmonės,  atrodo,  juda  ta  pačia  kryp¬ 
timi.  Taigi  traukiame  su  srautu.  Dabar  eisame  miesto  dalyje  tarp 
Palatino  ir  Kapitolijaus  ir  žinome,  kad  kelias  veda  Forumo  link: 
tai  paaiškina,  kodėl  čia  taip  judru. 

Minia  įsilieja  į  ilgą  gatvę,  suspaustą  tarp  labai  aukštų  rūmų 
tarsi  tarpeklyje  -  tai  Vicus  Tuscus,  taip  pavadintas  prisiminti  se¬ 
nuosius  šių  vietų  gyventojus*.  Šios  gatvės  pavadinimas  yra  ži¬ 
nomas  ir  visi  ją  gali  parodyti.  Keista,  bet  jis  nėra  niekur  užrašy¬ 
tas.  Išties,  priešingai  negu  šiais  laikais,  gatvėse  nėra  užrašytų  jų 
pavadinimų,  nėra  ir  namų  numerių.  Gyventojai  žino,  kaip  kur 


*  Turimi  omeny  etruskai. 

nors  nueiti,  kadangi  labai  gerai  pažįsta  „vietos  geografiją“  bet 
svetimšalis  turėtų  didžiulių  sunkumų  rasti  draugą  ar  gatvę  be 
pagalbos  ar  be  nurodymų,  kur  eiti  („Kad  surastum  savo  draugą, 
turi  eiti  iki  galo  tos  aikštės  su  ta  statula,  ten  bus  skersgatvis,  ve¬ 
dantis  iki  to  fontano,  priešais  kurį  yra  įėjimas  į  insulę.  Įeik  ir  lipk 
į  penktą  aukštą:  ten  jis  ir  gyvena...“).  Gali  atrodyti  keista,  bet 
kažkas  panašaus  ir  šiandien  vyksta  pačiuose  moderniausiuose 
miestuose  -  pavyzdžiui,  Japonijoje... 

Beje,  matome  priešais  ateinantį  tabellarius,  tai  yra  „paštinin¬ 
ką“,  privalantį  pristatyti  „laiškus“  ir  dokumentus  (tai  iš  tikrųjų 
yra  užantspauduoti  ritiniai  arba  lentelės,  susuktos  į  audeklą), 
kurių  pilnas  jo  krepšys.  Neatrodo,  kad  jam  būtų  sunku  orien¬ 
tuotis.  Romos  paštininkai  tikrai  puikiai  orientavosi  mieste  ir  ži¬ 
nojo  žmonių  adresus!  Jo  vardas  Primas.  Jis  atleistinis  ir,  atrodo, 
labai  didžiuojasi  savo  profesija  -  juk  tai  tikrai  socialinis  šuolis, 
palyginti  su  vergu,  kuriuo  jis  buvo  anksčiau.  Tai  bus  įrašyta  ir 
ant  jo  antkapio,  rasto  dabartiniame  Vatikane,  Santa  Rosa  vergų 
ir  atleistinių  nekropolyje. 

Gatvė  vis  siaurėja,  minioje  pradedame  dusti.  Visą  laiką  kas 
nors  lipa  mums  ant  kojų  ar  pastumia.  Taigi  nusprendžiame  pa¬ 
sukti  dešinėn,  į  skersgatvį,  vedantį  į  gretimą  gatvę,  akivaizdžiai 
ne  tokią  sausakimšą.  Tenai  įsukę  netikėtai  tampame  savotiškų 
eitynių  dalimi.  Daugelis  gieda  religines  giesmes.  Kol  žmonių 
„įkalinti“  slenkame,  pastebime,  kad  minia  juda  pro  didelę  šven¬ 
tyklą,  kyšančią  aukštai  į  mėlyną  dangų.  Tai  ženklas,  kad  Foru¬ 
mas  jau  labai  arti. 

Priešais  mus  vežimas  -  vienas  iš  nedaugelio  važinėjančių 
Romoje  dieną.  Akivaizdžiai  turi  turėti  leidimą.  Matydami,  kaip 
žmonės  gatvėse  skiriasi  jį  praleisdami,  galime  nujausti,  kad  jame 
turi  būti  kažkas  svarbus.  Priešais  vežimą  eina  nedidelė  palyda  - 

griežikai,  nešami  ženklai:  matyti  net  ir  liktoriai*.  Viskas  atrodo 
tarsi  kokia  iškilminga  eisena.  Kas  tai  galėtų  būti?  Neįmanoma 
pasakyti,  langai  uždengti  sunkiomis  užuolaidomis.  Tai  dengtas 
vežimas,  panašus  į  diližanus  ar  karietas,  kurias  pamatysime  po 
kelių  amžių.  Tik  jis  skirtas  ne  paprastų  žmonių  kelionėms:  jo 
spalvos,  jį  puošiančios  paauksuotos  skulptūros,  gėlių  girliandos 
rodo,  kad  jis  naudojamas  kaip  kokio  nors  vieno  iš  pačių  svar¬ 
biausių  miesto  gyventojų  iškilminga  transporto  priemonė. 

Vežimas  atrieda  į  erdvesnę  aikštę.  Visai  šalia,  už  aukštos  gy¬ 
nybinės  sienos,  išnyra  labai  elegantiškos  apskritos  šventyklos 
siluetas,  virš  jos  srovena  dūmų  gija.  Erdvę  tarp  kolonų  užpildo 
stiklinių  plokščių  dėlionė.  Ji  primena  švyturio  viršų,  dar  ir  dėl 
to,  kad  viduje  matyti  tamsoje  žibančios  ugnies  atšvaitai.  Kad  tai 
svarbi  Romos  vieta,  galima  suprasti  ir  iš  sargybinių,  stovinčių 
netoliese. 

Dabar  vežimas  sustoja.  Prie  jo  durelių  sargybiniai  ir  patar¬ 
nautojai  išsirikiuoja  sudarydami  koridorių,  savo  kūnais  pastū¬ 
mėdami  į  šalį  praeivius.  Durelės  atsiveria,  ant  jų  stiklo  (vežimo 
durelės  su  stiklu  yra  labai  reta)  probėgšmais  blyksteli  saulės  ats¬ 
pindys.  Iš  jo  pirma  išlipa  šydu  apsigobusi  vyresnė  moteris.  Tada 
aplinkiniai  padeda  išlipti  mažai,  jaunesnei  negu  dešimties  metų 
mergaitei,  nevikriai  dėl  plačių  drabužių. 

Staiga  viskas  paaiškėja:  apskritoji  šventykla  yra  vestalių,  o 
simboliai  ir  paauksuotos  skulptūros  ant  vežimo  ženklina  žynes. 
Ši  mergaitė,  padedama  pagyvenusios  moters  iš  žynių  kolegijos, 
yra  novicė.  Ji  iš  įtakingos  patricijų  šeimos  ir  buvo  išrinkta  po 


*  Atleistiniai,  turėję  konsulams  ir  kitiems  aukštiems  pareigūnams  praskinti  kelią 
per  minią. 

kruopščios  pontifex  maximus*,  paties  Trajano,  atrankos.  Pasi¬ 
rinkimas  buvo  įtvirtintas  iškilmingoje  ceremonijoje  prieš  keletą 
dienų.  Šį  rytą  mergaitė  paskutinį  kartą  išeina  iš  namų  ir  įeina 
į  „vienuolyną“  įsikūrusį  prie  šventyklos,  kad  pradėtų  labiausiai 
Romoje  gerbiamą  dvasinį  ir  religinį  kelią  -  taptų  vestale. 

Minia,  sekanti  paskui  vežimą,  pagarbiai  prasiskiria  ir  stebi 
mergaitę,  kai  kurie  rodo  religinius  ženklus.  Išties,  ji,  nors  itin 
jauno  amžiaus,  yra  tarp  nedaugelio  išrinktųjų,  saugosiančių 
Romos  šventąją  ugnį.  Ugnį,  nuo  kurios  simboliškai  priklauso 
miesto  (ir  imperijos)  likimas  ir  kuri  niekuomet  negesdama  dega 
apskritoje  šventykloje. 

Jos  laukiantis  gyvenimas  primins  vienuolės  gyvenimą.  Ves¬ 
talėmis  buvo  išrenkamos  jaunesnės  nei  dešimties  metų  mergai¬ 
tės:  jų  laukė  dešimt  metų  noviciato,  dar  dešimt  vykdant  parei¬ 
gas  ir  dešimt  mokant  naujas  novices.  Apsuptos  pagarbos  ir  visų 
globojamos  (jos  netgi  turėjo  rezervuotas  vietas  spektakliuose), 
jos  turėjo  vadovauti  svarbiausioms  Romos  ceremonijoms,  au¬ 
kojimams  ir  apeigoms.  Taip  pat  jų  užduotis  buvo  saugoti  šven¬ 
tus  milžiniškos  svarbos  objektus  -  pavyzdžiui,  paladiją,  tai  yra 
iš  Trojos  kilusį  Paladės  medinį  atvaizdą,  kurį,  romėnų  manymu, 
atgabeno  pats  Enėjas  ir  kuris  saugo  imperiją. 

Bet,  kaip  žinoma,  svarbiausia  vestalių  užduotis  yra  prižiūrėti 
šventąją  ugnį,  ją  maitinti  ir  neleisti  jai  užgesti.  Be  to,  visą  savo 
tarnystės  laiką  jos  turi  likti  skaisčios  (kai  šis  baigiasi,  joms  suka¬ 
kus  apie  keturiasdešimt  metų,  gali  tekėti,  jeigu  nori). 

Jeigu  ugnis  užgestų  arba  vestalė  prarastų  nekaltybę,  bausmė 
bus  pamokoma:  meilužis  iki  mirties  nuplaktas  Forume,  o  ji  nu¬ 
žudyta,  bet  nepraliejant  nė  lašo  kraujo,  taip  reikalauja  įstatymas. 


*  Vyriausiasis  žynys  (lot.). 

Taigi  bus  palaidota  gyva  požeminėje  celėje,  turėdama  duonos 
kepalą  ir  lempą.  Tai  pats  tikriausias  kapas  tokioje  vietoje,  kurios 
pavadinimas  viską  ir  pasako:  Campus  Sceleratus*. 

Ši  mergaitė,  dabar  pradingstanti  už  vestalių  namų  durų, 
„aukojasi“  Romai.  Už  šių  durų  pastate-vienuolyne  su  dideliu 
vidiniu  kiemu  jos  laukia  vienuoliškas  gyvenimas.  Portikas  ir  jį 
supančios  kolonų  eilės  nustatytos  gerbiamiausių  vestalių  statu¬ 
lomis  ir  išties  primena  didelį  viduramžių  vienuolyną.  Artimiau¬ 
sius  trisdešimt  metų  tai  bus  jos  pasaulis.  Durys  užsidaro. 


*  Nuodėmių  laukas  (lot.). 

ĮDOMU 

Trumpa  Romos  forumų  istorija 


Stebėdamas  puikų  forumų  marmurą,  negali  likti  nesuža¬ 
vėtas  jų  grožio  ir  didingumo.  Visi  žino  apie  Romos  foru¬ 
mą  ir  imperijos  forumus,  mažiau  žinoma  jų  istorija,  nors  ji 
yra  daugiau  nei  tūkstančio  metų,  ilgesnė  nei  romėnų  epo¬ 
cha.  Kad  geriau  suprastume  vietą,  kurią  ketiname  tyrinėti, 
verta  trumpai  ją  peržvelgti. 

Iš  pradžių,  tarp  X  ir  IX  a.  prieš  Kristų,  tai  buvo  tik  pelkė¬ 
ta  ir  nesveika,  pilna  uodų  ir  menkų  upelių  vieta,  Velabras. 
Tuo  metu  ji  buvo  naudojama  pirmųjų  Romos  gyventojų, 
kurių  trobelės  stovėjo  ant  Kapitolijaus  ir  Palatino  viršū¬ 
nių,  mirusiesiems  laidoti.  Niekas  negalėjo  įsivaizduoti, 
kaip  ji  pasikeis.  Praėjo  keletas  amžių  ir  genialus  Cloaca 
Maxima  statinys  nusausino  visą  vietovę,  nukreipdamas 
nuolat  šiame  slėnyje  besikaupiančius  vandenis.  Tuomet 
tapo  įmanoma  išdžiūvusį  purvą  išgrįsti  -  taip  prasidėjo 
nepaprasta  šių  vietų  istorija.  Miestas  atrado  savo  politi¬ 
nio  ir  religinio  gyvenimo  centrą,  taip  pat  ir  ekonomikos 
atramos  tašką  -  čia  kūrėsi  turgūs  ir  parduotuvės.  Šimtme¬ 
čius  čia  kilo  nauji  statiniai,  namai,  jie  buvo  perstatomi  ar 
griaunami.  Po  pergalės  prieš  Kartaginą  202  m.  prieš  Kris¬ 
tų  Roma  tapo  pagrindiniu  Viduržemio  jūros  „švyturiu", 
tuomet  buvo  pastatytos  keturios  bazilikos  ir  restauruotos 
jau  esančios  šventyklos. 

Žlugus  respublikai,  Forumas  turėjo  atrodyti  nepakan¬ 
kamas  miestui,  kuris  tuomet  turėjo  pusę  milijono  gyven¬ 
tojų  ir  valdė  imperiją,  besidriekiančią  milijonus  kilometrų. 
Taigi  Julijus  Cezaris  nusprendė  šalia  pastatyti  naują.  Tai 

buvo  tik  pradžia.  Augustas  ir  kiti  imperatoriai  per  kiek 
mažiau  nei  pusantro  šimto  metų  pastatė  dar  penkis  prie 
senojo  prisišliejusius  forumus:  šiandien  juos  vadiname 
imperijos  forumais,  kad  atskirtume  nuo  to  tikrojo  Romos 
forumo.  Tai  Cezario,  Augusto,  Taikos  (statydintas  Vespa- 
siano),  Nervos  ir  pats  gražiausias  -  Trajano  forumas. 

Viskas  buvo  įgyvendinta  laipsniškai  -  paskirti  devyni 
miesto  hektarai,  įsigyti  ir  nugriauti  juose  esantys  pastatai, 
buvo  net  nukastas  gūbrys,  jungiantis  dvi  kalvas  (Kvirina- 
lį  ir  Kapitolijų).  Tai  milžiniška  užduotis:  įsivaizduokite 
penkis  naujus  forumus,  su  atitinkamais  pastatais,  aikštė¬ 
mis  ir  eilėmis  išrikiuotomis  statulomis;  pro  elegantiškus 
portikus  ir  juos  skiriančias  kolonadas  galima  buvo  pereiti 
iš  vieno  į  kitą.  Taigi  tai  buvo  vienas  nepaprastas  komplek¬ 
sas,  pilnas  lipdinių,  marmuro  ir  paauksuotų  statulų...  Iš  čia 
buvo  valdoma  imperija,  įgyvendinamas  jos  teisingumas. 
Čia  buvo  įsikūrusi  Romos  dvasia. 

Forumai  buvo  naudojami  visą  romėnų  epochą  -  iki 
608  metų,  kai  imperatoriaus  Fokos  garbei  buvo  iškelta  ko¬ 
lona:  tai  buvo  paskutinis  statinys  juose.  Vėliau  atėjo  vidur¬ 
amžiai  ir  visa  ši  vieta  ėmė  lėtai  dingti  po  žeme  ir  augalija 
kaip  lėtai  grimztančios  į  jūrą  laivo  duženos.  Nors  ir  keista, 
bet  dabartinė  jos  išvaizda  -  griuvėsiais  nusėtos  erdvės  - 
yra  tokia  ne  dėl  viduramžių,  bet  pirmiausia  dėl  Renesanso 
laikų  niokojimo.  XVI  a.  popiežius  Julijus  II  įsakė  elgtis  su 
forumais  kaip  su  marmuro  ir  tufo  kasyklomis  ir  panaudoti 
esamą  medžiagą  visuose  statiniuose,  kurių  reikalavo  jo  su¬ 
manyta  Romos  pertvarka.  Anot  tuometinių  liudijimų,  iki 
tol  šventyklos  ir  paminklai  buvo  visai  nepaliesti!  Tačiau 
per  akies  mirksnį  jie  buvo  nugriauti  ir  sunaikinti:  vos  per 

kelias  dešimtis  dienų  pastatai,  buvę  imperinės  Romos  šir¬ 
dimi,  pradingo  tiesiog  akyse. 

Daugelis  protestavo,  įskaitant  Mikelandželą  ir  Rafaelį, 
bet  nieko  iš  to.  Kolonos,  kapiteliai  ir  marmurinės  statulos, 
kultūros  ir  istorijos  amžių  simboliai,  nukeliavo  į  krosnis, 
kad  taptų  kalkėmis,  iš  kurių  buvo  gaminamos  naujų  pa¬ 
statų  plytos,  arba  jas  sujungsiančiu  skiediniu.  Galiausiai, 
kaip  po  „kultūrinės  atominės  bombos“  sprogimo,  pasiliko 
tik  pastatų  griuvėsiai  ir  fragmentai,  tie  patys,  kuriuos  šian¬ 
dien  fotografuoja  milijonai  turistų.  Vieta  ir  vėl  buvo  nau¬ 
dojama  taip,  kaip  anksčiau,  iki  klestėjimo  laikotarpio  - 
čia  vaikščiojo  žmonės  ir  ganėsi  galvijai,  ši  vieta  visiems  ži¬ 
noma  kaip  Campo  Vaccino*. 


*  Karvių  laukas  (it). 

Mūsų  kelyje  ir  vėl  nedideli  būreliai  žmonių.  Grupelės,  einančios 
priešais,  susilieja  į  vieną  po  monumentalia  Augusto  pastatydin¬ 
ta  arka  su  trimis  angomis.  Primena  didžiules  burnas,  kurios  vie¬ 
na  po  kitos  praryja  žmonių  grupeles...  Mūsų  eilė.  Minia  užstoja, 
tad  nesuprantame,  kas  yra  už  arkos.  Tik  su  kiekvienu  žingsniu 
suvokiame,  kad  vis  daugiau  šviesos.  Staiga  priešais  mus  atsiveria 
didžioji  Romos  forumo  erdvė.  Tai  nepaprastas  vaizdas. 

Jis  akinamai  baltas  ir  nuostabiai  dera  su  dangaus  mėliu.  To¬ 
kios  didybės  akivaizdoje  pasijuntame  sutrikę.  Pabandome  aki¬ 
mis  aprėpti  visas  aikštės  detales,  bet  tai  neįmanoma  dėl  besigrū¬ 
dančių  žmonių,  kai  kurie  iš  jų  dėl  kažko  ginčijasi.  Taigi,  tai  yra 
Romos  forumas. 

Kaip  jį  aprašyti?  Pirmasis  į  galvą  ateinantis  pavyzdys  yra 
Šv.  Morkaus  aikštė  Venecijoje,  jos  ilgi  portikai,  formuojantys 
rėmus,  aikštės  viduryje  -  kolonos  su  statulomis  viršuje,  dideli 
pastatai,  pro  šalį  einantys  žmonės... 

Tačiau  skirtumų  daug.  Pirmiausia,  nėra  kupolų  (kaip  Šv.  Mor¬ 
kaus  bazilikos).  Vietoj  jų  aikštės  pakraščiuose  sugrūsta  daug  šven¬ 
tyklų.  Panašu  į  daugybės  balto  marmuro  „fontanų“  eilę. 

Pažvelgus  į  priešingą  Forumo  aikštės  galą,  vaizdas  dar  didin¬ 
gesnis. 

Įspūdis  toks,  lyg  žiūrėtume  į  didžiulį  kelių  pakopų  suakmenė¬ 
jusį  krioklį.  Šventyklos  ir  pastatai  lipa  vienas  ant  kito,  lipa  į  Kapi¬ 
tolijaus  kalvos  šlaitą,  tarsi  visi  kartu  bandytų  įkopti  į  jį.  Atrodo  lyg 
sušalę  Igvasu  kriokliai,  dėl  keisto  (ir  reikšmingo)  perspektyvos 
žaismo  prasidedantys  prie  dviejų  simbolinių  Romos  šventyklų 
Kapitolijaus  viršūnėje:  Junonos  dešinėje  ir  Jupiterio  kairėje. 

Mūsų  kairėje  ant  plačių  šventyklos  laiptų  netvarkingai  juda 
žmonės.  Tai  Dioskūrų  šventykla.  Nenuostabu:  tai  vieta,  kur  nu¬ 
statomas  valiutų  kursas,  ir  tai  paaiškina,  kodėl  pirmyn  atgal  zuja 
pinigų  keitėjai  ir  „bankininkai“.  Bet  dar  yra  ir  daug  „naujųjų  tė¬ 
velių“  -  juk  čia  ateinama  registruoti  naujagimių. 

Prisiartina  guvios  išvaizdos  vaikinas.  Supranta,  kad  mes  ne¬ 
same  vietiniai,  ir  klausia,  ar  mums  nereikia  pagalbos.  Jis  mums 
gali  šio  bei  to  pasiūlyti,  gerai  pažįsta  tinkamus  bylinėtis  teisinin¬ 
kus,  žino  vietas,  kur  galima  pernakvoti  ir  pavalgyti,  taip  pat  už 
gerą  kainą  gali  rasti  „draugiją“.  Nieko  tokio  mums  nereikia.  Pa¬ 
prašome  jo  pabūti  gidu  Forume.  Greitai  sutinka. 

Einame  į  aikštę  -  žingsniuojame  puikiu  balto  tufo  grindi¬ 
niu,  žibančiu  nuo  nuolatinio  trypimo.  Berniukas  sustoja,  kad 
parodytų  bronzinį  įrašą,  pro  kurį  daugelis  praeina  nekreipdami 
dėmesio:  jame  vardas  -  L.  Naevius  Suretinus,  miesto  pretorius, 
kuris  valdant  Augustui  suklojo  šį  nuostabų  grindinį.  Nedaugelis 
atsimena,  sako  jis,  kad  visu  respublikos  laikotarpiu  čia  kovojo 
gladiatoriai.  Tuomet  Koliziejaus  dar  nebuvo.  Buvo  statomos 
laikinos  medinės  tribūnos,  jose  įsitaisę  žiūrovai  stebėjo  kovas. 

Kartais  net  buvo  ištempiami  didžiuliai  audeklai  nuo  karščio 
apsisaugoti.  Vaikinas  teisus,  Plinijus  Senasis  papasakojo  mums 
apie  vieną  iš  tokių  įvykių  Cezario  laikas,  į  istoriją  jis  pakliuvo 
beveik  vien  dėl  dusinamo  karščio...  Tačiau  šis  berniukas  nežino, 
kad  vietoje  po  mūsų  kojomis,  prabėgus  šešiolikai  amžių,  arche¬ 
ologai  ras  požeminių  koridorių  ir  net  medinių  keltuvų,  reikalin¬ 
gų,  kad  žaidynės  vyktų  sklandžiai,  liekanų... 

Kol  jis  pasakoja,  pastebime,  kad  už  mūsų  nugarų,  Forumo  vi¬ 
duryje,  auga  trys  medžiai:  vynmedis,  figmedis  ir  alyvmedis.  Tai 
šventi  medžiai,  sako  jis,  kaip  simboliai  pasodinti  aikštėje,  nors 
kai  kurie  teigia,  kad  išaugo  savaime. 

Gidas  lydi  mus  toliau.  Praeiname  pro  labai  gražias  raitų  im¬ 
peratorių  statulas  ant  aukštų  marmurinių  pjedestalų:  miniai, 
kertančiai  aikštę,  visas  šis  grožis  įprastas.  Romos  laikais  išties 
niekas  nevaikšto  tiesiog  kaip  turistas:  išsiruošiama  dėl  darbo 
reikalų,  piligrimystės  ar  šeimos  rūpesčių.  Niekas  nevyksta  ap¬ 
žiūrėti  piramidžių,  Partenono,  Koliziejaus  ar  Romos  forumo 
dėl  malonumo.  Ir  vis  dėlto  šiose  vietose  visuomet  galima  sutikti 
ką  nors,  pasirengusį  už  kelias  monetas  jums  pabūti  gidu. 

Pasiekę  Forumo  gilumą,  atsiduriame  priešais  daugybę  kitų 
šventyklų,  stovinčių  įvairiuose  lygiuose,  berniukas  rūpestingai 
jas  mums  rodo.  Bet  mes  nesigilinsime  į  detales. 

Kol  vedlys  kalba,  mus  stulbina  kiti  stebuklai.  Berniukas  beveik 
atsainiai  parodo  plačią,  į  aikštę  žvelgiančią  terasą:  tai  didžiulė  pa¬ 
kyla,  papuošta  sučiuptų  priešų  laivų  pirmagaliais.  Tai  rostra  vetera, 
ir  mes  suprantame,  kad  būtent  iš  čia,  atsirėmęs  į  turėklus,  Markas 
Antonijus  sakė  savo  įžymiąją  laidotuvių  kalbą  Cezariui  atminti 
(tai  rodė  daugybė  filmų).  Istorija  ir  architektūra  Forume  susipina. 

Už  imperijos  rostrų  kyšo  keistas  objektas  -  didelė  paauksuo¬ 
ta  kolona.  Ji  kaip  brangenybė  žiba  Saturno  šventyklos  pakojyje. 

Tai  „nulinis  taškas“  visų  kelių,  kurie  driekiasi  iš  Romos:  Milia- 
rium  Aureum.  Ant  jos  paauksuoto  bronzinio  paviršiaus  įrašyti 
visi  atstumai  nuo  Romos  iki  pagrindinių  imperijos  miestų.  Nėra 
geresnio  būdo  parodyti,  kad  iš  tikrųjų  visi  keliai  veda  į  Romą 
(arba  atvirkščiai  -  iš  Romos)... 

Tai  dar  ne  viskas.  Kiek  toliau  dar  simboliškesnė  vieta:  ber¬ 
niukas  pirštu  mums  rodo  mažą  pastatą.  Umbiculus  urbis,  -  sako, 
tai  yra  miesto  bamba  -  Romos  centras.  O  kadangi  Roma  yra 
imperijos  centras,  šis  taškas  yra  viso  romėnų  pasaulio  centras... 

Tačiau  jis  turi  ir  grėsmingesnį  prasmę.  Pastatas  susideda  iš 
dviejų  dalių.  Viršutinė  yra  Romos  bamba,  apatinė  -  Mundus,  tai 
yra  vieta,  kurioje  gyvųjų  pasaulis  pro  įgriovą  žemėje  susisiekia 
su  mirusiųjų  pasauliu.  Berniukas  nenori  artintis.  Pagal  romėnų 
kalendorių,  tokie  „vartai“  į  požeminį  pasaulį  turi  būti  atdari  tik 
tris  kartus  per  metus.  Šios  akimirkos  laikomos  nešančiomis  ne¬ 
laimę.  Ir  štai  tik  vakar  „vartai“  buvo  simboliškai  uždaryti.  Bet 
berniukas  netiki,  bijo,  kad  aplinkui  vis  dar  šlaistosi  kokios  nors 
požemių  būtybės. 

Davę  porą  asų  paleidžiame  jį,  ir  jis  patenkintas  nueina  (dabar 
jau  patikėjęs,  kad  nesėkmingos  dienos  iš  tikrųjų  baigėsi).  Atsi¬ 
gręžiame  į  Forumo  aikštę.  Tai,  kad  esame  kiek  aukštėliau,  mums 
dovanoja  nuostabų  reginį.  Dar  kartą  apmetame  akimis  visus  pa¬ 
minklus  ir  tik  dabar  geriau  įsižiūrime  į  du  milžiniškus  pastatus, 
kurie  rėmina  ilgąsias  Forumo  puses.  Kas  tai  galėtų  būti? 

Tai  Emilijų  ir  Julijų  bazilikos.  Terminas  „bazilika“  neturėtų 
klaidinti.  Tai  ne  šventyklos,  ne  garbinimo  vieta,  jų  paskirtis  vi¬ 
siškai  civilinė:  jose  įsikūrę  teismai  (kartais  gali  vykti  dar  kokie 
nors  ekonominiai  ar  politiniai  renginiai).  O  kas  dabar  vyksta 
bazilikos  viduje? 

Eime  išsiaiškinti. 

Forumo  minios  viduryje  priešais  baziliką 

Grįžę  į  Forumo  aikštę  pastebime,  kad  į  ją  vis  dar  plūsta  žmonės. 
Tai  gyvas  nuolat  judantis  kaleidoskopas.  Išties  viena  iš  gyvybi¬ 
nių  miesto  vietų.  Taip  pat  ir  socialinis  „laikrodis“.  Anot  Marci- 
alio,  Forumas  labiausiai  prisipildo  apie  penktą  valandą  (mūsų 
skaičiavimu,  apytiksliai  apie  vienuoliktą  ryto).  Taigi  dažnai  pa¬ 
simatymai  skiriami,  kai  Forumas  yra  pusiau  pilnas  ar  užpildytas 
trimis  ketvirčiais.  Papročiai  tokie  tvirti,  kad  tai  beveik  tiksliai 
atitinka  vieną  valandą  (aišku,  labai  tolerantiškai  žvelgiant  į  mi¬ 
nutes...). 

Forumas  yra  ir  romėnų  laikų  laikraštis  -  čia  sužinomos  nau¬ 
jienos.  Čia  rasite  tuos,  kurie  kalba  apie  politiką,  apie  naujausius 
mokesčius,  dalijasi  konfidencialia  informacija  apie  artimiausius 
konkursus  Kapitolijuje.  Be  to,  čia  bus  kas  nors,  kurio  brolis  tar¬ 
nauja  legionuose,  todėl  jis  vaizdingai  pasakoja  apie  paskutinę 
kampaniją,  o  gal  net  sutiksite  kareivį,  dėstantį,  kaip  vyko  mū¬ 
šis.  Nekalbant  jau  apie  artimiausias  gladiatorių  kovas,  vežimų 
lenktynes  arba  paskalas  apie  iškiliausias  šeimas.  Žodžiu,  pereiti 
Forumą  -  tai  tas  pats  kaip  versti  laikraštį:  štai  ekonomikos  pus¬ 
lapis,  štai  sporto,  štai  politikos,  paskalų... 

Ar  buvo  romėnų  laikais  laikraščių?  Taip,  bet  ne  tokių,  kokių 
turime  mes.  Buvo  vadinamieji  acta  diurna,  bet  tai  praktiškai 
„oficialūs  leidiniai“,  saugomi  valstybės  archyvuose.  Įdomesnes 
ar  „skanesnes“  naujienas  buvo  galima  išgirsti  aikštėje... 

Ir  dar  šis  tas  stulbina  -  statulos  ir  bareljefai  yra  spalvoti!  Da¬ 
bar  muziejuose  esame  pratę  juos  matyti  natūralios  marmuro 
spalvos,  tai  yra  baltus.  Tiesa  yra  ta,  kad  spalvos  per  amžius  išny¬ 
ko.  Jeigu  romėnai  galėtų  juos  išvysti  mūsų  muziejuose,  būtų  nu¬ 
stebinti,  kad  jie  išblukę  kaip  nudrengti  marškinėliai.  Romėnai 

išties  dažė  statulas,  ir  jos  buvo  labai  spalvotos:  lūpos  raudonos, 
veidas  rausvas,  drabužiai  mėlyni,  raudoni  ir  taip  toliau.  Kalbant 
visai  nuoširdžiai,  mes  nesame  pratę  matyti  visos  šitos  spalvų 
šventės  ir  todėl  jaustumės  priblokšti:  tai,  kaip  tai  atrodo,  šiek 
tiek  primena  primityvaus  stiliaus  paveikslus... 

Gyvai  nuspalvintas  nuostabus  reljefas,  puošiantis  tribūnos 
šonus.  Tačiau  sužavėti  spalvų  nesuprantame  jo  reikšmės.  Jis 
ženklina  prieš  kelerius  metus  šioje  pačioje  aikštėje  nutikusį 
įvykį:  atleidimą  nuo  mokesčių!  Dalyvaujant  Trajanui  keli  patar¬ 
nautojai  neša  krūvas  įrašų,  kuriuose  sužymėtos  Romos  piliečių 
mokesčių  skolos.  Jie  sudeginami  aikštėje...  Galima  įsivaizduoti, 
kaip  palengvėjo  visiems  susijusiems  asmenims.  Bet  dėl  to,  kad 
šis  atleidimas  taptų  galimas,  vyko  karas  -  didžiulė  kampanija, 
kai  per  du  bandymus  buvo  nukariauta  nauja  Dakijos  provinci¬ 
ja,  paimtas  milžiniškas  aukso  ir  sidabro  grobis,  toks,  kad  buvo 
galima  panaikinti  mokesčių  mokėtojų  skolas...  Tokia  yra  Roma 
imperijos  užkariavimų  viršūnėje. 

Pro  šalį  eina  patys  įvairiausi  žmonės:  čia  esama  ir  tiesiog  dy¬ 
kinėtojų,  ir  tokių,  kurie  ieško  pakvietimo  vakarienės.  Gal  ir  at¬ 
rodys  keista,  bet  cezarių  Romoje  labai  paplitęs  paprotys  „triukš¬ 
mauti“  žymesnėse  vietose  ir  taip  susimedžioti  turtuolį,  kuris 
tave  pakviečia  vakarienės. 

Tikrai,  turtingam  piliečiui  Romos  forumo  aikštė  yra  viena  iš 
tinkamiausių  scenų  pasirodyti  ir  pasipuikuoti  savo  turtais.  Va 
dabar  praslenka  dveji  neštuvai.  Iš  vienų  nukarusi  vyro  ranka, 
papuošta  blizgiais  auksiniais  žiedais.  Tikras  pranešimas  apie 
prabangą.  Kituose  -  visai  kitas  vaizdas.  Užuolaidos  atvertos, 
juose  keliauja  elegantiškai  apsirengęs,  aristokratiškos  išvaizdos 
vyriškis  aukštai  pakelta  galva  ir  lenktais  antakiais.  Salia  jo  eina 
pėsčias  sekretorius  ir  tyliai  kažką  kalba.  Tai  aiškiai  nomenclator, 

tai  yra  išsilavinęs  vergas,  gebantis  prisiminti  vardus,  pareigas  ir 
paskalas  apie  sutinkamus  žmones.  Žodžiu,  tai  -  „gyva  užrašų 
knygutė“,  turinti  ir  gabumų  aprašyti  asmenis,  kurių  niekuomet 
nesutikote,  bet  kurie  yra  kuo  nors  svarbūs  imperijos  ar  intrigų 
Romoje.  Išgirdęs  aikštę  kertančio  veikėjo  vardą  žmogus  neš¬ 
tuvuose  kiek  krusteli  ir  paliepia  nešikams  eiti  šiam  priešprie¬ 
šiais.  Neštuvai  staiga  pasisuka  ir  atgręžia  „pirmagalį“  link  nieko 
neįtariančio  personažo  -  susitikimas-susidūrimas  neišvengia¬ 
mas...  Po  kelių  metrų  vyras  neštuvuose  pašaukia  praeivį  vardu, 
o  šis  nustebęs  sustoja.  Bando  atsiminti,  kas  yra  jį  užkalbinęs 
žmogus  neštuvuose.  Ne,  tikrai  neatsimena.  Ir  tai  natūralu,  juo¬ 
du  niekad  nėra  matęsi.  Tačiau  jo  naujos  pareigos  -  aąuarius 
(tai  yra  vandentiekio  inžinierius),  jis  atsakingas  už  akvedukus 
dabartinio  Kvirinalio  papėdėje,  ir  tai  neišvengiamai  jį  privers 
geriau  pažinti  jį  pašaukusį:  dovanomis,  pakvietimais  į  puotas  ir 
visokius  renginius  vyriškis  neštuvuose  stengsis  sugundyti  inži¬ 
nierių  tarpininkauti,  kad  imperatorius  leistų  nutiesti  tiek  ilgai 
lauktą  atšaką  nuo  vamzdyno,  taip  namuose  atsirastų  tekančio 
vandens... 


11.30  vai. 

Julijų  bazilika,  Romos  teismų  katedra 


Einame  link  Basilica  Iulia.  Daugybė  balčiausių  pilonų  ir  arkų  pa¬ 
verčia  ją  kažkuo  panašiu  į  milžiniško  dinozauro  griaučius.  Čia 
nuolat  zuja  žmonės  -  jie  lipa  ir  leidžiasi  plačiausiais  laiptais.  Pa¬ 
kopos  tik  septynios,  bet  jos  tokios  plačios,  kad  primena  marmu¬ 
rines  stadiono  tribūnas. 

Šie  laiptai  yra  klasikinė  pasimatymų  ir  susitikimų  vieta  prieš 
klausymus.  Išties  visur  būriuojasi  žmonės:  iš  šiek  tiek  „aristok¬ 
ratiškų“  veidų  išraiškų  atpažįstame  advokatus  ir  jų  padėjėjus  su 
„aplankais“  po  pažastimis.  Paprastai  klientai  yra  lengvai  atpažįs¬ 
tami  iš  įdėmių  žvilgsnių  ir  susirūpinusių  veidų...  Labiau  primena 
turgavietę  negu  Forumą.  Vieni  žmonės  guli  ant  laiptų,  apatiškai 
stebėdami  minią,  trypiančią  Forumo  grindinį  -  jie  yra  „liudyto¬ 
jai  pagal  pareikalavimą“,  mainais  į  dosnų  atlygį  paliudys,  ką  tik 
reikia...  Kiti  susibūrę  ir  labai  susikaupę  stebi  kažką  ant  laiptų: 
spėjame  iš  gestų,  kad  vieni  patarinėja  esantiems  viduryje,  o  kai 
kas  net  ir  lažinasi.  Susidomėję  prieiname.  Pro  stebėtojų  galvas 

matome  du  priešininkus,  žaidžiančius  kažką,  primenantį  šaškes 
arba  „malūną“.  Žaidimo  lenta,  arba  tabulae  lusoriae,  išraižyta  tie¬ 
siog  ant  pakopų  (nedidelis  vandalizmas,  bet  toleruojamas,  nes 
praverčia  pramogai).  Tai  tokia  pat  scena,  kokią  galima  matyti 
daugelyje  šiuolaikinių  miestų  aikščių  ir  parkų,  kai  žmonės  susi¬ 
remia  prie  šachmatų  lentos. 

Kopiame  toliau.  Sutinkame  laiptais  besileidžiantį  žmogų, 
susisupusį  į  neįprastą  akį  patraukiančios  ametisto  spalvos  togą. 
Kažin,  kur  ją  susiveikė  -  akivaizdžiai  jam  per  didelė.  Jis  liesas,  vei¬ 
das  įdubęs,  plaukai  prastai  nudažyti  juoda  spalva:  mažos  ir  gyvos 
akys  šviečia  gudrumu,  padedančiu  jam  išgyventi  iš  menkų  triu¬ 
kų.  Paskui  jį  eina  (tiksliau,  jį  seka)  grupė  žmonių.  Užduoda  jam 
klausimus,  tampo  už  togos,  pagaliau  jį  sustabdo.  Taip  supranta¬ 
me,  kad  tai  advokatas,  o  visi  kiti  yra  jo  klientai,  ką  tik  pralaimėję 
bylą...  Gyvai  reikalauja  paaiškinimų.  Iš  jo  atsakymų  ir  iš  to,  kaip 
stengiasi  išvengti  klausimų,  klientai  supranta,  kad  padarė  klaidą 
patikėdami  jam  bylą.  Jis  visiškai  nekompetentingas! 

Atmosfera  kaista.  Sustojame  pažiūrėti:  čia  yra  ir  daugiau  smal¬ 
suolių.  „Na  ir  nupešti  viščiukai“,  -  sako  žemas  balsas  šalia  mūsų. 
„Jie  iš  kaimo,  pasitikėjo  pirmu  sutiktu  advokatu...  O  dabar  pa¬ 
žiūrėk  į  juos,  vargšeliai“,  -  sumurma  kitas.  Advokatas  išsivaduo¬ 
ja  ir  paspartina  žingsnį,  stengdamasis  pasimesti  tarp  žmonių. 
Bet  jo  persekiotojai  nepasiduoda  ir  visa  grupė  pradingsta  aikš¬ 
tės  minioje... 

Tai  vienas  iš  daugelio  „šunadvokačių“,  kurių,  laukiančių  kli¬ 
entų  ir  bylų,  Forumo  aikštėje  gausu  nuo  pirmųjų  ryto  valandų. 
Romėnai  juos  vadina  causidici,  Roma  juos  gerai  pažinodama 
niekina,  kadangi  jie  tikri  miesto  kraštovaizdžio  „rykliai“.  Jie  gali 
sužvejoti  klientų,  gal  net  moka  gražiai  pakalbėti,  bet  laimėti  bylą 
jiems  sekasi  labai  prastai.  Geriausiai  jie  sugeba  įtikinti  nepasitu- 

rinčius,  paprastus  ir  neišsilavinusius  žmones.  Anot  Kvintiliano, 
suvedus  balansą  „reikia  sumokėti  tik  už  balsą“.  Po  pirmojo  susi¬ 
tikimo  Forumo  aikštėje  jie  pakviečia  aukas  į  savo  namus  pasikal¬ 
bėti  apie  bylą.  Norėdami  padaryti  įspūdį  klientams  ir  parodyti, 
kad  yra  aukšto  lygio  advokatai,  taiko  įvairias  gudrybes.  Išliko  at¬ 
siminimai  apie  bylą,  kai  toks  advokatas  net  pastatė  namo  kieme 
bronzinę  statulą,  vaizduojančią  jį  ant  žirgo,  tarsi  būtų  konsulas, 
kad  sudarytų  įspūdį  apie  neegzistuojantį  prestižą... 

Kopiame  toliau.  Tuoj  įžengsime  į  Romos  bylų  ir  įstatymų 
pasaulį. 

Patalpos  milžiniškos,  pilnos  balsų  gaudesio  ir  šūksnių,  paly¬ 
dinčių  chaotišką  žmonių  zujimą.  Pasijunti  sutrikęs  ir  pirmiausia 
nesupranti,  kur  eiti. 

Atrodo,  kad  įžengei  į  katedrą:  vidus  iš  tikrųjų  masyviais  pi¬ 
lonais  sudalytas  į  penkias  ilgas  navas.  Vidurinė  yra  didžiausia, 
jos  lubos  aukščiausios,  maždaug  trijų  aukštų,  stoge  -  milžiniški 
langai  salei  apšviesti.  Dėl  išmoningo  šviesaus  marmuro  panau¬ 
dojimo  sienoms  ir  pilonams  visur  atsispindi  saulės  spinduliai, 
nava  nušviesta  gražia  išsklaidyta  šviesa. 

Visoje  aplinkoje  yra  pačių  garsiausių  Romos  istorijos  veikė¬ 
jų  „parašas“:  bazilika  buvo  pastatydinta  Julijaus  Cezario  ir  baig¬ 
ta  Augusto.  O  po  mūsų  kojomis  -  Scipiono  Afrikiečio  namo 
liekanos. 

Milžiniškoje  centrinėje  salėje,  kurios  matmenys  yra  82  ir  18 
metrų,  nuo  pat  ryto  vietą  užėmė  garsieji  centumviri,  Julijų  bazi¬ 
likoje  posėdžiaujantys  teisėjai.  Jie  atstovauja  civilines  bylas  na¬ 
grinėjančiam  teismui  ir  jų  nėra  šimtas,  kaip  galėtum  pagalvoti  iš 
pavadinimo,  bet  šimtas  aštuoniasdešimt. 

Čia  kitados  vyko  garsūs  procesai,  kurie  paversdavo  didžiąją 
bazilikos  aulą  didžiule  teisingumo  scena.  Bet  dabar  svarstomos 

nelabai  svarbios  bylos,  todėl  jų  eiga  optimizuota  ir  jos  nagrinė¬ 
jamos  lygiagrečiai.  Tam  nuo  grindų  iki  lubų  pastatytos  milži¬ 
niškos  palapinės,  medinėmis  pertvaromis  paskirstančios  erdvią 
centrinę  navą  į  keturias  teismų  sales.  Centumviri  taip  pat  padaly¬ 
ti  į  keturias  grupes.  Kaip  senovės  Romoje  sprendžiamos  bylos? 
Pabandysime  žvilgtelėti  į  vieną  iš  „salių“. 


Du  teismo  procesai  senovės  Romoje 

Salės  gilumoje  stovi  pakyla,  kur  vietą  užima  klausymams  pir¬ 
mininkaujantis  teisėjas.  Aplink  jį  sėdi  keturiasdešimt  penki  cen¬ 
tumviri.  Priešais  juos  ant  medinių  suolų  kartu  su  draugais,  šei¬ 
mos  nariais  ir  advokatais  įsikūrusios  bylos  šalys.  Mes  vos  galime 
įžiūrėti  dabar  kalbantį  advokatą.  Išties,  mus  ir  teisminių  ginčų 
vietą  skiria  žmonių  minia:  tai  tie,  kurie  mėgsta  stebėti  debatus 
teismų  salėse,  tarsi  tai  būtų  spektaklis,  kurio  negalima  praleisti. 
Tai  paprasti  žmonės,  vyrai,  moterys,  senoliai.  Žmonių  yra  ir  už 
mūsų,  jie  įsispraudę  kur  tik  gali,  net  už  salės,  tarp  mažesnių  bazi¬ 
likos  navų  pilonų.  Ir  net  virš  mūsų  -  pusaukštyje.  Kodėl  visi  šie 
žmonės  susirinko? 

Dabar  Romoje  einama  į  teismą  dėl  kiekvieno  smulkaus  gin¬ 
čo.  Pavyzdžiui,  šiandien  šioje  salėje  ginčijamasi  dėl  kažkokių 
ožkų  likimo. 

Čia,  kaip  nutinka  ir  šiandieninėje  Italijoje,  teisingumui  truk¬ 
do  vis  didėjantis  atidedamų  bylų  skaičius.  Jau  valdant  Vespasia- 
nui  Svetonijus  atkreipė  dėmesį,  kad  „bylų  sąrašas  peržengė  visas 
ribas,  kadangi  prie  jau  nagrinėjamų  vis  pridedamos  naujos“.  Be 
priemonių,  kurių  ėmėsi  pats  Vespasianas,  kaip  teigė  Svetonijus, 
„viso  besibylinėjančiųjų  gyvenimo  vos  užtektų  teismams“. 

Kitas  cezarių  Romos  šiuolaikinis  bruožas  yra  būtent  spek¬ 
taklis.  Kaip  mūsų  laikais  juodosios  kronikos  įvykiai  gauna  daug 
vietos  laikraščiuose  ir  televizijos  laidose,  taip  imperinėje  Ro¬ 
moje  viešo  proceso  „klausomasi“.  Ir  sprendžiant  iš  minios  šioje 
salėje  „reitingai“  yra  dideli...  Galbūt  net  būtų  tiksliau  kalbėti  ne 
apie  stebėtojus,  bet  apie  žiūrovus  tikrąja  to  žodžio  prasme. 

Bazilikoje  -  dusinamas  karštis.  Beveik  visi  aplinkui  gausiai 
prakaituoja.  Bet  niekas  nenori  išeiti,  visi  „prisiklijavę“  prie  šio 
proceso.  Advokatas  dėsto  nukentėjusios  šalies  argumentus.  Jis 
stovi  teatrališka  poza  ir  įnirtingai  gestikuliuoja.  Iš  pažiūros  pri¬ 
mena  nebyliojo  kino  aktorių...  Tačiau  neatrodo,  kad  jo  mimi¬ 
ka  darytų  įspūdį  centumviri.  Vienas  žvelgia  į  tuštumą,  kiti  tyliai 
šnabždasi,  dar  vienas  pešioja  plaukus  iš  nosies,  kitas  pavojingai 
svyruoja,  matyt,  tuoj  užmigs,  kaip  jau  padarė  jo  triukšmingai 
knarkiantis  kaimynas.  Teisėjas,  prisimerkęs,  kad  geriau  įžiūrėtų, 
stebi,  kaip  pro  didelius  langus  slenka  debesys. 

Ir  publika  sutaria,  kad  advokatas  visiškai  netikęs.  Daugelis  net 
ima  juoktis.  Vienintelis,  kuriam  nejuokinga,  yra  ieškovas,  griež¬ 
tų  veido  bruožų  vyras  ne  iš  Romos,  pripratęs  dirbti  laukuose  ir 
kalbėti  tiesiai.  Kai  vienas  iš  centumviri  užmigęs  priglaudžia  galvą 
prie  kaimyno,  jis  supranta,  kad  reikia  šitą  reikalą  baigti.  Nuka¬ 
muotas  advokato,  vis  cituojančio  istorijos  didžiavyrius,  kalbos, 
staiga  jį  nutraukia:  „Kokia  prievarta,  kokios  žudynės,  kokie  nuo¬ 
dai  -  mano  byla  yra  dėl  trijų  ožkų!  Aš  sakau,  kad  mano  kaimynas 
jas  pavogė.  Teisėjas  nori  įrodymų,  o  tu  pasakoji  apie  Kanų  mūšį 
ir  Mitridatą,  apie  priesaiką  sulaužiusių  pūnų  nirtulį...  Mostaguoji 
ir  griausmingu  balsu  pasakoji  apie  Sulą,  Marijų  ir  Mucijų.  Žo¬ 
džiu,  Postumai,  kalbėk  apie  mano  tris  ožkas ! ! !“  Visa  salė  sprogs¬ 
ta  juoku.  Advokatas  lieka  bežadis.  Teisėjai  juokiasi,  senolis  staiga 
pabunda,  debesys  pamiršti.  Galbūt  žmogus  savo  prakalba  dabar 

išgelbėjo  visą  procesą.  Kampe  kažkoks  vyras  užsirašinėja...  Dė¬ 
kui  jam,  prabėgus  šimtmečiams  šios  paprasto  ūkininko  frazės 
pasiekė  mus  ir  vis  dar  priverčia  šyptelėti. 

Staiga  visus  salėje  nustebina  riaumojimas.  Netrukus  -  ilgi 
aplodismentai,  švilpimas.  Gretimoje  salėje  už  sunkių  užuolaidų 
ir  medinių  pertvarų  advokatas  įmušė  rimtą  „įvartį“.  Visi  tyli.  Net 
ir  centumviri  bei  teisėjas.  Gretimoje  salėje  ir  vėl  pasigirsta  advo¬ 
kato  baritonas.  Jis  galingas  ir  įtikinamas  kaip  teatro  aktoriaus, 
nesunkiai  įveikia  pertvaras,  todėl  bylą  dėl  trijų  ožkų  pasidaro 
sudėtinga  stebėti. 

Žmonės  dairosi  vienas  į  kitą.  Kas  jis?  Niekas  nežino.  Kiek  vė¬ 
liau  pasigirsta  vardas.  Tai  tikras  Forumo  kunigaikštis,  gebantis 
pasakyti  įsimenamas  kalbas.  Žmonės  nebeabejoja  -  greta  pra¬ 
sidėjo  gerokai  įdomesnis  procesas.  Tarsi  būtų  įjungta  gaisro  si¬ 
gnalizacija,  minia  subanguoja  ir  esantieji  paskutinėse  eilėse  pas¬ 
kubomis  bando  įsisprausti  į  gretimą  salę.  Auditorija  „perjungė 
kanalą“... 

Mes  sekame  paskui  minią.  Gretima  salė  iš  tikrųjų  prisigrūdu¬ 
si.  Advokatas  -  išvaizdus  vyriškis  žilstančiais  plaukais  ir  atviru 
žvilgsniu.  Stabtelėjo  atsigerti  šilto  vandens.  Meta  griežtą  žvilgs¬ 
nį  į  centumviri,  tarsi  norėtų  juos  teisti,  paskui  -  į  klepsidrą  ant 
stalo.  Kiekvienam  advokatui  skirtas  tam  tikras  kalbėjimo  laikas. 
Šiam  gali  prireikti  šešių  klepsidrų:  kiekviena  laša  dvidešimt  mi¬ 
nučių,  taigi  visas  turimas  laikas  yra  dvi  valandos.  Žinoma,  skir¬ 
tinguose  procesuose  viskas  gali  būti  kitaip,  dažnai  teisėjai  yra 
atlaidūs  ir  duoda  daugiau  laiko,  nelygu  byla,  jos  sudėtingumas 
arba  įdomumas.  Reikia  pasakyti,  kad  sesijos,  prasidėjusios  anks¬ 
tų  rytą,  dažnai  baigiasi  saulei  leidžiantis. 

Advokatas  beda  pirštu  į  porą,  iš  kurios  buvo  neteisingai  at¬ 
imtas  svarbus  palikimas.  Jo  pirmieji  žodžiai  veria  visus  kaip  kul- 

kos.  Sustoja,  lengvai  nusišypso  ir  ima  susimąstęs  vaikščioti,  lyg 
ieškotų  tinkamų  žodžių.  Radęs  jų  akimirksniu  atsisuka  ir  iš  jo 
burnos  pasipila  sakinių  upė.  Jo  iškalba  išties  neįtikėtina.  Žvilgs¬ 
nis,  mestas  į  vieną  iš  bendradarbių,  atskleidžia  nedidelį  triuką: 
sekretorius  jo  klausosi  su  vaškuotomis  lentelėmis  rankoje  ir  po 
kiekvieno  sakinio  brūkšteli  ženklą,  tarsi  žymėtųsi  pirkinių  sąrašą. 

Advokatas  visai  neimprovizuoja  -  jis  kalba  pagal  anksčiau 
parengtą  ir  taikant  mnemotechniką  įsimintą  planą.  Tokia  išties 
yra  daugelio  didžiųjų  Romos  forumo  advokatų  strategija:  prieš 
procesą  gerai  pasiruošti. 

Kai  kurie  senovės  autoriai  mini  generalines  repeticijas,  pri¬ 
menančias  pačius  tikriausius  teismo  debatus,  po  kurių  advokatai 
iš  savo  biurų  išeidavo  itin  susijaudinę  ir  žibančiomis  akimis,  pa¬ 
likdami  nualintus  bendradarbius.  Per  šias  pratybas,  vadinamas 
meditationes,  daug  dėmesio  buvo  skiriama  frazėms,  žodžiams, 
intonacijai  ir  balso  moduliacijai.  Pratybų  partneriai  paprastai 
būdavo  išsilavinę  vergai.  Anot  Cicerono,  galbūt  didžiausio  Fo¬ 
rumo  oratoriaus  ir  mnemotechnikos  meistro,  pagrindinis  de¬ 
batų  kelias,  kuriuo  reikia  eiti,  susideda  iš  trijų  dėmenų:  judėti, 
teikti  malonumą,  įtikinti.  Ir  kurti  siužeto  posūkius.  Vienas  iš  jų 
dabar  priešais  mūsų  akis. 

Dvi  kalbos  valandos  jau  seniai  pasibaigusios.  Advokatas  šią 
akimirką  bėga  prie  savo  ginamos  poros,  praeina  pro  ją,  kažko 
ieško  minioje...  Teisėjai  ir  publika  suglumę.  Net  ir  jo  bendradar¬ 
biai  vaizduoja  nuostabą  (bet  viskas  yra  numatyta  „scenarijuje“). 
Pagaliau  -  štai  advokatas  vėl  pasirodo  su  dviem  išsigandusiais 
vaikais,  berniuku  ir  mergaite.  Vedasi  juos  su  savimi,  parodo  tei¬ 
sėjams,  tada  meiliai  apkabina.  Tai  poros  vaikai,  išmintingai  kol 
kas  nerodyti.  Pradeda  ilgą  prakalbą  apie  jų  ateitį,  kas  jų  laukia 
tuomet,  kai  tėvo  ir  motinos  nebebus...  ir  kaip  tie  palikimo  pini- 

gai  būtų  naudingi  ne  šių  vaikų,  bet,  pabrėžia,  šių  dviejų  Romos 
piliečių  (ši  nuoroda  nelieka  nepastebėta  teisėjo  ir  centumviri,  tai 
susiję  su  Romos  vertybėmis)  ateičiai. 

Tai  nėra  nauja  strategija,  advokatas  gudriai  pritaikė  atradimą, 
panaudotą  prieš  šimtmetį  savo  labai  garsaus  kolegos  Sulpicijaus 
Galbos,  Cicerono  bendraamžio.  Tačiau  šito  publika  nei  žino, 
nei  gali  prisiminti.  Ir  tai  į  ją  dabar  du  vaikai  kreipiasi  šiuo  teat¬ 
rališku  veiksmu,  kuriuo  tikimasi  sudaužyti  tuometinių  romėnų 
teismų  didžiojo  veikėjo  -  liaudies  -  širdį.  Advokatas  peržvelgia 
veidus,  ištaria  paskutinius  žodžius  ir  baigia  apkabindamas  vai¬ 
kus...  Minia  pratrūksta  ovacijomis.  Net  iš  kaimyninių  „salių“ 
atsklinda  plojimai.  Primena  teatro  pjesės  finalą  (iš  esmės  taip  ir 
yra).  Ir  teisėjai  nustebinti  jo  sėkmės.  Jie  jau  atsižvelgė  į  tai,  kad 
visa  publika  pirmose  eilėse  yra  sirgaliai,  tai  yra  advokato  pa¬ 
samdyti  plojikai  (šiose  salėse  tai  įprasta),  tačiau  tokios  didelės 
sėkmės  jie  nesitikėjo.  Dabar  nuosprendyje  turės  būti  atsižvelgta 
į  publikos  reakciją.  Tai  „psichologinis  spaudimas“,  tikrai  paveik¬ 
siantis  nuosprendį.  Ir  advokatas  tai  žino:  suvaidinta  ašara,  dabar 
riedanti  jo  skruostu,  slepia  šypseną... 


Romos  senatas 


Vėl  esame  Romos  forumo  aikštėje  ir  nusprendžiame  išeiti  iš 
čia,  judėdami  link  kitos,  priešais  stovinčios  bazilikos.  Emilijų 
bazilikos  portikas  yra  platesnis  negu  šimtas  metrų.  Ir  čia  verda 
visuomeninis  gyvenimas  ir  vyksta  teismo  procesai.  Seniau  jos 
portikuose  buvo  įsikūrusios  parduotuvės  ir  dirbtuvės,  dabar  ten 
tuščia,  mus  patraukia  mažytė  paveikslų  ir  piešinių  paroda-par- 
davimas,  užimanti  dvi  arkas.  Stulbina  kokybės  skirtumas  tarp 
freskų,  kurias  matėme  domus,  ir  šių  darbų,  iš  tikrųjų  paprastų, 
beveik  vaikiškų.  Temos  įvairios  -  čia  piemuo,  čia  mitologinė 
scena,  Julijaus  Cezario  veidas  (visiškai  nepanašus),  labai  apy¬ 
tikris  Romos  vaizdas...  O  va  jaunuolio  veidas,  labai  realistiškas 
ir  gražus.  Akivaizdžiai  tai  užsakytas  portretas.  Nelabai  žinoma, 
bet  Romos  namuose  kartais  gali  pamatyti  kabančių  paveikslų, 
vaizduojančių  savininkus  ar  kitus  šeimynykščius.  Nė  vienas  iš 
jų  nepasiekė  mūsų,  bet  kitur,  pavyzdžiui,  Egipte,  šie  portretai 
buvo  uždedami  ant  mumijų  kaip  kaukės.  Šiandien  tai  nepapras- 

tos  momentinės  imperijos  gyventojų  nuotraukos.  Kažin,  kaip 
atsidūrė  čia:  galbūt  jaunuolis  mirė  neturėdamas  paveldėtojų  ar 
tėvų,  kurie  norėtų  išsaugoti  portretą,  kaip  daugelis  saugo  garsių 
protėvių  biustus.  Ir  tai  paaiškintų,  kaip  jis  atsidūrė  prekiautojo 
rankose... 

Išeiname  iš  Basilica  Emilia  portiko  ir  pasukame  į  šiaurinę  Fo¬ 
rumo  pusę,  kur  praeityje  buvo  dalijamos  Romos  galios  kortos 
ir  kur  per  amžius  rinkosi  senatoriai  -  tai  kurija.  Štai  pasirodo 
didelis  plytinis  pastatas  su  mažu  portiku  priekyje.  Tai  senatas. 

Jį  pastatydino  Julijus  Cezaris:  nugriovė  iki  pamatų  ankstesnę 
kuriją,  sunaikino  Komicijų  aikštę  ir  pastatė  šį  naują,  įspūdingą 
pastatą,  naudotą  per  visą  Romos  istoriją. 

Senato  durys  atdaros,  netrukus  salėje  prasidės  debatai. 
Žvilgtelime  į  vidų.  Puikios  grindys  su  elegantiškomis  iš  visos 
imperijos  atvežto  prabangaus  marmuro  inkrustacijomis.  Čia  - 
tiesiog  pažodžiui  -  vaikštai  po  imperiją.  Senatas  yra  labai  gilus, 
jo  šonuose  -  platūs  laiptai,  ant  kurių  daugeliu  eilių  sustatyti  se¬ 
natorių  suolai.  Jie  iš  medžio,  gražiai  drožinėti.  Tai,  ką  matome, 
yra  kažkas  tarp  schola  cantorum*  ir  karaliaus  priėmimų  salės... 
Aplinkui  ant  sienų  didelės  marmurinės  plokštės,  apšviečiančios 
visą  patalpą.  Kas  žino,  kiek  iškilmingų  kalbų  čia  buvo  pasakyta, 
visų  neįmanoma  atsiminti.  Čia,  šiuose  keliuose  kvadratiniuose 
metruose,  buvo  priimta  daugelis  sprendimų,  dabar  aptariamų 
mūsų  istorinėse  knygose...  Nedaugelis  vietų  planetoje  galėjo 
taip  paveikti  žmonijos  istoriją. 

Daug  senatorių  sėdi  ir  kalbasi  su  jau  atėjusiais  kolegomis. 
Kai  kurie  šnabždasi,  kiti  juokiasi.  Gali  pastebėti  grupes,  kurios 


*  Dainavimo  mokykla  (lot.)  -  taip  nuo  viduramžių  iki  šiol  vadinamas  kamerinis 
religinis  choras. 

tyliai  diskutuoja.  Netrukus  prasidės  debatai.  Šiomis  dienomis 
aptariamos  įvairios  temos,  vakar,  pavyzdžiui,  buvo  kalbama 
apie  bebaigiamą  didžiąją  triumfo  arką,  nuo  kurios  prasideda  Via 
Traiana.  Bet  šiandien  darbotvarkėje  rimta  tema.  Trajanas  yra  la¬ 
bai  toli  nuo  Romos:  sausio  mėnesį  su  didžiuliu  triukšmu  įžengė 
į  Antiochijos  miestą,  dabar  kariauja  Mesopotamijoje.  Į  Romą 
atsiunčiami  pranešimai  yra  kuo  geriausi,  jis  užkariavo  svarbius 
miestus:  Batną,  Nisibę,  Ktesifoną.  Ir  legionai  jį  pagerbė  Parthi- 
cus  (tai  yra  partų  nugalėtojo)  titulu.  Taigi  senatas  turi  nuspręsti, 
kaip  įteisinti  šį  titulą...  Iš  tikrųjų,  kadangi  nebėra  respublikos  ir 
vienas  imperatorius  keičia  kitą,  senato  vaidmuo  labai  sumažė¬ 
jęs:  baigėsi  didžiųjų  kovų  ir  debatų  laikai,  dabar  priimami  kuk¬ 
lesni  sprendimai,  labiau  susiję  su  paprasčiausiu  valdymu  negu 
tais  šlovingais  laikais  iki  Julijaus  Cezario... 

Senatorius  įeina  pro  atvertus  vartus  ir  mosteli  sustingusiems 
jo  kelyje  sargybiniams.  Vartai  bronziniai  ir  labai  aukšti  (paskuti¬ 
niai  Romos  senato  vartai  buvo  Renesanso  laikais  išardyti  ir  per¬ 
kelti  į  Šv.  Jono  baziliką  Laterane,  kur  jais  ir  dabar  galima  žavėtis) . 

Garbaus  amžiaus  senatorius  žingteli  kelis  žingsnius  ir  jį  iš 
karto  sveikina  kiti,  jaunesni  kolegos,  einantys  jo  pasitikti,  tik¬ 
riausiai  norėdami  pasiklausti  jo  patarimų  ir  išklausyti  „strategi¬ 
nių“  pasiūlymų,  kurių  reikėtų  laikytis  šios  dienos  diskusijoje... 

Patarnautojai  uždaro  sunkius  vartus.  Mums  senato  salė  pa¬ 
mažu  pradingsta,  tarsi  leistųsi  uždanga.  Paskutinis  vaizdas,  kurį 
matome  -  senatorius  sėdasi,  susitvarko  togos  klostes  ir  griežtai 
iš  po  tankių  žilų  antakių  apžvelgia  savo  oponentus...  Sargybi¬ 
niai  išsirikiuoja  prie  vartų,  vienoje  rankoje  laiko  skydą,  kitoje  - 
pilum,  ietį. 

Jo  labai  šviesios  akys,  rodos,  giliai  įsodintos  nudegusiame  veide. 
Nė  akimirkos  neatitraukia  žvilgsnio  nuo  raumeningo  priešinin¬ 
ko  kūno.  Ir  dabar,  kai  abu  sukasi  ratu,  tyrinėdami  kits  kitą...  Į  juos 
įsmeigti  tūkstančių  žmonių,  kurie  nuo  ryto  juos  stebi,  skatina  ir 
rėkauja  iš  tribūnų,  žvilgsniai.  Juk  Koliziejuje  išties  prasidėjo  žai¬ 
dynės.  Pirmasis  reginys,  pradedantis  dieną,  yra  venationes,  tai  yra 
medžioklė.  Taigi,  kautynės  ne  tarp  gladiatorių,  bet  tarp  žmonių 
ir  žvėrių.  Iš  tikrųjų  Koliziejus  ir  visi  imperijos  amfiteatrai  visada 
turėjo  tokias  renginių  pakopas:  iš  pradžių  venationes,  paskui  vie¬ 
šos  nusikaltėlių  egzekucijos  ir  pagaliau  -  popiet  -  laukiami  gla¬ 
diatoriai.  Koliziejus  atlieka  didžiulį  vaidmenį  miesto  gyvenime: 
dėl  amfiteatro  talpumo  (nuo  50  iki  70  tūkstančių  žiūrovų),  bet 
pirmiausia  dėl  žiaurių  kovų,  verdančių  jo  viduje.  Kaip  ši,  ką  tik 
prasidėjusi. 

Žmonės  tribūnose  puikiai  suvokia,  kad  po  kelių  sekundžių 
viskas  baigsis.  Tarp  šviesių  medžiotojo  garbanų  žybsi  prakaito 

lašai.  Jo  vardas  Spitara,  bet  minia  nustojo  jį  šaukti,  tokia  tvyro 
įtampa.  Priešais  jį  stovi  vienas  iš  didžiųjų  arenos  valdovų,  galin¬ 
gas  ir  pasitikintis  savimi  Viktoras.  Tai  ne  žmogus,  bet  galėtų  būti 
pagal  savo  protą,  kurį  demonstruoja  kovose.  Jis  labiau  gudrumu 
ir  klasta  negu  savo  letenų  galia  ar  aštriais  nagais  įveikė  daugybę 
medžiotojų.  Viktoras,  tai  yra  „nugalėtojas“  -  nepaprasto  dydžio 
leopardas,  po  daugelio  kovų  tapęs  minios  numylėtiniu:  kartą 
stumtelėjo  savo  priešininką  į  kitą  prieš  kelias  sekundes  nugriu¬ 
vusį  ant  žemės  medžiotoją,  taip  privertė  jį  suklupti,  tada  stai¬ 
ga  užšoko  ir  perkando  jam  gerklę.  Viktoras,  kaip  ir  visi  žvėrys 
Koliziejuje,  nėra  gyvūnas,  puolantis,  kai  išalksta,  kaip  paprastai 
manoma:  buvo  sugautas  mažas,  užaugintas  specialioje  fermoje 
ir  išmokytas  pulti  kaip  kovinis  šuo.  Leopardai  yra  išmokyti,  kur 
smogti  ir  kaip.  Jie  visa  tai  itin  gerai  išmano:  kai  puola  žmogų  - 
o  tai  vis  dar  atsitinka  ir  šiais  laikais  -  taikosi  tiesiai  į  gerklę,  su¬ 
leidžia  galingų  letenų  nagus  į  krūtinę  ir  ją  perplėšia.  Man  teko 
kalbėtis  su  gydytoju  Afrikoje,  kai  ten  buvau  paleontologijos  ka¬ 
sinėjimuose,  ir  jis  man  patvirtino,  kad  kai  jam  atnešdavo  liūtų 
auką  (kuri  būdavo  „tik“  sukandžiota),  kartais  ją  pavykdavo  iš¬ 
gelbėti.  O  kai  atnešdavo  leopardo  auką,  ji  jau  būdavo  mirusi... 

Šis  žvėris  nekaltas,  jis  tik  plėšrūnas  -  daro  tai,  ko  jį  išmokė  gam¬ 
ta...  Tačiau  jo  prigimtinis  agresyvumas  buvo  dresuotojų  iš  esmės 
pakeistas  ir  pritaikytas  spektakliui  kurti,  taigi  gyvūnas  tapo  tikra 
mirties  mašina.  Už  Viktoro  nugaros  -  ne  tik  mirtys  arenoje,  bet  ir 
daugelio  vergų,  naudotų  kaip  „lėlytės“  jį  dresuojant,  nužudymas. 

Spitara  yra  geras  arenos  medžiotojas,  labai  mėgstamas  mo¬ 
terų  dėl  dailios  išvaizdos,  bet  jis  nėra  toks  garsus  kaip  Viktoras. 
„Bukmeikeriai“  stato  už  jo  pralaimėjimą  tris  prieš  vieną.  Spitara 
tai  žino,  bet  taip  pat  žino,  kad  tai  galbūt  yra  jo  stiprybė  -  nuste¬ 
binti  visus,  kartu  ir  leopardą,  žaibišku  judesiu. 

Spaudžia  rankoje  storą  ir  aštrią  ietį.  Daugiau  nieko  neturi  - 
nei  šarvų,  nei  šalmo,  nei  kardo.  Vienintelė  apsauga  -  sutvirtinti 
medžiaginiai  antblauzdžiai. 

Riaumojimas  arenoje  -  pro  vartus  ką  tik  pasirodė  liūtas  kovo¬ 
ti  su  kitu  medžiotoju.  To  Spitara  laukė  ir  tikėjosi.  Viktoras  gerai 
dresuotas  nekreipti  dėmesio  į  minios  staugimą  ar  savo  prieši¬ 
ninkų  riksmus.  Tačiau  netikėtas  liūto  riaumojimas  pažadina  jo 
pagrindinius  instinktus.  Išties,  gamtoje  suaugę  liūtai  žudo  leo¬ 
pardus.  Akimirksnio  išsiblaškymas.  Leopardas  žaibiškai  pasuka 
galvą  į  liūtą.  Vos  spėja  sutelkti  žvilgsnį  į  kitos  katės  siluetą  ir  staiga 
pajunta  smūgį  po  kaklu,  kur  prasideda  krūtinė.  Per  sekundės  dalį 
nepaprastai  aiškiai  jaučia,  kaip  platūs  ašmenys  persmeigia  krū¬ 
tinės  ląstą,  pajunta  veriantį  skausmą.  Jis  net  negirdėjo,  ką  iš  visų 
plaučių  rėkė  Spitara.  Žmogus  puolė  pasilenkdamas  ir  žengdamas 
ilgą  žingsnį,  kad  smūgis  įgautų  daugiau  jėgos,  taip  fechtuotojai 
daro  įtūpstą. 

Žvėries  reakcija  nirti.  Leopardas  riečia  milžinišką  sprandą  ir 
bando  sukąsti  ietį,  bet  jam  nesiseka.  Tuomet  smarkiai  smogia 
letena  per  ieties  kotą,  beveik  išplėšdamas  jį  iš  kūno.  Dabar  įsten¬ 
gia  ją  sukąsti  ir  perlaužti  dantimis.  Bet  jau  per  vėlu,  jaučiasi  vis 
silpnesnis:  mato  stovinčio  ir  „nuosprendžio“  laukiančio  Spitaros 
siluetą.  Jei  gyvūnas  atsigaus,  medžiotojui,  neturinčiam  ieties,  bus 
blogai.  Gal  jam  ir  duos  kitą,  o  gal  ir  ne.  Tačiau  jos  nebereikės. 
Gelsvose  ir  neišraiškingose  leopardo  akyse  Spitaros  siluetas  vis 
labiau  migloja.  Kraujas  pliūpsniais  teka  iš  žaizdos  ant  arenos,  tarp 
jo  letenų  jau  telkšo  bala.  Smūgis  buvo  tobulas.  Paskutinis  suriau- 
mojimas,  atodūsis  ir  gargaliavimas,  kadangi  kraujas  jau  pasiekė 
gerklę  ir  plaučius.  Žvėris  virsta  ir  išsitiesia  pravertais  nasrais. 

Minia  sprogsta.  Šauksmas  pakyla  virš  tribūnų  -  kartojamas  me¬ 
džiotojo  vardas:  „Spitara,  Spitara.“  Koliziejus  turi  naują  didvyrį. 

ĮDOMU 
Žvėrys  Koliziejuje 

Koliziejuje  ir  kituose  po  imperiją  išsibarsčiusiuose  amfi¬ 
teatruose  buvo  nužudyta  didžiulė  daugybė  gyvūnų.  Kar¬ 
tais  buvo  galima  matyti  medžiotojus,  su  lankais  ir  strėlė¬ 
mis  guldančius  elnius  arba  gazeles.  Kartais  buvo  žudomi 
egzotiški  gyvūnai  -  tokie  kaip  stručiai  (žinome,  kad  im¬ 
peratorius  Komodas  linksminosi  kardu  kapodamas  jiems 
galvas).  Kai  kuriais  atvejais  kovos  buvo  „beveik“  lygios: 
žmonės  gladiatorių  apranga  -  su  šalmu,  skydu  ir  kardu, 
turėjo  pabandyti  išgyventi  ir  įveikti  liūtus,  leopardus  ar 
lokius.  Iš  bareljefų  atrodo,  kad  kovos  nebūtinai  baigdavo¬ 
si  žmonių  pergale.  Galiausiai  buvo  galima  stebėti  ir  kovas 
tarp  gyvūnų:  pavyzdžiui,  grandinėmis  vieną  prie  kito  pri¬ 
rakindavo  bulių  ir  dramblį  ar  kitokius  didelius  gyvūnus, 
o  patarnautojai  ilgais  pagaliais  juos  badydavo  versdami 
kautis.  Dažnas  egzotiškų  gyvūnų,  tokių  kaip  tigrai,  nau¬ 
dojimas  visuose  pagrindiniuose  imperijos  amfiteatruose 
ilgainiui  privedė  prie  laukinių  gyvūnų  nykimo  Europoje, 
Šiaurės  Afrikoje  ir  Artimuosiuose  Rytuose.  Nemažai  rū¬ 
šių  išnyko  iš  dalies  dėl  to,  kad  iš  daugelio  pagautų  egzem¬ 
pliorių  (įskaitant  krokodilus  ir  raganosius)  tik  mažuma 
pasiekdavo  paskirties  tašką  po  ilgų  kelionių  vežimuose  ar 
laivų  triumuose. 


11.40  vai. 


Imperijos  forumai,  pasivaikščiojimas 
tarp  marmuro 


Minios  kaukimas  pasiekia  ir  mus  Forume.  Kai  kurie  atsigręžia 
į  Koliziejų.  Jo  milžiniškas  siluetas  stūkso  Via  Sacra  gilumoje, 
už  Tito  arkos,  už  kolonadų  ir  šventyklų.  Minios  skanduojamas 
nugalėtojo  vardas  atskrieja  iki  čia,  bet  iškraipytas  ir  neatpažįsta¬ 
mas.  Skamba  tik  galingas  ritmiškas  žiūrovų  riksmas. 

Netrukus  stabtelėjusieji  pažiūrėti  Romos  arenos  link  grįžta 
prie  savo  reikalų,  tarsi  nieko  nebūtų  atsitikę...  O  ir  mes  tolstame 
nuo  senato  vartų.  Sargybinių  nė  kiek  nesujaudino  iš  Koliziejaus 
sklindantis  riksmas,  ir  dabar,  mums  einant  iš  čia,  jie  stebi  sustin¬ 
gusiais,  neperprantamais  žvilgsniais. 

Netrukus  ir  mes  aplankysime  Koliziejų,  bet  pirma  nelabai 
toli  nuo  čia,  Taikos  šventykloje,  norime  pamatyti  šį  tą  unikalaus. 

Kelias  minutes  pėsčiomis  iki  tos  vietos  mes  eisime  per  dar 
vieną  Romos  stebuklą.  Tai  imperijos  forumai. 

Išties  Romoje  yra  ne  tik  Romos  forumas.  Julijus  Cezaris, 

manydamas,  kad  jo  nebepakanka,  pastatė  kitą.  Žinoma,  jis  buvo 
pavadintas  imperatoriaus  vardu:  Julijaus  Cezario  forumas.  Aiš¬ 
kus  galios  demonstravimas... 

Jo  pavyzdžiu  pasekė  kiti  imperatoriai:  Augustas,  Vespasia- 
nas,  Nervą  ir  Trajanas...  Taip  buvo  sukurti  pilni  nuolat  judančių 
žmonių  forumų  „kvartalai“,  kiekvienas  susisiekiantis  su  kitu.  Tai 
prabangos,  marmuro,  kolonų  pasaulis,  suteikęs  romėnams  di¬ 
desnių  erdvių  prekybai,  verslui  ir  teismų  procesams. 

Tarsi  įvairių  miestų  viešos  aikštės  būtų  sujungtos.  Tik  mo¬ 
derniais  laikais,  pradėjus  statyti  prekybos  centrus,  galima  pama¬ 
tyti  kažką  panašaus... 

Iš  smalsumo  sekame  paskui  tris  gyvai  ir  garsiai  diskutuojan¬ 
čius  vyrus.  Vieno  iš  jų  ilga  ereliška  nosis  ir  jis  visokiais  būdais 
bando  kitus  du  įtikinti  savo  tiesa...  Eina  link  Taikos  šventyklos, 
esančios  Vespasiano  forume.  Įėjęs  į  šį  didžiulį  pastatą  sustingsti: 
po  pirmosios  salės,  primenančios  sekvojų  mišką  -  tokios  aukš¬ 
tos  jos  kolonos,  patenki  į  didžiulę  salę,  kurios  visą  sieną  užima 
milžiniškas  miesto  žemėlapis. 

Tai  garsioji  forma  Urbis,  Romos  žemės  valdų  planas,  apie 
kurį  pakalbėsime  kiek  vėliau  (tas  variantas,  kurį  žinome  šian¬ 
dien  ir  kurio  fragmentai  saugomi  Kapitolijaus  muziejuose,  yra 
iš  vėlesnių  epochų  negu  mūsų  tyrinėjamoji,  bet  panašu,  kad 
Trajano  laikais  jau  buvo  analogiškas  planas,  vėliau  prarastas). 
Jis  iš  tikrųjų  dengia  visą  sieną.  Tai  puikus  1  :  240  mastelio  pla¬ 
nas,  su  visomis  namų  sienomis,  kolonomis  ir  fontanais,  išraižy¬ 
tas  ir  nuspalvintas  raudonai.  Prieiti  arčiau  negalime.  Prie  tam 
tikro  taško  visus  sustabdo  ilga  baliustrada.  Tik  priskirti  atsa¬ 
kingi  pareigūnai,  apsiginklavę  ilgais  stiebais  ir  kartais  ilgomis 
kopėčiomis  ant  ratukų,  gali  prieiti,  rodyti  ką  nors  ar  liesti/orma 
Urbis. 

Trys  vyrai,  kuriuos  matėme  gyvai  lauke  diskutuojant  prie 
pastato,  prisiartina  prie  žemėlapio  ir  parodo  tikslų  tašką,  tada 
kreipiasi  į  prie  stalo  sėdintį  valdininką.  Dabar  suprantame,  kad 
jie  diskutuoja  dėl  parduodamos  tavernos  sklypo  ribų  arba  dėl 
jos  dydžio.  Valdininkas  ramiai  jiems  duoda  kaulinę  plokštelę  su 
įrėžtu  skaičiumi  ir  nurodo  kitą  patalpą,  kur  jie  gali  paprašyti  pa¬ 
sitikrinti  norimo  sklypo  dydį  pergamento  kopijoje.  Neliaudami 
ginčytis  visi  trys  pradingsta  koridoriuje. 


Vienas  iš  Romos  imperijos  stebuklų  - 
Traj  ano  forumas 

Reikia  pasakyti,  kad  Taikos  šventykloje  buvo  saugoma  Vespasia- 
no  rūpesčiu  surinkta  biblioteka.  Ir  ne  tiktai,  čia  buvo  laikomi  ne¬ 
paprasti  meno  kūriniai,  kuriuos  imperatoriai  rinko  visoje  impe¬ 
rijoje,  ypač  helenistiniame  pasaulyje.  Šiame  sostinės  Luvre  taip 
pat  buvo  daug  puikių,  mūsų  nepasiekusių  tapybos  šedevrų.  Ro¬ 
mėnai  labai  vertino  šią  meno  rūšį,  buvo  labai  daug  tikrų  žinovų, 
kaip  ir  šiais  laikais.  Taikos  šventyklos  širdis  yra  salė,  kur  saugoma 
didžioji  dalis  karo  grobio,  atgabento  iš  Jeruzalės:  čia  eksponuoja¬ 
mas  ir  simbolinis  objektas  -  garsioji  septynšakė  žvakidė. 

Dabar  esame  lauke  priešais  Taikos  šventyklą  ir  per  įvairius  im¬ 
perijos  forumus  einame  priešinga  kryptimi.  Lieka  vienas,  kurio 
dar  nematėme  ir  kurį  Romos  gyventojai,  be  abejonės,  laiko  vienu 
iš  imperijos  stebuklų.  Jis  buvo  pastatytas  paskutinis  -  baigtas  vos 
prieš  dvejus  metus.  Tai  Trajano  forumas.  Įspūdis  kvapą  gniau¬ 
žiantis.  Pirmiausia  išvystame  plačią  sieną  su  arkomis,  jos  centre 
yra  triumfo  arka,  virš  kurios  -  šešių  žirgų  traukiamas  vežimas. 
Tai  įėjimas  į  Trajano  forumą. 

Imperijos  forumai  yra  tikras  vienas  su  kitu  susisiekiančių  ir  pilnas  nuolat 
judančių  žmonių  forumų  „kvartalas'.  Tai  prabangos,  marmuro  ir  kolonų 
pasaulis. 

Tarsi  pabrėždami  vietos  svarbą  stovi  keli  ginkluoti  ir  budrūs 
sargybiniai.  Įėjus  pro  arką  priešais  mūsų  akis  visu  savo  didingu¬ 
mu  atsiveria  milžiniška  forumo  aikštė:  tai  300  metrų  ilgio  ir  190 
metrų  pločio  stačiakampis,  išklotas  dideliais  balto  ir  įvairiaspal¬ 
vio  marmuro  luitais.  Mes  tiesiogine  žodžio  prasme  apsupti  vie¬ 
nos  iš  gražiausių  Romos  imperijos  kolonadų.  Štai  ilgiausias  por¬ 
tikas  aplinkui  visą  forumo  aikštę:  dešimtys  raštuoto  marmuro 
kolonų.  Ir  tai  dar  ne  viskas  -  ant  kiekvienos  korintinės  kolonos 
stovi  figūra.  Tai  beveik  trijų  metrų  aukščio  statulos,  vaizduojan¬ 
čios  belaisvius  barbarų  kunigaikščius.  Jos  išskaptuotos  iš  įvairių 
rūšių  marmuro,  pozos  įvairios  -  kartais  plaukai  ir  barzdos  su¬ 
velti  vėjo:  tai  nugalėti  kunigaikščiai.  Iš  tikrųjų  visa,  ką  matome, 
buvo  sukurta  pargabenus  milžinišką  grobį  iš  ką  tik  nukariautos 
Dakijos  (dabartinė  Rumunija). 

Aikštės  viduryje  -  raito  Trajano  statula  iš  paauksuotos  bron¬ 
zos.  Einame  link  gilumoje  stūksančio  didelio  statinio.  Įspūdis, 
lyg  artėtum  prie  Šventojo  Petro  bazilikos  fasado.  Išties  artėjame 
prie  didžiulio  statinio:  Ulpijų  bazilikos.  Tai  ne  šventykla,  kaip  ir 
kituose  forumuose,  bet  visuomenės  reikmėms  skirtas  statinys. 
Tačiau  koks  statinys! 

Viskas  aplinkui  milžiniška,  didinga,  paauksuota...  Ant  fa¬ 
sado  -  kitos  belaisvių  barbarų  surištomis  rankomis  statulos: 
rikiuojasi  ilga  eile,  panašia  į  šventųjų  eilę  Šventojo  Petro  kolo¬ 
nadoje. 

Įeiname.  Žengiame  į  didžiausios  iki  pat  šios  akimirkos  ro¬ 
mėnų  pastatytos  bazilikos  vidų...  Jaučiamės  sutrikę  dėl  patalpos 
proporcijų  ir  aukščio.  Keista,  bet  ji  tuščia:  kažkodėl  šiandien  ne¬ 
numatyta  klausymų  ar  kitokios  veiklos.  Vaikšto  tik  darbuotojai 
ir  smalsuoliai  kaip  mes,  žingsniai  ir  balsai  ataidi,  lyg  norėtų  per 
orą  išmatuoti  milžinišką  baziliką. 

Ji  tikrai  įspūdinga:  170  metrų  ilgio,  gilumoje  du  dideli  pus¬ 
apvaliai  kupolai.  Bet  suakmenėti  mus  priverčia  supančių  kolo¬ 
nų  miškas  -  atrodo,  tarsi  būtume  girioje.  Neįmanoma  visų  su¬ 
skaičiuoti,  jų  dešimtys,  jos  labai  aukštos,  o  korintiniai  kapiteliai 
nedidelio  automobilio  dydžio.  Jos  atskiria  penkias  navas  ir  yra 
skirtingų  spalvų!  Centrinės  navos  kolonos  yra  iš  egiptietiško 
pilko  granito,  šoninių,  mažesnių  navų  -  iš  žalio  marmuro.  Čia 
viskas  išpuošta.  Grindys  padengtos  marmuriniais  šachmatais, 
geometriniame  apskritimų  ir  keturkampių  rašte  vyrauja  antikos 
geltona  ir  raštuotas  marmuras...  Centrinėje  navoje  įspūdingas 
marmurinis  frizas  vaizduoja  sparnuotąsias  pergalių  deives.  Virš 
mūsų  galvos  -  galerijos  ir  langai,  pro  kuriuos  veržiasi  ryški  sau¬ 
lės  šviesa. 

Salės  gilumoje  -  grupelė  žmonių  ir  pretorionai,  sudarantys 
apsaugines  užtvaras.  Kas  yra  šios  grupelės  centre?  Pretorionų 
buvimas  reikštų  tik  viena:  tai  kažkas  labai  svarbus  iš  imperato¬ 
riaus  aplinkos.  Bet  kas?  Grupė  žiūri  aukštyn  į  tinkuotų  kasetinių 
lubų  fragmentą:  vienas  rodo  drėgną  dėmę,  kuri  jau  pakeitė  spal¬ 
vas.  Matyt,  vertina,  kiek  pavojingi  yra  lietaus  sukelti  protėkiai. 

Grupė  pajuda  mūsų  kryptimi.  Vis  artėja  pretorionų  pakaltų 
sandalų  aidas.  Girdėti  ir  kiti  metalo  garsai.  Tai  kardai  ir  durklai 
žvanga  į  kareivių  šarvus.  Grupė  praeina  pro  šalį.  Viduryje  tarp 
sekretorių  ir  bendradarbių  -  mažo  ūgio  žmogus,  trumpom  ko¬ 
jom  ir  rankom,  pliku  viršugalviu,  kurį  supa  tankūs  garbanoti 
tamsūs  plaukai.  Jo  veido  bruožai  neginčytinai  „viduržemiški“ 
o  balsas  ramus  ir  labai  švelnus.  Tai  Apolodoras  iš  Damasko,  jo 
protas  sukūrė  Basilica  Ulpia  (pagal  Trajano  šeimos  vardą  -  Ul- 
pijus)  ir  šį  nepaprastą  forumą.  Jis  genialus  architektas,  jo  kū¬ 
riniai  paženklino  savąją  epochą  kaip  kitą  -  Bruneleskio  ir  Mi¬ 
kelandželo  darbai.  Pastatyti  šį  milžinišką  forumą  užtruko  „tik“ 

penkerius  metus  (nuo  107  iki  112  metų).  Bet  jis  projektavo  ir 
kitus  statinius,  pavyzdžiui,  Trajano  turgus  ir  Trajano  termas. 
Gaila,  pagalvojus,  kad  jo  santykiai  su  Trajano  įpėdiniu  Hadrianu 
nebebus  tokie  idiliški.  Priešingai,  Hadrianas  jį  išsiuntė  į  tremtį 
ir  galiausiai  įvykdė  mirties  bausmę...  Grupė  pradingsta  už  kolo¬ 
nų,  pretorionų  uniformų  žvangesį  pamažu  nustelbia  po  baziliką 
vaikštančių  žmonių  žingsniai. 

Išeiname  į  laiptų  aikštelę.  Jie  veda  į  bibliotekas.  Viršuje  zuja 
žmonės  su  papirusais  rankose  ir  vergai,  stumiantys  karučius, 
pilnus  segtuvų.  Primena  mūsų  ministerijos  koridorių...  Už  durų 
matome  ilgą  salę  su  daugeliu  eilių  lentynų  ir  spintų,  panašių  į 
komodas:  jose  tūkstančiai  lentelių  ir  papirusų  ritinėlių.  Len¬ 
tynos  kitokios  negu  esame  pratę  -  jos  ne  kvadrato  formos,  bet 
rombo,  kad  papirusai  nepasklistų  į  šalis  ir  gultųsi  vienas  ant  kito 
kaip  apelsinai  turguje... 

Atidarę  duris,  pastebime  visą  vidinį  kiemą  juosiantį  balkoną. 
Atsirėmę  į  turėklus,  suprantame,  kodėl  Apolodoras  Damaskie¬ 
tis  pastatė  tokį  keistą  statinį.  Kiemo  viduryje  kyla  viso  impera¬ 
toriaus  pastatydinto  forumo  brangakmenis  -  Trajano  kolona. 

Ji  yra  100  romėnų  pėdų  aukščio  (kiek  mažiau  nei  30  metrų), 
jos  viršuje  paauksuota  bronzinė  Trajano  statula  (Renesanso 
laikais  pakeista  šventojo  Petro  statula,  o  tai  visiškai  iškrinta  iš 
konteksto).  Kolona  buvo  pastatyta  keliant  vieną  ant  kitos  19 
Kararos  marmuro  luitų,  kiekvienas  iš  jų  sveria  32  tonas!  Ji  tuš¬ 
čiavidurė,  viduje  įrengti  įviji  laiptai. 

Tačiau  didžiausią  įspūdį  daro  išorė:  čia  išraižytas  vientisas 
frizas,  besisukantis  spirale  per  visą  koloną  nuo  apačios  iki  pat 
viršaus.  Iš  viso  200  metrų  ilgio  ir  tarsi  „komiksas“  vaizduoja  pa¬ 
grindinių  dviejų  karinių  kampanijų  ( 101  m.  ir  105  m.  po  Kris¬ 
taus),  kurios  atvedė  iki  Dakijos  prijungimo  prie  Romos  provin- 

cijų,  svarbiausius  įvykius.  „Kadrų“  eilėje  vaizduojami  mūšiai, 
per  upes  besikeliantys  legionai,  apsiaustys,  dievams  aukojantis 
Trajanas  ir  taip  toliau.  Iš  viso  čia  tūkstančiai  kruopščiai  išraižytų 
ir  nuspalvintų  figūrų  (daugiausia  legionierių),  su  tikros  bronzos 
ginklais  rankose.  Šie  ginklai  ir  šios  tokios  gyvos  spalvos  bėgant 
amžiams  pradingo  ir  mes  šiais  laikais  galime  matyti  tik  natūra¬ 
laus  marmuro  spalvos  koloną  su  jos  nuostabiais  bareljefais. 

Paliekame  Trajano  forumą  ir  vėl  leidžiamės  į  miestą.  Prieš 
pat  mums  išeinant  iš  milžiniškos  aikštės,  stebime  jaudinančią 
sceną:  senyvas  žmogus  spaudžia  ranką  jaunuoliui  ir  merginai,  ši 
apkabina  vyriškį  ir  jis  kiek  sutrinka.  Tada  du  jaunuoliai  apsika¬ 
bina  ir  ilgai  stovi,  atrodo  jaudinančiai  laimingi,  o  senolis  atjau- 
čiamai  juos  stebi.  Jie  ką  tik  išėjo  iš  specialaus  biuro,  įsikūrusio 
čia,  Trajano  forume,  kur  vyksta  manumissio,  tai  yra  vergų  išlais¬ 
vinimas.  Pilietis  čia  atėjo  oficialiai  įrašyti,  kad  šių  dviejų  tarnų 
vergija  baigėsi:  nuo  šiol  jie  bus  laisvi  ir,  kaip  šiuo  atveju,  galės 
susituokti,  o  tai  buvo  neįsivaizduojama,  kol  priklausė  šeiminin¬ 
kui,  kuris  sprendė,  ar  jie  gali  ir  su  kuo  gali  poruotis...  Mūsų  akyse 
dviejų  jaunuolių  gyvenimas  pasikeitė  amžinai. 

ĮDOMU 

Forma  Urbis,  marmurinis  Romos  kadastro  žemėlapis 

Žinome,  kad  Augusto  laikais  Roma  buvo  padalyta  į  14  ra¬ 
jonų,  atitinkančių  dabartines  sostinės  apygardas,  nors  jų 
dydis  ir  ribos  skiriasi.  Kiekvienas  iš  šių  rajonų  turėjo  savo 
administraciją.  Juk  nebuvo  lengva  vienu  metu  valdyti  mi¬ 
lijono  ar  pusantro  milijono  žmonių  gyvenimą.  Nežinome 
šio  valdymo  detalių,  bet  lengvai  galime  įsivaizduoti  visus 
sunkumus.  Ir  taip  buvo  per  amžius.  Pavyzdžiui,  prabėgus 
daugiau  kaip  dviem  šimtams  metų,  imperatoriaus  Kons¬ 
tantino  laikais  Romoje  buvo  423  gatvės,  49  didieji  keliai, 
322  didelės  sankryžos.  Pabandykite  įsivaizduoti  milžiniš¬ 
ką  kasdienę  užduotį  palaikyti  šiose  gatvėse  tvarką,  pri¬ 
žiūrėti,  kad  gerai  veiktų  fontanai,  aprūpinantys  vandeniu 
visus  gyventojus,  atrasti  nelegalias  statybas  ir  nubausti 
jų  organizatorius,  išspręsti  prekiautojų  ginčus  dėl  sklypų 
ribų  ir  taip  toliau.  Ir  visa  tai  ne  tik  be  telefonų,  kompiute¬ 
rių,  duomenų  bazių,  bet  ir  be  popieriaus,  plunksnakočio 
ir  rašalo. 

Romėnų  administratoriai  turėjo  vertingą  darbo  įrankį. 
Tai  kažkas  panašaus  į  kadastrą.  Kai  kūrėme  vieną  iš  „Odi- 
sėjaus“  serijų,  nufilmavome  kai  kuriuos  tuometinio  „ka¬ 
dastro“  žemėlapio,  garsiosios  forma  Urbis,  atkartojančios 
visą  Amžinojo  miesto  planą,  fragmentus.  Galima  matyti 
parduotuvių  formą  ir  matmenis,  kolonadų  gylį,  vingiuotas 
gatves  ir  net  fontanų  padėtį.  Žinomos  kelios  šio  žemėlapio 
versijos,  sukurtos  skirtingais  imperinės  Romos  laikais.  Ži¬ 
nome,  kad  buvo  išraižytos  balto  marmuro  plokštėse.  Deja, 
šiandien  mums  liko  tik  kelios  dalys  ir  fragmentai,  galbūt 

tinkami  mažai  miesto  daliai  atkurti.  Visa  kita  buvo  sunai¬ 
kinta  viduramžių  krosnyse  ar  panaudota  mūrijant  sienas... 

Tačiau  jau  stebėdamas  kai  kurias  plokštes  supranti 
visą  imperinės  Romos  kasdienio  gyvenimo  turtingumą. 
Kai  kuriose  šios  knygos  dalyse  atvaizduodamas  kelionių 
maršrutus  ir  kurdamas  aprašymus  aš  taip  pat  rėmiausi  že¬ 
mėlapio  fragmentais.  Žodžiu,  daugelis  aprašomų  gyveni¬ 
mo  Romos  gatvėse  vaizdų  remiasi  tikromis  forma  Urbis 
pavaizduotomis  gatvėmis,  įvertinant  atstumą  tarp  pastatų, 
stovinčias  kolonas,  parduotuvių  ir  net  galimų  tuometinių 
„barų“  išsidėstymą.  Ypač  pačioje  pasakojimo  pradžioje, 
kur  gatvės  tamsoje  išnyra  statula  -  ten  atkuriamas  tikras 
Romos  centro  vaizdas.  Man  tereikėjo  įsivaizduoti  šios  sta¬ 
tulos  bruožus. 

Žinoma,  kai  kurie  urbanistiniai  pokyčiai  laikui  bėgant 
neišvengiami,  tačiau  bendras  gatvių  ir  kvartalų  vaizdas 
liko  toks,  kokį  bandžiau  aprašyti. 

Kai  stebi  šį  žemėlapį,  stulbina  tikslumas  -  tai  didžiu¬ 
lio  kiekvienos  parduotuvės,  šventyklos  ir  pastatų  planus 
dariusiųjų  meistriškumo  vaisius.  Buvo  rastos  net  plokštės, 
atmestos  dėl  mažų  neatitikimų.  Visa  tai  leidžia  suprasti, 
kokio  lygio  pasiekdavo  Romos  valdžios  tikslumas  ir  prie¬ 
kabumas  duomenų  archyvavimo  srityje,  o  tai  akivaizdžiai 
leisdavo  geriau  kontroliuoti  ir  apskritai  rūpestingiau  val¬ 
dyti  teritoriją. 


11.50  vai. 

WC  senovės  Romoje 


Imperinėje  Romoje  vienu  metu  buvo  144  viešieji  tualetai.  Ir 
vieną  iš  jų  mes  tuoj  aplankysime.  Tualetus  lengva  pastebėti,  pa¬ 
prastai  aplinkui  juos  zuja  žmonės,  kaip  stotyse  ar  pakelės  resto¬ 
ranuose.  Ir  paprastai  įeinantieji  žengia  greitai,  o  išeinantieji  at¬ 
rodo  gerokai  labiau  atsipalaidavę...  Prie  įėjimo  -  dviejų  žmonių 
eilutė  priešais  medinį  stovą,  už  kurio  stovi  vergas:  ant  jo  paste¬ 
bime  terakotinę  lėkštę  ir  beveik  iš  karto  girdime,  kaip  sukasi  į  ją 
įkritusi  moneta.  Aišku,  reikia  mokėti.  Nedaug,  kelis  grašius.  Visi 
šiek  tiek  laiko  sugaištame  krapštydamiesi  odiniuose  krepšeliuo¬ 
se,  kabančiuose  prie  diržo  (romėnų  laikų  piniginė). 

Viešieji  tualetai  mokami  ir  valdomi  mokesčių  rinkėjų-rango- 
vų,  vadinamų  conductores  foricarum.  Įdomu  tai,  kad  dėl  šių  vie¬ 
šųjų  tualetų  atsirado  lotyniškas  posakis,  dažnai  vartojamas  dar 
ir  mūsų  laikais:  pecunia  non  olet,  tai  yra  „pinigai  nekvepia“.  Išties, 
Vespasianas  įvedė  mokestį  skalbėjams,  kurie  rinkdavo  šlapimą 
viešuosiuose  tualetuose  ir  naudodavo  jį  savo  skalbyklose.  Titas, 

Vespasiano  sūnus,  protestavo  prieš  šitą  mokestį,  nes  jis  atrodė 
jam  perteklinis  ir  abejotino  skonio.  Pecunia  non  olet,  -  toks  buvo 
tėvo  atsakymas. 

Praėjus  siaurą  laiptinę  atsiveria  plati  puošni  salė.  Čia  net  yra 
nišų  su  dievybių  statulomis.  Siena  srovena  krioklys,  virš  jo  -  dei¬ 
vės  Fortūnos,  nuo  kurios  priklauso  sveikata  ir  laimė,  statula... 
Lipdiniai  ir  spalvos  kaip  rafinuotoje  patalpoje,  beveik  praban¬ 
gioje.  Tačiau  pakanka  nuleisti  žvilgsnį  ir  vaizdas  staiga  pasikei¬ 
čia:  dešimtis  visų  amžių  ir  luomų  individų  susėdę  ketina  atlikti 
„būtinus  reikalus“.  Kvapas  nemalonus  kaip  viešajame  tualete, 
bet  neatrodo,  kad  tai  jaudintų  šiuos  žmones,  susėdusius,  tarsi 
čia  būtų  laukiamoji  salė.  Taip  atrandame,  kad  tai  viena  iš  Ro¬ 
mos  „visuomeninių“  vietų,  panašiai  kaip  Forumas:  čia  plepama, 
čia  užkalbinama,  čia  papasakotas  pokštas  patraukia  visų  dėme¬ 
sį.  Čia  netgi,  jeigu  nespaudžia  fiziologiniai  poreikiai,  prisėdama 
prie  ko  nors,  kurio  drabužiai  jį  rodo  esant  pasiturintį,  ir  mėgina¬ 
ma  gudriai  iškaulyti  pakvietimą  pietauti...  Visi  kalba,  pasakoja 
anekdotus,  kažkas  nepastebimai  nupaišo  kokį  grafitį.  Tačiau  visi 
galvoja,  ką  sako:  Romoje  visur  slepiasi  šnipai... 

Labiausiai  stebina,  netgi  glumina,  visiškas  privatumo  nebu¬ 
vimas.  Nėra  širmų,  užuolaidų  ar  pertvarų,  už  kurių  žmogus  at¬ 
siskirtų.  Visi  sėdi  ant  ilgo  marmurinio  suolo,  vienas  šalia  kito, 
tarsi  autobuse...  Romoje  privatumo  sąvoka  yra  visiškai  kitokia 
negu  mūsiškė  ir  liečia  daugiausia  tik  turtinguosius:  tuos,  kurie 
turi  pinigų  atsiskirti  ir  gyventi  toli  nuo  paprastų  žmonių.  Žo¬ 
džiu,  turėti  tualetą  yra  statuso  simbolis. 

Niekam  iš  mūsų  natūraliai  nepavyktų  jaustis  atsipalaida¬ 
vusiam  tokiose  vietose...  Bet  reikia  pasakyti,  kad  tunikos  labai 
padeda  paslėpti  intymias  kūno  dalis.  Tikrai,  įspūdis  toks,  kad 
visi  tiesiog  sėdi...  Taip,  bet  ant  ko?  Nebuvo  nei  unitazo,  nei  spe- 

cialių  sėdynių.  Suolas  yra  plokščias  ir  sėdima  atitinkamai  ant 
rakto  formos  angų.  Po  ilgu  suolu  yra  gilus  kanalas,  kur  tekantis 
vanduo  viską  nuplauna  šalin...  Šių  angų  paskirtis  aiški.  Ne  to¬ 
kia  akivaizdi  paskirtis  kitos  angos  marmure,  esančios  tarp  kojų: 
ji  tokia  pati  kaip  primoji  ir  kelių  lygyje  su  ja  susijungia.  Kam  ji 
reikalinga? 


Romos  tualetas.  Vietoj  tualetinio  popieriaus  naudojamos  vandenyje  pamirkytos 
kempinės.  Stulbina  visiškas  privatumo  nebuvimas:  čia  plepama,  užkalbinama, 
pasakojami  anekdotai.  Tai  viena  iš  Romos  „visuomeninių"  vietų,  tokių  kaip 
Forumas  ir  termos. 

Vos  spėjome  savęs  paklausti,  o  vyriškis  neprašytas  mums 
parodo...  Salės  viduryje  -  pilni  vandens  trys  marmuriniai  ba¬ 
seinai,  iš  kurių  kyšo  mediniai  pagaliai.  Žmogus  siekteli  ir  vieną 
pagriebia.  Tuomet  pastebime,  kad  prie  pagalio  galo  pritvirtin¬ 
ta  kempinė:  primena  deglą.  Vyriškis  įkiša  „deglą“  tarp  kojų  ir 
naudoja  kempinę  kaip...  tualetinį  popierių.  Nepatenkintas  vėl  jį 
panardina  į  grindyse  išrausto  mažo  kanalo  vandenį.  Jo  dar  nebu¬ 
vome  pastebėję,  atrodo  kaip  dirbtinis  upelis,  tekantis  palei  visų 
kojas.  Vyras  ir  toliau  tokiu  būdu  švarinasi,  panašiai  taip  naudo¬ 
jama  bidė...  Paskui,  braukdamas  pagaliu  per  vidinį  skylės  kraštą, 
nukrapšto  kempinę,  ir  ji  nukrinta  į  kanalizaciją.  Pagaliau  jis  vėl 
padeda  pagalį  į  vietą,  į  marmurinį  baseiną.  Per  visą  šią  procedū¬ 
rą  nenustojo  plepėti  su  savo  kaimynu. 

Taigi  dauguma  Romos  gyventojų  savo  fiziologinius  porei¬ 
kius  tenkina  taip,  kaip  papasakojome,  tik  nedaugelis  turi  tualetą 
namuose.  Nenorintieji  mokėti  arba  neturintieji  reikalingų  smul¬ 
kiųjų  gali  pasinaudoti  -  bent  jau  mažesniam  reikalui  -  dideliais 
ąsočiais,  stovinčiais  gatvėse  ar  prie  namų  kampų  (kaip  matyti 
Pompėjuose),  jų  turinys  vėliau  panaudojamas  skalbyklose... 

Tokių  tualetų  yra  visame  mieste.  Nuo  Pompėjaus  portiko  iki 
Balbo  teatro  „fojė“.  Tikrai  keista,  kai  po  portikais,  tiesiog  priešais 
praeivius,  galima  pamatyti  savo  fiziologinius  reikalus  atliekantį 
turtingą  pirklį,  ten  toliau  -  pretorioną,  dar  tolėliau  -  atleistinį, 
jauną  advokatą  ir  taip  toliau  -  visiems  tai  visiškai  natūralu. 

Kai  kurie  tualetai  žiemą  net  šildomi  hipokausto  sistema, 
panaši  naudojama  termose.  Tai  galima  pasakyti  apie  tą,  kuris 
įrengtas  pačioje  miesto  širdyje,  tarp  Romos  forumo  ir  Julijaus 
Cezario  forumo.  Šaltomis  dienomis  jis  labai  lankomas... 

O  kur  teka  visos  nuotekos?  Srutos  teka  sudėtinga  požeminės 
kanalizacijos  sistema,  sudarančia  patį  tikriausią  nuotekų  tinklą 

po  Romos  gatvėmis  ir  pastatais.  Jo  statybos  prasidėjo  net  VI  a. 
prieš  Kristų.  Anot  kai  kurių  senovės  autorių,  kai  kuriose  vieto¬ 
se  požeminiai  surinkimo  kanalai  yra  tokie  dideli,  kad  juose  gali 
prasilenkti  du  šieno  vežimai.  Vis  dar  garsi  Agripos  inspekcija, 
kuri  gerokai  pagerino  nuotekų  tinklą  Augusto  laikais.  Atrodo, 
kad  kai  kur  buvo  judama  net  valtimi. 

Visiškas  šio  stulbinamo  hidraulinės  inžinerijos  paminklo  še¬ 
devras  yra  Cloaca  Maxima,  pagrindinis  Romos  nuotekų  kolek¬ 
torius  (dar  ir  šiais  laikais  iš  dalies  veikiantis).  Iš  pradžių  tai  buvo 
kanalas  po  atviru  dangumi,  respublikos  laikais  uždengtas.  Jis 
kiek  mažiau  nei  kilometro  ilgio  ir  nėra  tiesus  dėl  viršuje  esančių 
pastatų. 

Jo  matmenys  įspūdingi:  kai  kur  primena  tikrą  penkių  metrų 
skersmens  tunelį.  Jo  paskirtis  yra  ne  tik  surinkti  srutas,  bet  ir 
akvedukų  vandens  perteklių,  nuotekas,  taip  pat  termų,  fontanų 
ir,  žinoma,  lietaus  vandenį. 

Ta  proga  reikia  paminėti,  jog  gatvės  turi  būdingą  „asilo  nu¬ 
garos“  formą,  kad  lietaus  vanduo,  „nuplovęs“  gatves,  nubėgtų  į 
kraštus,  vėliau  jį  praryja  šuliniai  (taigi,  tai  gana  išmoninga  gat¬ 
vių  valymo  sistema,  egzistuojanti  ir  šiandien,  nustebsite,  Pary¬ 
žiuje).  Šulinių  yra  visur,  dažnai  jų  dangčiai  yra  upės  dievo  su 
praverta  burna,  kuri  „ryja“  lietaus  vandenį,  pavidalo.  Vienas  iš 
šių  šulinių  dangčių  tapo  įžymus  visame  pasaulyje,  jis  tikrai  yra 
dažniausiai  fotografuojamas  istorijoje:  tai  „Tiesos  burna“,  įam¬ 
žinta  garsiame  filme  „Atostogos  Romoje“  su  Gregory  Pecku  ir 
Audrey  Hepburn. 

Cloaca  Maxima  neša  visą  savo  turinį  į  Tibrą  prie  pat  Tibro 
salos  slėnio.  Ir  čia  galime  nustatyti  vienintelę  šios  nuotekų  siste¬ 
mos  problemą:  kai  Tibras  patvinęs,  vandens  lygis  kyla,  užtven¬ 
kia  Cloaca  Maxima  ir  sustabdo  nuotekų  srautą,  net  jį  apgręžia. 

Tuomet  nuotekos  gali  būti  nuneštos  iki  šulinių  ir  kanalizacijos 
angų  arba  iki  tualetų,  iš  kurių  tekėjo...  Aišku,  nuotekų  sistema 
negali  aptarnauti  viso  milijono  ar  pusantro  milijono  gyventojų 
miesto,  todėl  daugelis  srutų  pilamos  tiesiog  į  duobes  (septinius 
griovius).  Šios  duobės  reguliariai  valomos  (mes  nenorime  įsi¬ 
vaizduoti  darbo  sąlygų),  o  jų  turinys  panaudojamas  kaip  trąšos. 

Ši  įspūdinga  Romos  nuotekų  sistema,  kurią  galima  palyginti 
su  gyvos  būtybės  inkstais,  yra  neįtikėtinai  šiuolaikiška.  Romėnai, 
visuomet  labai  pragmatiški,  nuo  pat  pradžių  suprato,  kad  joks 
didelis  žmonių  susibūrimas  negali  egzistuoti  be  veiksmingos 
kanalizacijos.  Ir  tai  daug  sako  apie  civilizaciją,  kuri  dar  nežinojo 
apie  bakterijas,  bet  jau  suprato  didžiulę  higienos  ir  švaros  svarbą 
tiesiog  naudojant  vandenį  (tas  suvokimas  nepasiekė  viduramžių, 
o  dar  ir  šiandien  -  didžiosios  dalies  trečiojo  pasaulio). 


12.00  vai. 
Gimti  Romoje 


Kakta  nužerta  prakaito  perlų.  Su  kiekvienu  sąrėmiu  ji  primerkia 
akis,  nuo  įstangų  vena  ant  kaklo  atrodo  beveik  sprogstanti.  Sėdi 
vytelių  krėsle  su  aukštu  atlošu,  rankomis  tarsi  žvėries  nagais  įsi¬ 
kibusi  į  ranktūrius.  Per  visą  namą  sklinda  riksmas,  nutraukda¬ 
mas  įtampą,  jau  ištisas  valandas  kaustančią  bet  kokią  veiklą.  Ver¬ 
gai  sustingę  tyloje  įvairiose  domus  vietose.  Vienas  iš  jų,  neseniai 
įsigytas  spalvotasis,  išpučia  juodas  akis  ir  stebeilijasi  į  kolegą  iš 
Viduržemio  jūros  regiono.  Tasai  šypsosi  ir  pusiau  prisimerkda¬ 
mas  nuramina  jį.  Ne  pirmas  kartas,  kai  namų  šeimininkė  gimdo: 
ir  vis  dėlto  šito  buvo  labai  laukta.  Po  trijų  mergaičių  visi  šeimy¬ 
nykščiai  tikisi,  kad  šį  kartą  gims  berniukas.  Namų  šeimininkas 
turi  turėti  savo  nuosavybės  ir  verslo  paveldėtoją... 

Gimdymui  skirtame  kambaryje,  be  kelių  patikimų  vergų,  dar 
yra  moteris.  Ji  suimtais  plaukais,  pritūpusi  tarp  šeimininkės  pra¬ 
skėstų  kojų,  pataria  jai,  kaip  kvėpuoti.  Jos  padėjėja,  galbūt  dukra, 
apkabina  gimdyvę  iš  nugaros,  kas  sąrėmis  spausdama  pilvą  že- 


242 


12.00  vai.  |  Gimti  Romoje 


myn.  Ant  stalo  parengti  įrankiai  ir  tvarsčiai,  jeigu  moteris  imtų 
kraujuoti.  Pribuvėja  turi  vardą,  ji  Skribonija  Atiką  ir  tyčia  atke¬ 
liavo  iš  Ostijos,  kad  pagelbėtų  gimdyti.  Apibūdinęs  kaip  tikrą 
profesionalę  pribuvėją,  ją  pakvietė  šeimos  draugas.  Jis  taip  pat 
yra  žinomas  archiatrus,  savotiškas  „vadovaujantis  gydytojas“. 
Reikia  pasakyti,  kad  naujagimiai  dažniausiai  priimami  pribuvė¬ 
jų,  beveik  niekuomet  medikų  vyrų:  tai  lemia  savotiškas  senovės 
drovumas,  taip  pat  sutuoktinio  nenoras  matyti,  kaip  kitas  vyras 
liečia  jo  žmonos  intymias  vietas.  Ir  taip  bus  ilgai:  moters  kūnas 
ir  ginekologija  pasiliks  pribuvėjų  ir  medikių  moterų  rankose. 
Kaip  ir  šiuo  atveju. 

Pribuvėjos  vyras  yra  chirurgas  ir  taip  pat  turi  darbo  kitame 
namo  kambaryje.  Šio  chirurgo  vardas  Markas  Ulpijus  Ame- 
rimas.  Jam  keturiasdešimt  metų,  jo  gebėjimai  labai  vertinami. 
Dabar  leidžia  kraują  iš  kojos  vyriškiui,  namo  šeimininko  broliui. 
Nuleisti  kraują  labai  madinga  romėnų  laikais.  Jis  surenkamas  į 
metalinę  taurę,  tada  vergo  išnešamas.  Kietai  verždamas  tvarstį 
ant  žaizdos,  pasisuka  į  archiatrus,  nė  akimirkos  jo  nepaleidusį 
iš  akių:  jis  ir  išmokė  chirurgą  šios  technikos.  Vyresnysis  kolega 
apžiūri  tvarstį,  tuomet  patenkintas  pasižiūri  į  jaunesnį  kolegą  ir 
jam  išsprūsta  trumpa  frazė:  „Gyvenimas  trumpas,  menas  ilgas“,  - 
tarsi  pabrėžtų,  kad  medicinos  menas  ir  gydymo  būdai  peržengia 
kartas  ir  yra  gydytojo  perduodami  mokiniams. 

Bet  grįžkime  į  gimdymo  kambarį.  Dabar  čia  ir  esame.  Gim¬ 
dyvė  visa  įsispraudusi  į  sedia  gestatoria  (taip  vadinamas  šis  krės¬ 
las).  Romėnų  laikais  gimdoma  sėdomis.  Jokios  vietinės  nejaut¬ 
rūs,  jokių  sterilių  medžiagų,  tik  švelnūs  skausmo  malšinamieji, 
jei  prireikia:  per  visą  antiką  (ir  iki  pat  ne  tokių  tolimų  mums 
laikų)  gimdyti  moteriai  yra  pats  rizikingiausias  dalykas.  Žino, 
kad  gali  neišgyventi  dėl  kraujavimo  ar  infekcijų  (kurių  kilmė  ro- 

menams  nežinoma,  kadangi  nežinoma  apie  virusų  ir  bakterijų 
egzistavimą).  Dar  ir  šiandien  Afrikoje  viena  moteris  iš  dvide¬ 
šimties  miršta  gimdydama.  Išsivysčiusiose  visuomenėse  -  viena 
iš  2800... 

„Dar  stumk“  -  šaukia  Skribonija  Atiką.  Nedaug  trūksta,  kad 
pasirodytų  ketvirtasis  vaikas.  Po  kelių  sekundžių  jo  juodaplau¬ 
kė  galva  jau  išorėje,  bet  bambagyslė  apsisukusi  aplink  kaklą. 
Labai  pavojinga  komplikacija:  kūdikiui  trūksta  deguonies,  kol 
spraudžiasi  laukan,  jo  veidas  ir  kūnas  beveik  rudi.  Pribuvėjos 
dukra  išplečia  akis,  suvokdama,  kokia  sudėtinga  padėtis:  mažy¬ 
lis  nekvėpuoja,  nejuda.  Ir  jis  tokios  nenormalios  spalvos.  Bet  vis 
dėlto  -  tai  berniukas!  Kaip  pateisinti  tėvui,  taip  geidžiančiam 
paveldėtojo,  šitokią  mirtį?  Tikrai  apkaltins  ją  ir  jos  motiną,  kad 
netikusios...  Tuo  metu  Skribonija  Atiką  mechaniškai  tęsia:  aki¬ 
vaizdžiai  taip  pat  įvertino  padėtį  ir  pasitelkia  visą  savo  patirtį, 
kad  išgelbėtų  mažylį.  Paima  naujagimį  už  pėdų,  tas  tabaluoja 
kaip  bedvasis  skuduras.  Apsuka  jį,  pliaukšteli  per  nugarą,  iš  pra¬ 
džių  švelniai,  paskui  vis  stipriau.  Turi  pažadinti  kvėpavimo  ref¬ 
leksą  arba  bus  per  vėlu.  Motina  bejėgiškai  stebi  prieš  ją  vykstan¬ 
čią  dramą,  jau  ir  nebejausdama  ant  krūtinės  pribuvėjos  dukters 
rankų,  iš  įtampos  spaudžiančių  pernelyg  stipriai.  „Išgelbėk  jį!“  - 
šaukia.  Dar  nebaigė  sakinio,  o  naujagimis  staiga  sutrūkčioja, 
suspurda,  paskui  garsiai  surinka.  Jo  maža  diafragma  susitrau¬ 
kia  sulig  pirmuoju  kvėptelėjimu,  ir  deginančio  oro  srovė  pirmą 
kartą  patenka  į  mažylio  plaučius.  Jo  garsūs  riksmai  aidi  visame 
name.  Vaikutis  išgelbėtas.  Visi  šypsosi,  taip  pat  ir  dominus,  susė¬ 
dęs  su  keliais  giminaičiais  išgerti  vyno.  Niekas  nežino  ir  niekada 
nesužinos  apie  dramą,  kuri  žybtelėjo  tame  miegamajame. 

Tai,  ką  čia  papasakojome,  aišku,  yra  vaizduotės  vaisius.  Bet  iš 
esmės  tikroviškas,  kadangi  pribuvėja  Skribonija  Atiką  iš  tikrųjų 

gyveno,  kaip  ir  jos  vyras,  chirurgas  Markas  Ulpijus  Amerimas.  Iš 
kur  žinome?  Iš  jų  antkapių,  atrastų  Porto  nekropolyje  netoli  Os¬ 
tijos.  Ant  jų  paskutinio  atilsio  vietos  buvo  terakotinės  plokštės, 
kuriose  jie  pavaizduoti  dirbantys  savo  darbą.  Kai  jas  pamačiau, 
apstulbino  pavaizduotų  scenų  tikslumas.  Nors  ir  paprastos,  jos 
buvo  panašios  į  fotografijas.  Pribuvėja  priklaupusi  priešais  gim¬ 
dyvę,  kuri  sėdi  sedia  gestatoria,  o  padėjėja  šią  spaudžia  iš  nuga¬ 
ros.  Lygiai  kaip  matėme.  O  pritūpęs  chirurgas  leidžia  kraują  iš 
vyriškio  kojos  (plokštė  sužalota,  todėl,  deja,  negalime  matyti  jų 
veidų). 

Šie  antkapiai  siekia  140  m.  po  Kristaus.  Taigi  toje  Romos 
epochoje,  kurią  tyrinėjame  -  prieš  dvidešimt  penkerius  metus  - 
pribuvėja  ir  chirurgas  turėjo  aktyviai  praktikuoti.  Ir  tikriausiai 
dažnai  keliaudavo  į  Romą,  pakviesti  suteikti  savo  paslaugų.  Įsi¬ 
vaizdavau,  kad  į  šį  gimdymą  juos  pakviesti  turėjo  archiatrus,  vy¬ 
resnysis  gydytojas:  iš  tikrųjų  netoli  nuo  jų  kapų  buvo  rastas  ir 
šio  svarbaus  veikėjo  antkapis.  Jis  buvo  vardu  Kajus  Marcijus  De- 
metrijus.  Ant  jo  antkapio  iškalta  epitafija:  „Gyvenimas  trumpas, 
o  menas  ilgas...“  Kas  žino,  galbūt  šią  frazę  jis  mėgo  kartoti  savo 
mokiniams. 


Gyvens  Romos  pilietis  ar  mirs  sąvartyne ? 

Grįžkime  prie  mūsų  matytos  gimdymo  scenos.  Taigi,  dabar  do¬ 
minus  turės  vyriškosios  lyties  paveldėtoją,  tai  labai  svarbu  vyriš¬ 
koje  romėnų  visuomenėje.  Galime  įsivaizduoti,  kas  nutiks  po 
kelių  minučių:  mažylis  bus  nupraustas,  jam  perkirps  virkštelę 
ir  nuneš  tėvui.  Šis  stovės  salės  viduryje.  Vaikas  bus  padėtas  ant 
žemės  priešais  jį.  Šią  akimirką  per  kelias  sekundes  pagal  senovi- 

nes  apeigas  bus  nuspręstas  mažylio  likimas.  Jei  tėvas  pasilenks 
ir  jį  paims,  pakels  aukštyn  priešais  visus  gimines,  tai  reikš,  kad  jį 
pripažįsta  ir  priima  į  šeimą. 

O  jeigu  tėvas  lieka  nepajudėjęs  ir  jo  nepakelia,  vadinasi,  vai¬ 
kas  nebus  priimtas  į  šeimą. 

Motyvų  daug:  šeimoje  jau  per  daug  tos  pačios  lyties  vaikų, 
per  daug  vaikų  reikia  išlaikyti  (pirmiausia  ne  itin  pasiturinčio¬ 
se  šeimose),  prievartavimas,  įtarimas,  kad  mažylis  yra  neištiki¬ 
mybės  vaisus,  jis  turi  akivaizdžių  trūkumų.  Kas  atsitiks  tuomet? 
Moteris,  padėjusi  mažylį  ant  žemės,  jį  paims  ir  išneš.  Dažnai  tai 
ta  pati  pribuvėja;  išties  romėnų  laikais  daugelis  ją  laikė  tikros 
naujagimių  apytakos  centru,  net  juos  ir  pakeičiančia  gimimo 
akimirką,  kad  įtiktų  šeimos,  laukiančios  berniuko  arba  mergai¬ 
tės,  pageidavimams.  Arba  svetimšalių  šeimoms,  kurių  vaikas 
gimė  su  trūkumais. 

Naujagimio,  kurio  atsisakė,  likimas  bus  iš  tikrųjų  baisus.  Ge¬ 
riausiu  atveju  jis  bus  paliktas  tam  tikrose  Romos  gatvių  vietose, 
kur  yra  kažkas  panašaus  į  „žiedus“.  Romėnų  istorikas  Festas  mus 
informuoja,  kad  netoli  daržovių  turgaus,  Forum  Holitorium, 
buvo  kolona,  skirta  kaip  tik  šiam  tikslui:  neatsitiktinai  ji  vadina¬ 
ma  columna  lactaria*,  anot  senovės  rašytojo,  čia  kiekvieną  rytą 
randami  žindomi  kūdikiai.  Jie  gerai  uždengti  ir  turi  atpažinimo 
ženklų,  kad  juos  pateikusi  šeima  galėtų  ateityje  vaiką  susigrąžin¬ 
ti.  Be  abejo,  turės  sumokėti,  kad  padengtų  auginimo  išlaidas. 

Kad  įrodytum  tėvystę,  pakaks  pasinaudoti  perlaužta  moneta 
ar  medalionu  -  reikia,  kad  dalis,  likusi  šeimoje,  tiksliai  atitiktų 
tą,  kuri  yra  su  vaiku.  Šis  būdas  žinomas  šimtmečius  ir  veikiausiai 
taip  buvo  daroma  ir  Trajano  laikų  Romoje. 


*  Pieno  kolona  (lot.). 

O  drama  yra  ta,  kad  tie,  kurie  surenka  pamestus  vaikus,  gali 
daryti  su  jais,  ką  nori:  jeigu  tai  mergaitės,  paversti  jas  prostitutė¬ 
mis,  jeigu  berniukai  -  įvairių  rūšių  vergais  ir  tarnais. 

Siame  tokiame  dideliame  mieste  yra  ir  tokių,  kurie  iš  to  susi¬ 
kuria  verslą:  kas  rytą  apsuka  įprastas  naujagimių  palikimo  vietas, 
surenka  juos  ir  paskui  parduoda.  O  kai  kurie,  visai  kaip  šiandieni¬ 
nėje  Indijoje  ir  kai  kuriose  kitose  labai  skurdžiose  šalyse,  sulaužo 
jiems  kojas  ar  apakina,  kad  sukeltų  daugiau  gailesčio  praeiviams 
ir  taip  savo  šeimininkams  pagausintų  pelną  iš  išmaldos. 

Bet  šių  šeimos  atmestų  kūdikių  likimas  gali  būti  dar  drama- 
tiškesnis.  Dažnai  apsigimę  ar  neišnešioti,  kaip  tvirtina  Seneka, 
yra  uždusinami  arba  nuskandinami.  Kiti,  slapčia  nunešti  į  šiukš¬ 
lyną  ar  retai  lankomą  pakraščio  gatvę,  paliekami  tarp  srutų  ir 
šiukšlių,  jie  miršta  badu,  nuo  šalčio  arba...  sudraskomi  valkatau¬ 
jančių  šunų. 

Tačiau  būna  ir  laimingų  atvejų,  kai  paliktą  vaiką  paima  ir  už¬ 
augina  su  meile  kaip  savąjį,  kurio  dėl  įvairių  priežasčių  negali 
turėti.  Šį  1 15  metų  po  Kristaus  rytą  gal  jau  kam  nors  nutiko. 


12.20  vai. 

Susitinkame  su  Tacitu 


Mes  einame  Argileto  gatve,  kuri  ribojasi  su  „liaudiškiausia“ 
Romos  dalimi  -  Subura.  Keista,  bet  Subura  įsikūrusi  šalia  im¬ 
perijos  forumų.  Susiliečia  du  ribiniai  pasauliai.  Vienoje  pusėje 
prabanga,  brangiausias  marmuras,  Romos  istorijos  ir  galios  sim¬ 
boliai.  Kitoje  (už  kelių  metrų)  -  istorija  iš  mažosios  „i“:  kuklus 
ir  skurdus  pasaulis,  kuriame  gyvena  prastuomenė.  Tai  akivaizdu 
iš  to,  kaip  žmonės  rengiasi,  iš  purvinų  gatvių,  iš  parduotuvių, 
daugiausia  prekiaujančių  pigiais  produktais. 

Labai  aukštas  tufo  mūras,  beveik  „Berlyno  siena“,  skiria  Subu- 
rą  nuo  Augusto  forumo:  tai  „ugniasienė“,  skirta  apsaugoti  šią  to¬ 
kią  svarbią  vietą  nuo  galimų  (labai  dažnų)  gaisrų.  Taip  greičiau¬ 
siai  ir  atsitiko  per  garsųjį  Romos  gaisrą  Nerono  laikais  -  liepsnos 
buvo  sustabdytos,  forumas  apsaugotas,  o  ši  „sala“,  išgelbėjo  dau¬ 
gelį  gyventojų. 

Paradoksalu,  bet  mes  esame  gatvėje,  kuri,  nors  ir  driekiasi 
prastuomenės  kvartalu,  itin  susijusi  su  Romos  kultūra.  Išties,  tai 

daugelio  didelių  ir  mažų  knygynų  gatvė.  Jeigu  norite  rasti  svar¬ 
biausius  Romos  laikų  kūrinius  nuo  Cicerono  iki  Vergilijaus  ar 
Marcialio,  turite  ateiti  čia. 

Prie  daugelio  parduotuvių  lauke  yra  iškabos,  dažni  užrašai 
ant  sienų  prie  įėjimo.  Šio  verslo  paprastai  imasi  atleistiniai,  ir 
parduotuvės  visų  atpažįstamos  pagal  šių  buvusių  vergų  vardus. 

Taigi  praeiname  pro  gana  kuklias  Atrekto  ir  Sekundo  par¬ 
duotuves.  Toliau  -  brolių  Sosijų  ir  Doro  knygynai...  Štai  vienas 
gerai  aprūpintas  -  jis  priklauso  atleistiniam  Atrecijui.  Parduo¬ 
tuvė  labai  didelė,  jos  sienas  dengia  lentynos,  pilnos  literatūros 
kūrinių.  Kai  kurie  yra  papiruso  ritinių  (  volumina )  pavidalo,  daž¬ 
nai  sudėti  į  apsaugines  talpas,  savotiškus  odinius  kibirėlius  su 
dangčiais,  capsae.  Kiti  yra  tarsi  mažos  kišeninės  knygos  su  per¬ 
gamento  puslapiais.  O  dar  yra  įprastų  medinių  lentelių  -  kiek¬ 
vienas  puslapis  yra  vaškinė  „talpa“,  kurioje  bronziniu  pagaliuku 
įrašytas,  o  tiksliau,  „įrėžtas“,  tekstas  (paprastai  tai  trumpi  kūri¬ 
niai,  pavyzdžiui,  eilėraščiai). 

Įėję  prisiartiname  prie  lentynos.  Atsargiai  ištraukiame  knygą 
ir  pabandome  ją  peržiūrėti:  bet  vos  atverčiame,  staiga  jos  pusla¬ 
piai  „išsivynioja“  iki  pat  žemės.  Daugelio  kūrinių  puslapiai  tikrai 
sulankstomi.  Jie  nėra  susegti,  tai  yra  viena  ilga  sulankstyta  lininio 
audeklo  juosta,  šiek  tiek  primenanti  armonikėle  sujungtų  atviru¬ 
kų  knygutes,  parduodamas  mūsų  suvenyrų  parduotuvėse. 

Griežtas  patarnautojo  žvilgsnis  mus  stebi  iš  už  lentynų.  Dė¬ 
liodami  viską  į  vietą,  suprantame,  kaip  šios  knygos  skaitomos: 
puslapiai  „sukami“  į  priešingą  pusę  negu  mūsų  knygų  -  iš  deši¬ 
nės  į  kairę.  Dviguba  raudona  linija  skiria  teksto  skiltis.  Kiekvie¬ 
nas  linkis  atitinka  puslapį... 

Išeiname  iš  parduotuvės.  Pakeliui  matome  žmones,  žengian¬ 
čius  iš  kitų  knygynų  ir  laikančius  rankose  ritinius  arba  mažus 

leidinius.  Vienas  knygynas  pritrenkiamai  svarbus:  tai  mūsų 
didžiųjų  knygynų  miestų  centruose  Trajano  laikų  atitikmuo  - 
Trifono  knygynas.  Ant  jo  sienų  daugybė  reklamos,  skelbiančios 
apie  parduodamus  įvairių  autorių  kūrinius.  Prie  durų  laukia 
neštuvai,  šalia  šnekučiuojasi  du  kareiviai,  tai  ženklas,  kad  vidu¬ 
je  yra  kažkas  svarbus.  Žvilgtelkime.  Viduje,  tarp  lentynų  eilių, 
išvystame  Trifono  „spaustuvę“.  Gutenbergas  ir  jo  surenkamas 
šriftas  dar  labai  toli.  Čia  viskas  „spausdinama“  rankomis:  mi¬ 
nioms  vergų  sekretorių  diktuojamas  tekstas,  jie  vienu  metu  rašo 
daugybę  kopijų.  Palinkę  prie  savo  suolų  panašiai  kaip  viduram¬ 
žių  vienuoliai... 

Mes  matome  paskutinį  kūrinio  radimosi  veiksmą.  Pirmiau¬ 
sia  autoriai  rašo  savo  namuose,  paskui  perskaito  pažįstamiems 
ir  draugams  -  kad  pasitikrintų,  ar  nėra  klaidų,  netikslumų,  taip 
pat  kad  įvertintų  kai  kurių  minčių  poveikį.  Plinijus  Jaunesnysis 
žengė  dar  toliau:  jis  garsiai  skaitydavo  net  ir  mažoms  klausytojų 
auditorijoms.  Jo  teigimu,  būtent  tokiomis  akimirkomis  atsiras¬ 
davo  pačios  geriausios  pataisos.  Pagaliau  kūrinys  pristatomas  į 
„žmogiškąją  spaustuvę“.  Diena  po  dienos  lempų  šviesoje  knyga 
įgyja  formą:  tai  labiau  meno  kūrinys  negu  standartinis  produk¬ 
tas...  Tokios  tvarkos  turėtume  laikytis  ir  mes,  jei  būtume  parašę 
šią  knygą  Trajano  laikais... 

Knygos  leidimo  laikas,  kaip  nesunku  nuspėti,  senovės  Ro¬ 
moje  yra  labai  ilgas,  tačiau  šias  parduotuves  valdantys  atleisti- 
niai  turi  šiuolaikinių  leidėjų  uoslę  ir  nujaučia,  kada  kūrinys  gali 
tapti  populiarus,  tuomet  jie  sustabdo  kitas  „gamybos  linijas“  ir 
sutelkia  prie  šios  knygos  visus  vergus  sekretorius. 

Svarstydami  apie  visa  tai  pastebime  žmogų,  kuris  knygyno 
gilumoje  pratraukia  į  šalį  pagalbinių  patalpų  užuolaidą  ir  laiko  ją 
pakeltą.  Jis  aukštas,  praplikęs,  barzdotas  ir  įdubusiais  skruostais. 

Tai  Trifonas,  šio  knygyno-spaustuvės  valdytojas.  Kol  kalba,  lai¬ 
ko  užuolaidą  patrauktą  ir  leidžia  praeiti  savo  pašnekovui.  Iš  kelių 
žodžių,  kuriuos  įstengiame  nugirsti,  suprantame,  kad  jie  kalbasi 
apie  kūrinio,  kurį  sekretoriai  jau  kantriai  „spausdina“,  išleidimo 
laiką.  Akivaizdu,  kad  dar  mūsų  nematomas  pašnekovas  yra  au¬ 
torius.  Spėjame,  jog  yra  susirūpinęs:  jo  kūrinys  susideda  iš  dau¬ 
gelio  knygų,  jis  nenori,  kad  būtų  leidžiamas  amžinai.  Trifonas 
bando  jį  raminti,  bet  daro  tai  su  begaline  pagarba,  lyg  klausytų 
įsakymų.  Turbūt  tai  svarbus  žmogus,  prisiminus  dar  ir  neštuvus 
bei  sargybinius,  laukiančius  prie  įėjimo.  Kas  tai  galėtų  būti? 

Pabandome  prisiartinti  prie  vieno  iš  vergų  sekretorių,  jis 
egiptietis.  Lempos  šviesoje  tvarkinga  rašysena  rašo  tekstą.  Šešė¬ 
lis,  krintantis  nuo  jo  rankos  ir  pirštų,  rodos,  šoka  piruetus.  Prie¬ 
šais,  ant  stovo,  guli  originalaus  rankraščio  puslapis,  su  kuriuo  jis 
elgiasi  labai  rūpestingai.  Šalia,  ant  suolo,  -  dvi  sujungtos  lente¬ 
lės,  naudojamos  originalaus  rankraščio  lapams  apsaugoti. 

Palenkę  galvą  bandome  perskaityti  kūrinio  pavadinimą... 
Annales  (Ab  excessu  Divi  Augusti  libri)...  Tai  Tacitas!  Taigi  šis  da¬ 
bar  išeinantis  žmogus  garbanotais  žilais  plaukais,  tokiomis  ve¬ 
riančiomis  žaliomis  akimis  yra  pats  didysis  istorikas!  Išties,  jis  ne 
tik  gyvena  mūsų  tyrinėjamais  laikais,  bet,  pagalvojus,  tikrai  -  po 
kelių  mėnesių,  116  metais,  pasirodys  jo  didysis  kūrinys  -  „Ana¬ 
lai“.  Tai  paskutinis  jo  ilgos  „kelionės“  per  istoriją  etapas,  kuriame 
jis  iš  esmės  atskleidžia  imperijos  nuosmukį  ir  jos  blogybes. 

Taigi  matome,  kad  šis  kūrinys  kaip  tik  randasi  mums  be¬ 
žiūrint  ir  kad  knyga,  kurią  vergas  kopijuoja,  yra  dešimta  (X). 
Ji  -  viena  iš  tų,  kurios  niekada  mūsų  nepasiekė...  Kas  žino,  kas 
ten  parašyta.  Sustingstame  apstulbę.  Tacitas  pasuka  už  kampo, 
atsisveikina  su  Trifonu  ir  įlipa  į  neštuvus.  Tik  dabar  prisimena¬ 
me,  kad  jis  ne  tik  didis  istorikas,  bet  ir  advokatas,  buvęs  kvesto- 

rius,  pretorius,  konsulas  ir  prokonsulas...  ir  tai  paaiškina,  kodėl 
jis  su  palyda.  Neštuvai  pajuda  ir  tolsta,  plaukdami  virš  minios... 

Šią  pat  akimirką  už  kelių  šimtų  metrų  slenka  paskutinės 
žmogaus  gyvenimo  akimirkos.  Žvelgiant  tūkstančiams  žmonių, 
pačiame  Koliziejaus  centre. 


12.30  vai. 

Kankinimai  Koliziejuje 


Sargybinis  laiko  jį  tvirtai  suspaudęs  už  rankos,  lyg  nerimautų,  kad 
gali  pabėgti.  Bet  kurgi  jis  galėtų  sprukti?  Jis  dabar  -  tik  kalinys  už 
vartų,  už  kelių  metrų  nuo  Koliziejaus  arenos.  Aplink  jį  dešimtys 
tūkstančių  žmonių  rėkia,  juokiasi,  ploja  rankomis,  iškraipytas  ir 
prislopintas  triukšmas  pasiekia  šį  tamsų  ir  šaltą  koridorių.  Tar¬ 
si  būtum  milžiniškuose  spąstuose,  iš  kurių  pabėgti  neįmanoma. 
Geriau  būtų  greitai  žūti  nuo  kalavijo  ašmenų.  Tačiau  taip  nebus: 
priešingai  -  jis  turės  mirti  žiauriai  kankinamas,  nes  bus  surytas 
gyvas!  Iki  šiol  sąmonė  buvo  su  viskuo  susitaikiusi.  Nuo  to  laiko, 
kai  teisėjai  paskelbė  nuosprendį,  viskas  riedėjo  tiksliais,  siaubin¬ 
gai  gerai  suteptais  „bėgiais“.  Sargybiniai  jį  išvedė,  įkišo  į  vežimą  ir 
nugabeno  į  kalėjimą.  Kol  važiavo,  žmonės  jį  įžeidinėjo,  spjaudė, 
mėtė  į  jį  akmenis  ir  net  išmatas,  iš  jo  buvo  visaip  tyčiojamasi... 
Jo  galvoje  tvyrojo  tiktai  sumaištis,  smegenys  bandė  suvokti,  kas 
darosi,  atrasti  išeitį.  Per  vėlu.  Atrodė  taip,  tarsi  sulūžęs  mechaniz¬ 
mas  jį  vestų  prarajos  link  ir  jos  jau  būtų  nebeįmanoma  išvengti. 

Kalinys  žino,  kad  pažeminimas  yra  nuosprendžio  dalis.  Pats 
tiek  kartų  tai  matė,  stebėdamas  vedamus  gatve  nuteistuosius.  Ir 
jis  iš  jų  šaipėsi,  įžeidinėjo,  laidė  akmenis...  Dabar  jis  užėmė  jų  vie¬ 
tą.  Ir,  deja,  žino,  kaip  viskas  baigsis.  Per  šias  dienas  jis  pasiruošė 
mirti.  Bet  kai  dabar  žvelgia  mirčiai  į  akis,  jo  krūtinėje  auga  pani¬ 
ka,  nepakeliamas  dvasios  skausmas,  neviltis...  Jo  kvėpavimas  vis 
tankėja,  veidas  labai  išbalęs,  o  vartų  grotų  metami  šešėliai  ant  jo 
kūno  piešia  languotą  maršką.  Dėvi  tik  savotišką  šiurkštų  sijoną 
su  kutais.  Sargybinis  pastebi  jo  dvasios  būklę  ir  šyptelėdamas  dar 
stipriau  suspaudžia.  Jis  turi  daug  patirties  su  nuteistaisiais  my¬ 
riop  ir  žino,  kad  tai  viena  iš  pavojingiausių  akimirkų. 

Nuosprendis  buvo  damnatio  ad  bestias*.  Su  tais  žodžiais  pa¬ 
saulis  aplink  jį  sugriuvo.  O  kad  būtų  galėjęs  įsivaizduoti,  jog  taip 
baigsis.  Išnaudojimo  ir  korupcijos  metai  jam  suteikė  įžūlumo  ir 
nebaudžiamumo  jausmą.  Paskatino  jį  laikyti  save  galingesniu 
negu  sistema,  kuri  jį  atgabeno  į  Romą  sukaustytą  grandinėmis 
iš  Šiaurės  Afrikos,  dabartinio  Alžyro.  Metų  metus  vergavo,  kol 
vieną  kartą  išlaisvintas  pradėjo  savo  „kopimą“.  Jo  pastangomis 
ant  grindinio  atsidūrė  daugiau  negu  vienas  žmogus,  visos  šei¬ 
mos  pernakt  būdavo  išmetamos  į  gatvę.  O  jis,  skolintojas,  nepa¬ 
žvelgė  į  akis  nė  vienam.  Daugelį  kartų  pas  jį  ateidavo  prašyti  pa¬ 
sigailėti,  atidėti  mokėjimus.  Bet  jis  jautė  beveik  tikrą  malonumą 
sakydamas  prašytojams  „ne“.  Gal  tai  buvo  savotiškas  jo  kerštas. 
Tapo  bjaurus,  ciniškas,  prievartą  keitė  pažeminimais  -  kas  ne¬ 
mokėjo,  būdavo  mušamas,  paskui  (padedant  korumpuo tiems 
pareigūnams)  jų  turtas  buvo  konfiskuojamas  ir  pasidalijamas 
tarp  bendrininkų.  Jo  aukų  dukros  ir  žmonos  dažnai  palūkanas 
už  skolą  mokėjo  kūnu.  Jo  galia  atrodė  neturinti  ribų:  turtai,  po- 


*  Nuosprendis  atiduoti  žvėrims  (lot.). 

kyliai,  svarbūs  svečiai.  Jis  jau  buvo  tikras,  kad  Romos  visuome¬ 
nėje  užkopė  aukštai.  Staiga  vieną  rytą  viskas  sugriuvo. 

Pakako,  kad  vienas  iš  jo  bendrininkų  pareigūnų  paleistų  lie¬ 
žuvį.  Sargybiniai  atvyko  auštant,  pasišviesdami  deglais,  nutem¬ 
pė  jį  į  kalėjimą,  apklausė,  paspaudė.  Tuomet  pasirodė  pirmieji 
kuklūs  liudijimai.  Daugelis  iš  gėdos  nekalbėjo,  tačiau  daug  kas  ir 
prabilo.  Taip  išniro  dalis  niekšybių,  kurias  šis  buvęs  vergas  darė 
Romos  piliečiams.  Nepakenčiama.  Nuosprendis  negalėjo  būti 
kitoks.  Ir  štai  jis  stovi  drebančiais  keliais,  kelios  sekundės  iki  pa¬ 
baigos. 

Sargybinis  žengia  vidun,  jį  pakeičia  du  vyrai,  vilkintys  savo¬ 
tiškais  sunkiais  tvirtos  odos  kombinezonais.  Jų  galvos  uždeng¬ 
tos  keistais  storos  odos  gobtuvais,  po  kuriais  yra  šalmai.  Savo 
išvaizda  šiek  tiek  primena  islandų  žvejus...  Tai  egzekucijos  pa¬ 
tarnautojai,  vergai,  kurių  užduotis  -  išstumti  nuteistuosius  pas 
žvėris.  Šie  keisti  drabužiai  su  kraujo  krešulių  dėmėmis  iš  tikrųjų 
yra  apsauga  -  jų  viduje  storas  pamušalas,  panašus  į  šiuolaikinių 
policijos  šunų  dresuotojų  „pirštinių“. 

Staiga  vartai  atsidaro,  smarkus  smūgis  išmeta  nuteistąjį  į  are¬ 
ną.  Joje  staiga  apakina  saulės  spinduliai.  Susiraukia:  negali  užsi¬ 
dengti  veido,  nes  rankos  surištos  už  nugaros.  Vos  girdi  minios 
riaumojimą.  Tiek  kartų  stebėjo  šią  sceną  Koliziejuje  ir  niekada 
nemanė,  kad  vieną  dieną  pats  pasmerktas  stovės  arenos  viduryje. 

Du  „budeliai“  stumia  jį  iš  nugaros  norėdami  priversti  bėgti. 
Akimirką  prieš  atsiveriant  vartams  pažvelgė  jam  į  akis  ir  nuspren¬ 
dė,  kad  žengimas  į  sceną  bus  toks:  ir  patrauks  publikos  dėmesį, 
ir  sukels  juoką.  Per  dykinėjimo  metus  atleistinis  tikrai  sustorė¬ 
jo.  Nepabėgančio  vyro  sulig  kiekvienu  žingsniu  liulančiu  pilvu, 
išplėstomis  akimis,  pamišusiu  žvilgsniu  vaizdas  sukelia  tribūno¬ 
se  juoko  ir  paniekos  švilpimo  bangą.  Tarp  žiūrovų  -  ir  daug  jo 

aukų:  kai  kurie  rėkia,  išsivaduodami  nuo  ilgus  metus  trukusio 
pažeminimo,  o  štai  kiti  sėdi  tylūs. 

Trijulė  dabar  eina  lėčiau  -  link  įspūdingo  liūto  tamsiais  kar¬ 
čiais,  šis  atsisuka  ir  žiūri  į  juos.  Taip  sutapo,  kad  jis,  kaip  ir  at- 
leistinis,  yra  kilęs  iš  tos  pačios  Šiaurės  Afrikos.  Liūtui  ne  nau¬ 
jiena  tokie  patiekalai  arenoje.  Tačiau  jis  delsia.  Patarnautojas 
staiga  jį  baksteli  ilgu  pagaliu.  Liūtas  suriaumojęs  šoka  provoka¬ 
toriaus  link.  Bakstelėtas  dar  kartą,  nusprendžia  pasukti  prie  pa¬ 
smerktojo.  Sulig  kiekvienu  žingsniu  po  oda  banguoja  jo  galingi 
raumenys. 

Vyriškis  mato,  kaip  artėja  jo  galas.  Liūtų  dideli  nasrai,  bet  itin 
baisiais  juos  paverčia  labai  šviesios  riešutų  spalvos  akys,  atrodo, 
jos  pilnos  liepsnos.  Tas  žvilgsnis  visiškai  negailestingas. 

Pasmerktasis  rėkia  iš  visų  plaučių,  sustingsta,  įsiremia  kojo¬ 
mis  į  žemę.  Tačiau  du  patarnautojai  stipresni  negu  jis.  Patyrusiu 
judesiu  vienas  pastveria  jį  už  garbanotų  plaukų  ir  stumia  galva 
į  priekį,  lyg  siūlydamas  masalą  žvėriui.  Antras  stovi  jam  už  nu¬ 
garos,  tarsi  laikytų  duris,  kad  neužsitrenktų.  Taip  stovėdamas 
stumia  jį  pirmyn.  Laiko  suspaudęs  jo  rankas  ir  nuleidęs  gobtuvu 
uždengtą  galvą  laukia  smūgio. 

Paskutiniai  liūto  žingsniai  visada  greičiausi,  bet  labiausiai 
stulbina  jo  visiškai  tylūs  judesiai.  Nuteistasis  rėkia,  paskutinę 
akimirką  užsimerkia  ir  pasuka  galvą.  Tą  mirksnį,  kai  liūtas  at¬ 
sispiria  nuo  žemės  ir  išsitiesia  ilgame  šuolyje,  publika  nutyla. 
Viskas  nutinka  žaibiškai.  Patarnautojai  paleidžia  pasmerktąjį 
ir  bėga.  Žybteli  balti  dantys.  Nuteistasis  ant  savo  veido  pajunta 
karštą  alsavimą,  jį  pargriauna  plėšrūno  masė. 

Žiūrovai  šaukia.  Reginys  žiaurus.  Liūtas  sukando  aukai  vei¬ 
dą  ir  kaklą.  Jo  dantys  visiškai  sutraiško  veido  ir  nosies  kaulus, 
žaloja  akiduobes.  Staigiu  dryksniu  nuplėšia  jam  pusę  veido  nu- 

dirdamas  visą  odą  ir  nudrėksdamas  nosį,  skruostą,  skruostikaulį 
ir  dar  akį,  ši  iššoko  iš  akiduobės.  Vyro  veidas  dabar  -  kruvina 
siaubinga  kaukė,  arčiau  sėdintys  žiūrovai  akimirką  sutrinka  ma¬ 
tydami  žmogų  be  pusės  veido.  Ir  jis  vis  dar  gyvas,  rėkia,  raičioja¬ 
si  ant  žemės.  Liūtas  kaip  imtynininkas  tvirtai  laiko  jį  prispaudęs 
prie  žemės,  suleidęs  nagus  į  krūtinę  ir  petį.  Žiūri  į  minią,  žvėries 
snukis  raudonas  nuo  kraujo,  nasrai  praverti.  Rodos,  laukia  pri¬ 
tarimo.  Dar  vienas  patarnautojo  bakstelėjimas  įtikina  jį  pabaig¬ 
ti  darbą.  Atrodo,  lyg  ant  savo  aukos  išlietų  skausmą  nuo  gauto 
smūgio.  Sugriebia  už  kaklo  ir  įnirtingai  papurto.  Žmogaus  kūnas 
nebejuda,  kaklas  sulaužytas,  galva  nenatūraliai  nusukta  į  šoną. 
Keli  staigūs  kojų  truktelėjimai  rodo,  kad  jo  gyvenimas  baigėsi. 
Dabar  liūtas  perplėšia  jam  vidurius... 


Viena  diena  senovės  Romoje 


ĮDOMU 

Mirtis  kaip  spektaklis 

Spektaklis,  kurį  ką  tik  stebėjome,  -  norma  visuose  Romos 
imperijos  miestuose.  Galima  klausti,  ar  romėnai  buvo  ne¬ 
humaniški,  kaip  kartais  girdime  teigiant.  Iš  tikrųjų  reikia 
turėti  omeny  du  dalykus.  Pirmiausia  -  tokie  laikai.  Taip 
tuomet  buvo  gyvenama.  Etruskai  aukodavo  žmones.  Kel¬ 
tai  pagal  tų  laikų  paprotį  nukirsdavo  nugalėtų  priešų  (kitų 
galų)  galvas  ir  prikaldavo  jas  prie  namų  sijų  kaip  trofėjus. 
Jeigu  priešai  būdavo  narsūs,  galvos  būdavo  impregnuoja¬ 
mos  kedro  aliejuje  ir  saugomos  kartų  kartas. 

Galvos  ir  kaukolės  buvo  kabinamos  prie  kaimų  ar 
šventviečių  (kaip  Antremone)  prieigų.  Įspūdingą  pavyzdį 
šiandien  galima  matyti  Marselyje,  Borely  muziejuje,  kur 
rodomas  garsios  keltų  šventyklos,  atrastos  Rokpertiuze, 
Pietų  Prancūzijoje,  architravas:  jame  yra  daug  nišų,  kurio¬ 
se  buvo  laikomos  nupjautos  pavojingiausių  priešų  galvos. 

Maždaug  tais  pačiais  laikais  Kinijoje  kario  visuomeninė 
ir  karinė  karjera  priklausė  nuo  jo  nukirstų  galvų  skaičiaus 
(praktiškumo  sumetimais  buvo  pasitikima  nupjautomis  ir 
pristatytomis  ausų  poromis).  Centrinėje  Amerikoje  acte¬ 
kai  parduodavo  vergais  paverstus  priešus  aukojimams.  Ir 
taip  toliau. 

Žodžiu,  romėnai  buvo  dalis  pasaulio,  labai  besiskirian¬ 
čio  nuo  mūsiškio.  Koliziejuje  buvo  vykdomos  viešos  eg¬ 
zekucijos,  o  jos  mūsų  visuomenėse  egzistavo  dar  visai  ne¬ 
seniai.  Prancūzijoje  buvo  naudojama  giljotina,  Jungtinėje 
Karalystėje  -  kartuvės.  Kaskart  mirties  bausmė  būdavo 
vykdoma  viešai  kaip  įspėjimas.  Popiežių  Romoje  buvo 

ne  viena  vieta  mirties  bausmėms  atlikti,  jos  turėjo  skirtin¬ 
gą  paskirtį:  Campo  dei  Fiori*  aikštėje  laužuose  buvo  de¬ 
ginami  eretikai,  Trastevere  pasmerktiesiems  nukirsdavo 
rankas,  ant  Castel  Sant  Angelo**  tilto  buvo  kariama,  ketvir¬ 
čiuojama  ir  kertamos  galvos.  O  Piazza  dėl  Popolo***  egze¬ 
kucijos,  dažna  karnavalų  šventimo  dalis,  buvo  atliekamos 
kraują  stingdančiu  būdu:  pasmerktiesiems  buvo  daužoma 
plaktukais  per  smilkinius  iki  mirties...  Nuo  1826  m.  atke¬ 
liavo  giljotina,  laikyta  humaniškesne.  O  juk  kalbame  apie 
visai  nesenus  laikus,  palyginti  su  romėnų  epocha. 

Tikra  tiesa,  romėnai  padarė  tai,  ko  niekas  kitas  anks¬ 
čiau  nebuvo  padaręs:  pavertė  kankinimus  savotišku  spek¬ 
takliu.  Pakanka  pažiūrėti  televizijos  laidas,  pagrįstas  tikrų 
incidentų,  persekiojimų  ir  žudynių  kadrais,  kad  atrastu¬ 
me  ir  mūsų  laikais  tą  pačią  anų  laikų  sudedamąją  dalį: 
kančia  (arba  mirtis)  kaip  spektaklis,  kraujas  pritraukia 
„auditorijos“. 

Žvelgiant  plačiau,  ir  dabar  per  televiziją  žiūrimi  filmai 
bei  serialai,  kuriuose  gausu  prievartos,  mirties  ir  šaudy¬ 
mų,  yra  šiuolaikinis  Koliziejaus  spektaklių  analogas. 

Kokie  buvo  šie  spektakliai?  Scenarijų  būta  daug.  Kai 
kurie  gluminantys.  Buvo  „paprastų“  mirčių,  kaip  toji,  kurią 
ką  tik  matėme.  Kitais  kartais  nuteistieji  būdavo  pririšami 
prie  baslių,  pritvirtintų  prie  mažų  vežėčių  formos  vežimo, 
ir  išstumiami  žvėrims.  Mozaikose  vaizduojamas  srūvantis 
kraujas  rodo,  kad  tai  buvo  tikrai  žiaurūs  spektakliai. 


*  Gėlių  laukas  (it.). 

**  Šventojo  Angelo  pilis  (it.). 

***  Liaudies  aikštė  (it.). 

Publika  žinojo,  kad  dažnai  vykdant  mirties  bausmę  ga¬ 
lima  tikėtis  staigmenų,  ir  todėl  jų  labai  laukdavo.  Dėl  to 
organizatoriai  parengdavo  įspūdingą  scenografiją  ir  vyk¬ 
dydavo  mirties  bausmę  pagal  mitologinį  ar  istorinį  siu¬ 
žetą,  panašiai  kaip  būdavo  rodomi  „gyvieji  paveikslai“  ar 
kaip  daroma  mūsų  gyvose  prakartėlėse...  Štai,  Ikaras  ban¬ 
do  skristi:  pasmerktasis  imituoja  jo  nesėkmingą  skrydį  ir 
šoka  į  tuštumą,  teškiasi  į  žemę  ir  net  apspjauna  krauju  čia 
esantį  imperatorių.  Taip  mums  pasakoja  Svetonijus. 

Žinome  apie  nuteistuosius,  kurie  kartojo  Mucijaus  Sce- 
volos,  įkišusio  ranką  į  ugnį,  poelgį,  kiti  buvo  priversti  iš  nau¬ 
jo  patirti  Ačio  kastraciją  arba  Iksiono  kančias  (šis  pririša¬ 
mas  prie  rato,  kuris  uždegamas)... 

O  Marcialis  pasakoja,  kad  Koliziejaus  atidaryme  buvo 
atkurtas  Orfėjo,  kuris  gedėdamas  dėl  Euridikės  mirties, 
savo  daina  sugebėjo  sutramdyti  žvėris,  mitas.  Taigi  nuteis¬ 
tasis  buvo  arenoje,  tarp  pamažu  iš  po  žemės  išlendančių 
uolų  ir  medžių  dekoracijų  (vienas  iš  daugelio  specialiųjų 
efektų),  kartu  pasirodė  daug  žvėrių.  Deja,  jam  nepavyko 
sutramdyti  lokio.  Ir  publikai  besijuokiant  „dainininkas  bu¬ 
vo  nedėkingo  lokio  sudraskytas  į  gabalus“,  pasakoja  Mar¬ 
cialis. 

Kita  „vaizdinga“  mirties  bausmė  buvo  įkvėpta  mito 
apie  Prometėją,  atnešusį  žmonėms  ugnį  ir  už  bausmę  pri¬ 
rakintą  prie  uolos,  kur  nuolat  atskrisdavo  erelis  lesti  jo  ke¬ 
penų.  Nuteistasis  buvo  sudraskytas  iš  Kaledonijos,  tai  yra 
Škotijos,  atvežto  lokio. 

Ne  mažiau  žiaurus  likimas  buvo  skirtas  moteriai,  kuri 
valdant  Neronui  buvo  priversta  pavaizduoti  Minotauro 
gimimo  mitą,  ji  vaidino  Pasifaję,  besiporuojančią  su  Kre- 

tos  jaučiu...  Žinome,  kad  ši  vieša  egzekucija  buvo  kartoja¬ 
ma  ir  kitais  kartais,  pavyzdžiui,  Tito  laikais. 

Su  gyvūnais  pasirodydavo  ir  tie,  kurie  tiesiog  linksmi¬ 
no  publiką  pavojingais  spektakliais.  Tai  buvo  ne  nuteis¬ 
tieji,  o  akrobatai:  bandydavo  savo  miklumą  išgyventi  tarp 
lokių  ir  liūtų,  slėpdavosi  už  besisukančių  durų  (panašių  į 
įtaisomas  viešbučiuose)  arba  aplink  stiebą  besisukančiuo¬ 
se  krepšiuose.  Netrūko  tokių,  kurie  su  lazda  šokinėjo  per 
juos  puolančius  lokius  arba  kopdavo  svyruojančiais  pas¬ 
toliais,  žvėrims  besukant  ratus  apačioje. 

Tarp  įvairių  nuosprendžio  formų  buvo  vadinamasis 
damnatio  ad  gladium*.  Tai  tikrai  iškreipta  viešos  mirties 
bausmės  forma,  kai  du  nuteistieji,  ginkluoti  kalavijais, 
būdavo  pasiunčiami  kovoti  vienas  su  kitu  iki  pat  mirties. 
Nugalėtojas  iš  naujo  turėdavo  kovoti  su  kitu  nuteistuoju 
ir  taip  toliau. 

Pagaliau  šioje  spektakliu  paverstų  mirties  bausmių  siau¬ 
bo  galerijoje  turi  būti  prisiminta  ir  mirtis  ugnyje. 

Šiais  atvejais  nuteistieji  buvo  priversti  dėvėti  drabužius, 
sumirkytus  degiaisiais  skysčiais.  Tikslas  -  pradėti  šokį,  pa¬ 
sibaigsiantį  tragedija.  Padegus  drabužius,  pasmerktojo  šo¬ 
kis  virsdavo  traukuliais,  ir  jis  sudegdavo  liepsnose. 

Liepsnose  Nerono  laikais  buvo  nužudyta  daug  krikš¬ 
čionių.  Jie  buvo  per  kaklą  pririšami  prie  baslio,  kad  neju¬ 
dėtų,  tuomet  aplinkui  sudedamos  sakingos  šakos,  papiru¬ 
so  lapai,  vaškas  ir  pagaliau  viskas  padegama... 

Ta  proga  dera  pabrėžti,  kad,  priešingai  nei  tikima,  nė 
vienas  krikščionis  Nerono  persekiojimų  metu  nebuvo 


*  Nuosprendis  atiduoti  kalavijui  (lot.). 

nužudytas  Koliziejuje.  Paprasčiausiai  todėl,  kad  jis  dar  nė 
nebuvo  pastatytas. 

Nerono  egzekucijos  vyko  kitoje  vietoje  -  jo  privačia¬ 
me  vežimų  lenktynėms  skirtame  cirke.  Jis  buvo  ten,  kur 
šiandien  įsikūręs  Vatikanas.  Daug  krikščionių  mirė  įvairiai 
kankinami  (aprengti  odomis  ir  sudraskyti  šunų,  nukry¬ 
žiuoti  ar  sudeginti  gyvi).  Teigiama,  kad  šv.  Petras  ten  taip 
pat  buvo  nužudytas  ir  palaidotas,  ir  dėl  to  šioje  vietoje  jam 
pastatyta  bazilika.  Persekiojimai  pražudė  daugybę  krikš¬ 
čionių  ir  vėlesniais  laikais,  bet  neturime  jokių  žinių,  kad 
jų  būta  Koliziejuje.  Daugiausia  krikščionių  buvo  nužudy¬ 
ta  įvairiuose  po  imperiją  išsibarsčiusiuose  amfiteatruose. 


13.00  vai. 

Priešpiečių  užkandžiai  „bare“ 


Grįžtame  į  Romos  gatves.  Nejučiomis  pradedame  sekti  tris  vo¬ 
rele  einančius  vergus,  kiekvienas,  prilaikydamas  už  ąsos,  neša 
ant  peties  po  amforą.  Jie  akivaizdžiai  pristato  prekes.  Nors  ir 
sunkiai  nešdami,  portikuose  besibūriuojančioje  minioje  juda 
sparčiai.  Žmonės  pasitraukia  leisdami  jiems  praeiti,  o  mes  pasi¬ 
naudojame  po  jų  liekančiu  siauru  tarpeliu. 

Šitokiu  būdu  žingsniuoti  po  portikais  galime  gerokai  grei¬ 
čiau.  Pro  šalį  slenka  parduotuvių  durys,  insulių  vartai  ir  taip 
toliau.  Staiga  vienas  vergas  sustoja:  atėjo.  Tai  įėjimas  į  caupona, 
tai  yra  viešbutį.  Valdytojas  jį  pažįsta,  ir  vergas  pradingsta  vidu¬ 
je.  Kiti  du  jo  laukia,  pastatę  amforas  ant  žemės,  norėdami  kiek 
atgauti  kvapą.  Greitai  bandome  apžvelgti,  kaip  atrodo  romėnų 
laikų  viešbutis.  Jų  taip  pat,  žinoma,  esti  įvairaus  lygio  (mūsų 
„žvaigždučių“  atitikmuo),  bet  iš  esmės  aplinka  labai  atpažįstama. 

Pavyzdžiui,  kaip  ir  mūsų  viešbučiuose,  šioje  caupona  pirma¬ 
me  aukšte  yra  restoranas,  o  antrame  -  kambariai.  Yra  net  „gara- 


263 


Viena  diena  senovės  Romoje 


žas“,  tai  yra  arklidės.  Iš  gatvės  matome  keturis  triklinijus,  vienas 
iš  jų  užimtas.  Keista,  kad  užimtas  tokią  valandą,  nes  triklinijai  pa¬ 
prastai  užimami  vakarais  svarbiems  pietums,  o  ne  dieną.  Galbūt 
kokia  šventė  ar  darbiniai  priešpiečiai...  Vergė  išeina  iš  kambario 
laikydama  ąsotį  ir  nuleidžia  purpuro  spalvos  užuolaidą,  kuri  pa¬ 
slepia  vaizdą.  Taigi  draugija  prie  stalo  atgavo  savo  privatumą. 

Keliaujame  toliau  su  trimis  vergais.  Kertame  sankryžą  tipiš¬ 
komis  romėnų  „zebrų“  juostomis:  tai  yra  didžiuliai  akmenys, 
sudėti  skersai  gatvę  vienas  šalia  kito.  Jie  labai  svarbūs  lietingo¬ 
mis  dienomis,  kai  gatvės  dėl  nuolydžio  (dažnai  reikalingo,  kad 
tekantis  vanduo  nuplautų  grindinį)  pavirsta  upeliais,  šie  akme¬ 
nys  leidžia  kirsti  gatvę  nuo  vieno  šaligatvio  iki  kito  nesušlapus 
pėdų.  Visai  taip  pat  einame  per  upelyje  eile  sudėtus  akmenis. 

Iš  esmės  gatvės,  kurias  matome,  primena  mūsiškes:  iš  abie¬ 
jų  pusių  šaligatviai  ir  eilės  parduotuvių.  Pastebime,  kad  ten,  kur 
ant  šaligatvio  susibūrę  daugiausia  žmonių  ir  kur  trims  vergams 
sunkiausia  praeiti,  įsikūrusios  viešojo  maitinimo  įstaigos.  Tik¬ 
rai,  dabar  priešpiečių  metas  ir  šios  vietos  traukia  lankytojus, 
kaip  ir  mūsų  laikais. 

Antras  stabtelėjimas.  Šįkart  prie  vyno  parduotuvės.  Ilgas 
prekystalis,  kampe  sudėtos  kelios  amforos,  ant  ilgo  bronzinio 
strypo  prie  įėjimo  sukabinti  įvairūs  nedideli  ąsočiai.  Čia  patie¬ 
kiamas  vynas  ir  paprasti  greitieji  užkandžiai.  Visa  tai  verčia  pri¬ 
siminti  mums  gerai  pažįstamą  įstaigą:  mūsų  barą.  Priešpiečiams 
pasiimame  sumuštinį  ir  gėrimą.  Užsakoma  panašiai:  taurė  vyno 
ir  fokačia.  Skirtumas  tas,  kad  mes  užkandį  beveik  visuomet  bai¬ 
giame  kava...  Romėnas  ne.  Kaip  jau  minėjome,  imperinėje  Ro¬ 
moje  niekas  kavos  neužsako.  Nes  jos  dar  nėra... 

Šioje  vietoje  nustebina  savotiški  mediniai  „pastovai“,  kaban¬ 
tys  nuo  lubų  išilgai  sienos,  juose  guli  aštuonios  amforos.  Tai 

mūsų  laikų  butelių,  stovinčių  už  barmeno  nugaros,  atitikmuo. 
Seimininkas  nukelia  vieną  tuščią  amforą  ir,  padedamas  dviejų 
vergų,  pakeičia  ją  naujai  atgabentąja.  Kol  jie  visa  tai  daro  ste¬ 
bint  smalsiems  nuolatinių  lankytojų  žvilgsniams  (tik  vienas  iš 
jų  lieka  abejingas,  jo  akys  pasruvusios  krauju,  o  galva  siūbuoja 
nuo  išgerto  vyno),  pastebime,  kad  patalpa  yra  tokio  dydžio  kaip 
normali  taberna.  Neatsitiktinai  tokios  vietos  vadinamos  taberna 
vinaria,  šis  terminas  išgyveno  istorijos  šimtmečius,  iš  jo  ir  kilo 
itališkas  žodis  „taverna“,  reiškiantis  lygiai  tą  patį,  ką  ir  romėnų 
laikais.  Pasiėmusi  tuščią  amforą,  trijulė  dabar  žingsniuoja  gatve 
toliau,  mes  su  jais.  Liko  pristatyti  paskutinę  amforą.  Pažiūrėsi¬ 
me,  kur  jie  mus  nuves... 

Pereiname  Livijos  portiką  ir  pasiekiame  gatvių  išsišakojimą. 
Trijulė  sustoja.  Čia  jų  kelionės  tikslas.  Gatvių  sankirtos  kampe 
stovi  didelė  maitinimo  įstaiga.  Ji  tikrai  įsikūrusi  strategiškai  tin¬ 
kamoje  vietoje:  turi  du  įėjimus,  kiekvienoje  iš  susijungiančių 
gatvių.  Nuo  „baro“,  kurį  ką  tik  matėme,  skiriasi  tuo,  kad  čia  gali¬ 
ma  valgyti  ir  gerti  sėdint. 

Šiais  laikais  archeologinių  kasinėjimų  vietose  išgirsite,  kaip 
gidai  rodydami  vienos  iš  šių  įstaigų  liekanas  vadina  ją  thermopo- 
lium.  Iš  tikrųjų,  jeigu  paprašysite  kokio  nors  romėno  parodyti 
thermopolium,  jis  nesupras  ir  išpūs  akis.  Tai  graikiškas  žodis,  ku¬ 
rio  niekas  imperinėje  Romoje  nevartoja,  jį  atstoja  kitas  termi¬ 
nas:  popina. 

Daugelis  valgo  lauke,  sėdėdami  ant  suolų,  sustatytų  prie  sie¬ 
nų,  ir  gerokai  trukdo  praeiviams  (lygiai  kaip  šiandien  barų  ir 
užkandinių  staliukai  miestų  centruose).  Šeimininkui  tai  tinka, 
nes  šitaip  gali  aptarnauti  daugiau  žmonių  ir  daugiau  uždirbti.  O 
klientams  geriau  todėl,  kad  gali  valgyti  stebėdami  praeivius  ir 
visa,  kas  vyksta  gatvėje,  lyg  kokį  dokumentinį  filmą... 

Pabandykime  patyrinėti  užeigą...  Dar  neįėjus  mus  pasiekia 
gaminamo  maisto  kvapai,  ir  burna  prisipildo  seilių.  Ypač  nuo 
kepamos  mėsos  su  rozmarino  šakele  aromato. 

Pirmas  pojūtis  -  kad  įeiname  į  mūsiškę  kavinę  ar  restora¬ 
ną.  Patalpa  didelė,  joje  prie  įvairių  stalų  sėdi  valgantys  žmonės. 
Klientai  -  ir  moterys,  ir  vyrai.  Įėjimą  „užtveria“  ilgas  „L“  raidės 
pavidalo  prekystalis,  padengtas  balto  su  mėlynais  dryžiais  mar¬ 
muro  plokštėmis. 

Trumpasis  „L“  galas  žvelgia  tiesiog  į  gatvę,  panašiai  kaip 
mūsų  ledų  parduotuvių  prekystaliai,  prie  jo  mergina  paduoda 
patiekalus  ir  taures  klientams  eilėje.  Ji  labai  graži,  valdytojas  tai 


Priešpiečių  metas.  Taip  atrodo  Romos  „užeiga“  (popina)  su  tipišku  marmuriniu 
„L"  formos  prekystaliu.  Išangų  patarnautojai  traukia  klientų  pageidaujamo 
maisto  ar  vyno.  Romėnų  priešpiečiai  labai  kuklūs:  kiaušiniai ,  alyvuogės,  sūris, 

puikiai  žino,  būtent  dėl  to  ir  įdarbino  ją  toje  vietoje  -  kad  privi¬ 
liotų  praeinančių  klientų.  Ji  dirba  labai  greitai,  dažnai  ima  taures 
ar  ąsotėlius,  sudėtus  ant  savotiškų  mažų  marmurinių  laiptelių 
prekystalio  dešinėje,  ten,  kur  jis  jungiasi  su  siena.  Tačiau  klientai 
vyrai  iš  tikrųjų  žiūri  atidžiai  -  kaip  tik  dabar  mergina  palinksta 
virš  prekystalio.  Iš  viršaus  lankytojai  turi  progos  žavėtis  tikrai 
nuostabiu  vaizdu  iškirptėje. 

Mergina  dažnai  lenkiasi  ne  tam,  kad  pasirodytų,  o  dėl  to,  kad 
po  prekystaliu  įrengtas  vandens  baseinėlis,  naudojamas  kaip 
praustuvas  indams  greitai  perplauti.  Į  šį  praustuvą  vamzdžiu 
atiteka  vanduo,  taigi  vanduo  šiek  tiek  srovenantis.  Bet,  žinoma, 
šiame  vandenyje  plavinėja  visko:  maisto  likučių,  daržovių,  alie¬ 
jaus  dėmių... 

Šis  indas,  kurį  galima  matyti  ir  iš  išorės  pro  arkos  formos 
angą,  ir  marmuriniai  laipteliai  prie  prekystalio  yra  tipiški  beveik 
visoms  imperijos  popinae.  Tai  būdingas  šių  užeigų  bruožas,  ku¬ 
ris  leidžia  jas  atpažinti  iš  pirmo  žvilgsnio... 

Tęskime.  Prekystalis  tęsiasi  į  užeigos  vidų,  jo  paviršiuje  - 
didelės  apskritos  skylės:  tai  didelių  amforų  ( dolia ),  įtaisytų  į 
prekystalį,  angos.  Kas  jose?  Kitas  patarnautojas  šalia  merginos 
netyčia  mums  tai  atskleidžia.  Iš  vienos  skylės  savotišku  samčiu 
ištraukia  alyvuogių,  iš  kitos  kviečių.  Įdeda  visa  tai  į  dvi  skirtin¬ 
gas  lėkštes  ir  išeina. 

Po  kelių  sekundžių  pasirodo  kitas  padavėjas  ir  iš  trečios  skylės 
pasemia  vyno.  Pripila  į  mažą  katiliuką,  pastatytą  ant  gorės  pre¬ 
kystalio  pakraštyje...  Vynas  bus  pakaitintas  ir  geriamas  šiltas... 
Jam  bepilant  keli  lašai  nutyška  ant  marmuro:  nepražus,  nes  jau 
kiti  klientai  -  musės  -  puolė  jų  skanauti.  Musių  čia  daugybė... 

Einame  toliau.  Kampe  matome  krosnį  fokačiai  ir  duonai  kepti 
ar  kitokiam  maistui  ruošti.  Apžvelgiame  visą  patalpą:  ant  sienų 

freskos,  papuošimai,  klientų  grafičiai...  Kėdės  ir  stalai  tokie  patys 
kaip  mūsų.  Jokių  gultų.  Tik  vakarais  ar  puotų  proga  valgoma  iš¬ 
sitiesus  triklinijuje.  Priešpiečiaujama  taip,  kaip  tai  darome  mes, 
sėdomis.  Apsidairę  aplink  nematome  vidinių  kiemelių.  Žinome, 
kad  daugelis  popinae  jų  turi,  todėl  gali  pasiūlyti  klientams  daugiau 
ramybės. 

Šioje  užeigoje  yra  įvairių  klientų:  štai  kampe  atsiskyrusi  pora, 
jie  kalba  tyliai  ir  neatitraukdami  akių  žvelgia  vienas  j  kitą.  Kiek 
toliau  valgo  vienišas  žmogus,  beprotiškai  lėtai  plėšydamas  kep¬ 
tos  vištos  šlaunį.  Už  jo  du  kareiviai  juokiasi  daužydami  kumš¬ 
čiais  stalą.  Vienam  trūksta  dviejų  priekinių  dantų.  Čia  pat,  ša¬ 
lia  mūsų,  du  vyrai  ir  moteris  plepa,  laukdami  užsakyto  maisto. 
Aplink  stalus  sukinėjasi  šuo,  greičiausiai  šeimininko.  Jis  labai 
naudingas:  suėda  ant  žemės  nukritusius  likučius,  taigi  švarina 
užeigą... 

Patiekalai  paprastai  kuklūs  -  tai  daržovės,  virti  kiaušiniai, 
alyvuogės,  avių  ir  ožkų  pieno  sūriai,  marinuoti  ančiuviai,  svogū¬ 
nai,  kokia  nors  ant  iešmo  kepta  mėsa,  žuvys  ant  grotelių,  figos... 
Įvertinęs  maistingumą,  romėnas  kalbės  apie  ientaculus,  jei  patie¬ 
kalas  labai  lengvas,  arba  prandium,  jei  jis  sotesnis... 

Ant  sienos  pastebime  keistą  freską:  pavaizduota  lėkštė  su 
daržovėmis,  taurė  su  alyvuogėmis  ir  kažkas  apvalaus,  galbūt 
granatai,  o  gal  cimbolai,  tai  tokie  muzikos  instrumentai,  šioje 
freskoje  panašūs  į  patiekalus. 

Šis  kūrinys  įdomus,  kadangi  kasinėdami  senąją  Ostiją  arche¬ 
ologai  popina  atrado  tokią  pat  freską.  Daugelis  ją  interpretavo 
kaip  visiems  matomą  savotišką  „vaizdingą“  valgiaraštį  ant  sienos 
(kaip  kad  dabar  esti  greitojo  maisto  restoranuose).  Bet  veikiau¬ 
siai  taip  simboliškai  vaizduojama,  ką  užeiga  gali  pasiūlyti:  mais¬ 
to,  gėrimų  ir  geros  muzikos. 

Mūsų  dėmesį  patraukia  ritmingi  smūgiai:  atsisukame.  Prie 
prekystalio  krašto  stovintis  padavėjas  kažką  trina  grūstuvėje. 
Susidomėję  prieiname.  Ant  krosnelės  vyno  nebėra,  jis  buvo 
patiektas  karštas...  Dabar  padavėjas  gamina  kitą  labai  populia¬ 
rų  popinae  gėrimą:  piperatum  (arba  conditum).  Jį  sudaro  grūsti 
pipirai  su  kai  kuriais  kvapiais  ekstraktais,  sumaišyti  su  medumi, 
vynu  ir  karštu  vandeniu... 

Kokteilis  paruoštas,  vyras  jį  supila  į  du  ant  prekystalio  pasta¬ 
tytus  puodukus.  Padavėja  juos  paima  ir  pasuka  link  stalo,  prie 
kurio  sėdi  du  vyrai.  Merginos  didelės  juodos  akys  ir  krintantys 
ant  pečių  ilgi  garbanoti  plaukai.  Ji  turi  labai  „viduržemiško“  ža¬ 
vesio:  plačių  klubų,  atrodo  tiesiog  žydinti.  Pastačiusi  du  puo¬ 
dukus  ant  medinio  stalo,  pasisuka  eiti,  bet  vienas  iš  klientų  ją 
sulaiko  už  rankos  ir  prisitraukia.  Tai  galingo  kūno  sudėjimo 
vyras,  jo  galva  visiškai  skusta,  išskyrus  kuokštą  ant  sprando.  Iš 
to  galima  atpažinti  imtynininkus.  Keli  žodžiai,  mirktelėjimas... 
Ilgai  netrunka  suprasti,  ko  vyras  nori. 

Moteris  nusišypso  kaip  sąmokslininkė,  bet  nukelia  vyro  ran¬ 
ką,  kuri  jau  gniaužia  jos  krūtį.  Meta  žvilgsnį  į  šeimininką,  šis  ne¬ 
sutrikdomas  toliau  žiūrinėja  savo  sąskaitų  sąrašą.  Tik  sekundei 
pakelia  akis,  linkteli  ir  vėl  panyra  į  skaičius.  Porelė  pakyla  ir  eina 
link  užuolaidos.  Patraukia  ją,  atidengdami  medinius  laiptus,  ve¬ 
dančius  į  pusaukštį. 

Užsiimti  seksu  su  užeigos  padavėja  yra  normalus,  beveik  ba¬ 
nalus  dalykas.  Tai  netgi  nelaikoma  neištikimybe,  iš  to  galime 
suprasti,  koks  moterų,  dirbančių  tokiose  vietose,  statusas.  Ir  ne 
tik  padavėjų:  jeigu  savininkė  būtų  moteris,  ir  ji  būtų  laikoma 
lengvai  prieinama,  kaip  ir  jos  dukros. 

Pusaukštyje  vyras  nė  nenusirengia,  pastumia  merginą  į  lovą, 
apgręžia  ją  ir  pakelia  jos  ilgą  tuniką...  Lova  girgžda  ir  daužosi  į 

sieną.  Garsai  iš  viršaus  sukelia  dviejų  kareivių,  kurių  stalas  stovi 
labai  arti  laiptų,  šypsenas.  Tasai  be  dantų  pažvelgia  viršun,  ima 
stūgauti,  paskui  pratrūksta  juoku... 

Ne  ką  trukus,  kai  vyras  ir  mergina  nusileis,  klientas  turės  su¬ 
simokėti  už  priešpiečius  ir  „desertą“.  Žino,  kad  šios  „papildomos 
paslaugos“  kaina  nebus  didesnė  nei  aštuoni  asai,  kaip  nedidelio 
vyno  ąsočio.  Prastoko  vyno... 

O  kas  yra  asas?  Ar  daug  vertas  sestercijus?  Ką  už  jį  galima 
nusipirkti? 


13.00  vai.  |  Priešpiečių  užkandžiai  „bare“ 


ĮDOMU 

Kiek  vertas  sestercijus 

Tai  įprastas  klausimas.  Atsakymas  nelengvas,  kadangi  bė¬ 
gant  amžiams  sestercijaus  vertė  kito  dėl  vis  pasikartojan¬ 
čių  finansų  krizių  ir  dėl  infliacijos. 

Ir  vis  dėlto  bandykime  įvertinti. 

Visoje  Romos  imperijoje  cirkuliavusios  monetos,  ver¬ 
tės  mažėjimo  tvarka,  buvo  tokios:  aurėjus  (auksinė),  de- 
narijus  (sidabrinis),  sestercijus  (bronzinis),  dupondijus 
(bronzinis),  asas  (varinis),  semisas  (varinis)  ir  kvadran¬ 
tas,  menkiausia  moneta  iš  bronzos. 

Taigi  sestercijus  yra  vidutinės  vertės  moneta,  tinkama 
kasdieniams  pirkiniams.  Monetos  rikiuojasi  pagal  griež¬ 
tą  „hierarchiją“,  monetarinę  sistemą,  Augusto  nustatytą 
23  m.  po  Kristaus: 

1  sestercijus  =  2  dupondijai  =  4  asai  =  8  semisai  =16 
kvadrantų. 

Be  to,  jeigu  išlaidos  nemažos,  naudojamos  monetos, 
lyg  ir  atitinkančios  mūsų  banknotus  su  daugeliu  nulių: 

1  denarijus  =  4  sestercijai 

1  aurėjus  =100  sestercijų. 

Dabar  galime  nustatyti,  ką  galima  nusipirkti  už  sester¬ 
cijų.  Reikia  tik  ištirti  senovinius  tekstus  ir  užrašus  ant  sie¬ 
nų,  rastus  archeologinių  kasinėjimų  vietose  (pirmiausia 
Pompėjuose). 

Randame  daug  kainų,  dažnai  išreikštų  asais,  bet  žino¬ 
dami  įvairių  monetų  vertės  santykį  galime  nustatyti  tikrą 
sestercijų  piliečių  kišenėse  perkamąją  galią. 

Apytikriai  sestercijus  atitinka  du  dabartinius  eurus. 

Tokia  buvo  jo  vertė  per  visą  I  amžių  po  Kristaus  ir 
galime  manyti,  kad  ji  nekito  Trajano  Romoje,  II  a.  po 
Kristaus  pradžioje  (115  m.),  kai  miestas  dėl  imperijos 
užkariavimų  klestėjo. 

Štai  kai  kurios  kainos,  palyginimas  su  mūsų  laikais  daž¬ 
nai  nustebina: 

1  litras  alyvuogių  aliejaus  =  3  sestercijai  =  6  eurai; 

1  litras  paprasto  vyno  =  1  sestercijus  =  2  eurai; 

1  litras  rinktinio  vyno  =  2  sestercijai  =  4  eurai; 

1  litras  Falerno  vyno  =  4  sestercijai  =  8  eurai; 

1  kilogramas  duonos  =1/2  sestercijaus  =  1  euras; 

1  kilogramas  grūdų  =  1/2  sestercijaus  =  1  euras; 

1  lėkštė  sriubos  =  1/4  sestercijaus  (l  asas)  =  0,5  euro; 

1  apsilankymas  termose  =1/4  sestercijaus  (l  asas)  = 

0,5  euro; 

1  tunika  =15  sestercijų  =  30  eurų; 

1  mulas  =  520  sestercijų  =  apie  1000  eurų; 

1  vergas  =  1200-2500  sestercijų  =  2500-5000  eurų. 

Antikiniuose  šaltiniuose  galima  rasti  daug  įdomybių. 
Žinome,  kad  vidutinis  pilietis  paprastai  su  savimi  nešioja¬ 
si  30  sestercijų,  taigi  60  eurų. 

Kiti  duomenys  rodo  milžinišką  atskirtį  tarp  turtuolių 
ir  vargšų:  šešių  sestercijų  per  dieną  pakanka  trijų  žmonių 
(maža  šeima)  maistui.  O  turtuolių  pajamos  Trajano  lai¬ 
kų  Romoje,  kad  patenkintų  savo  „gyvybinius“  poreikius, 
turėjo  būti  mažiausiai  20  000  sestercijų  per  metus  (tai 
yra  55  per  dieną).  Toliau  geriau  nesigilinti,  išties,  įvairių 
laikotarpių  duomenys  atskleidžia,  kad  būta  didelės  inflia- 

rijos  ir  pasikartojančių  krizių,  nuo  kurių  kentėjo  Romos 
imperija.  Įspūdingiausias  pavyzdys  yra  grūdų  kaina.  I  a. 
po  Kristaus  įsigyti  6,5  kilogramo  grūdų  (l  modijų)  buvo 
galima  už  3  sestercijus.  Po  dviejų  amžių  (III  a.  pabaigoje) 
už  juos  buvo  prašoma  net  240! 

Tai  reiškia,  kad  dėl  įvairių  krizių  sestercijus  nuvertėjo 
80  kartų.  Taigi  jo  vertė  tebuvo  apie  2,5  euro  cento... 

Monetose  visada  buvo  vaizduojamas  imperatoriaus 
profilis  (kartais  ir  pirmosios  ponios).  Tais  laikais,  kai  ne¬ 
buvo  televizijos,  laikraščių  ir  nuotraukų,  monetos  (kartu 
su  statulomis  ir  bareljefais)  turėjo  parodyti  valdiniams 
jų  valdovus.  Tai  tokia  veiksminga  sistema,  kad  kai  į  sostą 
įžengdavo  naujas  imperatorius,  imperatoriškoji  monetų 
kalykla  iš  karto  pagamindavo  naujų  sestercijų,  denarijų, 
aurėjų  ir  taip  toliau  atspaudus.  Darbininkai  buvo  aukš¬ 
čiausio  lygio:  jau  per  kelias  valandas  po  valdovo  žengimo 
į  sostą  naujos  monetos  imperijos  kurjerių  išvežiojamos  į 
visus  imperijos  kampus.  Jos  įrodo,  kad  valdžia  pasikeitė,  ir 
pristato  naujo  valdovo  atvaizdą. 


13.15-14.30  vai. 
Visi  į  termas 


Greitai  užkandę,  grįžtame  į  gatvę.  Pakėlę  akis  į  Clivus  Suburanus 
pastebime,  kad  dangun  kyla  dūmų  kamuoliai,  lengvai  išsklai¬ 
domi  vėjo.  Visi  kyla  iš  vienos  vietos.  Gaisras?  Nepanašu:  nėra 
aukšto  tirštų  dūmų  stulpo,  tik  daug  mažų  siaurų  ir  tvarkingų 
srovelių.  Jie  kyla  iš  didelės  termų  katilinės. 

Mūsų  vaizduotėje  visi  senovės  Romos  atkurti  vaizdai  visada 
yra  „išvalyti“.  Iš  tikrųjų  joms  trūksta  svarbios  detalės:  dūmų. 
Iš  didelių  termų  katilinių  kyla  gerai  matomi  dūmų  stulpai, 
kuriuos  vėjas  beveik  iškart  išsklaido.  Jie  kyla  iš  didžiulių,  visu 
pajėgumu  dirbančių  katilų,  kasdien  ryjančių  tonas  medienos. 
Dabar  apie  tai  mažai  pagalvojama:  kokio  milžiniško  kiekio  me¬ 
dienos  reikia  miestui,  kuriame  gyvena  daugiau  kaip  milijonas 
žmonių.  Medis  naudojamas  valgiui  gaminti,  žiemą  pasišildy¬ 
ti,  mirusiesiems  kremuoti,  statyboms,  amatininkų  ir  dailidžių 
darbams  (lovoms,  stalams,  kotams,  vežimams  gaminti...  medis 
iš  tikrųjų  yra  senovės  „plastikas“).  Pagaliau  malkomis  yra  kū- 


274 


13.15-14.30  vai.  |  Visi  į  termas 

renamos  didžiosios  termos,  ekologiniai  monstrai,  deginantys 
medieną  be  perstojo  kasdien,  kas  mėnesį,  kasmet...  Visus  me¬ 
tus  be  pertraukos. 

Degančio  medžio  kvapas  mums  ženklina  žiemą,  užkurtą  ži¬ 
dinį  arba  gerą  restoraną,  kuriame  įrengta  malkomis  kūrenama 
krosnis,  bet  romėnams  jis  reiškė  daugiau:  netoliese  yra  vieta, 
kur  galima  nusiprausti... 

Pasukame  tų  dūmų  sruogų  link.  Romoje  yra  daug  mažų 
viešųjų  pirčių  ( balnea ),  tai  yra  mažyčių  „termų“,  kur  galima 
nusiprausti,  bet  dabar  mūsų  atrandama  vieta  yra  unikali  visoje 
Romos  imperijoje.  Tai  tikras  inžinerijos,  architektūros  ir  meno 
stebuklas,  niekada  anksčiau  senovėje  (taip  pat  ir  žmonijos  isto¬ 
rijoje)  nematytas  -  didžiosios  Trajano  termos. 

Termos  romėnams  pažįstamos  jau  mažiausiai  du  šimtus 
metų.  Tai  yra  nuo  to  laiko,  kai  I  a.  prieš  Kristų  pradžioje  tur¬ 
tingas  ir  guvus  verslininkas,  toks  Kajus  Sergijus  Orata,  „atrado“ 
pirmąją  šiluminę  katilinę.  Ar  žinote,  kaip  atsirado  tos  pirmo¬ 
sios  termos?  Išilgai  Flegrėjaus  laukų  pakrantės,  du  žingsniai 
nuo  Vezuvijaus,  žmonės  visuomet  turėjo  paprotį  gydytis  karš¬ 
tųjų  versmių  garais.  Šie  60  laipsnių  karščio  garai  buvo  surenka¬ 
mi  į  mažus  kambarius,  kuriuose  užsidarius  buvo  galima  gausiai 
prakaituoti  (ne  šiaip  sau  buvo  vadinami  „prakaito  kambariais“, 
laconica).  Šios  prakaito  pirtys,  anot  romėnų,  išvarydavo  ligos 
dvasias.  Kajus  Sergijus  Orata  suprato,  kad  galima  pamėgdžioti 
gamtą,  užkuriant  požemines  ugniavietes  ir  leidžiant  šilumą  po 
grindimis  ir  pro  sienas.  Nuo  to  laiko  nebereikėjo  karštųjų  šalti¬ 
nių,  kad  galėtum  prakaituoti:  tiko  bet  kuri  vieta.  Taip  atsirado 
termos. 

Šiluminių  katilinių  buvo  pastatyta  daug,  jas  statė  ir  impera¬ 
toriai.  Tačiau  tai,  ką  pamatysime  dabar,  yra  didžiausios  Romos 

termos.  Ir  iki  šiol  (iki  115  m.,  kuriuose  esame)  didžiausios,  pa¬ 
statytos  žmogaus.  Kitos,  dar  didesnės,  bus  statomos  vėliau. 

Mūsų  pasirinktas  kelias  atveda  tiesiog  prie  Trajano  termų  įė¬ 
jimo.  Jos  visai  netoli  Koliziejaus  -  ant  Opijaus  kalvos.  Gatvės 
gilumoje  pastebime  didelį  statmeną  pastatą  su  kolonomis,  ma¬ 
tome  net  stogą  su  plačiais  langais.  Jis  nepanašus  į  jokį  iki  šiol 
regėtą  architektūros  paminklą.  Kuo  labiau  artėjame,  tuo  aiškiau 
suvokiame,  kad  jo  šoninės  sienos  atrodo  nesibaigiančios:  jos 
skaisčiai  baltos  ir  driekiasi  tolyn.  Kai  kuriose  vietose  prie  sienų 
prisišlieję  įvairūs  statiniai.  Šis  milžiniškas  mūras  yra  Trajano  ter¬ 
mų  išorinė  siena... 

Žengiame  paskui  įeinančius  žmones.  Turime  atsistoti  į  eilę: 
matome,  kad  joje  laukia  vyrai  ir  moterys,  senoliai  ir  vaikai,  ama¬ 
tininkai  ir  kareiviai,  turtuoliai  ir  vergai...  Romos  termos  suvieni¬ 
ja  visus  nepaisant  skirtumų.  Įspūdis,  tarsi  atsidurtum  mūsiškių 
geležinkelio  stočių  minioje. 

Eilė  juda  sparčiai.  Vienas  po  kito  žmonės  duoda  monetą  ver¬ 
gui,  kuris  ją  deda  į  medinę  skrynelę.  Įėjimas  nėra  nemokamas, 
bet  kaina  tikrai  nedidelė:  kvadrantas.  Kad  suprastumėte,  kokios 
tai  išlaidos  -  kvadrantas  yra  ketvirtis  aso,  o  už  asą  su  puse  gali¬ 
ma  nusipirkti  butelį  vyno  ir  mažą  kepalėlį  duonos.  Taigi  įėjimo 
į  termas  bilietas  tikrai  nebrangus.  Vis  dėlto  kartą  įėję  turėsime 
mokėti  už  kiekvieną  paslaugą,  kurios  paprašysime:  nuo  vonios 
iki  drabužių  saugojimo  ir  taip  toliau. 


Didžiosios  Trajano  termos 

Vos  įėjus  pirmasis  įspūdis  pritrenkiamas.  Įžengiame  į  ilgą  porti¬ 
ką,  kuris  juosia  didžiulę  erdvę...  visiškai  apsemtą! 

Tai  milžiniškas  baseinas.  Atrodo,  tarsi  būtų  apsemta  visa 
aikštė.  Venecijos  pavyzdys  čia  irgi  tinka.  Įsivaizduokite,  kad  ma¬ 
tote  Šv.  Morkaus  aikštę,  apsemtą  potvynio,  vandens  veidrodyje 
atsispindi  portikai.  Tai  natatio  -  metro  gilumo  baseinas,  kuris 
yra  tiktai  vienas  iš  „kelionės“  po  termas  etapų.  Daugelis  žmonių 
šioje  vietoje  atsipalaiduoja,  bendrauja,  panyra  į  vėsų  vandenį 
gelbėdamiesi  nuo  vasaros  kaitros.  Štai  vandenyje  sėdi  žmonės, 
besišnekučiuojantys  su  kitais,  įsitaisiusiais  prie  kolonos  pagrin¬ 
do,  dar  kiti  sėdi  ant  natatio  krašto,  sumerkę  kojas  į  vandenį.  Pra¬ 
einame  pro  juos  į  portiko  vidų:  mus  supa  vyrai  ir  moterys,  kai 
kurie  apsirengę,  kitų  drabužiai  labai  kuklūs.  Ant  sienų  krintan¬ 
tys  vandens  atspindžiai  primena  šviesos  šydus,  neapčiuopiamus 
kaip  šilkas,  slystančius  elegantiškomis  portiko  freskomis  ir  glos¬ 
tančius  lipdinius.  Kai  kuriose  nišose  karaliauja  didelės  spalvotos 
marmurinės  statulos. 

Dideliame  baseine  vieni  išdykauja  vandenyje,  kiti  vaiko¬ 
si  vienas  kitą,  čia  -  tėvai  su  vaikais,  patricijai,  apsupti  vergų,  ir 
klientai,  paskendę  kažkokiose  diskusijose...  Niekas  neplaukioja. 
Išties  Romos  laikais  beveik  niekas  nemokėjo  plaukti.  Plaukimas 
neegzistavo  nei  kaip  sportas,  nei  kaip  lavinimo  dalis.  Tik  turin¬ 
tieji  kokių  nors  reikalų  jūroje,  upėse  ar  ežeruose  sugebėdavo 
plaukdami  savo  asmeniniu  stiliumi  nenuskęsti. 

Išeiname  iš  portiko  ir  atsiduriame  viename  iš  didelių  vidinių 
kiemų.  Suprantame,  kodėl  šios  termos  visiems  daro  tokį  įspūdį. 
Trajano  termos  yra  tokios  didelės  ir  užima  tiek  vietos,  kad  jos 
nėra  priešais  tave,  bet  aplinkui  tave...  Jos  yra  kvartalo  dydžio! 
Tai  toks  pat  skirtumas  kaip  pereiti  iš  mažo  provincijos  miestelio 
pramogų  parko  į  Disneilandą.  Pavyzdys  neatsitiktinis,  kadangi 
Trajano  termos  yra  tikras  malonumų,  poilsio  ir  pramogų  mies¬ 
tas:  tai  miestas  mieste... 

Einame  į  termas 

Apie  visa  tai  galvojame,  eidami  per  dideles  vidines  termų  erdves. 
Atsiduriame  tarsi  didžiulėse  kareivinėse.  Centre  -  įspūdingas  „bal¬ 
neologijos“  kompleksas  (jame  įrengtas  calidarium,  frigidarium  ir 
taip  toliau),  o  visur  aplinkui  sodai,  giraitės,  statulos  ir  fontanai. 
Pagaliau  išorinė  siena  yra  vienas  ištisas  portikas,  virš  kurio  ketu¬ 
riuose  kampuose  aukštai  į  dangų  iškilę  puskupoliai,  panašūs  į  mil¬ 
žiniškų  moliuskų  kriaukles.  Jie  šiek  tiek  primena  Sidnėjaus  operos 
rūmus. 

Architektūrinės  linijos  stebinamai  šiuolaikiškos.  Kas  šie  tokie 
futuristiniai  statiniai?  Takeliais  einame  link  jų,  ieškodami  trumpes¬ 
nio  kelio  tarp  gėlynų  ir  vaikštinėjančių,  tinginiaujančių,  žaidžiančių 
žmonių  grupelių...  Šių  vietų  atmosfera  šiandien  išliko  tik  moder¬ 
nių  miestų  centriniuose  parkuose  -  nuo  Vilią  Borghese  Romoje  iki 
Centrinio  parko  Niujorke,  o  tai  tik  dar  kartą  patvirtina  pramogų 
vaidmenį  termose.  Kai  kas  net  vadino  jas  „liaudies  vilomis“. 

Priartėję  prie  vienos  iš  „kriauklių“  suprantame,  kad  tai  -  bib¬ 
lioteka.  Kriauklė  apsaugota  milžiniškų  langų,  palaikomų  atramų 
tinklo.  Įsivaizduokite  Panteoną,  jo  didelį  kupolą  su  šešiakampėmis 
plokštėmis,  jo  marmurines  išlenktas  sienas  ir  kolonas:  perpjaukite 
jį  per  pusę  tarsi  dalytumėte  didelį  tortą.  Taip  atrodo  biblioteka.  Vi¬ 
duryje  stovi  dideli  balto  marmuro  stalai,  prie  kurių  galima  skaityti. 
Čia  nemažai  žmonių  ir  jie  skaito  kūrinius,  kuriuose  atsispindi  epo¬ 
chos  išmintis.  Šioje  bibliotekoje  laikomi  lotyniški  tekstai,  o  kita  už 
trijų  šimtų  metrų  tokia  pat  „kriauklė“  saugo  graikų  kūrinius. 

Žodžiu,  termos  skirtos  ne  tik  kūno,  bet  ir  proto  malonumams. 
Taigi,  kaip  ir  sakoma  sename  priežodyje  -  mens  sana  in  corpore  sano*. 


*  Sveikas  protas  sveikame  kūne  (lot.). 

Greitas  žvilgsnis  į  likusias  dvi  „kriaukles“  aikštės  pakraščiuo¬ 
se  mums  atskleidžia  dar  tiek  pat  pavėsinių,  padengtų  marmuru  ir 
mozaikomis,  su  šaltiniais,  vanduo  ten  trykšta  iš  daugelio  nišų,  iš¬ 
dėstytų  ratu.  Iš  kur  teka  visas  šitas  vanduo?  Iš  akveduko  ir  iš  milži¬ 
niškos  talpos,  suprojektuotos  Apolodoro  ir  vis  dar  matomos  šian¬ 
dien,  jos  keistas  pavadinimas:  Septynios  salės.  Iš  tikrųjų  salės  yra 
devynios,  jos  stulbina  kiekvieną  lankytoją  dar  ir  šiais  laikais.  Tai 
milžiniškos  patalpos,  dešimčių  metrų  ilgio,  su  angomis,  vedan¬ 
čiomis  iš  vienos  į  kitą:  lubos  kai  kur  tokio  aukščio  kaip  trijų  aukš¬ 
tų  pastatas.  Iš  viso  cisternoje  galėjo  tilpti  daugiau  negu  septyni 
milijonai  litrų  vandens  ir  ji  buvo  pripildoma  specialiu  akveduku. 

Mes  ir  vėl  alėjose  tarp  medžių.  Kiek  žmonių  gali  sutalpinti  šitos 
termos?  Šiuolaikiniais  vertinimais  -  apie  tris  tūkstančius.  Matant 
šias  erdves,  tai  atrodo  visai  tikėtina.  Šone  išorinė  siena  jau  nebe 
tiesi,  ji  išlinksta  ir  tampa  savotišku  teatru  su  pusračiu  pakopomis 
kylančių  tribūnų,  aprėminančių  areną.  Čia  vyksta  spektakliai,  var¬ 
žybos... 

Šiame  nuo  Romos  atskirtame  pasaulyje  tikrai  yra  visko:  mato¬ 
me  nedidelei  miniai  savo  triukus  rodančius  žonglierius,  po  porti¬ 
ku  užkandžiaujančius  žmones  (akivaizdžiai  ten  yra  užeigų,  ku¬ 
riose  galima  pavalgyti).  Į  koloną  atsirėmusi  mergina  akivaizdžiai 
laukia  kliento.  Termose  mažais  pavidalais  atsispindi  daugelis  mies¬ 
to  bruožų.  Net  ir  ydingiausių:  žmogus  greitu  žingsniu  tolsta  išėji¬ 
mo  link  su  tunika  ir  toga  po  pažastimi  -  šios  aiškiai  pavogtos... 


Tunikos  ir  strėnjuostės 

Pabandykime  pajusti,  kokia  atmosfera  kvėpuojama  Trajano  ter¬ 
mų  patalpose.  Pasukame  link  didelio  pastato,  karaliaujančio  aikš- 

tės  širdyje,  durų.  Išilgai  stogų  „keteros“  pastebime  srovenant  daug 
mažų  dūmų  sruogų.  Tai  jas  mes  matėme  iš  gatvės.  Tikrai  atrodo 
tarsi  matytum  didelį  namą,  kurio  viduje  kilo  gaisras...  Iš  tiesų  tai 
mažos  ant  stogo  išrikiuotos  orlaidės,  skirtos  išleisti  karštą  orą,  šil¬ 
dantį  centrines  termų  patalpas.  Tarsi  kaminas. 

O  štai  drabužinė,  apodyterium.  Įeidami  įteikiame  patarnau¬ 
tojui  dar  vieną  kvadrantą,  kad  pasaugotų  mūsų  drabužius  (ma¬ 
tėme,  kas  nutinka,  kai  tuniką  ir  togą  palieki  nesaugomą...).  Tai 
nebus  vienintelis  mokestis:  prireiks  dvigubai  tiek  (pusės  aso), 
kad  galėtume  įeiti  į  termų  maudykles,  dar  reikėtų  mokėti,  už- 
sigeidus  masažo,  dar  -  už  aliejų,  rankšluostį  ir  taip  toliau.  Nuo¬ 
stabu  tai,  kad  moterys  moka  daugiau  negu  vyrai...  Asas  už  įėji¬ 
mą  į  maudyklas!  O  gal  atvirkščiai,  vyrai  moka  mažiau,  kadangi 
lankosi  dažniau.  Kad  ir  kaip  ten  būtų,  yra  ir  einančių  nemoka¬ 
mai.  Tai  vaikai,  kareiviai  ir  vergai. 

Drabužinė  -  nemaža  salė,  padengta  spalvotu  marmuru  ir 
papuošta  lipdiniais,  grindų  viduryje  didelė,  tritoną  vaizduojan¬ 
ti  mozaika.  Aplinkui  ją  įtaisytas  ilgas  suolas,  ant  kurio  prisėdę 
daug  žmonių  šnekučiuojasi  tarpusavyje  rišdamiesi  sandalus  ar 
gobdamiesi  drabužiais.  Vieną  nurenginėja  vergai,  tarsi  jis  būtų 
vaikas:  aišku,  turtuolis.  Virš  jų  galvų  -  eilė  nišų,  kur  galima  pasi¬ 
dėti  drabužius,  jeigu  jie  neatiduoti  saugoti  prie  įėjimo. 

Ar  reikia  nusirengti  visai?  Nebūtinai:  yra  pasiliekančių  su 
tunikomis  (padės  neperšalti  mankštinantis  sporto  salėje  -  pa¬ 
lestroje),  bet  kai  kurie  lieka  su  keista  juodos  odos  strėnjuoste, 
panašia  į  Tarzano  kostiumą,  Marcialis  ją  vadino  nigra  aluta.  Ir 
beveik  visi  dėvi  savotiškas  odines  siaurikes,  subligaculum. 

Aplink  mus  -  patys  įvairiausi  kūnai.  Yra  storų  ir  plikų  žmonių, 
balčiausios  odos  ir  su  aiškiomis  pilvo  „ringėmis“,  kybančiomis 
virš  lininės  juostos.  Kiti,  priešingai,  išdžiūvę,  jų  raktikauliai  išsi- 

šovę,  pečiai  kaulėti,  alyvuogių  spalvos  oda.  Nuogybė  čia  nesu¬ 
kelia  skandalo,  kaip  šiais  laikais  daugelyje  sporto  salių  drabuži¬ 
nių.  Nustebina  kūnų  grūstis.  Mūsų  vakarietiškose  visuomenėse 
nesame  pratę  būti  taip  suspausti  eilėse,  o  dar  mažiau  -  persiren¬ 
gimo  kambariuose.  Tarpasmeninė  distancija,  kaip  ji  šiais  laikais 
vadinama,  senovės  Romoje  labiau  primena  kai  kurias  Rytų  šalis 
negu  šiuolaikinę  Europą.  Tačiau  atkreipkime  dėmesį  į  dar  vieną 
faktą:  šioje  drabužinėje  vien  vyrai.  Moterys  akivaizdžiai  nusi¬ 
rengia  kitose  patalpose. 


Sportas  ir  nuogybė 

Tęsiame  kelionę,  prasideda  pirmasis  apsilankymo  termose  eta¬ 
pas  -  palestros. 

Trajano  termose  jos  yra  dvi  atvirame  lauke  -  tai  dideli  kiemai, 
apsupti  kolonadų.  Scena,  atsiverianti  priešais  mūsų  akis,  tikrai 
neįprasta.  Visur  matome  bėgiojančius,  šokinėjančius  žmones, 
kai  kurie  raičiojasi  ant  žemės,  imasi  susikibę  glėbyje.  Šios  vietos 
paskirtis  labai  paprasta:  judėjimas  ne  tiktai  padeda  palaikyti  for¬ 
mą,  bet  pirmiausia  sukelia  prakaitavimą,  kuris  bus  kitų  patalpų 
„pagrindinis  veikėjas“. 

Čia  pirmą  kartą  išvystame  daug  moterų.  Jos  žaidžia  savotiš¬ 
ką  tinklinį  su  vyrais  arba  ridena  ritinius,  lygiai  kaip  prieš  kelias 
dešimtis  metų  darydavo  vaikai.  Kiekvienas  ritinys  ( trochus )  turi 
metalinius  žiedelius,  jie  skimbčioja  ir  veikia  kaip  garso  signalas, 
liepiantis  pasitraukti  iš  kelio. 

'  Įdomu  stebėti  žaidimą  su  kamuoliu:  tarp  dviejų  stiebų  iš¬ 
tempta  virvė  -  priešais  mus  paplūdimio  tinklinio  pirmtakas. 
Čia  žaidžiama  mažiausiai  trimis  kamuolių  rūšimis:  prikimštais 

plunksnų  ( pila  paganica),  pripiltais  smėlio  {pila  harpasta )  arba 
pripūstais  oro,  greičiausiai  su  mažomis  oro  pripildytomis  kame¬ 
romis  iš  gyvūnų  žarnų  ( pila  f ollis ).  Žaidimai  akivaizdžiai  labai 
skirdavosi  priklausomai  nuo  kamuolio.  Seneka  aprašo  žaidimą 
(i ludere  datatim),  panašų  į  „kvadratą“  kur  reikia  greitai  sugauti 
kamuolį  neleidžiant  jam  nukristi  ir  staigiai  grąžinti. 

Be  to,  žaidžiamas  savotiškas  „tenisas“  be  rakečių,  kai  kamuolys 
smūgiuojamas  atviru  delnu  ( ludere  expulsim),  ir  pagaliau  garsusis 
trigon:  trys  žaidėjai  sustoja  ant  žemės  nubraižyto  trikampio  vir¬ 
šūnėse  ir  neperspėdami  mėto  kamuolius  vienas  kitam.  Kiekvie¬ 
nas  turi  kaip  nors  ranka  smūgiuodamas  juos  perduoti  kitam,  bet 
gaudyti  jų  negalima.  Dažnai  du  žaidėjai  susivienija  prieš  trečią  ir  jį 
„uždaužo“.  Aplinkui  stovintys  vergai  renka  kamuolius  ir  skaičiuo¬ 
ja  rezultatą. 

Kampe  du  vyrai  imasi,  nedidelė  minia  juos  stebi  ir  skatina. 
Kūnai  ištepti  aliejumi,  kad  būtų  sunkiau  suspausti  ir  išlaikyti 
priešininką.  Jiems  padeda  ir  pataria  kai  kurie  vyresni  palestros 
lankytojai,  visų  vadinami  gimnasiarchais.  Eidami  per  kiemą 
pastebime  dar  tris  moteris,  atliekančias  pratimus  su  švino  ar 
akmens  svarmenimis,  halteres,  jų  forma  tokia  pati  kaip  svarme¬ 
nų.  Šios  scenos  šiuolaikiškumas  stulbinamas.  Moterų  pratimų 
tikslas  -  sutvirtinti  rankas  ir  „atgaivinti“  krūtinę... 

Kai  kurie  žmonės  jas  stebi  pašnibždomis  linksmai  komen¬ 
tuodami.  Iš  tikrųjų  kūno  posūkiai  ir  krūtinės  siūbavimas  atlie¬ 
kant  pratimus  kartais  išryškina  moteriškas  formas.  Net  sėd¬ 
menys  ir  šlaunys  dažnai  apsinuogina.  Moterys,  žaidžiančios 
kamuoliu,  dėvi  tunikas,  kitos  pačius  tikriausius  bikinius.  Ta¬ 
čiau  rezultatas  tas  pats:  krūtys  banguoja,  siūbuoja  ir  vis  pasiro¬ 
do,  traukdamos  vyriškių  akis.  Moterų  lankymasis  termose  per 
amžius  kėlė  aštrius  ginčus. 

Iš  pradžių  (II  amžiuje  prieš  Kristų)  skirtingoms  lytims  per 
termas  buvo  skirti  du  atskiri  maršrutai.  Bet  jau  Cicerono  laikais 
šios  normos  dažnai  nebuvo  laikomasi,  o  jo  kandžios  replikos, 
kad  pamirštos  senosios  taisyklės,  įėjo  į  istoriją.  Žinome,  kad 
Hadrianas  po  kelerių  metų  įsakys  atskirti  lytis  termose  nusta¬ 
tant  skirtingus  maršrutus  arba  skirtingus  grafikus.  Moterys  ga¬ 
lėjo  eiti  maudytis  nuo  aušros  iki  13  valandos  (septintos),  pas¬ 
kui  buvo  vyrų  eilė  -  nuo  14  iki  21  valandos  (nuo  aštuntos  iki 
antros  nakties).  Vis  dėlto  ir  šio  sugriežtinimo  praktiškai  nebuvo 
paisoma. 

Mūsų  tyrinėjamais  laikais  „paleistuvystė“  yra  norma.  Mote¬ 
rys  gali  pasirinkti,  kaip  elgtis:  būti  „tradicionalistėmis“  ar  „per¬ 
žengiančiomis  ribas“  -  eiti  maudytis  su  vyrais.  Žinome,  kad 
daugelis,  kaip  pamatysime,  pasirenka  antrąjį  kelią. 

Per  dešimtmečius  buvo  daugybė  šio  „vertybių  žlugimo“  kri¬ 
tikų  -  nuo  Plinijaus  Senojo  iki  Kvintiliano,  netgi  teigusio,  kad 
moteris  jau  svetimauja,  kai  tik  įeina  į  sales  ar  į  vonias  su  vyrais. 
Skandalai  nesuskaičiuojami.  Visa  tai  kiek  primena  topless  mados 
plitimą  mūsų  paplūdimiuose.  Na,  dera  pasakyti,  kad  jei  šiandien 
einate  į  sporto  salę  Vokietijoje,  vyrų  ir  moterų  drabužinės  susi¬ 
siekia.  Daugelio  Pietų  Tirolio  viešbučių  saunose  ne  tik  patalpos 
yra  bendros,  ne  tik  dušai,  bet  dažnai  net  uždrausta  vaikščioti  ap¬ 
sigobus  ar  su  drabužiais. 

Baigiame  lankyti  šią  senovinę  sporto  salę,  dar  sudomina  vy¬ 
ras,  daužantis  maišą,  pilną  miltų  (ar  smėlio),  lygiai  tokį  patį  kaip 
mūsų  bokso  maišas,  bet  labiausiai  nustembame  išvydę  dvi  rau¬ 
meningas  besiimančias  moteris... 

Išeidami  pastebime,  kad  kai  kurie  vyrai  po  imtynių  ar  praty¬ 
bų  tebestovi  šnekučiuodamiesi,  o  vergai  nuo  jų  valo  prakaitą, 
sumišusį  su  po  masažo  likusiu  aliejumi. 

Pirmiausia  tarnai  apibarsto  jų  kūną  smulkiausiu  smėliu:  tai 
pats  geriausias  būdas  sugerti  riebalus  ir  prakaitą  (lygiai  kaip  kar¬ 
tais  prie  stalo  ant  aliejaus  dėmės  drabužyje  pilamas  talkas).  Tada 
imasi  gremžtuvo.  Tai  keistas  įrankis.  Primena  pjautuvą,  tik  vietoje 
ašmenų  turi  savotišką  lenktą  lataką  -  juo  surenkamas  prakaitas, 
riebalai  ir  purvas.  Šiuo  įrankiu  braukiama  per  odą  panašiai  kaip 
bandant  šaukštu  surinkti  ant  marškinių  užtiškusį  uogienės  lašą. 

Prieiname  prie  storo  ir  pliko  pono,  akivaizdžiai  turtingo  aris¬ 
tokrato,  nuo  kurio  vergas  valo  prakaitą  ir  aliejų.  Vergo  judesiai 
delikatus,  primena  kirpėjo  mostus.  Tai  tikrai  neįprasta  scena. 
Šis  patricijus  apsuptas  grupės  vergų  ir  klientų,  kurie  termose  jį 
lydi  nuo  pat  pradžių  ir  patarnauja  visur:  kvėpina  jį,  masažuoja, 
paduoda  rankšluosčius  bei  tepalus  ir  taip  toliau.  Jie  visi  primena 
mechanikus,  kai  mašina  įvažiuoja  į  garažą...  Gal  ir  jie  galės  kiek 
apsiprausti.  Žinoma,  jeigu  patricijus  paliks  jiems  laiko. 


Tepidarium  ir  calidarium 

Įžengiame  į  tikrą  Trajano  termų  širdį.  Termų  komplekso  centre 
iškyla  didžialangės  katedros  dydžio  galingas  pastatas,  kuriame 
įsikūrę  tepidarium,  calidarium,  frigidarium  blokai.  Pirmoji  pa¬ 
talpa,  į  kurią  įeiname,  yra  tepidarium.  Ji  vidutinio  dydžio,  labai 
aukštomis  lubomis,  nuosaikiai  šilta.  Daugelis  ją  aplenkia,  ka¬ 
dangi  jau  „apšilo“  mankštindamiesi. 

Kita  salė,  calidarium,  yra  tikra  staigmena.  Įsivaizduokite,  kad 
įeinate  į  didelę  bažnyčią,  baziliką  -  patalpos  yra  tokio  dydžio,  čia 
tokie  tūriai.  Pasijunti  mažutėlis,  prislėgtas  statinio  monumenta¬ 
lumo,  kolonų  aukščio.  Šis  calidarium  yra  pilnas  garų,  kuriančių 
nerealią  atmosferą  ir  sudarančių  neapčiuopiamą  filtrą  tarp  mūsų 

ir  lubų,  pojūtis  toks  pat  kaip  įėjus  į  vonios  kambarį,  kur  kažkas 
neseniai  maudėsi  po  dušu. 

Aukštumoje  arkiniai  skliautai  papuošti  spalvotų  lipdinių  „siu¬ 
viniais“.  Tai  intarpai  su  mitologinėmis  ir  herojinėmis  scenomis, 
augalijos  motyvais,  geometrinėmis  formomis.  Dėl  išmoningai 
naudojamų  spalvų  kiekvieną  atskirą  piešinį  galima  įžiūrėti  netgi 
iš  apačios.  Jų  nedaug,  bet  jos  ryškios:  raudona,  mėlyna,  geltona, 
balta,  žalia...  Saulės  šviesą  praleidžia  dideli  langai  su  įprastu  ro¬ 
mėnams  stiklinių  kvadratų  tinklu. 

Suvokiame  svarbią  detalę.  Visas  termų  kompleksas  sukurtas 
taip,  kad  būtų  galima  kuo  labiau  izoliuoti  karštąsias  patalpas. 

Ir  langai  yra  savotiški.  Tiesa,  jie  dideli,  bet  iš  apačios  galima 
suprasti,  jog  stiklai  dvigubi,  kad  calidarium  būtų  geresnė  šilu¬ 
mos  izoliacija.  Peržvelgiame  sienas  iš  marmurinių  plokščių, 
sudėliotų  dailiausiomis  inkrustacijomis.  Marmuras  atgabentas 
iš  įvairių  imperijos  kraštų,  jis  pats  brangiausias  arba  labai  retas, 
pavyzdžiui,  geltonas  Numidijos  ar  purpurinis  Frigijos.  Tai  pa¬ 
brėžia  patalpos  prabangą. 

Kruopščiai  iš  balto  marmuro  išraižyti  milžiniški  korintiniai 
kapiteliai  vainikuoja  masyvius  geltono  marmuro  piliorius  su 
kaneliūromis.  Žemyn  besileisdamos  akys  pagaliau  pastebi  ele¬ 
gantišką  marmurinių  grindų  geometriją;  grindys  primena  mil¬ 
žinišką  šachmatų  lentą,  sudėliotą  iš  didelių  baltų  apskritimų  ir 
kvadratų  gelsvame  fone. 

Dabar  akys  užleidžia  vietą  ausims:  mūsų  smegenys  tik  dabar 
atkreipia  dėmesį  į  visur  gaudžiančius  balsus  ir  nuolatinį  kauk¬ 
šėjimą  grindimis.  Tai  specialios  medinės  klumpės,  kurias  avi 
daugelis.  Išties,  grindys  karštos.  Aplinkui  mus  daug  žmonių  sėdi 
ant  marmurinių  suolų  ir  pakylų.  Ir  gausiai  prakaituoja.  Kai  kurie 
žiūrinėja  grindų  inkrustacijas,  nekreipdami  dėmesio  į  lašus,  srū- 

vančius  per  nosį  bei  skruostus  ir  krintančius  nuo  smakro.  Kiti 
leidžia  lašams  laisvai  tekėti  kūnu,  o  patys  atsilošę,  panirę  „mig- 
lon“,  stebi  calidarium  skliautą  aukštybėse. 

Turėdami  galvoje  karštį,  galime  spėti,  kad  žiemą  termose  tie¬ 
siog  slepiamasi  nuo  šalčio... 

Iš  kelių  siaurų  praėjimų  nuolat  pasirodo  išsekę  vyrai  ir  mo¬ 
terys  prisėsti  bei  atsigauti.  Pabandome  įeiti:  šie  praėjimai  veda 
į  laconicum,  karščiausią  termos  patalpą,  su  kuria  palyginus  ca¬ 
lidarium  atrodo  vėsus.  Jų  turėtų  būti  daugiau  negu  viena,  mes 
esame  apskritoje,  joje  daug  nišų,  kuriose  iš  eilės  sėdasi  žmonės. 
Čia  temperatūra  priartėja  prie  60  laipsnių...  Tai  pati  tikriausia 
labai  karšta  ir  sausa  „oro  vonia“. 

Karštį  kuria  aukštos  temperatūros  oras,  srūvantis  tarp  dvigu¬ 
bų  sienų.  Tartum  dešimtys  kaminų  būtų  paslėpta  sienoje.  Be  ap¬ 
saugos,  pavyzdžiui,  sandalų,  klumpių  ar  rankšluosčių,  patiestų 
ten,  kur  oda  liečia  sieną,  rizikuotumėte  nusideginti... 

Ilgai  neiškenčiame,  išeiname  ir  pasukę  į  calidarium  pasijun¬ 
tame  tarsi  apgobti  lengvo  vėjelio!  Dabar  išmėginsime  vieną  iš 
baseinų.  Jų  čia  yra  trys,  jie  labai  gražūs,  išsidėstę  didelėse  nišose 
salės  pakraščiuose.  Jie  tokio  dydžio  kaip  mūsų  aikščių  fontanų 
baseinai,  juose  vienu  metu  gali  būti  daug  žmonių. 

Brendant  pirmiausia  atrodo,  kad  vanduo  degina,  bet  sukan¬ 
dę  dantis  nulipame  kelias  pakopas.  Priešais  mus  sėdi  moteris,  ji 
nusišypso  matydama  tokį  nesportišką  mūsų  įbridimą.  Jos  akys 
tamsios  ir  didelės,  plaukai  suimti.  Dėl  prakaito  nutekėjęs  ma- 
kiažas.  Tik  kai  priprantame  prie  temperatūros,  pastebime,  kad 
ji  pusnuogė.  Sėdi  ant  povandeninių  laiptų  priešais  mus,  vanduo 
jai  siekia  iki  bambos,  jos  didelės  krūtys  nuogos.  Kai  pakyla  eiti, 
lengvutis  raištis,  juosiantis  jos  klubus,  yra  toks  permirkęs,  kad 
tampa  beveik  perregimas.  Moteris  įsispiria  į  klumpes  ir  apsigo- 

bia  dideliu  rankšluosčiu.  Paskui  tipiškai  moteriškais  siūbuojan¬ 
čiais  žingsniais  pasuka  išėjimo  link. 

Šioje  salėje  nematome  viso  šildymo  mechanizmo.  Tarsi  bū¬ 
tum  teatro  scenoje  ir  nematytum  įrangos,  kuri  judina  scenogra¬ 
fiją.  Iš  tikrųjų  visur  apie  mus  plaukia  pačios  tikriausios  karšto 
oro  „upės“.  O  po  mūsų  kojomis  -  tikras  žmonių  skruzdėlynas  su 
dūmų  pilnais  tuneliais,  kur  kosėdami  vaikšto  vergai.  Tai  kūrikai, 
maitinantys  malkomis  milžiniškas  krosnis,  kurių  paskirtis  dve¬ 
jopa  -  kaip  jau  minėta,  gaminti  šiltą  orą  ir  dūmus,  patenkančius 
į  ertmių  labirintą  sienose  ar  po  grindimis,  pakylėtomis  ant  mažų 
kolonų.  Kartu  kai  kurios  iš  šių  krosnių  kaip  katilai  šildo  vandenį 
calidarium  baseinams. 

Išlipame  iš  baseino  ir  pasukame  į  tolimesnes  patalpas.  Pra¬ 
einame  pro  poną,  kuris  nejudėdamas  sėdi  ant  suolo  ir  kalbasi 
su  kitu  vyriškiu.  Stabtelime  ir  akimirką  žiūrime  į  jį.  Jo  gestuose 
esama  tam  tikro  kilnumo,  nors  karšta,  ir  prakaitas  gausiai  srūva 
nuo  jo  antakių  kampučių.  Atpažįstame  jį  -  tai  dominus  tų  namų, 
kuriuos  tyrinėjome  šįryt  saulei  tekant.  Jis  eina  į  termas  kiek¬ 
vieną  dieną,  taigi  suprantama,  kad  karščio,  regis,  beveik  nejau¬ 
čia.  Žinoma,  čia  jis  eina  maudytis.  Bet  taip  pat  ir  aptarti  reikalų. 
Termos  išties  viena  iš  tų  vietų,  kur  nauda  derinama  su  malonu¬ 
mu,  panašiai  kaip  mūsų  verslo  priešpiečiuose.  Pajunta,  kad  mes 
jį  stebime,  nutyla,  akimirką  pakelia  akis  į  mus,  labai  „aristokra¬ 
tiškai“  šypteli  ir  tęsia  toliau.  Iškeitė  mus  į  kurį  nors  iš  daugelio 
savo  klientų. 

Gana  karščio,  aplankykime  frigidariuml  Išeidami  sutinkame 
tą  „nuogą“  moterį  iš  baseino,  susisupusią  į  rankšluostį,  stabtelė¬ 
jusią  šnektelėti  su  drauge.  Dabar  abi  eina  kitu  negu  mes  keliu  ir 
iš  viso  aplenkia  frigidarium.  Kodėl?  Moterims  nepatartina  būti 
šių  patalpų  šaltyje  ir  patirti  tokius  didelius  temperatūros  šuolius. 

Didysis  frigidarium  šaltis 

Pagaliau  įžengiame  įfrigidarium.  Jis  beveik  toks  pat  kaip  calida- 
ritim,  čia  toks  pat  marmuras  ir  puošyba,  bet  yra  vienas  aiškus 
skirtumas  -  jis  dar  didesnis  ir  įspūdingesnis.  Romoje  monu¬ 
mentalumas,  atrodo,  niekada  nesibaigia  ir  nuolat  nustebina. 

Pavyzdžiui,  šiais  laikais  Diokleciano  termų  salės  šalia  Romos 
geležinkelio  stoties  yra  naudojamos  kaip  daugiaaukštis  muzie¬ 
jus  -  Nacionalinis  Romos  muziejus,  o  jo  frigidarium  tapo  net 
didele  bažnyčia:  Santa  Maria  degli  Angeli.  Ten  įeiti  -  iš  tikrųjų 
įspūdingas  potyris.  Marmuras  nepakeistas,  didžiulės  egiptie- 
tiško  granito  kolonos  vis  dar  originalios.  Ir  langai  su  kryžiaus 
pavidalo  skliautais  ištikimai  primena  tas  erdves,  kurios  buvo 
matomos  įžengiant  į  šias  patalpas.  Truputį  prisimerkime  ir  įsi¬ 
vaizduokime  aplinkui  patricijus,  kareivius,  vergus,  jų  balsus,  jų 
žingsnių  aidą.  Šiose  nepaprastose  dekoracijose  tikrai  pasijunti 
atsidūręs  imperinės  Romos  prabangoje. 

Įsižiūrėkime  į  žmones  frigidarium.  Kampe  pastebime  vyrą, 
garsiai  skaitantį  tekstus.  Jų  nemažai  sudėta  capsa,  odiniame  ki¬ 
birėlyje  papirusams  laikyti.  Tai  aiškiai  vergas  sekretorius,  skai¬ 
tantis  savo  šeimininkui.  Lygiai  kaip  prieš  keturias  dešimtis  metų 
darė  Plinijaus  Senojo  sekretorius,  kai  garsusis  mokslininkas  ei¬ 
davo  į  termas. 

Tikrai,  šiose  vietose  galima  pamatyti  susirinkusius  visus  Ro¬ 
mos  visuomenės  sluoksnius.  Keista,  bet  turtuoliai,  nors  turi 
savas  mažas  termas  namuose,  yra  galbūt  dažniausi  lankytojai. 
Priežastį  galime  nujausti:  čia  skiriami  pasimatymai,  čia  sudaro¬ 
mi  sandoriai,  čia  susitinkama  su  minia  klientų.  Ši  vieta  -  vienas 
iš  visuomenės  kertinių  akmenų,  būti  matomam  čia  svarbu. 

Žinome,  kad  net  imperatoriai  vaikščiodavo  į  termas  ir  susi- 

liedavo  su  minia  (nežinome,  tiesa,  kokio  lygio  buvo  „kontaktas“ 
su  prastuomene:  greičiausiai  buvo  apsupti  savo  palydos,  kad 
niekas  neįkyrėtų). 

Atsisukame:  visų  dėmesys  nukreiptas  į  žmonių  grupę,  apspi¬ 
tusią  vyrą,  vos  žengusį  porą  žingsniąfirgidarium  ir  susmukusį  ant 
žemės.  Vyriškis  su  tunika,  akivaizdžiai  medikas,  aptarnaujantis 
termas,  bėga  link  grupės.  Bando  jį  atgaivinti,  paskui  pakelia  ir  iš¬ 
neša  toliau  nuo  mūsų  akių  į  ligoninę,  esančią  kažkur  šiame  van¬ 
dens  „mieste“.  Žmogus  nualpo,  gal  net  patyrė  širdies  smūgį.  Tai 
termose,  kai  nuolat  eini  iš  karščio  į  šaltį  ir  atvirkščiai,  nereta. 

Žinome,  kad  daugelis  čia  ateina  kasdien.  Bet  kai  kurie  tikrai 
persūdo  ir  pakartoja  procedūras  du  ar  tris  kartus  iš  eilės...  Būta 
garsių  istorijų:  pasakojama,  kad  imperatorius  Gordianas  mau¬ 
dėsi  penkis  kartus  per  dieną,  o  kitas  imperatorius  -  Komodas, 
Marko  Aurelijaus  sūnus,  -  net  septynis  ar  aštuonis. 

Prie  širdies  smūgių  prisideda  sutrenktos  smegenys  ir  kaulų 
lūžiai  paslydus  ir  nugriuvus  ant  šlapių  nuo  vandens  marmurinių 
grindų. 

Ilgai  lankantis  termose  gali  būti  pažeista  ir  klausa.  Kaip  tik¬ 
riausiai  yra  nutikę  ponui  priešais  mus:  jis  įmetėjęs,  nors  dar  ne¬ 
senas,  bet  visi  su  juo  turi  kalbėti  garsiai,  beveik  šaukti.  Jis  van¬ 
denyje,  viename  iš  ledinio  vandens  baseinų  su  draugais  svaido 
kamuolį.  Pirmiausia  pradėjo  skųstis,  kad  silpniau  girdi  viena 
ausim.  Po  kurio  laiko  ir  kita  ėmė  kelti  rūpesčių.  Dabar  jis  jau 
beveik  visai  kurčias.  Priežastį  nustatė  šių  laikų  antropologai,  ty¬ 
rinėjantys  kaulus  po  beveik  devyniolikos  amžių. 

Liga  dar  vadinama  „banglentininko  sindromu“  (arba  „bu¬ 
riuotojo“).  Jis  pasireiškia  pripratusiems  ilgą  laiką  leisti  drėgnoje 
ir  šaltoje  aplinkoje.  Klausomojoje  landoje,  esančioje  ausies  ka¬ 
nale,  kauliniame  labirinte,  atsiranda  ataugos,  laipsniškai  ją  užda- 

rančios.  Tarsi  ausis  gintų  vidinį  mikroklimatą  statydama  užtvarą 
nuo  nuolatinio  šalčio  ir  drėgmės  puolimo.  Šis  sindromas,  dar  ži¬ 
nomas  kaip  „klausomosios  landos  hiperostozė“,  ir  šiandien  dar 
persekioja  žvejus  ir  jūros  mėgėjus. 

Romos  laikais  jis  dažniau  persekiodavo  vyrus  negu  moteris. 
Kodėl?  Kaip  matėme  -  priežastis  ta,  kad  jų  procedūros  termose 
skirtingos.  Moterys  išties  neina  i  frigidarium  ir  taip  išvengia  šal¬ 
čio  ir  drėgmės.  Išvengia  ir  „termų  kurtumo“... 


Romėniškas  masažas 

Po  frigidarium  šalčio  beveik  visi  pasineria  į  didįjį  termų  baseiną, 
milžinišką  natatio,  kurį  matėme  įeidami:  vanduo  dabar  turėtų 
atrodyti  labai  šiltas.  Tai  tikrai  didžiojo  atsipalaidavimo  ir  links¬ 
mybių  akimirka.  O  mes  aplenkiame  šias  kolektyvines  maudy¬ 
nes  ir  tiesiai  žingsniuojame  išbandyti  paskutinio  kelionės  po 
termas  etapo:  masažo. 

Patalpa,  kurioje  atsidūrėme,  nusėta  daugybės  marmurinių 
stalų,  ant  kurių  masažuojami  žmonės,  kiti,  atsirėmę  į  kolonas  ar 
sienas,  laukia  savo  eilės.  Ant  marmuro  kai  kurie  suglebękūnai 
atrodo  griozdiški  ir  primena  Šiaurės  ruonius  ant  lyčių. 

Šioje  masažo  salėje  labiausiai  stebina  kitoks  garsas.  Prie  durų 
tarsi  pastatyta  „garso  siena “-.frigidarium  esi  paniręs  į  triukšmo 
gaudesį,  ten  skamba  iš  visur  ataidintys  šūksniai  ir  juokas.  O  čia 
girdime  tik  pirštų  tapšnojimą  per  masažuojamojo  kūną,  rankų, 
braukiančių  bangomis  per  odą,  plekšnojimą  ir  kaip  masažuoto¬ 
jų  delnai  įtrina  aliejų. 

Čia  esančių  žmonių  žvilgsnis  išduoda,  kad  jie  paskendę  min¬ 
tyse.  Žinome,  kad  masažuojama  ne  tik  dėl  gražesnio  kūno  ar  ge- 

ros  savijautos  -  manoma,  kad  tai  apsaugo  nuo  peršalimo.  Taigi, 
prieš  išeinant  iš  termų  visuomet  rekomenduojamas  masažas  su 
aliejumi,  ypač  žiemą. 

Masažuotojai  -  visuomeniniai  vergai  iš  visos  imperijos.  Dir¬ 
ba  tylomis.  Bet  ne  visi  priklauso  imperatoriaus  termoms.  Tur¬ 
tingesni  atsiveda  iš  namų  nuosavus  vergus.  Štai  vienas  turtuolis 
salės  gilumoje,  apsuptas  vergų:  vienas  jį  masažuoja,  kitas  laiko 
tepalus,  trečias  jam  tiesia  rankšluosčius  ir  taip  toliau.  Kartais  kai 
kurie  visiškai  peržengia  saiko  ribas  -  po  pirties  turtuolius  romė¬ 
nus  nuosavi  vergai  ant  rankų  neša  iki  neštuvų,  kad  tik  netektų 
„pervargti“  žengiant  paskutinius  žingsnius  pėsčiomis... 

Aliejaus  buteliukai  gali  būti  stikliniai  arba  bronziniai.  Štai 
vienas  vergo  biusto  formos  su  anga  viršugalvyje:  banguoti,  be¬ 
veik  garbanoti  plaukai,  migdolo  formos  akys  išduoda  azijietišką 
šio  vergo  kilmę.  Aliejaus  lašas  vingiuodamas  teka  jo  veidu.  Tai 
mįslingas  veidas  su  keistais  „ūsais“  ant  skruostų  ir  apie  burną  - 
ir  virš  jos,  ir  po  ja.  Gerai  įsižiūrėjus  -  tai  ne  ūsai:  greičiau  pri¬ 
mena  gentinius  randus,  kurios  nors  Azijos  tautos  pripažinimo 
ženklus.  Kas  žino,  kokiai  tautai  jis  priklausė  (ir  hunai  turėjo  pa¬ 
protį  susipjaustyti  veidą  peiliais,  likdavo  panašūs  į  šituos  randai, 
tik  ne  tokie  elegantiški,  iš  tikrųjų  net  baisūs).  Šis  daiktas,  kaip 
žinome,  vieną  dieną  atsidurs  muziejaus  vitrinoje,  perteikdamas 
žinią  apie  tautas,  kurių  nebėra...  Ranka  suima  rankeną,  kuri  pri¬ 
mena  aureolę  prie  šio  vergo  pavidalo  buteliuko  galvos,  ir  jį  išne¬ 
ša.  Masažas  baigtas. 

ĮDOMU 

Kaip  buvo  pastatytos  didžiausios 
imperijos  termos 

Klasikinę  termų  koncepciją  revoliuciniu  būdu  pakeitė, 
kaip  ir  daugeliu  kitų  statinių  atveju,  Apolodoras  Damas¬ 
kietis,  architektas,  mūsų  sutiktas  Trajano  forume.  Šis  jo 
kūrinys  taps  modeliu  visų  didžiųjų  imperatoriškųjų  ter¬ 
mų,  kurios  vėliau  iškils  Romoje  ir  imperijoje:  taip  pat  ir 
garsiųjų  Karakalos  termų.  Bet  šio  milžiniško  kūrinio  sta¬ 
tyboms  reikėjo  didelio  ploto  Romos  širdyje,  kur  viską 
būtų  galima  nugriauti.  Ką  daryti?  Padėjo  didžiulis  gaisras, 
kuris  smarkiai  apgriovė  garsiuosius  Domus  Kurta,  pasa¬ 
kišką  Nerono  būstą.  Apolodoras  liepė  nugriauti  viską, 
kas  buvo  likę  iš  viršutinių  aukštų,  paliko  tik  skliautuotas 
pirmo  aukšto  sales,  jas  panaudojo  kaip  „pjedestalą“  busi¬ 
mosioms  termoms.  To  nepakako,  reikėjo  dar  erdvės.  Taigi 
liepė  nugriauti  ir  užkasti  visus  kaimyninius  pastatus  (vi¬ 
suomeninius  ir  privačius),  sunaikindamas  viską,  kas  buvo 
aukščiau  tam  tikros  ribos  (47  metrai  virš  jūros  lygio).  To¬ 
kiu  būdu  savo  imperatoriaus  termų  statyboms  gavo  dide¬ 
lę  315  metrų  pločio  ir  330  ilgio  platformą.  Atlaisvinti  10 
hektarų  milijono  gyventojų  miesto  širdyje  nėra  paprasta, 
tai  padaryti  -  tikras  stebuklas... 

Tam  tikru  požiūriu  esame  dėkingi  Apolodorui,  kadan¬ 
gi  nenoromis  mums  įteikė  milžinišką  dovaną:  taip  visa 
tai,  ką  paliepė  užkasti  ( Domus  Aurea,  kaimyniniai  rūmai  ir 
taip  toliau),  buvo  užkonservuota  iki  šių  laikų.  Archeologai 
atrado  Nerono  rūmų  dalį,  įskaitant  garsiąją  Aštuonkampę 
salę,  kur  jis  kėlė  savo  puotas  ir  kur,  kaip  pasakojama,  nuo 

lubų  lijo  rožių  žiedlapiais.  Naujausi  kasinėjimai  į  šviesą 
iškėlė  kitas  patalpas  su  imperijos  miestų  freskomis  ir  mo¬ 
zaikomis,  kuriose  vaizduojama,  kaip  skinamos  vynuogės 
(seniausios  spalvotos  mozaikos  Romoje),  jos  vis  dar  yra 
tyrinėjamos  ir  restauruojamos. 


15.00  vai. 

Einame  į  Koliziejų 


Popietės  pradžia.  Daugelis  romėnų  mano,  kad  tai  geriausias  lai¬ 
kas  pasižiūrėti  spektaklį  Koliziejuje.  Tikrai,  po  rytinių  medžiok¬ 
lių,  po  viešų  mirties  bausmių  priešpiečių  metą  dabar  pereinama 
prie  labiausiai  laukiamų  „programos“  renginių:  munera,  tai  yra 
gladiatorių  kovų. 

Sunku  aprašyti,  ką  jauti  stovėdamas  priešais  įspūdingą  Koli¬ 
ziejaus  siluetą.  Šiais  laikais  turistai  ir  Romos  gyventojai  pripratę 
prie  jo  „aplaužytos“  formos.  Iš  tikrųjų  tai  griuvėsiai,  liekanos, 
„sumažinta“  versija  to,  kas  jis  buvo  kitados:  išorėje  trūksta  be¬ 
veik  pusės  jo  aukščiausio  žiedo,  viduje  likę  tik  plytų  griuvėsiai. 
Nebėra  įspūdžio,  kurį  darė  jo  skaisčiai  balto  tinko  terasos,  are¬ 
na,  statulos  arkose,  paskutinės  eilės  ložės  -  ten,  aukštumoje.  Ne¬ 
kalbant,  aišku,  apie  atmosferą,  kuriamą  vėliavų,  minios  spalvų, 
žiūrovų  riksmo...  Šiandien  žavimasi  tik  šio  didžiulio  amfiteatro 
griaučiais.  Ir  vis  dėlto  kasmet  beveik  keturi  milijonai  turistų 
nori  jį  pamatyti,  įeiti  į  vidų,  galbūt  ignoruodami  kitas  vietas  ir 

muziejus:  žiaurus  šios  vietos  žavesys  liko  nepaliestas.  Kaip  jis 
atrodė  tuomet?  Pamėginsime  suprasti. 

Maršrutą  mums  nurodė  kepėjas.  „Eikite  Clivus  Putlius,  praei¬ 
site  sankryžą  su  Clivus  Orbius,  tada  kairėje,  pro  kampinę  popina, 
pasuksite  į  Vicus  Sandalarius :  nuves  tiesiai  iki  Koliziejaus.  Ne¬ 
praeisite  pro  šalį...“  Paskui  visas  miltuotas,  valydamas  rankas  šla¬ 
piu  skuduru  prašampa  savo  parduotuvėje  kepti  naujų  kepalų... 

Nurodymai  tikslūs.  Dabar  pasukame  į  Vicus  Sandalarius.  Tai 
siauras  skersgatvis,  suspaustas  labai  aukštų  pastatų  sienų.  Šešėliai 
mums  trukdo  gerai  matyti,  bet  vaizdas  nepaprastas.  Šio  miesto 
„tarpeklio“  gale  kaip  neįtikėtinas  kontrastas  tamsiems  pastatams 
saulės  spinduliuose  švyti  įspūdingas  paauksuotas  statinys. 

Pamažu  judame  pirmyn,  juodų  pastatų  sienų  rėmai,  rodos, 
prasiveria  kaip  uždanga.  Tas  švytintis  statinys  -  aikštėje  kara¬ 
liaujanti  milžiniška  statula:  tai  paauksuota  bronzinė  Nerono 
statula,  Colossus  Neronis.  Toliau  tarsi  kalnas  išnyra  Koliziejus. 
Žinoma,  jo  matome  tiktai  „gabaliuką“,  kurį  atskiria  pastatų  tar¬ 
peklis,  bet  vaizdas  neaprašomas.  Atrodo,  kad  tai  -  horizonto  da¬ 
lis,  jis  dar  aukštesnis  negu  aplinkiniai  pastatai. 

Išeiname  iš  Vicus  Sandalarius  ir  sužavėti  sustojame.  Koli¬ 
ziejus  priešais  mus,  labai  baltas,  su  nesibaigiančiomis  tamsio¬ 
mis  arkomis,  kabančiais  ilgais  skydais,  vėjyje  banguojančiomis 
spalvotomis  juostomis.  Viršūnėje  tanki  stulpų  karūna.  Jis  visai 
kitoks  negu  pažįstame  šiais  laikais.  Nepaliestas  laiko  jis  atrodo 
aukštesnis,  labiau  „vertikalus“. 

Kiekvienos  arkos  centre  -  nepaprastos  statulos.  Tai  dievų, 
didvyrių,  legendinių  ar  istorinių  Romos  veikėjų,  net  erelių  skulp¬ 
tūros...  Jos  visos  spalvotos  ir  primena  budinčius  sargus.  Todėl 
jautiesi  lyg  atsidūręs  priešais  tvirtovę  ar  šventyklą.  Tikrai  ne  prie¬ 
šais  vietą,  kur  rodomi  spektakliai. 

Žmonės  gatvėje,  atrodo,  nekreipia  į  jį  dėmesio,  pripratę  ma¬ 
tyti  tą  didybę.  Vis  dėlto  tai  visai  „naujas“  reiškinys  Romoje. 
Mes  esame  115  m.  po  Kristaus,  didžiausios  Romos  ekspansi¬ 
jos  laikais,  o  Koliziejus  gyvuoja  vos  trisdešimt  penkerius  me¬ 
tus...  Julijus  Cezaris  jo  niekada  nematė,  nei  Augustas,  Tiberijus, 
Klaudijus,  Neronas...  Jį  pastatydino  imperatorius  Vespasianas. 
Ir  žinote  kur?  Viduryje  garsiosios  Domus  Aurea,  imperatoriaus 
rezidencijos,  kurią  Neronas  pastatė  miesto  centre. 

Po  garsiojo  gaisro  Neronas  norėjo  pastatyti  milžinišką  impe¬ 
ratorišką  privačią  „erdvę“.  Galėtume  tai  pavadinti  jo  prašmatnia 
vila  Romos  širdyje...  Ten  buvo  keletas  rūmų,  įvairių  sodų,  miškų 
su  elniais  ir  net  didžiulis  vandens  telkinys,  kuriame  plaukiojo 
gulbės.  Mirus  Neronui,  Vespasianas  norėjo  grąžinti  šį  plotą  ro¬ 
mėnams,  jam  kilo  geniali  ir  simboliška  idėja:  nusausinti  tvenki¬ 
nį  ir  jo  dugne  pakloti  pamatus  Koliziejui,  didžiausiam  kada  nors 
pastatytam  amfiteatrui,  skirtam  Romos  žmonėms. 

Vienintelis  apie  Nerono  vilą  išlikęs  prisiminimas  Trajano  epo¬ 
choje  -  milžiniška  paauksuota  bronzinė  statula.  Dabar  esame  prie 
jos  kojų.  Jos  kūnas  adetiškas  ir  nuogas  kaip  legendinio  didvyrio. 
Kitados  turėjo  Nerono  veidą,  bet  po  jo  mirties  greitai  buvo  atlikta 
rimta  „plastinės  chirurgijos“  operacija:  dabar  ji  turi  saulės  dievo, 
Helijo,  veidą,  supamą  spindulių  karūnos.  Visa,  ką  matome,  yra 
graikų  skulptoriaus  Zenodoro  kūrinys.  Ir  koks  kūrinys! 

Statula  per  30  metrų  aukščio,  tai  yra  didesnė  negu  dešimties 
aukštų  pastatas...  Romėnai  ją  visuomet  žinojo  „Nerono  koloso“ 
vardu.  Keista  pagalvojus,  kad  pavadinimas  „Koliziejus“  tiesiogiai 
kilęs  nuo  šio  milžino,  stovinčio  šalia  amfiteatro.  Tai  pati  tikriausia 
„pravardė“,  kurią  romėnai  jam  prilipino  vietoj  oficialaus,  galbūt 
kiek  per  sauso:  Flavijaus  amfiteatras.  Nors,  jeigu  būtume  sąžinin¬ 
gi,  žodis  „Koliziejus“  pirmą  kartą  buvo  užrašytas  tik  viduramžiais. 

Dauguma  jį  supančių  statinių  susiję  su  Koliziejumi:  tai  pagal¬ 
biniai  pastatai,  sujungti  su  vidinėmis  amfiteatro  patalpomis.  Čia 
ir  gladiatorių  ginklų  sandėliai,  ir  dekoracijų  saugyklos,  ir  pačios 
tikriausios  dirbtuvės.  Greičiausiai  čia  yra  netgi  zoologijos  sodų 
gyvūnams  laikinai  saugoti,  net  savotiškos  ligoninės,  kur  gydo¬ 
mi  sužeistieji.  Be  to,  čia  pastatytos  gladiatorių  „kareivinės“,  išli¬ 
kusios  iki  šių  laikų,  jose  daugybė  kambarių  ir  maža  treniruočių 
arena.  Tai  Ludus  Magnus,  taip  pat  turinti  požeminį  koridorių, 
jungiantį  su  Koliziejumi.  Žodžiu,  būtų  galima  kalbėti  apie  „ap¬ 
tarnavimo  kvartalą“  aplink  amfiteatrą. 

Iš  Koliziejaus  vidaus  pasigirsta  minios  riksmas,  jis  išbaido 
pulką  balandžių,  įsitaisiusių  viršuje.  Kažkas  arenoje  sukėlė  žiū¬ 
rovų  entuziazmą...  Žengiame  link  amfiteatro.  Tarsi  artėtum  prie 
ledyno,  iškilusio  slėnyje.  Jis  skaisčiai  baltas,  visas  padengtas  tufu. 

Koliziejus  iškyla  priešais  mus  visu  savo  beveik  50  metrų 
aukščiu.  Jis  keturių  aukštų:  pirmieji  trys  turi  80  milžiniškų  arkų, 
kuriose  stovi  didesnės  negu  žmogaus  dydžio  statulos.  Jam  pa¬ 
statyti  buvo  panaudota  100  000  kubinių  metrų  tufo,  atvežto  iš 
Albulos  skaldyklų  netoli  Tivolio  už  Romos,  ta  proga  buvo  nu¬ 
tiestas  6  metrų  pločio  kelias.  Koliziejus  stovi,  kaip  mes  žinome, 
du  tūkstančius  metų,  o  pastatytas  buvo  per  mažiau  negu  de¬ 
šimt!  Kaip  tai  įmanoma?  Pritaikius  gudrybę:  Vespasiano  inži¬ 
nieriai  iki  begalybės  pakartojo  tai,  ką  statyti  mokėjo  geriausiai, 
tai  yra  arką.  Jie  tarsi  sustatė  vieną  ant  kito  kelis  akvedukus...  To¬ 
kiu  būdu  svoris  tobulai  pasiskirsto  į  paviršių. 

Žodžiu,  piramidės  yra  „pilnos“  (akmens  blokų),  Koliziejus 
„tuščias“,  o  jo  griaučiai  praktiškai  sudaryti  iš  išmoningos  arkų 
pynės.  Projektas  buvo  taip  gerai  sumanytas  ir  įgyvendintas,  kad 
statinys  vis  dar  stovi,  nepaisant  naikinimų,  griovimų  viduram¬ 
žiais  ir  žemės  drebėjimų... 

Priėję  pastebime  vieną  iš  gudrybių,  taikytų  romėnų  archi¬ 
tektų.  Tufas  neleidžia  rūpestingai  išskaptuoti  detalių,  kadangi 
yra  porėtas  ir  turi  daug  ertmių  -  jis  netinkamas  kurti  atskiroms 
smulkmenoms.  Taigi  architektai  „nebaigia“  kūrinių  iš  tufo:  Ko¬ 
liziejaus  kolonos,  pavyzdžiui,  vos  „patašytos“  ir  atrodo  „nepa¬ 
baigtos“.  Taigi,  kad  akiai  būtų  malonu,  reikia  į  kūrinį  žvelgti  iš 
toli  ir  leistis  pritrenkiamam  milžiniško  statinio  dydžio.  Prastes¬ 
nė  kokybė,  bet  daugiau,  taip  sakant...  Taip  statytas  Koliziejus, 
taip  pat  Marcelo  teatras  ir  taip  toliau... 

Paspartiname  žingsnį.  Vis  girdėti  minios  gausmas,  panašus 
į  jūros  mūšą,  kai  prisiartini  prie  paplūdimio.  Tarsi  bangos  lūž¬ 
tų.  Įspūdis  toks,  lyg  Koliziejus  būtų  „gyvas“,  pulsuojantis  gy¬ 
vybinėmis  jėgomis.  Tarsi  šauktų  viliodamas.  Prieiname  beveik 
užhipnotizuoti.  Kuo  labiau  artėjame,  tuo  labiau  jo  tūris  kyla  į 
dangų. 

Staiga,  pritemdydami  marmuro  spindesį,  praplaukia  tamsūs 
debesys.  Ir  Koliziejus  pasirodo  daug  niūresnis.  Iš  čia,  iš  apačios, 
jis  panašus  į  dangun  kylantį  Babelio  bokštą,  o  jame  riaumoja 
žmonės,  stebintys  mirtį.  Niekas  pasaulyje  neprilygsta  Koli¬ 
ziejui. 

Už  bilietus  nemokama,  įėjimas  laisvas,  bet  reikia  turėti  sa¬ 
votišką  „pakvietimą“,  be  kurio  nebus  galima  įeiti.  Tai  kaulinė 
plokštelė,  kurioje  išraižyta  ne  tik  vieta  tribūnose,  bet  ir  sekto¬ 
rius,  ir  vartai,  pro  kuriuos  reikia  įeiti:  tikrai,  virš  kiekvieno  arkos, 
išeinančios  į  išorę,  yra  numeris  nuo  I  iki  LXXVI  (l-76).  Mūsų 
plokštelėje  numeris  LV  (55).  Patarnautojas  ją  patikrina  ir  mus 
įleidžia. 

Esame  dideliame  skliautuotame  koridoriuje.  Pro  išorines 
arkadas  krinta  dienos  šviesa.  Visi  skliautai  papuošti  spalvotais 
lipdiniais:  dailiausias  žmonių  ir  mitologinių  būtybių  ornamen- 

tų  ir  architektūrinių  vaizdų  bei  spalvų  kaleidoskopas...  Tarsi 
būtume  ne  viešoje  vietoje,  bet  imperatoriaus  rūmuose.  Girdėti 
riksmas,  juokas,  ginčai.  Išties,  mus  supa  daug  žmonių.  Be  nuo¬ 
lat  zujančių  žiūrovų,  čia  dar  vaikšto  pagalvėlių  ir  užkandžių  - 
fokačio,  alyvuogių,  žuvų,  persikų,  slyvų,  vyšnių,  italinių  pušų 
riešutų  (jų  lukštų  archeologai  nuolat  randa  kanalizacijoje)  - 
pardavėjai. 

Čia  matome  ir  kitokių  personažų,  tipiškų  šios  Koliziejuje  gy¬ 
venančios  „faunos“  atstovų,  tam  tikru  požiūriu  šiuolaikiškų:  tai 
„bukmeikeriai“.  Grupelės  žmonių  stovi  kampuose,  vieni  kelia 
rankas  rodydami  skaičius,  kiti  šaukia,  dar  kiti  rodo,  kad  skaičius 
per  didelis,  o  kai  kurie  bėga  laiptais  prisijungti  prie  šių  grupelių 
ir  pastatyti  už  artimiausių  gladiatorių  kovų  laimėtojus... 

Nereikia  nuvertinti  šio  reiškinio:  lažybos  dėl  kovų  yra  viena 
iš  „spektaklio“  atramų.  Kaip  šiais  laikais  bokse  ar  žirgų  lenkty¬ 
nėse,  ar  apskritai  visame  sporte.  Štai  -  garsūs  čempionai,  štai  - 
jiems  iššūkį  metantieji...  Ir  turbūt  taip  pat  daug  sutartų  varžybų. 

Tarp  dviejų  piliorių  pastebime  laiptų  tarpsnį,  kuriuo  lipa 
žmonės.  Tai  mūsų  sektorius.  Sekame  paskui  kitus.  Koliziejaus  ar¬ 
chitektūra  tikrai  įspūdinga,  aiškiai  matyti,  kaip  žmonės  gali  daug 
greičiau  judėti  dėl  veiksmingos  laiptų  ir  koridorių  sistemos.  Su 
mumis  kartu  lipa  tik  vyrai.  Tai  moterims  uždrausta  zona. 

Paskutinio  laiptų  tarpsnio  viršuje  regime  dangaus  šviesą:  įėji¬ 
mas  turėtų  vesti  į  tribūnas.  Šioms  angoms  duotas  tikrai  savo¬ 
tiškas  vardas  leidžia  suprasti  pro  jį  plaukiančių  žmonių  srautą: 
vomitoria* ... 

Beveik  atėjome  -  atrodo,  tarsi  išnirtume  iš  tunelio,  o  minios 
triukšmas  vis  stiprėja.  Vis  garsėjantis  gaudesys... 


*  Vėmyklos  (lot.). 

Staiga  atsiduriame  lauke,  tribūnose.  Kvapą  gniaužiantis  vaiz¬ 
das.  Priešais  mus  atsiveria  dirbtinis  plataus  ir  gilaus  piltuvo 
formos  „slėnis“.  Jis  visiškai  pilnas  žmonių.  Bus  50  000-70  000 
rėkiančių,  šaukiančių,  mojuojančių  žiūrovų.  Atrodo  kaip  spal¬ 
votas  žmogiškas  konfeti.  Vienintelis  vaizdas,  su  kuriuo  galėtu¬ 
me  palyginti  šią  vietą,  yra  Dantės  aprašyti  pragaro  ratai. 

Žingtelime  pirmyn,  pastumti  tėvo  ir  sūnaus,  einančių  paskui 
mus.  Tufe  išraižyti  numeriai  padeda  mums  rasti  savo  vietą. 

Dabar  atliekama  paskutinė  vieša  mirties  bausmė.  Vejamas  lo¬ 
kio  bėga  žmogus.  Jis  buvo  pririštas  prie  baslio,  bet  sugebėjo  išsi¬ 
vaduoti  ir  pabėgti.  Šis  netikėtumas  labai  džiugina  žiūrovus.  Vy¬ 
ras  bėga  vingiais,  paskui  pasileidžia  link  vieno  iš  tvoros  tinklų, 
įtaisytų  arenos  pakraščiuose.  Lokys  jį  beveik  pričiupo,  bet  nu¬ 
teistajam  pasiseka  išsisukti  ir  pašokti,  pasigirsta  garsus  publikos 
riksmas.  Neviltis  jam  suteikia  jėgų.  Kopia  tinklu,  įsikimba,  pa¬ 
leidžia,  vėl  čiumpa...  Užsiropščia  iki  pat  viršaus.  Ar  jam  pavyks 
peršokti  anapus? 

Virš  tinklo  matyti  kažkas  panašaus  į  elegantišką  baltą  sutvir¬ 
tinimą,  tarsi  cilindrinė  pagalvėlė.  Bet  būtent  ten,  per  žingsnį  iki 
išsigelbėjimo,  vyras  suspurda,  ir  jo  pabėgimas  nutrūksta.  Kelis 
kartus  bando  užsikabinti  už  tos  „dešros“,  bet  kaskart  krinta  at¬ 
gal.  Kas  vyksta?  Geriau  įsižiūrėję,  matome,  kad  ten  geležinis  ri¬ 
tinys,  besisukantis  apie  savo  ašį,  jis  neleidžia  bėgliui  užsikabinti. 
Tai  viena  iš  apsaugos  priemonių,  kad  gyvūnai  ir  nuteistieji  ne¬ 
galėtų  pabėgti.  Jis  vis  žūtbūt  bando,  bet  nesėkmingai.  Tuo  metu 
lokys,  atsistojęs  ant  užpakalinių  kojų,  neįstengia  jo  pasiekti.  Žiū¬ 
rovai  juokiasi.  Veiksmas  įstrigo:  žmogus  nejuda,  įsikibęs  į  tinklą 
ir  vieną  iš  daugelio  dramblio  kojų,  kurioje  įtvirtinti  atraminiai 
basliai.  Tuomet  išsiriečia  nuo  smūgio:  vieną  kartą,  antrą  -  jo 
šone  styro  dvi  strėlės.  Jas  paleido  nišose  stovintys  sargybiniai 

lankininkai.  Šūviai  buvo  taiklūs,  gerai  apskaičiuoti,  žmogui  per¬ 
smeigti  plaučiai.  Jis  atgniaužia  vieną  ranką,  ji  tabaluoja.  Lieka 
įsikabinęs  antrąja.  Trečia  strėlė  nusviedžia  jį  į  areną,  krytį  palydi 
minios  šauksmas.  Lokys  žaibiškai  šoka  ant  aukos  ir  letenos  smū¬ 
giu  pribaigia...  Minia  džiūgauja. 

Džiūgauja  ir  mūsų  kaimynas,  atsigręžęs  į  mus,  tik  atėjusius, 
paaiškina,  kad  nuteistasis  buvo  žudikas:  nužudė  krautuvininką 
ir  pavogė  beveik  15  sestercijų.  Tunikos  kaina... 

Šis  lavonas  užbaigia  dienos  viešas  mirties  bausmes.  Patar¬ 
nautojai  veda  lokį  pro  vienus  iš  mažų  šoninių  vartų.  Kiti  valo 
areną,  nutaškytą  kraujo  balomis.  Su  šiokiu  tokiu  pasidygėjimu 
pastebime,  kad  tiesiog  po  mumis  renkami  liūto  sudraskytos 
moters  likučiai.  Ant  nedidelio  vežimo  užmestas  jos  kūnas  nuo 
savo  svorio  bjauriai  sudrimba,  už  kelių  metrų  tvarkdarys  įmeta 
ranką,  truputį  toliau  -  kiek  apkramtytą  koją...  Kitas  patarnauto¬ 
jas  dar  toliau  pakelia  kažkokį  daiktą  ir  pasuka  link  vežimo.  Pana¬ 
šu  į  krepšį.  Ne,  jis  už  plaukų  laiko  moters  galvą...  Plačiu  mostu 
lyg  balnakrepšį  sviedžia  ją  į  vežimą.  Akimirką  matome  paskuti- 
nįkart  suplevėsuojant  jos  šviesius  plaukus.  Net  ir  mūsų  kaimyno 
veidas  ištįsęs  iš  siaubo. 

Grigaliaus  Nazanziečio,  gyvenusio  IV  amžiuje  po  Kristaus, 
žodžiai  perteikia  šių  spektaklių,  kuriuose  iš  tikrųjų  praranda¬ 
mas  bet  koks  žmoniškumas,  atmosferą.  Jie  paskleidžia  savotišką 
siautulį,  sadistinį  malonumą,  maitinantį  patį  save,  net  kai  pub¬ 
lika  -  normalūs  žmonės.  Vieta,  aplinkybės  (vieša  mirties  baus¬ 
mė),  rodos,  nustelbia  sąžinės  graužimą,  kurį  dauguma  čia  esan¬ 
čių  kasdieniame  gyvenime  jaučia. 

Jis  iš  tikrųjų  pasakoja,  kad  jeigu  žmogus  išsigelbėja  nuo  žvė¬ 
rių,  publika  protestuoja,  tarsi  ji  būtų  apgauta  ir  tik  praradusi  lai¬ 
ką,  „...bet  kai  žmogus  draskomas,  kai  jis  rėkia  ir  graibsto  smėlį, 

jų  akyse  nelieka  gailestingumo,  jie  džiaugsmingai  ploja  ranko¬ 
mis  matydami  besiliejantį  kraują“. 

Dabar  arenoje  akrobatai,  jie  savo  pasirodymais  linksmina 
publiką.  Nedaug  kas  į  juos  žiūri.  Pertraukos  metas,  todėl  dau¬ 
gelis  pakyla,  šnekučiuojasi,  kai  kurie  eina  atsigerti  iš  fontanėlių, 
įrengtų  visuose  Koliziejaus  aukštuose,  kiti  leidžiasi  pro  vomito- 
ria  į  tualetus  žemutiniame  aukšte. 

Pasinaudokime  proga  apžiūrėti  Koliziejų  iš  „techninio“  taš¬ 
ko.  Juk  tai  statinys,  nuo  pat  pradžių  sumanytas  kaip  vien  regi¬ 
niams  skirta  vieta. 

ĮDOMU 

Koliziejaus  paslaptys 


Koliziejus  nėra  apskritas,  jis  ovalus,  kad  galėtų  sutalpinti 
daugiau  žmonių.  Be  to,  jo  tribūnos  yra  pastatytos  37  laips¬ 
nių  kampu  -  taip  iš  kiekvieno  taško  yra  puikus  vaizdas. 
Tribūnos  iš  akinamo  marmuro,  čia  negalima  sėdėti  bet 
kur.  Panašiai  kaip  mūsų  stadionuose,  amfiteatre  yra  įvai¬ 
rūs  sektoriai.  Vidinis  žiedas  arčiausiai  arenos  rezervuotas 
svarbiausiems  asmenims:  senatoriams,  vestalėms,  žy¬ 
niams,  magistratams.  Aukščiau  įrengti  raitelių  luomo  sek¬ 
toriai.  Dar  aukščiau  -  amatininkų,  pirklių,  svečių  namų 
savininkų  ir  taip  toliau.  Virš  jų,  atskirta  praėjimais  su  sta¬ 
tulomis,  nišose  sėdi  liaudis.  Ji  viršutinėje  Koliziejaus  da¬ 
lyje.  Čia  savo  sektorių  turi  moterys,  kad  išvengtų,  kaip  sa¬ 
koma,  „paleistuvystės“.  Pagaliau  paskutinis  sektorius,  pati 
tikroji  medinė  „galiorka“,  supanti  visas  Koliziejaus  „žio¬ 
tis“,  skirta  prastuomenei.  Žodžiu,  šis  amfiteatras  simbo¬ 
liškai  atvaizduoja  (tiktai  gal  atvirkščiai)  Romos  socialinę 
piramidę:  kuo  žemiau,  tuo  aukštesnis  socialinis  statusas... 

Publikos  paslaugoms,  be  fontanėlių,  išdėstytų  vieno¬ 
dais  atstumais  (jų  yra  šimtai)  vidiniuose  koridoriuose, 
yra  dar  įdomių  staigmenų  -  kartais  žmonės  apipurškia¬ 
mi  kvapiais  skysčiais:  rožių,  šafrano  esencijos  vandeniu  ir 
taip  toliau. 

Nepaprastas  konstrukcijos  elementas  yra  Koliziejaus 
uždangos  sistema.  Viršūnėje  jis  turi  240  įspūdingų  bas¬ 
lių  karūną,  prie  kurių  prikabinta  antra  tiek  ilgiausių  lynų, 
laikančių  keturiasdešimt  metrų  virš  žemės  pakibusį  didelį 
centrinį  žiedą.  Ant  šio  viršūnės  tinklo  išvyniojamos  (kaip 

kilimai)  drobės,  greičiausiai  lengvo  lino,  pritvirtintos  prie 
žiedo.  Taip  iš  ilgų  audeklo  juostų  sukuriama  uždanga,  sau¬ 
ganti  publiką  nuo  saulės  (o  ši  Romoje  gali  būti  nepakelia¬ 
ma).  Viduryje  lieka  didelė  apskrita  anga,  panaši  į  esančią 
Panteone,  bet  pritaikyta  šiai  žaidynių  „šventyklai“... 

Įvertinus  šydo  matmenis,  tai,  kad  reikia  žiedų,  kurie 
slystu  lynais,  o  viršuje  turėjo  būti  suktuvai,  anot  naujausių 
skaičiavimų,  bendras  visos  įrangos  svoris  turėjo  siekti  24 
tonas,  tai  yra  100  kilogramų  basliui.  Taigi  nesistebėkime, 
kad  visą  šią  konstrukciją  valdo  tūkstantis  jūreivių  iš  Mise- 
no  karinio  laivyno.  Juk  tikrai,  reikia  sugebėti  susidoroti  ir 
su  retsykiais  Romoje  pučiančiais  vėjais,  ir  su  kylančiomis 
srovėmis,  kurios  gali  būti  labai  smarkios  tokiame  „basei¬ 
ne“  kaip  pilnas  žmonių  Koliziejus.  Todėl  amfiteatras  kiek 
primena  milžinišką  burlaivį. 

Laivo  pavyzdys  gerai  tinka  ir  arenai,  bet  kiek  kitu  požiū¬ 
riu.  Ji  75  metrų  ilgio  ir  44  metrų  pločio.  Kaip  žinome,  po 
smėlio  sluoksniu  Koliziejus  „eina  į  gylį“  dar  6  metrus  -  ten 
įrengti  požeminiai  aukštai.  Kad  padengtų  areną  mediniu 
paviršiumi,  Romos  inžinieriai  sugalvojo  panašią  į  laivuose 
įrengtą  sijų,  jungčių  ir  atramų  sistemą.  Turint  omeny,  jog 
ši  medinė  perdanga  kiek  išgaubta,  kad  lietaus  vanduo  pro 
šonus  nutekėtų  į  kanalizacijos  angas  ir  nuotekų  sistemas, 
„apversto  laivo“  metafora  gerai  paaiškina  arenos  struktūrą 
ir  patvarumą. 

O  kas  yra  po  medine  danga?  Ten  tikroji  Koliziejaus 
dvasia.  Išties,  čia  užkulisiai,  kaip  teatre,  tik  ten  jie  šonuo¬ 
se,  o  čia  -  po  scenos  paviršiumi.  Pasakojama  apie  pačius 
tikriausius  specialiuosius  efektus  -  kai  staiga  iš  po  arenos 
išnyra  netikri  banginiai,  atveria  burną  ir  paleidžia  penkias- 

dešimt  lokių.  Kitais  atvejais  pamažu  pasirodo  turtingos 
dekoracijos  su  uolomis  ir  medžiais. 

Po  smėliu  ir  medine  perdanga  iš  tikrųjų  yra  du  požemi¬ 
niai  aukštai  su  koridoriais,  laiptais  ir  kambariais,  ginklais, 
liūtų  narvais,  nuteistaisiais  ir  taip  toliau.  Dėl  tam  tikrų 
įžambių  tarpaukščių,  pasinaudojus  strateginiuose  taškuose 
įrengtais  suktuvais,  galima  padaryti  taip,  kad  arenoje  pasi¬ 
rodytų  bet  kokios  pageidaujamos  dekoracijos.  Specialūs 
keltuvai  pakelia  į  areną  gladiatorius  ir  žvėris.  Visi  šie  įrengi¬ 
niai  leidžia  sukurti  tikrus  teatro  efektus,  pavyzdžiui,  kai  vie¬ 
nu  metu  pasirodo  „šimtas  liūtų,  kurie  riaumoja  taip  garsiai, 
kad  akimirkai  nutildo  visą  Koliziejaus  publiką“. 

Požemyje  įrengtos  granitinės  ugniasienės  atskleidžia 
vieną  iš  šių  tamsių  patalpų  pavojų.  Patalpų,  kuriose  blyš¬ 
kioje  žibintų  šviesoje  sunkiai  dirbo  vergai,  gimnastai,  dre¬ 
suotojai,  gladiatorių  treneriai  ir  taip  toliau. 

Iš  pradžių  šių  požeminių  lygių  nebuvo  ir  beveik  tikrai 
arena  galėjo  būti  užtvindyta,  kad  joje  galėtų  vykti  nedi¬ 
deli  jūrų  mūšiai  arba  žirgų  ir  vežimų  lenktynės  negiliame 
vandenyje. 

Renginiai  visuomet  buvo  organizuojami  pagal  griežtas 
taisykles,  kadangi  tik  taip  galima  surengti  didingus  spek¬ 
taklius,  kurių  lankytojų  skaičius  apsuktų  galvą.  Kai  Titas, 
Vespasiano  sūnus  ir  paveldėtojas,  80  m.  po  Kristaus  atida¬ 
rė  Koliziejų,  per  šimtą  dienų  buvo  nužudyta  5000  žvėrių! 

Tačiau  turint  galvoje  mūsų  tiriamą  epochą,  mums  įdo¬ 
miausias  Trajano  pergalės  prieš  dakus  šventimas:  Koli¬ 
ziejuje  pasirodymai  vyko  be  pertraukos  120  dienų,  buvo 
nužudyta  1 1  000  žvėrių  ir  10  000  gladiatorių... 

Šiuo  metu  arenos  pakraščiais  rieda  vežimai,  iš  kurių  vergai,  pasi¬ 
dabinę  girliandomis  ir  vainikais,  mėto  žiūrovams  dovanas:  duo¬ 
nos  kepalus,  monetas  ir  taip  toliau. 

Po  kelių  sujudimo  minučių  besigrumiant  dėl  dovanų  visi  vėl 
susėda  tribūnose.  Įskaitant  senatorius  ir  kitus  svarbius  žmones 
pirmame  Koliziejaus  tribūnų  rate.  Vietą  užima  ir  žaidynių  orga¬ 
nizatorius,  patricijus,  priklausantis  vienai  iš  turtingiausių  Romos 
šeimų.  Nors  ir  užima  tam  tikro  lygio  pareigas  -  yra  edilas  (tai 
yra  magistratas)  -  jis  dar  tik  pradeda  savo  visuomeninę  karjerą, 
todėl  jam  reikia  pasirodyti  ir  įgyti  šlovės.  Tai  jis  sumokėjo  už  šias 
žaidynes,  jis  yra  viso  to,  ką  matome,  „rėmėjas“  (arba  editor,  kaip 
jį  vadino  romėnai).  Trys  dienos  žaidynių  jam,  be  abejo,  kaina¬ 
vo  krūvą  pinigų,  bet,  antra  vertus,  įstatymas  įpareigoja  organi¬ 
zuoti  šiuos  renginius,  ir  vis  dėlto  šiek  tiek  pinigų  sugrįš.  Be  to, 
jis  sulauks  senato  pripažinimo  ir  žmonių  dėkingumo,  o  tai  jam 
padės  būsimoje  politinėje,  visuomeninėje  ar  finansinėje  karje- 

roję.  Liaudis  jį  rems,  o  tai  turi  svorį  net  susidūrus  su  politiniais 
priešininkais...  Žodžiu ,  patiem  et  circenses*,  kaip  sakė  Juvenalis. 

Be  to,  rengti  tokias  šventes  -  tai  subtilus  asmeninis  malonu¬ 
mas,  pasitenkinimo  teikia  faktas,  kad  šias  tris  dienas  pasijunti 
truputį  imperatoriumi  -  minia  garbina  ir  šlovina,  o  tu  sprendi, 
gyvens  ar  mirs  gladiatoriai,  žvėrys  ir  taip  toliau.  Žodžiu,  šios 
žaidynės  yra  svarbus  jo  karjeros  pradžios  taškas  ir,  žinoma, 
bus  prisimenamos  dar  ir  jo  palikuonių.  Tikriausiai  savo  viloje 
už  Romos  užsakys  didelę  mozaiką,  kurioje  bus  pavaizduotos 
išskirtinės  gladiatorių  kovų  ir  nuteistųjų  egzekucijų  akimirkos 
(todėl  dažnai  muziejuose  ar  archeologinių  kasinėjimų  vietose 
matome  mozaikų,  kuriose  daug  prievartos). 

Žmogus  sėdasi  į  puikiai  drožinėtą  marmurinį  krėslą.  Atrodo 
visai  kitaip  nei  paprastai  Romos  galingieji:  nėra  storas,  prapli¬ 
kęs  ir  apsimaustęs  žiedais.  Atvirkščiai  -  jis  aukštas,  atletiškas, 
jo  tamsūs  plaukai  ir  žydros  akys.  Šalia  jo  sėdi  jaunutė  žmona.  Ji, 
be  abejonės,  yra  kurio  nors  įtakingo  Romos  patricijaus  dukra:  ši 
santuoka  jam  atvėrė  daug  nuostabios  karjeros  vartų...  Tai  pora, 
apie  kurią  „liežuvaujama“  ir  aristokratų  išskirtiniuose  pokyliuo¬ 
se,  ir  triukšmingose  insulių  laiptinėse... 

Už  jų  įsitempę  ramiai  stovi  sargybiniai,  jų  raudoni  pliumažai 
liečia  sunkias  auksu  siuvinėtas  šiek  tiek  siūbuojančias  užuolaidas. 

Publika  ima  triukšmauti,  ploti,  tarsi  norėtų  prisišaukti  savo 
numylėtinius.  Štai  ta  akimirka!  Vyras  ranka  moja  pradėti. 

Arenos  pakraščiuose  keli  maži  „orkestrai“  užgroja  triumfo 
maršą.  Koliziejaus  publika  sprogsta  vieningu  riksmu.  Tarsi  būtų 
trenkęs  staigus  griaustinis,  amfiteatras  jį  sustiprina  nelyginant 
rezonatorius,  aidas  pasklinda  po  visą  miestą. 


*  Duonos  ir  žaidimų  (lot.). 

Vartai  po  triumfo  arka  atsiveria  ir  pasirodo  eisena,  kurios 
priekyje  žengia  du  liktoriai,  laikantys  šių  žaidynių  organizato¬ 
riaus  skiriamuosius  ženklus  (kadangi  jis  edilas,  tai  yra  magis¬ 
tratas,  negalintis  nuteisti  myriop,  fasciai*  yra  be  įrištų  kirvių). 
Tada  eina  muzikantai  su  ilgomis  triūbomis  ( buccinae ),  paskui 
juos  rieda  vežimas  su  didele  iškaba,  kurioje  pavaizduota  kovų 
programa.  Mūsų  laikų  atitikmuo  būtų  kilnojamasis  reklaminis 
skydas.  Įvairių  imperatorių  triumfo  eisenose  per  Romą  dažnai 
naudojami  vežimai  su  dideliais  piešiniais,  pasakojančiais  apie 
mūšius  ir  kovas.  Tai  visiems  suprantama  nugalėtojo  žygių  po¬ 
puliarinimo  forma  -  kažkas  tarpinio  tarp  sicilietiško  išpiešto 
vežimaičio  ir  komiksų.  Paskui  jį  žmogus  simboliškai  neša  nuga¬ 
lėtojo  palmės  šaką. 

Tuomet  išeina  vergai,  nešantys  šalmus  ir  kalavijus,  gladiatorių 
įrankius.  Jie  bus  panaudoti  kovose,  bet  galbūt  daugelis  iš  jų  -  tik 
paradui. 

Ir  pagaliau  pasirodo  gladiatoriai.  Publika  šėlsta,  nuo  minios 
keliamo  triukšmo  tenka  užsikimšti  ausis.  Akimirką  jauti,  kad  net 
pats  Koliziejus  tuoj  sugrius  nuo  dešimčių  tūkstančių  žiūrovų 
staugimo  ir  trypimo  kojomis.  Pažvelgę  į  minią  ir  areną  matome 
didingiausią  amfiteatro  vaizdą  didžiausio  įkarščio  akimirką.  Ta¬ 
čiau  baisu  pagalvoti,  kad  visa  tai  buvo  sukurta  mirties  spektak¬ 
liam  statyti. 

Pašiurpsti  nuo  minties,  kad  per  keturis  su  puse  Koliziejaus 
veikimo  šimtmečio  jis  tapo  vieta,  kur  tokioje  mažoje  teritorijoje 
mirė  tiek  daug  žmonių.  Nei  Hirosimoje,  nei  Nagasakyje  nebu¬ 
vo  tokios  mirties  koncentracijos.  Šitoje  paprastoje  arenoje  buvo 


*  Lot.  fasces  -  beržo  vytelių  ryšuliai,  kuriuos  nešiodavosi  pareigūnus  -  magistratus  - 
lydintys  sargybiniai  liktoriai. 

nužudyta  tūkstančiai  žmonių,  anot  kai  kurių  tyrėjų,  net  daugiau 
negu  milijonas. 

Skaičiavimai  nesudėtingi  ir  stingdantys  kraują.  Kad  ir  apsiri¬ 
botume  nagrinėjama  epocha.  Kaip  jau  minėta,  prieš  aštuonerius 
metus,  107  m.  po  Kristaus,  Trajanas  surengė  10  000  gladiatorių 
(beveik  neabejotinai  karo  belaisvių)  kautynes.  Prieš  šešerius 
metus,  per  kitas  žaidynes,  trukusias  117  dienų,  arenoje  mirė 
daugiau  negu  9800  gladiatorių.  O  prieš  dvejus  metus,  113  m. 
po  Kristaus,  per  vos  tris  dienas  į  Koliziejų  išėjo  apie  2400  gladia¬ 
torių,  tik  nežinome,  kiek  iš  jų  krito...  Suprantama,  šie  skaičiai  by¬ 
loja  apie  išskirtinius  renginius,  bet  leidžia  suvokti,  kaip  lengvai 
buvo  mirštama  arenoje...  Ir,  žinoma,  čia  neįtraukti  nuteistieji 
mirties  bausme. 

Taigi,  jeigu  laikytume,  kad  nuteistųjų  ir  gladiatorių  mir¬ 
tingumas  yra  50-100  per  mėnesį  (tai  labai  kuklus  vertinimas 
tokiam  dideliam  statiniui,  bet  turėkime  galvoje  amžių  bėgyje 
pasitaikančių  „krizių“  laikotarpius),  bendras  skaičius  būtų  nuo 
270  000  iki  pusės  milijono  žmonių...  Anot  kai  kurių  mokslinin¬ 
kų,  šis  skaičius  galėtų  būti  daug  didesnis,  galbūt  net  dvigubai. 


Gladiatoriai  -  sekso  simbolis  ir  kovotojai 

Minia  apimta  ekstazės,  gladiatoriai  sustoja  ir  moja  rankomis  dė¬ 
kodami  jai.  Tuomet  pradeda  apšilimą,  imituodami  dūrius  ir  žai¬ 
biškais  smūgiais  rodydami,  ką  sugeba.  Kiekvienas  judesys  paly¬ 
dimas  publikos  šauksmo. 

Šiais  laikais  tik  žymūs  futbolo  čempionai,  didžiausios  sce¬ 
nos  ar  kino  žvaigždės  galėtų  sukelti  tokį  susižavėjimą.  Ir  tokį 
patį  moterų  susidomėjimą.  Išties  žinome,  kad  gladiatoriai  labai 

vertinami  moteriškosios  publikos  dalies,  ne  tik  prastuomenės 
matronų,  aukštesniųjų  luomų  damų  gal  net  labiau. 

Iš  Pompėjuose  archeologų  rastų  grafičių  sužinojome,  kad 
gladiatoriai  laikyti  „merginų  kankintojais“.  Be  to,  Juvenalis  pa¬ 
sakoja  apie  senatoriaus  žmoną  Epiją,  pabėgusią  su  garsiu  gla¬ 
diatoriumi  Sergiolu.  Šis  pabėgimas,  kuris  ir  šiandien  būtų  gar¬ 
dus  kąsnelis  apkalbų  pasauliui  ir  paparaciams,  greičiausiai  buvo 
visų  aptarinėjamas.  Juvenalis  ironiškai  stebisi  ne  visai  Adoniui 
prilygstančia  gladiatoriaus  išvaizda:  visas  jo  kūnas  randuotas, 
akys  tamsios,  nosis  su  gumbu  per  vidurį,  deformuota  šalmo... 
Žodžiu,  kaip  jis  rašė:  „Moterims  gladiatoriuose  patinka  kala¬ 
vijas.“ 

O  kas  iš  tikrųjų  yra  arenoje  kovojantys  gladiatoriai?  Kokios 
jų  istorijos?  Už  kiekvieno  pečių  -  vis  kitoks  kelias.  Pirmiausia 
tai  vergai,  tarp  jų  -  šeimininkų  už  bausmę  parduoti  į  gladiato¬ 
rių  mokyklas.  Dar  -  nuteisti  mirti  karo  belaisviai.  Kai  Trajanas 
užkariavo  Dakiją  ir  paėmė  ne  mažiau  negu  50  000  belaisvių, 
Romos  imperijos  arenose  tikriausiai  pasirodė  daug  aukštų, 
barzdotų  ir  nirčių  kovotojų,  įgudusių  perskelti  priešininko  gal¬ 
vą  vienu  lenktų  ašmenų  smūgiu.  Gladiatoriais  tampa  ir  laisvi 
žmonės  (nekalbant  apie  išskirtinius  atvejus  -  kaip  Nerono 
surengtos  400  senatorių  ir  600  raitelių  kautynės),  pavyzdžiui, 
daug  buvusių  legionierių,  kuriems  kautynės  -  įprastas  amatas, 
be  to,  nuskurdę  nuotykių  ir  pinigų  mėgėjai.  Į  areną  kartais  gali 
išeiti  ir  moterys.  Ir  net  iš  gerų  šeimų.  Pavyzdžiui,  šiandien  prog¬ 
ramoje  -  keturios  moterys,  kurios  kovos  pora  prieš  porą.  Gla- 
diatorėms  moterims  dalyvauti  uždraus  tik  kitas  imperatorius  - 
Hadrianas. 

Tarp  gladiatorių  pasitaiko  ir  beviltiškų  atvejų  -  kai  patys  pa¬ 
prasčiausi  žmonės  taip  prasiskolina  ir  nesugeba  išsimokėti  sko- 


310 


15.30  vai.  |  Pasirodo  gladiatoriai! 


lų,  kad  kreditoriai  juos  parduoda  į  gladiatorių  mokyklą  -  šitaip 
jie  gali  atgauti  savo  pinigus. 

Iš  tikrųjų  gladiatorių  mokyklų  Italijoje  ir  imperijoje  labai 
daug.  Pačios  garsiausios  ir  turtingiausios,  savaime  suprantama, 
imperatoriškosios,  bet  daug  jų  išlaiko  ir  senatoriai,  patricijai 
arba  tiesiog  pasiturintys  žmonės.  Gladiatorius  treniruoja  knis¬ 
tos*,  žmonių  nekenčiami,  bet  šiuose  kolektyviniuose  „pasilinks¬ 
minimuose“  neišvengiami.  Mokymai  labai  sunkūs,  gladiatorių 
gyvenimas  primena  Šaolinio  vienuolių  kovotojų  gyvenimą.  Bet, 
priešingai  nei  matome  Holivudo  klišėse,  nėra  taip,  kad  jie  visai 
neturėtų  laisvių.  Iš  senovės  tekstų  ir  archeologinių  radinių  žino¬ 
ma,  kad  daugelis  gladiatorių  yra  laimingai  vedę,  turi  vaikų  arba 
gyvena  bičiulių,  besidalijančių  savo  džiaugsmais  ir  skausmais 
(dažnai  tai  būtent  jie  užrašo  epigrafus  antkapiuose),  draugėje. 

Daugeliui  gladiatorių  net  pavyksta  sulaukti  karjeros  pabai¬ 
gos,  galbūt  laimėjus  daugelį  pergalių  -  pavyzdžiui,  Maksimas, 
gyvenęs  I  amžiuje  po  Kristaus,  iškovojo  net  keturiasdešimt  per¬ 
galių.  Baigiant  karjerą  jiems  būna  pasiūlomas  rudis,  paprastas 
medinis  kardas,  simbolizuojantis  jų  košmarų  pabaigą.  Nuo  tos 
akimirkos  jie  laisvi  ir  neprivalo  daugiau  kautis.  Ir  nėra  priklau¬ 
somi  nuo  lanistos. 


Iugula! 

Prisistatę  gladiatoriai  išeina  iš  arenos  ir  grįžta  į  pagalbines  Koli¬ 
ziejaus  patalpas.  Žinome,  kad  šią  akimirką  jaunuoliai  patarnau¬ 
tojai  juos  rengia  antblauzdžiais,  šarvuotomis  rankovėmis,  šal- 


*  Lot.  lanista  -  gladiatorių  savininkas,  vadybininkas  ir  treneris. 

mais...  Publika  keistai  nuščiuvusi.  Nematoma  įtampa  gniaužia 
visą  amfiteatrą.  Visa,  atrodo,  sulėtėjo... 

Mus  nustebina  tai,  kad  nė  vienas  gladiatorius  neišeina  prie¬ 
šais  žaidynių  organizatorius  sušukti  ritualinės  frazės:  Avė  Caesa- 
re,  morituri  te  salutant*. 

Kodėl?  Kadangi  tai  taip  pat  vienas  iš  daugelio  mitų,  sukurtų 
apie  gladiatorius.  Nė  vienas  iš  jų  netaria  šios  frazės.  Taip  nutiko 
tik  kartą  prieš  dešimtmečius,  valdant  Klaudijui,  kaip  tik  prieš 
naumachiją,  laivų  mūšį.  Toks  tragikomiškas  istorijos  posūkis: 
Klaudijus  atsakė  į  šį  jų  šūksnį  fraze,  atitinkančia  aplinkybes  - 
„galbūt“.  Visi  tai  įvertino  kaip  įsakymą,  suteikiantį  jiems  laisvę, 
ir  nusprendė  nekovoti.  Klaudijus  turėjo  pasitaisyti,  ir  tik  gin¬ 
kluoti  kareiviai  juos  įtikino  pradėti  laivų  kautynes... 

Suskamba  triūbos  ( tibiae )  ir  ragai  ( cornua ):  tai  tas  pats  kaip 
mūsiškių  būgnų  tratėjimas.  Staiga  virš  Koliziejaus  arenos  pakyla 
dulkių  stulpai.  Jie  panašūs  į  smėlio  fontanus.  Minia  ima  kurtina¬ 
mai  šaukti.  Kai  dulkės  išsisklaido,  tarsi  burtų  lazdele  pamojus 
fontanų  vietose  pastebime  žmonių  siluetus:  tai  gladiatoriai,  tar¬ 
si  įsikūniję  iš  niekur.  Iš  tikrųjų  jie  pakilo  iš  požeminių  Kolizie¬ 
jaus  aukštų  daugybe  keltuvų.  Jų  liukai  paslėpti  po  arenos  smėliu 
ir  staiga  atsidaro,  sukeldami  tokius  dulkių  „sprogimus“.  Tai  vie¬ 
nas  iš  publikos  mėgstamiausių  specialiųjų  efektų.  Gladiatoriai 
pasiskirsto  į  poras  ir  tuoj  pat  pradeda  kautis. 

Yra  ne  mažiau  nei  dvylika  gladiatorių  „rūšių“,  kai  kurie  net 
ant  žirgų  ar  vežimuose.  Bet  mes  matome  „klasikines“,  žmonių 
mylimiausias  kovotojų  poras. 

Tai  gerai  žinomas  retiarius,  kovojantis  su  savo  nuolatiniu 
priešininku  -  secutor.  Pirmasis  yra  su  garsiuoju  tinklu  ir  triša- 


*  Sveikas,  Cezari,  einantys  mirti  sveikina  tave  (lot). 

kiu.  Antrasis  turi  didelį  keturkampį  skydą  ir  šarvuotą  rankovę. 
O  dar  jis  dėvi  keistą  kiaušinio  formos  šalmą  su  dviem  papras¬ 
tom  skylėm  akims:  glotni  jo  šalmo  forma  yra  sukurta  specialiai, 
kad  išvengtų  sučiupti  jį  besistengiančio  priešininko  tinklo.  Išties 
pirmas  metimas  nueina  tuščiai,  tinklas  nuslysta  nuo  sekutoriaus 
ir  nukrinta  ant  žemės.  Pora  tęsia  kovą. 

Kiekvieną  gladiatorių  porą  iš  šonų  prižiūri  teisėjų  pora,  buvę 
gladiatoriai.  Jie  dėvi  baltą  tuniką  su  dviem  raudonom  vertika¬ 
liom  juostom  ir  beveik  kaip  bokso  teisėjai  stebi,  kad  kovotojai 
laikytųsi  taisyklių. 

Dabar  matome,  kaip  teisėjai  nutraukia  kovą  tarp  dviejų  pro- 
vocatores,  ginkluotų  kaip  legionieriai  ilgais  skydais,  kalavijais, 
dėvinčių  šalmus  su  sprando  apsauga.  Vienas  iš  jų  pametė  skydą, 
jam  davė  laiko  jam  pakelti. 

Žmonės  šaukia  verbena,  iugula,  ure,  tai  yra  „nuplak“,  „paskersk“, 
„sudegink“.  Iš  tikrųjų,  arenoje  yra  patarnautojų,  pasirengusių  „sti¬ 
muliuoti“  besispyriojančius  gladiatorius  botago  smūgiais  ar  įkai¬ 
tinta  geležimi. 

Matome,  kad  arenos  pakraščiuose  orkestrai  ir  toliau  groja, 
pabrėždami  ir  palydėdami  ryškiausias  kovų  akimirkas,  kaip  da¬ 
rydavo  pianistai  rodant  nebyliuosius  filmus.  Netoli  jų  moteris 
skambina  keistais  vargonais,  labai  primenančiais  bažnyčios  var¬ 
gonus  -  daug  vertikalių  vamzdžių,  bet  mažesniais.  Ji  skambina 
ant  nedidelės  pakylos  tiesiog  arenoje  prie  sienos. 

Žiūrėdami  į  gladiatorius  pastebime  keistą  faktą:  niekas  ne¬ 
turi  šarvų,  visi  kovoja  nuogais  kūnais,  priešingai  negu  matome 
filmuose.  Tik  pro vocatores  krūtinės  pridengtos  dviem  plokštėm. 

Kita  mažai  žinoma  detalė  yra  plunksnos:  daugelis  šalmų 
gausiai  jomis  papuošta,  beveik  kaip  indėnų  karūnos.  Tai  puoš¬ 
mena,  labai  sena  tradicija,  atsiradusi  gerokai  prieš  romėnus  ir 

pasklidusi  tarp  daugybės  italų,  Viduržemio  jūros  ir  apskritai 
europiečių  tautų  ir  kultūrų  kovotojų.  Šiandien  tik  mūsų  snai¬ 
periai  ir  Alpių  šauliai  išlaikė  šį  paprotį. 

Minios  riksmas  pabrėžia  svarbią  akimirką  -  jau  kažkas  su¬ 
žeistas.  Hoplomachas  sužeidė  traką.  Abudu  turi  mažus  skydus, 
didelius  šalmus,  o  jų  trumpi  kalavijai  leidžia  artimą  kovą,  bet 
hoplomachas  turi  dar  vieną  kozirį  -  jis  ginkluotas  dar  ir  ietimi, 
kuria  bando  durti  savo  priešininkui  į  jautriausias  vietas:  veidą  ir 
akis.  Trakas  susvirduliuoja  ir  pakelia  ranką  prie  šalmo  grotelių, 
pro  kurias  smarkiai  srūva  kraujas.  Dūris  buvo  taiklus.  Hoploma¬ 
chas  stabteli  ir  laukia.  Jis  pasisukęs  į  teisėją  ir  editor,  žaidynių  or¬ 
ganizatorių.  Trakas  pakėlęs  kairiąją  ranką  su  ištiestu  rodomuoju 
pirštu:  prašo  malonės.  Publika  riaumoja.  Vieni  nori  jį  palikti 
gyvą,  kiti  -  kad  mirtų...  Editor  parodo,  kad  jo  pasigaili.  Turbūt 
gerai  kovojo... 

Gladiatorius  gali  daugeliu  būdų  paprašyti  malonės:  atsiklaup¬ 
damas,  iškeldamas  kairįjį  smilių,  numesdamas  skydą  ar  net  pa¬ 
slėpdamas  kalaviją  už  nugaros  ir  taip  atverdamas  krūtinę.  Prie¬ 
šininkas  tuomet  turi  sustoti:  gladiatoriai  iš  tikrųjų  yra  vergai  ir 
negali  nužudyti  žmogaus...  Tik  žaidynių  rėmėjas,  editor,  gali 
spręsti.  Plojant  žmonėms  trakas  išnešamas. 

Tai  ne  pabaiga.  Arenoje  verda  kitos  kovos.  Kaip  ir  daugelio 
tribūnose,  mūsų  dėmesį  patraukia  viena  ypač  įnirtinga  kova 
smėlio  ovalo  centre. 

Čia  susidūrė  du  kovos  būdai:  vienas  lėtas,  o  kitas  greitas,  stai¬ 
gus.  Justi,  kad  tarp  dviejų  kovotojų  tvyro  ne  tik  kovos  įkarštis, 
bet  ir  tikra  neapykanta.  Galbūt  jie  pažįsta  vienas  kitą.  Kovoja 
mirmilonas  su  traku.  Mirmilonas  yra  tvirtas  kaip  uola,  stambus 
ir  labai  stiprus,  jis  slepiasi  už  didelio  keturkampio  skydo.  Ant 
kairės  kojos  mūvi  antblauzdį,  ant  galvos  -  didžiulis  šalmas  su 

apsauginėmis  grotelėmis,  dėl  plačių  kraštų  jis  keistai  primena 
kaubojaus  skrybėlę.  Jo  šalmą  puošia  spalvotų  plunksnų  skiau¬ 
terė.  Mažai  juda,  jis  panašus  į  šarvuotąją  mašiną.  Bet  pakanka 
priešininkui  pamėginti  priartėti,  ir  jis  greitai  parodo  šiam  aštrų 
kalavijo  smaigalį. 

Jo  priešininkas,  trakas,  -  visiška  priešingybė.  Jis  žemesnis, 
lieknas  ir  neįtikėtinai  judrus.  Turi  mažą  keturkampį  skydą,  labai 
aukštus  antblauzdžius,  ant  šlaunų  -  apsauginės  odos  juostos, 
ant  galvos  -  taip  pat  didelis  šalmas  su  grotelėmis  ir  plunksnų  ke¬ 
tera.  Kad  jis  trakas,  galime  suprasti  iš  grifono  galvos  ant  šalmo. 
Grifonas  yra  mitologinė  būtybė  -  pusiau  liūtas,  pusiau  erelis, 
gladiatorius  kaunasi,  semdamasis  įkvėpimo  iš  šių  dviejų  gyvū¬ 
nų.  Jis  sulenkęs  kelius,  beveik  pritūpęs  ir  siūbuoja  lyg  gyvatė. 

Jo  ginklas  yra  mirtinai  pavojinga  sika,  trumpas  kalavijas,  lenk¬ 
tas  kaip  pjautuvas.  Kodėl  jis  toks?  Todėl,  kad  labai  tinka  smogti 
priešininkui  per  šonus,  mirtinai  užkabinti  liemenį,  kaklą,  kojas. 

Narsus  trakas  yra  išties  baisus  priešininkas.  Ir  mirmilonas 
tai  žino.  Žino,  kad  negali  sau  leisti  nė  vienos  klaidos.  Trakas  vis 
bėgioja  priešais  savo  priešininką  į  kairę  ir  į  dešinę,  kartais  stab¬ 
telėdamas,  siūbuodamas  kūną,  išsirietęs  kaip  katinas.  Tuomet 
staiga  strykteli  pirmyn,  pašoka  virš  mirmilono  skydo  „sienos“  ir 
pabando  smogti  jam  į  kaklą,  stengdamasis  mirtiną  smūgį  suduo¬ 
ti  traukdamas  kalaviją  atgal.  Mirmilonas  palenkia  galvą  ir  kala¬ 
vijas  su  metaliniu  sausu  džeržgesiu  nuslysta  jo  šalmu.  Publika 
prapliumpa  šūksniais  hoc  habet,  hoc  habet  („jis  gavo,  jis  gavo“). 

Trakas  nusileidžia  ant  kojų  ir  greitai  pasitraukia  kelis  metrus, 
ataka  tęsiasi.  Mirmilonas  atrodo  bejausmis,  žino,  kad  išven¬ 
gė  mirtino  puolimo,  kad  jam  pavyko.  Kitas  gladiatorius  jį  gali 
įveikti.  Staiga  gąsdindamas  žengia  priešininko  link,  bet  praran¬ 
da  pusiausvyrą,  ir  jo  skydas  šiek  tiek  nusvyra.  Trakas  supranta, 

kad  tai  akimirka,  kai  gali  ir  vėl  mestis  pirmyn,  pašokti  virš  priešo 
didelio  skydo  ir  šįkart  tikrai  suduoti  pergalingą  smūgį. 

Tačiau  tai  spąstai:  mirmilonas  apsimetė  suklydęs,  kad  paska¬ 
tintų  traką  pulti.  Mažas  ir  vikrus  gladiatorius  šoka  link  jo,  tasai 
jį  pasitikdamas  staiga  pakelia  skydą  tarsi  tai  būtų  garažo  vartai. 
Trakas  nustebęs  pasijunta  atsidūręs  ant  priešininko  skydo,  kurį 
šis  stumia  abiem  rankom.  Per  sekundės  dalį  trakas  po  gero  skry¬ 
džio  trenkiasi  į  žemę.  Žmonės  džiūgauja  dėl  tokio  staigaus  įvy¬ 
kių  posūkio.  Trakas  bando  atsikelti,  bet  mirmilonas,  greitas  savo 
stotui,  įremia  jam  į  šoną  kalaviją.  Teisėjai  nutraukia  kovą.  Visi 
žiūri  į  editor.  Šis  stebi  Koliziejaus  publiką,  lėtai  ir  išraiškingai 
kreipdamas  galvą.  Neįmanoma  suprasti,  ką  sako  žmonės. 

Priešingai  negu  esame  pripratę  manyti,  pakelti  į  viršų  ar  nu¬ 
leisti  nykštį  iš  tikrųjų  nėra  nei  paplitę,  nei  universalu.  Čia,  pa¬ 
vyzdžiui,  niekas  jo  nerodo.  Nuspręsti  nugalėtojo  likimą  pasitel¬ 
kiamas  balsas,  rėkiama  mitte,  tai  yra  „išlaisvink  jį“,  arba  iugula, 
pažodžiui  -  „teperpjauna  jam  gerklę“... 

Editor  nuosprendis  -  mirtis.  Mirmilonas  pasisuka  į  priešinin¬ 
ką.  Trakas  su  neįtikėtina  savitvarda  pakelia  kaklą  ir  laukia...  Lie¬ 
kame  nustebinti  gladiatorių  drąsos  ir  profesionalumo,  jie  net  ir 
mirties  akivaizdoje  nerodo  baimės,  tarsi  tai  būtų  normalu...  Mir¬ 
milonas  ištiesia  kalaviją  ir  ryžtingu  judesiu  smeigia.  Publika  siau¬ 
tėja.  Nugalėtojas  nusiima  šalmą,  štai  ateina  berniukai  su  palmės 
šaka,  pergalės  simboliu,  ir  dviem  sidabrinėmis  lėkštėmis,  pilno¬ 
mis  auksinių  monetų.  Ant  dar  vieno  padėklo  -  kitokios  dovanos. 
Gavęs  šiuos  apdovanojimus,  o  svarbiausia  didžiausią  -  gyvybę, 
šaukiant  visam  Koliziejui,  eina  išėjimo  link.  Jo  puikus  laiku  su¬ 
duotas  smūgis  papirko  ir  publiką,  ji  ilgai  jį  atsimins.  Pasigręžia, 
paskutinįkart  pasveikina  minią,  tuomet  pradingsta  pro  pagrindi¬ 
nių  vartų  arką.  Pro  ją  išeina  nugalėtojai. 

O  jo  priešininkas  trakas?  Negyvas  guli  kraujo  klane.  Prieina 
keli  Charono  kaukes  ir  specialius  drabužius  dėvintys  patarnau¬ 
tojai.  Net  jų  plaukai  nudažyti  violetine  spalva.  Užkabina  kūną 
kabliais  ir  grandinėmis  tempia  jį  link  priešingų  vartų  nei  tie,  pro 
kuriuos  išėjo  nugalėtojas,  tai  libitinaria  vartai.  Tai  yra  Libitinos, 
mirties  deivės. 

Jis  bus  nuneštas  į  salę  be  kampų  (skirtą  nuprausti),  čia  jam 
nuvilks  šarvus  ir  drabužius.  Jei  gladiatorius  dar  bus  leisgyvis, 
pasigailėjimo  smūgį  jam  durklu  smogs  vienas  iš  šių  Charonų. 

Tai  dar  ne  pabaiga.  Kai  kuriems  iš  kritusių  gladiatorių  patar¬ 
nautojai  kiek  nuleis  kraujo.  Gladiatorių  kraujas  turi  paklausą. 
Tikima,  kad  jis  gydo  įvairias  ligas,  pavyzdžiui,  epilepsiją,  ligo¬ 
niams  rekomenduojama  jo  gerti  ar  teptis  juo  kūną.  Be  to,  ma¬ 
tant  gladiatorių  fizinį  pajėgumą,  manoma,  kad  jis  žvalina  ir  vei¬ 
kia  kaip  viagra!  Iš  šio  niūraus  verslo  daugelis  praturtėja.  Kūnai 
galiausiai  bus  sumesti  į  bendrus  kapus  už  miesto. 


Pabandyti  būti  gladiatoriumi 

Iki  šiol  stebėjome  mirties  spektaklį  iš  tribūnų.  Bet  ką  iš  tikrųjų 
reiškia  šalmuotam  kautis  Koliziejaus  arenoje,  šaukiant  žmo¬ 
nėms?  Pabandykime  tai  įsivaizduoti,  užsidėdami  šalmą  mirmi- 
lono,  besikaunančio  su  bauginančiu  priešininku,  retiarijumi. 
Burtai  juos  suvedė  kautis  vienam  su  kitu  (paprastai  su  retiariju¬ 
mi  kaunasi  sekutorius,  kitos  rūšies  gladiatorius). 

Iš  esmės  laikomasi  tradicijos.  Ši  pora  simboliškai  vaizduoja 
žveją  su  tinklu,  trišakiu  bei  durklu  ir  žuvį:  mirmilono  vardas 
(mirmillo  arba  murmillo )  iš  tikrųjų  kyla  iš  mormyros,  graikiš¬ 
kai  tai  reiškia  žuvį,  arba  muraena,  kuri,  kaip  žinoma,  slepiasi  už 

uolų,  pasirengusi  kąsti  (o  būtent  tai  ir  daro  šis  gladiatorius,  slėp¬ 
damasis  už  milžiniško  skydo...). 

Retiarijus  grindžia  savo  strategiją  tuo,  kad  nuolat  bėga  apie 
priešininką  bandydamas  užklupti  jį  tinklu,  su  mirmilonu  ne¬ 
lengva  kovoti.  Turi  pamėginti  užspeisti  savo  priešininką.  Mir- 
milono  šalmas  leidžia  jam  matyti  tiktai  į  priekį,  o  ne  į  šonus. 
Be  to,  su  apsauginėmis  grotelėmis  matomumas  dar  suprastėjęs, 
sunku  kvėpuoti.  Tai  pati  tikriausia  kaukė,  dengianti  visą  veidą. 
Įsivaizduokite,  kaip  tai  atrodo  besikaunant  -  trūksta  oro,  kvė¬ 
pavimas  trūkčiojantis.  Be  to  -  karšta:  saulėje  metalas  įkaista  iki 
raudonumo,  kaitina  galvą...  Pagaliau  svoris:  toks  šalmas  sveria 
3,5  kilogramo.  O  sekutoriaus  -  net  4,3  kilogramo!  Tarsi  ant  gal¬ 
vos  tampytum  riedulį. 

Aplinkui  stūgauja  50  000-70  000  žmonių,  jie  klykia,  šaukia, 
į  šalmą  skverbiasi  iškraipytas  triukšmas.  Nekalbant  apie  teisėjų 
įsakymus,  šalia  esančių  sužeistų  gladiatorių  riksmus.  Viena  iš 
pagrindinių  kliūčių,  kurias  turi  įveikti  jaunas  gladiatorius,  yra 
emocijos.  Kova  tokioje  priešiškoje  ir  sudėtingoje  aplinkoje  rei¬ 
kalauja  daug  sugebėjimų  ir  savitvardos. 

O  juk  mes,  žinoma,  dar  nekalbėjome  apie  gladiatoriaus  dva¬ 
sios  būseną  -  jis  žino,  kad  kiekvieną  akimirką  žaidžiama  jo  gy¬ 
venimu.  Užtenka  klaidos  ar  netikro  judesio,  ir  viskas  baigta... 

Ir  vis  dėlto,  nepaisant  viso  šito,  mirmilonas  Astianaksas  yra 
ramus.  Nepaleidžia  iš  akių  savo  priešininko  -  gabaus  ir  ciniško 
retiarijaus,  vardu  Kalendijus,  kurio  šlovę  gerai  žino.  Visą  laiką 
stengiasi  jį  matyti  savo  šalmo  grotelių  viduryje,  pačiame  regėji¬ 
mo  lauko  centre.  Retiarijus  bėgioja  aplinkui,  o  mirmilonas  kaip 
krabas  kampe  sukiojasi  ratu. 

Istorija,  kurią  jums  pasakojame,  yra  tikra,  vardai  taip  pat  tikri. 

Retiarijus  staiga  sustoja,  pasisuka  lyg  norėdamas  pakeisti 

kryptį:  tai  triukas,  jis  „susispaudžia“  metimui...  Staiga  retiarijus 
„išsisuka“  ir  žaibiškai  meta  savo  tinklą...  Netikėtai  Astianaksas 
pajunta,  kad  kažkas  sunkaus  jį  apkabina,  tarsi  nukritęs  iš  viršaus, 
ir  jį  kausto.  Tuomet  priešais  groteles  išvysta  šiurkštaus  tinklo 
pynę.  Tai  specialūs  tinklai,  tikrai  nenaudojami  žvejybai,  jie  su¬ 
nerti,  kad  „sužvejotų“  gladiatorių,  sukaustytų  jo  judesius.  Taip 
mirtinas  glėbys  sučiumpa  gyvą  būtybę. 

Tinklas  taip  pat  tempia  į  šoną  Astianakso  šalmą,  ir  jis  turi  la¬ 
bai  pasistengti,  kad  galva  dar  labiau  nenusvirtų.  Jo  kvėpavimas 
trūkčioja,  atrodo,  kad  šalme  trūksta  oro,  tarsi  jį  staiga  kas  būtų 
išsiurbęs.  Kalendijus  girdi  garsų  kvėpavimą,  girdi,  kaip  prieši¬ 
ninkas  beveik  trokšta.  Bet  nepuola.  Bent  jau  ne  iš  karto.  Iš  patir¬ 
ties  žino,  jog  reikia  palaukti  dar  kelias  sekundes,  kad  supančiotas 
priešininkas  judėdamas  dar  labiau  įsipainiotų  į  tinklą  ir  suklup¬ 
tų.  Reikės  smogti  būtent  tą  akimirką.  Astianaksas  jaučiasi  esąs 
spąstuose  ir  šią  akimirką  jo  sąmonėje  ryškėja  mokytojo,  tokio 
pat  mirmilono,  dabar  jau  buvusio  gladiatoriaus,  žodžiai:  pri¬ 
klaupę  ant  kelių  ir  kiek  pakėlę  skydą,  sukursite  savotišką  žemą 
„trobelę“,  kurioje  bus  mažiau  angų  retiarijaus  trišakiui.  Taip  jis  ir 
daro,  bet  tai  nelengva,  kai  tinklas  traukia  į  vieną  pusę. 

Pirmas  retiarijaus  smūgis  taikomas  aukštai  -  tarp  peties  ir 
kaklo,  nes  jis  žino,  kad  mirmilonas  dėl  tinklo  svorio  turės  kiek 
nuleisti  skydą.  Astianaksas  pajunta,  kaip  kažkas  nudegina  petį  - 
aštrus  trišakis  kaip  žaibas  prasmuko  pro  tinklo  mazgus  ir  kepš¬ 
telėjo  jį.  Mokytojo  pasiūlyta  „žema“  padėtis  jį  išgelbėjo.  Teisėjai 
nemano,  kad  tokio  smūgio  užtenka  sustabdyti  kovą,  nors  pro 
metalinius  rankovės  žvynus  ima  sunktis  kraujas. 

Publika  pastebi  purpurines  dėmes  ir  šaukia.  Tačiau  tiedu  ne¬ 
girdi  riksmo,  jie  per  daug  susikaupę.  Retiarijus  pradeda  iš  naujo 
sukti  apie  mirmiloną  ratus,  stengdamasis  jį  sutrikdyti.  Astianak- 

sas  ir  toliau  stengiasi  jį  išlaikyti  įrėmintą  šalmo  langelyje.  Žino, 
kad  išvengė  pirmo  puolimo,  bet  kiek  dar  galės  ištverti  supančio¬ 
tas,  su  tokiu  svoriu  ant  pečių? 

Pasinaudodamas  lėtais  priešininko  judesiais,  retiarijus  pa¬ 
bando  kitą  klastingą  gudrybę.  Parodys  smūgiuojantis  aukštai, 
kad  priverstų  mirmiloną  pakelti  skydą,  o  paskui  nukreips  trišakį 
žemyn  -  kad  persmeigtų  atraminę  koją,  tą,  kuri  be  antblauzdžių. 
Smogia,  mirmilonas,  kaip  buvo  numatyta,  kelia  skydą,  palikda¬ 
mas  vieną  šoną  neapsaugotą.  Retiarijus  žaibiškai  patraukia  tri¬ 
šakį  ketindamas  smogti  iš  apačios.  Mirmilonas  tai  supranta  ir 
pakrypsta  į  šoną  -  kai  šalmas  sulankstytas,  tai  sudėtingas  ma¬ 
nevras.  Bet  jis  pavyksta,  trišakis  sminga  į  tuštumą!  Ir  dabar  - 
veiksmo  posūkis.  Mirmilonas  Astianaksas  jaučia,  kad  kažkas 
ne  taip:  retiarijus  nesiliauja  smūgiuoti,  smeigia  vėl  ir  dar  kartą. 
Akimirką  jį  užklumpa  baimė,  kad  yra  sužeistas  ir  tik  dėl  įtampos 
nieko  nejaučia,  o  retiarijus  vis  kapoja  jo  kūną. 

Tačiau  taip  nėra.  Jaučia,  kad  tinklas  jį  tampo  iš  visų  pusių,  ir 
supranta:  bandydamas  tobulai  smūgiuoti  retiarijus  Kalendijus 
įsmeigė  trišakį  tarp  tinklo  mazgų  ir  taip  jį  įpainiojo.  Savo  paties 
tinklo  auka  beviltiškai  bando  ištraukti  trišakį.  Tačiau  nesugeba 
jo  išpainioti,  o  kuo  labiau  judina,  tuo  blogiau...  Žvejys  pakliuvo 
į  savo  paties  tinklus.  Astianaksas  supranta,  kad  tai  proga  (ir  gal¬ 
būt  vienintelė)  išsigelbėti.  Žengia  su  įstanga  tris  keturis  žings¬ 
nius  atgal  tempdamas  retiarijų,  kuris  karštligiškai  galvoja,  kaip 
išlaisvinti  ilgą  trišakį.  Tuomet  įkvepia  oro  į  plaučius  ir  iš  visų 
jėgų  puola  pirmyn.  Tą  akimirką,  kai  skydas  smogia  į  Kalendijaus 
kūną,  Astianaksas  smeigia  kalaviją.  Veikia  instinktyviai,  apskai¬ 
čiuodamas  priešininko  poziciją  pagal  smūgį  į  skydą.  Treniruo¬ 
čių  metai  nepraėjo  veltui.  Kaip  sidabrinis  nagas  kalavijas  per¬ 
skrodžia  tinklo  rezginį.  Minia  pastebi  trumpą  sidabrinį  žybsnį  ir 

daugiau  nieko.  Kitas  vaizdas,  kurį  visi  mato  -  retiarijus  nustebu¬ 
siu  žvilgsniu  tyso  ant  žemės,  tarsi  po  nokauto.  Remiasi  ranka  ir 
bando  keltis,  bet  jam  nesiseka.  Dešinės  šlaunies  vidinėje  pusėje 
gili  žaizda,  iš  jos  gausiai  srūva  kraujas:  jis  ne  šviesiai  raudonas, 
bet  tamsus.  Arenoje  plečiasi  didelė  dėmė. 

Astianaksas  pasirengęs  smogti  dar  kartą,  jau  užsimoja,  dėl 
adrenalino  nejaučia  tinklo  svorio.  Jį  veda  išgyvenimo  instink¬ 
tas  ir  raumenys,  o  ne  smegenys.  Vos  girdi,  kaip  vienas  iš  tei¬ 
sėjų  šaukia  liautis.  Sustoja,  labai  sunkiai  kvėpuoja.  Visiems 
žvelgiant,  jo  galva  juda,  tarsi  bandytų  „įsikibti  dantimis“  į  orą 
aplinkui.  Kai  jo  kvėpavimas  tampa  ramesnis,  pasižiūri  į  prieši¬ 
ninką  ant  žemės  -  šis  jam  žvelgia  į  akis.  Išlaiko  įdėmų  žvilgsnį, 
kurio  nepamirš  visą  gyvenimą.  Bet  tose  akyse  yra  ir  dar  šis  tas: 
prašymas,  beveik  įsakymas.  Tiesia  jam  durklą.  Galbūt  bevil¬ 
tiškai  mėgindamas  sulaukti  pasigailėjimo.  Tačiau  Astianaksas 
negali  spręsti.  Nei  teisėjai,  kurie  ištiesta  ranka,  atvira  plaštaka  ir 
iškeltu  nykščiu  klausia  editor,  ką  daryti.  Nuosprendis  -  mirtis. 
Atianaksas  prieina.  Tik  dabar  priešininkas  supranta,  kad  viskas 
prarasta,  ir  ištiesia  kaklą.  Vėjo  gūsis  pajudina  plaukus  nelygi¬ 
nant  paskutinė  gyvenimo  glamonė.  Tuomet  staigus  skausmas 
ir  viskas  aptemsta... 

Apie  šį  epizodą  smulkiai  pasakoja  mozaika,  atrasta  Apijaus 
kelyje  ir  dabar  saugoma  Madride,  Nacionaliniame  archeologi¬ 
jos  muziejuje. 

Bet  ar  taip  visuomet  baigdavosi?  Iš  tikrųjų  gladiatoriai  ne¬ 
dažnai  mirdavo  arenoje.  Dėl  įvairių  priežasčių.  Pirmiausia,  labai 
daug  laiko  trukdavo  gladiatoriaus  mokymai,  taigi  taip  paprastai 
jį  prarasti  reiškė  nubraukti  ilgus  metus  darbo.  Be  to,  gladiatoriai 
kainavo  -  lamstai,  kuris  jį  treniravo,  arba  žaidynių  organizato¬ 
riui  mirties  atveju  reikėjo  atlyginti  nuostolius.  Suprantama,  kad 

organizatoriui  nebuvo  labai  paprasta  nuspręsti  pakreipti  nykš¬ 
čius  žemyn... 

Be  to,  nereikia  pamiršti,  kad  buvo  lažinamasi,  kad  sirgaliai  su¬ 
kosi  apie  daugelį  čempionų,  ir  jie  dėl  šių  priežasčių  „privalėjo“ 
likti  gyvi...  Žodžiu,  veikiausiai  daug  kovų  baigdavosi  missio,  tai 
yra  pralaimėtojo  išsigelbėjimu,  ypač  aprašomu  laikotarpiu.  O 
kovos  sine  missione,  tai  yra  iki  mirties,  būdavo  sąlygiškai  gana 
retos. 


16.00  vai. 

Pakvietimas  į  pokylį 


Prasideda  antroji  popietės  pusė.  Kas  dabar  vyksta  Romoje?  Par¬ 
duotuvės  jau  beveik  visos  uždarytos  nuo  pat  priešpiečių  meto. 
Forumas  tuščias,  bazilikose  liko  tik  keli  grindis  valantys  patar¬ 
nautojai,  senate  aukšti  langai  nušviečia  ilgas  eiles  tuščių  krėslų. 
Atsipalaidavę  po  pirties,  lėtu  žingsniu  iš  termų  traukia  žmonės. 
Ir  Koliziejus  tuštėja  po  paskutinių,  labiausiai  lauktų  kovų... 

Dabar  visi  Romos  ir  imperijos  gyventojai  rengiasi  paskuti¬ 
niam  didžiajam  dienos  įvykiui  -  pietums.  Kodėl  taip  anksti? 

Iš  esmės  priežastys  dvi.  Kai  nėra  elektros,  patogu  visą  veiklą 
derinti  su  saulės  šviesa.  Tuo  požiūriu  kasdienis  gyvenimas  seka 
saulę  -  keliamasi  su  aušra  ir  einama  į  lovą  šiek  tiek  po  saulėly¬ 
džio.  Ir  pietūs  baigiasi,  kai  saulės  šviesa  dar  ne  visai  išnykusi: 
tai  leidžia  grįžti  namo,  kol  lauke  nesutemo  ir  gatvės  dar  ne  to¬ 
kios  pavojingos,  nors  būna  daug  pokylių,  kurie  trunka  iki  gilios 
nakties  (Nerono  -  iki  pat  vidurnakčio,  Trimalchiono  -  net  iki 
aušros). 

Kita  priežastis  labai  praktiška.  Kaip  minėjome,  imperinėje 
Romoje  valgoma  iš  esmės  tris  kartus:  pusryčiai  ( ientaculum ), 
priešpiečiai  ( prandium )  ir  pietūs.  Pirmieji  būna  gausūs,  antrieji 
kuklūs.  Normalu,  kad  popietės  viduryje,  praėjus  maždaug  de¬ 
vynioms  valandoms  po  pusryčių,  apima  alkis...  Pietūs  patenkins 
apetitą  ir  leis  ilgą  naktį  ištverti  be  maisto.  Taigi  romėnų  pietų 
metas  keičiasi  nelygu  metų  laikas:  devintą  valandą  karštais  mė¬ 
nesiais  ir  aštuntą  valandą  šaltais. 

Kaip  Romoje  valgoma  vakarais?  Visi  prisimename  filmuose 
matytus  prašmatnius  pokylius.  Ar  tikrai  taip?  Pažiūrėkime. 

Romėnai  rengė  pokylius  labai  dažnai,  daug  dažniau  nei  mes  pie¬ 
taujame  su  draugais.  Tai  įprotis,  beveik  visuomeninė  taisyklė 
(žinoma,  galiojanti  tiktai  tiems,  kurie  gali  sau  tai  leisti;  apie  in- 
sulių  gyventojus  kalba  visai  kitokia...). 

Paprastai  manome,  kad  pokyliai  rengiami  pabūti  draugėje, 
pasijuokti  ir  pasilinksminti.  Tai  tiesa,  bet  pirmiausia  tai  būdas 
megzti  visuomeninius  santykius,  pamatyti  ir  pasirodyti,  pasi¬ 
puikuoti  savo  turtais.  Dažnai  pietūs  rengiami  norint  turėti  gerus 
santykius  su  svarbiais  žmonėmis,  sutvirtinti  politines  ar  verslo 
sąjungas  ir  panašiai.  Žodžiu,  pokylis  yra  labiau  „priėmimas“ 
negu  pietūs. 

Apie  visa  tai  galvodami,  dabar  žingsniuojame  įkypų  popieti¬ 
nės  saulės  spindulių  apšviesta  gatve.  Esame  po  neįprastai  tuščiu, 
palyginti  su  rytinėmis  miniomis,  portiku.  Visos  parduotuvės 
uždarytos  sunkiomis  langinėmis. 

Portiko  gilumoje  pastebime  judančias  figūras.  Jos  yra  prieš 
saulę,  ir  šios  šviesa  aplink  jų  tamsius  siluetus  piešia  auksines  au¬ 
reoles.  Spėjame,  kad  tai  vergai  trumpomis  tunikomis  ir  šeimi¬ 
ninkas,  dominus,  plačia  toga,  lydimas  žmonos.  Pora  padedama 

tarnų  lipa  į  dvejus  atskirus  neštuvus.  Gerai  įžiūrime  rudus  vyro 
plaukus,  saulės  spinduliuose  beveik  „liepsnojančius“. 

Kai  ateina  moters  eilė,  spinduliai  peršviečia  ilgą  skarą,  den¬ 
giančią  jos  galvą.  Tik  šilkas  gali  būti  toks  peršviečiamas  -  tikras 
turtingų  šeimų  statuso  simbolis,  kuriuo  galima  pasipuikuoti. 
Ant  peties  dar  probėgšmais  žybteli  auksinė  segė.  Pora  apsiren¬ 
gusi  iš  tikrųjų  elegantiškai.  Radome,  ko  ieškoję:  kažkas  pakvies¬ 
tas  pietų.  Pakaks  pasekti  dvejus  neštuvus  ir  sužinosime  senovės 
Romos  pokylių  paslaptis... 

Maža  eisena  palieka  insulės  portiką  tarsi  du  lynus  susirinkę 
burlaiviai.  Ant  šaligatvio  „krantinių“  vergai  lieka  atidžiai  stebė¬ 
ti,  kaip  tolsta  jų  šeimininkai.  Tuomet  visi  grįžta  namo.  Išskyrus 
vieną,  kuris  lieka  tarpduryje  ir  atsisėda  -  tai  lantenarius.  Ran¬ 
kose  laiko  antklodę,  šio  bei  to  užkąsti  ir  žibintą:  lauks  valandų 
valandas  prie  namų  vartų,  kol  grįš  šeimininkas.  O  kai  jį  pama¬ 
tys,  pašviesdamas  palydės  į  namus...  Paliekame  šį  Romos  gatvių 
„švyturio  sargą“  ir  sekame  paskui  dvejus  neštuvus. 

Kol  pereiname  gerą  miesto  ruožą,  pamatome,  kaip  jis  pasi¬ 
keitė.  Gatvės  dabar  primena  mūsų  didžiųjų  miestų  priemiesčių 
gatveles.  Tai  „sugrįžimo“  metas,  visi  traukia  namo,  tai  galima  su¬ 
prasti  iš  žingsnių,  iš  žvilgsnių. 

Nebėra  tūkstančių  kažką  veikiančių  žmonių,  matytų  šį  rytą. 
Net  oras  pasikeitė.  Pasklidęs  degančio  medžio  kvapas,  ženklas, 
kad  visur  aplinkui  dabar  uždegta  tūkstančiai  gorių  maistui  ga¬ 
minti. 

Kai  kuriuose  skersgatviuose,  kur  oras  ne  taip  gerai  cirkuliuo¬ 
ja,  užklumpa  net  lengva  migla  ir  kartais  graužia  akis,  tai  reiškia, 
kad  dega  sausas  gyvulių  mėšlas,  vadinamosios  „vargšų  malkos“. 

Neštuvų  eisenos  priešakyje  žengia  du  vyrai,  vienas  su  lazda, 
kitas  su  uždegtu  žibintu.  Užbaigia  ją  vyriškis,  saugantis  užnugarį. 

Štai  ir  atėjome,  grupelė  sustoja  priešais  labai  elegantiškus 
vartus:  čia  turėtų  vykti  pokylis. 


Pokylis 

Prieš  įeinant  į  domus,  kur  vyks  pokylis,  svarbu  paaiškinti  vieną 
dalyką.  Netiesa,  kad  romėnai  praleisdavo  didžiąją  dalį  laiko  prie 
stalo  gerdami  ir  paleistuvaudami.  Tai  labai  paplitęs  ir  klaidingas 
mitas.  Romėnai  paprasti  žmonės,  valgo  nedaug,  priešingai,  į 
maistą  žiūrima  labai  santūriai. 

Žinoma,  yra  išimčių:  dalis  visuomenės  leidžia  sau  surengti 
iš  tikrųjų  ištaigingus  pietus.  Bet  tai  Romą  valdanti  mažuma.  Ji 
susideda  iš  visų,  kurie  kokiu  nors  būdu  turi  politinę,  ekonomi¬ 
nę,  finansinę  ir  kitokią  valdžią.  Taigi,  ne  tik  patricijų  šeimos  bei 
senatorių  ir  raitelių  luomo  atstovai,  bet  ir  turtus  susikrovę  at- 
leistiniai. 

Šie  pietūs,  kaip  minėjome,  yra  pamatinis  elito  veikimo  me¬ 
chanizmas.  Bet  visiems  likusiems  žmonėms,  90-iai  procentų 
Romos  gyventojų,  pietūs  reiškia  labai  paprastą  valgį. 

Durų  belstuko  smūgiai  nuskamba  domus  koridoriuje  ir  ataidi 
didžiajame  atrijuje.  Vergas  durininkas  jau  pasiruošęs  atidaryti. 
Kai  patraukia  į  šalis  vartų  puses,  pamato  dvejus  ant  žemės  pa¬ 
statytus  prašmatnius  svečių  neštuvus.  Labai  iškilmingai  pasi¬ 
rengiama  vyro  ir  moters  išlipimui.  Dedamos  kėdutės  kojoms 
pasidėti,  tiesiami  kilimėliai.  Karališkai  lėtai  pora  išlipa  iš  neš¬ 
tuvų.  Atsidūrę  atrijuje,  jie  seka  paskui  juos  vedantį  vergą.  Kaip 
ir  dera  domus,  nuo  įėjimo  eina  ilgas  koridorius,  atsiveriantis  į 
gražų  atriju  su  surenkamo  lietaus  vandens  baseinu.  Tačiau  šiuo- 

se  namuose  kiekvienas  daiktas  yra  didesnis.  Šis  domus  išties  yra 
vienas  iš  erdviausių  Romoje,  garsus  savo  milžinišku  peristiliu, 
kurio  ilga  kolonada  rėmina  sodą.  Sode  yra  didelė  pergolė,  daug 
fontanų,  originalios  graikiškos  bronzinės  statulos  ir  net  miške¬ 
lis,  kuriame  vaikštinėja  kelios  povų  poros. 

Atvykę  į  atriju  du  svečiai  išsitraukia  savo  servetėles  (taip  rei¬ 
kalauja  geras  tonas)  ir  yra  pasodinami.  Keli  namų  šeimininko 
vergai  nuauna  jiems  batus  ir  nuplauna  kojas  iškvėpintu  vande¬ 
niu.  Kol  visa  tai  vyksta,  moteris  stebi  impluvium,  ieškodama  trū¬ 
kumų,  kuriuos  galėtų  pakomentuoti,  arba  tinkamų  pamėgdžioti 
idėjų.  Tarp  kolonų  kabo  ilgos  raudonos  užuolaidos,  beveik  vi- 


Turtingi  romėnai  gana  dažnai  rengia  pokylius ,  trunkančius  net  šešias  septynias 
valandas!  Tai  būdas  susitikti,  užmegzti  politinius  ar  verslo  santykius.  Tai 
jau  ne  pietūs,  bet  tikri  „priėmimai",  paįvairinami  austrių,  keptų  flamingų  ir 
įvairaus  vyno  degustavimu... 

sos  elegantiškai  sumegztos  nelyginant  skaros.  Vandenyje  plū¬ 
duriuoja  maži  rožių  žiedlapių  žvaigždynai,  atsitiktinai  judinami 
oro  srovių.  Ir  dar  plaukioja  kelios  gražios  gulbės  formos  lempos, 
jų  liepsnelės  atsispindi  vandenyje.  Tai  labai  originali  idėja,  kurią 
moteris  pabandys  atkurti  savo  artimiausiuose  pokyliuose. 

O  jos  vyras  žvelgia  į  tuštumą,  gal  galvoja  apie  kokį  atsitik¬ 
tinį  sakinį,  ištartą  namų  šeimininko,  senatoriaus,  staiga  pakvie- 
tusio  pasimatyti  ir  netgi  skyrusio  paskutinio  svečio  vaidmenį. 
Privilegija,  greičiausiai  slepianti  arba  finansinės,  arba  politinės 
paramos  prašymą.  Turint  omeny  jo  dabar  jau  tvirtą  padėtį  žvė¬ 
rių  iš  Artimųjų  Rytų  prekyboje  (kuri  jam  leidžia  atsigabenti  retų 
gyvūnų,  pavyzdžiui,  tigrų  ir  raganosių),  reikėtų  manyti,  kad  šei¬ 
mininkas  ketina  organizuoti  Koliziejuje  kokias  nors  žaidynes  ir 
tikisi  gauti  žvėrių  už  gerą  kainą... 

Juodu  pakviečiami  eiti  toliau  -  į  pokylio  salę.  Kelias  vingiuo¬ 
tas,  jis  specialiai  toks,  kad  svečiams  būtų  galima  parodyti  svar¬ 
biausias  namų  vietas.  Kaip  trumpoje  ekskursijoje  su  gidu,  abu 
svečiai  praeina  pro  didįjį  šeimos  „seifą“,  tuomet  žengia  subtilia 
namų  „studijos“  ( tablinum )  mozaika,  čia  saugoma  ir  istorinė 
relikvija  -  Hanibalo  pagalbininko  („arba  net  paties  Hanibalo“) 
kalavijas,  kurį  vienas  iš  senatoriaus  protėvių  gavo  mūšio  lauke 
prie  Žarnos,  kaudamasis  šalia  Scipiono.  Stabtelėjimas  kaskart 
beveik  nepastebimas,  vergo  majordomo  ( nomenclator )  paaiš¬ 
kinimai  glausti,  bet  žodžiai  gerai  pasverti  ir  daro  didelį  įspūdį. 
Šiame  domus  dažni  stalai,  ant  jų  -  sidabrinės  lėkštės  ir  ąsočiai, 
išmoningai  išdėlioti  tarsi  brangenybių  parodoje. 

Iš  pradžių  skambanti  toli,  paskui  vis  garsėjanti  muzika  rodo 
porai,  kad  triklinijus  jau  čia  pat.  Pagaliau  jie  pasirodo  garsiajame 
peristilyje,  dar  vis  dosniai  apšviestame  saulės  spindulių.  Mato 
visus  jo  įžymius  stebuklus.  Moterį  pritrenkia  sodo  viduryje  sto- 

vinčio  vaikino  vyriškas  grožis.  Atrodo  nuogas:  gal  tai  pikantiš¬ 
ka  pokylio  staigmena?  Kelis  žingsnius  žengusi  pastebi,  kad  tai 
bronzinė  graikų  didvyrio  statula  gražiai  krintančiais  plaukais, 
žibančiais  sidabriniais  dantimis  ir  vario  amalgamos  raudonomis 
lūpomis...  Tai,  be  abejonės,  iš  Graikijos  kokio  nors  kito  garsaus 
senatoriaus  protėvio  atgabentas  kūrinys. 

Pasukus  už  paskutinio  šio  privataus  „vienuolyno“  kampo,  pa¬ 
galiau  pasirodo  triklinijus.  Jis  įrengtas  sodo  pakraštyje:  tai  namo 
kambarys,  kuris  visas  atsiveria  į  šią  žalią  taikos  oazę  su  statula  pa¬ 
čiame  centre.  Kambarys  iš  tikrųjų  didelis,  kiekvieną  sienų  centi¬ 
metrą  puošia  freskos,  kuriose  pavaizduotos  mitologinės  scenos, 
kaimo  gamtovaizdžiai  ir  netikros  architektūrinės  detalės. 

Čia  daug  spalvotų  ir  kvepiančių  gėlių  girliandų.  Viduryje  - 
apskritas  labai  žemas  stalas,  jau  nustatytas  sidabrinėmis  taurė¬ 
mis  ir  užkandžiais,  kuriuos  svečiai  pradėjo  ragauti. 

Svečiai  išsitiesę  garsiuosiuose  trijuose  triklinijaus  gultuose, 
sustatytuose  pasagos  forma  aplink  stalą.  Jie  elegantiškai  mėlyni, 
kiekvienai  vietai  padėtos  geltonos  pagalvės.  Jos  lengvai  palenk¬ 
tos,  kad  į  stalo  pusę  atgręžtas  šonas  būtų  aukščiau  ir  žmogus 
„kontroliuotų“  savo  lėkštes. 

Grindų  mozaika  „klasikinė“,  būdinga  daugeliui  triklinijų.  Čia 
pavaizduoti  žuvų,  omarų  gabaliukai,  kriauklės,  kaulai...  Žodžiu, 
pokylio  likučiai  simboliškai  nupiešti  ant  žemės. 

Triklinijus  nėra  tiktai  valgomasis.  Įvairios  jo  dalys  vaizduoja 
visą  pasaulį:  lubos  yra  dangus,  stalas  su  triklinijaus  gultais  yra 
pakviestieji  į  Žemę,  grindys  -  mirusiųjų  pasaulis...  Salės  išorėje, 
kolonados  kampe,  penki  muzikantai  fleitomis,  lyromis  ir  tam¬ 
burinais  groja  malonią  fono  muziką. 

Vergui  majordomui  davus  ženklą,  jie  užgroja  beveik  triumfo 
melodiją,  kuri  kaip  vestuvinis  maršas  palydi  poros  atvykimą. 

Senatorius,  kartu  su  jauna  žmona  išsitiesęs  viduriniame  gulte, 
plačiai  šypsodamasis  iškelia  ranką.  Visi  susirinkusieji  nustoja 
kalbėtis  ir  sužiūra  į  juos.  Esama  įvairaus  amžiaus  vyrų  ir  moterų. 
Mūsų  svečias  tarp  pakviestųjų  atpažįsta  miesto  prefekto  sekre¬ 
torių,  svarbiausią  žmogų  (net  svarbesnį  negu  jo  viršininkas),  kai 
reikia  gauti  specialų  leidimą  surengti  žaidynes  Koliziejuje.  Jis 
turi  gražią  šiaurietiškų  veido  bruožų  žmoną.  Jos  plaukai  šviesūs, 
bet  galbūt  netikri:  labai  madinga  ir  panaši  į  aukštą  „liepsną“  šu¬ 
kuosena  -  veikiausiai  perukas.  Stora  juodaplaukė  ponia  su  gau¬ 
siu  makiažu,  putliomis  lūpomis  ir  „musele“  virš  jų  viena  užima 
beveik  pusę  gulto.  Ji  svarbaus  patricijaus,  išsitiesusio  kiek  toliau, 
žmona.  Į  akis  krinta  jos  šukuosena,  dar  didingesnė  nei  šiaurietės 
ponios,  tai  tikra  „popiežiaus  tiara“,  nusėta  aukso  žvaigždėmis  ir 
net  keliais  brangakmeniais.  Trumpų  pirštų  galiukais  žaidžia  di¬ 
deliu  ant  kaklo  kabančiu  auksiniu  papuošalu. 

Nomenclator,  vergas  majordomas,  skanduoja  svečių  vardus  ir 
titulus.  Daugelis  moja  sveikindamiesi  ir  žavėdamiesi,  labiau  dėl 
to,  kad  taip  reikia,  nei  iš  tikrųjų. 

Senatoriui  davus  ženklą  du  vergai  parodo  triklinijuje  svečiams 
skirtas  vietas.  Gera  naujiena  ta,  kad  vyrui  palikta  vieta  senatoriui 
iš  kairės,  garbinga  vieta.  Prastesnė  ta,  kad  šalia  jaus  milžiniškos 
ponios  didžiulį  kūną.  Jau  įsivaizduoja,  kaip  neturės  vietos  paju¬ 
dėti,  koks  karštis  tvoks  nuo  kaimynės  ir,  tarsi  to  būtų  negana, 
kaip  smarkiai  dvelks  kvepalais,  skirtais  prakaito  kvapui  permuš¬ 
ti...  Jau  žino,  kad  nesugebės  pajusti  nei  valgių  skonio,  nei  kvapo. 

Apskritai  jo  žmonai  pasisekė  labiau.  Ji  priguls  tarp  simpatiš¬ 
kos  išvaizdos  moters  ir  gražaus  vyro,  kuris  pasirodo  besąs  sena¬ 
toriaus  anūkas,  grįžęs  atostogų  iš  Rytų  fronto,  kur  kariauja  va¬ 
dovaujamas  Trajano.  Turės  daug  ko  papasakoti:  ir  apie  karą,  ir 
paskalų  (kurių  visi  nori  išgirsti). 

Vos  svečiams  įsitaisius,  prie  jų  prisiartina  vergai,  kvėpintu 
vandeniu  su  rožių  žiedlapiais  nuplauna  jų  rankas  ir  nušluosto 
jas  labai  gražiais  siuvinėto  lino  rankšluosčiais. 

Apie  ką  šnekamasi  pokylyje?  Laikoma,  kad  politinėmis  temo¬ 
mis  kalbėti  nedera.  Bet  leidžiamos  visos  kitos  diskusijos,  pokštai, 
anekdotai,  panašiai  kaip  mūsų  užstalėse.  Ir  netgi  eilėraščiai. 

Pietų  pradžioje  pasirodo  labai  gerai  apsirengęs  vergas  su  žila 
ir  smailia  barzdele...  Tai  mokytas  vergas,  jis  buvo  senatoriaus 
vaikų  mokytojas,  o  dabar,  kai  paseno,  jį  pasitelkia  įvairiomis 
progomis,  kad  deklamuodamas  graikiškas  ir  lotyniškas  eiles  va¬ 
karui  suteiktų  kultūros  atspalvį.  Kartais  eilės  žinomos,  kartais 
tai  proginiai  paeiliavimai,  beveik  visada  šlovinantys  šeiminin¬ 
ką  ir  jo  svečius.  Jo  akcentas  atskleidžia  graikišką  kilmę,  žodžius 
palydi  muzikantų  lyrų  skambesys.  Jo  eilės  yra  ženklas  vergams 
patiekti  pirmuosius  patiekalus  -  jie  vadinami  gustus. 

Akimirksniu  visi  nustoja  klausytis  eilių  ir  sutelkia  dėmesį  į 
tarnus,  ateinančius  su  didžiuliu  padėklu,  padengtu  garuojan¬ 
čiais  apskritais  kūgiais.  Panašu  į  mažų  ugnikalnių  lauką. 

Patiekalų  nešimui  vadovaujantis  vergas  išriečia  antakį,  išpu¬ 
čia  krūtinę  ir  deklamuoja  pirmojo  patiekalo  sudėtį:  „Kiaulienos 
krūtinės,  farširuotos  jūrų  gerybėmis!“  Svečiai  pašoka  iš  pasiten¬ 
kinimo:  tai  vienas  iš  žinomiausių  ir  geidžiamiausių  patiekalų 
sostinės  vakarienėse.  Jungia  švelnų  kiaulienos  skonį  su  „jūriniu“ 
jūros  ežių  ikrų  skoniu.  Tarnai  ( ministratores )  pastato  ant  stalo 
lėkštes  ir  taures. 

Svečiai  ima  ragauti  šį  skanėstą,  o  kiti  vergai  perduoda  ir  pri¬ 
pila  taures  vyno.  Su  pirmuoju  užkandžiu  jis  visada  patiekiamas 
ypatingas  -  mulsum,  tai  yra  vynas,  sumaišytas  su  medumi. 

Romėnų  pietūs  kiek  primena  koncerto  programą,  patieka¬ 
lai  parinkti  labai  kruopščiai.  Visi  pakviestieji  žino,  kad  pokylis, 

kuriuo  mėgausis  šį  vakarą,  bus  įsimintinas.  Senatorius  iš  tikrųjų 
garsėja  savo  pietų  rafinuotumu  ir  išmone. 

Kitais  kartais  buvo  gausu  austrių,  miegapelių  ir  flamingų  mė¬ 
sos.  Būdavo  ir  žuvies  formos  kiaulių  lytinių  organų  ir  garnių  lie¬ 
žuvių  meduje.  Kartą  senatorius  visus  nustebino,  kai  patiekė  di¬ 
džiulę  šerno  patelę,  kimštą  gyvais  strazdais  ir  apsuptą  iš  kietos 
tešlos  nulipintais  žindžiančiais  paršeliais... 

Žinome,  kad  geras  pokylis  susideda  mažiausiai  iš  septynių 
patiekalų.  Po  pirmojo  patiekiami  trys  karštieji,  du  kepsniai  ir 
desertas.  Kiekvienam  valgiui  -  sava  gausybė  sidabro. 

Pokylis  gali  trukti  ir  šešias-aštuonias  valandas.  Vienintelis 
panašus  renginys  šiais  laikais  yra  vestuvių  puota  (arba  kaimo 
švenčių  pokyliai  mūsų  senelių  laikais).  Įsivaizduokite,  kad  eina¬ 
te  į  vestuves  du  ar  tris  kartus  per  savaitę...  Jeigu  esate  romėnų 
visuomenės  dalis,  dažnai  tam  tikrais  metų  laikotarpiais  būtent 
to  iš  jūsų  tikimasi! 

Kaip  valgomi  visi  šie  patiekalai?  Pagal  į  istoriją  patekusią  „sis¬ 
temą“:  atsirėmus  į  pagalvę  kaire  alkūne.  Kairėje  rankoje  laikoma 
lėkštė,  o  dešine  valgoma.  Svečiai  guli  vienas  šalia  kito  basomis, 
nuplautomis  kojomis. 

Ar  tai  nėra  nepatogu?  Mes  taip  turbūt  nedarysime,  nesame 
pripratę:  ranka  nutirpsta,  šitaip  sulenkta  nugara  po  kiek  laiko 
paskausta.  Skrandis  greitai  prisipildo,  melagingai  mums  praneš¬ 
damas  apie  sotumą. 

Tačiau  romėnas  taip  papratęs.  Jam  tai  elegantiškumo  ir  pra¬ 
našumo  ženklas.  Kitados  žmonos  nevalgydavo  gulėdamos,  jos 
sėdėdavo  ant  kėdės  šalia  vyro.  Bet  dabar  guli.  Vieninteliai  val¬ 
gantys  atsisėdę  ant  kėdučių  šalia  tėvų  yra  vaikai. 

Nesenas  tyrimas  parodė,  kad  valgant  tokioje  padėtyje,  turint 
omeny  savotišką  skrandžio  formą,  pagerėja  virškinimas.  Tai 

įdomūs  duomenys,  bet  galbūt  logiškiau  manyti,  kad  tokia  pa¬ 
dėtis  pasirenkama  tik  praktiniais  sumetimais:  atsigulus  ant  kai¬ 
riojo  šono  dešinė  ranka  lieka  laisva,  tai  yra  ta,  kuria  naudojasi 
dauguma.  O  visa  kita  yra  tik  pripratimo  reikalas. 

Atnešamas  pirmasis  karštas  patiekalas.  Tai  didelė  lėkštė  su  dau¬ 
gybe  omarų,  kimštų  ikrais.  Jie  išdėlioti  išilgai  skaldyto  ledo 
ugnikalnio.  Jo  krateris  kaip  milžiniška  taurė,  pripildyta  daugy¬ 
bės  austrių.  Aplinkui  šį  jūrų  gėrybių  ugnikalnį  -  murenų,  nu¬ 
skandintų  karštame  padaže,  juosta. 

Reikia  paminėti,  kad  romėnų  pokyliams  būdingi  tokie  ku¬ 
linariniai  „šedevrai“,  išpuošti  kiek  neskoningai.  Šiam  beveik 
metro  aukščio  sunkiam  statiniui  atnešti  reikia  kelių  tarnų,  bet 
jis  sukėlė  susižavėjimo  šūksnių  chorą. 

Kaip  valgoma?  Romėnai  nežinojo  šakučių  (tai  itališkas  Re¬ 
nesanso  laikų  išradimas,  sugalvotas  Florencijoje).  Viskas  val¬ 
goma  rankomis.  Antra  vertus,  kaip  teigė  Carcopino,  „taip  darė 
prancūzai  iki  pat  modernių  laikų“. 

Nors  dar  nėra  šakučių,  kiekvienas  turi  įvairių  peilių  ir  šaukš¬ 
tų:  tarp  jų  -  samčio  formos  (trulla),  klasikinės  formos,  panašus 
į  vaikišką  šaukštelį  ( ligula ).  Esti  šaukštų  su  užaštrinta  rankena, 
naudotų  pirmiausia  ikrams  ir  moliuskams  valgyti. 

Nesant  šakučių,  romėnų  virtuvėje  tradiciškai  maistas  patiekia¬ 
mas  supjaustytas,  jau  paruoštais  kąsniais.  Tai  dėl  to  visi  patiekalai, 
net  šaltieji,  iš  daug  mėsos  kamuoliukų,  kąsnelių,  gabaliukų  ir  taip 
toliau.  Ši  tradicija  lieka  nepakitusi  visose  šalyse,  kur  tradicinė  vir¬ 
tuvė  numato,  kad  bus  valgoma  rankomis,  -  Indijoje,  Šiaurės  Afri¬ 
koje  ir  panašiai.  Pavyzdžiui,  kai  Maroko  namuose  patiekiamas  ku- 
skusas  ir  jį  valgo  visi  kartu,  susėdę  ratu  ant  pagalvių  aplink  vieną 
didelę  lėkštę,  negali  negalvoti  apie  romėnų  pietų  atmosferą. 

Aišku,  šitaip  valgant  rankos  greitai  sutepamos  padažais,  pa¬ 
gardais  ir  taip  toliau.  Taigi  aplink  užstalės  gultus  nuolat  vaikšto 
vergai  su  sidabriniais  ąsočiais,  jie  pila  šviežią  iškvėpintą  vandenį 
ant  rankų  ir  šluosto  jas  nepriekaištingai  švariomis  drobėmis. 

Neišvengiami  dantų  krapštukai,  kurie,  kaip  minėjome  kny¬ 
gos  pradžioje,  gali  būti  naudojami  įvairiai.  Vieną  būdą  dabar  ma¬ 
tome  -  vienas  iš  pakviestųjų,  vyras,  apkirptas  ežiuku,  kruopščiai 
valosi  tarpdančius  smailuoju  savo  puošnaus  dantų  krapštiklio 
galu.  Dabar  jį  apsuka  ir  kitą  galą,  turintį  rankenėlę,  kiša  į  ausį. 
Gerokai  pasukiojęs,  įrankį  ištraukia:  probėgšmais  žvilgteli  į  tai, 
ką  surinko,  nuvalo  pirštais  ir  viską  nukrato  ant  grindų. 

Kol  svečiai  klausosi,  kaip  senatorius  pasakoja  nešvankų 
anekdotą  (jo  pabaigoje  bus  būtina  juoktis...),  sudėtinga  pokylio 
mašina  juda  pirmyn.  Vienas  iš  vergų  dėlioja  lėkštes  kitam  pa¬ 
tiekalui.  Jis  yra  structor  ir  gali  būti  vadinamas  patiekalų  „chore¬ 
ografu“.  Ir  išties,  pasibaigus  anekdotui  ir  užgrojus  orkestrui  (šis 
pareigingai  tyli  šeimininko  pasirodymo  metu)  sekundžių  tiks¬ 
lumu  atnešamas  antrasis  karštas  patiekalas. 

Svečių  burnos  dar  pilnos,  bet  jie  palankiai  sutinka  šią  malo¬ 
nią  permainą.  Iškilmingai  įnešamas  patiekalas,  papuoštas  gel¬ 
tonu  kiaušinių  ir  šafrano  padažu:  jis  imituoja  dykumos  smėlį, 
o  viduryje  kyla  du  keisti  tamsūs  rūkstantys  pavidalai.  Tai  kup¬ 
ranugario  kojos!  Tikras  romėnų  virtuvės  delikatesas,  turintis 
daugybę  šalininkų  pokyliuose.  Tiesą  pasakius,  labiau  nei  dvi¬ 
kuprio  vertinamos  vienakuprio  kojos  -  pastaroji  kupranuga¬ 
rių  rūšis  paplito  Šiaurės  Afrikoje  palyginti  neseniai,  tuomet, 
kai  į  Egiptą  įsiveržė  Persijos  karalius  Kambizas.  Bet  jau  rado 
savo  vietą  pokyliuose  ir  romėnų  receptų  knygose. 

Romėnų  skonis 

Patiekalas,  kurį  pietautojai  dabar  pradėjo  ragauti  (geltonas  pa¬ 
dažas  jau  varva  riešais)  leidžia  šiek  tiek  nukrypti  ir  aptarti  ro¬ 
mėnų  skonį.  Tipiška  nata  yra  nuolatinė  saldumo  (medaus)  ir 
sūrumo  kaita  -  ir  pagrindiniuose  patiekaluose,  ir  desertuose. 
Kartais  šie  skoniai  sumaišomi.  Bet  dar  labiau  stebina  itin  in¬ 
tensyvių  skonių  maistas,  perdėtai  pagardintas  įvairiais  priedais, 
prieskoniais  ir  kvapais.  Šios  virtuvės  aidas  ir  šiandien  juntamas 
Artimųjų  Rytų  ir  Indijos  valgiuose:  tokie  mums  pasirodytų  ro¬ 
mėnų  valgiai,  patiekiami  dabar  pokylyje.  Tačiau  būtų  klaidinga 
manyti,  kad  romėnų  virtuvė  labai  skiriasi  nuo  mūsiškės.  Iš  tik¬ 
rųjų  pagrindiniai  ingredientai  yra  tokie  patys,  kokius  šiandien 
naudojame  mes. 

Yra  vienas  matmuo,  kurio  beveik  visiškai  nėra  mūsų  valgiuo¬ 
se  -  tai  skonių  perklojimas.  Mes  suprantame  kulinarijos  meną 
kaip  įvairių  skonių  harmoningą  derinį.  O  romėnams  rūpi  dar 
„aukštesnis“  lygmuo.  Jeigu  paimate  skonį  ir  jungiate  su  kitu, 
gaunate  trečią,  visiškai  naują  ir  itin  besiskiriantį  nuo  pirmųjų 
dviejų. 

Man  pavyko  paragauti  gustus  (pirmasis  patiekalas),  atkurtą 
meistriškų  romėniško  skonio  ir  kulinarijos  tradicijų  „archeo¬ 
logų“,  priklausančių  asociacijai  gražiu  vardu  „Ars  Convivalis“*, 
ji  specializuojasi  gaminti  valgius  pagal  romėnų  valgiaraštį  (kil¬ 
mės  vieta  patvirtinta).  Archeologas  net  paaiškino  patiekiamus 
valgius.  Ragaudamas  apkepintos  kviečių  duonos  riekę,  apteptą 
riko  tos  sūriu  su  česnaku,  jauti  labai  gerai  atskiriamą  skonį.  Pri¬ 
dėjus  šalto  baltojo  vyno  gurkšnį,  jis  stebuklingai  tampa  kitoks, 


*  Pokylių  menas  (lot.) 

niekuo  neprimenantis  ankstesnių.  Šios  rūšies  virtuvės  patie¬ 
kalai  -  tai  tarsi  atskirų  orkestro  instrumentų  kuriama  muzika. 
Ir  vienas  iš  mėgstamiausių  instrumentų  turi  labai  garsų  vardą: 
garum. 

Kas  yra  garum ?  Tai  populiariausias  pokylių  padažas,  naudo¬ 
jamas  kaip  mūsų  majonezas  ar  kečupas.  Iš  tikrųjų  būtų  tiksliau  jį 
pagal  skonį,  retumą  ir  kainą  palyginti  su  mūsų  brangiu  balzami- 
niu  actu.  Tačiau  jo  kilmė  yra  visiškai  kitokia.  Domėtis  garum  ga¬ 
minimu  reikia  nusukus  nosį:  žuvų  viduriai  (ančiuvių,  skumbrių 
ir  taip  toliau)  arba  kartais  visos  žuvys  daugeliui  dienų  pamer¬ 
kiamos  druskoje,  sūryme.  Paskui  produktas  „distiliuojamas“ 
perleidžiant  per  įvairius  sietus  ir  gaunant  kaskart  vis  švelnesnį 
ir  brangesnį  garum.  Kvepia  jis  visiškai  nepatraukliai  -  Apicijus, 
didis  romėnų  laikų  virėjas,  netgi  patarė  jį  gardinti  medumi  ir 
šviežiomis  sultimis  arba  smilkant  laurą  ir  kiparisą. 

Koks  garum  skonis?  Dabar  atkurtas  jis  būtų  tirščiausio  aly¬ 
vuogių  aliejaus  konsistencijos  ir  skoniu  primintų  ančiuvių  pas¬ 
tą.  Pakanka  prisiminti,  kaip  šiais  laikais  vartojama  ančiuvių  pas¬ 
ta  ar  patys  ančiuviai,  kad  suprastume,  kodėl  ši  sūrumo  „viršūnė“ 
romėnų  laikais  sukėlė  furorą. 

Kitas  būdingas  romėnų  virtuvės  bruožas  yra  polinkis  į 
minkštą,  o  ne  traškų  maistą  (pavyzdžiui,  prieš  kepant  mėsą  ji 
būtinai  verdama).  Graikai,  visuomet  laikę  virtą  mėsą  nerafinuo¬ 
tu  valgiu,  turėjo  įprotį  vadinti  romėnus  niekinamai:  „virtos  mė¬ 
sos  valgytojai“,  tai  yra  prastuolių  tauta. 

Įvairių  rūšių  mėsa  yra  romėnų  virtuvės  karalienė:  ji  kepama 
ant  grotelių  ir  iešmų,  ruošiama  ir  valgoma  įvairiai  kimšta.  O 
dar  ant  lėkščių  pasirodo  mėsos  kukuliai.  Arba  kiaulės  skrandis, 
kimštas  gyvulių  subproduktų  (nuopjovų,  plaučkepenių  ir  kita), 
savo  esme  primenantis  dešrą.  Nustebsite  atradę,  kad  imperinė- 

je  Romoje  galima  rasti  mums  gerai  pažįstamą  patiekalą:  dešrą 
luganigą  (arba  lucanica,  kaip  ją  vadina  senovės  romėnai)...  Ji  ga¬ 
minama  susmulkintą  rūkytą  jautieną  arba  kiaulieną  maišant  su 
daugeliu  prieskonių  ir  kvapiųjų  žolių  -  kuminais,  pipirais,  petra¬ 
žolėmis,  dašiais.  Prie  viso  šito  pridedama  taukų  ir  italinių  pušų 
riešutų.  Rezultatas  -  tikras  skanėstas...  Kitas  mums  gerai  pažįs¬ 
tamas  patiekalas  yra  foie  gras,  žąsų  kepenėlių  paštetas:  romėnų 
laikais  jis  labai  vertinamas. 


Senatoriaus  virėjo  paslaptys 

Puota  įsibėgėjo  -  pašnekesiai,  replikos,  mįslės,  net  nedidelė 
loterija.  Fone  skamba  maloni  muzika.  Tačiau  pokylio  rengėjas 
turi  nustebinti  savo  svečius.  Lyg  spragtelėjus  pirštais  orkestras 
užgroja  labai  ritmingą  muziką,  ypač  išsiskiria  tamburinas.  Staiga 
iš  už  peristilio  kolonados  iššokę  akrobatai  pradeda  rodyti  iš  tik¬ 
rųjų  nepaprastą  lankstumą  ir  pusiausvyrą,  jie  susilaukia  pietau¬ 
tojų  aplodismentų.  Tuomet  išbėga  juokdariai  ir  ima  linksminti 
svečius  savo  anekdotais  bei  pokštais. 

Pažvelgus  iš  gulinčiojo  vietos,  sodas  primena  mažą  teatro 
sceną  su  kolonomis,  augalais  ir  statula  scenos  gilumoje.  Šian¬ 
dien  pasakytume,  kad  primena  ir  didelį  televizoriaus  ekraną, 
kuriame  rodoma  pramoginė  programa... 

O  kas  tuo  metu  vyksta  virtuvėje?  Kas  ten  dirba,  o  pirmiau¬ 
sia  -  kas  pagamino  šiuos  skonio  šedevrus?  Palikę  svečius  ir 
namų  šeimininką  kvatoti  vienam  juokdariui  nuvirtus,  einame 
pažiūrėti. 

Virtuvė  nėra  labai  toli  ir,  kaip  visuose  domus,  nelabai  erdvi. 
Todėl  iš  karto  buvo  užimta  ir  pagalbinio  koridoriaus  dalis. 


338 


16.00  vai.  |  Pakvietimas  į  pokylį 

Atmosfera  nėra  tokia  linksma  kaip  triklinijuje.  Čia  vyrauja  įtam¬ 
pa:  patiekalai  turi  pavykti  puikiai  ir  patikti  visiems,  o  pirmiausia 
šeimininkui. 

Stebime  vieną  vergą  -  jis  baigia  ruošti  vieną  iš  vakaro  keps¬ 
nių,  tai  flamingas.  Dėdamas  paskutinius  potėpius,  į  virtuvę 
įsmukusiam  senatoriaus  anūkui  pasakoja,  kaip  jį  iškepti.  Niekas 
nedrįsta  vaiko  išvaryti,  o  mums  tai  proga  išgirsti  virėjo  paslap¬ 
tis.  Sužinome,  kad  paukštį  nupešė,  numazgojo  ir  surišo.  Tuomet 
įkišo  į  gilų  troškintuvą  su  vos  pasūdytu  vandeniu.  Užbėrė  krapų, 
šliūkštelėjo  šlakelį  acto  ir  pastatė  kaisti  ant  mažos  ugnies.  Kai 
mėsa  pradėjo  minkštėti,  įpylė  miltų  su  vandeniu,  išmaišė  sam¬ 
čiu,  kad  sutirštėtų.  Tuomet  pridėjo  prieskonių  ir  pagaliau  padė¬ 
jo  jį  ant  didelio  padėklo,  apipylė  padažu  ir  apdėjo  datulėmis... 
„Tai  garsus  flamingo,  patiekiamo  visuose  imperijos  pokyliuose, 
receptas,  -  tęsia  tarnas.  -  Taip  pat  ruošiamos  ir...  papūgos!“  Vai¬ 
kas  išpučia  akis. 

Tarnai  išneša  flamingą  į  stalą.  Net  čia  girdime  susižavėjimo 
šūksnius. 

Bet  įtampa  virtuvėje  nemažėja. 

Pultus  f arsilis!  Lepus  inadidus!  Patina  piscium!  (kimštas  viš¬ 
čiukas,  troškintas  kiškis,  žuvų  keptuvė)  -  už  mūsų  garsiai  šau¬ 
kia  vergas,  pakeldamas  trijų  puodų  dangčius.  Tai  „atsarginiai“ 
valgiai  -  jeigu  kartais  pietums  prireiktų  nenumatytų  patiekalų. 

Šis  dėmesys  nenumatytiems  atvejams  atskleidžia,  kad  vir¬ 
tuvėje  dirba  tikras  ugniavietės  profesionalas.  Magirus,  kaip  jis 
vadinamas  graikiškai,  o  tai  pažodžiui  reiškia  virtuvės  „žynį“.  O 
galbūt  net  vyriausiasis  virėjas  ( archimagirus )  su  savo  pagalbi¬ 
ninkais. 

Iš  tikrųjų  kiekvienas  turtingesnis  gali  „išsinuomoti“  virėją  su 
jo  komanda  Forume.  Tačiau  kai  įžengiame  į  svarbaus  asmens, 

pavyzdžiui,  senatoriaus,  virtuvę,  daug  kas  pasikeičia.  Šios  didžios 
šeimos  turi  asmeninį  virėją,  lygiai  kaip  savo  konditerį  ar  kepėją. 

Senatoriaus  virėjas  yra  garsus,  dabar  matome,  kaip  jis  dalija 
įsakymus  savo  padėjėjams. 

O  kokios  yra  šio  „skonio  mago“  paslaptys?  Tvarka  tobula, 
virtuvėje  visi  užima  tikslią  vietą  ir  juda,  regis,  pagal  į  atmintį  įra¬ 
šytą  scenarijų.  Įspūdis,  lyg  būtume  operacinėje. 

Ant  stalo  išdėliota  daug  indų  su  kvapiosiomis  žolėmis:  mė¬ 
tos,  kalendros,  česnakai,  salierai,  kuminai,  laurai...  Žinoma,  jie 
skirti  „skoniui  sustiprinti  ir  puikiai  dera  su  kapota  mėsa“,  kaip 
pataria  Apicijus.  Bet  jie  atlieka  ir  kitą  vaidmenį. 

Iš  tikrųjų  kvapiosios  ir  prieskoninės  žolės  romėnų  virtuvė¬ 
je  būtinos,  kad  paslėptų  mėsos  (ir  žuvies)  kvapą,  kai  ji  prade¬ 
da  gesti.  Nemalonus  padarinys  (mūsų  dabar  pamirštas)  to,  kad 
nėra  šaldytuvų  ir  konservantų... 

Toliau  apžiūrinėdami  ingredientus  pastebime,  kad  tarp  jų 
trūksta  keleto  mums  labai  svarbių:  pavyzdžiui,  pomidorų,  bul¬ 
vių,  didžiųjų  pupų,  kukurūzų  (taigi  ir  kukurūzų  aliejaus),  šo¬ 
kolado...  Visko,  kas  buvo  Kolumbo  dėka  atrasta  Naujajame  Pa¬ 
saulyje.  Kaip  ir  kalakutų.  Mocarela  taip  pat  nežinoma,  kadangi 
ji  gaminama  iš  Azijos  buivolių  pieno,  o  šių  dar  niekas  į  Italiją 
neatvežė  (galbūt  tai  padarė  longobardai,  kai  įsiveržė  į  pusiasalį 
ankstyvaisiais  viduramžiais).  Tas  pats  pasakytina  ir  apie  bakla- 
žanus,  kuriuos  viduramžiais  paskleidė  arabai. 

Keista  pasakoti  apie  „itališką“  virtuvę  be  tiek  daug  jai  būdin¬ 
gų  ingredientų  ir  patiekalų. 

Kadangi  nėra  pomidorų  ir  mocarelos,  niekas  neišrado  picos. 
Dar  nėra  spagečių  ir  įvairių  kitų  makaronų  rūšių,  kurios  vidur¬ 
amžiais  buvo  sugalvotos  Italijoje  (gerokai  prieš  Marco  Polo  ke¬ 
lionę,  kaip  liudija  kai  kurie  dokumentai:  spagečiai  yra  itališkas 

išradimas,  Kinijoje  buvo  visiškai  nepriklausomai  sugalvota  vie¬ 
tinė  atmaina). 

Prisiartiname  prie  archimagirus,  vyriausiojo  virėjo,  o  jis  ruo¬ 
šia  iš  tikrųjų  ypatingą  patiekalą,  specialiai  užsakytą  svečiams 
nustebinti  -  lakštingalas  rožių  žiedlapiuose.  Visi  atsitraukę,  dir¬ 
ba  jis  vienas.  Jis  apskaičiavo,  kad  vienam  žmogui  reikės  dviejų 
paukščių,  sudėjo  rožių  žiedlapius  į  vandenį  kiek  pamirkti...  Tuo¬ 
met  švelniai  įtrina  mėsą  medumi. 

Padėjėjai  paruošė  įdarą,  virėjas  jį  patikrina  ir  pritariamai  link¬ 
teli:  plaučkepeniai  susmulkinti  tobulai.  To  negana.  Šio  patieka¬ 
lo  kozirinė  korta  bus  įdaro  sudėtis.  Taigi  imasi  smulkinti  mėtas 
ir  kalnų  salierus.  Kambaryje  į  pjaustymo  lentą  atsargiai  dunk¬ 
si  peilis.  Tuomet  virėjas  pasisuka,  pasiima  piestą,  sugrūda  joje 
česnakų,  gvazdikų,  pipirų,  kalendrų  mišinį  ir  užpila  jį  alyvuogių 
aliejumi. 

Prideda  saujelę  kvapiųjų  žolių  ir  tuomet  -  meistro  prisilieti¬ 
mas  -  lašelį  defrutum,  vynuogių  sulčių  koncentrato. 

Dabar  įdaras  paruoštas:  kemša  jo  į  kiekvieną  paukštį  kartu  su 
gražia  slyva.  Pasisuka  į  savo  padėjėjus  ir  įsako  paukštelius  sudėti 
kepti  ant  mažos  ugnies,  o  kai  bus  paruošti,  papuošti  patiekalą 
rožių  žiedlapiais.  Turi  būti  patiekti  su  gera  amfora  Falerno  vyno, 
ir  sėkmė  neabejotina. 

Nedaug  kas  iš  čia  esančių  žino,  kad  iš  tikrųjų  tai  yra  vienas 
iš  Apicijaus,  gyvenusio  prieš  porą  kartų,  receptas.  Juo  užkaria¬ 
vo  Tiberijaus  sūnaus  Druzo  gomurį.  Nereikia  stebėtis:  visi  šių 
didžiųjų  šeimų  virėjai  ieško  įkvėpimo  garsiuose,  keistuose  ar 
egzotiškuose  receptuose.  O  mūsiškis  vyriausiasis  virėjas  yra 
tikras  Apicijaus  sekėjas.  Iš  kur  žinome?  Iš  detalės  -  tas  lašas 
defrutum,  vynuogių  sulčių  koncentrato,  yra  tikras  meistro  ku¬ 
linarinis  triukas. 

Išties,  anot  Apicijaus,  norint  paryškinti  patiekalo  skonį  pa¬ 
kanka  šlako  saldumo,  tuomet  skonis  įtvirtinamas  ir  išlieka. 

Kitas  tipiškas  Apicijaus  kūrybos  bruožas  yra  rožių  žiedlapiai. 
Jo  patiekalų  puošmenos  yra  gražios  ir  visiškai  nenaudingos,  tuo 
jis  beveik  prieš  du  tūkstančius  metų  užbėgo  už  akių  šiuolaikinių 
virėjų  tendencijoms. 


Geras  elgesys  prie  stalo 

Grįžkime  į  triklinijų.  Flamingas  jau  išneštas,  jo  vietą  užėmė  kitas 
kičo  šedevras,  antrasis  kepsnys  -  jis  toks  didelis,  kad  įnešamas  ant 
savotiškų  neštuvų.  Tai  virtas  veršis,  papuoštas  šalmu,  pritvirtintu 
tarp  ragų.  Vergas,  kuriam  pavesta  pjaustyti  mėsą,  apsirengęs  kaip 
Ajakas,  jis  aštriu  kalaviju  atkerta  mėsos  porcijas  pietautojams. 

Staiga  putlioji  juodaplaukė  ponia  garsiai  nusiraugėja,  tai  su¬ 
trikdo  tuo  metu  geriantį  mūsiškį  svečią,  kuris  iš  netikėtumo  iš¬ 
pila  pusę  taurės  vyno  ant  žemės.  Senatorius  žvelgia  į  ją  ir  beveik 
dėkodamas  šypsosi...  Tuomet  ji  nusiraugėja  vėl  ir  dar  kartą.  Ir 
senatorius  kaskart  linkteli  šypsodamasis.  Argi  galima  taip  elgtis 
pietaujant?  Kokios  buvo  romėnų  elgesio  prie  stalo  taisyklės? 

Mažiausia,  ką  galime  pasakyti  -  jos  labai  skiriasi  nuo  mūsiš¬ 
kių:  net  imperatorius  rizikuotų  būti  išmestas  iš  mūsų  kavinės, 
jeigu  elgtųsi  pagal  savo  laikų  etiketą.  Ir  vis  dėlto  romėnų  elge¬ 
sys  yra  būtent  toks:  valgoma  rankomis,  be  perstojo  terliojamasi. 
Visos  atliekos  metamos  ant  žemės:  nuograužos,  omarų  kiautai, 
kriauklės,  kiaulių  kaulai  ir  taip  toliau...  Viskas  ant  žemės,  priešais 
ar  po  gultu.  Raugėjama  daug...  Ir  raugėti  labai  sveikintina.  Tai  lai¬ 
koma  net  (laikykitės)...  kilniu  veiksmu  ir  išsiauklėjimo  ženklu! 
Išties,  anot  filosofų,  tokiu  būdu  elgiamasi  pagal  prigimtį,  taigi 

raugėjimas  yra  laikomas  iš  tikrųjų  paskutiniu  išminties  žodžiu. 

Šio  papročio  aidas  išliko  Indijoje  ir  arabų  pasaulyje,  kur  šei¬ 
mininkai  „tikisi“,  kad  svečias  raugės  ir  taip  nuoširdžiai  įvertins 
patiekalą. 

Aš  pats  Šiaurės  Afrikoje  patyriau  rimtą  nepatogumą  pietau¬ 
damas  pažįstamų  namuose.  Tvyrojo  laukimo,  beveik  baimės, 
kad  pietūs  man  nepatinka  arba  kažkas  ne  taip  su  paruoštais  val¬ 
giais,  atmosfera.  Kai  perėjau  prie  vietos  tradicijų,  buvo  justi  ap¬ 
čiuopiamas  visuotinis  pasitenkinimas. 

Tai  dar  ne  viskas.  Tokiame  pokylyje  kaip  šis,  leidžiama  ga¬ 
dinti  orą.  Kad  ir  kaip  tai  atrodytų  prasčiokiška,  aukštuomenės 
puotoje  niekas  nesijaudina.  Be  to,  gadinti  orą  prie  stalo  leidžia¬ 
ma...  įstatymu!  Atrodo,  tai  savo  ediktu  nustatė  imperatorius 
Klaudijus,  kai  sužinojo,  kad  svečias  jo  akivaizdoje  rizikavo  gy¬ 
vybe  bandydamas  „susilaikyti“... 

Ir  toliau  besidomėdami  romėnų  etiketu  pastebime  tikrai  ne¬ 
panašių  į  mūsiškes  taisyklių.  Vienu  metu  vienas  iš  pakviestųjų 
spragteli  pirštais.  Prieina  tarnas  su  elegantišku  pūsto  stiklo  nak- 
tipuodžiu  ir  pakėlęs  togą  leidžia  svečiui  „atsipalaiduoti“,  nuleisti 
skysčio  perteklių... 

Daug  buvo  pasakota  apie  paprotį  vemti  pokyliuose.  Sunku 
nustatyti,  kaip  buvo  iš  tikrųjų.  Juvenalis  atvirai  kalba  apie  vėma¬ 
lus  ant  mozaikinių  grindų  pokylio  pabaigoje,  bet  negali  suprasti, 
ar  tai  buvo  paprotys,  ar  tiesiog  atsitiktinis  persivalgymo  ir  per- 
sigėrimo  padarinys.  O  Seneka  tikslesnis  ir  leidžia  mums  supras¬ 
ti,  kad  svečiai  kartais  pakildavo  ir  išeidavo  vemti  į  kitą  kambarį, 
kad  skrandyje  atlaisvintų  vietos  ir  galėtų  toliau  valgyti. 

Galiausiai  esama  papročio,  atrodančio  labai  šiuolaikiškai: 
maistą  galima  išsinešti,  susivyniojus  į  servetėlę.  Teoriškai  jis  iš¬ 
sinešamas  tarnams,  bet  iš  tikrųjų,  kad  kitą  dieną  būtų  galima  pa- 

ragauti.  Ši  praktika,  vadinama  apophoreta,  nuostabiai  primena 
„krepšelį  šuniui“  -  ši  frazė  Jungtinių  Valstijų  restoranuose  yra 
įprasta  (ir  šiuo  atveju  likučiai  teoriškai  yra  šunims,  praktiškai  - 
jų  šeimininkams...). 


Saldėsiai,  vaisiai  ir... 

Tarnai  patraukia  centrinį  stalą  ir  nubarsto  grindis  raudonai  da¬ 
žytomis  pjuvenomis.  Tai  ženklas,  kad  pagrindinė  pokylio  dalis 
baigėsi.  Dabar  prasideda  dalis,  vadinama  secundae  mensae,  kai 
bus  patiekiami  saldėsiai  ir  vaisiai. 

Ir  tikrai  pasirodo  padėklai,  gausiai  nukloti  mažais  konditeri¬ 
jos  šedevrais,  taip  pat  didysis  tortas.  Teisus  buvo  Marcialis,  kai 
sakė,  kad  „bitės  dirba  tik  sostinės  konditeriams“.  Matydamas 
tuos  didžiulius  kiekius  saldumynams  (taip  pat  ir  vynui)  naudo¬ 
jamo  medaus,  supranti,  kiek  daug  reikia  avilių  ir  bitininkų  jam 
pagaminti.  Juk  romėnų  laikais  medus  yra  pagrindinis  saldiklis. 

Patiekiami  vaisiai  -  tai  iš  esmės  obuoliai,  vynuogės  ir  figos... 
Tik  pradėjus  „krypti“  Rytų  link,  ypač  dabar,  Trajanui  valdant, 
ant  romėnų  stalų  pasirodė  persikų  ir  abrikosų,  labai  patikusių 
imperijos  gyventojams.  Žodis  „persikas“  iš  tikrųjų  kilo  iš  žo¬ 
džio  persica,  persiškas  obuolys  (  malum  persicum ).  Romoje  ir  kai 
kuriose  Šiaurės  Italijos  srityse  jis  taip  ir  tebevadinamas,  tiesiog 
nurodant  kilmės  šalį  -  Persija... 

Vienas  iš  svečių  ima  iš  lėkštės  figą,  žiūri  į  ją  ir  sako:  Carthago 
delenda  ėst*.  Ir  atsikanda  jos.  Kiti  jam  pritaria  šypsodamiesi.  Jo 
istorinė  aliuzija  tiksli  ir  kalba  apie  užkariavimų  laikotarpį,  pana- 


*  „Kartagina  turi  būti  sugriauta.“  (Lot.) 

šų  į  šį  (taip  pat  ir  dėl  to,  kad  visi  žino,  jog  senatorius  yra  Trajano 
politikos  rėmėjas  ir  iš  to  neblogai  pasipelno).  Kitu  atveju  tai  ga¬ 
lėtų  būti  skausmingas  „šūvis  pro  šalį“.  Tik  kaip  susijusi  Romos 
istorija  su  figomis? 

150  m.  prieš  Kristų  Katonas  buvo  labai  susirūpinęs  Kartagi¬ 
nos  atgimimu.  Vieną  dieną  jam  kilo  mintis  ir,  atvykęs  į  senatą  su 
pilnu  krepšiu  šviežių  figų,  jis  tarė  savo  kolegoms:  „Kaip  mano¬ 
te,  kada  buvo  surinkti  šie  vaisiai?  Jie  buvo  surinkti  vos  prieš  tris 
dienas  Kartaginoje.  Štai  koks  atstumas  skiria  priešą  nuo  mūsų 
sienų.“  Katonas  negalėjo  sugalvoti  geresnio  siužeto  posūkio.  Se¬ 
natoriams  padarė  didelį  įspūdį  figų  šviežumas.  Pasakojama,  kad 
tai  buvo  lašas,  perpildęs  taurę,  -  ir  dėl  to  nubalsuota  už  Trečiąjį 
pūnų  karą  prieš  kartaginiečius,  visai  kaip  norėjo  Katonas,  o  fra¬ 
zė  Carthago  delenda  ėst  tapo  garsi.  Nuostabu  pagalvojus,  kokia 
istorija  slypi  už  paprasto  vaisiaus. 

Staiga  orkestras  užgroja  naują  melodiją,  labai  „egzotišką“,  iš 
dviejų  triklinijaus  pusių  pasirodo  šokėjos  ir  skambant  kastanje¬ 
tėms  ima  raitytis.  Šis  šokis  žinomas  visoje  Romoje.  Jis  atlieka¬ 
mas  moterų,  kilusių  iš  Gadeso,  tai  yra  Kadiso,  Andalūzijos  mies¬ 
to.  Nuostabus  faktas,  bet  dar  ir  šiandien  šioje  Ispanijos  srityje 
galima  žavėtis  labai  garsiu  šokiu,  kai  kuriais  bruožais  labai  pana¬ 
šiu  į  šį  ir  taip  pat  atliekamu  skambant  kastanjetėms  -  flamenku... 

Šokėjų  judesiai  romėnų  pokyliuose  labai  geidulingi  ir  nuo 
šios  akimirkos  vakaras  gali  pasukti  pačiomis  įvairiausiomis 
kryptimis.  Mums  įteigta,  kad  kiekvienas  pokylis  visuomet  bai¬ 
giasi  orgija.  Taip  nėra.  Romėnai  kviečia  žmones  į  savo  namus 
dėl  visuomeninių,  politinių  priežasčių,  prestižo  arba  tiesiog 
todėl,  kad  nori  pietauti  su  draugais.  Niekur  nėra  parašyta,  kad 
vakaras  turi  baigtis  orgija.  Nors,  tiesą  sakant,  seksas  pokylių  pa¬ 
baigoje  dažnai  randa  sau  vietos... 

ĮDOMU 

Auksas  ant  romėnų  kaklų 

Šioje  pasakojimo  vietoje  verta  akimirkai  palikti  nuošaliau 
valgius  ir  atkreipti  dėmesį  į  susirinkusiųjų  brangenybes. 
Kadangi  tai  reprezentaciniai  pietūs,  visi  pasidabinę  gra¬ 
žiausiais  dirbiniais.  Vyrai  daugiausia  puošiasi  segėmis  ir 
žiedais.  Mūsų  matomi  žiedai  dideli,  primena  vestuvinius, 
tik  platėja  ir  storėja  krumplių  pusėje.  Šioje  vietoje  įtaisy¬ 
tas  brangakmenis,  pusbrangis  akmuo  arba  kamėja  su  išrai¬ 
žyta  figūra.  Paprastai  tai  būna  mitologinis  personažas  arba 
didvyrio  profilis. 

Šie  žiedai  naudojami  kaip  antspaudai  vaškui.  Vyrai  kar¬ 
tais  mūvi  ir  apyrankes,  bet  tai  reta. 

Daugiau  aukso  nešioja  moterys.  Kartais  jis  atrodo  be¬ 
veik  „neapčiuopiamas“  -  koks  nors  labai  subtilus  tinklelis, 
dengiantis  plaukus.  O  kartais  daug  labiau  matomas  -  pa¬ 
vyzdžiui,  plačios  apyrankės,  mūvimos  ant  žastų  ar  dilbių. 

Populiarios  apyrankės,  papuoštos  dviem  liūtų  ar  gyva¬ 
čių  galvomis  su  smaragdų  akimis.  Labai  įmantrūs  auska¬ 
rai.  Jie  pusmėnulio  ar  svarstyklių  formos,  papuošti  perlais. 
Tai  garsieji  crotalia*,  taip  vadinami  dėl  to,  kad  kas  žingsnį 
skimbčioja.  Šių  dirbinių  įvairovė  priklauso  tik  nuo  auksa¬ 
kalių  išmonės. 

Pokylyje  dalyvaujanti  moteris  turi  keistą  antkaklį  su 
dideliais  žiedais,  besileidžiančiais  ant  krūtinės  ir  besikry- 
žiuojančiais  tarp  krūtų,  tarsi  tai  būtų  dvi  „šovinių  juos¬ 
tos“.  Pobūvyje  reikia  rodyti  tiek  aukso,  kiek  įmanoma. 


*  Barškučiai  (lot.). 

Taigi,  ant  ponių  pirštų  švyti  daugybė  įvairių  dydžių  ir 
formų  žiedų. 

Mus  nustebina  dailiosios  mažakalbės  ponios  papuoša¬ 
lai.  Ant  jos  piršto  labai  storas  ir  sunkus  auksinis  žiedas.  Per 
vidurį  -  ne  brangakmenis,  bet  maža  perregimo  kalnų  kriš¬ 
tolo  plokštė,  tarsi  langas  į  ertmę  po  ja.  Viduje  išraižytas 
biustas.  Jo  bruožai  matomi,  nes  krištolas  sukuria  lengvą 
„lęšio  efektą“,  bet  pirmiausia  dėl  kruopštaus  auksakalio 
triūso.  Tai  nelabai  jaunos  ir  kūningos  moters,  žodžiu,  tik¬ 
ros  matronos  biustas,  spėjame,  viešnios  motinos. 

Tais  laikais  toks  kūrinys  yra  tas  pats  kaip  medalionas  su 
vaikų  ar  tėvų  nuotrauka,  kokius  moderniais  laikais  mato¬ 
me  ant  ponių  kaklų.  O  romėnų  epochoje  -  seniausios  šio 
papročio  šaknys. 


20.00  vai. 

Commissatio  akimirkos 


Tikėkite  ar  ne,  pokylis  dar  nesibaigė !  Dabar  prasideda  paskutinė 
dalis  -  commissatio.  Kaip  ją  apibrėžti?  Juokaujama,  kad  tai  links¬ 
mos  tostų  varžybos,  kurios  baigiasi  labai  vėlai  ir  kurių  pabaigoje 
beveik  visada  visi  lieka  girti.  Ant  amforų  yra  etiketė  ( pittacium ), 
kurioje  nurodyta  vyno  kilmės  vieta  ir  metai.  Vynas  per  koštuvą 
supilamas  į  kraterį  ir  skiedžiamas  vandeniu:  santykis  priklauso 
nuo  progos,  bet  paprastai  vandens  pilama  nuo  trečdalio  iki  ke¬ 
turių  penktųjų...  Tuomet  jis  iš  kraterio  semiamas  taurėmis. 

Šią  akimirką  šeimininkas  (arba  išrinktasis  vedėjas)  nuspren¬ 
džia,  kaip  bus  geriama.  Beveik  visada  išgeriamos  kelios  taurės 
vienu  ypu.  Kaip?  Pavyzdžiui,  susėdama  ratu,  kiekvienas  išgeria 
taurę  vienu  atsikvėpimu  ir  tuomet  ją  perduoda  kaimynui. 

Arba  pasirenkamas  svečias  ir  pakeliama  taurė  (iki  dugno)  už 
kiekvieną  jo  vardo  raidę.  Kadangi  romėnų  vardai  ilgi  ir  sudėtin¬ 
gi  (pagal  romėnų  piliečiams  būdingą  trijų  vardų  taisyklę),  gali¬ 
me  įsivaizduoti  tokios  tostų  virtinės  padarinius... 

Vyno  -  daugybė  rūšių:  nuo  pačių  paprasčiausių  iki  vertina¬ 
mų  kaip  tiesiog  rinktiniai  (kaip  tokie  žinomi  Marselio  ir  Vati¬ 
kano  vynai).  Netrūksta,  žinoma,  tiesiog  puikių.  Anot  Plinijaus 
Senojo,  geriausias  yra  Falerno,  gaminamas  Šiaurės  Kampanijo¬ 
je.  O  va  Marcialis  mieliau  renkasi  Albano  vyną,  kilusį  iš  to  paties 
regiono  į  pietus  nuo  Romos,  kur  šiomis  dienomis  gaminamas 
garsusis  Castelli  vynas.  Horacijus  prie  sąrašo  prideda  dar  Caleno 
(jį  renkasi  turtingieji),  Massico  ir  Cecubo  vyną,  gaminamą  netoli 
Fondžio  Pietų  Lacijuje,  pastarasis  laikomas  „sodriu  ir  stipriu“. 
Įdomu  tai,  kad  beveik  visas  šis  vynas  kartų  kartas  buvo  pilsto¬ 
mas  į  pačias  gražiausias  amforas,  kurias  šiandien  galite  apžiūrėti 
muziejuose,  gaminamas  būtent  šiame  regione  -  tai  vadinamo¬ 
jo  „Dressel  II“  tipo  amforos  -  aukštos,  elegantiškos,  pailgintu 
kakleliu  ir  rankenomis.  Rankų  darbo  šedevras,  skirtas  gomurio 
šedevrui  supilti.  Kaip  reikia  šį  vyną  ragauti?  Horacijus  užsimena 
(teigdamas,  kad  geriausias  yra  Albano,  brendęs  devynerius  me¬ 
tus):  jį  gurkšnoti  reikia  su  mylimąja... 


Romėnų  virtuvės  kilmė 

Roma  sukūrė  pirmą  didžiąją  europietišką  maisto  kultūrą.  Ji  išrado 
greitojo  maisto  restoranus  (fastfood  restoranų  protėvius),  tačiau 
suklestėjo  ir  didžiųjų  virėjų  tradicija,  paklojusi  rafinuotos  itališkos 
virtuvės  pamatus,  kuri  dėl  savo  įvairovės  ir  turtingumo  labiausiai 
vertinama  pasaulyje  (netgi  labiau  nei  prancūzų  virtuvė,  kurioje 
aiškiai  trūksta  pirmųjų  patiekalų  ir  kepant  vartojamas  beveik  vien 
tik  sviestas,  o  tai  labai  riboja  lengvųjų  patiekalų  įvairovę). 

Valgis  romėnų  pasaulyje  yra  daugiau  negu  maistas.  Romė¬ 
nai  aukoja  valgio  dievams  šventosiose  apeigose,  aukoja  mirusie- 


349 


Viena  diena  senovės  Romoje 


siems,  kai  išgeria  jų  garbei  ir  pila  vyno  bei  medaus  į  tam  skir¬ 
tus  terakotinius  vamzdžius,  nuo  antkapio  įleistus  į  žemę  iki  pat 
karsto  (net  iki  pat  veido).  Tačiau  Romos  istorijos  aušroje  viskas 
buvo  visai  kitaip.  Iš  esmės  daugiausia  buvo  valgoma  polentos 
(trintų  kviečių  grūdų  košė)  rūšis,  vadinama  puls,  su  vynuogė¬ 
mis,  alyvuogėmis  ir  šviežiu  rūgščiu  sūriu.  Be  to,  vartojama  dau¬ 
gybė  daržovių  ir  žalumynų.  Mėsa  buvo  reta  -  tik  kiauliena  ir 
vištiena.  Iki  III  amžiaus  prieš  Kristų  pabaigos  valgyti  jautieną 
išties  buvo  uždrausta,  jaučiai  buvo  naudojami  tik  lauko  darbams 
ir  aukojimui.  Vėliau  Romos  užkariavimai  atnešė  naujų  skonių 
bei  produktų  ir  prasidėjo  prašmatnūs  pokyliai. 

Taigi  romėnų  kulinarinė  kultūra  turi  gilias  šaknis,  bet  labiau¬ 
siai  plėtojasi  po  Antrojo  pūnų  karo  -  nuo  to  laiko  gausėja  rafi¬ 
nuoto  maisto.  Panašiai  kaip  dabar  nutinka  padedant  televizijai, 
daugelis  „virėjų“  ėmė  sėkmingai  rodytis  romėnų  namuose  ir  ra¬ 
šyti  receptų  knygas.  Išskirtinis  romėnų  laikų  virtuvės  vadovėlis, 
be  abejonės,  yra  De  re  coąuinaria* ,  parašytas  garsiausio  senovės 
šefo  Marko  Gavijaus  Apicijaus,  kūrusio  Tiberijaus  laikais.  Iš 
tikrųjų  jo  receptų  knygos  neišliko.  Viskas,  ką  šiandien  turime, 
yra  468  jo  receptų  rinkinys,  užrašytas  po  trijų  šimtų  metų  kito 
romėnų  virėjo.  Apicijus  buvo  ne  tiek  šefas,  kiek  turtingas  romė¬ 
nas,  besidžiaugiantis  gyvenimu  ir  mylintis  gerą  valgį,  pavertęs 
virtuvę  vienintele  savo  gyvenimo  prasme. 

Pasakojama,  kad  jis  iššvaistė  savo  turtą  keldamas  prašmatnius 
pietus.  Net  pasiuntė  laivą  žvejoti  omarų  prie  Libijos  krantų,  kur, 
kaip  buvo  teigiama,  jie  dideli  ir  skanūs.  Tai  jis  atnaujino  romė¬ 
nų  virtuvę  sutuokdamas  saldumą  ir  sūrumą,  šis  išradimas  buvo 
prarastas  viduramžiais.  Ambicingas  ir  reiklus,  susirgo  depresija. 


*  „Apie  virtuvės  darbus"  (lot.). 

Seneka  mums  pasakoja,  kad  nusižudė  išgerdamas  nuodų  taurę. 
Regis,  tai  padarė  jausdamasis  esąs  netoli  bankroto  ribos  (jam  vis 
dar  buvo  likę  10  milijonų  sestercijų,  tai  yra  20  milijonų  eurų...). 

Jo  būdas  gaminti  pakeitė  senovės  stalą,  paklodamas  daugelio 
šiuolaikinių  receptų  ir  tendencijų  pagrindus.  Tačiau  pabandyti 
atkurti  jo  patiekalus  labai  sudėtinga:  kaip  ir  kiekvienas  didis  vir¬ 
tuvės  „magas“,  Apicijus  aprašė  sudedamąsias  dalis,  bet  ne  jų  kie¬ 
kius,  dažnai  nutylėjo,  kokių  prieskonių  reikia  pridėti...  Tik  daug 
sykių  bandant  prie  ugniakuro  galima  pamėginti  pasiekti  balansą 
ir  skonį,  primenantį  tą  tikrąjį.  Bet  mes  niekuomet  nežinosime, 
kaip  tai  iš  tikrųjų  darė  Apicijus... 

Romėnų  laikais,  žinoma,  būta  daug  kitų  didžių  virėjų,  tarp  jų 
ir  garsenybių:  pavyzdžiui,  savo  receptų  mums  paliko  Katonas  ir 
Vergilijus,  žinome,  kad  Ciceronas  taip  pat  pramogavo  virtuvė¬ 
je.  Netrūko  ir  imperatorių,  pavyzdžiui,  gaminti  mėgo  Vitelijus. 
Anot  Svetonijaus,  jam  turėtų  būti  priskiriamas  garsusis  „Miner¬ 
vos  skydas“:  tikras  skonių  sprogmuo,  kurį,  be  kitų  sudedamųjų 
dalių,  sudarė  flamingų  liežuviai,  kepenys,  flamingų  ir  povų  sme¬ 
genys,  murenų  „pienas“... 

Gerai  padengtas  stalas  nėra  tiktai  rajumo  nuodėmė,  tai  taip 
pat  ir  civilizacijos  forma,  ir  visas  šis  pasaulis  bus  prarastas,  kai 
V  amžiuje  į  jį  įsiverš  barbarai. 

Sudedamosios  dalys,  detalės  ir... 
vienas  kitas  receptas 

O  be  prašmatnių  turtuolių  pokylių,  ką  prie  stalo  valgo 
romėnai?  Ar  tiesa,  kad  daugelis  jų  patiekalų  buvo  neval¬ 
gomi? 

Tikrai,  įspūdį  daro  mintis,  kad  žuvų  viduriai  ir  visos  ki¬ 
tos  paprastai  išmetamos  atliekos,  kartą  pasūdytos  ir  palik¬ 
tos  kelias  dienas  pamirkti,  tampa  padažu  (aštraus  skonio), 
Romoje  itin  mėgstamu  -  garum. 

Vis  dėlto  Romos  virtuvė  buvo  turtinga  sudedamųjų 
dalių,  savotiškų,  taip  sakant,  labai  ilgos  kulinarinės  klavia¬ 
tūros  „klavišų“,  kuriais  išgaunamos  dar  ir  dabar  susižavėji¬ 
mą  keliančios  melodijos. 

Įsivaizduokite,  kad  tyrinėdami  virtuvės  spinteles  ati¬ 
darome  indus  lentynose  -  ir  pasirodo  įdomybės.  Štai 
prieskoniai:  šafranas,  pipirai,  kuminas,  imbieras,  gvazdi¬ 
kėliai,  sezamo  sėklos. 

Tarp  „kvapiųjų“  vyrauja  raudonėliai,  šalavijai,  mėtos, 
kadagiai.  Jie  derinami  su  svogūnais,  česnakais,  graikiniais 
riešutais,  migdolais,  slyvomis,  lazdynų  riešutais... 

Netrūko  datulių,  razinų,  granatų,  italinės  pušies  riešu¬ 
tų.  Žinoma,  salotos  ir  ankštinės  daržovės  buvo  labai  pa¬ 
plitusios.  Stebina  tik,  kad  vakarutė  buvo  laikoma  „afrodi- 
ziaku“.  Kai  kurie  valgiai  užėmė  ypatingą  vietą,  svarbesnę 
negu  šiandien:  itin  vertinami  buvo  miškiniai  šparagai,  o 
labiausiai  ropės,  viešpatavusios  virtuvėje  (galbūt  todėl, 
kad  dar  nepažinoti  pomidorai  ir  bulvės,  kurios,  kaip  jau 
minėjome,  atvyks  į  Europą  tik  Kolumbui  sugrįžus). 

Dar  viena  romėnų  virtuvės  atrama  -  kopūstai,  jiems 
buvo  priskiriamos  gydomosios  galios.  Buvo  gaminami  ly¬ 
giai  taip,  kaip  šiandien. 

Kiti  virėjų  „sąjungininkai“  buvo  avinžirniai  (virti,  pa¬ 
sūdyti  ar  pakepti),  lęšiai  ir  pupos. 

Arbuto  ir  šilkmedžio  vaisiai,  tik  skinti  ar  kaip  uogienės, 
užbaigia  kasdienės  virtuvės  sudedamąsias  dalis. 

Romėnų  duona  buvo  labai  įvairi.  Žinome,  kad,  be  kietų 
džiūvėsių  ir  fokačios,  buvo  ne  mažiau  kaip  dvidešimt  įvai¬ 
rių  duonos  rūšių:  nuo  skirtos  aliejui  iki  mirkomos  vyne  ar 
su  sėlenomis.  Buvo  naudojamos  net  tyrei  gyvuliams  ga¬ 
minti. 

O  mėsa,  žuvys,  vaisiai  ir  saldumynai?  Trumpai  apžvelg¬ 
sime  šiuos  patiekalus. 

Dažniausiai  valgoma  mėsa  buvo  kiauliena.  Žinduklis 
paršelis,  troškintas  ar  kaip  mėsos  kukuliai,  pakepti  ant  ma¬ 
žos  ugnies,  buvo  laikomas  tikru  skanėstu.  Be  to,  kaip  ma¬ 
tėme,  dar  buvo  patiekiama  kimšta  kiaulės  krūtinė,  šnipai 
ir  mėsa,  kepta  ant  iešmo.  Labai  vertinamos  rūkytos  kojos 
ir  dešros  (ypač  iš  garsiosios  Vitalio  skerdykos). 

Įprastos  žuvys  galėjo  kainuoti  du  ar  tris  kartus  daugiau 
nei  mėsa.  Turguose  netrūko  pasirinkimo:  galima  buvo 
nusipirkti  kefalių,  dančių,  karšių,  jūrinių  ungurių,  tunų, 
aštuonkojų,  otų,  murenų,  gėlavandenių  ungurių  ir  erške¬ 
tų.  Kai  kurios  ypač  vykusios  murenos  ar  jūros  ešeriai  par¬ 
duodami  varžytinėse. 

Moliuskai  ir  vėžiagyviai  -  nuo  kimštų  sraigių  iki  aust¬ 
rių,  visuomet  patiekiamų  pirmajam  užkandžiui.  Kaip  ir 
šiandien,  itin  populiarūs  buvo  omarai,  mažosios,  didžio¬ 
sios  ir  karališkosios  krevetės. 

Paukštiena:  patiekiama  viskas,  nuo  strazdų  iki  flamin¬ 
gų,  nuo  garnių  iki  papūgų.  Labai  vertinami  ir  kiaušiniai, 
iš  kurių  ruošiama  daug  užkandžių.  Jau  tuomet  žąsys  buvo 
penimos,  šeriamos  figomis  -  iš  jų  kepenų,  kaip  ir  dabar, 
buvo  gaminamas  foie  gras,  kepenėlių  paštetas  (lotyniškai 
jis  vadinosi Jicafum,  iš  lotynų  ficus  -  figa). 

Vaisiai:  visiškai  nėra  bananų,  ananasų  ar  kivių.  „Vai¬ 
siai“  romėnams  yra  tai,  kas  tuo  metu  dažniausiai  ant  stalo: 
obuoliai,  razinos,  džiovintos  figos,  kepinti  kaštainiai.  Vė¬ 
liau  atsirado  vyšnių,  kriaušių,  datulių,  granatų,  svarainių, 
graikinių  riešutų,  lazdynų  riešutų,  migdolų,  italinių  pušų 
riešutų. 

Saldėsiai:  buvo  daug  saldumynų  receptų.  Garsus  pyra¬ 
gas,  pavaizduotas  Oplončio  viloje  netoli  Pompėjų,  pana¬ 
šus  į  mūsiškį  (bet  nežinomo  skonio).  Labiausiai  paplitęs 
saldiklis,  tegul  ir  brangus,  buvo  medus.  Kita  galimybė  - 
cukranendrių  cukrus,  atvežamas  iš  Rytų,  virtos  figos,  pa¬ 
kepinta  vynuogių  misa  -  ji  verdama,  kol  įgauna  susicukra- 
vusio  gabalo  pavidalą,  kaip  ir  dabar  kai  kuriose  provincijos 
virtuvėse... 

Saldumynai  vaikams:  namuose  dažnai  yra  įprasta  su¬ 
džiūvusią  duoną  supjaustyti  riekėmis,  pamirkyti  piene  ir 
pakepinti.  Paskui  ji  sutepama  medumi.  Sėkmė  tarp  ma¬ 
žiausiųjų  garantuota... 


Magirus  rekomenduoja 

Marinuotas  zuikis.  Zuikis  bus  marinuojamas  padaže,  paruošta 
me  šitaip:  susmulkintą  svogūną  sutriname  su  rūtomis,  čiobre 

liais  ir  pipirais.  Pridedame  šiek  tiek  garum.  Imame  jau  nuplautą 
zuikį,  ištepame  jį  padažu,  tuomet  dedame  į  kaistuvą  ir  šauname 
į  krosnį.  Kol  kepa,  vis  pilkite  ir  tepkite  ant  jo  kitą  padažą  -  iš 
aliejaus,  vyno,  garum,  svogūnų,  rūtų,  pipirų  ir  keturių  datulių. 

Miežių  sriuba.  Sumaišykite  žirnius,  avinžirnius  ir  lęšius.  Virkite 
viską  kartu  su  nuvalytais  ir  sutrintais  miežiais.  Supylę  į  puodą, 
pridėkite  aliejaus,  krapų,  kalendrų,  pankolių,  mangoldų,  dedešvų, 
kopūstų,  žalių  porų  (viskas  supjaustyta  gabaliukais).  Kitame  puo¬ 
de  virkite  kopūstą  su  pankolio  sėklomis,  raudonėliu,  gelsve,  legės- 
tais,  arba  laserpicium  (augalas  iš  Kirėnės,  dabar  išnykęs,  galbūt 
Ferula  assa-foetida,  kurio  sultis  romėnai  naudojo  ir  medicinoje). 
Viską  reikia  susmulkinti,  pridėti  garum.  Sumaišykite  abu  viralus 
ir  patiekdami  į  stalą  įberkite  smulkių  kopūsto  gabaliukų. 

Virtas  kimštas  paršelis.  Turguje  nusipirkite  paršelį.  Išskroskite, 
nuplaukite  ir  paskrudinkite.  Tuo  metu  paruoškite  įdarą:  su¬ 
trinkite  pipirus,  raudonėlius,  laserpicium.  Ant  viršaus  užpilkite 
garum.  Pakepkite  įdarui  smegenėlių.  Supjaustykite  griežinėliais 
keptą  dešrą.  Suplakite  kiaušinį  kaip  gamindami  kiaušinienę,  pri¬ 
dėkite  garum.  Viską  sumaišykite  ir  prikimškite  garum  išteptą 
paršelį.  Užsiūkite  jį,  įdėkite  į  ankštą  krepšį  ar  maišą  ir  panardin¬ 
kite  verdančio  vandens  katile.  Baigę  virti,  nupilkite  vandenį  ir 
galite  tiekti  ant  stalo. 

Partiškas  ožiukas.  Išsirinkite  gerą  ožiuką.  Paruoškite  jį  ir  įkiškite 
į  krosnį.  Tuo  metu  sumaišykite  svogūnų,  rūtų,  dašių,  pipirų,  la¬ 
serpicium  ir  Damasko  slyvų  be  kauliukų.  Įpilkite  aliejaus,  vyno 
ir  garum.  Pakepinkite.  Ištraukę  ožiuką  iš  krosnies  apliekite  jį  pa¬ 
dažu  ir  tiekite  ant  stalo. 

Hypotrimma  ( salotų  padažas).  Susmulkinkite  ir  sumaišykite 
pipirų,  mėtų,  gelsvės,  italinės  pušies  riešutų,  datulių.  Pridėkite 
šviežio  sūrio,  sumaišyto  su  medumi,  actu,  ir  pakepintos  vynuo¬ 
gių  misos. 

Saldėsiai,  gaminami  namuose  (dulcia  domestica).  Iš  kelių  datulių 
išimkite  kauliukus  ir  prikimškite  jas  smulkintų  pipirų,  graikinių 
riešutų  arba  italinių  pušų  riešutų.  Įberkite  kiek  druskos,  kepkite 
meduje.  Patiekite. 


Romėnų  seksualumo  raida 


Kilmė 

Romėnai  nebuvo  laisvesni  ar  labiau  iškrypę,  palyginti  su  ki¬ 
tomis  tautomis.  Tiesiog  laikėsi  įvairių  taisyklių  ir  principų,  il¬ 
gainiui  patyrusių  rimtų  permainų.  Ankstyvoji  romėnų  visuo¬ 
menė,  labai  griežta  ir  susaistyta  tradicijų,  vyrą  įkurdina  visa  ko 
centre:  pater  familias,  tėvynės  gynėjas,  šeimininkas  namuose. 
Ir  sekso  srityje  pasaulis  sukasi  aplink  jį.  Jo  partneriai,  nesvarbu, 
moterys  ar  jaunuoliai,  turi  jam  suteikti  malonumo,  o  štai  žmo¬ 
na  privalo  visada  likti  ištikima  (senovėje  apgautas  vyras  galėjo 
nužudyti  žmoną  ir  meilužį).  Vienintelė  taisyklė,  kurios  laiko¬ 
masi  visais  romėnų  laikais,  yra  tokia:  asmuo,  su  kuriuo  vyras 
užsiima  nesantuokiniu  seksu,  privalo  būti  žemesnio  sluoksnio, 
tai  yra  negali  būti  Romos  pilietis,  kaip  jis,  bet  turi  būti  vergas 
arba  vergė. 

Laisvas  seksas,  moters  emancipacija  ir  skyrybos 

Didžiosios  permainos  prasidėjo  su  užkariavimais  Graikijoje  ir 
Rytų  kraštuose,  pradedant  II  a.  prieš  Kristų.  Romą  pasiekė  grai¬ 
kiškos  tendencijos,  moralė  pradeda  priimti  naujus  seksualinio 
gyvenimo  būdus:  leistas  „graikiško  tipo“  homoseksualumas,  vis 
plačiau  sklinda  įvairios  seksualinės  pramogos.  O  moteris  įgyja 
daugiau  nepriklausomybės  ir  gali  vilioti  vyrą. 

Po  šių  permainų,  atėjusių  iš  Rytų,  keli  įvykiai  pakeitė  mote¬ 
rų  padėtį.  Šią  temą  nagrinėjo  keli  mokslininkai,  tarp  kurių  ver¬ 
ta  paminėti  profesorę  Evą  Cantarellą.  Moterys  I  a.  po  Kristaus 
turėjo  tokio  lygio  autonomiją  ir  laisvę,  kuri  moderniais  laikais 
buvo  pasiekta  tik  XX  a.  aštuntajame  dešimtmetyje.  Jos  tapo 
ekonomiškai  nepriklausomos,  o  svarbiausia  -  skirtis  pasidarė 
lengviau.  Iš  kur  atsirado  tokia  romėnių  emancipacija? 

Šimtmečius  įstatymai  suteikė  moteriai  tik  teorinę  teisę  pa¬ 
veldėti  turtą,  nuosavybę  ir  pinigus.  Iš  tikrųjų  juos  valdė  vyrai 
(tėvai,  broliai,  sutuoktiniai).  Vykstant  garsiesiems  I  amžiaus 
prieš  Kristų  pilietiniams  karams  viskas  pasikeitė:  senatoriai  su¬ 
prato,  kad  šiuose  konfliktuose  buvo  išnaikinta  didelė  dalis  ro¬ 
mėnų  elito  vyrų,  tad  kilo  tikras  pavojus,  jog  pinigai  ir  nuosavybė 
atsidurs  kelių  beatodairiškų  vyrų,  tikrų  diktatorių,  kaip  kad  Sula 
arba  Cezaris,  rankose.  Ką  daryti?  Atsigręžti  į  moteris  ir  suteikti 
joms  galimybę  paveldėti  asmeniškai.  Taip  ir  buvo  padaryta,  se¬ 
natas  priėmė  naujus  įstatymus. 

Pasikeitė  ir  tradiciniai  santuokiniai  santykiai,  kai  moteris  vi¬ 
siškai  priklausė  nuo  vyro.  Vietoj  to  atsirado  santuoka,  kurioje 
moteris  buvo  priklausoma  nuo  tėvo,  o  ne  vyro  finansinės  ga¬ 
lios.  Taigi,  kai  tėvas  mirdavo,  moteris  automatiškai  paveldėda¬ 
vo  žemes  ir  pinigus,  įgydama  svorio  ir  ekonominės  nepriklau- 

somybės.  O  ir  skyrybos  pakito  ir  tapo  paprastesnės:  santuokai 
nutraukti  pakakdavo,  kad  vyras  arba  moteris  dviejų  liudytojų 
akivaizdoje  pasakytų,  jog  nebenori  būti  susituokę. 

Taigi,  moterų  padėtis  tapo  tvirtesnė.  Išties  skyrybų  atveju 
moteris,  dabar  teisėta  nuosavybės  ir  pinigų  savininkė,  galėjo  pa¬ 
likti  vyrą  ir  išlaikyti  finansinę  nepriklausomybę. 

Dažnai  vaidmenys  apsikeisdavo:  vyrai,  vedę  moterį  tik  dėl 
pinigų,  rizikavo  viską  prarasti  ir  atsidurti  gatvėje. 

Žinoma,  šie  įstatymai  labiau  paveikė  romėnų  visuomenės  eli¬ 
tą,  tai  yra  turtingesnius,  negu  likusią,  vargingesnę  visuomenės 
dalį.  Taigi,  romėnų  įstatymai  santuokos  ir  paveldėjimo  srityje 
nebuvo  „lygūs  visiems“:  palankiausi  buvo  pirmiausia  laisviems 
ir  turtingiems,  o  ne  kitiems  (vergams,  atleistiniams,  užsienie¬ 
čiams  ir  taip  toliau). 

Per  tris  su  puse  amžiaus  -  nuo  I  a.  prieš  Kristų  iki  III  a.  po 
Kristaus,  santykiuose  tarp  vyro  ir  moters  pasikeitė  daug  kas. 
Anksčiau  dėl  santuokos  nuspręsdavo  šeimos,  kai  sutuoktiniai 
būdavo  dar  vaikai  (kaip  šiandien  Indijoje),  o  dabar  pasirinkimą 
lemia  jausmai.  Dažnai  būdavo  gyvenama  kartu  nesusituokus 
(sąjungos  rūšių  buvo  daug  -  nuo  formalizuotų  iki  tiesiog  sugy¬ 
venimo,  priklausomai  nuo  socialinio  statuso  ir  pinigų).  Net  kilo 
gimstamumo  krizė,  kurią  Augustas  bandė  nesėkmingai  įveikti 
kurdamas  specialius  įstatymus. 


Grįžimas  prie  santūresnių  papročių 

Nuo  III  amžiaus  vidurio  (apie  260  m.  po  Kristaus),  kai  į  im¬ 
periją  ėmė  veržtis  barbarai,  nestabilumas  ir  ekonomikos  kri¬ 
zė  išprovokavo  permainas  visoje  romėnų  visuomenėje,  taip 

pat  ir  lytinių  santykių  srityje.  Didžioji  poros  laisvė  susiaurėjo. 
Du  sutuoktiniai  vėl  susijungė  ir  pradėjo  gyventi  padoriau.  At¬ 
siranda  nauja  vedybinė  moralė,  skatinanti  bendrą  ištikimybę, 
smerkianti  homoseksualumą  ir  iš  naujo  įtvirtinanti  pagrindinį 
lytinių  santykių  tikslą:  gimdyti  vaikus.  Moralė  dar  vis  pago¬ 
niška,  bet  ant  jos  klojasi  krikščionybė,  kuriai  kelią  tiesia  Kons¬ 
tantinas.  Ši  nauja  moralė  tampa  labai  naudingu  dvasininkijos 
įrankiu  žmonėms  kontroliuoti,  gąsdinant  dieviškomis  baus¬ 
mėmis...  Viena  vertus,  ji  veikia  visus  ir  atkuria  svarbų  moters 
vaidmenį  šeimoje  ir  visuomenėje,  antra  -  grąžina  seniausias 
romėnų  tradicijas,  nuo  kurių  viskas  ir  prasidėjo:  tuokdamasi 
moteris  turi  būti  nekalta,  laikytis  skaistumo  santuokoje  ir  likti 
su  savo  vyru  iki  pat  mirties. 


21.00  vai. 
Romėnų  seksas 


Grįžtame  į  gatvę.  Dabar  tamsu.  Už  mūsų  nugaros  liko  lyrų  ir 
tamburinų  garsai.  Iš  domus  sklinda  dainos  ir  šeimininko  bei  jo 
svečių,  dabar  jau  apgirtusių,  juokas.  Balsai  ir  garsai  vis  silpsta 
ir  tolsta.  Priešais  domus  vis  dar  laukia  dveji  neštuvai,  ant  šaliga¬ 
tvio  susėdę  vergai  šnekučiuojasi.  Žinome,  kad  netrukus  sutik¬ 
sime  kitų  transporto  priemonių,  daug  triukšmingesnių:  tiekė¬ 
jai  jau  laukia  už  miesto  ribų.  Vežimai  prikrauti  parduoti  skirtų 
amforų,  maisto,  medienos,  gyvūnų,  čerpių,  sijų,  plytų,  audinių 
ir  lėkščių...  Viso,  ko  reikia,  kad  Roma  kiekvieną  dieną  gyventų. 
Atrodo,  tarsi  miestas  kas  naktį  „prisipildytų“. 

Šiose  gatvėse  sutinkame  ir  kelis  žmones,  kurie  sparčiai 
žingsniuoja  į  lošimų  namus,  ieško  meilužės,  skuba  namo,  kad 
išvengtų  užpuolikų.  Ar  eina  susirasti,  kur  pasimylėti...  Kur? 
Viešnamiuose.  Arba  tam  tikrose  Romos  vietose.  Kartais  at¬ 
rodo,  lyg  eitum  Indijos  Mumbajaus  prostitučių  gatvėmis,  kur 
prie  eilės  durų  stovi  daug  jums  besišypsančių  merginų,  jos 

mus  kviečia  net  ir  iš  langų.  Kitur  prekyba  kūnu  yra  daugiau 
„gatvinė“.  Pavyzdžiui,  priešais  Didžiojo  cirko  arkas  parduoda¬ 
mos  sirių  merginių  paslaugos,  visai  taip  pat  kaip  šiandien  pa¬ 
kraščių  gatvėse,  kur  galima  rasti  slavių  ir  nigeriečių  merginų. 
Sekso  vergės,  niekas  nepasikeitė.  O  viešnamiai  atpažįstami  iš 
lauke  pakabintų  lempų.  Nieko  ypatinga,  pora  žibintų  su  ke¬ 
liais  degikliais.  Jie  lyg  švyturiai,  pritraukiantys  naktinius  sekso 
drugius. 

Įvertinę,  kiek  yra  viešnamių  ir  kaip  intensyviai  jie  veikia,  galė¬ 
tume  tarti,  kad  romėnai  sugebėjo  sukurti  tikrą  sekso  „greitmais- 
tį“.  Dar  vienas  šiuolaikinis  bruožas... 

Priartėję  pastebime  tris  besišnekučiuojančius  vyrus.  Regis, 
tai  išėjimas  iš  mūsų  jau  matyto  baro,  vakare  jame  yra  keli  klien¬ 
tai.  Jie  pliauškia  su  keisčiausios  spalvos  plaukų  moterimi:  žibin¬ 
to  šviesoje  jie  atrodo  mėlyni.  Taip  ir  yra.  Tai  tikrai  prostitutė, 
tokios  spalvos  plaukai  (kaip  ir  nudažyti  oranžine  spalva)  yra 
išskirtinis  ženklas.  Kitas  išskirtinis  ženklas  yra  drabužiai:  tur¬ 
tingos  ponios  turi  daugiau  drabužių,  prostitutės  apsirengusios 
„lengviau“,  kad  paprasčiau  būtų  greitai  pasimylėti.  Taktiškai 
praeiname. 

Priešais  labai  paprastą  viešnamį  stovi  moteris,  jo  durų  užuo¬ 
laida  patraukta,  todėl  leidžia  matyti,  kas  viduje.  Ten  -  siauras 
koridorius,  apšviestas  kelių  nuo  lubų  kabančių  lempų.  Išilgai 
sienos  -  keli  kambariai,  kurių  durys  užtrauktos  užuolaidomis. 
Tai  turėtų  būti  „kabinos“,  kur  už  pinigus  mėgaujamasi  seksu. 
Žinome  tai,  kadangi  toks  išgarsėjęs  pastatas  yra  Pompėjuose. 
Užuolaida  patraukiama,  iš  už  jos  išeina  vyras,  besisegantis  ant 
tunikos  diržą.  Beveik  iš  karto  pasirodo  moteris,  remiasi  ranka 
į  sieną.  Ji  nuoga,  plaukai  susukti  į  kuodą,  veido  bruožai  -  Vi¬ 
duržemio  jūros.  Šiandien  palaikytume  ją  turke  ar  kilusią  iš  Arti- 

mųjų  Rytų.  Jos  figūra  kaip  Junonos,  klubai  platūs,  kiek  išsikišęs 
pilvas,  mažos  krūtys. 

Šie  bruožai  atskleidžia  romėnų  estetinį  skonį.  Mūsų  laikų 
modeliai,  žinoma,  juos  nustebintų  savo  ūgiu,  tobulu  kūnu  ir 
veidu  be  jokių  randų  ar  raukšlių  po  akimis  (ir  dantys  visi).  Bet 
romėnas  nuspręstų,  kad  jos  pernelyg  liesos  ir  seksualiai  nelabai 
traukia,  palyginti  su  žydinčia  moterimi. 

Idealios  mylėtis  arba  auginti  vaikus  moters  grožio  kanonas 
visoje  senovėje  numato  „apvalumus“  -  kaip  tik  tuos,  kurių  šian¬ 
dien  moterys  nori  atsikratyti  ar  jų  sumažinti  ir  kurie  per  amžius 
ir  tūkstantmečius  vyrams  reiškė,  kad  ji  bus  vaisinga,  sugebės 
išnešioti  vaiką,  jį  išmaitinti  ir  taip  toliau.  Taigi,  būtent  tai  trau¬ 
kė.  Pakanka  pažiūrėti  į  praeities  nuogų  moterų  paveikslus,  kad 
pastebėtume,  jog  šis  „žydintis“  modelis  pasiekė  ir  modernių 
laikų  pradžią.  Gana  įvertinti  grožio  kanonus  daugelyje  trečio¬ 
jo  pasaulio  šalių  ir  netgi  kitame  Viduržemio  jūros  krante,  kad 
pastebėtum,  jog  ši  tradicija  dar  gyva.  Akivaizdžiai  būtent  gero¬ 
vė  pavertė  moterų  apvalumus  „nereikalingais“.  Tačiau  daugelio 
vyrų  pasąmonėje  likęs  „romėniško“  grožio  kanonas. 

Moteris  pasuka  už  kampo,  ji  nori  greitai  apsiplauti.  Vienas 
iš  trijų  vyriškių  eina  vidun.  Jo  eilė.  Tačiau  mėlynplaukė  moteris 
sustabdo  jį  ir  ištiesia  ranką  -  prašo  sumokėti.  Tai,  ką  girdime, 
mus  stebina.  Ji  vardija  vardus  ir  kainas.  Tai  merginų  vardai  (Ati¬ 
ką,  Anedija,  Mirtalė...).  Mirtalė,  mūsų  matyta  mergina,  sako,  yra 
tikra  fellatio*  specialistė...  Kainos  sukasi  apie  du  asus,  panašiai 
kaip  prastos  kokybės  vyno  taurės...  Tačiau  už  Mirtalę  prašoma 
daugiau  -  keturių  asų.  Vyras  nusišypso,  susimoka,  nusiima  ap¬ 
siaustą  ir  įeina  į  kambarėlį.  Kiek  vėliau  tvarkydamasi  plaukus 


*  Oralinis  seksas  (lot.). 

ateina  Mirtalė,  ji  suka  juos  į  kuodą,  kurį  ankstesnis  klientas  už¬ 
simiršęs  aistroje  kiek  sutaršė.  Moteris  žvilgteli  į  du  vyrus  prie 
įėjimo,  būsimus  klientus,  tuomet  pradingsta  kambarėlyje  ir  už¬ 
traukia  užuolaidą.  Tai  aiškiai  žemiausio  lygio  viešnamis,  skirtas 
žmonėms  iš  skurdžiausių  sluoksnių. 

Viešnamiai  yra  tik  vienas  iš  romėnų  lytinio  gyvenimo  aspek¬ 
tų.  Ir  tai  jokia  naujovė  -  jų  būta  visais  laikais.  O  štai  kas  tikrai 
skiriasi,  palyginti  su  mūsų  ar  kitais  istoriniais  laikotarpiais,  -  tai 
būdas  užsiimti  seksu.  Pavyzdžiui,  kodėl  šią  akimirką  domus  už 
mūsų  nugaros  vyras  mylisi  su  moterimi,  o  jo  žmona  gretima¬ 
me  kambaryje  tai  žinodama  nieko  nesako?  Kodėl  kitame  do¬ 
mus  gatvės  gilumoje  vyras  su  pasibjaurėjimu  atsisakė  patenkinti 
žmoną  oraliniu  būdu,  nors  jie  tikrai  myli  vienas  kitą? 

Kokios  romėnų  lytinio  gyvenimo  taisyklės?  Kokie  yra  jų 
tabu?  Tai  tema,  apie  kurią  žinome  daugybę  klišių.  Viskas,  kaip 
pamatysite,  yra  visai  kitaip  nei  paprastai  tikima. 

Pirmiausia  dera  pasakyti,  kad  romėnai  iš  tikrųjų  nėra  ištvir¬ 
kę,  kupini  ydų  ir  nemoralūs  kaip  kartais  manoma.  Atvirkščiai, 
jie  įvertintų  mūsų  seksualumą  kaip  perdėtai  sudėtingą  ir  kupiną 
vaidmenų  bei  sąmonės  konstrukcijų  -  su  perteklinėmis  taisyk¬ 
lėmis,  kas  galima  vyrui  ir  kas  moterims,  koks  turi  būti  paauglių 
seksualumas,  kas  yra  padoru  ir  kas  ne,  koks  turi  būti  heterosek- 
sualų  ir  homoseksualų  elgesys. 

Romėnas  mums  pasakytų,  kad  nors  tikime,  jog  seksualiai 
elgiamės  laisvai,  iš  tikrųjų  mūsų  galva  kupina  „draudžiamųjų 
ženklų“. 

Pradėkime  nuo  svarbiausio  dalyko,  tikro  Romos  imperijos 
seksualumo  kertinio  akmens. 

Romėnams  seksas  (bet  kuria  forma)  yra  dievų,  ypač  Veneros, 
dovana.  Taigi  yra  teisinga  juo  džiaugtis  ir  svarbu  juo  užsiimti  - 

tai  vienas  iš  gyvenimo  malonumų.  Ir  ne  vien:  romėnai  mano,  kad 
tik  tuomet,  kai  abu  partneriai  jaučia  malonumą  mylėdamiesi, 
gali  susilaukti  sveikų  vaikų. 

Iš  šio  žiūros  taško,  aišku,  seksas  iš  tikrųjų  nėra  „nuodėmė“  ar 
kažkas  iškrypėliška.  Žodžiu,  jeigu  laimina  Venera,  kodėl  reikėtų 
kritikuoti  ar  kaltinti  tuos,  kurie  tai  daro? 

Tačiau  dėmesio  -  romėnai  neskatino  laisvo  sekso.  Net  ir  jie 
turėjo  taisyklių.  Čia  kaip  ir  su  vynu,  dar  viena  dievų  dovana: 
nėra  nuodėmė  jį  gerti,  bet  yra  visuomeninių  normų,  nurodan¬ 
čių,  kaip  ir  kokį  kiekį  vartoti.  Kitaip  būsi  pašalintas  iš  saviškių 
tarpo.  Su  seksu  taip  pat.  Yra  taisyklių.  Tik  kad  jos  kitokios  negu 
mūsiškės,  ir  dėl  to  iš  šalies  romėnų  elgesys  atrodo  ištvirkęs. 

Tačiau  reikia  pamėginti  akimirką  pamiršti  visas  mūsų  taisyk¬ 
les  ir  pamėginti  pasinerti  į  jų  pasaulį.  Jų  normos  gali  patikti  ar 
nepatikti,  bet  jose  slypi  labai  paprasta  logika. 

Pirma  taisyklė.  Laisvas  romėnas  vyras  (klasikinis  civis  Roma¬ 
nus)  lovoje  visada  turi  „dominuoti“.  Gali  mylėtis  su  kokiais  nori 
partneriais  (vyrais  ar  moterimis)  tik  tuomet,  kai  jie  laikomi  vi¬ 
suomeniškai  „žemesni“  -  tai  moteris,  vergė,  jaunas  vergas. 

Antra  taisyklė:  oralinis  seksas.  Romėnų  vyras  turi  „patirti 
malonumą“,  o  ne  jį  „suteikti“...  Romėnai  buvo  iš  tikrųjų  apsėsti 
burnos  svarbos.  Iš  tikrųjų  burna  jiems  yra  kažkas  kilnaus  ir  be¬ 
veik  švento.  Tai  visuomeninis  įrankis,  kuriuo  kalbama,  šaukia¬ 
ma,  keičiamasi  informacija,  taigi,  ji  turi  būti  švari  ir  nesutepta. 
O  senate  tai  politinis  įrankis.  Kaip  teigia  romėnų  seksualumo 
tyrinėtojas  Johnas  Clarke’as,  apkaltinti  senatorių,  kad  jis  atliko 
oralinį  seksą,  reiškia  apkaltinti  jį  išdavyste  sutepus  burną,  kuri 
atlieka  tokį  svarbų  vaidmenį  tarnaujant  bendruomenei. 

Taigi  tas,  kuris  oralinio  sekso  metu  aktyvus,  yra  niekinamas, 
palyginti  su  tuo,  kuris  yra  pasyvus.  Šiuo  požiūriu  įdomu  tai,  kad 

romėnų  akimis  žvelgiant  B.  Clintono  ir  M.  Lewinsky  skanda¬ 
las  nebūtų  sukėlęs  sensacijos,  nes  iš  esmės  jie  abu  gavo  Veneros 
dovaną  (be  to,  galingesnis  turėjo  santykių  su  savo  pavaldiniu  ir 
juoba  moterimi,  o  tai  pagal  visuomenines  taisykles  priimtina), 
o  viešosios  nuomonės  smerkiamas  būtų  ne  Billas  Clintonas,  bet 
Monica  Lewinsky  -  dėl  jos  „aktyvaus“  vaidmens. 

Jeigu  būtume  tikslesni,  oralinio  sekso  srityje  romėnai  turėjo 
tris  tabu,  arba  tris  dalykus,  kurių  neturėtų  būti:  kad  vyriškosios 
lyties  Romos  pilietis  tenkintų  orališkai  kitą  vyrą  (fellatio ),  dar 
blogiau,  jeigu  jis  būtų  priverstas  tenkinti  ir  tenkintų  orališkai 
moterį  ( cunnilingus ).  Tai  atspindi  išlikusios  garsios  kandžios 
Marcialio  replikos,  niekinančios  Koraciną,  kurį  tiesiog  kaltina 
tenkinus  moteris  orališkai...  Taigi  suprantama,  kad  apkaltinti 
romėną  vyrą  es&ntfellator  yra  sunkus  įžeidimas.  Taip  yra  ir  šian¬ 
dien,  tik  ne  taip  griežtai. 

O  kaip  žiūrima  į  grupinį  seksą?  Jis  nėra  vertinamas  teigiamai, 
kadangi  tokiais  atvejais  rizikuojama  nesilaikyti  anksčiau  išvar¬ 
dytų  taisyklių  ir  tabu. 

Žinoma,  viskas,  ką  pasakėme  iki  šiol,  yra  „teorija“,  kurios  ne¬ 
būtinai  laikomasi  paraidžiui.  Intymiomis  akimirkomis  romėnai 
daro,  ką  nori,  daugelis  laužo  tabu  ir  taisykles.  Bet  skirtumas, 
palyginti  su  mūsų  laikais,  yra  subtilesnis:  joks  romėnas  viešai 
neprisipažins  daręs  tokius  dalykus,  kadangi  jie  smerkiami  ir  net 
skandalingi. 

Kodėl  taip  yra? 

Instinktyviai  į  galvą  ateina  daug  paaiškinimų:  šios  tokios 
tikslios  taisyklės  yra  naudingos  ir  romėnų  visuomenei,  kad 
būtų  pateisintas  seksualinis  žemesnio  statuso  vyrų  ir  moterų  iš¬ 
naudojimas,  kad  būtų  kontroliuojamos  aukštesniųjų  sluoksnių 
moterys,  kad  būtų  galima  smogti  politiniams  priešininkams... 

Išties,  kaip  nurodo  kai  kurie  istorikai,  ir  šiomis  dienomis  vy¬ 
riausybės,  religijos  ir  moralė  draudžia  tam  tikrus  seksualinius 
veiksmus,  pavyzdžiui,  ikivedybinius  lytinius  santykius,  neišti¬ 
kimybę,  homoseksualumą.  Nelygu  visuomenė  ir  vietovė,  šiais 
atvejais  kalbama  apie  ekskomunikavimą,  kalėjimą  ar  mirties 
bausmę.  Tai  erdvėje  ir  laike  labai  paplitusi  visuomenės  kontro¬ 
lės  forma. 

Tačiau  galbūt  paaiškinimas  kitas.  Šios  taisyklės  iš  esmės  skir¬ 
tos  apsaugoti  romėnų  elito  galią.  Pagalvokite:  kodėl  laikoma  ne¬ 
ištikimybe  lytiškai  santykiauti  su  kuo  nors,  priklausančiu  tavo 
luomui,  bet  ne  su  tuo,  kuris  yra  žemesnio  rango,  pavyzdžiui,  ver¬ 
gu,  buvusiu  vergu  ir  taip  toliau?  Priežastis  ekonominė:  to  paties 
statuso  nesantuokinio  vaiko  gimimas  gali  grėsti  teisėtų  vaikų 
paveldėjimo  teisėms. 

Be  to,  užsiimti  seksu,  galbūt  ir  laužant  tabu  bei  taisykles,  su 
vergu,  vadinasi,  apsisaugoti  nuo  kaltinimų,  kadangi  vergo  žo¬ 
džiai  nieko  nereiškia.  Taigi,  visos  šios  taisyklės  galioja  pirmiau¬ 
sia  patricijų  ir  turtingųjų  klasėms.  O  kiti  Romos  gyventojai?  Be¬ 
veik  visi  gatvėje  sutikti  žmonės  nesilaiko  Šių  tabu.  Jų  požiūris  į 
seksą  ne  toks  suvaržytas  ir  lieka  gražiausia  Veneros  (ir  Priapo) 
dovana  ir  gyvenimo  džiaugsmas.  Reikia  prisiminti,  kad  didelė 
dalis  gyventojų  sekso  nesirenka,  bet  jam  pasiduoda  -  tai  vergai: 
ir  moterys,  ir  vyrai.  Romėnų  sąmonėje  kiekvienas  gatvėje  sutik¬ 
tas  vergas  ar  buvęs  vergas  yra  sulaukęs  ar  ir  dabar  sulaukia  šeimi¬ 
ninko  „dėmesio“.  Niekas  nešokiruojamas  -  tai  normalu.  Jie  visi 
yra  galimai  „seksualiniai“  žaislai,  viskas  priklauso  tik  nuo  to,  ką 
nuspręs  jų  dominus.  Arba  jų  domina... 


367 


Viena  diena  senovės  Romoje 


Romėnų  Kamasutra 

Iš  kasinėjimuose  archeologų  rastų  grafičių,  iš  senovės  tekstų  ir 
antkapių  daug  sužinome  apie  romėnų  laikų  lytinį  gyvenimą. 
Pavyzdžiui:  kaip  sakoma  „užsiimti  seksu“  Trajano  laikų  Romo¬ 
je?  Fotuere.  Šis  terminas  iš  tikrųjų  keliaudamas  per  šimtmečius 
nepakito  ir  dar  ir  dabar  vartojamas  ne  tik  italų,  bet  ir  prancūzų 
kalboje,  visuomet  menkinamąja  reikšme. 

Stebina,  kad  vyriškas  lyties  organas,  vadinamas  daugeliu  var¬ 
dų  ir  sinonimų  ( mentula ,  virga,  kasta,  penis;  o  moters  -  cunnus), 
taip  pat  įvardijamas  kaip  fascinus  -  priežastis  ta,  kad  šis  žodis 
kilęs  iš/fls,  „maloningas“  -  kadangi  jis  yra  vaisingumo,  taigi  ir 
turtų,  teikėjas.  Būtent  dėl  to  jis  gali  nuvyti  nesėkmę  ir  blogąsias 
dvasias.  Štai  todėl  Romos  imperijoje  jų  tiek  daug  aplinkui  -  iš¬ 
paišytų  ar  išraižytų  gatvėse,  parduotuvėse  ir  namuose. 

Bet  labiausiai  smalsumą  ir  vaizduotę  kursto  piešiniai.  Nuo 
pat  kasinėjimų  pradžios  Pompėjuose  rasta  daug  ant  sienų  nu¬ 
pieštų  erotinių  scenų.  Daugelis  jų  buvo  tyčia  sunaikinta  vos 
atradus,  kadangi  buvo  laikomi  pernelyg  „karšti“  laikotarpio 
moralei,  kiti  buvo  supjaustyti  ir  uždaryti  garsiajame  „slaptaja¬ 
me  kabinete“,  arba  „nešvankybių  kabinete“,  kurio  didžiąją  dalį 
kolekcijų  šiandien  galima  apžiūrėti  Nacionaliniame  archeolo¬ 
gijos  muziejuje  Neapolyje.  Priešingai  nei  manoma,  tai  buvo  ne 
viešnamiai,  o  gyvenamieji  namai:  paveikslai  su  erotinėmis  sce¬ 
nomis  buvo  tipiška  pasiturinčiųjų  namų  meno  kolekcijos  dalis, 
kažkas  subtilaus  ir  kilnaus.  Panašiai  šiandien  nusprendžiama 
svetainėje  pastatyti  klasikinę  nuogo  kūno  statulą.  Ovidijus 
užsimena  apie  šiuos  paveikslus  pasiturinčiųjų  namuose.  Sve- 
tonijus  patvirtina,  kad  Tiberijus  jų  daug  turėjo  miegamajame. 
Tuo  požiūriu  nepaprastas  dalykas  buvo  atrastas  Romoje  1879 

m.,  kasinėjant  Vilią  Farnesina  sodus.  Dienos  šviesą  išvydo  vila, 
palaidota  po  Tibro  nuosėdomis,  kurios  išsaugojo  freskas.  At¬ 
rasti  tik  keturi  kambariai  ir  du  koridoriai,  šios  liekanos  buvo 
priskirtos  labai  garsios  poros  -  Julijos,  Augusto  dukters,  ir  jos 
vyro,  garsiojo  Agripos,  -  vilai.  Freskoje  pavaizduotas  nuogas 
vyras,  kuris  bando  įkalbėti  aiškiai  abejojančią  moterį,  sėdinčią 
ant  lovos  krašto  ir  dar  apsirengusią.  Jos  net  ir  galva  dar  apgobta. 
Kitoje,  priešingai  -  pusnuogė  moteris  erotiškai  apkabina  vyrą, 
kuris  atrodo  užkluptas  netikėtai.  Freskose  taip  pat  matyti  tar¬ 
nai,  galbūt  kambariniai,  stovintys  šalia  net  ir  intymiausiomis 
akimirkomis... 

Mus  šiek  tiek  glumina,  kad  šias  sekso  scenas  mato  vaikai  ir 
paaugliai.  Tačiau  šie  paveikslai  nelaikomi  pornografija.  Romė¬ 
nai  kalbėjo  apie  seksą  kasdien  (juk  net  garbino  sekso  dievybes, 
pavyzdžiui,  Venerą  ir  Priapą)  ir  vaizdavo  jį  ant  savo  sienų,  taip 
pat  ir  ant  lempų,  ant  prašmatnių  svečiams  paduodamų  indų. 
Šiuo  atveju,  kaip  minėjome,  tikslas  yra  ne  parodyti  kažką  nuo¬ 
dėminga,  bet  tiesiog  sukurti  namų  prašmatnumo  ir  kultūringu¬ 
mo  atmosferą. 

Dažnai  reikšmė  kita:  perdėtos  grupinio  sekso  scenos  gali 
būti  skirtos  kurti  džiaugsmą  ir  nukreipti  šalin  blogą  žvilgsnį... 
Panašiai  Priapo  su  nepaprastai  dideliu  falu  atvaizdai  simboli¬ 
zuoja  turtą  ir  gerovę. 

Šie  paveikslai,  statulos  ir  lempų  puošyba  mums  rodo  pačią 
tikriausią  romėnų  epochos  Kamasutrą.  Apžiūrinėdami  muzie¬ 
jų  vitrinas  arba  daugelį  Pompėjų  ir  Herkulanėjo  kambarėlių, 
kiemelių  ir  koridorių,  o  ir  garsiųjų  Pompėjų  priemiesčio  pirčių 
freskas,  išvystame  visas  tuometines  sekso  pozas. 

Štai  mulier  eąuitans,  raitelė.  Arba  moteris,  įsirėmusi  kojomis 
ir  rankomis  į  lovą,  imama  iš  nugaros  -  romėnai  šią  pozą  vadino 

„liūtės“  poza  dėl  moters  laikysenos.  Toliau  matome  klasikinę 
„misionieriaus“  pozą.  Ant  lempų  ir  paveiksluose  netrūksta  sek¬ 
so  scenų  su  orališkai  tenkinamu  vyru  (fellatio ),  moterimi  ( cun - 
nilingus )  ar  abiem  -  „69“. 

Kai  kurios  scenos  stebina,  pavyzdžiui,  dviejų  moterų  sek¬ 
so  misionieriaus  pozoje  -  viena  iš  jų  apsijuosusi  diržą  su  ne¬ 
tikru  falu.  Beje,  Seneka  Senasis  savo  raštuose  (Controversiae 
1,  2,  23)  pasakoja  apie  vyrą,  sučiupusį  žmoną  lovoje  su  kita 
moterimi,  patikrinęs,  ar  čia  tikras  vyras,  ar  „dirbtinis“,  jis  abi 
nužudė.  Panašu,  kad  šiuo  atveju  vyriškis  išvengė  bausmės  -  tai 
buvo  nužudymas  dėl  garbės.  O  ir  Marcialis,  ypač  nugąsdin¬ 
tas  minties  apie  moterų  nepriklausomybę,  kalba  apie  moteris 
vyrų  vaidmenyse. 

Žinoma,  netrūksta  grupinių  scenų:  kai  kuriais  atvejais  tai  du 
vyrai  ir  moteris,  kitais  -  du  vyrai  ir  dvi  moterys,  kartais  -  patys 
tikriausi  kūnų  kamuoliai  ar  „traukinukai“.  Akivaizdu,  kad  kai  ku¬ 
rie  dalyviai  „nebesugebėjo“  gerbti  romėnų  aristokratijos  sekso 
tabu.  Tam  tikru  požiūriu  moteris  traukė  žmonės,  kuriuos  galė¬ 
tume  apibrėžti  kaip  „pusiau  vyrai“,  paprastai  niekinamai  vadina¬ 
mi  cinaedus. 

Netrūksta  tyčia  juokingų  scenų  -  moteris  su  dviem  palestros 
svarmenimis  „joja“  ant  vyriškio;  amūras  stumia  vyrą  padėdamas 
jam  pakelti  moterį  besimylint  itin  akrobatiškų  būdu... 


Biseksualai  ir  gėjai 

O  homoseksualumas?  Būti  gėjumi  romėnams  nėra  problema. 
Įdomu  tai,  kad  net  nėra  specifinių  žodžių,  atitinkančių  mūsų 
„gėjus“  ar  „lesbietes“,  ir  tai  parodo,  jog  prietarų  jie  neturėjo. 

Šiais  laikais  mes  skirstome  žmones  j  kategorijas  -  vyrai  ar 
moterys  yra  heteroseksualai,  homoseksualai  arba  biseksualai. 
Romėnų  visuomenėje  taip  nėra.  Priimta,  kad  Romos  pilietis, 
jeigu  nori,  randa  grožį  bei  malonumą  ir  vyro,  ir  moters  kūne. 

Tačiau  yra  esminė  sąlyga.  Eidamas  į  lovą  su  kitu  vyru,  turi 
būti  „aktyvioji“  pusė,  o  ne  pasyvioji...  Be  to,  geismo  objektas 
(tikriausiai  taip  reikia  jį  apibūdinti)  turi  būti  žemesnio  statuso. 
Tokios  yra  vyriško  homoseksualumo  taisyklės. 

Taigi  niekas  nesipiktina,  kad  net  imperatorius  Hadrianas 
viešai  pristato  savo  meilužį,  garsųjį  Antinoją,  ir  net  sudievina  jį, 
šiam  nuskendus  Nile. 

Tačiau  romėnų  mentalitetas  nepripažįsta  tų  atvejų,  kai  lais¬ 
vas  žmogus  sąmoningai  pasirenka  pasyvų  vaidmenį  lytiniuose 
santykiuose.  Tai  gėdinga. 

Šį  vaidmenį  mėgdavę  romėnų  vyrai  niekinamai  buvo  vadina¬ 
mi  cinaedus  arba  pathicus.  Jie  turėjo  ir  kitokį  teisinį  statusą,  pa¬ 
našiai  kaip  prostitutės,  gladiatoriai  ir  aktoriai  -  tai  yra  negalėjo 
balsuoti  ir  atstovauti  sau  teismo  procesuose. 

Yra  dar  vienas  mus  pritrenkiantis  romėnų  homoseksualumo 
bruožas:  mylėtis  su  labai  jaunais  berniukais.  Mums  tai  pedofili¬ 
ja  ir  taškas.  Romėnams  -  ne,  vienintelės  taisyklės,  kurių  reikia 
paisyti,  yra  (kaip  paprastai)  socialinio  statuso  skirtumas,  „pasy¬ 
vaus“  vaidmens  vengimas  ir,  žinoma,  amžiaus  skirtumas. 

Iš  kur  atsiranda  šie  papročiai?  Per  II  ir  I  amžių  prieš  Kristų, 
kai  besiplėsdama  Roma  prisijungė  graikų  ir  Rytų  pasaulius, 
miestą  pasiekė  graikų  papročiai  -  nuo  maisto  iki  medicinos, 
nuo  filosofijos  iki  meno.  Sekso  papročiai  taip  pat...  Nuo  to  lai¬ 
ko,  mėgdžiojant  graikų  pasaulį,  turtingiems  vyrams  tapo  beveik 
mada  lytiniams  poreikiams  turėti  namuose  jaunuolį  ar  gražią 
mergaitę.  Viskas  tame  pačiame  domus,  kur  gyveno  žmona.  Tra- 

jano  laikų  Romoje  niekas  nepasikeitė.  Mus  tai  šokiruoja,  bet  rei¬ 
kia  prisiminti,  kad  romėnams  seksas  dažnai  yra  tai,  kas  vyksta 
tarp  dviejų  nelygaus  rango  asmenų  arba  tarp  šeimininko  ir  jo 
seksualinio  objekto  (vergo  ar  vergės)... 

Tais  laikais  atsirado  turtingų  romėnų  paprotys  įsigyti  vergų, 
kurie  poreikiui  esant  galėtų  būti  panaudoti  tiesiog  seksualiniams 
malonumams.  Skirtingai  nei  vergių  atveju,  nebuvo  vyriškosios 
lyties  vergų,  kuriuos  įsigytų  vien  tik  kaip  sekso  žaisliukus.  Bet, 
anot  kai  kurių  mokslininkų,  pagrindinis  vyriškosios  lyties  gra¬ 
žios  išvaizdos  vergo  nuo  12  iki  18  metų  vaidmuo  buvo  beveik 
išimtinai  seksualiai  tenkinti  savo  šeimininką.  Arba  šeimininkę... 
Taip,  kadangi  aukšto  luomo,  turtingoms  ir  nepriklausomoms 
moterims  visa  tai,  ką  aptarėme,  taip  pat  galioja.  Tai  paaiškina, 
kodėl  su  vergais  ir  buvusiais  vergais  visuomet  elgiamasi  niekina¬ 
mai:  suprantama,  kad  jais  naudojosi  šeimininkai. 

Dabar  galima  pasiklausti  -  jeigu  būta  prostitučių,  ar  Romos 
imperijoje  buvo  taip  pat  ir  „prostitutų“?  Atsakymas  -  taip.  Nu¬ 
stembi  sužinojęs,  kad  jie  iš  savo  pajamų  moka  mokesčius  ir  turi 
šventes,  kaip  ir  jų  moteriškosios  lyties  kolegės.  Pagrindinis  skir¬ 
tumas  tas,  kad  prostitutės  beveik  visada  yra  įvairaus  amžiaus 
vergės  ir  siūlo  paslaugas  už  itin  žemą  kainą,  o  vyrai  prostitutai  - 
priešingai  -  paprastai  yra  jauni  ir  reikalauja  labai  didelio  užmo¬ 
kesčio.  Galime  juos  apibrėžti  kaip  tikrus  žigolus,  aptarnaujan¬ 
čius  turtingą  buržuaziją,  dažniau  vyrus  negu  moteris.  Daugelis 
iš  jų  smarkiai  praturtėjo. 

Kartais  žmogiškų  ir  seksualinių  santykių  mazgai  tampa  su¬ 
dėtingesni.  Ostijoje  buvo  atrasti  keli  kapai,  kurių  antkapiai, 
anot  juos  tyrinėjusio  Johno  Clarke’o,  verčia  galvoti  apie  pačius 
tikriausius  „trikampius“.  Ant  vienos  iš  plokščių  išraižyta:  „Luci¬ 
jus  Atilijus  Artemas  ir  Klaudija  Apfijas  skiria  šį  sarkofagą  (arba 

kapą)  Titui  Flavijui  Trofimui,  kad  visi  trys  ilsėtųsi  drauge.“  Kitu 
atveju  vyras  Alijus  laidoja  Aliją  Potestas,  vergę,  kurią  dalijosi  su 
kitu  vyru.  Jai  mirus,  rašoma  antkapyje,  du  vyrai  daugiau  nebesu- 
tarė.  Šiandien  niekas  nerašo  tokių  dalykų  kapuose  ir  neatsklei¬ 
džia  žmonėms  santykių,  kuriuos  smerkia  moralės  principai  ir 
religija. 


Veidrodžio  moteris 

Baigdami  mūsų  kelionę  po  romėnų  lytinį  gyvenimą,  turime  pa¬ 
sakyti,  kad,  kaip  matėme,  tai  kitoks  negu  mūsų  pasaulis,  pasau¬ 
lis,  kuriame  vienintelis  visko  gavėjas  yra  vyriškosios  lyties  Ro¬ 
mos  pilietis.  Vis  dėlto  romėnė  moteris  (dažniausiai  turtinga)  dėl 
pasiektos  emancipacijos  sugeba  įgyti  deramą  vaidmenį  ir  gauti 
savo  dalį.  Įvertinus  laikotarpį  ir  tai,  kas  vyksta  kitose  kultūrose, 
civilizacijose  ir  tautose,  tai  nemažai.  Taip  pat  ir  dėl  to,  kad  reikės 
laukti  dvidešimt  amžių,  kol  padėtis  taps  panaši. 

Būtent  tokia  atmosfera  atsiveria  dabar  priešais  mūsų  akis. 
Scena  kupina  poezijos  ir  meilės.  Ji  -  pačiame  žydėjime,  nuo¬ 
stabi,  išsitiesusi  išpuoštoje  lovoje,  užklotoje  šilko  paklodėmis. 
Jos  vyras  -  labai  gražus,  garbanotais  plaukais  -  jai  už  nugaros, 
jie  susijungę  aistringame  glėbyje.  Jie  žvelgia  vienas  į  kitą,  ji  pa¬ 
sisukusi  apkabina  jį  ir  švelniai  glamonėja  ranka.  Jie  neapsirengę, 
vienintelis  „drabužis“,  kurį  dėvi,  yra...  auksas. 

Apyrankės  ant  riešų,  dilbių  ir  kulkšnių.  Gražus  antkaklis  su 
brangakmeniais  ir  aukso  lašais  supa  kaklą  ir  leidžiasi  ant  rakti¬ 
kaulių.  Nepaprastai  daili  stambių  grandžių  auksinė  grandinė  lei¬ 
džiasi  pečiais,  dengia  spenelius,  kryžiuojasi  ties  bamba  ir  juosia 
nugarą,  taip  kitados  buvo  segimi  šovinių  diržai.  Visas  šis  auksas 

leidžia  suprasti,  kad  esame  turtingos  ponios  domus.  Šalia  lovos 
stovinčioje  gorėję  dega  sakai,  jų  kvapas  sklinda  visame  kamba¬ 
ryje.  Ant  taburetės  guli  mažas  kambarinis  šuniukas  ir,  atrodo, 
sunerimęs  stebi  atbėgančią  pelę,  kuri  rengiasi  gerti  iš  dubens. 
Ant  sienos  -  erotinis  paveikslas  su  užuolaida,  jį  šeimininkė  ati¬ 
dengia  tik  tiems,  kuriems  nori... 


Taip  atrodo  Romos  matronai  priklausančio  bronzinio  veidrodžio  kita  pusė. 
Savininkė  įsakė  save  pavaizduoti  su  meilužiu,  pasipuošusią  auksiniais 
dirbiniais.  Anot  romėnų,  seksas  yra  Veneros  dovana. 

Štai  domina  -  pažvelgę  į  ją  pastebime,  kad  jos  šukuosena  šiek 
tiek  nemadinga.  Ilgi  plaukai,  sukelti  į  didelį  kuodą  ant  spran¬ 
do,  krinta  ant  kaktos,  sukurdami  savotišką  aureolę.  Bet  ar  tokia 
šukuosena  nėra  pasenusi  Trajano  laikais?  Išties,  tokios  buvo 
madingos  prieš  dvi  dešimtis  metų,  valdant  Flavijui,  ir  dar  anks¬ 
čiau...  Nespėjame  baigti  minties,  ir  jau  nebejauna  moters  ranka 
šmėkšteli  priešais  nusinešdama  šį  jausmingą  vaizdą. 

Iki  šiol  regėtas  paveikslas  iš  tikrųjų  nėra  reali  scena,  tai  bron¬ 
zinio  veidrodžio  kitos  pusės  apdaila.  Nepaprastos  puošmenos 
pagrindiniai  veikėjai  -  du  meilužiai,  moteris  scenos  viduryje 
laisva,  jauna  ir  jausminga.  Ranka,  dabar  laikanti  veidrodį,  prie¬ 
šingai,  yra  moters  metuose.  Ji  turbūt  šio  daikto  savininkė. 

Nematome  jos  veido,  kadangi  veidrodis  jį  dengia  -  lyg  saulė 
būtų  užtemusi.  Pabandome  jį  patraukti  ir  įsižiūrime  į  raukšlių 
išvagotą  veidą:  veidrodžio  apdailos  panašumas  į  moterį  yra  ste¬ 
binantis.  Na  taip,  juk  tai  ji! 

Aukštuomenės  moterys  dažnai  užsako  bronzinių  veidrodžių 
apdailą.  Ir  ši  moteris  taip  padarė  prieš  kelis  dešimtmečius,  pra¬ 
šydama,  kad  ją  pavaizduotų  tokią,  kaip  atrodė  tuomet,  pačiame 
žydėjime.  Dabar  laikas  prabėgo,  tas  žavus  jaunuolis  neteko  gar¬ 
banų,  turi  raukšlių  ir  miega  knarkdamas  šalia,  viename  iš  praš¬ 
matnaus  domus  kambarėlių,  kuriame  visada  gyveno  ant  Eskvili- 
no  kalvos. 

Moteris  dabar  stebi  savo  veidą,  atsispindintį  bronziniame 
veidrodyje,  savo  raukšles,  ilgus  žilus  plaukus,  kuriuos  rūpes¬ 
tingai  šukuoja  tarnaitė...  paskui  pažvelgia  į  veidrodžio  kraštą, 
į  rėmus,  kuriuose  išraižyti  visi  Zodiako  simboliai.  Žiūri  į  juos 
užsisvajojusi:  Šaulys,  Ožiaragis,  Vandenis,  Žuvys...  Jų  tikslas  - 
žvelgiančiajam  į  veidrodį  priminti  laiko  bėgsmą.  Tarsi  sakytų: 
linksminkis,  kol  esi  jauna  ir  graži,  griebk  akimirką,  rink  Veneros 

dovanas.  Carpe  diem*,  kaip  sakė  Horacijus...  Moters  akys  šypso¬ 
si.  Ji  išragavo  geriausius  metus  vieną  po  kito... 

Po  daugelio  amžių  šis  maždaug  13  centimetrų  skersmens 
bronzinis  veidrodis  archeologų  buvo  atrastas  Eskviline.  Dabar 
jis  saugomas  Romos  bendrajame  antikvariate,  turi  inventoriza¬ 
cijos  numerį  13  694.  Sausas  skaičius,  kaip  ir  visi  kiti.  Bet  šitame 
veidrodyje  atsispindi  gyvenimas,  pasakojantis  apie  visą  epochą... 

Dabar  jau  Romos  gatvių  šeimininkė  -  naktis.  Pastebime  pra¬ 
einant  tik  kelis  „žibintus“.  Tas  lempas  neša  vergai,  jie  nušviečia 
kelią  mažoms  žmonių  grupelėms.  Kitos  mūsų  matomos  ir  ne¬ 
judančios  šviesos  yra  būdingos  nakčiai  -  jos  dega  viešnamiuo¬ 
se,  lošimų  namuose.  Viešbučiuose,  cauponae,  vis  dar  žaidžiama 
kauliukais,  statomi  ir  pralošiami  pinigai.  Lošimo  kortų  dar  nėra, 
bet  apgaulių  ir  muštynių  -  apstu.  Mus  staiga  patraukia  šūksmai. 
Jie  sklinda  iš  caupona.  Girdėti  griūvančios  kėdės,  dūžtantys 
ąsočiai...  Rėkdama  išbėga  moteris:  ji  yra  viešbučio  arba  jo  sa¬ 
vininko  prostitutė,  kas  žino...  Tačiau  jos  riksmai  ne  beviltiški. 
Ji  šaukia  neseniai  praėjusią  vigiles  pamainą.  Po  kelių  sekundžių 
„ugniagesiai-policininkai“  jau  atvyko.  Girdime  kitus  riksmus, 
paskui  staiga  viskas  nutyla.  Beveik  tuo  pat  metu  iš  pastato  išeina 
du  vigiles,  jie  veda  vyriškį,  užsukę  jam  už  nugaros  rankas.  O  šis 
vis  raitosi  ir  protestuoja.  Staiga  jie  sustoja  ir  kelis  kartus  užtvoja 
vyriškiui  vėzdais.  Paskui  ima  spardyti...  Čia  „policija“  nėra  itin 
subtili.  Žingsniuojame  toliau... 

Girtuokliai  užeigose,  žudikai  patamsyje,  naktiniai  Romos 
gatvių  pavojai  iš  tikrųjų  slypi  visur  aplinkui.  Jie  gali  užklupti  ir 
iš  viršaus.  Ne  tik  šlapimas,  kurio  reikėtų  saugotis.  Iš  tikrųjų  gali- 


*  Griebk  dieną  (lot). 

ma  susilaukti  smūgio  ir  sunkesniais  daiktais,  pavyzdžiui,  sudau¬ 
žytais  puodais,  sulaužytomis  kėdėmis  ir  kitais  nebereikalingais 
daiktais  (visai  kaip  kartais  nutinka  kai  kuriuose  miestuose  šven¬ 
čiant  Naujuosius  metus).  Tai  draudžia  įstatymai,  bet  pasitaiko 
dažnai. 

Kai  kuriose  gatvėse  pastebime  gatves  valančių  vergų  siluetus. 
Jie  dirba  apšviesti  deglų:  naktis  (ir  sutemos)  yra  tinkamiausias 
metas  švarinti  gatves.  Dienomis  Romoje,  pilnoje  žmonių,  tai 
praktiškai  neįmanoma. 


Apeigos  blogosioms  dvasioms  nuvyti 

Įsukame  į  šalutinę  gatvę.  Nakties  tyloje  mūsų  dėmesį  patraukia 
keista  litanija.  Bandome  suvokti,  iš  kur  ji  sklinda  -  regis,  iš  pa¬ 
stato  pirmo  aukšto.  Medinė  langinė  ne  visai  uždaryta:  iš  už  jos 
išsprūsta  silpnas  šviesos  spindulėlis.  Tyliai  prieiname  ir  priglau- 
džiame  akį  prie  plyšio  medyje:  prieš  mus  atsiveria  senovinė, 
keista  scena. 

Silpnoje  kelių  žibintų  šviesoje  vyras  atlieka  apeigas  mirusių¬ 
jų  dvasioms  nuvyti.  Romėnai  labai  prietaringi  -  jie  mano,  kad 
mirusių  šeimos  narių  šešėliai  (tai  yra  „vaiduokliai“),  vadinamie¬ 
ji  mani,  pasilieka  klaidžioti  po  vaikų  ir  anūkų  namus.  Jeigu  su¬ 
gebi  juos  pamaloninti  aukomis  ir  apeigomis,  jie  gali  apsaugoti 
gyvuosius  ir  padėti  kasdieniuose  darbuose.  Antraip  gali  pavirsti 
piktosiomis  būtybėmis,  vadinamomis  larvae  arba  lemures,  pa¬ 
sirodančiomis  naktį  arba  sapnuose.  Kartais  tenka  apsivalymo 
apeigas  atlikti  tiesiog  vidury  nakties. 

Tai,  ką  matome,  įspūdingai  atitinka  Ovidijaus  aprašytas  apei¬ 
gas.  Vyras  išlipa  iš  lovos  ir  basas  vaikšto  po  kambarį.  Visiškoje 

tyloje  spragsi  aukštai  iškeltais  pirštais.  Paskui  nuplauna  rankas 
šaltinio  vandens  inde  -  tai  tyras  vanduo,  už  kurį  nemažai  sumo¬ 
kėjo  apsukriam  prekiautojui. 

Ant  stalo  šalia  indo  stovi  juodų  pupų  lėkštė.  Tai  auka  miru¬ 
siųjų  šešėliams.  Norėdamas  parodyti  jiems,  kad  jos  neužnuo¬ 
dytos,  pasemia  saują  ir  įsideda  į  burną.  Paskui  neatsigręždamas 
vieną  po  kitos  meta  per  petį,  devynis  kartus  pakartodamas  fra¬ 
zę,  patraukusią  mūsų  dėmesį:  „Metu  šitas  pupas,  taip  išlaisvinu 
save  ir  savo  brangiuosius.“  Atsigręžti  nereikia:  teoriškai  miru¬ 
siųjų  dvasios  už  gyvojo  nugaros  renka  pupas  ir  jomis  maitinasi, 
bent  jau  simboliškai.  Turint  omeny  valandą  ir  tai,  kad  žmogus 
ką  tik  pabudęs  iš  sapno,  žodžiai  veikiau  murinami,  bet  suprasti 
juos  galima. 

Dabar  paskutinė  apeigų  dalis  -  vyras  vėl  panardina  rankas 
į  vandens  indą  ir  devynis  kartus  prašo,  kad  mirusiųjų  dvasios 
išeitų  iš  jo  namų.  Tai  daro  sudauždamas  vieną  į  kitą  bronzines 
lėkštes.  Galiausiai  sustoja  ir  sunkiai  kvėpuodamas  tyli.  Reikia 
atsisukti  ir  patikrinti,  ar  šešėliai  pasitraukė.  Akimirką  suabejoja, 
tuomet  staiga  apsisuka  ir  įdėmiai  žvalgosi  aplinkui.  Jo  veidas  iš¬ 
silygina,  jis  nusišypso.  Atrodo,  apeigos  suveikė. 


24.00  vai. 

Paskutinis  apkabinimas 


Dabar  mes  gatvėje  vieni.  Roma  aplinkui  mus  miega.  Kas  savo 
prašmatniame  kambaryje,  susisukęs  į  antklodes.  Kas  ant  skur¬ 
daus  šiaudų  čiužinio  viršutiniuose  insulės  aukštuose.  Kas  ant 
žemės  domus  koridoriuje. 

Priešais  mus  atsiveria  plati  gatvė,  abiejuose  jos  šonuose  - 
daugybė  parduotuvių.  Šią  nakties  valandą  jos  uždarytos  sun¬ 
kiomis  į  šaligatvį  įleistomis  medinėmis  langinėmis  ir  užrakin¬ 
tos  tvirtais  skląsčiais.  Apsidairę  matome  tik  juodus  į  žvaigždėtą 
dangų  kylančių  insulių  siluetus.  Lyg  būtum  tamsiame  tarpekly¬ 
je,  o  virš  galvos  -  žvaigždžių  kupinas  skliautas. 

Einame  pirmyn,  mus  supa  gili  tyla.  Ją  suardo  tik  už  kelių  de¬ 
šimčių  metrų  nuo  mūsų  trykštantis  kvartalo  fontanėlis.  Tik  van¬ 
dens  čiurlenimas  palaiko  mums  draugę. 

Keista  šita  tyla.  Ir  dar  labiau  -  reta.  Juk  esame  pačiame  mies¬ 
to,  turinčio  pusantro  milijono  gyventojų,  viduryje.  Paprastai 
naktį  pristatomos  prekės  į  parduotuves,  grindiniu  darda  vežimų 


379 


Viena  diena  senovės  Romoje 


ratų  geležiniai  apkaustai,  girdėti  riksmai,  žvengimas,  neišven¬ 
giami  keiksmai...  Būtent  šie  garsai  atsklinda  iš  tolimųjų  gatvių. 
Ataidi  šuns  lojimas.  Roma  nebemiega. 

Priešais  mus  gatvė  išsišakoja  j  dvi.  Pačiame  sankryžos  vidu¬ 
ryje  pastebime  kažką  mus  tyloje  stebintį.  Ji  stovi  apsirengusi  il¬ 
gais  šviesiais  drabužiais,  pusiau  praskėtusi  rankas,  tarsi  norėtų 
pasveikinti  ir  apkabinti.  Mums  įdomu,  žengiame  kelis  žingsnius 
pirmyn.  Ir  tik  dabar  ją  atpažįstame.  Ir  pastebime,  kad  jos  veidas 
atgręžtas  ne  į  mus. 

Jos  žvilgsnis  įsmeigtas  į  tolimiausią  horizontą,  ji,  rodos,  pa¬ 
skendusi  giliose  mintyse.  Blyškūs  mėnulio  spinduliai  apšviečia 
ramų  sniego  baltumo  veidą  su  vos  pastebima  šypsena.  Ant  jos 
kaktos  juosta,  prilaikanti  plaukus,  bet  viena  kita  sruoga  šelmiš¬ 
kai  krinta  ant  pečių.  Staigus  vėjo  gūsis  sukteli  apie  ją  dulkių  sū¬ 
kurį,  bet  jos  plaukai  nė  nekrusteli.  Ir  negalėtų  -  jie  marmuriniai. 
Kaip  ir  jos  nuogos  rankos  bei  tūkstančiai  drabužių  klosčių.  Ją 
kūręs  skulptorius  naudojo  vieną  iš  brangiausių  marmuro  rūšių, 
įkūnydamas  akmenyje  vieną  labiausiai  romėnų  garbinamų  die¬ 
vybių.  Tai  Mater  Matuta,  „maloningoji  motina“,  vaisingumo, 
pradžios  ir  aušros  deivė... 

Taip  baigiasi  diena  imperinėje  Romoje.  Diena  kaip  kitos  be¬ 
veik  prieš  du  tūkstančius  metų. 


Padėkos 


Noriu  padėkoti  profesoriui  Romolo  Augusto  Staccioli, 
romėnų  laikų  kasdienio  gyvenimo  žinovui,  kad  įdėmiai 
perskaitė  knygą,  taip  pat  už  vertingus  patarimus  ir  pasiū¬ 
lymus,  kuriuos  man  teikė  visus  šiuos  metus.  Jo  darbai,  gy¬ 
venimo  prieš  du  tūkstančius  metų  aprašymai  įžiebė  mano 
susidomėjimą  romėnų  pasauliu. 

Dėkoju  ir  profesoriui  Antonio  De  Simone,  supažindi¬ 
nusiam  mane  su  pamiltais  Pompėjais,  kur  geriau  negu  bet 
kurioje  kitoje  pasaulio  vietoje  įmanoma  atrasti  senovės 
romėnų  kasdienio  gyvenimo  paslapčių. 

Žinoma,  šių  puslapių  nebūtų  be  tų,  kurių  kelios  kar¬ 
tos  dirbo  suteikdamos  galimybę  atrasti  Romos  gyvenimo 
detales.  Pirmiausia  turiu  omeny  visus  archeologus,  kurie 
man  padėjo  lankant  kasinėjimų  vietas,  pateikė  itin  įdo¬ 
mių  radinių  ir  atsakė  į  daugybę  mano  užduodamų  klau¬ 
simų... 

Dėkoju  ir  Gabriellai  Ungarelli  bei  Alberto  Gelsumini 
iš  „Mondadori“  leidyklos,  nuo  pat  pradžių  patikėjusiems 
šiuo  kūriniu  ir  dėmesingai  stebėjusiems  jo  atsiradimą  ir 
augimą.  Ačiū  Lucai  Tarlazzi,  meistriškai  nupiešusiam  kas¬ 
dienio  Romos  gyvenimo  „nuotraukas“,  tarsi  būtų  buvęs 
anuometinėse  gatvėse  su  savo  eskizų  bloknotu.  Ačiū  Ga- 
etano  Capasso  už  jo  labai  tikslias  ir  vaizdžias  kompiuteri¬ 
nės  grafikos  rekonstrukcijas. 

Galiausiai  noriu  padėkoti  savo  žmonai  Monicai  už  be¬ 
ribę  kantrybę,  kurios  visada  turėjo  susidūrusi  su  mano 
entuziazmu  ir  pasakojimais  apie  senovės  Romą,  kaskart 
kai  grįždavau  iš  filmavimų,  archeologinių  kasinėjimų 
arba  kai  perskaitydavau  dar  vieną  romėnų  gyvenimo  stu¬ 
diją... 


Angelą,  Alberto 

An83  Viena  diena  senovės  Romoje  :  kasdienis  gyvenimas,  paslaptys  ir  įdomy¬ 
bės  /  Alberto  Angelą ;  iš  italų  kalbos  vertė  Aurelijus  Katkevičius.  -  Vilnius  : 
Tyto  alba,  2012.-381,  [l]p. 

ISBN  978-9986-16-878-2 

Alberto  Angelą  (Albertas  Andžela,  g.  1962  m.)  -  italų  paleontologas,  gamtos 
tyrinėtojas  ir  rašytojas.  Italijoje  jis  geriausiai  žinomas  kaip  mokslo  populiarini¬ 
mo  laidų  vedėjas  „Rai  Tre“  televizijos  kanale.  Eilinė  diena.  Roma,  115  m.  pr.  Kr. 
Valdo  imperatorius  Trajanas,  valstybė  plečiasi  ir  klesti.  Šėlstanti  publika  mėgau¬ 
jasi  gladiatorių  kautynėmis  Koliziejuje.  Tibro  pakrantėse  svaigulingai  puotauja 
patricijai,  o  termos  laukia  kilmingų  klientų  kasdienėms  masažų  ir  kvapiųjų  aliejų 
procedūroms.  Taip  gyvena  Romos  imperija  -  ir  visa  tai  dabar  galima  beveik  ma¬ 
tyti  savo  akimis.  Nes  ši  knyga  leidžia  pagyventi  kaip  tikram  romėnui:  atsibus¬ 
ti,  pusryčiauti,  pasivaikščioti  miesto  gatvėmis.  Alberto  Angelą  nepailsdamas 
vedžioja  skaitytoją  po  Romos  pasaulį:  nuo  6  ryto,  kai  miestas  pabunda,  iki  pat 
vidurnakčio. 

Alberto  Angelą  (Albertas  Andžela,  g.  1 962  m.)  - 
italų  paleontologas,  gamtos  tyrinėtojas  ir 
rašytojas.  Italijoje  jis  geriausiai  žinomas  kaip 
mokslo  populiarinimo  laidų  vedėjas  ..Rai  Tre“ 
televizijos  kanale. 

Eilinė  diena.  Roma,  1 15  m.  pr.  Kr.  Valdo  imperatorius  Trajanas,  valstybė  ple¬ 
čiasi  ir  klesti.  Šėlstanti  publika  mėgaujasi  gladiatorių  kautynėmis  Koliziejuje. 
Tibro  pakrantėse  svaigulingai  puotauja  patricijai,  o  termos  laukia  kilmingų 
klientų  kasdienėms  masažų  ir  kvapiųjų  aliejų  procedūroms.  Taip  gyvena  Ro¬ 
mos  imperija  -  ir  visa  tai  dabar  galima  beveik  matyti  savo  akimis.  Nes  knyga 
„Viena  diena  Senovės  Romoje“  leidžia  pagyventi  dieną  kaip  tikram  romėnui: 
atsibusti,  pusryčiauti,  pasivaikščioti  miesto  gatvėmis.  Alberto  Angelą  nepails¬ 
damas  vedžioja  skaitytoją  po  romėnų  pasaulį:  nuo  6  ryto,  kai  imperijos  sos¬ 
tinė  pabunda,  iki  pat  vidurnakčio.  Nuo  tada,  kai  dominus  pasirąžo  lovoje,  iki 
nakties,  kai  paskutiniai  girtuokliai  uždaro  tavernos  duris  ir  dairosi  nakvynės. 
Senovės  Romą  knygoje  mes  galime  matyti,  pajusti  ir  netgi  užuosti,  bastytis 
po  turtuolių  namus,  žavėtis  prabangiai  įrengtais  interjerais,  užsukti  į  virtuvę  ir 
pasmalsauti,  kas  šiandien  gaminama  pietums,  aplankyti  vergų  turgų  ir  stebėti 
gladiatorių  kovas  Koliziejuje.  Paklausyti  Forume  skaitomų  eilių  ir  viešuosiuo- 
šee  tualetuose  pasakojamų  juokelių,  sužinoti,  ką  romėnai  galvojo  apie  tikėji¬ 
mą  ir  seksą,  kaip  sprendė  aplinkosaugos  problemas  ir  kur  mesdavo  šiukšles, 
išmokti  paruošti  flamingo  kepsnį  ir  taisyklingai  apsigobti  togą. 

Šių  puslapių  tikslas  -  atgaivinti  senovės  Romos  griuvėsius  parodant 
kasdienį  gyvenimą,  atsakantį  labai  paprastus  klausimus:  koks  buvo 
jausmas  einant  gatve?  Kokie  buvo  praeivių  veidai?  Kas  matyti  iš 
x  balkonų?  Kaip  kvepėjo  maistas?  Kokia  lotynų  kalba  skambėjo  gatvėse? 
Kaip  pirmieji  saulės  spinduliai  apšviesdavo  Kapitolijaus  šventyklas? 

Ši  knyga  skirta  visiems,  mėgstantiems  keliones  laiku.  Ir  visiems,  kurie  pla¬ 
nuoja  kelionę  į  Romą,  taip  pat  tiems,  kurie  ten  jau  buvo.  Nes  po  „Vienos 
dienos  Senovės  Romoje“  atsiras  daugybė  priežasčių  dar  kartą  sugrįžti  į  Am¬ 
žinąjį  miestą. 

